SUOMI MOSKOVASTA 
NÄHTYNÄ 


Suurvaltapolitiikan, sisällissodan ja 
vallankumouksen leikkauspisteessä 1920—1930 


Suomi 
Moskovasta nähtynä 


AAPPO KÄHÖNEN 


Suomi 
Moskovasta 
nähtynä 


Suurvaltapolitiikan, sisällissodan ja 
vallankumouksen leikkauspisteessä 1920—1930 


SUOMALAISEN KIRJALLISUUDEN SEURA e HELSINKI e 2021 


HISTORIALLISIA TUTKIMUKSIA 285 


Teos on Suomalaisen Kirjallisuuden Seuran nimeämien asiantuntijoiden tarkastama. 


VERTAISARVIOITU 

N KOLLEGIALT GRANSKAD 

I. PEER-REVIEWED 
www.tsv.fi/tunnus 


© 2021 Aappo Kähönen ja SKS 
Aappo Kähönen © https://orcid.org/0000-0001-9503-5967 


Lisenssi CC BY-NC-ND 4.0 International, ellei toisin mainita. 


Kannen kuva: Aarne Pietinen. Pietisen kokoelma/Historian kuvakokoelma, Museovirasto. 
Lisenssi CC BY 4.0. 

Kannen suunnittelu: Eija Hukka 

EPUB: Tero Salmen 


ISBN 978-951-858-404-2 (nid.) 
ISBN 978-951-858-405-9 (EPUB) 
ISBN 978-951-858-406-6 (PDF) 


ISSN 0073-2559 (nid.) 
ISSN 2670-3866 (verkkojulkaisut) 


DOI https://doi.org/10.21435/ht.285 


Teos on lisensoitu Creative Commons CC BY-NC-ND 4.0 International -lisenssillä. Tutus- 
tu lisenssiin englanniksi osoitteessa https://creativecommons.org/licenses/by-nc-nd/4.0/ 
tai suomeksi osoitteessa https://creativecommons.org/licenses/by-nc-nd/4.0/deed.fi. 


Teos on avoimesti saatavissa osoitteessa https://doi.org/10.21435/ht.285 
tai lukemalla tämä OR-koodi mobiililaitteella. 


TEHTY suoMESSA Hansaprint Oy, Turenki 2021 
®© [| PRODUCERAD | FINLAND 


Sisällys 


Kartat 6 
Lyhenteet 7 
Kiitokset 10 


JOHDANTO: NEUVOSTOLIITON JA SUOMEN VÄLISTEN SUHTEIDEN 
LÄHTÖKOHDAT 12 


Aiheen ja aikakauden merkitys 12 

Näkökulma ja aineisto 14 

Toimijat 19 

Valtionrakentaminen ja modernisoituvat poliittiset järjestelmät 
Länsi- ja Itä-Euroopassa 24 

Maailmansota, sisällissota ja interventio Neuvosto-Venäjän ulkopolitiikan 
pohjina 1918-1919 31 

Maailmansota ja sisällissota Suomen ulkopolitiikan pohjina 
1918—1919 37 

MAAILMANVALLANKUMOUS JA SUUR-SUOMI: NEUVOSTOLIITON 
JA SUOMEN SUHTEIDEN SYNTY 1919—1922 44 

Neuvosto-Venäjän reunavaltiosuhteiden käytännön lähtökohdat 
Varsovasta Petsamoon 45 

Länsirajan rauhoittamisesta Itä-Karjalan kapinaan 

ja suurvaltadiplomatiaan 68 

Neuvosto-Venäjän ja Suomen ulkopoliittisten lähtökohtien 


muotoutuminen 93 


NEUVOSTOLIITON JA SUOMEN SUHTEET REUNAVALTIOKONTEKSTISSA 
1922—1925: SAKSA, PUOLA, BALTIAN MAAT 98 


Varsovan liitoista Moskovan aseistariisuntakonferenssiin 102 
”Saksan lokakuusta” Iso-Britannia-suhteiden rakentamiseen 109 
Neuvostoulkopolitiikan ”läpimurrosta” Locarnon liennytyksen 
luomiin haasteisiin 1924-1925 122 

”Liittoutumishälytys” Itämerellä: Suomen rooli Neuvostoliiton 
politiikan alueellisella tasolla 137 


LIENNYTYS JA VALLANKUMOUS: LOCARNON SOPIMUKSEN JA 
KOMINTERNIN KIINAN-POLITIIKAN HEIJASTUMINEN ITÄMERELLE 


1925-1927 157 


Hyökkäämättömyys, puolueettomuus ja liittoutumattomuus 161 


Saksa-suhteen vakauttaminen ja neuvostoulkopolitiikan prioriteetit 
Itämereltä Aasiaan 169 

Neuvostoliiton ja Iso-Britannian suhteiden kiristyminen 

ja hyökkäämättömyyssopimusten toinen kierros 184 
Neuvostoliiton vuoden 1927 sodanuhkakriisi ja Suomen rooli 204 


NEUVOSTOLIITON UHKAKUVAT JA HYÖKKÄÄMÄTTÖMYYSSOPIMUKSET 
1928—1930 220 

Poliittisen järjestelmän legitimiteetti kahdenvälisissä suhteissa 221 
Hyökkäämättömyyssopimusaloitteen kolmas tuleminen ”Litvinovin 
pöytäkirjoina” 230 

Komintern, lama ja Inkeri 241 

Lapuan liike ja Suomen liittoutuminen 264 


JOHTOPÄÄTÖKSET: MUUTOS JA JATKUVUUS NEUVOSTOLIITON 
SUOMEN-SUHTEESSA 1920-LUVULLA 280 


Neuvostoliiton käsitys Suomesta 1920-luvulla: Aineisto ja uudet 

tulokset 280 

Kollektiivinen turvallisuus, puolueettomuus ja liittoutuminen 
suomalais-neuvostoliittolaisissa suhteissa 1920-luvulla 285 

Rakenteet ja tapahtumat Neuvostoliiton ulkopolitiikan Suomi-kuvassa 288 


Lähteet 294 

Abstract 300 
Henkilöhakemisto 301 
Temaattinen hakemisto 305 


KARTAT 

Kartta 1. Venäjän sisällisota ja Suomi sen osana helmikuussa 1918 30 
Kartta 2. Suur-Suomen mahdolliset alueet 1920- ja 1930-luvuilla 40 
Kartta 3. Puolan ja Neuvostoliiton sota vuonna 1920 48 

Kartta 4. Neuvosto-Venäjä sisällissodan päättyessä 1920-1921 70 
Kartta 5. Reunavaltiot vuonna 1925 99 

Kartta 6. Neuvostoliitto ja Kiinan sisällissota vuonna 1927 158 

Kartat © Spatio 2021 


LYHENTEET 


AKS 
ARCOS 


AVP RF 


DVP SSSR 


Ed 


EK 


EU 


GPU 


GC & CS 


ITK 
INO-GPU 


INO-OGPU 


Kok 


Komintern 


Komutš 


KOP 
KPD 


KRO 


LVKY 


Akateeminen Karjala-Seura 


All-Russian Co-operative 
Society 


Arhiv vnešnei politiki 
Rossijskoi Federatsii 


Dokumenty vnešnei 
politiki SSSR 


Edistyspuolue 
Etsivä keskuspoliisi 
Euroopan unioni 


Gosudarstvennoje 
polititseskoje 
upravlenije 


Government Code and 
Cipher School 


Itä-Karjalan komitea 


Inostrannyi otdel GPU 
Inostrannyi otdel OGPU 


Kansallinen Kokoomus 


Kommunistitseski 
Internatsional 


Komitet tSlenov 
Utsreditelnogo sobranija 


Kansallis-Osake-Pankki 


Kommunistische Partei 
Deutschlands 


Kontra razvedyvatelnoje 
otdelenie (GPU) 


Lännen vähemmistökansal- 
lisuuksien kommunistinen 


yliopisto 


englantilais-neuvosto- 
liittolainen yhteisyritys 


Venäjän ulko- 
ministeriön arkisto 


Neuvostoliiton 
ulkopolitiikan 
asiakirjat -julkaisu 


valtion poliittinen 
hallinto, VTSK:n 
seuraaja 


Iso-Britannian 
signaalitiedustelu 


poliittinen ulkomaan- 
tiedustelu 


poliittinen ulkomaan- 
tiedustelu OGPU:ssa 


Kommunistinen 
internationaali 


Perustuslakia säätävän 
kokouksen edustajien 
komitea 


Saksan 
kommunistinen 
puolue 


GPU:n vastavakoilu 


1922-1923 


MIG 


MID 


ML 
MOPR 


OGPU 


RGASPI 


RKKA 


RKP 


RKP(b) 


ROVS 


Military Intelligence 6 
(myös SIS) 


Ministerstvo inostrannyh 
del SSSR 


Maalaisliitto 
Meždunarodnaja 
organizatsija pomoštši 
bortsam revoljutsii 


North Atlantic Treaty 
Organization 


Novaja ekonomitšeskaja 
politika 

Narodnyi komissariat 
finansov 


Narodnyi komissariat 
inostrannyh del 


Narodnyi komissariat 
vnešnei torgovli 


Obedinjonnoje 
gosudarstvennoje 
polititšeskoje upravlenie 


Rossijski gosudarstvennyi 
arhiv sotsialno-polititšeskoi 
istorii 
Rabotše-krestjanskaja 
krasnaja armija 


Suomen ruotsalainen 
kansanpuolue 

Rossijskaja 
kommunistitšeskaja partija 
(bolševikov) 


Russki obše-voinski sojuz 


Iso-Britannian 
ulkomaan 
tiedustelupalvelu 


Keisarillisen Venäjän/ 
Neuvostoliiton 
ulkoministeriö 


vallankumoustaisteli- 
joiden avustusjärjestö 


Pohjois-Atlantin liitto 
uusi talouspolitiikka 


valtiovarainkansan- 
komissariaatti 


ulkoasiainkansan- 
komissariaatti 


ulkomaankaupan 
kansankomissariaatti 


yhdistetty valtion 
poliittinen hallinto, 
GPU:n seuraaja 


Venäjän valtiollinen 
sosiaalis-poliittinen 
arkisto 


työläisten ja talon- 
poikien punainen 
armeija, puna-armeija 


Venäjän 
kommunistinen 
puolue (bolševikit) 


valkoisten venäläis- 
emigranttien 
sotilasjärjestö 


1946-1991 


1917-1946 


1923-1934. 


1918-1946 


I9I19-1924 


RVSR 


RU 


SDP 


SIS 


SKP 


SNTL 


SSTP 


STPV 


VtsIK 


YYA 


Revoljutsionnyi vojennyi 
sovet respubliki 


Registrupravlenie, 
Razvedyvatelnoje 
upravlenie 


Suomen sosiali- 
demokraattinen puolue 


Secret Intelligence Service 


Suomen Kommunistinen 
Puolue 


Sosialististen neuvosto- 
tasavaltojen liitto 


Suomen Sosialistinen 
Työväen Puolue 


Partija sotsialistov- 
revoljutsionerov 


Sosialistisen Työväen ja 
Pienviljelijäin Vaalijärjestö 
Telegrafnoje Agenstvo 
Sovetskogo Sojuza 


United States of America 
Venäjä-keskitys 1927 


Vsjosojuznaja 
kommunistitšeskaja partija 
(bDolševikov) 


Vserossijskaja 
tšrezvytšainaja komissija po 
borbe s kontrrevoljutsijei 

i sabotažem, ”Tšekaą” 


Vserossijski Tsentralnyi 
Ispolitelnyi Komitet 


Sopimus ystävyydestä, 
yhteistoiminnasta ja 
keskinäisestä avunannosta 


politbyroon alainen 
sotilasvallankumouk- 
sellinen neuvosto 


sotilastiedustelu 


Salainen palvelu, 
Iso-Britannian 
ulkomaan tiedustelu- 
palvelu 


Sosialistivallanku- 
mouksellinen puolue 


Neuvostoliiton 
sähketoimisto 


Yhdysvallat 


Yleisliittolainen 
kommunistinen 
puolue (bolševikit) 


Yleisvenäläinen 
erityiskomissio 
vastavallankumousta 
ja sabotaasia vastaan 


Yleisvenäläinen 
toimeenpaneva 
keskuskomitea 


1920-1923 


1924-1929 


1925-1946 


1917-1922 


1948 


https://doi.org/10.21435/ht.285 


Kiitokset 


Tämän tutkimuksen juuret ovat jo graduaiheessani, joksi muodostui 
Osmo Jussilan poliittisen historian seminaarissa bolsevikkien Suomen 
ja Baltian kuva vuosina 1918-1920. Aihe sai kiinnostumaan Venäjän, 
Neuvostoliiton ja Suomen suhteiden synnystä ensimmäisen maailman- 
sodan ja vallankumousten äärimmäisen dramaattisina vuosina. Sen 
pohjalta muodostui pysyvä kiinnostus siihen, miten ulkopolitiikka ja 
yhteiskunnan rakenteelliset muutokset ovat vuorovaikutuksessa keske- 
nään. Kiinnostuksen herättämisestä näihin teemoihin haluan kiittää 
isääni, Risto Alapuroa. 

Tähän kirjaan johtanut tutkimus on ollut pitkä ja hitaanlainen proses- 
si useammasta syystä. Toisin kuin aikanaan 1950- ja 1960-lukujen tait- 
teeseen sijoittuneessa väitöstutkimuksessa, nyt Venäjän arkistoissa tut- 
kijaa vaivasi lähinnä runsauden pula sadan vuoden takaisten aineistojen 
osalta. Tätä tutkimusta on tehty lähes vuosikymmen apurahalla, opetus- 
tehtävissä sekä toisten, omalta osaltaan äärimmäisen kiinnostavien 
projektin ohessa. Tämän tutkimuksen ja kirjan rahoittamisesta kiitän 
Suomen Kulttuurirahastoa, Emil Aaltosen säätiötä, Koneen säätiötä sekä 
Ella ja Georg Ehrnroothin säätiötä. Myös Suomen Akatemian matka- 
rahat tukivat toistuvasti Moskovaan suunnannutta tutkijaa. Suomen 
Akatemian strategisen tutkimuksen GLASE-hanke käsitellessään rajo- 
jen merkitystä, muodostamista, ihmisten liikkuvuutta ja yhteiskuntien 
reaktiota niihin tarjosi mahdollisuuden myös edistää tämänkin kirjan 
valmistumista, suoraan nyky-Venäjään liittyneen tutkimukseni ohella. 

Viimeistelyvaiheelle hedelmällinen ympäristö löytyi Lakeheadin yli- 
opistosta Thunder Bayssä, Kanadassa, jonne pääsin vierailevaksi Suo- 
men tutkimuksen professoriksi kahdeksaksi kuukaudeksi 2020-2021. 
Siellä ollessani varmistui, että Suomalaisen Kirjallisuuden Seura julkai- 
see käsikirjoitukseni. Kiitän Suomen Historiallisen Seuran nimettömiä 
refereitä heidän kommenteistaan, joiden pohjalta käsikirjoituksen pai- 
notuksia saattoi kehittää. Lisäksi kiitän ammattimaisesta tuesta SKS:n 
kustannustoimittajaa Kati Hitruhinia aina luettavuuden parantamisesta 
erikielisten, eikä vain venäläisten, nimien translitterointiin. Lopuksi, 
yhteiskuntahistorian oppiaineen tutkijayhteisö Helsingin yliopiston val- 
tiotieteellisessä tiedekunnassa, niin virallisesti kuin vapaa-ajalla, on ollut 
aivan omanlaisensa tuki tämänkin tutkimustyön tekemisessä. 


Helsingissä 23.6.2021 
Aappo Kähönen 

Johdanto: Neuvostoliiton ja Suomen 
välisten suhteiden lähtökohdat 


Tämä kirja on vertailuasetelmaan perustuva historiallinen tapaustutki- 
mus, jossa tarkastellaan Suomen asemaa 1920-luvulla Neuvostoliiton 
näkökulmasta ja suhteutetaan se Neuvostoliiton näkökulmaan muihin 
läntisiin reunavaltioihin, erityisesti Puolaan, Latviaan ja Viroon. Suomen 
turvallisuus- ja ulkopolitiikan eräs perinteinen määrittäjä, Neuvostoliitto- 
tai Venäjä-suhde, siirtyi uudelle pohjalle Neuvostoliiton hajoamisen 
ja EU-jäsenyyden myötä 1990-luvun alussa. Venäjän voimistuminen 
2010-luvulla ja palaaminen voimapolitiikkaa harjoittavaksi suurvallaksi 
erityisesti Ukrainan kriisin puhjettua vuonna 2014 nosti esiin perintei- 
siä turvallisuuspolitiikan käsitteitä tilanteen heijastuttua Itämerelle ja 
Baltiaan. Viime vuosina argumentit Suomen ulko- ja turvallisuuspoliit- 
tisesta asemasta ovatkin nousseet esiin lähes samassa muodossa kuin 
1920-luvulla. 


Aiheen ja aikakauden merkitys 
Kuten nykyään, myös 1920-luvun Suomi oli virallisesti liittoutumaton 
ja taloudellisesti länteen integroitunut. Huolimatta kansainvälisen tilan- 


teen monista eroista, yhteneväisyydet näkyvät keskusteluissa liittoutumi- 

sesta ja pidättäytymisestä Baltian maille annettavista sotilaallisista ta- 
kuista." 

Sekä ideologioiden että kansainvälisen politiikan näkökulmasta 1900- 
lukua voi hyvin luonnehtia ”Leninin ja Wilsonin vuosisadaksi”.? Vuo- 
sien 1917-1918 vaihteesta universaaleja ratkaisuja tarjosivat niin Leninin 
proletaarinen internationalismi, joka pyrki maailmanvallankumoukseen, 
kuin Wilsonin 14 artiklaa, jotka pohjasivat kansansuvereniteettiin ja 
maailman tekemiseen turvalliseksi demokratialle. Kyse oli uuden maail- 
manjärjestyksen rakentamisesta sekä kansainvälisesti että yhteiskunnal- 
lisesti. Näiden uusien legitimaatiomuotojen kamppailusta syntyivät sekä 
Neuvosto-Venäjä, myöhempi Neuvostoliitto että Suomi. 

Suomen ja Neuvostoliiton suhteiden ensimmäinen vuosikymmen 
sijoittuu 1920-luvulle. Se nähdään seuraavan vuosikymmenen, 1930- 
luvun, kanssa helposti vain välirauhana tai ylimenokautena kahden 
maailmansodan välissä. Tämä aikakausi ja sen perustan muodostaneet 
ensimmäinen maailmansota ja Venäjän vallankumous kuitenkin sekä 
muokkasivat oleellisesti 1900-luvun ensimmäistä puoliskoa että vaikut- 
tivat voimakkaasti sen jälkimmäiseen puoleen. Tätä kuvastaa hyvin Eric 
Hobsbawmin käsite ”lyhyt 1900-luku”, jolla hän tarkoittaa vuosia 1914- 
1991. Aiemman, moninapaiseen maailmaan pohjanneen eurooppalais- 
ten suurvaltojen kilpailun korvasivat toisen maailmansodan jälkeen 
globaalit supervaltablokit, jotka pohjasivat Leninin ja Wilsonin näke- 
myksiin. Uusi, täysimittaisen sodan osapuolten välillä välttänyt konflikti 
tunnettiin kylmänä sotana, joka päättyi 1991 Neuvostoliiton hajoami- 
seen Historia ei kuitenkaan päättynyt tähän. 

Kuten Suomen itsenäistyessä vuosina 1917-1919, kansainvälinen jär- 
jestelmä on nyt muutoksen tilassa, vaikkakaan ei onneksi yhtä dramaat- 
tiselta pohjalta. Neuvostoliiton hajoaminen vuonna 1991 päätti kylmän 
sodan ja samalla 1948 solmitun Neuvostoliiton ja Suomen välisen YYA- 
sopimuksen, mikä oli Suomen kansainvälisen aseman merkittävin muu- 


1 — Tasavallan presidentti Sauli Niinistö suurlähettiläspäivillä 25.8.2015. http://www.presidentti.fi/Public/ 
default.aspx?contentid=333027 

2 Gaddis, 1997, 5-6, Woodrow Wilsonin ja Vladimir Leninin merkityksestä 1900-luvulle. 

3 Hobsbawm, 1994, 7-9, 34, 229. Neuvostoliiton roolista kapitalismin välttämättömänä haastajana, 
pelastajana ja uudistajana, kylmän sodan merkityksestä ja Leninin ja Wilsonin vastakkainasettelusta. 

tos sitten toisen maailmansodan. Liittyminen Euroopan unioniin 1995 
alleviivasi tätä muutosta. Nyt 2020-luvulla voidaan nähdä siirtymää kyl- 
mää sotaa seuranneesta yksinapaisesta, Yhdysvallat-keskeisestä maa- 
ilmanjärjestyksestä kohti moninapaisempaa. Yhdysvaltojen haastajina 
nousee esiin erityisesti Kiina, mutta myös Venäjä ja Intia. 

Suomen kansainväliseen asemaan on tuntuvasti vaikuttanut Venäjän 
vahvistuminen ja osittainen toipuminen Neuvostoliiton hajoamisesta 
ja 1990-luvun talouskriisistä vallankeskittämisen ja raaka-aineviennin 
avulla. Venäjän miehitettyä ja liitettyä Krimin niemimaan alueeseensa 
se näytti sotilaallista voimaansa myös Itämerellä laivaston ja ilmavoi- 
mien siirtoina. Tämä voimisti Venäjän etelärajoilla puhjenneen kriisin 
heijastumista erityisesti NATO-maihin, mutta myös laajemmin Venäjän 
länsi- ja luoteisrajoille.t Tämän jälkeen Suomessa käyty keskustelu puo- 
lueettomuudesta, sotilaallisesta liittoutumattomuudesta ja liittoutumi- 
sesta sekä Suomen aseman arviointi ulkomailla, niin NATO:n piirissä 
kuin Venäjällä, ovat saaneet uutta käytännöllistä merkitystä. Raja Venä- 
jän kanssa, ”itäraja”, säilyy Suomen pisimpänä rajana ja EU:n ulkoraja- 
na. Raja näyttäytyy sekä haasteena että mahdollisuutena niin ulkopoli- 
tiikan kuin talouden näkökulmasta. 

Sekä nykytilanteen että historian ymmärtämistä helpottaa yhteyksien 
hahmottaminen ulko- ja sisäpoliittisen päätöksenteon välillä. Välittömä- 
nä lähtökohtana kirjan tarkastelemalle aikakaudelle ovat ensimmäisen 
maailmansodan seuraukset yhteiskunnille ja kansainvälisille suhteille.5 
Suomen ja Neuvostoliiton suhteiden pohjana on maiden päätyminen 
sisällissotien jälkeen eri yhteiskuntajärjestelmiin. 


Näkökulma ja aineisto 


Tämä kirja tuo kaksi uutta lähtökohtaa aiheen tarkasteluun. Toisin kuin 
aiemmin, nyt on mahdollista nojautua varsin laajaan venäläiseen alkupe- 


4 Esim. Ruuhka Itämeren yllä: Ennätys viitisenkymmentä Venäjän sotilaskonetta päivässä. Yle Uutiset. 
17.12.2014. Venäjä näyttää voimaansa Itämerellä — Hornet-tunnistuslennot tuplaantuivat. Ukrainan 
kriisi lisäsi merkittävästi sotilaallista jännitettä Itämeren alueella. Helsingin Sanomat 29.12.2014. 

5 — Gerwath & Horne, 2013, 15-23. Payne, 2011, 25-32 erityisesti Suomesta. 

räisaineistoon. Keskeisenä kysymyksenä kirjassa tarkastellaan sitä, mi- 
ten valtion rakentaminen loi edellytyksiä ja rajoituksia ulkopolitiikalle, 
erityisesti Neuvostoliiton Suomen-suhteen osalta, mutta myös Suomen 
Newvostoliitto-suhteelle. Tätä valotetaan soveltamalla rakennehistorial- 
lista kirjallisuutta Neuvostoliiton ja Suomen ulkopolitiikan keskeisiin 
käänteisiin. Kirja tarjoaa lisäksi vastauksia seuraaviin kysymyksiin: Mitä 
neuvostoulkopolitiikka tavoitteli tai pelkäsi Suomessa? Mihin maihin 
Suomea verrattiin? Miten hyvin neuvostoliittolaiset ymmärsivät Suo- 
men ulkopolitiikkaa ja poliittista järjestelmää? Oliko puolueen linjauksia 
mahdollista kritisoida? Mitä uutta tämä kertoo ideologian ja käytännön 
suhteesta Neuvostoliiton ulkopolitiikassa? Kenties jatkotutkimuksen rat- 
kaistavaksi jää, ymmärsivätkö neuvostoliittolaiset Suomea paremmin vai 
huonommin kuin suomalaiset Neuvostoliittoa ja sen tavoitteita. 
Suomen ja Neuvostoliiton 1920-luvun suhteiden osa-alueita on käsitel- 
ty ja sivuttu uudemmassa tutkimuksessa, mutta aihepiiriä ei ole käsitelty 
kattavasti 60 vuoteen Keijo Korhosen uraauurtavan perustutkimuksen 
jälkeen.* Vaikka Korhosen paljolti saksalaisiin lähteisiin nojannut koko- 
naiskuva on kestänyt aikaa yllättävänkin hyvin, venäläisen aineiston avul- 
la on mahdollista tuntuvasti kirkastaa useampia kohtia maiden välissä 
suhteissa alkaen Neuvostoliiton tiedonhankinnasta Suomessa, Suomen 
roolista Neuvostoliiton hyökkäämättömyyssopimusaloitteissa ja Neuvos- 
toliiton suhtautumisesta sosiaalidemokraatteihin. Nyt aihetta tarkastel- 
laan myös laajemmasta yhteiskunnallisesta näkökulmasta. Neuvosto- 
liiton näkökulmasta tehtyä tutkimusta suomalais-neuvostoliittolaisista 
suhteista 1920-luvulla ei suomeksi juuri löydy. Venäjällä aihetta on ulko- 
politiikan näkökulmasta tutkinut Aleksandr Rupasov ja A. N. TSistikov, 
mutta heidän teoksensa periodi ei kata vuosikymmen ensimmäistä 
puoliskoa. Tuoreemmassa suomalaisessa tutkimuksessa Aleksi Mainio 
käsittelee koko 1920-lukua Neuvostoliiton ja Suomen suhteissa, mutta 
enemmän turvallisuuspolitiikan, tiedustelun ja vastavallankumouksen 
kuin ulkopolitiikan näkökulmasta. Muissa viimeaikaisissa tutkimuksis- 
sa Suomen heimosodista, itsenäisyyden alkuvuosista tai sisällissodasta 


6 Korhonen, 1966. 


NÄKÖKULMA JA AINEISTO 15 


https://doi.org/10.21435/ht.285 


neuvostoliittosuhde nousee esiin yleensä lyhyesti lähinnä 1920-luvun 
alun osalta.” Tilaa Neuvostoliiton varhaisten Suomen suhteiden tutki- 
mukselle on, sekä näkökulman että uuden lähdeaineiston puolesta. 

Oma varhempi tutkimukseni on luonut pohjaa tämän aiheen käsitel- 
lylle. Kun väitöskirjaani varten siirryin Venäjän vallankumouksen ja si- 
sällissodan periodista suoraan kylmään sotaan, mieleeni jäi kiinnostus 
palata joskus ”väliin jätettyihin” vuosikymmeniin. Tämä osoittautui nyt 
1920-luvun osalta mahdolliseksi. 

Esitettyihin kysymyksiin voidaan vastata pääosin Venäjän ulkominis- 
teriön arkiston (AVP RF) pohjalta. Siellä olevista ulkoasiainkansankomis- 
sariaatin (NKID) aineistoista voi periaatteessa seurata kattavasti koko 
1920-luvun ajalta Neuvostoliiton Helsingin-edustuston raportointia ja 
komissariaatin johdon ohjeita noudatettavasta ulkopoliittisesta linjasta. 
Toisen oleellisen osan lähdepohjasta muodostavat Venäjän valtiollisen 
sosiaalis-poliittisen arkiston (RGASPI) Neuvostoliiton kommunistisen 
puolueen aineistot. Puolueen nimenä oli vuosina 1918-1924 Venäjän 
kommunistinen puolue (bolSevikit) (RKP(b)), ja vuosina 1925-1951 
Yleisliittolainen kommunistinen puolue (bol$evikit) (VKP(b)). Erityisesti 
kommunistisen puolueen johtoelimen politbyroon kokousten pöytäkir- 
jat ja niiden liitteet tarjoavat hyviä lähtökohtia Neuvostoliiton poliittisen 
päätöksenteon arvioimiseen niin ulko- kuin sisäpolitiikan osalta.? Kun 
Suomea ensisijaisesti tarkastellaan kirjassa Neuvostoliiton ulkopolitii- 
kan näkökulmasta ja kohteena, Suomen Ulkoministeriön arkiston ai- 
neistoja eli Moskovan-edustuston raportteja on käytetty lähinnä täyden- 
tävässä mielessä. 


7 Esimerkiksi Roselius & Silvennoinen, 2019; Mainio, 2015; Roselius & Tepora, 2014. Venäläisessä 
tutkimuksessa hyvän pohjan 1920-luvun jälkipuolen osalta tarjoaa Rupasov & Tšistikov, 2001. Vares, 
2018, keskittyy Saksan ja Suomen suhteeseen painottuen 1930-lukuun eikä siksi tämän tutkimuk- 
sen kannalta harmillisesti tarjoa uutta tietoa saksalais-neuvostoliittolaisten suhteiden merkityksestä 
Suomelle. 

8 — Kähönen, 1998; Kähönen, 2006. 

9 —Politbyroon toiminnasta ja päätöksenteosta, Gregory & Nainmark, 2008. Politbyroon aineistoja täy- 
dentävän lähteen tarjoaa Pipes, 1996. Vuonna 1898 perustettu Venäjän sosialidemokraattinen puolue 
jakaantui lopullisesti 1912 ideologisten ja organisaatioerimielisyyksien pohjalta menSevikkeihin ja 
Lenin johtamiin etujoukkopuoluetta kannattaneisiin bolSevikkeihin, jotka lopulta nousivat valtaan 
Venäjän 1917 vallankumouksen aikana. Periaatteessa VKP(b):n korkein valta oli puoluekokouksella, 
jota edusti keskuskomitea, mutta käytännössä sen paikan otti 1919 perustettu tuntuvasti suppeampi 
poliittinen osasto, politbyroo. 


16 JOHDANTO: NEUVOSTOLIITON JA SUOMEN VÄLISTEN SUHTEIDEN LÄHTÖKOHDAT 


https://doi.org/10.21435/ht.285 


Vaikka venäläistä aineistoa Neuvostoliiton ulkopolitiikasta koko 1920- 
luvun aikana on nyt saatavissa runsaasti, ja vapaammin kuin vaikka ai- 
neistoa toisen maailmansodan ajalta tai sen jälkeen, aukotonta se ei toki 
ole. Venäjän ulkoasiainministeriön arkistossa ei ole tarkkoja aihepohjai- 
sia hakuluetteloita. Aineistot on järjestetty kokonaisuuksiksi usein kes- 
keisten toimijoiden mukaan, esimerkiksi ulkoasiainkansankomissaari 
Georgi TSitSerinin sihteeristön tai osastopäällikkö Boris Stomonjakovin 
sihteeristön kokoelmiksi. Samat asiakirjat tai sähkeet voivat tulla vastaan 
kopiona monta kertaa. On myös mahdollista, että aineistossa on viikko- 
jen tai kuukausien aukkoja, jos alkuperäisistä ei ole otettu kopiota en- 
nen kuin niitä on lähetetty eteenpäin sisäisessä hierarkiassa tai puolue- 
hallinnolle. Rajallisemmin aineistoa on vuosikymmenen alusta ja lopus- 
ta, kun taas vuosien 1922 ja 1924-1929 kohdalla tutkija kärsii lähinnä 
runsauden pulasta. Arkistoaineiston puutteita on kirjassa korvattu mah- 
dollisuuksien mukaan julkaistujen dokumenttiaineistojen ja tutkimus- 
kirjallisuuden avulla. 

Laadullisena tai sisällöllisenä varauksena täytyy huomioida aineiston 
laatijoiden eli NKID:in virkailijoiden näkökulma. Tämä voi tarkoittaa 
omien näkökulmien ja aloitteiden merkityksen suurentelua ja vastusta- 
jien vähättelyä. Tällaisesta löytyy esimerkkejä niin suhteissa ulkomaihin 
kuin organisaation sisällä tai suhteessa Venäjän kommunistiseen puo- 
lueeseen. Käytännön esimerkin tästä tarjoaa NKID:in ”lähinaapureilta” 
(INO-GPU eli poliittinen ulkomaantiedustelu) ja ”etäisiltä naapureilta” 
(RU eli sotilastiedustelu) saama informaatio," jota toisinaan mielellään 
käytettiin muiden lähteiden varmistamiseen, toisinaan haukuttiin pi- 
rujen maalaamisesta seinälle. Tiedustelulähteiden lisäksi neuvosto- 
edustusto sai salaista tietoa suomalaisilta kontakteiltaan, ei vain ulko- 
asiainvaliokunnan, vaan toisinaan myös hallituksen kokouksisista. Ulko- 
asiainkansankomissariaatin aineistoissa kuitenkin arvioidaan melko 


10 Kutsumanimet perustuivat siihen, että Moskovassa ulkomaantiedustelu sijaitsi NKID:in lähikortte- 
leissa, sotilastiedustelu (RU) taas etäämpänä. Vallankumouksen jälkeen perustettiin heti poliittinen 
poliisi, Yleisvenäläinen erityiskomissio vastavallankumousta ja sabotaasia vastaan, VTSK (TSeka). 
Vuonna 1922 siitä tuli osa sisäasian kansankomissariaattia (NKVD) nimellä valtion poliittinen hal- 
linto, GPU. Seuraavana nimi täsmennettiin muotoon yhdistetty valtion poliittinen hallinto, OGPU, 
mutta päämäärät ja toiminta pysyivät samoina. 

usein omien lähtökohtien heikkouksia vahvuuksien ohella. Tämä lisää 
niiden luotettavuutta arvioitaessa neuvostonäkemystä Suomesta. Toisi- 
naan kirjeenvaihdossa myös kritisoidaan varsin avoimesti muiden edus- 
tustojen, osastojen ja RKP(b):n tai VKP(b):n ulkopoliittisia näkemyksiä. 
Tällainen sisäinen keskustelu vähenee ja katoaa vuoden 1927 jälkeen, 
Stalinin vakiinnutettua asemansa. Vaikka NKID keräsi informaatiota 
Suomesta varsin pragmaattiselta pohjalta, politbyroossa ulkopoliittiseen 
päätöksentekoon vaikuttivat ideologiset tavoitteet ja kiistat sekä koti- 
maan että ulkomaiden osalta. Erityisesti Stalin osasi käyttää näitä kiis- 
toja hyväkseen oman asemansa vahvistamisessa, mutta ne usein myös 
ohjasivat sitä, miten hän tulkitsi annettua informaatiota." 

Ideologiset arviot nousevat näkyvämmin esiin vasta aivan 1920-luvun 
lopulla, kun Lapuan liike syntyy Suomessa ja pakkokollektivisointi alkaa 
Neuvostoliitossa. Samoihin aikoihin Komintern voimistaa merkittävästi 
vastakkainasettelua työväenliikkeen sisällä määritellen sosiaalidemokra- 
tian fasismin liittolaiseksi, ”sosiaalifasismiksi”. Silti suoraan marxilais- 
leninistiseen ideologiaan pohjaavat arviot Suomesta ovat kokonaisuutena 
harvinaisempia kuin vaikka kylmän sodan aikaisessa raportoinnissa”. 

Kirjassa selvitetään, miltä perustalta käsitys Suomen kansainvälisestä 
asemasta Neuvostoliiton ulkopolitiikassa muodostui. Tämä edellyttää 
Suomen aseman suhteuttamista siihen, miten Neuvostoliitto suhtautui 
muihin, osin vastaavan tyyppisessä asemassa oleviin läntisiin rajanaapu- 
reihinsa Jäämereltä Mustalle merelle, reunavaltioihin (ven. limitrofy). 
Tämän laajimman käsitteen lisäksi, johon sisältyivät Suomi, Viro, Latvia, 
Liettua, Puola ja Romania, neuvostoulkopolitiikka jakoi maat kahteen 
pienempään ryhmään. Nämä olivat Itämeren rantamaat (ven. Pribaltika), 
johon Romania ei sisältynyt, sekä Baltian maat (ven. Baltijskie strany) 
joihin yleensä kuuluivat vain Viro, Latvia ja Liettua, mutta joskus, vielä 
1920-luvun alussa, Suomikin.” Reunavaltioilla tarkoitettiin siis Venä- 
jän läntisiin osiin rajautuvia tai siitä sisällissodan aikana itsenäistyneitä 


11 Davis & Harris, 2005, Gregory & Nainmark, 2008. 
12 Kähönen 2006, 24-26. 
13 Rupasov& TSistikov 2001, 1-9. 

valtioita: Suomea, Baltian maita, Puolaa ja Romaniaa. Reunavaltioita 
yhdisti erityisesti 1920-luvun alussa pelko Venäjän vallan paluusta joko 
vallankumouksen tai valloituksen kautta. Vastaavasti Neuvostoliiton 
uhkakuvissa reunavaltiot olivat mahdollisia uhkia erityisesti Puolan 
liittolaisina, vastavallankumouksen lähteinä tai läntisten suurvaltojen 
hyökkäysreitteinä. 


Toimijat 


Ulkoasiainkansankomissariaatti oli yksi kansankomissaarien neuvoston, 
neuvostohallituksen, komissariaateista, jollaisiksi ministeriöt oli vallan- 
kumouksen jälkeen nimetty. Ulkoasiainkansankomissariaatti koostui 
keisarillisen ulkoministeriön pohjilta eri maantieteellisesti jaetuista pää- 
osastoista, jotka jakaantuivat alaosastoihin. Lisäksi siihen sisältyi tehtävä- 
pohjaisia osastoja, kuten lehdistö-, protokolla- ja taloudellis-oikeudelli- 
nen osasto." Reunavaltiokontekstissa Suomi kuului itsenäistymisensä 
jälkeen Euroopan osalta Puolan ja Baltian, eikä Skandinavian tai Länsi- 
Euroopan osastoon. Ulkoasiainkansankomissariaatin johto perustui kol- 
legiaaliseen periaatteeseen keisarillisen hallinnon pohjalta, eli komis- 
saari johti yhdessä kollegion kanssa. Kollegio koostui komissaarista, 
hänen kahdesta tärkeimmästä sijaisestaan, sekä yhdeksästä muusta si- 
jaisesta, jotka olivat yleensä osastopäällikköjä, mutta ytimen muodosti- 
vat silti komissaari ja hänen kaksi sijaistaan. Ulkoasiainkomissariaatin 
suhdetta puolueen johtoon, politbyroohon, tarkastellaan Kominternin 
roolin käsittelyn yhteydessä. 


14 Venäjän ulkoministeriön (MID) sivut, Venäjän ulkoministeriö vuosina 1856—1917. https://idd.mid.ru/ 
letopis-diplomaticeskoj-sluzby/-/asset publisher/5H3VC9AbCsvl /content/ministerstvo-inostrannyh- 
del-rossii-v-1856-1917-gg- (luettu 29.11.2020). Maantieteelliseltä pohjalta pääjako oli ollut vuonna 1914 
neljään osaan: 1. osasto: Euroopan (pois lukien Balkan), Amerikan ja Afrikan maat; 2. osasto: Lähi- 
idän alue, Turkki, Egypti, Abessinia sekä Balkanin maat; 3. osasto: Keski-Aasian maat: Persia, Intia, 
Ceylon; 4. osasto, Kauko-idän maat: Kiina, Japani, Mongolia, Siam, Tyynenmeren rannikko. 

Taulukko 1. Yleisliittolaisen kommunistisen puolueen (VKP(b)) keskuskomitean jäseniksi 1920-luvulla 
nousseet ulkopoliittisen eliitin jäsenet. Teloitusvuodet merkitty *-merkillä. Lähde: Gortšev 2005. 


Keskuskomiteaan Puolue- ja Isän ammatti Kansallisuus Tehtävät 
1920-luvulla keskus- ja koulutus (syntymä- ulkoasianhallinnossa 
nousseet komitea- paikka) 1918-1930 

jäsenyys 

1917-1930 
Berzin, Jan 1902, talonpoika, opettaja- latvialainen lähettiläs 1918-1932: 
Antonovits, 1917-1918 seminaari, emigrantti — (Vindau) Sveitsi, Suomi, Itävalta 
1881—1938* 1908-1917 
Ioffe, Adolf ehdokas kauppias, opintoja juutalalainen Brest-Litovskin 
Abramovitš, 1917, jäsen Berliinin ja Zürichin (Simferepol) neuvottelut, lähettiläs 
1883—1927 1917-1919 yliopistoissa 1918—1927: Saksa, Japani, 

Kiina, Itävalta 

Kollontai, 1915 kenraali (aatelinen), venäläinen lähettiläs 1923-1945: 
Aleksandra (mense- lukio, emigrantti (Pietari) Norja, Meksiko, Ruotsi 
Mihailovna, vikki), 1907-17 
1872-1952 1917-1918 
Krasin, Leonid 1890 virkamies, tekninen venäläinen komissaari (NKVT) 
Borisovitš, 1870- (RSDRP), opisto, emigrantti (Kurgan, 1921-1923, lähettiläs 
1926 1924- 1912?—1917 Tobolsk) 1921-1926: Ranska, 

1926 Iso-Britannia 
Krestinski, Nikolai 1903, opettaja, Pietarin ukrainalainen lähettiläs 1921-1930: 
Nikolajevitš, 1919-1921 yliopisto (oikeustiede) (Mogilev) Saksa, varakomissaari 
1883—1938* (NKID) 
Rakovski, 1917, tuntematon, bulgarialainen komissaari (Ukrainan 
Hristijan 1919-1927 Monpellierin yliopisto (Kotel) NKID), lähettiläs 
Georgiovits, (lääketiede) 1923—1927: Iso-Britannia, 
1873-1941* Ranska; varakomissaari 

(NKID) 
Radek, Karl 1917, opettaja, opintoja juutalainen lehdistöosaston päällikkö, 
Berngardovits, 1919-1924 Krakovan yliopistossa (Lvov, NKID 1918-1920 
1885—939* Itävalta- 
Unkarin 
Galitsia) 
Sokolnikov, 1905, lääkäri, Pariisin venäläinen komissaari (NKF) 
Grigori 1917-1919, yliopisto (oikeustiede), (Romny, 1922-1926, lähettiläs 
Jakovlevits, 1922-1930 emigrantti 1909-1917 — Vitbesk) 1929-1932: Iso-Britannia 
1888—1939* 
TSitSerin, Georgi 1918, diplomaatti (aatelinen), venäläinen varakomissaari (NKID) 
Vasilijevits, 1925-1930 Pietarin yliopisto (Karaul, 1918, komissaari 
1872—1936 (filologia), emigrantti Tambov) 1918—1930 
1904-1918 

Trotski, Lev 1917, maanomistaja, lukio, juutalainen komissaari (NKID) 
Davidovits, 1917-1927 emigrantti 1906-1917 — (Janovka, 1917-1918 
1879—1940* Herson) 
Kamenev, Lev 1901, rautatieinsinööri, lukio, juutalainen komissaari (NKVT) 1926, 
Borisovits, 1919- yliopisto-opintoja (Moskova) lähettiläs 1926-1927: 
1883—1936 1926 Italia 

Erityisesti Neuvostoliiton Helsingin edustuston raportoinnissa, mutta 
myös Puolan- ja Baltian-osaston muistioissa Suomen parlamentaarinen 
demokratia ja sen menettelytavat otettiin vakavasti, toisin kuin propa- 
gandapuheissa ja teksteissä. Tämä erosi myös virallisesta, propagandisti- 
sesta neuvostojulkisuudesta, Izvestijasta ja Pravdasta. Kun esimerkiksi 
uhka Suomen ja Puolan mahdolliselle liittoutumiselle näytti kasvavan, 
edustusto raportoi puolueiden kannoista ja laski eduskuntapaikkojen ja- 
kaantumisia. Tämä muodosti argumentin yleensä rauhoittavalle arviolle, 
ettei liittoutumiselle ole riittävää kannatusta. 

Jotta nämä raportoinnin painotukset, geopoliittisesti ymmärretty 
valtion etu, ja parlamentaarisen päätöksenteon seuranta, olisivat ym- 
märrettäviä, on syytä tarkastella avainhenkilöitä NKIDiissä (taulukot 1 
ja 2). Taulukko 1 käsittää 11 sellaista Neuvostoliiton ulkoasiainhallinnon 
johtotehtävissä ollutta henkilöä, jotka olivat puolueen keskuskomitean 
jäseniä jo 1920-luvun aikana. Perhetaustan ja koulutuksen osalta vain 
yksi, ulkoasiainkomissaari Georgi TSitSerin, edusti suoraa jatkuvuutta 
aatelisperheen jäsenenä. Hän oli isänsä ja isoisänsä tavoin työskennellyt 
keisarillisen Venäjän ulkoministeriössä (MID). Toinen aatelistaustainen 
oli Alexandra Kollontai, josta tuli maailman ensimmäinen naispuolinen 
suurlähettiläs mm. Suomen naapurimaihin, Norjaan ja Ruotsiin. Tästä 
ryhmästä vain yhdellä, ensimmäisellä Suomessa toimineella lähettiläällä 
Jan Berzinillä, oli talonpoikastausta, enemmistöllä keskiluokkainen tai 
ylempi. Vähän yli puolella (6) oli takanaan yliopisto-opintoja, joskin vain 
kolmella loppututkinto. 

Taulukko 2 käsittää sellaiset 11 osastopäällikkö- ja lähettilästasolla ulko- 
asiainkansankomissariaatissa toiminutta henkilöä, jotka eivät 1920- 
luvulla olleet keskuskomitean jäseniä. Tässä ryhmässä tausta on keski- 
luokkainen, mutta perhe- ja koulutustiedot puuttuvat osastopäällikkö 
Boris Stomonjakovin ja lähettiläs Sergei Aleksandrovskin osalta. Viides- 
tä Suomessa 1920-luvulla toimineesta lähettiläästä (Jan Berzin, Aleksei 
TSernyh, Ivan Lorents, Aleksandrovski ja Ivan Maiski) kolme oli suoritta- 
nut yliopisto-opintoja, ja kahdella oli oikeustieteen tutkinto. Puolan- ja 
Baltian-osaston päällikköinä toimineista henkilöinä kiinnostavimpia 
ovat Jakov Ganetski ja Semjon Aralov. Ganetski oli bolsevikkien rahoi- 
tuksen organisoija ja Leninin luotettu jo ennen vallankumousta. Aralov 

taas oli sotilastiedustelun upseeri keisarillisessa armeijassa ja myös pe- 
rustamassa puna-armeijan sotilastiedustelua. Venäjän etnisillä vähem- 
mistöillä oli vahva edustus näillä ulkoasiainhallinnon tasoilla. Suurim- 
man ei-venäläisen ryhmän muodostivat juutalaiset, minkä lisäksi myös 
armenialaisia ja latvialaisia kohosi ulkoasiainhallinnon hierarkiassa. 
Vähemmistöjen yliedustusta suhteessa venäläisiin selittää ensisijaisesti 
näiden syrjitty asema edellisen hallinnon, Venäjän keisarikunnan aika- 
na. Tämä mobilisoi vähemmistöihin kuuluvia liittymään vallankumo- 
uksellisiin liikkeisiin ja järjestöihin, jotka sittemmin nousivat valtaan. 

Olennaista on, että molemmissa ryhmissä koulutus, oli se sitten 
Venäjällä tai ulkomailla, on hankittu ennen vallankumousta. Vähän yli 
puolet jälkimmäisestä ryhmästä (6) oli liittynyt puolueeseen vasta 1917 
tai myöhemmin, ja monet olivat ehtineet työskennellä keisarillisen Ve- 
näjän hallinnossa. Tältä pohjin jatkuvuudet keisarillisen Venäjään tai 
aikakauden ulkopoliittiseen ajatteluun eivät ole niin yllättäviä kuin voisi 
luulla. Neuvostoliiton ulkoasiainhallinto oli rakennettava lähes täysin 
tyhjästä. Siihen tarvittiin alkuun ensisijaisesti kielitaitoisia, koulutettu- 
ja henkilöitä, joilla oli, jos mahdollista, hallinnollista kokemusta. Ideo- 
logisen oikeaoppisuuden vaatimukset alkoivat voimistua siellä vasta 
1930-luvun alusta kuten muuallakin neuvostohallinnossa, ja erityisesti 
Stalinin terrorin aikana. Tämä johti ensimmäisiin loikkauksiin länteen, 
sekä niin sanottuun henkilöstönvaihdokseen, kun merkittävä joukko 
aiemmista toimijoista tuhottiin terrorissa”. Taulukoissa 1 ja 2 esitellyistä 
22 henkilöistä 13 teloitettiin vuosien 1936-1949 välillä, ja yksi teki it- 
semurhan. Suomessa lähettiläänä 1920-luvulla toimineista viidestä 
henkilöstä kiinnostavasti vain Ivan Maiski vältti tämän kohtalon, vaikka 
hän oli entinen mensevikki ja lisäksi oli tukenut bolSevikkeja vastusta- 
neen Sosialistivallankumouksellisen puolueen (SR) Komuts-hallitusta'* 
Omskissa vuonna 1918. VKP(b):hen hän liittyi vasta 1921. Maiski eli 
vuoteen 1975. 


15 Rentola, 2007, 2-11. 

16 Omskin hallituksen perusti osa bolsevikkien tammikuussa 1918 hajottaman perustuslakia säätäneen 
kansalliskokouksen SR-edustajista. Se tunnettiin lyhenteellä Komuts (Perustuslakia säätävän 
kokouksen edustajien komitea, ven. Komitet tšlenov Utsreditelnogo sobranija). 

Taulukko 2. Yleisliittolaisen kommunistisen puolueen (VKP(b)) keskuskomitean ulkopuolella 1920-lu- 
vulla olleet ulkopoliittisen eliitin jäsenet. Teloitusvuodet merkitty *-merkillä. Lähde: Gortšev 2005. Täy- 
dentävinä Ulkoasiainkansankomissariaatin ja ulkoasiainministeriön aineistot, venäjänkielinen Wikipedia 
https://ruwikipedia.org ja historiasivusto Hrono http://www.hrono.ru/biograf/. 


Keskuskomitean Puolue- 
ulkopuolella jäsenyys 
1920-luvulla 


Aleksandrovski, 
Sergei Sergeje- 
vit, 1889—1949* 


1906 


Aralov, Semjon 
Ivanovitš, 1880- 
1969 


1918 

Valtionrakentaminen ja modernisoituvat poliittiset 
järjestelmät Länsi- ja Itä-Euroopassa 


Ulkopolitiikka nähdään tässä kirjassa osana valtiollista päätöksentekoa, 
mikä ohjaa tarkastelemaan taustana valtion rakentamisen yhteiskun- 
nallisia edellytyksiä. Rakenteella tarkoitetaan kulttuuristen kaavojen, re- 
surssien jakamiseen ja vallankäytön muotoihin perustuvaa sosiaalisten 
käytäntöjen jatkumoa. Tapahtuma puolestaan on ilmiöiden joukko, joka 
aiheuttaa paikallisissa käytännöissä sellaisen murroksen, joka voi joh- 
taa rakenteita muuttavaan ketjureaktioon.” Rakennehistoriallinen tai 
vertailevan historian tutkimuksen perinne tarjoaa keinoja vastauksen 
saamiseen siihen, miten valtion rakentaminen sisällissodan pohjalta 
Neuvosto-Venäjällä ja Suomessa loi edellytyksiä ulkopolitiikalle. Barring- 
ton Mooren kolmen vallankumouksen malli ja Antonio Gramscin käsitteet 
hegemonia ja passiivinen vallankumous ovat tässä hyödyksi. Niiden avulla 
voi hahmottaa, miltä sosiaaliselta pohjalta uudet poliittiset eliitit nousi- 
vat, ja kuinka ne pyrkivät oikeuttamaan ja legitimoimaan asemansa val- 
tion johdossa. Geopoliitiikan ohella tällä oli ratkaiseva merkitys ensim- 
mäisen maailmansodan jälkeen sisällissodan pohjalta syntyneiden mai- 
den ulkopolitiikalle. Tämän tutkimuksen pääpaino on ulkopoliittisissa 
tapahtumissa. Tällöin rakennehistoriallista näkökulmaa sovelletaan lä- 
hinnä lähtökohtana vuosikymmenen keskeisimpien käänteiden arvioin- 
tiin sekä kattavammin johtopäätöksissä pohdittaessa niiden merkitystä. 

Stein Rokkanin Euroopan käsitteellisen kartan avulla voi hahmottaa 
Venäjän ja Suomen välillä sekä yhtäläisyyksiä että eroja valtion ja kansa- 
kunnan rakentamisen lähtökohdissa. Tässä jaottelussa sekä Venäjä 
että Suomi sijoittuvat itäiseen Eurooppaan, jossa valtion tulot nojaavat 
maatalousylijäämän keräämiseen rahatalouden sijaan. Eroina Venäjän 
ja Suomen välillä oli kuitenkin maanomistuksen rakenne, joka kehit- 


17 Sewell, 1996, 841-844. 

18 Suurten maiden osalta tätä vertailevaa näkökulmaa sovelletaan esim. teoksissa Moore, 1991 (1966) 
ja Skocpol 2015 (1979), 29-32. Nimenomaan Suomen osalta, Mooren herättämien kysymysten poh- 
jalta, tätä näkökulmaa kehitetään teoksessa Alapuro, 2017 (1988), 11-15. Hegemonian ja passiivisen 
vallankumouksen käsitteistä, kts. Mouffe, 2014 (1979). 

tyy vastakkaisiin suuntiin." Venäjällä aateliston maanomistus, samoin 
kuin maaorjuus, vahvistui 1600-luvulla. Suomessa taas osana Ruotsin 
valtakuntaa aatelin valta väheni 1600-luvulta, ja talonpoikainen maan- 
omistus vahvistui. 

Kansakunnan rakentamista tarkastellaan Euroopan käsitteellisellä 
kartalla etelä-pohjoinen-ulottuvuudella. Tällöin 1500-luvulla käynnisty- 
nyt reformaatio muodostaa oleellisen jakavan tekijän. Se loi pohjan kie- 
lelliseltä pohjalta tapahtuvalle kansakunnan rakentamiselle siinä vai- 
heessa, kun nationalismi nousi merkittäväksi legitimoivaksi ideologiaksi 
Ranskan vallankumouksen jälkeen.? Kansakunnan rakentamisen edel- 
lytyksissä Suomi Ruotsin valtakunnan osana sijoittui selkeästi ”pohjoi- 
seen ulottuvuuteen”. Venäjä ei ortodoksisena näy Rokkanin etelä-poh- 
joinen-ulottuvuudessa. Kansakunnan ja valtion rakentamista määrittikin 
Venäjällä enemmän valtion voimakas laajeneminen ja rakentaminen 
monikansalliselta pohjalta 1500-luvulta lähtien.?? 

Barrington Mooren poliittisen modernisaation kolmen vallanku- 
mouksen malli tarjoaa lähtökohdan poliittisen murroksen hahmottami- 
selle niin Venäjällä, Suomessa kuin myös Baltiassa ja Puolassa 1800-lu- 
vulta 1900-luvun alkupuolelle. Poliittiselle modernisaatiolle nähdään 
mallissa kolme reittiä, jotka eivät ole pääsääntöisesti vaihtoehtoisia, vaan 
historialliselta pohjalta nousevia: 1) kapitalistis-demokraattinen vallan- 
kumous, 2) kapitalistis-fasistinen keskeytetty vallankumous, 3) talonpoi- 
kais-kommunistinen vallankumous. 

Poliittisen järjestelmän kehittymistä joko pluralistisen demokratian 
tai autoritaariseen, jopa totalitaariseen suuntaan, ohjaa Mooren mukaan 
maata omistavan yläluokan, talonpoikien ja porvariston suhde. Siinä 
muutokset aiheutuvat markkinoiden, toisin sanottuna kapitalismin, 
etenemisestä ensin maatalouteen ja sitten teolliseen tuotantoon. Plura- 
listisen, demokraattisen järjestelmän kehittymiselle on oleellista riittävän 
vahva porvaristo, joka kykenee haastamaan maanomistajayläluokan, 


19 Rokkan, 1973, 80-81. 

20 Kotilaine, & Poe, 2004, 25 maaorjuuden taustasta. Alapuro 2017, 34 talonpoikien maanomistuksesta 
Ruotsissa 1700-luvulla. 

21 Rokkan, 81-84. 

22 Venäjän imperiumipohjasta ja laajenemisesta, Etkind, 2015, 160-163, 167—168 ja Miller, 2015, 338, 344-345. 

sekä riittävän vahva valtio suhteessa yläluokkaan. Fasistinen tai vähin- 
tään autoritaarinen järjestelmä taas syntyy, jos maanomistajayläluokka 
on vahva ja porvaristo liittoutuu yläluokan kanssa sen haastamisen si- 
jaan. Kommunistinen talonpoikaisvallankumous taas on tuloksena siinä 
tapauksessa, jos maanomistajien siirtyminen markkinatalouteen ei laa- 
jassa mitassa onnistu, porvaristoa on hyvin vähän, talonpojat kykenevät 
organisoitumaan ja erityisesti jos valtio romahtaa. Mooren jaottelut eivät 
silti ole täysin kiveen hakattuja, vaan voivat osin lomittua: Ranskan ja 
Iso-Britanniankin murroksissa on mahdollista nähdä autoritaarisuutta 
tukeneita piirteitä, ja toisaalta esimerkiksi Saksassa pluralistisia piirteitä, 
vaikka nämä jäivätkin toteutumatta.” Jatkossa tässä tutkimuksessa osoi- 
tetaan, miten tämän tyyppiset poliittisen järjestelmän toteutumattomat 
kehityskulut vaikuttivat myös Neuvostoliiton Suomen ulkopolitiikkaa 
koskeviin arvioihin, erityisesti 1920-luvun lopulla. 

Valtion rakentamista ulkopolitiikan perustana hahmotetaan seuraa- 
vien kategorioiden kautta: 1) valtiorakenteet, 2) luokkasuhteet eli yhteis- 
kuntarakenne, 3) kansallinen integraatio eli nationalismin merkitys, 
4) luokkaintegraatio eli sosiaalinen mobilisoituminen%. Tarkasteltavan 
aikakauden puitteissa Venäjä sijoittuu Mooren poliittisen modernisaa- 
tion mallissa suoraan kolmanteen muotoon. Suomea voi Skandinaavi- 
sen taustan pohjalta tarkastella lähinnä ensimmäisen ryhmän osana, 
vaikka sen kehityksessä on mahdollisuuksia myös toiseen ryhmään 
päätymiseen. Baltian maat, Viro, Latvia ja Liettua, sekä Puola olivat vah- 
van maaomistajayläluokan hallitsemia yhteiskuntia jo ennen Venäjän 
alaisuuteen päätymistään. Baltian provinsseissa (nykyiset Viro ja Latvia) 
ja Liettuassa yläluokka oli erikielinen, joko saksan- tai puolankielinen. 
Puolassa maanomistajayläluokalla oli kotimainen tausta, mutta yläluo- 
kan asema heikkeni erityisesti Venäjän hallussa olleilla alueilla. Näiden 
maiden sotien välinen kehitys autoritaaristen hallintojen valtaannousun 
myötä 1920- ja 1930-luvuilla sijoittaisi ne lähinnä poliittisen moderni- 
saation toiseen muotoon. 


23 Moore, 1991 (1966), xii-xiv. 
24 Alapuro, 2017 (1988), 20, keskusvallan ja yhteiskuntaluokkien suhteista valtion rakentamisessa erityi- 
sesti Suomen, Venäjän ja Baltian maiden osalta. 

Venäjä edusti jo keskiajalta alkanutta valtionrakentamista, joka eteni 
kansallisvaltion sijaan kohti monikansallista imperiumia. Imperiumien 
historiaa tutkineiden Burbankin ja Cooperin mukaan se on ”laaja, eks- 
pansiivinen tai historiallisesti laajalle ulottunut poliittinen yksikkö, jonka 
poliittinen järjestelmä pitää yllä hierarkiaa ja erotteluja, kun se liittää it- 
seensä uusia kansoja”. Kansallisuuksien välisten suhteiden näkökulmas- 
ta oleellista on, että erilaisia kansoja hallitaan eri tavoin. Eliitti-kansa- 
suhteessa korostui Pietari Suuren reformien jälkeen länsimaistuneen 
eliitin ja ”talonpoikaisen kansan”, rahvaan, välinen kuilu. Alkaessaan 
1700—-1800-luvulla määritellä kansaa ja osin myös kansakuntaa Venäjäl- 
lä, eliitti rajasi itsensä usein kansakunnan ulkopuolelle. Yhdessä moni- 
kansallisen imperiumin säilyttämisen kanssa tämä esti nationalistisen 
mobilisaation hyödyntämisen sillä tavoin kuin se oli mahdollista kansal- 
lisvaltioissa tai sellaisiksi pyrkivissä, kuten Suomessa.?* 

Suomesta muodostui valtio vasta Venäjän vuonna 1809 valloituksen 
yhteydessä myöntämän autonomian vakiintuessa. Sen hallitseminen 
perustui lähinnä ruotsinkielisen virka-aatelin ja talonpoikien liittoon. 
Kansallisen integraation ja sosiaalisen mobilisaation pohjalta tämä mer- 
kitsi Mooren modernisaatiomallien näkökulmasta, että porvariston 
ohella myös uusi eliitti oli heikko. Se tarvitsi ”kansaa” oman asemansa 
perusteluun ja vahvistamiseen, myös suhteessa emämaahan, Venäjään. 
Merkittävä osa eliitistä olikin valmis vaihtamaan kieltään ruotsista suo- 
meen ja kehittämään kansankielistä kulttuuritoimintaa.? Kuten Venäjä, 
Suomikin teollistui myöhään, mutta teollistuminen eteni Suomessa hi- 
taammin ja vähemmän keskittyneesti. Venäjällä kansallisen integraation 
ja sosiaalisen mobilisaation muodot muokkasivat itsevaltiuden vastaista 
protestia vuosina 1905 ja 1917, mutta myös vallankumousta ja sisällis- 
sotaa vuosina 1918-1919. Toisin kuin Venäjällä tai sen Baltian provins- 
seissa, Suomessa sosiaalisista konflikteista huolimatta nämä rakenteet 
helpottivat yhdessä autonomian kanssa nationalistista mobilisaatiota 
valtion oikeuttamiseksi. 


25 Burbank & Cooper, 2010, 8. 

26 Tolz, 2006, 305-306, 309-311. 

27 Suomalaisen eliitin asemasta ja Venäjä-suhteesta, Alapuro, 2019, 223-224, 234. Erityisesti fennomaa- 
nien tavoitteista, Liikanen, 1987, 130. 

Baltian provinsseista puuttuivat edellytykset Suomen tyyppiselle 
kansallisesti yhdistävälle mobilisoitumiselle ennen 1800-luvun loppua. 
Saksankielisen maanomistaja-aatelin asema oli vahva, eikä se kaivannut 
liittolaisia paikallisesta väestöstä. Paikallinen viron- tai latviankielinen 
eliitti syntyi siksi myöhemmin kuin Suomessa, ja yhdistystoiminnan 
rajoitusten takia sen pohja oli kapeampi. Lisäksi paikallinen eliitti ja 
liike-elämä kietoutuivat enemmän yhteen maamiesseurojen ja osuus- 
toimintaliikkeen pohjalta. Muodostuvan paikallisen talonpoikaiston ja 
porvariston kansallinen integraatio Baltiassa tapahtuikin ensisijaisesti 
baltiansaksalaisia vastaan, jolloin Venäjä ja venäläistämispolitiikka saat- 
toivat näyttäytyä, ei vain pienempänä pahana, vaan liittolaisena.” Puo- 
lassa kansakunnan rakentaminen oli 1800-luvulla aivan eri tavoin haas- 
teellista huolimatta historiallisesta suurvaltaperinnöstä. Puolankielinen 
väestö oli jakaantunut kolmen maan jakaneen valtion, Venäjän, Saksan 
ja Itävalta-Unkarin, alueille. Lisäksi puolalainen nationalismi jakaantui 
kahteen haaraan 1800-luvun lopulla. Ensimmäinen nojasi modernia na- 
tionalismia edeltäneen Puola-Liettuan kansainyhteisön perintöön. Siinä 
historiallinen yhteys tähän valtioon määritti puolalaisuutta, olipa kyse 
puolaa, liettuaa, valkovenäjää tai ukrainaa puhuvista. Toinen lähti natio- 
nalismin perustalta pääosin etniseltä pohjalta muodostuvasta Puolan 
valtiosta, mutta silläkin oli historiallisia tai strategisia aluevaatimuksia.?9 

Nämä erot kansallisessa integraatiossa ja eliittien taustoissa muokka- 
sivat vahvasti ensimmäisen maailmansodan jälkeen vuosina 1918-1920 
muodostuneita valtiota ja niiden poliittisia järjestelmiä. Rakennettiinpa 
valtiota kansalliselta tai joltain muulta pohjalta, Antonio Gramscin 
mukaan hallitseva luokka pyrkii luomaan ”aidon hegemonian” johto- 
asemansa tueksi. Tällöin siihen sisällytetään osia myös kilpailevien so- 
siaalisten ryhmien ideologioista eräänlaisessa liittoutuman- tai koali- 
tionrakentamisprosessissa sen sijaan että ne rajattaisiin ulos tai neutra- 
loitaisiin. Tämä oli erityisen vaativaa sisällissodan tai vallankumouksen 
kokeneissa maissa. Jos neutralointi eli ulossulkeminen, on merkittäväs- 
sä osassa hegemoniaa luotaessa, tapahtuu niin sanottu passiivinen 


28 Kõll, 1994, 24-27, 26, 31-32, 34-35. Eellend 2007, 223—232. 
29 Prazmowska, 2010, ix-xi, 13—14, 18-20, puolalaisen nationalismin painotuksista. 

vallankumous. Gramscin mukaan Italian kansallinen yhdistyminen 
kuningaskunnaksi tasavallan sijaan 1860-luvulla oli esimerkki tästä 3 
Tältä pohjin sekä hegemonia että passiivinen vallankumous käsitteinä 
sopisivat erityisen hyvin Mooren poliittisen modernisaation toisen ja 
kolmannen vaihtoehdon tai niiden uhkien tarkasteluun. 

Kolmen vallankumouksen mallissa yhtenä avaintekijänä on maaseu- 
dulla asuvan väestön enemmistön ja eliittien suhde, mikä käytännössä 
tarkoitti usein suhdetta maareformeihin. Sekä Suomessa että Baltian 
maissa toteutetut maareformit laajensivat sisäiset kamppailut voitta- 
neen koalition pohjaa ja periaatteessa vahvistivat valtion legitimiteettiä. 
Vaikka yhteiskunnallisen konfliktin ja sisällissodan ulottuvuuksia liittyi 
Latviassa ja Virossakin itsenäistymiseen 1917-1919, sitä oli helpompi 
perustella itsenäisyys- tai vapaussotana sekä Neuvosto-Venäjää että bal- 
tiansaksalaisia ja Saksaa vastaan. Maakysymys tai -reformi oli ratkaiseva 
tekijä, johon reagoiminen kollektivisoinnilla tuhosi bolsevikkien joukko- 
kannatuksen Virossa. Baltian maissa vallitsi kuitenkin koko 1920- ja 
1930-luvun etninen jako maiden valtaväestöjen ja vähemmistöinä ole- 
vien baltiansaksalaisten tai puolalaisten välillä." Samaan aikaan Suo- 
messa aitosuomalaisuus ilmensi vastaavaa, vaikka lievempää etnistä jän- 
nitettä. Puolassa etnisten vähemmistöjen suuri osuus teki kansakunnan 
rakentamisesta helposti poissulkevaa, joten legitimiteettiä oli haettava 
historialliselta, laajentumiseen ohjaavalta pohjalta. Maareformia hyödyn- 
nettiin myös puolalaistamispolitiikan välineenä Galitsiassa?. Sen sijaan 
äärioikeiston ja konservatiivien vallankaappausliikkeet Suomessa, Bal- 
tiassa ja Puolassa kuvastivat hegemoniakamppailua voittaneen tai hal- 
litsevan koalition sisällä. Neuvostovalta puolestaan haki sisällissodassa 
tukea talonpojilta hyväksymällä käytännössä maareformin yksityisomis- 
tuksen pohjalta. Sisäisen valtakamppailun jälkeen 1920-luvun lopulla se 
onnistui kumoamaan tämän myönnytyksen varmistaakseen regiimin 
jatkuvuuden pitemmällä aikavälillä sekä teollistaakseen maan. 3 


30 Mouffe, 1-15. Suomeen liittyen hegemonian käsitettä on sovellettu kiinnostavasti Miika Siirosen 
teoksessa Vapaussodan perintö (2011). 

31 Kähönen, 2019, 307-308. Jörgensen, 2006, 78-84, Viron ja Suomen maareformeista. 

32 Melnyk, Muravskyi & Vyzdry, 2019, 23—27. 

33 —Siironen, 2011, 193—196, ”valkoisen Suomen” sisällä käydystä hegemoniakamppailusta,Prazmowska, 

Kartta 1. Venäjän sisällisota ja 
Suomi sen osana helmikuussa 1918. 
© Spatio 2021. 


Nämä rakenteet maantieteen ohella tekevät ymmärrettäväksi sen, mi- 
ten sisäpoliittiset kriisit 1920-luvulla saattoivat muodostua myös ulko- 
poliittisiksi uhkakuviksi reunavaltioiden ja Neuvostoliiton välillä. Tämä 
koskee niin Neuvostoliiton pakkokollektivisointia, Baltian maiden ja 
Puolan vallankaappauksia, kuin Lapuan liikettä Suomessa. 


2010, 101—105, puolalaisesta nationalismin ja 40 prosenttia maan väestöstä kattavien kansallisten vä- 
hemmistöjen suhteesta, Jacobson, 1994, 248-250, NEP:in päättämisestä ja Neuvostoliitossa käydystä 
valtakamppailusta. 

Maailmansota, sisällissota ja interventio Neuvosto-Venäjän 
ulkopolitiikan pohjina 1918-1919 


Venäjän vallankumouksen ja sitä seuranneen sisällissodan, kuten myös 
Suomen itsenäistymisen ja sitä seuranneen sisällissodan keskeinen 
ulkopoliittinen konteksti oli neljättä vuotta käyty ensimmäinen maail- 
mansota. Sitä, minkä kannan keskusvallat tai ympärysvallat (Entente) 


34 —Keskusvallat: Saksa, Itävalta-Unkari, Turkki, Bulgaria. Keskeiset ympärysvallat: Iso-Britannia, Ranska, 
Venäjä ja vuodesta 1917 Yhdysvallat. Vallankumouksen myötä Venäjä jäi pois, ja ”neljän suuren” jouk- 

ottivat näihin tapahtumiin määrittivät maailmansodan osapuolten ta- 
voitteet voiton saavuttamiseksi. Sodan ratkettua ja Versaillesin rauhan- 
konferenssin käynnistyttyä vuonna 1919 ympärysvallat näkivät Suomen 
olleen osa Venäjän sisällissotaa ja sen itsenäisyyden riippuneen Venä- 
jällä käydyn kamppailun lopputuloksesta. 

Vuoden 1918 keväästä syksyyn Neuvosto-Venäjä oli ulkopoliittisesti 
heikoimmillaan. Helmikuun alussa sen ulkopoliittinen bluffi, Brest- 
Litovskin neuvottelujen keskeyttäminen ilman rauhansopimusta, oli 
epäonnistunut, ja saksalaiset olivat jatkaneet sotaa. Rauha oli solmittava 
Saksan sanelemana maaliskuun alussa. Tällöin Saksa toteutti sodan 
päämääriinsä idässä kuuluneen ”suojavyöhykkeen” irrottamalla Venä- 
jästä sen läntiset kansalliset vähemmistöt, aina Jäämereltä Mustalle 
merelle ja Kaukasukselle, Suomen valkoinen hallitus mukaan lukien. 
Käynnistyneestä sisällissodasta huolimatta Neuvosto-Venäjä oli Saksan 
romahtaessa loka-marraskuussa 1918 Itä-Euroopan hallituksista vahvin 
väestön, alueen ja resurssiensa pohjalta. Puolueen jäsenmäärä oli noussut 
noin 250 000 henkilöön ja punakaarteista oli organisoitu puolentoista- 
miljoonan vahvuinen puna-armeija, paljolti Lev Trotskin värväämien 
entisten tsaarin armeijan aliupseerin avulla. 

Toisin kuin neuvostoaikaisen historiankirjoituksen tulkinnassa, ulko- 
mainen interventio ei perustunut systemaattiseen suunnitelmaan bolše- 
vikkihallinnon kumoamisesta ja keisarikunnan palauttamisesta, vaikka 
kaikki suurvallat olivat lähtökohtaisesti anti-bolSevistisia. Jos bolSevikki- 
hallinnon kaataminen olisi ollut kaikkien suurvaltojen ensisijainen pää- 
määrä, tehokkainta olisi ollut tehdä yhteistyötä Saksan kanssa aselevon 
jälkeen. Silloin Pietari ja Moskovakin olivat vielä sen joukkojen ulottu- 
villa. Tämä olisi kuitenkin edellyttänyt lievempiä rauhanehtoja Versaille- 
sissa, sekä jonkinlaisen Saksan etupiirin hyväksymistä Itä-Euroopassa. 
Erityisesti Ranskalle tämä hinta oli liian korkea. Sen sijaan se vaati, että 
Saksan joukkojen tulee vetäytyä Itä-Euroopasta vuonna 1919 vasta ympä- 


koon nousi Italia. Ranskaa, Iso-Britanniaa ja Venäjää yhdistivät jo ennen ensimmäisen maailman- 
sodan puhkeamista poliittiset sopimukset, jotka tunnettiin nimellä Entente cordiale (suom. sydämel- 
linen yhteisymmärrys). 

35 Debo, 1992, 4. 

rysvaltojen määrittelemänä ajankohtana, mikä Baltiaa lukuun ottamatta 
tapahtui keväällä. Baltiassa saksalaiset pyrkivät säilyttämään ylivalta-ase- 
mansa syksyyn 1919 saakka.* 

Vuoden 1918 aikana Venäjällä riitti useampia ulkomaiden potentiaali- 
sen tuen tai vastustamisen kohteena olevia hallituksia tai poliittisia 
keskuksia kansankomissaarien neuvoston ja maasta eroon pyrkivien 
kansallisten vähemmistöjen ohella. Näistä keskeisiä olivat osaan SR:stä 
pohjannut hallitus Omskissa (Komuts), sekä valkoisista sotilasjohtajista, 
atamaani Pjotr Krasnovin kasakkajoukot Donilla ja kenraali Anton Deni- 
kinin vapaaehtoisarmeija Etelä-Venäjällä. Marraskuun puoliväliin men- 
nessä bolSevikkien vaihtoehtoina oli enää valkoisia sotapäälliköitä, kun 
Omskissa vallan kaappasi hallituksen sotaministeri, amiraali Aleksander 
Koltšak. Koordinoitu yhteistyö Iso-Britannian ja Ranskan välillä lakkasi 
vuoden 1918 lopulla, mitä ennen ne jakoivat Venäjän läntiset reuna- 
alueet vaikutuspiireihin. Ranska keskittyi Krimiin ja Etelä-Venäjään, 
jonne oli tarkoitus lähettää viisi divisioonaa, Iso-Britannia puolestaan 
Pohjois-Venäjän ja Kaukasuksen alueiden miehittämiseen tuntuvasti 
vähäisemmin voimin sekä Omskin hallituksen ja Baltian maiden tuke- 
miseen. 

Venäjän sisällissodan interventioissa oleellista oli eri maiden välisen 
yhteistyön puute. Niin Saksalla kuin mahdollisesti Yhdysvalloilla tai 
Japanilla olisi ollut sotilaallisia edellytyksiä bolsevikkien kukistamiseen. 
Saksan toiminnan ympärysvallat estivät, eivätkä amerikkalaiset tuolloin 
halunneet bolSevikkien kukistuvan. Japani puolestaan ei halunnut lähet- 
tää joukkojaan Siperiassa Irkutskia lännemmäksi, vaikka amerikkalaiset 
eivät olisi sitä vastustaneetkaan. Iso-Britannia ja Ranska puolestaan oli- 
sivat halunneet syrjäyttää bolsevikit, mutta niiden resurssit eivät riittä- 
neet laajamittaiseen sodankäyntiin maailmansodan rasitusten jälkeen. 
Kääntäen, bolS$evikkien asemaa vahvisti sekä ulko- että sisäpoliittisten 
vastustajien hajanaisuus ja heikkous. Tämän lisäksi Brest-Litovskin rau- 
han kumoaminen Saksan romahdettua toi Neuvosto-Venäjän hallituk- 


36 Esim. Mints, l. l., 1988, 3—4, esitetään ympärysvaltojen ja Saksan liittoutuneen aselevon jälkeen inter- 
vention toteuttamiseksi. Vrt. Debo, 1992, 5, joka tuo esiin, miksi tällaista yhteistä pohjaa ei ollut. 
37 Debo, 1992, 7. 

selle kannatusta patrioottiselta pohjalta, Venäjän alueiden palauttajana 
ja ulkomaisten hyökkääjien karkottajana. 

Venäjän sisällissota kehittyi täyteen mittaansa vuoden 1919 aikana, ja 
ratkaisevat taistelut oli käyty vuoden loppuun mennessä. BolSevikkien 
vahvuutena oli, että he olivat poliittisesti kyvykkäin ja taktisesti joustavin 
osapuoli, ja sisällissodat ovat viime kädessä aina poliittisia kamppailuita. 
Vastaavasti valkoisten alkuvaiheen sotilaallisen ylivoimaisuuden pitkälti 
kumosi heidän poliittisten kykyjensä puute: BolSevikit ymmärsivät olla 
vieraannuttamatta talonpoikia ja pääsääntöisesti luopuivat maatalouden 
pakollisesta kollektivoinnista, vaikka se oli vastoin heidän ideologiaansa. 
Valkoiset sotilasjohtajat sen sijaan yleensä kannattivat maan palautta- 
mista tilanomistajille ja julistivat ”yhtä ja jakamatonta” Venäjää, tehden 
nopeasti sekä talonpojista että kansallisista vähemmistöistä vastusta- 
jiaan. Erään harvoista keinoista joukkokannatuksen hankkimiseen 
aineellisen puutteen oloissa tarjosi valkoisille uuden antibolsevismin 
yhdistäminen vanhempaan antisemitismiin. Pohjaa antisemitismille tar- 
josi juutalaisten ja muidenkin kansallisten vähemmistöjen suhteellisen 
laaja edustus vallankumouksellisissa liikkeissä ja järjestöissä, kuten 
populisteissa, sosialistivallankumouksellisessa puolueessa, juutalaisten 
omassa työväenjärjestössä Bundissa sekä bolSevikki- ja menSevikkipuo- 
lueisssa. Valkoisten venäläisten, ukrainalaisten ja puolalaisten erilaiset 
joukot tappoivat noin 50 000 juutalaista vuosina 1917-1919 Länsi- ja 
Lounais-Venäjällä. Deboa lainaten, sisällissodan voiton lähtökohdista 
Neuvosto-Venäjän ulkopolitiikka kehittyi vuosina 1919-1921 henkiin- 
jäämisestä maan aseman vakiinnuttamiseen.? 

Neuvosto-Venäjän ulkopolitiikan toimijoiden näkökulmasta vallanku- 
mous ja sisällissota tuottivat välittömän lähtökohdan maan ulkopoliit- 
tisen aseman arvioimiselle. Tämä kiteytyi ensinnäkin intervention, 
sisällissotaan kohdistuneen ulkomaisen aseellisen puuttumisen, torju- 
misessa. Toisekseen se näkyi pyrkimyksessä joko edistää vallankumouk- 
sen leviämistä tai vähintäänkin heikentää interventiota kommunisti- 


38 Debo, 1992, xiii. Carr, 1966a, 262-264 nationalismista ja kansallisuuspolitiikasta bolsevikkien resurs- 
sina valkoisia venäläisiä ja interventiota vastaan. 
39 Gerwath & Horne 2013, 77-78. Debo, 1992, 10. 

puolueiden kansainvälisen yhteistyöjärjestön, vuonna 1919 perustetun 
Kominternin avulla. 

Viimeaikaisessa tutkimuksessa Kominternia ja sen kanssa yhteistyö- 
tä harjoittaneita järjestöjä ja henkilöitä on lähestytty kansainvälisyyden 
sijaan transnationaalisuuden näkökulmasta. Tällä näkökulmalla on mer- 
kitystä käsitellyn aiheen kannalta niiltä osin kuin transnationaalisuus 
viittaa vuorovaikutukseen ja keskinäisriippuvuuteen organisaatiokon- 
tekstissa. Komintern ei ollut vain ”Moskovan” eli Neuvostoliiton johdon 
käskytyskanava, vaan sekä siihen kuuluvat puolueet että toimijat välit- 
tivät vaikutteita molempiin suuntiin, olipa kyse kiinalaisista vallanku- 
mouksellisista tai suomalaisista kommunisteista.4* Tämän kirjan aiheen 
ja aineistojen pohjalta Kominternia tarkastellaan kuitenkin ulkoasiain- 
kansankomissariaatin (NKID) näkökulmasta, osana Neuvosto-Venäjän 
ja Neuvostoliiton kansainvälisiä, valtioiden välisiä suhteita. 

Kominternin merkitys muuttui tuntuvasti niin valtion eli Neuvostolii- 
ton, kansainvälisen kommunistisen liikkeen kuin neuvostoulkopolitiikan 
kannalta vuosina 1919—1928. Neuvostoliiton 1920-luvun ulkopolitiikkaa 
tutkineen Jon Jacobsonin mukaan Neuvostoliiton toiminnassa vaikutti 
tuolloin kolme ristiriitaa: 1) teoreettisella tasolla lähestyvän proletaarisen 
vallankumouksen ja kapitalismin vakiintumisen ristiriita, 2) toiminnan 
tasolla maailmanlaajuisen liikkeen vaatiman keskitetyn organisaation 
ja puhdasoppisuuden sekä paikallisten kommunististen puolueiden 
kannatukseen tarvittavan strategisen ja taktisen joustavuuden välinen 
ristiriita, 3) valtasuhteiden tasolla Kominternin kasvavan Neuvostoliiton 
eduille alistamisen ja noin kahdenkymmenen Kominternissa edustet- 
tuna olevan puolueen vallankumouksen tarpeiden välinen ristiriita." 

Ulkopolitiikan osalta nämä ristiriidat konkretisoituvat siinä, että Lenin 
tunnusti vallankumouksellisen potentiaalin tilapäisesti vähentyneen 
Euroopassa vuosien 1921-1923 jälkeen ja siirtyneen lähinnä Aasiaan, 
siirtomaihin ja läntisten suurvaltojen vaikutuspiireissä oleviin maihin. 
Komintern-politiikan tavoitteena oli yhdistää nationalistien ja kommu- 
nistien pyrkimykset Kiinan sisällissodassa, jotta länsimaiden, erityisesti 


40 Drachewych, 2018. Vuorovaikutuksen ja eri liikkeiden näkökulmasta myös Weiss, 2017. 
41 Jacobson, 1994, 33. 

brittien, vaikutusvalta saataisiin hävitettyä Kiinasta.4? Kiinassa käyty etu- 
piirikamppailu kiristi voimakkaasti suhteita britteihin. Näin neuvosto- 
ulkopolitiikan Komintern-painotteinen globaali ulottuvuus vaikutti myös 
Neuvostoliiton asemaan Euroopassa ja sen länsirajalla reunavaltiopoli- 
tiikkaan. Neuvostoliiton ulkoasiainkansankomissaarina vuosina 1918- 
1930 toiminut Tšitšerin toi toistuvasti esiin tarpeen erottaa Kominternin 
toiminta ja henkilöstö neuvostohallituksesta, sillä politbyroon jäseniä 
kuului sekä kansankomissaarien neuvostoon että Kominternin toimeen- 
panevaan komiteaan. Lenin oli kuitenkin vuonna 1921 politbyroossa 
valmis vain siihen, että puolueen johtohenkilöiden, mukaan lukien Ko- 
minternin johto, ulkopoliittiset lausunnot tarkastettaisiin ennakkoon 
ulkoasiainkansankomissariaatissa. Käytännössä tämä ei kuitenkaan to- 
teutunut johdonmukaisesti. Kominternin toiminta ja retoriikka haittasi 
toistuvasti suhteita ei vain maailmansodan voittajavaltioihin, vaan myös 
liittolaisiksi tavoiteltuihin ”hävinneisiin ja alistettuihin”, kuten Saksaan 
ja Turkkiin. 

Neuvostoliiton ulkopolitiikan tutkimuksessa on perinteisesti kiistelty 
ideologian ja reaalipolitiikan suhteesta. Usein on esitetty, että joko vain 
reaalipolitiikalla oli merkitystä, tai että reaalipolitiikka ulkoasiainkansan- 
komissariaatin ajamana ja ideologiset tavoitteet, lähinnä Kominternin 
ajamina, täydensivät harkitusti toisiaan. Uudempien aineistojen pohjalta 
voidaan lähteä siitä, että molemmat painotukset olivat merkittäviä. Nii- 
den yhdistäminen yhdeksi kokonaisuudeksi näyttäisi kuitenkin olleen 
parhaimmillaan tilannekohtaista, enemmän teoriaa kuin käytäntöä.” 
Kokoavana lähtökohtana voi hyödyntää Geoffrey Robertsin näkökulmaa, 
jossa turvallisuus, voimapolitiikka, ideologia ja eturyhmäpolitiikka ovat 
newvostoulkopolitiikan tarkasteluvälineitä. Tässä tulkinnassa perustana 
ovat sekä enemmän tai vähemmän reaktiivinen turvallisuuspolitiikka 
että vallankumouksellinen, status guon vastainen ideologia, joka mää- 


42 Jacobson, 1994, 44-45, 49. Yleisemmin Kominternin ja ulkopolitiikan suhteesta Neuvostoliitossa 
1920-luvulla Ulam, 1974, 171—181, ja Carley, 2014, 261—264 erityisesti Kominternin merkityksestä 
Neuvostoliiton tavoitteille Kiinassa 1920-luvulla. 

43 —Vaihtelevista näkemyksistä ideologian ja “reaalipolitiikan” suhteesta neuvostoulkopolitiikassa, esim. 
Haslam, 1984, 2 ja Haslam, 2011, 1, Light, 1988, 1-5, vrt. Jacobson, 1994, 45, 50. 

rittelee politiikan tavoitteita ja värittää päätöksentekijöiden havaintoja.1t 
Ulkopolitiikan ideologisuus ei ole vain Neuvostoliiton ominaisuus, mut- 
ta yksipuoluejärjestelmä teki siitä poikkeuksellisen näkyvän. Perusristi- 
riitana säilyi pyrkimys avata vakaat taloudelliset ja poliittiset suhteet 
läntisiin, kapitalistisiin suurvaltoihin samalla kun kehotettiin kumoa- 
maan näissä maissa oleva poliittinen järjestelmä ja luvattiin tukea sitä 
tavoittelevia liikkeitä. 


Maailmansota ja sisällissota Suomen ulkopolitiikan 
pohjina 1918-1919 


Edellytykset Suomen omalle ulkopolitiikalle syntyivät, kun eduskunta 
otti marraskuussa 1917 toisessa valtalaissa ”väliaikaisesti” sotilas- ja ulko- 
asiat hoidettavakseen. Suomessa 1918 käyty sisällissota tammikuusta 
toukokuuhun oli lyhyt, mutta kansainvälisestikin poikkeuksellisen veri- 
nen, kun noin kahden miljoonan hengen väestöstä kuoli sodassa ja ter- 
rorissa sekä kesällä vankileireillä kaikkiaan noin 38 ooo ihmistä. Saksan, 
Neuvosto-Venäjän tai Iso-Britannian näkökulmasta itsenäistyvä Suomi 
oli kiinnostava lähinnä joko reittinä Venäjälle, Venäjältä Keski-Euroop- 
paan tai puskurivyöhykkeenä kumpaankin suuntaan. Maailmansodan 
ja vallan säilyttämisen tavoitteet ohjasivat sitä, kenen hyväksi Suomen 
sisällissotaan puututtiin enemmän kuin Suomen hallitusten laillisuus 
tai vallankumouksellisuus. 

Saksa tuki Venäjästä eroon pyrkivää valkoista Suomea estääkseen vas- 
tustajiaan tuomasta joukkoja esimerkiksi Pohjois-Venäjälle ja avaamasta 
itärintamaa uudelleen. Tuki ei tullut vastikkeetta, vaan valkoisen Suomen 
oli alistettava ulkomaankauppansa Saksalle ja luvattava sotilastukikohtia 
mahdollisesti valloitettavaa Jäämeren rannikkoa myöten. Tähän sopi 
myös saksalaisen ruhtinaan saaminen Suomen hallitsijaksi. Neuvosto- 
Venäjän tavoitteisiin kuuluivat keväällä 1918 sekä vallankumouksen 
levittäminen että Venäjällä saadun vallan turvaaminen. Se tuki pu- 


44 Roberts, 1999, 4-8, 11-12. 

naista Suomea niin kauan kun tämä ei ollut ristiriidassa jälkimmäisen 
tavoitteen kanssa. Neuvosto-Venäjän tuen hintana oli pyrkimys saada 
maiden työläiskansalaisille yhtäläiset oikeudet sekä valvontaoikeudet 
Venäjän rakentamiin lennätinlinjoihin Suomessa. Tuki loppui Saksan 
ja Neuvosto-Venäjän väliseen Brest-Litovskin rauhaan maaliskuussa 
1918.45 

Bolševikit ja ympärysvallat eivät olleet automaattisia vihollisia ennen 
Saksan antautumista marraskuussa 1918, sillä saksalaisvastaisuus muo- 
dosti pienimmän yhteisen nimittäjän. Ympärysvaltojen, eritysesti brit- 
tien, tavoitteena oli jo aiemmin ollut tukea liittolaistaan Venäjää turvaa- 
malla sen huolto Murmanskin ja Arkangelin kautta. Saksan pakotettua 
Neuvosto-Venäjän rauhaan keväällä 1918 erityisesti britit pyrkivät itärin- 
taman uudelleen avaamiseen Pohjois-Venäjällä. Näitä tavoitteita voitiin 
nyt edistää epävirallisilla yhteyksillä ja avuntarjouksilla punaiselle Suo- 
melle, kun saksalaisten maihinnousu Suomeen oli toteutumassa. Britit 
muodostivat punaisista suomalaisista joukkoja Murmanskiin johtavan 
radan turvaamiseksi saksalaisilta ja näiden liittolaiselta, valkoiselta Suo- 
melta. ”Muurmannin legioonan” turvallinen paluu Suomeen kytkettiin 
alkuun suoraan Iso-Britannian tunnustukseen Suomen itsenäisyydelle 
keväällä 1919, yhdessä vapaiden vaalien vaatimisen kanssa. 

Saksan tuki sisällissodan aikana valkoiselle hallitukselle varmisti pu- 
naisten tappion, mutta oli sitoa Suomen häviäjien puolelle maailman- 
sodassa. Niin sisä- kuin ulkopolitiikan tavoitteita oli arvioitava uudelleen 
vuodenvaihteessa 1918—1919. Versaillesin rauhankonferenssiin osallis- 
tuminen ja Iso-Britannian ja Yhdysvaltojen tunnustukset itsenäisyydelle 
olivat edellytys erottautumiselle Venäjän sisällissodan ratkaisusta. Suo- 
men keskeinen vientiteollisuuden haara, paperiteollisuus, oli vallanku- 
mouksen jälkeen menettänyt Venäjän markkinat, joten sillä oli myös 
tarve päästä anglosaksisten maiden markkinoille. 


45 Polvinen, 1967, 246—251 Kansanvaltuuskunnan ja Neuvosto-Venäjän valtiosopimuksesta 1.3.1918 ja 
254-257 Suomen ja Saksan rauhansopimuksen sisällöstä 7.3.1918. Saksan ja Suomen rauhansopi- 
muksen sisällöstä myös Nevakivi, 1988, 23. 

46 Nevakivi, 1970, 12-15, 53-57. Brittien ja bolsevikkien suhteista keväällä 1918 Muurmanskin osalta myös 
Volanen, 2019, 76-77, 182—183. 

Vuoden 1919 aikana Suomen ulkopolitiikan perusteemaksi muodos- 
tui sen itsenäistäminen. Ensi alkuun saksalaissuuntauksesta siirryttiin 
suoraan ympärysvaltojen linjoille. Venäjän sisällissodan kehitys pakotti 
silti omien tavoitteiden ja etujen muotoiluun jo keväästä 1919 alkaen. 
Peruskysymyksiksi muotoutuivat 1) osallistutaanko täysimittaisesti län- 
sivaltojen interventioon Venäjälle valkoisten venäläisten tukemiseksi, ja 
pyritäänkö samalla edistämään jo aiemmin tavoitteeksi asetettuja alue- 
laajennuksia Venäjän kustannuksella, vai 2) pyritäänkö kiistakysymyk- 
sistä, mukaan lukien aluevaatimukset, saamaan sopimus neuvostohal- 
lituksen kanssa. Tämä oli suoraan yhteydessä keskeisiin sisäpoliittisiin 
ratkaisuihin, hallitusmuodon vahvistamiseen ja valtionpäämiehen va- 
lintaan.7 Käytännössä interventioon osallistumisesta luovuttiin syksyn 
1919 aikana, kun valkoisten venäläisten viimeiset hyökkäykset epäon- 
nistuivat ja bolSevikit tarjoutuivat neuvottelemaan. Suomalaisten ”va- 
paajoukkojen” menestyksen jääminen vähiin Itä-Karjalassa kannusti 
samaan suuntaan.“ 

Neuvosto-Venäjän ohella Suomen ulkopolitiikalle vuosina 1918-1921 
ongelmallinen oli Ruotsi. Tämä johtui kiistasta Ahvenanmaasta, jonka vä- 
estön halu liittyä Ruotsiin kansallisen itsemääräämisoikeuden perusteella 
ei kelvannut Suomelle, toisin kuin Itä-Karjalan väestön väitetty tahto liittyä 
Suomeen.19 Kun Suomen suhteet sekä itäiseen että läntiseen rajanaapu- 
riin olivat kärjistyneet aluekysymysten takia, seuranneiden turvallisuuson- 
gelmien ratkaisuna nähtiin muut Neuvosto-Venäjän läntiset rajanaapurit. 
Tätä reunavaltiopolitiikkaa, väljästi Iso-Britanniaan tukeutuen, harjoitti 
erityisesti vuosien 1919-1922 ulkoministeri Rudolf Holsti. Etuna oli yh- 
teinen uhkakuva, Neuvosto-Venäjä, mutta haitaksi tunnistettiin toisaalta 
erityisesti Baltian maiden heikkous, toisaalta Puolan ja Romanian riski- 
altis ulkopolitiikka.’ Toisaalta turvallisuuspoliittinen yhteistyö Suomen ja 
Ruotsin välillä nousi esiin vaihtoehtona hyvin pian Ahvenanmaa-kiistan 


47 Nevakivi 1988, 32—33. Ulko- ja sisäpolitiikan yhteydestä Suomessa vuosina 1918—1919, ks. myös 
Kähönen, 2019. 

48 Roselius & Silvennoinen 2019, 60-65, paikallisen väestön vastarinnasta ja 326-333, heimosotien 
sankarillisen jälkikuvan rakentamisesta 1920- ja 1930-luvuilla. 

49 Polvinen, 1971, 33-34, 351. 

50 Nevakivi 1988, 48, 56. 

Kartta 2. Suur-Suomen mahdolliset alueet 1920- ja 1930-luvuilla. © Spatio 2021. 

ratkeamisen jälkeen. Huolimatta siitä, että yhteistyö Ruotsissa julkisesti 
torjuttiin, salaa molempien maiden armeijat suunnittelivat sotilaallista yh- 
teistyötä Neuvostoliiton hyökkäystä vastaan 1920- ja 1930-luvuilla, mutta 
ilman poliittista sitoutumista, sotilasliittoa.* Neuvostoliitolle tämä yhteis- 
työ nähtävästi selvisi vasta 1920- ja 1930-lukujen taitteessa. 

Kuten Neuvosto-Venäjällä, myös Suomessaideologian ja käytännön poli- 
tiikan suhde heijasti sitä, millaista valtiota rakennetaan. Itä-Karjalaa 
koskien muodostui jo sisällissodan aikana kilpailutilanne valkoisen ja 
punaisen Suomen välillä.’ Valkoisen Suomen hallitus harjoitti ekspan- 
siivista ulkopolitiikkaa, Itä-Karjalan liittämistä Suomeen, koko vuoden 
1918. Käytännön organisoinnista vastasivat erilaiset epäviralliset järjes- 
töt ja komiteat, joilla kuitenkin oli läheiset suhteet sisällissodan voit- 
taneiden valkoisten valtiokoneistoon. Niissä esitettiin julkisuudessa 
paremmin tunnettujen etnisten perustelujen lisäksi myös taloudellisia 
perusteluja Itä-Karjalan liittämiseksi Suomeen. Karjalan kansalaisliiton 
talousvaliokuntaan kuului muiden muassa 1920-luvulla pitkään ulkomi- 
nisterinä vaikuttanut Hjalmar Procop6.% 

Merkittävimpiä heimoaatetta ja Suur-Suomea ajaneita järjestöjä 
vuosina 1920-1922 olivat Karjalan liitto (Pro Carelia), Suunta-ryhmä, 
Etuvartiokansojen klubi ja Akateeminen Karjalaseura. Karjalan liittoa 
alettiin koota painostusvälineeksi Tarton rauhanneuvottelujen aikana 
syksyllä 1920. Sen valtuustoon valittiin merkittäviä porvarillisia hallitus- 
tason poliitikkoja kuten Santeri Alkio, Emil Nestor Setälä, Pehr Evind 
Svinhufvud sekä keskeisiä aktivisteja kuten Kai Donner ja Otto Åkesson. 
Karjalan liiton ohjelma oli silti toisiin järjestöihin verrattuna maltilli- 
nen. Tavoitteena oli Itä-Karjalan pakolaisten auttaminen ja propaganda 
Itä-Karjalan tilanteesta. Itä-Karjalassa puhjenneen Neuvosto-Venäjän 
vastaisen kansannousun kukistuminen vuodenvaihteessa 1921-1922 
muodosti käännekohdan heimokansapolitiikan edellytyksille Suomessa. 
Samalla se tarjosi välittömän pohjan Suomessa myöhemmin erityisesti 


51 — Turtola, 1984. 

52 Polvinen 1967, 290-291, Kangaspuro, 2000, 130 suomalaisten kommunistien sisällissodan jälkeen 
johtamasta Neuvosto-Karjalasta punaisen Suur-Suomen ytimenä. 

53 Nygård, 1978, 56-57, 66-68. Vuosina 1918—1920 toimivat muun muassa Karjalan sivistysliitto ja 
Karjalan kansalaisliitto. 

ylioppilaspolitiikkaa hallinneen järjestön, Akateemisen Karjalaseuran 
(AKS) synnylle. Järjestön perustajat olivat olleet vapaaehtoisina tuke- 
massa Itä-Karjalan kansannousua. Sen alueellisiin tavoitteisiin kuului 
Suur-Suomi, johon sisältyisivät Inkerinmaa ja Itä-Karjala. AKS:n ideolo- 
giaan kuului siksi sen jäsenten etujoukkorooli, mutta myös tietty kiin- 
nostus sosiaalisiin ongelmiin oikeistolaisen kansallisen yhtenäisyyden 
näkökulmasta. Ulkopolitiikan kannalta vuosina 1920-1921 toiminut 
Etuvartiokansojen klubi oli kiinnostava. Siinä olivat edustettuina niin 
kutsutut reunavaltiot, Neuvosto-Venäjän läntiset rajanaapurit, mutta 
toiminta haluttiin ulottaa Neuvosto-Venäjän alueella oleviin näiden 
maiden kansallisiin vähemmistöihin ja niiden oikeuksien lisäämiseen, 
aina Neuvosto-Venäjästä irrottamiseen saakka. Etuvartiokansojen klubi 
ei ollut vain ylioppilaspohjainen järjestö, vaan siihen kuului esimerkiksi 
Puolan ja Viron Suomessa olevaa diplomaattihenkilökuntaa. Ulkominis- 
teri Rudolf Holsti suositteli klubia ylioppilasaktiiveille, ilmeisesti reuna- 
valtiopolitiikkansa osana. 54 

Heimokansapolitiikka, eli ekspansiivista ulkopolitiikkaa tukenut pan- 
suomalaisuus, oli 1920-luvulla Suomen ulkopolitiikan kannalta vastaa- 
vanlainen ideologinen komponentti kuin Komintern oli Neuvosto-Venä- 
jälle. Ensiksikin tämä näkyi temaattisesti, ulkopolitiikan ylikansallisena 
ulottuvuutena, jota harjoitetaan pääsääntöisesti juuri naapurien alueella. 
Toiseksi molemmissa maissa virallinen ja epävirallinen politiikka linkit- 
tyivät toisiinsa. Kominternin keskeisissä viroissa oli politbyroon jäseniä, 
jotka maan yksipuoluejärjestelmän takia olivat vastuussa myös hallituk- 
sen linjasta. Vastaavasti Suomessa useamman porvarillisen puolueen 
hallitustason poliitikot osallistuivat vielä 1920-luvun alussa järjestöihin, 
jotka tavoittelivat aluelaajennuksia Neuvosto-Venäjältä. Nämä päätöksiä 
tekevien poliitikkojen kytkökset kyseenalaistivat kummassakin maassa 
ulkopolitiikan virallista linjaa. Käytännössä tämä näkyi, kun Neuvosto- 
Venäjän ja Suomen ulkopolitiikassa käsiteltiin esimerkiksi Moskovassa 
1918 perustetun Suomen kommunistisen puolueen SKP:n toimintaa tai 


54 Browning & Lehti, 2008, 698-700, suomalaisesta etuvartiovaltioidentiteetistä 1920- ja 1930-luvuil- 
la, joka perustui konfliktiin Itää edustavan Venäjän kanssa. Nygård 1978, 70-73, 127, Alapuro, 1973, 


99—101. 

Itä-Karjalan tilannetta ja valkoisten venäläisten järjestöjä. Nämä kytkök- 
set aktivoivat valtion legitimiteettiin ja kansakunnan tai vallankumouk- 
sellisuuden määrittelyyn liittyvät kysymykset osaksi ulkopolitiikkaa. 

Tämän johdannon jälkeen kirjan toinen luku avaa lähtökohtaa Suo- 
men roolille Neuvostoliiton reunavaltiopolitiikassa, eli Suomen ja Puo- 
lan pitämistä erillään toisistaan. Puolan ja Neuvosto-Venäjän taistelui- 
den jälkeen Itä-Karjalan kapina muodosti toisen kriittisen käänteen. 
Sen jälkeen, vuodesta 1922 alkaen, löytyi edellytyksiä rauhanomaisem- 
mille suhteille. Kolmannessa luvussa puolestaan Neuvostoliiton reuna- 
valtiopolitiikka, johon sen Suomen-suhteet nojasivat, asetetaan osaksi 
Neuvostoliiton ja Euroopan suurvaltojen välisiä suhteita. Neljännessä 
luvussa sivutaan neuvostoulkopolitiikan laajinta tasoa. Siinä vallanku- 
mouksellisen ideologian, puolueen sisäisen valtakamppailun ja brittiläi- 
sen imperiumin globaalit edut leikkasivat. Tällöin nähdään, miten toi- 
saalta läntisten suurvaltojen liennytys, toisaalta kilpailu vaikutusvallasta 
Kiinassa jäsensivät Neuvostoliiton reunavaltiopolitiikkaa ja suhdetta 
Suomeen sen osana. Viidennessä luvussa painopisteenä on kahdenväli- 
set neuvostoliittolais-suomalaiset suhteet. Kontekstin muodostavat 
Lapuan liike ja pakkokollektivisointi vuosina 1929-1930, Itämeren ja 
Kaukoidän tasoja unohtamatta. Johtopäätöksissä suhteutetaan kuluneen 
1920-luvun vauhdikkaat ja dramaattiset tapahtumat Neuvostoliitossa ja 
Suomessa muutoksiin sekä yhteiskunnallisissa että ideologissa raken- 
teissa. 

Maailmanvallankumous ja Suur-Suomi: 
Neuvostoliiton ja Suomen suhteiden synty 


1919—1922 


Muodostuvan valtion ja sen väestön rajat olivat epämääräisiä vielä vuo- 
den 1919 päättyessä sekä Neuvosto-Venäjällä että Suomessa. Ideologisel- 
ta perustalta laajeneminen oli paitsi mahdollista, myös toivottavaa. Naa- 
purisuhteiden kannalta harmillisesti laajeneminen kohdistui osin tai 
kokonaan juuri naapurin alueelle. Tämä ulkopolitiikan piirre vaikeutti 
Neuvosto-Venäjän ja Suomen välisiä suhteita eri tavoin kuin vain enti- 
sen emämaan ja siitä itsenäistyneen valtion välillä yleensä. Vallanku- 
mouksen voitto tai tappio sisällissodassa heijasti eroja maiden yhteis- 
kunnallisissa rakenteissa, ja niiltä pohjin rakennettiin ja legitimoitiin 
erilaiset poliittiset järjestelmät. 

Bolsevikit alkoivat rakentaa Venäjälle vallankumouksen jälkeen ”mo- 
nikansallista kansakuntien (puolue)valtiota”, yhtä lailla vallankumouksen 
globaalin ideologian välineeksi kuin monikansallisen Venäjän imperiu- 
min perilliseksi.5 Luokkapohjalta tämän uuden valtion jäsenyys oli 
proletariaatille avoin ympäri maailman, ja sen uskottiin laajenevan lähi- 
vuosina ainakin Euroopan puitteissa. Vaikka Suomen kansallisvaltion 
perusta oli 1800-luvun suuriruhtinaskunnan alueessa, erityisesti sisällis- 


55 Monikansallisuudesta ja kansakunnan määrittelystä Venäjään liittyen, Suny, 2012, 40—42. 

sodan jälkeen vuosina 1918-1920 voimistui pan-nationalistinen tulkinta 
suomalaisesta kansakunnasta. Tällöin siihen sisältyivät suomalaisten 
ohella ”heimokansat”, karjalaiset, inkeriläiset ja mahdollisesti vielä viro- 
laiset, jotka liitettäisiin suomalaisjohtoiseen valtioon, Suur-Suomeen.5* 
Samanaikaisesti oli mahdollista yrittää rajata sisällissodan häviäjät, pu- 
naiset, kansakunnan ulkopuolelle. 

Neuvosto-Venäjän ulkopolitiikan käytännöt ja tavoitteet muodostuivat 
paljolti sen jälkeen, kun bolSevikit pääsivät voitolle sisällissodassa syksyl- 
lä 1919. Tällöin neuvostovaltion vakiinnuttaminen voitiin aloittaa, vaikka 
se oli monin tavoin ongelmallista vielä vuosina 1920-1921. Ensimmäi- 
sen kehitysvaiheen lopetti vuonna 1922 ulkoisten vihollisuuksien päätty- 
minen ja Neuvosto-Venäjän kansainvälisen eristyneisyyden murtaminen 
Saksan kanssa saavutetun ”erityissuhteen” avulla. Valtiollisen vakiin- 
tumisen ensimmäinen vaihe tuli päätökseensä vuosien 1922 ja 1923 
vaihteessa, kun uusi regiimi määriteltiin muodollisesti perustuslailla ja 
nimettiin Neuvostoliitoksi.57 

Näissä teemoissa tehtyjen ratkaisujen pohjalta tarkastellaan reuna- 
valtioyhteistyön tavoitteita ja merkitystä Neuvosto-Venäjän ja Suomen 
suhteiden kannalta rauhanneuvottelujen, Puolan sodan, Itä-Karjalan 
kriisin ja Saksa-suhteiden avaamisen yhteydessä. 


Neuvosto-Venäjän reunavaltiosuhteiden käytännön 
lähtökohdat Varsovasta Petsamoon 


Paitsi Itä-ja Keski-Euroopan, myös Itämeren alueen kannalta vuosi 1920 
oli ulkopoliittisesti dramaattisten käänteiden vuosi, jonka vaikutukset 
heijastuivat myös Euroopan läntiselle puolelle. Tästä saatiin paljolti kiit- 
tää Puolan ja Neuvosto-Venäjän välisten suhteiden dynamiikkaa. Yhteis- 
kuntarakenteen ja ideologioiden näkökulmasta erilaiset valtion legiti- 


56 Neuvostojohdon odotuksista vallankumouksen leviämisestä Eurooppaan, mm.Trotski, 1919, Lenin, 
1920 ja Carr, 1966b, 180-182. Heimosotien ja kansakunnan määrittelyn yhteydestä Suomessa mm. 
Lehti, 1999, 213-219, ja Roselius 2014, 119—121, 151-155. 

57 Carr, 1966a, 401, 413. 

moinnin keinot, bolSevismin ja nationalismin muodossa, ottivat mittaa 
toisistaan. Lopputulos muokkasi pohjan paitsi neuvostovaltion, myös 
reunavaltioiden poliittisille järjestelmille ja niiden kohtaamille kriiseille 
koko vuosikymmenen ajaksi. 

Neuvosto-Venäjän tavoitteita ohjasi vuoden 1920 alussa käytännössä 
saavutettu voitto sisällissodassa ja tarve kauppasuhteiden avaamiseen. 
Tässä sen tarpeet kohtasivat Iso-Britannian kanssa. Briteillä oli ollut rat- 
kaiseva rooli ympärysvaltojen laivastosaarron purkamisessa sen jälkeen, 
kun maan hallitus oli tunnustanut valkoisten hävinneen Venäjän sisäl- 
lissodan vuoden 1919 lopulla. David Lloyd Georgen hallitus oletti, että 
bolsevikkijohtoiseen Venäjään voidaan vaikuttaa tehokkaammin kauppa- 
suhteilla kuin voimankäytöllä tai sillä uhkaamisella. Venäjän markki- 
noilla oli myös tärkeä merkitys maailmansodasta toipuvalle Iso-Britan- 
nialle. Keskeisiä teemoja maiden alkuvuoden ja kevään neuvotteluissa 
olivatkin kauppasopimuksen solmiminen huolimatta diplomaattisen 
tunnustuksen puuttumisesta, sekä brittien esitys Denikinin evakuoimi- 
sesta Krimiltä, jonne hänen joukkonsa olivat vetäytyneet.’ 

Sen sijaan Neuvosto-Venäjän länsirajalla tilanne ei kehittynyt yhtä 
vakaasti, vaikka maa avasi Viron kanssa solmitun rauhasopimuksen 
jälkeen kevään aikana aselepo- tai rauhanneuvottelut myös Suomen, 
Latvian ja Liettuan kanssa. Puolan kanssa vuoden 1919 yhteenottojen 
pohjalta käydyt neuvottelut juuttuivat pian paikalleen ja katkesivat, sillä 
Puolan valtionpäämies Józef Piłsudski ja maan hallitus eivät olleet kiin- 
nostuneita rauhasta vaan aluelaajennuksista.59 Puola ja Neuvosto-Venäjä 
olivat käytännössä sotatilassa loppuvuodesta 1918 Brest-Litovskin rau- 
han kumoamisen jälkeen. Sen seurauksena Saksan joukot vetäytyivät 
itärintamalta ja Puola käytännössä itsenäistyi, mutta vailla määriteltyjä 
ja tunnustettuja rajoja. Sekä puolalaiset nationalistit että bolSevikki- 
vallankumoukselliset pyrkivät saamaan haltuunsa välissä olleet pääosin 
ukrainalaisten, valkovenäläisten ja liettualaisten asuttamat alueet. Puola 


58 Debo, 1992, 149, 166—167, 214-215. Jacobson, 1994, 22-24. 

59 Johdannossa mainituista puolalaisen nationalismin painotuksista Pitsudski edusti lähinnä vanhem- 
paa, joka nojasi Puola-Liettuan kansainyhteisön perintöön. Siltä pohjin Pitsudski tavoitteli laajaa 
puolalaisjohtoista federaatiota, johon kuuluisi paitsi Liettua, myös valkovenäläisiä ja ukrainalaisia 
alueita. 

tavoitteli enimmillään vuoden 1772 jakoja edeltäneen Puola-Liettuan 
kansainyhteisön rajoja, ja Neuvosto-Venäjä valmistautui vallankumo- 
uksen levittämiseen Keski-Eurooppaan: Maiden tavoitteet olivat yhteen- 
sovittamattomat. Puola torjui Neuvosto-Venäjän avaamat aselepo- ja rau- 
hantunnustelut vuonna 1919 ja vuoden 1920 alussa. Neuvosto-Venäjä 
valmistautuikin sotatoimiin Puolaa vastaan kevättalvella 1920,5* mutta 
tuskin mikään Venäjän hallitus, oli se bolS$evistinen, monarkistinen tai 
demokraattinen, olisi hyväksynyt Puolan laajoja aluevaatimuksia. Puolan 
johdon ratkaisu tuli selväksi käytännössä 26.4.1920 kun maan armeija 
aloitti voimakkaan hyökkäyksen pääosin Ukrainaan ja osin Valko-Venä- 
jälle. 

Nämä venäläis-puolalaisten suhteiden ristiriidat muokkasivat Baltian 
maiden yhteistyön ehtoja ja sen myöhempää merkitystä Neuvosto- 
Venäjän tavoitteille. Syyskuun 1919 Riian konferenssin jälkeen, Neuvosto- 
Venäjän kanssa avattujen rauhantunnustelujen aikana Itämeren maat 
Suomi, Viro, Latvia, Liettua ja Puola kokoontuivat tammikuun puoli- 
välissä 1920 Helsingissä. Kaikista maista oli sekä poliittisesti että soti- 
laallisesti korkean tason edustus. 

Helsingin konferenssin, kuten myöhempienkin vastaavien kokoontu- 
misten aikana tuli esiin paitsi maiden väljän yhteinen pohja, myös niitä 
erottavat tekijät. Poliittinen ja taloudellinen yhteistyö jopa osittaiseen 
integraatioon johtavana oli tärkeää lähinnä Virolle, Latvialle ja Liettualle. 
Laajimmin yhdistävä teema oli saavutetun suvereniteetin vahvistaminen 
ja puolustaminen poliittisen yhteistyön pohjalta aina sotilaalliseen yh- 
teistoimintaan saakka, etupäässä Neuvosto-Venäjää, mutta myös Saksaa 
vastaan. Silti tämä teema myös jakoi maita selvästi: Suomelle tärkeintä 
oli liittolaisten hakeminen Neuvosto-Venäjää mutta ei Saksaa vastaan, 
Puolalle molempia vastaan. Puolan ja Liettuan välejä taas alkoi kärjistää 
yhä voimakkaammin kiista Vilnasta, jota kumpikin vaati omakseen sekä 
historiallisin että etnisin perustein. Kolmanneksi Suomen ja Puolan ta- 
voitteita erotti Baltian maista vuosina 1918-1920, osin pitempäänkin, 


60 Borzecki, 2008, 4-27, 47-56. Prazmowska, 2010, 87—99, Puolan itsenäistymisestä, rajojen määritte- 
lystä konfliktien pohjalta sekä konfliktien vaikutuksesta Puolan sisäpolitiikkaan ja vähemmistöpoli- 
tiikkaan. 

Kartta 3. Puolan ja Neuvostoliiton sota 1920. © Spatio 2021. 


ulkopolitiikan ekspansiiviset ulottuvuudet: heimoaatteeseen pohjaava 
Suur-Suomi ja Puolan Ukrainan, Valko-Venäjän ja Liettuan kattava ”fede- 
raatio-ohjelma”.*' 

Erot Itämeren maiden tavoitteissa tulivat hyvin esiin jo kevään 1920 
aikana. Kun Puola valmistautui hyökkäämään Neuvosto Venäjälle, sen 
ulkopolitiikka tähtäsi liittolaisten hankkimiseen ja siirtyi painottamaan 
monenkeskisen yhteistyön sijaan kahdenvälisiä sopimuksia. Tämä näkyi 
hyvin Suomen osalta Varsovassa maaliskuussa 1920 neuvotellussa liitto- 
sopimusluonnoksessa. Se herätti pienemmissä maissa huolta etupiiri- 


61 Lehti, 1999, 243-246, 258-260. 

jaosta. Suomi ja Puola sopivat sotilaallisesta yhteistyöstä, jos toinen 
joutuisi sotaan Neuvosto-Venäjän kanssa. Jos Neuvosto-Venäjä hyök- 
käisi Puolaan, Suomi valtaisi Leningradin. Jos Suomeen hyökättäisiin 
Neuvosto-Venäjältä, Puola hyökkäisi itärajallaan. Toisin kuin Puolan, 
Suomen tavoitteena oli tuen varmistaminen helmikuun lopulla Neu- 
vosto-Venäjän kanssa aloitetuissa aselepotunnusteluissa, kun valkoisten 
venäläisten vetäytyminen Suomen miehittämiin Repolan ja Porajärven 
kuntiin johti yhteenottoihin etenevän puna-armeijan kanssa. Suomen 
hallitus jättikin sopimusluonnoksen vahvistamatta, kun Suomen velvoit- 
teiden katsottiin olevan tuntuvasti Puolaa suuremmat. 


SUOMEN JA PUOLAN YHTEYS KONFLIKTITILANTEESSA 
NEUVOSTONÄKÖKULMASTA 
Kuten Tuomo Polvinen on perustellusti osoittanut, 8.4.1920 alkaneet 
aseleponeuvottelut sekä myöhemmät rauhanneuvottelut Tartossa käy- 
tiin varsin hitaasti ja katkonaisesti. Vaikka Puolan sodan vaikutus neu- 
votteluihin itsessään on tuotu esiin, sitä ja Suomen ulkopolitiikan ta- 
voitteita ei ole sijoitettu laajempaan eurooppalaiseen kansainväliseen ja 
ideologiseen kontekstiin. Tartossa osapuolten lähtökohdat olivat varsin 
etäällä, kun suomalaiset esittivät Itä-Karjalaan demilitarisoitua vyöhy- 
kettä ja sukulaiskansoille oikeutta liittyä Suomeen, Neuvosto-Venäjän 
taas lähtiessä varsin käytännöllisesti vuoden 1914 suuriruhtinaskunnan 
rajoista vain pienin muutoksin. Toisin kuin neuvostojulkisuudessa ja 
myöhemmissä tutkimuksissa on väitetty, Suomen pan-nationalistinen 
agenda pitkälle Itä-Karjalaan ulottuvine aluelaajennuksineen ei saanut 
kannustusta sen enempää Saksasta vuonna 1918 kuin Iso-Britannias- 
takaan vuosina 1919-1920. Päinvastoin molemmat suurvallat kehotti- 
vat Suomea maltillisuuteen suhteissaan Venäjään, ilman muuta oman 
Venäjä-politiikkaansa osana.% 

Huhtikuussa alkaneet aseleponeuvottelut katkesivat vain kaksi päi- 
vää ennen Puolan hyökkäystä 24.4.1920. Huolimatta Neuvosto-Venäjän 


62 Lehti, 1999, 512. 
63 Polvinen, 1992, 24. Tarton rauhanneuvotteluista Väinö Voionmaan näkökulmasta, kts. Lähteenmäki 
2014, 168—207. 

Suomen valtuuskunta Tarton rauhanneuvotteluissa 14.10.1920. Eturivi vasemmal- 
ta: Alexander Frey, Väinö Voionmaa, Juho Vennola, Juho Kusti Paasikivi, Rudolf 
Walden, Väinö Kivilinna ja Väinö Tanner. Toinen rivi vasemmalta: tunnistamaton, 
Eino Westerlund, Putte Hannikainen, Ahonen, Einar Schwank, Pajula, Heilimo, 
August Ferdinand Ringvall ja tunnistamaton. Ylimmässä rivissä äärimmäisenä va- 
semmalla Ilmari Voionmaa. Kuva: Historian kuvakokoelma, Museovirasto. Lisenssi 
CC BY 4.0. 


johdon epäilyistä tämä kuvasi ennen kaikkea koordinaation puuttumista 
Puolan kanssa, Iso-Britanniasta puhumattakaan. Brittien tilannekuvan 
ja Neuvostoliitto-politiikan kannalta oleellista oli, että vuosina 1920- 
1927 brittien signaalitiedustelu (GC & CS) pystyi ajoittain seuraamaan 
suoraan neuvostoedustustojen viestintää. Vallankumouksen jälkeen eräs 
Venäjän keskeisistä koodianalyytikoista oli loikannut sen palvelukseen, 
eikä neuvostokoodi alkuvuosina eronnut tuntuvasti aiemmasta.*4 Vaikka 
Iso-Britannian ulkoasiainhallinnosta löytyi ymmärrystäkin Puolaa koh- 


64 Haslam, 2014, 20. Keisarillisen Venäjän keskeinen koodaaja oli Ernst Fetterlein. Tšitšerin epäilikin, 
ettei pelkkä koodin muuttaminen riitä, jos Lontoossa työskentelevät tuntevat venäläisen koodausjär- 
jestelmän. Katso myös neuvostopuolen pohdintoja koodin vuotamisesta, Pipes, 1996, 93, dokumentti 
57, TSitSerin-Lenin ja Lenin-TSitSerin 21.8.1920. 

taan, pääministeri Lloyd Georgen kommentti hyökkäyksen aloittamises- 
ta oli,”puolalaisethan ovat tulleet varsin hulluiksi” (”The Poles have gone 
rather mad”). Hän vakuutti toukokuun lopulla Neuvosto-Venäjän edusta- 
jalle Leonid Krasinille, ettei Iso-Britannia tue Puolaa ja että Puola kantaa 
vastuun teoistaan. Britit eivät myisi enää aseita Puolalle, mutta toimitta- 
vat viimeisen erän aiemmin tilattuja aseita perille. Vastauksena Krasinin 
kysymykseen Lloyd George täsmensi tämän olevan nimenomaan brittien 
kanta, ei ympärysvaltojen yhteinen. Tämä viittasi Iso-Britannian kasva- 
viin erimielisyyksiin Ranskan kanssa muun muassa Itä-Euroopan poli- 
tiikan osalta. Puolan alkumenestyksen paine oli silti lisännyt neuvosto- 
johdon tarvetta saada koillisrajansa rauhoitettua, ja se esitti Suomelle 
tarjouksen siirtymisestä rauhanneuvotteluihin 11.5.1920, kolme päivää 
sen jälkeen, kun puolalaiset olivat vallanneet Kiovan. Suomalaiset hyväk- 
syivät tarjouksen kolme päivää myöhemmin. 

Neuvosto-Venäjän tavoite Suomen ja Puolan erottamisesta oli kuiten- 
kin muotoiltu jo aiemmin, viimeistään aseleponeuvotteluihin valmistau- 
duttaessa. Aseleponeuvotteluja edeltävänä päivänä, 7.4.1920 ulkoasiain- 
kansankomissaari Georgi Tšitšerin vielä kertasi Leninille neuvottelujen 
taktiikkaa: 


Missään tapauksessa emme saa sanoa suomalaisille, että haluam- 
me ostaa heidät [alueluovutuksilla] erilleen Puolasta. Jos me sa- 
nomme sen heille, heidän silmänsä hehkuvat ja pää menee pyö- 
rälle suurvaltahaaveista. Päinvastoin, [aselepo]neuvottelujen me- 
nestymiseksi meidän tulee esittää alkuun sellainen päättäväinen 
läksytys, joka saa suomalaiset pitämään sotaa Venäjän ja Puolan 
välillä väistämättömänä.** 


Tällaiseen konfliktiin viittasi jo helmikuussa 1920 Leninin Stalinille 
lähettämä sähke. Siinä hän ohjeisti lounaista rintamaa johtanutta Stali- 
nia muodostamaan iskuosaston puolalaisten hallussa olleen Galitsian 


65 Polvinen 1992, 23-25. David Lloyd Georgen sitaatti ja brittien ulkopoliittisesta linjasta Puolan sodan 
alussa, Debo 1992, 215-217. 
66 RGASPI, fond 159, opis 2, delo 41. TäitSerin-Lenin 7.4.1920 neuvottelujen aloittamisesta Rajajoella. 

valtaamiseksi. Samalla Lenin korosti sitä, että neuvostodiplomatian 
oli vaiettava asiasta. Kuukautta myöhemmin, maaliskuun puolivälissä 
Lenin kiirehti Krimin valtausta, jotta neuvostoarmeijalla olisi lännessä 
tarpeen vaatiessa vapaat kädet puuttua Saksassa mahdollisesti puhkea- 
vaan sisällissotaan. 

Huhtikuun alussa neuvostopuolella pidettiin silti vielä hyödyllisenä 
painostaa Suomea sillä, että se saattaisi tulla vedetyksi mukaan mah- 
dolliseen Neuvosto-Venäjän ja Puolan väliseen sotaan. Suomen ei siis 
uskottu tavoittelevan tätä. Tämä viittaisi siihen, että Puolan ja Suomen 
väliset liittoutumistunnustelut ja niiden katkeaminen maaliskuussa 
olivat neuvostojohdon tiedossa. Kun Puola sitten hyökkäsi, Suomen 
pelättiinkin vaihtavan kantaansa: aseleponeuvotteluista haluttiin siirtyä 
mahdollisimman nopeasti varsinaisiin rauhanneuvotteluihin. Tšitšerin 
esitti Leninille sekä sotilaallisia että julkisuuteen pohjaavia perusteluja. 
Puna-armeijan ylipäällikkö, Sergei Kamenjev, piti oleellisena Suomen 
pitämistä erillään Puolan aloittamista sotatoimista. Taustana oli vielä val- 
linnut epäselvyys Iso-Britannian kannasta ja huoli sen laivaston paluusta 
Itämerelle. Ulkoasiainkansankomissaarin mukaan ylipäällikkö ”toivoi 
voimakkaasti” että sotilaiden käymät aseleponeuvottelut Rajajoella siir- 
tyisivät diplomaateille. TSitserinin mukaan tämä puolestaan edellytti 
siirtymistä neuvotteluihin rauhansopimuksesta (ven. mirnyi dogavor). 
Hän teki selväksi päätöksen huonot ja hyvät puolet: 


Tietenkin se käsitetään tällä hetkellä [Suomessa] heikkouden mer- 
kiksi, ja neuvottelujen aloittaminen näissä oloissa ei vie ketään 
mihinkään, mutta niitä voi venyttää ja venyttää, mitä ei voi tehdä 
aseleponeuvotteluissa. Mutta rauhanneuvotteluja käytäessä Suo- 
men on mahdotonta luoda itsessään hyökkäykseen johtavaa psy- 
kologista asennetta. 


Epäselväksi ei jätetty myöskään päätöksen kiireellisyyttä: 
67 Pipes, 1996, 78, dokumentti 43, Lenin-Stalin 14.2.1920 ja 78-79, dokumentti 44, Lenin-Stalin 
17.3.1920. 

Viivytellä ei joka tapauksessa saa. Jos tehdään esitys Suomelle rau- 
han solmimisesta, se on tehtävä nyt. Mielestämme sellainen askel 
vaikeuttaisi voimakkaasti vihollistemme asemaa ja tulee hajaan- 
nuttamaan suomalaista shovinismia [nationalismia]. 


Aseleponeuvotteluissa käydyllä kiistelyllä ei ollut enää saavutettavissa 
mitään, mutta sen sijaan riski neuvottelujen katkeamisesta ja sota- 
toimien laajentumisesta näytti kasvavan.*8 Seuraavana päivänä esitys 
lähetettiin suomalaisille. Toinen keskeinen samojen päivien teema 
Neuvosto-Venäjän kannalta oli puolalais-liettualaisten erimielisyyksien 
hyödyntäminen. Konkreettisen välineen tähän tarjosi Puolan ja Liettuan 
kiista Vilnan kaupungista. Huolimatta Puolan etenemisestä, Mihail 
TuhatSevski Neuvosto-Venäjän länsi- eli Puolan vastaisen rintaman 
päällikkönä valmistautui perääntymisen ohella jo vastahyökkäykseen. 
Hän piti välttämättömänä ”operaatioiden turvaamiseksi” yllyttää Liettuaa 
valtaamaan Vilna puolalaisilta. 


Liettuan hallituksen tehtävä voitaisiin muotoilla näin. Meneillään 
olevassa taistelussa Puolaa vastaan liettualaisten joukkojen tulisi 
vallata Liettuan pääkaupunki [Vilna], toivon mukaan ei myöhem- 
min kuin 18.—20. toukokuuta. Punainen armeija turvaa tämän 
operaation valtaamalla Vileikan, MolodetSnon ja Minskin piirit 
23. toukokuuta mennessä. 


Aikataulu oli hivenen optimistinen, ja Liettuan osuus jäi toivotusta. Silti 
toukokuun lopulla Neuvosto-Venäjän vastahyökkäys oli jo alkanut rinta- 
man pohjoisosassa, ja sen joukot lähestyivät Vilnaa. Tuhatsevski toivoi 
täydennyksiä punaisista latvialaisista joukoista. Näiden katsottiin sopivan 
hyvin taisteluun puolalaisia vastaan. Punaiset latvialaiset olivat tuolloin 
käytännössä hävinneet sisällissodan ja perääntyneet Latvian itäosista 
Neuvosto-Venäjän alueelle Latvian porvarillisen hallituksen ja Puolan 
tukeman hyökkäyksen jälkeen vuoden 1920 alussa. Jotta punaisten lat- 
vialaisten osastojen irroittaminen Latvian rajalta puolalaisia vastaan olisi 


68 RGASPI, 17/163/ 64, TSitSerin-Lenin 10.5.1920. 

mahdollista, oli kuitenkin oleellista varmistua Latvian ja Liettuan kanssa 
käytyjen rauhanneuvottelujen edistymisestä. Käytännössä tämä merkitsi 
tuen lopettamista Latvian vallankumouksellisille, mitä ei tullut vielä pal- 
jastaa: ”Siksi näiden joukkojen on täysin tarpeetonta tietää [rauhanneu- 
vottelu]suhteistamme [porvarilliseen] Latviaan ”*9 Kolmas oleellinen tee- 
ma neuvostojohdolle olikin Itämeren maiden tarkastelu kokonaisuutena, 
jossa huomioitiin heti konfliktin alusta pitäen tilanteen kehittyminen ja 
mahdollisuudet Puolasta Baltian maiden kautta aina Suomeen saakka. 
Neuvosto-Venäjän ulkopoliittisen linjanmäärittelyn kannalta oireelli- 
sesti Lontoon lähettiläs Krasin oli vielä toukokuun lopussa tyytyväinen 
Iso-Britannian pääministerin vastaukseen siitä, että Puola oli omillaan. 
Näin oli huolimatta siitä, että Lloyd Georgella oli puolestaan yleisempiä 
vaatimuksia neuvostoulkopolitiikalle: Sen tulisi luopua brittien vastai- 
sesta toiminnasta idässä, todennäköisesti Aasiassa olevissa siirtomaissa, 
rajoittaa vallankumouspropagandaa ja solmia molempia osapuolia kiin- 
nostanut kauppasopimus. Moskovassa ulkoasiainkansankomissariaatin 
johto ja Lenin olivat toisilla linjoilla. TSitSerin ja hänen varamiehensä 
Maksim Litvinov pitivät Lloyd Georgen Puola-kantaa hämäyksenä ja 
teeskentelynä, jolla oli tarkoitus saada Neuvosto-Venäjältä tarpeettomia 
myönnytyksiä Puolassa ja Persiassa. TSitSerin ei pitänyt Ententen si- 
säisiä, Iso-Britannian ja Ranskan välisiä erimielisyyksiä merkittävinä. 
Lenin oli astetta kovemmalla linjalla uskoen Lloyd Georgen pettävän 
Krasinia ja brittien tukevan sekä Puolaa että valkoisten venäläisten joh- 
toon noussutta Pjotr Wrangelia Krimillä. Hän ohjeistikin Lontoon-edus- 
tajaansa: ”Sillä Lloyd Georgen sialla ei ole mitään estoja tai häpyä siinä 
millä tavalla hän pettää; älä usko sanaakaan siitä mitä hän sanoo ja 
petkuta häntä ainakin kolme kertaa enemmän.” Neuvostojoukkojen 
vastahyökkäys Ukrainassa alkoi kesäkuun ensimmäisellä viikolla, ja 
11.6.1920 ne valtasivat Kievin takaisin puolalaisilta. Kesäkuun lopulla 
neuvostojoukot etenevät jo lähes vastarintaa kohtaamatta kohti länttä.7° 


69 RGASPI, 17/163/64. Trotski-TSitSerin 8.5.1920, sähke Trotskin panssarijunasta, liite politbyroon pöy- 
täkirjaan 10.5.1920 ja Debo, 1992, 215. 

70 Debo, 1992, 215-218. Englannin tiedustelupalvelu kykeni ajoittain lukemaan Lontoon-edustuston ja 
Moskovan välistä sähkeliikennettä 1920-luvulla, minkä perustella Lloyd Georgen kokoelma tarjoaa 
myös suoraa lähdeaineistoa neuvostopäättäjien näkemyksistä, Debo, 1992, 162. 

Tämä touko-kesäkuun käännekohta Puolan aloittamassa hyökkäyk- 
sessä ja sen seuraukset kesä-heinäkuussa muodostivat perustan Neu- 


vosto-Venäjän mittavalle, joskin väliaikaiseksi jääneelle ulkopoliittiselle 
ja ideologiselle uudelleenmäärittelylle. 


MAAILMANVALLANKUMOUKSEN UUSIN PORTTI 
Kominternin toiseen konferenssiin valmistautuminen ja sen avajaiset 
20.7.1920 tarjosivat erinomaisen mahdollisuuden valottaa neuvostoylei- 
sölle ja kansainväliselle kommunistiselle liikkeelle ajankohtaisten tapah- 
tumien merkitystä. Konferenssin pääsisältönä oli Venäjän bolSevikkien 
keskitetyn ja hierarkkisen puoluemallin ulottaminen 21 teesin pohjalta 
kaikkiin jäsenpuolueisiin ja niiden erottaminen sosialisteista ja sosiaali- 
demokratiasta. Avajaisten aattona läntisen, Puolan vastaisen rintaman 
komentaja TuhatSevski kirjoitti Kominternia johtaneelle Grigori Zinov- 
jeville puna-armeijan roolista. Hänen mukaansa ”ottaen huomioon maa- 
ilmanlaajuisen sisällissodan väistämättömyyden lähitulevaisuudessa”, 
Kominternin tulisi luoda sitä varten oma yleisesikunta. Tätä ehdotus- 
ta Zinovjev ei tuonut käsittelyyn. Sen sijaan Italian delegaation johtaja 
Giacinto Serrati toivoi avajaisissa sen päivän lähestyvän, jolloin ”prole- 
taarinen puna-armeija ei koostu vain Venäjän proletariaatista, vaan koko 
maailman”, ja tervehti sitä ”yhtenä maailmanhistorian johtavista voimis- 
ta”. Samassa tilaisuudessa Zinovjev kehotti: ”Kertokaa ja selittäkää lapsil- 
lenne tämän päivän merkitys. Painakaa sydämiinne tämä vakava hetki.” 
Kominternin konferenssin aikana 23.7.1920 Lenin kirjoitti Harko- 
vissa olevalle Josef Stalinille konferenssissa vallinneista näkemyksistä. 
Zinovjevin ja Nikolai Buharinin tavoin hän kannatti vallankumouksen 
edistämistä Italiassa. Henkilökohtaisesti hän oli sitä mieltä, että ”tämän 
tavoitteen saavuttamiseksi Unkari tulisi sovietisoida, ja ehkä myös TSekki 
ja Romania”. Vielä vuotta myöhemmin 1921 Zinovjev kertoi kaikkien 
osallistujien ymmärtäneen ”että jos armeijamme asettamat sotilaalliset 
tavoitteet [Puolassa] saavutettaisiin, se merkitsisi kansainvälisen prole- 
taarisen vallankumouksen valtavaa nopeutumista”.?' Maailmanvallan- 


71 Jacobson 1994, 34—35, Carr, 1966b, 192, 214. Pipes, 1996, 90, dokumentti 54, Lenin-Stalin 23.7.1920. 

kumouksen portit näyttivät aukenevan vielä kerran, nimenomaan Puo- 
lassa. 

Sotaonnen selvä kääntyminen kesäkuun 1920 puolivälissä ja Puolan 
hyökkäyksellään saamien alueiden valtaaminen takaisin kesä-heinä- 
kuun vaihteessa oli tuonut neuvostojohdon valinnan eteen. Ratkaista- 
vaksi tuli, jatketaanko hyökkäystä suoraan kohti Varsovaa vai pysäyte- 
täänkö se, edes väliaikaisesti. Selvään valintatilanteeseen oli pakottanut 
viimeistään Iso-Britannian heinäkuun toisella viikolla tekemä välityseh- 
dotus aselepo- ja rauhan neuvotteluista Puolan ja muiden reunavaltioi- 
den kanssa Lontoossa. 

Kominternin julkilausumat heijastivat varsin hyvin sitä, miten Neu- 
vosto-Venäjän ulkopolitiikan tavoitteet määriteltiin uudelleen Puolan 
hyökkäyksen torjumisen jälkeen. Heti Iso-Britannian välitysehdotuksen 
jälkeen bolSevikkijohto keskusteli muutamia päiviä tavoitteistaan ja ää- 
nesti sitten ratkaisusta puolueen keskuskomiteassa 16.7.1920. Tässä ta- 
pauksessa taustakirjeenvaihto ja keskustelu valaisevat erittäin hyvin pait- 
si ulkopolitiikan päätöksentekoa, myös puolueen johtajan asemaa siinä. 

Leninin kanta oli, että välitysehdotus oli brittien yritys ”riistää voiton 
hedelmät” ja anastaa Krim, vaikka tarjouksessa esitettiin aseleponeu- 
votteluja Wrangelin armeijan evakuoimiseksi Krimiltä. Hän vaati Puo- 
lan vastaisen hyökkäyksen kuumeista kiihdyttämistä. Sekä Trotski että 
Stalin, joihin Lenin oli kirjeitse yhteydessä, olivat kerrankin samoilla, 
suhteellisen maltillisen politiikan linjoilla. Vaikkei brittien välitysehdo- 
tus kelvannut sota-asiainkansankomissaari Trotskillekaan, hän oli val- 
mis silti hyväksymään suorat aseleponeuvottelut puolalaisten kanssa 
Lontoossa. Perustana tälle olivat epäilykset Puolan vallankumousliikkeen 
luotettavuudesta sekä huoli mahdollisesta sotilaallisesta katastrofista. 
Puolan vastaisen rintaman eteläosan poliittisena komissaarina Stalin 
toi esiin ennen hyökkäyksen jatkamista, että puolalaisten selusta eroaa 
selvästi valkoisten kenraalien KoltSakin tai Denikinin selustasta, koska 
se on ”yhtenäinen ja kansallisesti yhdistynyt”. Jopa puna-armeijan yli- 
päällikkö Sergei Kamenjev katsoi tarpeelliseksi esittää muistion riskeistä 
puhtaasti sotilaalliselta kannalta. Hän toi esiin ensinnäkin, että armei- 
jalla oli enää varustusta kahden kuukauden ajaksi. Tämä riittäisi Varso- 
van valtaamiseen ja vuoden 1914 rajoille etenemiseen Puolassa, elleivät 

muut reunavaltiot, mahdollisesti länsivaltojen kehotuksesta, puuttuisi 
taisteluihin. Toisekseen Kamenjevin mukaan myös täydellisestä voitosta 
seuraisi vakavia ongelmia, kun rintama tai raja pitenisi ja armeija jäisi 
ilman reservejä. Silloin se olisi haavoittuvainen keskitetylle vastahyök- 
käykselle. Myös ylipäällikkö mainitsi Denikinin varoittavana esimerk- 
kinä tästä. 

Poliittisesta näkökulmasta niin Karl Radek kuin Julian Marchelewski 
varottivat luottamasta siihen, että puolalaiset työläiset nousisivat kapi- 
naan venäläisen, edes bolSevikkiarmeijan puolesta. Lenin kieltäytyi huo- 
mioimasta näitä perusteluja. Hän kuunteli mieluimmin TSekan perusta- 
jiin kuuluneen Iosif UnSlihtin? vakuutteluja vallankumouksen puhkea- 
misesta puna-armeijan edetessä, kuten oli käynyt muuallakin Venäjän 
entisen keisarikunnan alueella käydyssä sisällissodassa. Keskuskomite- 
an äänestyksessä vain Aleksei Rykov kannatti Trotskin ehdotusta siitä, 
että rauha tulisi solmia välittömästi ennen armeijan uupumista.? Puolan 
väliaikainen vallankumouskomitea muodostettiin 23.7.1920 VKP(b):ssä 
toimivista tai Venäjälle paenneista puolalaisista kommunisteista. Ulko- 
politiikan uudelleenmäärittelyn pohjalta siihen luonnollisesti kuului 
Un$liht sekä toinenkin puolalaissyntyinen sisäisen turvallisuuden asian- 
tuntija, TSekan päällikkö Feliks Dzeržinski, mutta myös muun muas- 
sa Julian Marchelewski, huolimatta aiemmasta kritiikistään. Vallan- 
kumouskomitea ilmoitti puna-armeijan valtaamasta Bialystokista käsin 
muodostavansa Varsovaan päästyään Puolan sosialistisen neuvostotasa- 
vallan.” Maailmanvallankumouskuumeen huipentumista Neuvosto- 
Venäjän ylimmässä johdossa näinä viikkoina osoittavat myös Leninin 
viestit TSitSerinille. Hän oli korostanut myös Liettuan miehittämisen ja 
sovjetisoinnin tärkeyttä jo 10.7.1920 puna-armeijan edetessä.” 

Pian sen jälkeen, kun neuvostojohto oli määritellyt tavoitteensa Puo- 
lan sodassa, Viktor Kopp, joka oli Neuvosto-Venäjän edustaja Berliinissä, 
valaisi 19.7.1920 tavoitteiden käytännöllistä merkitystä saksalaisille. 


72 Eri kansallisuuksiin kuuluneiden bolSevikkien nimistä käytetään tässä kirjassa pääsääntöisesti 
venäläistä muotoa, jos he ovat tehneet uransa vallankumouksen jälkeen Neuvosto-Venäjällä tai 
Neuvostoliitossa. 

73 Debo, 1992, 220—221, Carr, 1966b, 212—213 myös Stalinin kannasta. 

74 RGASPI, 17/3/96, Politbyroon pöytäkirja 23.7.1920 ja Debo, 1992, 225. 

75 Pipes, 1996, 85, dokumentti 51, Lenin-TSitSerin 10.7.1920. 

Neuvosto-Venäjä ei tulisi solmimaan rauhaa ympärysvaltojen vaikutuk- 
sen alaisen Puolan kanssa, vaan toivoi voivansa asettaa sosialistisen hal- 
lituksen Varsovaan. Hän tiesi, että ”Versaillesin rauha sitoi Saksaa eikä 
se voisi tehdä aloitetta tässä [alueluovutus]asiassa. Venäjä sen sijaan on 
vapaa vaatimaan pitkälle meneviä myönnytyksiä Puolalta.” Hyvien naa- 
purisuhteiden nimissä Neuvosto-Venäjä varmistaisi, että Neuvosto-Puola 
luovuttaisi Saksalle niin kutsutun Puolan käytävän ja Ylä-Sleesian pa- 
lauttaen Saksalle vuoden 1914 itärajan. Seuranneissa alustavissa keskus- 
teluissa saksalaiset olivat valmiit hyväksymään venäläisten ehdotukset 
pääosin, vaikkakin he vaativat neuvostohallitukselta vielä Saksan lähet- 
tilään Wilhelm von Mirbachin vuoden 1918 murhan virallista tuomitse- 
mista. Suhteet piti solmia Puolan kustannuksella uudelleen nopeasti, 
ennen kuin Neuvosto-Venäjä tekisi rauhan Puolan kanssa. Tällöin ym- 
pärysvallat Länsi-Euroopassa voitaisiin asettaa tapahtuneen tosiasian 
eteen, mitä tuli muun muassa Saksan alueluovutukset määritelleen 
Versaillesin rauhan purkamiseen Itä- ja Keski-Euroopassa. 

Suhteiden edistymistä maiden välillä osoitti Trotskin esitys aseiden 
hankkimisesta Saksasta elokuun alkupuolella, kun neuvostojoukot olivat 
edenneet Varsovan läheisyyteen. Saksaan tulisi rakentaa rautatieyhteys 
aseiden kuljettamiseksi neuvostojoukkojen miehittämään Puolaan ?* 
Weimarin Saksassa oleellisen painostusryhmän muodostaneen ja osin 
omaa ulkopolitiikkaa harjoittaneen armeijan, Reichswehrin, motiivina 
yhteistyölle oli vapautua Neuvosto-Venäjän avulla Versaillesin rauhan- 
sopimuksesta, joka oli asettanut rajoituksia sen vahvuudelle ja käyttä- 
mille aselajeille. Sodan ja Versaillesin rauhan jälkeen saksalainen raskas 
teollisuus oli menettänyt markkinoita Länsi-Euroopassa. Frityisesti 
terästeollisuuden puolella Venäjä nähtiinkin potentiaalisesti merkittä- 
vänä markkina-alueena.? 

Samanaikaisesti näiden voimasuhteita Euroopan laajuisesti ravistele- 
vien tavoitteiden kanssa neuvostoulkopolitiikan oli hoideltava myös 


76 Debo, 1992, 302, venäläis-saksalaista kontakteista, ja RGASPI, f. 17, o. 3, d. 102, politbyroon pöytäkirja 
13.8.1920 aseiden hankkimisesta Saksasta. 
77 Carr, 1966b, 309-311, 314-316. 

Neuvosto-Venäjän valtuuskunta Tarton rauhanneuvotteluissa lokakuussa 1920. Toi- 
sessa rivissä neljäntenä vasemmalta on Jan Antonovits Berzin, josta tuli myös Neu- 
vosto-Venäjän ensimmäinen edustaja Suomessa. Kuva: Historian kuvakokoelma, 
Museovirasto. Lisenssi CC BY 4.0. 


joukkoa muita, rajallisempia kysymyksiä. Näihin lukeutuivat muiden 
reunavaltioiden, mukaan lukien Suomen, kanssa käydyt neuvottelut. 


SUOMEN RAUHAN- JA PUOLAN ASELEPONEUVOTTELUJEN 
MERKITYS NEUVOSTOJOHDOLLE 

Ensin välirauhasopimukseen ja sitten rauhaan tähdänneet neuvottelut 
Neuvosto-Venäjän ja Suomen välillä alkoivat Tartossa vasta 12.6.1920. 
Suomalaiset olivat lykänneet aloittamista lähes kuukaudella Puolan 
hyökkäyksen ollessa voimakkaimmillaan. Toisin kuin Suomessa oli odo- 
tettu, kuukauden kuluminen oli vahvistanut neuvosto-osapuolen ase- 
maa muuallakin kuin Puolan rintamalla. Jo touko-kesäkuun vaihteessa 
neuvostojoukot olivat edenneet Muurmannin radan länsipuoliseen 
Itä-Karjalaan, jota suomalaiset tavoittelivat. Karjalan työkansan kom- 
muuni perustettiin 7.6.1920, sopivana vastauksena sille, että suoma- 
laiset olivat esittäneet karjalaisten itsemääräämisoikeutta ja kansan- 
äänestystä mahdollisesta Suomeen liittymisestä. 

Vaikka neuvostodelegaation johtajan Jan Antonovits Berzinin?* mu- 
kaan suomalaiset esiintyivät kuin suursodan voittajat, TSitSerinille hän 
totesi suomalaisten näkemysten käytännössä maltillistuneen aiemmin 
esitetyistä. Toisaalta ideologisesta näkökulmasta kiintoisaa oli, että neu- 
vostodelegaatioon ei sisältynyt SKP:n edustusta. Neuvostoliittolaiset 
vastaavasti panivat tyytyväisinä merkille, etteivät suomalaisetkaan olleet 
tuoneet tukemansa Uhtuan hallituksen edustajia Itä-Karjalasta. Tämä 
oli selvä osoitus siitä, että ideologisten lähtökohtien sijaan molemmin 
puolin alettiin painottaa valtioiden välisiä suhteita. Ensimmäinen peri- 
aatteellinen kiista oli kysymys siitä, oliko Neuvosto-Venäjän ja Suomen 
välillä vallinnut sotatila. Tällä oli ensisijaisesti aineellisia, vastapuolen 
omaisuuden haltuunottoon liittyviä seurauksia. Sotatilan kiistämistä 
Berzin piti viime kädessä vaikeana, koska Trotski ja Nikolai Podvoiski 
olivat antaneet käskyjä, joissa Suomessa olleita venäläisiä joukkoja ke- 
hoitettiin tukemaan sisällissodassa punaisia”? 

Neuvosto-Venäjän kansainvälisen aseman muutos näkyi erimielisyy- 
tenä neuvottelutaktiikasta delegaation ja ulkoasiainkansankomissariaa- 
tin välillä kesä-heinäkuun vaihteessa. Berzin korosti vähäisten alue- 
myönnytysten tarpeellisuutta, esimerkiksi Petsamossa, jos rauhan- 
sopimukseen pyritään. TSitSerinin mukaan aluemyönnytykset olivat 
tarpeettomia, kun puolalaiset oli jo lyöty. Berzinin mukaan Suomi ei 
halunnut sotaa, ja reitti Suomen kautta Eurooppaan oli merkittävämpi 
kuin Viron tai Latvian kautta. Berzin mielestä sotilaat liioittelivat Petsa- 
mon merkitystä, minkä lisäksi hän kritisoi TSitSeriniä vasemmisto- 
kommunismista$*, myönnytysten periaatteellisesta vastustamisesta. 
Ulkoasiainkansankomissaari piti kuitenkin kiinni kannastaan: Petsamo 
oli pohjoisen Venäjän parhaita osia ja englantilaiset saisivat tilaisuu- 


78 Jan Antonovits Berziniä (1881—1938), joka toimi myöhemmin lähettiläänä muun muassa Suomessa, ei 
tule sekoittaa Jan Karlovits Berziniin (1889—1938), jonka ura eteni TSekasta sotilastiedustelun johtoon 
1920-luvulla. Molemmat olivat latvialaisia, ensin Latvian sosiaalidemokraattisen puolueen, sitten 
RKP(b):n ja VKP(b):n jäseniä, ja teloitettiin Stalinin ”puhdistuksissa”. 

79 Polvinen, 1992, 38-49. 

80 Nimityksen taustana oli vuonna 1918 Brest-Litovskissa solmittu rauhansopimus. Lenin sai silloin 
vastoin keskuskomitean enemmistöä läpi kantansa rauhan välttämättömyydestä, vaikka se merkitsi 
raskaita aluemenetyksiä Saksalle ja Itävalta-Unkarille. Myönnytysten vastustajat, radikaalin vallan- 
kumouksellisen sodan puolustajat Lenin leimasi ”vasemmistokommunisteiksi”. 

den perustaa laivastotukikohdan sinne, jos se luovutettaisiin Suomelle. 
Hänen ohjeensa kielsivät lupaamasta nyt Suomelle mitään Petsamosta. 
Itä-Karjalan osalta Edvard Gylling oli vakuuttanut massojen haluavan 
pysyä Neuvosto-Venäjän osana. Repolasta ja Porajärveltä suomalaisten 
tulisi vetäytyä sekä korvata vahingot. Tässä tilanteessa Väinö Tanner ja 
Juho Kusti Paasikivi Suomen valtuuskunnassa aloittivat epäviralliset kes- 
kustelut venäläisten kanssa. Auenneesta keskusteluyhteydestä ei kuiten- 
kaan seurannut edistystä konkreettisissa kysymyksissä, ja neuvottelut 
jäivät 28.7.1920 kahden viikon tauolle." 

Neuvostonäkökulmasta ajan kulumisella oli, tälläkin kertaa, suotuisa 
vaikutus suomalaisiin kuten muihinkin reunavaltioihin. Tähän ei voinut 
olla vaikuttamatta se, että neuvostojoukot lähestyivät elokuun alkupuolella 
jo Varsovan esikaupunkeja ja Saksan rajaa. Latvian kanssa huhtikuusta 
käydyt neuvottelut johtivat lopulliseen rauhansopimukseen jo 11.8.1920. 
Latvialaisten halukkuutta neuvotteluissa etenemiseen oli aiemmin rajoit- 
tanut Puolan painostus. Piłsudski oli uhannut miehittää Latvian alueita, 
jos nämä vaarantaisivat hänen sotatoimensa solmimalla rauhan. Nyt lat- 
vialaiset olivat valmiita sopimukseen Neuvosto-Venäjän tarjottua suhteel- 
lisen edullista esitystä rajasta ja taloudellisista velvoitteista.?? 

Suomalaisetkin olivat valmiita välirauhansopimukseen ja avaamaan 
Pietariin johtavan laivaväylän miinoitteista. Neuvosto-Venäjän toinen 
pääneuvottelija, Platon Kerzentsev piti 13.8.1920 allekirjoitettua väli- 
rauhasopimusta selvänä voittona, joka oli saatu ilman vastapuolelle 
tehtyjä myönnytyksiä. Toisaalta Berzin oli korostanut viikkoa aikaisem- 
min Puolan rintaman ja kansainvälisen tilanteen luomia riskejä, joiden 
varalta länsirajan ”oikea sivusta” olisi turvattava rauhansopimuksella. 
Tässä mielessä Berzinin kanta oli lähempänä niitä neuvostojohdon jä- 
seniä, jotka olivat esittäneet varauksia hyökkäyksen jatkamisesta kohti 
Varsovaa. Ulkoasiainkansankomissaari TSitSerin sen sijaan ei pitänyt 
tilannetta kiireellisenä, ja hän arvuutteli suomalaisten motiiveja sopi- 
mukseen suostumiselle: Oliko kyse kommunistisen liikkeen voimak- 
kuudesta Suomessa, suomalaisten pettymyksestä Iso-Britannian tu- 


81 Polvinen, 1992, 51-54. 
82 Debo, 1992, 228-229. 

keen, vaiko rauhansopimuksen puuttumisen aiheuttamista riskeistä? 
Tšitšerinin arvailu kertoi, että Suomesta saatu informaatio oli rajallista. 
Lähinnä totuutta oli viimeinen arvaus, sillä Suomen poliittinen johto ei 
halunnut jäädä yksin sotaan Neuvosto-Venäjää vastaan siinä tilanteessa, 
että Puola, jota uhkasi täysi tappio, solmisi pian sen kanssa rauhan. % 
Latvian rauhansopimuksen ja Suomen välirauhansopimuksen avulla 
Neuvosto-Venäjän ulkopolitiikka onnistui osoittamaan kykynsä rauhoit- 
taa länsirajansa ilman läntisten suurvaltojen välitystä. Vastaavasti Puo- 
lan asema heikkeni, kun neuvostojoukkoja voitiin vapauttaa sitä vastaan 
nyt rauhoitetuilta rajoilta. 

Aselepotunnustelut Puolan ja Neuvosto-Venäjän välillä olivat alkaneet 
vasta elokuun alusta brittien vaadittua Puolaa tekemään aloitteen hei- 
näkuun jälkipuolella ja venäläisten viivytettyä vastaustaan viikon ajan. 
Ranska sen sijaan julisti tukeaan Puolalle eikä kehottanut neuvotteluihin 
toivoen Puolan sodan heikentävän Neuvosto-Venäjää niin paljon, että 
Krimillä olevan Wrangelin olisi mahdollista yrittää luoda valkoinen Ve- 
näjä muodossa tai toisessa. 

Kun politbyroo oli antanut tehtäväksi luonnostella rauhanehdot Puo- 
lalle 23.7.1920, se määritti samassa istunnossa myös Suomelle mahdolli- 
sesti tehtäviä myönnytyksiä. Näin sekä sotatoimien kiihtyessä että niiden 
päättämistä suunniteltaessa neuvostojohto tarkasteli samanaikaisesti 
Puolaa ja Suomea. Petsamon luovuttaminen katsottiin mahdolliseksi, 
jos Suomi suostuisi takaamaan sen läpi Neuvosto-Venäjälle maantie- 
yhteyden Norjaan ”ilman minkäänlaista valvontaa ja vastatoimia”. Puo- 
lan kanssa käytävien neuvottelujen ehtoja täsmennettiin neljä päivää 
myöhemmin. Tavoitteena oli siirtyä nopeasti välirauhasta rauhansopi- 
mukseen, minkä vuoksi Puolan valtuuskunnassa tuli olla henkilö, jolla 
oli valtuudet myös tähän. Samalla harkittiin ”mahdollisuutta sisällyttää 
välirauhansopimuksen ehtoihin kysymys maan jakamisesta puolalai- 
sille talonpojille puolalaisten maanomistajien kustannuksella”.84 Tämä 
Puolalle esitetty ehto kuvastaa hyvin, miten neuvostojohto pyrki hyö- 
dyntämään Puolan yhteiskunnallista rakennetta maan poliittisen johdon 


83 Polvinen 1992, 57-60. 
84 RGASPI, 17/3/96, Politbyroon pöytäkirjat 23.7.1920 ja 27.7.1920. 

heikentämiseksi ja vallankumouksen mahdollisuuksien voimistami- 
seksi. 

Iso-Britannian painostus aselevon pyytämisen puolesta tässä vaihees- 
sa perustui paljolti siihen, että brittiläiset eivät tunteneet rauhanehtojen 
yksityiskohtia neuvostojohdon ja Lontoon-edustuston erimielisyyksien 
takia. Neuvosto-Venäjän rauhanehdot olivat olleet rajan osalta yllättäen 
melko edulliset mutta poliittisesti kovat: Puolan armeija tuli riisua aseis- 
ta, ja maahan tuli perustaa aseistettu työläismiliisi. Neuvosto-Venäjän 
Lontoon edustaja Lev Kamenjev varoitti 11.-14.8.1920 toistuvasti siitä, 
että aseistetun työläismiliisin luominen tulkittaisiin Iso-Britanniassa 
Puolan itsenäisyyden tuhoamiseksi, eikä vain hallituksessa vaan myös 
Neuvosto-Venäjään sympaattisesti suhtautuneessa ammattiyhdistysliik- 
keessä. Sen piirissä oli jo muodostettu aktiivisia toimintakomiteoita val- 
vomaan Puolaa koskevaa asevientikieltoa. Enempää Lenin kuin TSitSerin 
eivät tätä ymmärtäneet, vaan kritisoivat Kamenjevia siitä, että tämä oli 


” » 


muuttanut ”työläismiliisin? ”kansalaiskaartiksi” informoidessaan päämi- 
nisteri Lloyd Georgea rauhanehdoista. Ulkoasiainkansankomissariaatis- 
sa sen sijaan Englannissa asunut Litvinov oli samalla kannalla kuin Lev 
Kamenjev. Ehtoja tuli joko muokata tai ne tuli salata allekirjoittamiseen 
asti; itse Puolan sovjetisoinnista ei ollut erimielisyyttä 5 

Ulkoasiainkansankomissariaatin ja neuvostojohdon kannan tiuken- 
tuminen Suomen kanssa käydyissä neuvotteluissa ei siis ollut miltään 
osin yksittäistapaus, vaan osa Neuvosto-Venäjällä käynnistynyttä ulkopo- 
litiikan laajaa ja hyvin kunnianhimoista uudelleenarviointia. Ensinnä- 
kin se pohjasi sotilaallisen tilanteen edulliseen käänteeseen. Toisekseen 
pohjana oli pyrkimys edistää vallankumousta Itä- ja Keski-Euroopassa 
vaikuttamalla yhteiskunnallisiin rakenteisiin, siten kuin neuvostojohto 
ne bolSevistisesta näkökulmasta ymmärsi. 


PUOLAN VASTAHYÖKKÄYS JA SUOMEN RAUHA 

Sekä maailmanvallankumouksen että Neuvosto-Venäjän Euroopan voi- 
masuhteita muuttavien tavoitteiden kannalta onnettomasti Puolan ”vahva 
mies”, ylipäällikkö ja valtionpäämies Piłsudski kykeni hyökkäyksen aloit- 


85 Debo, 1992, 236-238. 

tamisen lisäksi vielä toiseenkin yllätykseen. Yhtä lailla salaa Neuvosto- 
Venäjän joukoilta ja tiedustelulta kuin länsivalloiltakin hän oli koonnut 
reservejä Varsovan taakse tiivistettyään puolustusta jo aiemmin eteläm- 
pänä Galitsiassa. Neuvostojoukkojen rintama venyi ja oheni paljolti juu- 
ri kuten ylipäällikkö Sergei Kamenjev oli aiemmin varoittanut. Puolan 
vastahyökkäys alkoi 16.8.1920 Varsovan edustalla ja mursi vastustajan 
linjat nopeasti. Vielä seuraavana päivänä Lenin kieltäytyi uskomasta ta- 
pahtunutta ja vaati edelleen Varsovan valtaamista. TuhatSevski antoi kui- 
tenkin 18.8.1920 määräyksen yleisestä vetäytymisestä, joka muuttui osin 
paoksi. Kahta päivää myöhemmin Leninkin myönsi Neuvosto-Venäjän 
Lontoon-edustajalle, että ”on epätodennäköistä, että lähitulevaisuudessa 
valtaamme Varsovan”.%* Neuvosto-Venäjän ulkopolitiikan tavoitteet oli 
määritelty jälleen uudelleen. 

Nyt tärkeimmäksi katsottiin Venäjän sisällissodan loppuun vieminen 
etelässä valtaamalla Krim valkoisilta, jolloin Venäjän alueella ei enää 
toimisi bolsevikkien kanssa kilpailevia hallituksia. Lännessä lähdettiin 
puolustuksesta ja tappioiden minimoimisesta. Maailmanvallankumous 
jäi tauolle ja sosialistinen Puola unohdettiin. Trotskin ja Stalinin polit- 
byroolle laatimat katsaukset sotilaallisesta tilanteesta 19.8.1920 viittaavat 
selvästi näihin painopisteiden muutoksiin. Heti aluksi ”tunnustetaan 
Wrangelin [vastaisen] rintaman ensisijaisuus”. Sekä puolueen jäsenten 
että valkovenäläisten mobilisointia oli voimistettava, kuitenkin niin että 
puolueen jäsenistä enemmistö, 55 prosenttia, lähetetään Krimille. Polit- 
byroo käsitteli myös poikkeuskeinoja varusteiden ostamiseksi armeijalle 
ulkomailta, mikä viittaisi sekä Puolan rintamalla kärsittyihin menetyk- 
siin että edessä oleviin uusiin ponnisteluihin etelässä.$7 

Kuukautta myöhemmin Leninin esittelemä keskuskomitean raportti 
VKP(b):n 9. puoluekokoukselle Puolan sodasta vahvisti sen, että neuvosto- 
johto oli tehnyt heinäkuussa harkitun valinnan hyökkäyssotaan siirty- 
misestä ja ympärysvaltojen haastamisesta. Sen sijaan, että Neuvosto- 
Venäjä olisi tyytynyt edullisiin rajoihin ja vahvaan vaikutusvaltaan 


86 Debo, 1992, 240-241. 
87 RGASPI, 17/3/103, Trotskin ja Stalinin katsaukset politbyroolle sotilaallisesta tilanteesta Puolan ja 
Wrangelin rintamilla 19.8.1920. 


64 MAAILMANVALLANKUMOUS JA SUUR-SUOMI 


https://doi.org/10.21435/ht.285 


Puolassa, päämääräksi hyväksyttiin laajempi vallankumouksen vienti 
Keski-Eurooppaan Saksa mukaan lukien. Lisäksi Lenin uskoi myös 
Iso-Britannian sisäisen kehityksen siirtyneen vallankumoukselliseen 
vaiheeseen. Hän myönsi, että porvarillisen Puolan kanssa tehdyn rau- 
han ja alueellisen suurvalta-aseman hylkääminen saattoi olla virhe. Sen 
sijaan hän ei avannut puoluekokoukselle politbyroon jäsenten jo heinä- 
kuussa esittämää kritiikkiä Puolaan hyökkäämisen riskeistä ja vallan- 
kumouksen edellytysten heikkoudesta Puolassa. Trotskin, Radekin ja 
Marchelewskin kritiikki oli kiinnittänyt huomiota nimenomaan vallan- 
kumouksen edellytysten rakenteellisiin heikkouksiin Puolassa, ja kään- 
täen, historialliselta pohjalta venäläisiä vastaan muodostuneen nationa- 
lismin voimakkuuteen. 

Puolan ja Neuvosto-Venäjän käymien aseleponeuvottelujen luonne 
muuttui täydellisesti 21.—23.8.1920. Silloin Puolan valtuuskunta sai tie- 
don voitosta Varsovan edustalla sekä puna-armeijan perääntymisestä. 
Iso-Britannian ja Ranskan välirikkoa Itä-Euroopan politiikassa osoittaa 
se, että britit pitivät samoihin aikoihin Italian kanssa Euroopan tilan- 
teesta yhteisen konferenssin, jossa tuomittiin Neuvosto-Venäjän aiem- 
mat rauhanehdot Puolalle, mutta jätettiin silti auki mahdollisuus neu- 
votteluille. Sen sijaan Ranskan ulkopolitiikka keskittyi vielä kerran val- 
koisen Venäjän ja Wrangelin tukemiseen yrittäen tätä silmällä pitäen 
varovaisesti hillitä itsetuntonsa jälleen löytäneiden puolalaisten alue- 
vaatimuksia. Syyskuun alussa TSitSerin suostui Puolan esitykseen ase- 
leponeuvottelujen jatkamisesta Riiassa. Huolimatta Ranskan painostuk- 
sesta viivyttää aselepoa Wrangelin tukemiseksi, Puola solmi aselevon 
12.10.1920 Neuvosto-Venäjän tarjoamien varsin edullisten aluemyön- 
nytysten myötä: raja vedettiin osin jopa idemmäksi, kuin minne Puolan 
joukot olivat Valko-Venäjän ja Ukrainan länsiosissa edenneet.39 

Neuvosto-Venäjän varhaista ulkopolitiikkaa tutkinut Richard Debo 
esitti seuraavan tulkinnan tavoitteiden muuttumisesta Puolan osalta. 


88 Pipes, 1996, 95-7105, dokumentti 59, Lenin 19.9.1920: VKP(b):n keskuskomitean poliittinen raportti 
kommunistisen puolueen 9. yleisvenäläiselle konferenssille. 

89 Debo, 1992, 242-244, 246, Ranskan ja Puolan tavoitteiden eroista Venäjällä sekä Puolan ja Neuvosto- 
Venäjän aselevosta 271-276, 282-283. 

Alkuun ”Puolan-probleema” ei eronnut muista reunavaltioista, joiden 
vastainen raja haluttiin rauhoittaa jopa selvillä myönnytyksillä kauppa- 
yhteyksien avaamiseksi läntiseen Eurooppaan. Puolalaisten torjuttua 
edullisen rauhantarjouksen ja hyökättyä sota tarjosi mahdollisuuden uu- 
teen, perustavanlaatuisesti toisenlaiseen ratkaisuun, jossa vallankumous 
vietäisiin Puolaan puna-armeijan voimin, ja Puolasta tulisi neuvosto- 
tasavalta. Tämä Debon tulkinta vuodelta 1992 ei kuitenkaan alkuosaltaan 
ole kestävä sittemmin Richard Pipesin ja Jerzy Borzeckin esiin tuomien 
newvostoaineistojen pohjalta. Puolan ja Neuvosto-Venäjän konflikti pit- 
källe menevine aluelaajennuksineen tai vallankumouksen viemisineen 
muodosti erilaisen jännitteen verrattuna Neuvosto-Venäjän suhteisiin 
Suomen tai Baltian maiden kanssa sen jälkeen, kun vallankumoukset 
näissä maissa oli kukistettu sisällissodissa 1918-1919. Puolan osalta tä- 
hän vaiheeseen tullaan vasta vuoden 1920 syksyllä. Sen sijaan Debon 
tulkinta siitä, mitkä olivat neuvostojohdon motiivit hyökkäyssotaan 
siirtymiseen ja Puolan sovjetisointiin, sopii hyvin Lenin jälkiarviossaan 
esittämiin perusteluihin. Perustana Neuvosto-Venäjän toiminnalle oli 
Pitsudskin Puolan kanssa käytyjen neuvottelujen tuloksettomuus, halu 
estää hyökkäyksen toistuminen ja kilpailu eri Baltian maissa, vaikutelma 
länsivaltojen voimattomuudesta Itä-Euroopassa sekä halu levittää vallan- 
kumousta ja saavuttaa osin siksi yhteinen raja Saksan kanssa." 
Seurauksena elokuun puolivälin käänteestä Puolan-rintamalla ja 
ulkopolitiikan uusista painopisteistä Neuvosto-Venäjän kompromissi- 
valmius Suomen kanssa käydyissä neuvotteluissa kasvoi, paljolti kuten 
neuvostovaltuuskunnan johtaja Berzin oli jo aiemmin vaatinut. Valtuus- 
kunnan uusien ohjeiden mukaan nyt oli mahdollista keskustella alue- 
luovutusten mahdollisuudesta Petsamon suunnalla ilman kauttakulku- 
oikeuksiakin, mikä Tšitšerinin mukaan johtui ensisijaisesti Leninin 
kannasta. Tämän vastapainoksi Neuvosto-Venäjä esitti tuntuvia myön- 
nytyksiä Suomenlahden saarien ja Karjalan kannaksen linnoittamisen 
osalta. Omaisuuden osalta vaadittiin enää laivojen palauttamista, kun 
Tannerin laskelmat osoittivat muun omaisuuden menevän päittäin 


90 Neuvosto-Venäjän tavoitteista Puolassa, Debo, 1992, 229-330. Vertaa Borzecki, 2008, 4—27, 47—56 ja 
Pipes, 1996, 78-79, 95-105. 

maiden välillä. Petsamon ja toisaalta Itä-Karjalan Repolan ja Porajärven 
pitäjien saamisen ensisijaisuus vaihteli suomalaisille. Kyse oli lähinnä 
taloudellista ja nationalistisista painotuksista, jotka Suomen valtuuskun- 
ta joutui hallituksen vaihtelevissa ohjeissa huomioimaan. Venäläisten 
pisimmällekin menevä epävirallinen vastaantulo syyskuun puolivälissä 
edellytti suomalaisten tekevän päätöksen jompaankumpaan suuntaan ja 
luovuttavan muun muassa Suomenlahden saaria vastineena Repolasta 
ja Porajärvestä. Tällöin presidentti Kaarlo Juhani Stählbergin kanta Suo- 
men alueen jakamattomuudesta ratkaisi hallituksen valinnan lopulta 
Petsamon hyväksi. 

Syyskuun jälkipuolella päästiin jo neuvottelemaan sopimuksen 
muusta sisällöstä, kuten kauppasuhteista. Venäläiset koettivat sisällyttää 
sopimuksen artikloihin vaatimuksen siitä, että Suomen tulisi pysyä 
puolueettomana Neuvosto-Venäjän ollessa sodassa jonkin kolmannen 
valtion kanssa eikä Suomi saisi päästää vihamielisiä joukkoja tai laivas- 
toa alueelleen tai satamiinsa. Nämä esitykset johtuivat suoraan vuosien 
1918—1919 tapahtumista, ja ne rinnastuvat osin valkoisten venäläisten 
Suomelle vuonna 1919 esittämiin vaatimuksiin. Niissä on myös kiin- 
nostavia yhtäläisyyksiä vuonna 1948 erilaisessa tilanteessa solmittuun 
YYA-sopimukseen. Suomen valtuuskunta sitoi puolueettomuuden Kan- 
sainliiton hyväksyntään, jolloin venäläiset luopuivat siitä samalla, kun 
suomalaiset puolestaan luopuivat kommunistipropagandan kieltävästä 
pykälästä. Berzin selitti 25.9.1920 tehdyn kompromissin TSitSerinille 
reaalipoliittisesti niin, että vihamieliset joukot Suomessa olisivat Neu- 
vosto-Venäjälle joka tapauksessa casus helli, sodan oikeuttava tapahtuma. 
Huolimatta vielä syyskuun lopussa käydystä viime hetken tinkimisestä, 
neuvostovaltuuskunta sai Berzinin vaatimuksesta lokakuun alusta val- 
tuudet solmia rauhansopimus minimimyönnytyksin. Rauha Neuvosto- 
Venäjän ja Suomen välillä allekirjoitettiin Tartossa 14.10.1920, kaksi 
päivää Puolan aselevon jälkeen.” 

Tarton rauhansopimus ratkaisi useimmat käytännön kysymykset 
Neuvosto-Venäjän ja Suomen välillä. Periaatteellisella tasolla merkittävin 


91 Polvinen, 1992, 67-81. 


LÄNSIRAJAN RAUHOITTAMISESTA ITÄ-KARJALAN KAPINAAN JA SUURVALTADIPLOMATIAAN 67 


https://doi.org/10.21435/ht.285 


auki jäänyt asia oli Itä-Karjalan asema lähinnä Suomen sisäpoliittisten 
paineiden takia. Suomen valtuuskunta oli luopunut neuvotteluissa mel- 
ko pian Itä-Karjalan autonomia- ja kansanäänestysvaatimuksista paitsi 
siksi, että alue oli neuvostojoukkojen hallussa, myös koska venäläiset 
huomauttivat, ettei Suomikaan halunnut soveltaa kansallista itsemäärää- 
misoikeutta Ahvenanmaahan. Kun hallitus ja neuvottelijat olivat lopulta 
valinneet taloudellisesti merkittävämmäksi katsotun Petsamon Itä-Karja- 
laan kuuluvien Repolan ja Porajärven sijaan, nationalistista ekspansiota 
kannattaneille puolueille oli tarjottava jokin korvaus. Paljolti tästä syystä 
Suomen valtuuskunta yritti sisällyttää rauhansopimuksen artikloihin 
maininnan Itä-Karjalan väestön oikeudesta itsehallintoon. Neuvosto- 
Venäjän valtuuskunta torjui tämän, mutta suostui liittämään pöytäkir- 
jaan julistuksen asiasta. Tällä he tarkoittivat jo perustettua Itä-Karjalan 
työkommuunia, mutta tätä nimeä ei suomalaisten pyynnöstä sisällytetty 
tekstiin. Tältä pohjin pansuomalaisuutta kannattaneet ryhmät Suomessa 
saattoivat myöhemmin vedota Neuvosto-Venäjän ”takuisiin” Itä-Karja- 
lan autonomialle. Juridinen ero varsinaisen sopimustekstin ja liitetyn 
ilmoituksen välillä oli kuitenkin selvä, minkä lisäksi venäläisestä näkö- 
kulmasta itse asiakin oli jo ratkaistu.9? 

Puolan aselevon ja Suomen rauhan jälkeen Neuvosto-Venäjä saattoi 
keskittyä ensisijaiseen tavoitteeseensa, jolla oli sekä sisä- että ulkopoliit- 
tista merkitystä. Valkoiset oli kukistettu Krimillä marraskuun puoliväliin 
mennessä. 


Länsirajan rauhoittamisesta Itä-Karjalan kapinaan 
ja suurvaltadiplomatiaan 


Vastaavalla tavalla kun vuosien 1919 ja 1920 vaihteessa näkyi, että bolše- 
vikit olivat päässeet ratkaisevasti voitolle Venäjän sisällissodassa, vuo- 
sien 1920 ja 1921 vaihteessa Neuvosto-Venäjän ulkopoliittinen asema 
alkoi vakiintua, vaikkakaan ei vielä pysyvästi helpottua. Sotatoimet olivat 


92 Polvinen, 1971, 351, 369-370, itsemääräämisoikeuden soveltamisesta Ahvenanmaahan ja Itä-Karjalaan. 
93 Debo, 1992, 338. 


68 MAAILMANVALLANKUMOUS JA SUUR-SUOMI 


https://doi.org/10.21435/ht.285 


päättyneet sen länsirajoilla ja taloussuhteista neuvoteltiin sekä Iso-Bri- 
tannian että Saksan kanssa. Sen sijaan Siperiassa ja Kaukoidässä Japa- 
nin sotilaallinen uhka oli edelleen läsnä ja pakotti Neuvosto-Venäjän 
luomaan Kaukoidän tasavallan puskurivaltioksi puna-armeijan ja Tyy- 
nenmeren provinsseja miehittävän Japanin väliin.” Lisäksi sodan ra- 
situkset, viljatakavarikoinnit sekä polttoaine- ja elintarvikepula loivat 
yllättävän nopeasti kasvavaa yhteiskunnallista tyytymättömyyttä. Tämä 
pakotti uuden bolSevikkieliitin etsimään nopeita ratkaisuja, jos se halusi 
vakiinnuttaa luomansa poliittisen järjestelmän. Avuksi näihin ongel- 
miin käynnistettiin maaliskuun alussa 1921 viljatakavarikoinneista 
verotukseen siirtyvä ja yksityisyritteliäisyyden rajoitetusti salliva ”uusi 
talouspolitiikka” (NEP, novaja ekonomitseskaja politika).9 

Nämä yhteiskunnalliset ja taloudelliset tarpeet määrittivät myös neu- 
vostoulkopolitiikan kaksijakoista lähestymistapaa maan aseman paran- 
tamiseen Euroopassa ”rauhanomaisen yhteisasumisen” tai rinnakkain- 
elon puitteissa. Laajimmassa vaihtoehdossa Neuvosto-Venäjän tarve 
jälleenrakentamiseen ja investointeihin muodostaisi osittain yhteisen 
agendan Länsi-Euroopan suurvaltojen, erityisesti Iso-Britannian ja Sak- 
san, mahdollisesti jopa Ranskan kanssa. Ympärysvaltojen ja Saksan etu- 
na olisi Neuvosto-Venäjän markkinoiden aukeaminen ja Saksan sota- 
korvausten rahoittaminen osin niiden tuoton pohjalta. Oleellista tällai- 
selle projektille olisi yhteisymmärrys taloudellisten vastuiden ehdoista, 
muun muassa Neuvosto-Venäjän suorittamien ulkomaisten sijoitusten 
kansallistamisten osalta. 

Jos Euroopan laajuinen konsortio eli yhteistyöprojekti ei onnistuisi 
maailmansodan voittajien kanssa, neuvostoulkopolitiikan näkökulmasta 
suppeampi tavoiteltava vaihtoehto olisi yhteistyö toisen Versaillesin jär- 
jestelmän ulkopuolisen maan, Saksan kanssa. Turvallisuuspoliittisesta 
näkökulmasta tämä takaisi, ettei Saksa olisi mukana Neuvosto-Venä- 
jän vastaisissa liitoissa. Suppeammin molempia yhdisti Puolan vastai- 
suus, maan, jolle molemmat olivat menettäneet alueita. Taloudellisesta 
näkökulmasta Saksa tarjoaisi luottoja, vaikka rajallisemmin kuin laaja 


94 Debo, 1992, 398-399, 412—413. 
95 Carr, 1966b, 272-277. 


LÄNSIRAJAN RAUHOITTAMISESTA ITÄ-KARJALAN KAPINAAN JA SUURVALTADIPLOMATIAAN 69 


https://doi.org/10.21435/ht.285 


ISO-BRITANNIA : 


20 


KREIKKA / 
/+ valkoinen 


- 
SRC kenraali Wrang 
4 


MALA) TURKKI 


y 


EGYPTI 


S= PERSIA 


Kartta 4. Neuvosto-Venäjä sisällissodan i 
päättyessä 1920-1921. © Spatio 2021. ( 


kansainvälinen konsortio. Sotateollisesti yhteistyö Saksan kanssa toisi 
sen tietotaitoa neuvostoarmeijan saataville, kun Saksa saisi kehitellä 
Versaillesin rauhansopimuksen kieltämiä aseita Neuvosto-Venäjän 
alueella. Näin neuvostovallan vakiinnuttamiseen ja maan jälleenrakenta- 
miseen tarvittava ”hengähdystauko” (ven. peredyska) oli saavutettavissa 
kahdella tavoin. Huolimatta siitä, että vallankumouksellinen potentiaali 
Euroopassa oli vähentynyt, vuonna 1921 odoteltiin vielä mahdollisuuksia 
vallankumoukselle. Vuoden 1923 aikana Lenin kuitenkin alkoi kirjoittaa 
”kapitalismin osittaisesta vakiintumisesta”, mikä lisäsi hengähdystauon 

tarvetta. Myös Saksalla oli ulkopoliittisesti kaksi vaihtoehtoa, mahdolli- 
suus valita ympärysvaltojen ja Neuvosto-Venäjän tarjousten välillä, vaik- 
kakin hieman rajallisemmin. Yhtäältä ympärysvaltojen, erityisesti Rans- 
kan, vaatimien sotakorvausten kohtuuton ankaruus, toisaalta sotateolli- 
sen kompleksin edut ohjasivat lopulta Neuvosto-Venäjän tarjouksen 
valitsemiseen. 


96 Jacobson, 1994, 34-36 kapitalismin vakiintumisesta, 81-89 Euroopan ja Venäjän jälleenrakentamis- 
suunnitelmista, ja Carr, 1966b, 379-380 Neuvosto-Venäjän ja Saksan yhteistyön ulkopoliittisesta mer- 
kityksestä. 

Vaikka Puola ja Suomi olivat päättäneet vihollisuudet Neuvosto-Venä- 
jän kanssa aselepoon ja rauhaan, näiden ja Baltian maiden näkökulmas- 
ta reunavaltioyhteistyö ei muuttunut mitenkään tarpeettomaksi. Nyt se 
vain painottui osin eri tavoin, mikä perustui Puolan tavoitteiden periaat- 
teelliseen muutokseen. Sekin pyrki sotatoimien lopettamiseen Neuvos- 
to-Venäjän kanssa huolimatta Pilsudskin johtaman armeijan tukemista 
välikohtauksista. Puola ei siis enää valmistautunut hyökkäykseen Neu- 
vosto-Venäjää vastaan, mutta pyrki nyt eri maiden kanssa solmituilla lii- 
toilla varmistamaan saavutetut tavoitteensa sekä lisäämään vaikutustaan 
erityisesti Liettuassa ja Latviassa. Liittoutumispyrkimyksissään Puolan 
johto osoitti jälleen kohtuullista ahkeruutta. Ranska ja Puola solmivat 
sotilasliiton helmikuussa 1921, mutta Ranska ei taannut Puolan itärajaa, 
josta sovittiin vasta maaliskuussa sen ja Neuvosto-Venäjän rauhansopi- 
muksessa. Puola ja Romania solmivat puolustusliiton maaliskuun alus- 
sa 1921, ja samassa kuussa Puola tunnusteli jälleen liittoa myös Suomen 
kanssa, mutta Suomi ei ollut kiinnostunut enempää tästä kuin Viron 
esittämästä liittosopimuksestakaan vuoden 1920 joulukuussa. 

Reunavaltioyhteistyön kannalta viittä maata jakoi suhtautuminen näi- 
hin Puolan tavoitteisiin. Kyse oli turvallisuuspolitiikasta tai poliittisesta 
vaikuttamisesta, käytännössä paljolti puolalais-liettualaisen konfliktin 
pohjalta. Nämä maat eivät mahtuneet vuodesta 1921 alkaen yleensä sa- 
moihin kokoonpanoihin, mikä pakotti valitsemaan niiden väillä. Puola 
oli kokonsa takia usein etusijalla, mutta etenkään Latvia ei halunnut 
kokonaan eristää Liettuaa. Ryhmän ulkopuolella keskeisenä jakavana 
tekijänä säilyi edelleen Neuvosto-Venäjän ja Saksan erilainen merkitys 
eri maille.9? Tätä taustaa vasten alueellisesti, Itämeren puitteissa, Neu- 
vosto-Venäjän tarve reunavaltioyhteistyön seuraamiseen ja heikentämi- 
seen säilyi. Näin oli erityisesti silloin kun kyseisen yhteistyön nähtiin 
vahvistavan Puolan tai mahdollisesti sen liitolaisen Ranskan asemaa 
Itä-Euroopassa. 


97 Lehti, 1999, 338-341. 

Neuvosto-Venäjän edustajat Jan Berzin ja TSernin astuvat vaunuista jättääkseen 
valtuutuksensa Suomen tasavallan presidentille vuonna 1921. Kuva: Historian kuva- 
kokoelma, Museovirasto. Lisenssi CC BY 4.0. 


KAHDENVÄLISTEN SUHTEIDEN ENSIASKELEET 

Kuten Korhosen Suomen ja Neuvosto-Venäjän suhteita kattavasti tarkas- 
tellut tutkimus on tuonut esiin, kahdenväliset suhteet eivät rauhan sol- 
mimisen jälkeen alkaneet vailla ongelmia, eivät muodollisesti eivätkä 
sisällöllisestikään. Kahdenvälisten suhteiden avaaminen nosti esiin jou- 
kon ongelmia ja kiistakysymyksiä, jotka rauhansopimuksen kompro- 
misseissa oli yritetty hioa tai peittää. Jo muodollisella puolella Suomen 
ulkoasiainministeriöllä oli vaikeuksia löytää halukasta lähettilästä Mos- 
kovaan. Rauhansopimuksen ratifiointiasiakirjat vaihtanut venäjäntaitoi- 
nen Antti Ahonen pelästyi Moskovassa näkemäänsä puutetta eikä ha- 
lunnut muuttaa sinne pysyvästi. Ensimmäiseksi lähettilääksi nimitettiin 
aiemmin Varsovassa ollut Boris Gyllenbögel, mikä ei juuri päättynyttä 
Puolan ja Neuvosto-Venäjän sotaa muistellen ollut lähettilään maatun- 
temuksen kannalta kaikkein otollisin lähtökohta. 

Toiseksi, toisin kuin mikään muu maa johon Neuvosto-Venäjällä oli 
diplomaattisuhteet, Suomi yritti soveltaa karanteenimääräyksiä Neuvosto- 
Venäjän diplomaattihenkilökuntaan. Kuukauden kiistan jälkeen karan- 
teeni korvattiin lyhyellä suomalais-venäläisellä lääkärintarkastuksella. 
Huolimatta Venäjällä vallinneesta puutteesta ja sen kansanterveydellisis- 
tä vaikutuksista, karanteenimääräysten soveltamisessa tässä tilanteessa 
oli vaikea nähdä etupäässä muuta kuin sisällissodassa luotua ja sen jäl- 
keen vahvistettua etnistä venäläisvihaa. Sen sijaan käytännöllisempiä pe- 
rusteluita löytyi suomalaisten pyrkimykselle rajoittaa neuvostolähetystön 
henkilökunnan määrää. Taustalla vaikutti paitsi pelko propagandan le- 
vittämisestä ja vakoilusta, myös se, että Neuvosto-Venäjän parisataahen- 
kinen Tbilisin lähetystö oli osallistunut niin sanotusti ”diplomaattiase- 
man kanssa yhteensopimattomaan toimintaan” eli Georgian valtaukseen 
helmikuun lopulla 1921.98 

Sisältöpuolella ongelmat liittyivät eri tulkintoihin rauhansopimuksen 
soveltamisesta. Nämä alkoivat yleensä Itä-Karjalan ja erityisesti siihen 
liitettyjen, aiemmin suomalaisten miehittämien, Repolan ja Porajärven 
kuntien asemasta ja päättyivät rajan merkitsemiseen erityisesti Petsa- 
mossa. Itsemääräämisoikeuden tulkinnan kannalta nämä Itä-Karjalan 
kunnat muodostivat ennakkotapauksen tulevista erimielisyyksistä. Suo- 
men joukot oli rauhansopimuksessa määrätty vetäytymään Repolan ja 
Porajärven kunnista vasta helmikuun puolivälissä 1921, ja niiden asuk- 
kaille oli luvattu oikeus omaan järjestysvaltaan ja paikalliseen edustuse- 
limeen ilman, että määriteltiin tarkemmin mitä tämä tarkoitti. Päivää 
ennen alueen palauttamista Neuvosto-Venäjälle pääministeri Rafael 
Erich kehotti väestöä pitämään kiinni lupauksesta ja erikseen valitta- 
maan Suomen ulkoasiainministeriöön rikkomuksista. 

Kun alue oli siirtynyt Neuvosto-Venäjän haltuun, sen edustaja Berzi- 
nin kanta oli selvä. Berzin leimasi epäilyt perusteettomiksi, mutta erityi- 
senä ongelmana hän näki kehotuksen valitusten ohjaamisesta Suomen 


98 Karemaa, 1998, 184—189 rasistisen ryssävihan luomisesta sisällissodan aikana, sekä sen ilmenemi- 
sestä suomalaisessa yhteiskunnassa. Korhonen 1966, 45-47. Neuvostoedustustoa ja sen kuriireja 
koskeneista diplomaattisen koskemattomuuden loukkauksista maalis-huhtikuussa, AVP RF fond 135 
(Suomen referentuura), opis 5, papka 7, Berzin-Holsti esim. 3.3.1921, 21.4.1921. 

viranomaisille: ”Ainoa mahdollinen tulkinta on se, että hra. Erich katsoo 
Repolan väestön olevan Suomen alamaisia Repolan takaisin Venäjään 
liittämisen jälkeenkin. Tällainen tulkinta on selvästi rauhansopimuksen 
vastainen ——”. Pansuomalaiseen heimoaktivismiin viitattiin, kun ilmoi- 
tettiin Neuvosto-Venäjän hallituksen olevan ”myös tietoinen siitä, että 
Suomen kansalaiset toimivat salaliitossa Neuvosto-Venäjän hallituksen 
vallan palauttamista vastaan näissä piirikunnissa, ja siitä että Suomesta 
on tätä varten tuotu aseita”.99 Lisäksi neuvostoedustusto syytti suomalai- 
siin lehtitietoihin nojaten Repolan kunnan virkailijoita kunnan henki- 
kirjojen, varojen ja metsähallituksen arkistojen varastamisesta. Ilta- 
lehdessä oli 26.4.1921 asiasta julkaistu henkikirjanpitäjä Pekka Homa- 
sen, ”miliisin” apulaispäällikkö Kietaisen ja henkikirjoittaja Lankisen 
lausunnot. Lehtitietojen mukaan joko valtiovarainministeriöön tai Suo- 
men pankkiin talletetut asiakirjat olivat neuvostoedustuston mukaan 
”Itä-Karjalan kommuunin kiistämätöntä omaisuutta”, ja niiden palautta- 
mista vaadittiin.'** Käytännössä Neuvosto-Venäjä lakkautti suomalaisten 
näihin Itä-Karjalan kuntiin jättämän suojeluskaartin tai -kunnan sekä 
kuntien kunnanvaltuustot ja totesi kuntien itsehallinnon toteutuvan osa- 
na Karjalan työkansan kommuunia." Kiista osoittaa hyvin, miten sekä 
Suomi että Neuvosto-Venäjä osasivat käyttää sekä kansansuvereniteettia 
että poliittista järjestelmää ulkopolitiikkansa välineinä. 

Suomen positiivinen merkitys Neuvosto-Venäjän ulkopolitiikassa poh- 
jasi suurelta osin odotuksiin kauppasuhteiden ja kauttakulkukaupan ke- 
hittymisestä. Tässä venäläisten kiinnostus oli suurempi kuin suomalais- 
ten, mikä tuli esiin jo Berzinin jättäessä valtakirjansa presidentti Stähl- 
bergille helmikuun lopulla. Nimenomaan Neuvosto Venäjällä käynnissä 
ollut ”talouselämän rauhanomainen jälleenrakentaminen” nähtiin oleel- 
lisena perustana ”mitä läheisimmille taloudellisille ja kulttuurisille suh- 
teille”. Tällaisen rauhansopimukseen pohjaavan lähentymisen katsottiin 
vastaavan ”yhtä lailla Suomenkin elintärkeitä etuja”. Suomen keskeinen 
vientiteollisuuden haara, puu- ja paperiteollisuus, oli kuitenkin jo vuo- 


99 AVP RF, 135 /5/7, Berzin-Holsti 5.4. 1921, ja Korhonen 49-50. 
100 AVP RF, 135/5/7, Berzin-Holsti 23.5.1921 (ranskankielinen). 
101 Churchill, 1970, 191. 

sina 1919-1920 suuntautunut voimakkaasti Iso-Britannian ja USA:n 
markkinoille.'"? Neuvosto-Venäjän kaupallisten tarpeiden kiireellisyys 
näkyy edustuston huhtikuun alussa julkisuuteen antamassa lausunnos- 
sa. Huolimatta rauhansopimukseen liittyvästä kauppasuhteiden palaut- 
tamisesta kaupallisen delegaation pääsy Suomeen oli estetty, koska 
Suomen hallitus oli kytkenyt sen saapumisen Venäjällä olevien suoma- 
laisten kotiuttamisen edistymiseen. Berzin vastusti ”koplausta”, ja katsoi 
kotiuttamisen pääosin johtuvan Suomen hitaudesta, mutta ilmoitti silti 
pyrkivänsä helpottamaan prosessia. Huhtikuun puolivälissä ulkoasiain- 
kansankomissariaatti ilmoittikin Helsingin-edustustolleen edustajansa 
sekä suomalais-venäläiseen rauhansopimuksen toimeenpanoa valvo- 
vaan sekakomissioon että kotiuttamiskomissioon.' 

Suomen edustajien vaihdettua rauhansopimuksen ratifiointiasiakirjat 
Moskovassa 27.12.1920 neuvostohallitus halusi saada diplomaattisuhteet 
nopeasti käyntiin. Venäläinen aineisto sallii lopuksi tarkastella hieman 
lähemmin aiemmin diplomaattijuorujen asteelle jääneitä arvailuita 
Neuvosto-Venäjän ensimmäisen edustajan valinnasta.'*4 Ulkoasiainkan- 
sankomissariaatti nimittäin harkitsi useampia vaihtoehtoja Neuvosto- 
Venäjän edustajaksi Helsinkiin. Tässä yhteydessä Suomen pääkaupun- 
gin imagokin tuli tarkkaan punnituksi. 

Ennen tammikuun puolivälissä nimitettyä Tarton delegaation toista 
pääneuvottelijaa, Berziniä, harkittiin myös Maksim Litvinovia, joka sillä 
hetkellä oli Neuvosto-Venäjän edustajana Tallinnassa. Tätä perusteltiin 
sillä, että Tallinnassa ”poliittista toimintaa ei ole niin runsaasti, sen voisi 
jättää hyvälle avustajalle”. Aikomuksena oli lisäksi edustustojen yhdistä- 
minen, joka ”olisi sitäkin toivottavampaa, kun Tallinnassa harjoitetut 
operaatiot siirtyvät huomattavassa määrin Helsinkiin, erityisesti koskien 
kultaa”. Suomessa vastustettiin Litvinovin vastaanottamista johtuen lähin- 
nä hänen varhemmasta aktiivisesta vallankumoustoiminnastaan ulko- 
mailla, muun muassa Englannissa. Ulkoasiainkansankomissariaatti sen 


102 AVP RF, 135/5/7, Berzinin esittelykirje presidentti Stählbergille 22.2.1921 (ranskankielinen), ja 
Heikkinen, 2000, 20-21, 49-51, 59-71. 

103 AVP RF, 135/5/7, TSitSerin-Berzin 16.4.1921. 

104 Korhonen, 1966, 44—45. 

sijaan ilmeisesti kaavaili aiemmin Viron kautta kulkeneen Venäjän kul- 
lan välityksen siirtämistä ainakin osin Helsinkiin. Lisäksi ensiluokkai- 
siin voimiin lasketulle Litvinoville Helsingin katsottiin tarjoavan ”hiu- 
kan merkityksellisempää toimintaa kuin mitätön (ven. nitsoznyim) 
Tallinna”. 15 

Toisaalta kun jo kesäkuun alussa haettiin uutta edustajaa Helsinkiin, 
harkittiin Suomea koskevan asiantuntemuksen pohjalta toista Tarton 
delegaation pääneuvottelijaa, Kerzentseviä, joka toimi jo edustajana Tuk- 
holmassa. Nytkin perusteluksi esitettiin Helsingin suurempaa poliit- 
tista merkitystä, mutta myönnettiin että ”ainoa vaikeus on siinä, että 
hän itse näkee, varmaankin, jotain alentavaa siinä, että tulisi lähetetyksi 
sellaiseen pieneen maahan”. Helsinki siis noteerattiin neuvostopuolella 
puolella Tallinnaa kiinnostavammaksi, mutta Tukholmaa tylsemmäksi. 
Maatuntemus oli kuitenkin turvattu, kun vuoden 1921 syksyllä Berzinin 
korvasi Aleksander TSernyh, joka oli ollut Tarton valtuuskunnan sihtee- 
rinä. TSernyh pysyikin tehtävässään vuoden 1925 lopulle. Joka tapaukses- 
sa Suomen edustustoon haettiin suhteellisen osaavia henkilöitä. Toisin 
kuin Korhonen ilmeisesti saksalaisten raportoinnin pohjalta uskoi,'** 
TSernyh oppi solmimaan yhteyksiä ja tuntemaan suomalaista poliittista 
kenttää kohtuullisen hyvin, kuten jatkossa nähdään. 


REUNAVALTIOIDEN LIITTOUTUMISPYRKIMYKSET ITÄMERELLÄ 

Reunavaltioyhteistyön seuraaminen ja siihen vaikuttaminen pysyi osana 
neuvostoulkopolitiikkaa länsirajan muodollisen rauhoittamisen jälkeen- 
kin. Kolmen pienimmän maan, Viron, Latvian ja Liettuan keskinäinen 
yhteistyö, taloudellinen, poliittinen tai sotilaallinenkaan, ei varsinaisesti 
vaivannut ulkoasiainkomissariaattia tai politbyroota, ellei siihen katsottu 
liittyvän laajempia turvallisuuspoliittisia yhteyksiä. Itämeren puitteissa 
tämä tuntui useimmin silloin kun Puolan aktiivisuus suhteessa Suo- 
meen kasvoi, tai harvinaisemmin, kun Suomen aktiivisuus suhteessa 
Puolaan kasvoi. Tämä pohja takasi reunavaltioyhteistyön eri muodoille 


105 RGASPI, 159/2/41, Tšitšerin VKP(b):n keskuskomitealle 11.1.1921 
106 RGASPI, 159/2/41, TSitserin-Molotov 7.6.1921 ja Korhonen, 1966, 5 TSernyhin nimittämisestä sekä 
arvio TSernyhin eristyneisyydestä, 49. 

neuvostoulkopolitiikan toistuvan huomion. Puolan pyrkimykset kol- 
messa pienemmässä Baltian maassa nähtiin yleensä rutiininomaisena 
etupiirikamppailuna. 

Reunavaltioiden ulkoministereitä ja lähettiläitä kokoontui Viron itse- 
näisyyspäivän juhlistamiseen Tallinnassa 24.—25.2.1921. Tämä tarjosi 
Neuvosto-Venäjän edustajalle Litvinoville mahdollisuuden tarkastella 
uusien rauhanomaisten suhteiden näkymiä, lähinnä reunavaltioissa 
mutta myös laajemmin. Litvinov nosti ensinnäkin esiin keskustelut 
Latvian, Suomen ja Viron ulkoministerien kanssa. Lisäksi hän käsitteli 
sekä brittien ja Yhdysvaltojen epävirallisten vieraiden näkemyksiä neu- 
vostojärjestelmästä että Japanin lähettilään valituksia. 

Keskustelut Latvian ulkoministeri Zigfrids Meierovicsin jäivät ly- 
hyiksi tämän ollessa kiinnostunut lähinnä viemään päätökseen Riiassa 
käynnissä olleet, mutta toistaiseksi hitaasti edenneet puolalais-venäläiset 
rauhanneuvottelut. Viron armeijan ylipäällikön Johan Laidonnerin va- 
kuutuksiin länsiuhan päättymisestä ja sotilaista ”kaikkein vakuuttu- 
neimpina pasifisteina” Litvinov vastasi omasta puolestaan ylistämällä 
Trotskin rauhanrakkautta. Laidonner oli kuitenkin päättäväisesti varus- 
tautunut kohteliaisuuksin, sillä hänen mukaansa ”Lenin oli kaikkein 
älykkäin ihminen Euroopassa”. Sen sijaan Suomen ulkoministeri Rudolf 
Holstin ja Viron ulkoministeri Ants Piipin kanssa Litvinov totesi käy- 
neensä ”melko pitkän 'intiimin' keskustelun”. Ensin Holsti oli kehunut 
pääministeri Erichin osuutta Tarton rauhanneuvotteluja koskien, nähtä- 
västi vastapainona Erichin lausunnolle Repolasta ja Porajärvestä. Tämän 
jälkeen Litvinov valotti melko suorasanaisesti Suomen ja Viron ulkomi- 
nisterin kriittistä palautetta ideologisen vaikuttamisen saralla. Holsti 
kehotti ulkoasiainkansankomissariaattia vaikuttamaan Kominterniin ja 
punaisiin suomalaisiin, jotta nämä, ”Neuvosto-Venäjän etujen nimessä”, 
lopettaisivat propagandansa Suomessa. Litvinov toi hyvin selvästi esiin 
tilanteen hankaluuden ja epäuskottavuuden neuvostoulkopolitiikan kan- 
nalta: 


Minun argumenttini siitä, ettei Kominternin ja neuvostohallituk- 
sen välillä ole virallisia yhteyksiä ei vaikuttanut hänestä [Holstista], 


kuten ei kuin Piipistäkään, uskottavalta. Kun me kerran rahoitam- 

me sitä, olemme silloin vastuullisia kaikista sen toimista, ei vain 
Venäjällä [ven. Rossii], vaan myös ulkomailla, ja niin kauan kuin 
Komintern sijaitsee Moskovassa, länsivallat eivät ryhdy vakaviin 
virallisiin suhteisiin neuvostohallituksen kanssa.'?7 


Sen hetkisen kansainvälisen tilanteen puitteissa näkemykselle oli pe- 
rusteita, mihin viittasivat myös Litvinovin myöhemmin päivän kuluessa 
käymät keskustelut republikaanisenaattori Walter M. Chandlerin kans- 
sa. Amerikkalaisen senaattorin kanssa käydyssä keskustelussa ideolo- 
gian rooli nousi suoraan esiin. Chandlerin pääviesti tulevista suhteista 
Yhdysvaltain ja Neuvosto-Venäjän välillä oli, ettei Yhdysvallat presidentti 
Warren G. Hardingin kaudella avaa edes kauppasuhteita Iso-Britannian 
tai Ranskan tapaan, diplomaattisesta tunnustuksesta puhumattakaan. 
Litvinov luonnehti republikaanisenaattori mukavasti käyttäytyväksi mut- 
ta tiukaksi. Käytännössä tämä esitti ”pitkän syytekirjelmän neuvostohal- 
litusta vastaan, jonka ydin on, että joko Neuvosto-Venäjän täytyy tuhota 
demokraattiset hallintomuodot, tai läntisen demokratian tulee tuhota 
neuvostoregiimi Venäjällä. Väitti Leninin olleen ensimmäinen tämän 
näkemyksen ilmaissut.”'28 

Chandler viittasi mitä todennäköisimmin Leninin tulkintaan vuo- 
den 1920 lopulta aseellisten vihamielisyyksien päättymisestä Neuvosto- 
Venäjän ja kapitalististen suurvaltojen välillä. Tällöin Lenin oli todennut, 
että ”Kapitalismin ja sosialismin ollessa olemassa samanaikaisesti ne 
eivät voi elää rauhassa: jompikumpi tulee lopulta voittamaan — viimeiset 
hautajaiset pidetään joko Neuvostotasavallalle tai maailman kapitalis- 
mille.” Jatkopohdinnoissa Lenin toi toki myös esiin, että neuvostovaltio 
käyttäisi kaikkia mahdollisia keinoja puolustautumisessaan, mukaan 
lukien myöntäisi tilapäisiä taloudellisia toimilupia ja liittoutuisi kapita- 
lististen maiden kanssa.'*9 Sittemmin kylmässä sodassa realisoitunutta 
kahden maailmanjärjestelmän välistä ideologista kamppailua (Nikita 
Hruštšev: ”We will bury you!”) voi silti nähdä luonnostellun jo alkuvuo- 


107 RGASPI, 159/2/10, Litvinov-TSitSerin 26.2.1921. 
108 RGASPI, 159/2/10, Litvinov-TSitSerin 26.2.1921. 

desta 1921 Tallinnassa. Litvinov kuitenkin selitti amerikkalaisten jännit- 
tynyttä asennetta brittien propagandalla, joka lakkaisi, kun käynnissä 
olleet kauppaneuvottelut Neuvosto-Venäjän ja Iso-Britannian välillä saa- 
taisiin päätökseen. Tämä osoittautui toiveajatteluksi, mitä Yhdysvaltojen 
politiikkaan tuli. 

Reunavaltiopolitiikan ajankohtaisuus tulee näkyväksi, kun Litvinov ar- 
vioi Meierovicsin ja Holstin paikallaolon todisteeksi Baltian rantamaiden 
(ven. Pribaltijskie strany) puolustusliittoneuvotteluista. Silti hänen jat- 
koarvionsa osoittaa, että Neuvosto-Venäjä tunsi alueen maiden välisten 
suhteiden rajoitukset: ”Solmitaanko sellainen sopimus, epäilen, luulen 
että keskusteluja ja molemminpuolisia vakuutteluja pitemmälle asia ei 
etene.” Jälkimmäinen huomio olikin paikkansa pitävämpi, sillä yhteis- 
työkeskusteluista huolimatta reunavaltioiden erimielisyydet olivat tuntu- 
via. Seuraavan Baltia-konferenssin valmistelu oli annettu Puolan tehtä- 
väksi, mutta kaikilta viideltä maalta edellytettiin sekä osallistumista että 
rauhansopimusta Neuvosto-Venäjän kanssa. Molemmat rajoitukset koh- 
distuivat käytännössä Puolaan, jonka kiista Liettuan kanssa jatkui ja jonka 
rauhanneuvottelut olivat vielä kesken. Latvian ulkoministeri Meierovics 
oli tässä vaiheessa pessimistisin, eikä nähnyt järkeä uudessa konferens- 
sissa, joka vain paljastasi maiden erimielisyydet kaikille. Litvinov näki 
kuitenkin Baltiassa kasvaneen tarpeen Puolan ja Liettuan (!) sekä Latvian 
käsittävälle liitolle, sillä ”- -tapahtumat Kaukasiassa [Neuvosto-Venäjän 
suorittama Georgian valtaus] nopeuttavat sitä, ja huolimatta vakuutuk- 
sistamme yleinen mielipide pitää meitä hyökänneenä osapuolena — —”. 
Näin neuvostoulkopolitiikassa arvoitiin maan etelärajojen tilanteen hei- 
jastuvan varsin suoraan sen länsirajoille."* Neuvostojoukot ja georgia- 
laiset bolS$evikit olivat ylittäneet Neuvosto-Venäjän itsenäiseksi tunnusta- 
man, georgialaisten men$Sevikkien hallitseman maan rajan 21.2.1921 ja 
julistaneet Georgian neuvostotasavallaksi 25.2.1921. Turkkilaiset joukot 
miehittivät maan eteläosasta kolme piirikuntaa, mukaan lukien Batumin 
sataman. Tämä ei kuitenkaan estänyt Neuvosto-Venäjää ja Turkkia sol- 
mimasta naapuruussopimusta pari viikkoa myöhemmin. 


110 RGASPI, 159/2/10, Litvinov-TSitSerin 26.2.1921 sekä Carr, 1966b, 426, Yhdysvaltojen linjasta, Lehti, 
1999, 328-330 Tallinnan ulkoministerikokouksen tavoitteista 25.2.1921. 


80 MAAILMANVALLANKUMOUS JA SUUR-SUOMI 


https://doi.org/10.21435/ht.285 


Toisin kuin Kaukasuksella, Neuvosto-Venäjän aseman herkkyyden 
Kaukoidässä osoittaa se, että Neuvosto-Venäjän edustaja kuunteli kom- 
mentoimatta Japanin Virossa olevan sotilasasiamiehen, kapteeni MitSi- 
taro Komatsubaran korvausvaatimuksia kiinalaisten mukana olleiden 
venäläispartisaanien aiheuttamista vahingoista. Japanin edustaja väitti 
edelleen, ettei maa olisi luovuttamassa miehittämiään alueita enempää 
punaisille kuin valkoisillekaan venäläisille. Tähän liittyen hän esitti, että 
”Semjonovin joukot tulisi riisua aseista”, mikä ilmeisesti merkitsi, että 
Japanin aiempi liittolainen, kasakka-atamaaniksi julistautunut Grigori 
Semjonov oli käynyt vaikeaksi kontrolloida tai muuten tarpeettomaksi. 
Vasta puolitoista vuotta myöhemmin Japanin joukot vetäytyivät Venäjän 
Tyynenmeren provinsseista, paljolti jo aiemmin lähteneiden amerikka- 
laisten painostuksesta." 

Niin Neuvosto-Venäjän reunavaltiosuhteiden kuin laajemmankin ulko- 
politiikan kannalta helmi-maaliskuun vaihde 1921 oli osoittautunut 
vauhdikkaaksi. Toisaalta Ranska oli solminut liiton Puolan kanssa helmi- 
kuussa ja Kronstadin laivastotukikohdan matruusien kapina helmikuun 
lopulta maaliskuun puoliväliin nopeutti Neuvosto-Venäjän tarvetta rau- 
haan, joka Puolan kanssa solmittiin 18.3.1921. Toisaalta kahta päivää 
aiemmin oli allekirjoitettu kauppasopimus Neuvosto-Venäjän ja Iso- 
Britannian väillä, ja samana päivänä Saksassa käynnistyi kommunisti- 
sen puolueen johdolla kaksi viikkoa kestänyt kumous- ja lakkoliike halli- 
tuksen kaatamiseksi. Euroopan poliittinen ja yhteiskunnallinen tilanne 
näytti jälleen tarjoavan samanaikaisesti niin merkittäviä haasteita kuin 
mahdollisuuksia suurvaltojen välisissä suhteissa. Näihin reagoimista ra- 
joittivat kuitenkin samoin rakenteelliselta pohjalta nousevat sisäpoliitti- 
set haasteet: romahduksen partaalla oleva talous, sotilas- ja talonpoikais- 
kapinat, sekä kesällä puhjennut nälänhätä. 

Sekä Kronstadin matruusien kapina keväällä että loppukesällä ta- 
pahtunut suojeluskuntaselkkaus osoittavat aseellisen voiman epäluo- 
tettavuuden uusissa valtioissa. Niin vallankumouksellisella Neuvosto- 


111 RGASPI, 159/2/10, Litvinov-TSitSerin 26.2.1921 sekä Carr, 1966b, 302, Neuvosto-Venäjän hyökkäyk- 
sestä Georgiaan ja Neuvosto-Venäjän aseman paranemisesta Kaukoidässä vuoden 1922 jälkipuolella, 
528-529, 532. 

Venäjällä kuin Suomen kansallisvaltiossakin merkittävä aseistautunut 
ydinryhmä osoitti tyytymättömyytensä valtionjohdon noudattamaan 
politiikkaan. Toisin kuin Kronstadissa, Suomessa lopulta vältettiin risti- 
riidan kärjistyminen väkivaltaiseksi. Suojeluskuntien Helsingin päälli- 
kön Paul von Gerichin hallituksen ulkopolitiikkaa kritisoinut kirjoitus 
laukaisi komentoketjukonfliktin, kun suojeluskunnat ensin kieltäytyivät 
tottelemasta hallituksen päätöstä erottaa von Gerich. Lopulta tämä johti 
suojeluskuntien päällikön vaihtamiseen, tosin kompromissipohjalta. 
Neuvostolähetystö noteerasi kriisin ja osin paikkansa pitäneet vallan- 
kaappaushuhut vain parilla lyhyellä lehdistötietojen kommentoinnilla."? 
Neuvosto-Venäjän lyhytsanaisuus saattoi johtua siitä, että kirjoitukses- 
saan von Gerich oli arvostellut nimenomaan reunavaltiopolitiikkaa, 
suuntausta jota Neuvosto-Venäjäkin vastusti. 


ITÄMERI JA ITÄ-KARJALA EUROOPAN 

JÄLLEEN RAKENTAMISSUUNNITELMIEN NÄKÖKULMASTA 
Reunavaltioiden Itämeriyhteistyö ja Suomen irredenta- eli aluelaajennus- 
politiikan viimeinen vaihe tulivat ajankohtaisiksi neuvostoulkopolitiikas- 
sa syyskesän ja loppuvuoden 1921 aikana. Kokonaisuutena nämä teemat 
muodostivat vain sivujuonteen sen päälinjassa, jossa tunnusteltiin talou- 
dellisen yhteistyön mahdollisuuksia joko Euroopan laajuisesti tai sup- 
peammin erityissuhdetta Saksaan. Huolimatta siitä, että Saksan armeija 
tukahdutti Kominternin tukeman ja saksalaisten kommunistien johta- 
man lakko- ja kumousliikkeen, suhteet Saksan kanssa alkoivat varovai- 
sesti voimistua. Neuvosto-Venäjän ja Saksan välinen kauppasopimus 
solmittiin toukokuun ensimmäisellä viikolla. 

Reunavaltioiden erimuotoiset yhteistyöpyrkimykset johtivat kahteen 
konferenssiin heinäkuussa 1921, ensin Riiassa ja myöhemmin Helsin- 
gissä. Riian konferenssi 11.7.1921 keskittyi lähinnä yhteistyön arkisiin 
ja taloudellisiin puoliin. Pyrkimyksenä oli pohjustaa sopimuksia tervey- 
destä, tulleista, kaupasta ja navigoinnista. Kaksi viikkoa myöhemmin 
pidetty Helsingin konferenssi käsitteli vastaavasti lähinnä poliittisia ja 


112 RGASPI, 159/2/41, Helsingin lähetystön lehdistökatsaukset, 16.7.1921, 21.9.1921. Suojeluskuntaselk- 
kauksesta enemmän, ks. Ahti, 1998, 247—250, 254-255, 258-259. 

turvallisuuspoliittisia teemoja. Alun perin sitä suunniteltiin vain Suo- 
men, Viron ja Latvian ulkoministerien väliseksi tapaamiseksi, mutta 
kuultuaan konferenssista Puola oli halukas osallistumaan ja edistämään 
hegemoniapolitiikkaansa Baltiassa. Helsingin konferenssin ensisijaise- 
na sisältönä oli Neuvosto-Venäjä, sen joukkojen siirrot ja nälänhätä, 
jonka pelättiin erityisesti Virossa ja Latviassa johtavan nälkää näkevien 
venäläisten talonpoikien vyöryyn yli rajan. Toisaalta NEP herätti uteliai- 
suutta ja positiivista kiinnostusta, mikä johti myöhemmin syksyllä 
Baltian maiden ja Neuvosto-Venäjän väliseen taloussuhteita kartoitta- 
vaan konferenssiin. Suomea, kuten muitakin Baltian maita, kiinnosti 
Neuvosto-Venäjän kanssa solmittujen rauhansopimusten tulkinta, ja 
se sai tukea pyrkimykselleen ”pakottaa Neuvosto-Venäjä noudattamaan 
sopimuksiaan.” Tämä koordinointi johti yhteisen nootin jättämiseen 
asiasta neuvostohallitukselle 25.8.1921. Suomen kannalta yhteistyö ja 
koordinointi myös turvallisuuspoliittisesti oli tavoiteltavaa, mutta ilman 
sitovia liittovelvoitteita. 

Puolan esityksestä hyväksyttiin periaate, etteivät Baltian maat solmi 
toisiaan vastaan suuntautuneita sopimuksia, ja että ne informoisivat toi- 
siaan keskinäisistä sopimuksistaan. Viro ja Latvia tekivätkin näin kesä- 
kuussa solmimansa puolustusliiton osalta. Käytännössä Puola varmisti 
tällä Liettuan pysymisen eristyksissä. Tämän hyväksyminen ei ollut 
aivan itsestään selvää: nimenomaan Latvian ulkoministeri Meierovics 
huomautti, että tällöin ”Liettuasta tulisi käytävä Neuvosto-Venäjän ja 
Saksan välille, keskelle Baltian maita.” Liettuan suhteiden kärjistyminen 
Puolan kanssa toteuttikin tämän ennustuksen." 


ITÄ-KARJALAN KRIISIN KÄYNNISTYMIN EN 

Itä-Karjalan kansannousua tai kapinaa lokakuusta 1921 tammikuuhun 
1922 on aiemmassa tutkimuksessa pääsääntöisesti tarkasteltu Suomen 
ja Neuvosto-Venäjän kahdenvälisenä ongelmana ja epäsuorana konflikti- 
na. Sen kautta on nyt mahdollisuus tarkastella kansallisen separatismin 
ja nationalistisen laajentumispolitiikan merkitystä Neuvosto-Venäjän 


113 Lehti, 1999, 338—347, Meierovicsin kannasta virolaisten lähteiden pohjalta. 

kannalta tilanteessa, jossa se pyrki vakiinnuttamaan sekä poliittista jär- 
jestelmäänsä että kansainvälistä asemaansa." Tästä näkökulmasta on 
myös helpompi ymmärtää, miksi Suomen ulkopoliittisen johdon, eri- 
tyisesti ulkoasiainministeri Holstin, harjoittama reunavaltiopolitiikka 
tai sen suvaitsema nationalistinen ekspansio ei saanut tukea Länsi- 
Euroopasta. 

Itä-Karjalan kapina oli yksi monista neuvostovallan vastaisista, lä- 
hinnä NEPiä edeltäneen sotakommunismin elintarviketakavarikointien 
ja nälän kärjistämistä kapinaliikkeistä, joita puhkesi ympäri Neuvosto- 
Venäjää vuoden 1921 aikana. Neuvostojohdon tiedossa oli rauhanomais- 
ten olojen tarve Itä-Karjalassa Neuvosto-Venäjän Murmanskiin johta- 
vien rautatieyhteyksien turvaamiseksi ja toisaalta elintarviketilanteen 
kärjistyminen. Ulkoasiainkansankomissaari Tšitšerin kirjoitti asiasta 
ensin neuvostohallitukselle kesäkuussa ja uudelleen suoraan Leninille 
elokuussa 1921.5 

Silti kapinan puhkeaminen yllätti paitsi neuvostohallinnon, myös 
Suomen. Kun varsinainen kapina puhkesi lokakuun lopulla 1921, 
Itä-Karjalassa oli alle tuhat neuvostoarmeijan sotilasta. Tämän vuoksi 
kapina alkoi menestyksekkäästi, ja 16.11.1921 kapinalliset olivat vallan- 
neet Uhtuan kirkonkylän. Tällöin ulkoasiainkansankomissaari Tšitšerin 
lähetti tapahtumista Suomen hallitukselle nootin, josta ilmenevät neu- 
vosto-osapuolen keskeiset, läpi konfliktin toistuneet argumentit. Saatu- 
jen tietojen mukaan ”bandiittijoukot”, kuten kapinoivia talonpoikia neu- 
vostotermein kutsuttiin, olivat Suomen armeijan upseerien johtamina 
aiheuttaneet levottomuuksia Karjalan työkommuunissa. Tältä pohjin 
katsottiin, että Suomi haluaa lavastaa ulkoa johdetun kapinan kansan- 
nousuksi, varsinkin kun suomalais-venäläinen sekakomissio käsitteli sa- 
maan aikaa Itä-Karjalaa. Neuvostoreaktiot tiukkenivat kuun edetessä, ja 
erityisesti joulukuun alussa lähetetty nootti oli tiukkasanainen varoitus, 
jossa tuodaan esiin myös Suomeen kohdistuvien vastatoimien mahdol- 
lisuus. Keskeisenä perusteena oli Suomen vetoaminen Kansainliittoon 


114 Markku Kangaspuro nostaa esiin myös Itä-Karjalan kapinan kansainvälistä kontekstia, vaikka pääpai- 
no onkin Neuvosto-Venäjän ja punaisten suomalaisten reaktioissa, Kangaspuro, 2000, 113—122. 
115 Kilin, 2001, 54. 

26.11.1921. Tätä pidettiin sekä vihamielisenä tekona että Neuvosto- 
Venäjän sisäisiin asioihin sekaantumisena ja Tarton rauhansopimuksen 
rikkomisena. Edelleen nootissa syytettiin Suomen hallitusta kapinallis- 
joukkojen ”täysimittaisesta tukemisesta” ja kiistettiin, että kapinan syynä 
olisivat olleet elintarviketakavarikoinnit tai kansallisten ja kulttuuristen 
oikeuksien sortaminen. Suomen rajan todettiin olevan avoin kapinallis- 
joukkojen liikkumiselle." 

Tätä neuvostoulkopolitiikan julkista reaktiota on syytä verrata Hel- 
singin-edustuston marraskuussa tarjoamaan kuvaukseen, joka perustui 
monipuolisempaan informaatioon. Neuvosto-Venäjän edustaja Tsernyh 
erotteli marraskuun viimeisen päivän raportissaan selkeästi Suomen 
hallituksen ja suomalaisten oikeisto- tai aktivistipiirien suhtautumisen 
kapinaan. Hallitus pyrki hänen mukaansa välttämään oikeistopiirien 
kannattaman vastakkainasettelun Neuvosto-Venäjän kanssa. Se suhtau- 
tui Itä-Karjalan tapahtumiin ”kuin esitykseen, jonka me lähitulevaisuu- 
dessa likvidoimme”. Hän katsoi hallituksen tasapainoilevan ”nationalis- 
mielisten suomalaisten piirien” vaatimusten ja suhteiden kiristymistä 
välttävien tavoitteidensa väillä. Arvioidessaan puoluepoliittisen kentän 
suhtautumista kapinaan TSernyh korostaa uudelleen: ”Täytyy sanoa, että 
Suomessa on nyt hyvin vähän elementtejä, jotka ovat valmiita viemään 
Karjalan kysymyksen avoimeen vastakkainasetteluun Venäjän [ven. 
Rossija, ei edes vielä Neuvosto-Venäjä, Sovetskaja Rossija] kanssa.” So- 
sialidemokraattisen puolueen (SDP) lisäksi hän katsoo miltei kaikkien 
porvarillistenkin puolueiden kannattavan rauhanomaista ratkaisua, ja 
”ruotsalaisten”, Suomen ruotsalaisen kansanpuolueen (RKP), olevan 
välinpitämätön. Tämä kuvastaa kansallisuuspoliittisen kamppailun vai- 
kutusta Suomen puoluekenttään, sillä ”ruotsalaiset eivät koskaan ole 
tukeneet pansuomalaisia tendenssejä”, eli heimokansapolitiikkaa. 

Kansallisen Kokoomuksen (Kok.) TSernyh katsoo olevan jakaantunut 
suhteessaan Karjalan kapinaan. Puolueen ”laitimmaisessa oikeassa sii- 
vessä” ollaan sotaisia, ”ja sen äänenkannattaja Iltalehti jopa kehottaa tart- 
tumaan aseisiin”. Sen sijaan järkevämpi osa puoluetta, jota edustaa Uusi 


116 Korhonen, 1966, 53-56 ja Zemskov, 1964, 558-559. Talonpoikaiskapinoista ”banditismina” bolševik- 
kien sanastossa, Debo, 1992, 329. 

Suomi, ”ei loppujen lopuksi kovin päättäväisesti vaadi päätöstä asiasta”. 
Maalaisliiton (ML) ja Kansallisen Edistyspuolueen (Ed) katsotaan tuke- 
van hallituksen linjaa, joka koostuu näistä puolueista, ”pois lukien sota- 
ministeri [Bruno] Jalander”. Itä-Karjala-agitaation päälähteiksi tunniste- 
taan Suunta- ja Inkeri -lehdet, suojeluskunnat ja valkokarjalaisten komi- 
tea."7 

Suomen ulkopolitiikan lähtökohtaista kaksilinjaisuutta luonnehditaan 
seuraavasti. Hallitus ”pyrkii löytämään sellaisen linjan, joka samalla kun 
ei johda suoraan vastakkainasetteluun Neuvosto-Venäjän kanssa, mak- 
simaalisesti tyydyttää suomalaisten porvarillis-nationalististen piirien 
tavoitteita. Suomen hallitus on ennen kaikkea legalisoinut nk. humani- 
taarisen avun kapinallisille”. Tällaiseen avustukseen kuuluvien rahan- 
keräysten ja lääkintäosastojen katsotaan rikkovan ”puolueettomuuden 
alkeellisempiakin muotoja vastaan”. Suomessa katsotaan tapahtuvan vär- 
väystä ja aseiden lähettämistä Itä-Karjalaan, mutta korostetaan näytön 
saamisen vaikeutta, ”sillä työtä suoritetaan hyvin varovaisesti ja sitä joh- 
tavat ihmiset, joilla on hyvät suositukset valkokaartin [suojeluskuntien] 
kannattajien joukossa”. Vahvistusta virallisen Suomen osallistumiselle 
saatiin toisen organisaation, sotilastiedustelun kautta tammikuun 1922 
alussa. Suomen armeijan 2. divisioonan salaisessa päiväkäskyssä ko- 
mennettiin muutamia upseereita Itä-Karjalaan, minkä lisäksi armeijan 
ylipäällikön aloitteesta kapteenia korkeampien upseerien lomat peruttiin 
kolmeksi kuukaudeksi". 

Käytännössä Suomen hallituksen nähtiin toimivan aktiivisesti diplo- 
maattisella tasolla, ja venäläisiä huolestutti asian nousu esiin sekakomis- 
siossa, jossa oli jo saatu aikaan rautatie- ja kalastussopimus. Hallituksen 
todettiin vieneen Itä-Karjala -asian Kansainliittoon, jonka huomiolle 
suomalainen julkisuus kuitenkin antaa lähinnä moraalista merkitystä. 

TSernyh tiivistää raporttinsa sisällön kahteen viimeiseen kappalee- 
seen, joissa hän ottaa kantaa sekä kapinan syihin että sen jatkumisen 
mahdollisiin vaikutuksiin. Raportin toiseksi viimeisessä kappaleessa 
sanotaan: ”Vakavasti puhuen kapinasta, joka on Karjalassa meneillään, 


117 RGASPI, 159/2/41, Tsernyh-TSitSerin 30.11.1921. 
118 Kilin, 2001, 57. 

sitä on täältä erittäin, erittäin vaikea tuomita. Vaikkakin on selvä, että se 
saa johtamis- ja materiaalipohjaa Suomesta, ilmiselvää on, että paikan 
päällä on paikalliset syynsä. Kaikella todennäköisyydellä, yksi näistä on 
elintarvikevero.” TSekan sisäisen turvallisuuden raportti sotatoimien 
päättymisen jälkeen vuonna 1922 vahvistikin sisäisten syiden ensisijai- 
suuden, vaikka ulkomaantiedustelun (INO-GPU) mukaan myös pan- 
suomalaisella aatteella Karjalan liittämisestä Suomeen oli merkitystä. 

Viimeisessä kappaleessa huomio keskitetään silti tilanteen seurauk- 
siin:”Jos [kapinan] likvidointi viivästyy, silloin epäilemättä Suomen 
hallitus, joka tasapainoilee kahden linjan välissä, tulee lähestymään 
aggressiivista politiikkaa.”"> Tämän välttämiseksi ulkoasiainkansan- 
komissariaatti muotoilikin kantansa politbyroolle 2.12.1921 varsin voi- 
makkaasti jättäen huomiotta Helsingin edustuston tekemät erottelut 
ja painotukset Suomen linjasta sekä sen esiin nostamat sisäiset syyt 
kapinoinnille. Oleellisena pidettiin estää kansainvälinen reaktio sekä 
siitä mahdollisesti seuraava puuttuminen tapahtumiin, jotka katsottiin 
sisäisiksi asioiksi. NKID:in kollegio katsoi, että Neuvosto-Venäjän tuli 
lopettaa heti alkuunsa Suomen yritykset mobilisoida Kansainliitto sitä 
vastaan. Suomelle oli välttämätöntä ilmoittaa, ”että se oli lähtenyt vaaral- 
liselle tielle, joka voi johtaa vakaviin seurauksiin, mikä vuoksi erityisesti 
pitäisimme välttämättömänä tukea tätä julistusta sotilaallisilla mielen- 
osoituksilla Suomen rajoilla”. Kyse oli siten myös esimerkkitapauksen 
luomisesta, millä estettäisiin kansainvälinen asioihin puuttuminen jat- 
kossa. 

Kansainvälinen tilanne arvoitiin tälle linjalle edulliseksi: ”-- Englan- 
tia ja Ranskaa ei mikään tällä hetkellä saa ottamaan osaa [Itä-Karjalan 
konfliktiin]; Puolassa on poikkeuksellisen määrätietoinen kallistuma pa- 
rempiin suhteisiin meidän kanssamme; Romaniassa hallituskriisi.” Län- 
tisten suurvaltojen osalta Neuvosto-Venäjällä oli selvät syyt kantaansa, 
mutta ilmeisesti myöskään reunavaltioiden Kansainliitossa tarjoama 
diplomaattinen tuki Suomelle ei vaikuttanut aivan välittömältä uhalta. 
Lopuksi huomiota kiinnitettiin itse kapinaan ja poliittisen järjestelmän 


119 RGASPI, 159/2/41, Tsernyh-TSitSerin 30.11.1921. Kilin, 2001, 54-55, Tsekan arvioista. 


LÄNSIRAJAN RAUHOITTAMISESTA ITÄ-KARJALAN KAPINAAN JA SUURVALTADIPLOMATIAAN 87 


https://doi.org/10.21435/ht.285 


voimistamiseen Neuvosto-Venäjällä. Diplomaattiseksi painostuskeinoksi 
Suomea vastaan esitetään sekakomission työskentelyn keskeyttäminen, 
mistä suomalaisten uskotaan kärsivän venäläisiä enemmän. Edullinen 
kansainvälinen tilanne tulee hyödyntää siten, että armeija ja Tseka kukis- 
tavat kapinan mahdollisimman nopeasti. Tähän liittyen NKID:in kolle- 
gio huomauttaa: ”Lopuksi, olisimme valmiit harkitsemaan myönteisesti 
armahduksen laajentamista niihin kronstadilaisiin, jotka kunnostautu- 
vat [Itä-] Karjalassa.” Olettaen, ettei Tsekassa vastusteta tätä, ”poliittisessa 
mielessä kronstadilaisten armahtaminen tällaisella hetkellä heikentäisi 
merkittävästi Karjalassa meitä vastaan taistelevia voimia”. Näin ulko- 
poliittinen konflikti yhdistettiin maan sisäisiin jännitteisiin ja valtion 
legitimaatioon. Nootti tulisi lähettää Suomeen ennen kuin Kansainliitto 
ehtisi vastata Suomelle. Politbyroo päättikin asiasta seuraavana päivänä. 
Tuolloin muistio ja Itä-Karjalan tilanne tavoitti päätöksenteon ylimmän 
tason Neuvosto-Venäjällä, sillä siihen oli käsin lisätty: ”Tov. Trotskille. 
Esittäkää kahdella sanalla mielipiteenne. Mielestäni TSitSerin on oikeas- 
sa. 3/XII Lenin.” "° 

Neuvosto-Venäjän näkemys läntisten suurvaltojen sekaantumatto- 
muudesta perustui pitkin syksyä erityisesti Iso-Britannian kanssa sel- 
västi edenneisiin tunnusteluihin Euroopan laajuisen jälleenrakennus- ja 
rauhankonferenssin järjestämisestä. Jo syyskuun alussa politbyroo oli 
käsitellyt TSitserinin selonteon Neuvosto-Venäjän veloista länsivalloille. 
Tšitšerin ja Krasin olivat saaneet tehtäväksi ”muotoilla alustavat ehdot, 
jotka tulisi välittää suullisesti keskusteluissa Lloyd Georgen kanssa”. 
Syyskuun puolivälin lähestyessä taloudelliseksi lähtökohdaksi mah- 
dolliseen velkojen maksuun, sotalainat pois lukien, määriteltiin muun 
muassa sekä korvausten vastavuoroisuus kansallistamisen tappioiden 
ja intervention tuhojen osalta että uuden lainan saaminen länsimarkki- 
noilta. Poliittisella puolella edellytettiin neuvostohallituksen de jure tun- 
nustamista ja rauhansopimuksen solmimista. Poliittisen järjestelmän 
legitimiteetin kannalta keskeistä oli vaatimus ”olla tukematta viholli- 
siamme ja vastavallankumousta, olla sekaantumatta neuvostotasaval- 


120 RGASPI, 159/2/41, TSitserin-politbyroo, 2.12.1921. 

lan sisäisiin asioihin; olla sallimatta mitään joka rikkoo neuvostohalli- 
tuksen suvereniteettia tai kyseenalaistaa alueemme jakamattomuuden 
——”. Alustavista velkaneuvotteluista todetaan, ettei niitä tulisi käydä vain 
Iso-Britannian, vaan myös Ranskan kanssa, mutta mahdollisuuksien 
mukaan erillisesti.'?" 

Politbyroossa Trotskin menettelyehdotus Suomen-suhteista otettiin 
3.12.1921 lähtökohdaksi, kuitenkin niin että hänen ehdotustaan diplo- 
maattisuhteiden katkaisusta lykättiin. TSitSerin toi esiin heti samana päi- 
vänä, että politbyroossa oli tapahtunut väärinkäsitys. Kyse oli vain seka- 
komission työn keskeyttämisestä: ”Meidän täysivaltaisen edustajamme 
poiskutsumista Suomesta ei ehdotettu ja, tietenkin, se on liian pitkälle 
menevä askel.” Kahta päivää myöhemmin politbyroo hyväksyi TSitSe- 
rinin kannan. Ulkoasiainkansankomissariaatissa halu välttää diplomaat- 
tisuhteiden katkeaminen perustui ainakin kauttakulkuliikenteen var- 
mistamiseen Suomen satamien ja rautateiden kautta. Tämä oli tärkeää 
erityisesti sanomalehtipaperin saamiseksi, sillä siitä oli huutava pula”. 
Lisäksi motiivina saattoi olla pelko siitä, että kovemmat reaktiot saattaisi- 
vat ohjata Suomea väärään suuntaan." Joka tapauksessa Neuvosto-Venä- 
jän Helsingin-edustaja ilmoitti jännittyneessä keskustelussa ulkominis- 
teri Holstille joukkojen keskityksistä Karjalan kannakselle 28.12.1921, 
kun Suomen ei katsottu noudattavan rauhansopimusta. Keskitykset oli 
jo havaittu Suomessa, ja amerikkalaisten mukaan Suomen hallitus oli 
paniikin vallassa. Hallitus harkitsi liikekannallepanoa ja aloitti lähenty- 
misen muiden reunavaltoiden kanssa, joista osa oli ilmaissut kiinnos- 
tusta liittoumiseen jo aiemmin. 

Trotskin esitys otettiin politbyroossa lähtökohdaksi myös, kun Itä-Kar- 
jalan tilanteen pohjalta ryhdyttiin Suomen vastaisiin toimiin vuoden 
vaihduttua 3.1.1922. Tavoitteena oli toisaalta käydä julkisuus- ja diplo- 


121 RGASPI, 17/3/196, politbyroon pöytäkirja, TSitSerinin esitys velkakysymyksestä, 2.9.1921, ja 17/3/201, 
politbyroon pöytäkirja, veloista, 13.9.1921. 

122 AVP RF, Georgi TSitSerinin sihteeristö, f. 04 p. 251, d. 53423, Ganetski-TSernyh 14.1.1922 ja Ganetski- 
TSernyh 9.2.1922. Vielä helmikuussa ulkomaankaupan kansankomissariaatti oli sitä mieltä, että ellei 
Suomesta ja Suomen kautta voida tuoda paperia, ”me joudumme sulkemaan kaikki lehtemme”. 

123 RGASPI, 17/3/240, politbyroon pöytäkirja, Karjalasta, 3.12.1921, 159/2/41, TsitSerin-Molotov 3.12.1921 
ja 17/3/241, politbyroon pöytäkirja, Karjalasta, 5.12.1921. 

maattista noottikampanjaa Suomea vastaan, toisaalta tehostaa TSekan 
ja sen poliittisten rikosten Erityisosaston (ven. Osobyi otdel) toimintaa 
sisäisessä tiedonvälityksessä. Jo joulukuun lopulla Neuvosto-Venäjällä 
oli edellytykset kapinan lopettamiseen: Neuvostoarmeija oli keskittänyt 
13 000 miestä kapinan kukistamiseen, mikä oli enemmän kuin riittä- 
västi. Tammikuun ensimmäisellä viikolla Suomen hallitus ilmoitti rajan 
sulkemisesta, jota neuvostopuolella oli vaadittu syksystä alkaen." 


KRIISIN PURKU JA JÄLKIJÄRISTYKSET: REUNAVALTIOLIITON 
VIIMEINEN KUKOISTUS 

Tammikuun 1922 puoliväliin mennessä Itä-Karjalan kriisin nostama 
jännitys Neuvosto-Venäjän ja Suomen kahdenvälisissä suhteissa alkoi 
vähitellen lientyä. Neuvosto-Venäjä saattoi hyödyntää länsisuhteissaan 
jo syksystä tapahtunutta edistystä. Tammikuun ensimmäisen viikon 
päivinä kapinan kukistuminen eteni ja diplomaattista painetta Suomea 
kohtaan voimistettiin. Samaan aikaan politbyroossa keskusteltiin Neu- 
vosto-Venäjän delegaation kokoonpanosta suunnitellussa Genovassa 
pidettävässä talouskonferenssissa ja perustettiin työryhmiä valmistele- 
maan eri kysymyksiä.” 

Tammikuun alusta vahvistui myös venäläisten käsitys Iso-Britannian 
positiivisesta asenteesta Itä-Karjalan kysymyksessä. Lontoon hallituksen 
tiedettiin, ”yleisten lähteiden pohjalta”, vaatineen Suomea päättämään 
konflikti neuvostohallituksen kanssa. Iso-Britannian lähettiläs Hel- 
singissä oli ilmoittanut Suomen ulkoasiainministeriölle ”— — että tällä 
hetkellä, kun Ententen korkein neuvosto kokoontuu, jotta Venäjän ky- 
symys ratkeaisi rauhanomaisesti, yhdenkään Kansainliiton jäsenen ei 
tulisi uhata eurooppalaista rauhaa. Englannin hallituksen julistus teki 
voimakkaan vaikutuksen Suomen hallitukseen”. Muutoinkin Suomen 
tukijoiden lista vaikutti lyhyeltä: Ranskan tukema Keski-Euroopan mai- 
den yhteisö, Tsekkoslovakian, Romanian ja Jugoslavian ”pikku-Entente”, 


124 Korhonen, 1966, 59, 61 ja RGASPI, 17/3/248, politbyroon pöytäkirja, Karjalan rintamasta, 3.1.1922. 

125 RGASPI, 17/3/249, Delegaatiosta eurooppalaiseen konferenssiin, 5.1.1922, 17/3/250 Leninin kutsusta 
eurooppalaiseen konferenssiin, 10.1.1922 ja 17/3/251, Genovan delegaatiosta, 12.1.1922. Service, 1997, 
158, Genovan konferenssiin valmistautumisen vaikutuksesta Neuvosto-Venäjän ulkopolitiikkaan, ja 
Kangaspuro, 2000, 118-119, Suomen suhteisiin. 

korosti puolueettomuuttaan, koska Baltian maat eivät kuuluneet siihen. 
Jopa Puolan hallituksenkin, ”jolla oli hyvät suhteet Suomeen”, katsottiin 
haluavan turvata puolueettomuutensa.”* Kuva vahvistui edelleen, kun 
Iso-Britannian Moskovan-lähettiläs otti yhteyttä Litvinoviin tammikuun 
puolivälissä tiedustellen, miten voisi edistää sovittelua ja sotatoimien 
päättämistä Itä-Karjalassa. Litvinov käytti tilaisuuden viestin välittämi- 
seen. ”Bandiittihyökkäysten” tuomitsemisen lisäksi oleellista oli, että 
vähäisinkin tuki Kansainliiton taholta voimistaisi Suomen hallituksen 
ageressiivisuutta ja johtaa väistämättä aseelliseen konfliktiin [Neuvosto- 
Venäjän ja Suomen väillä]. Sain vaikutelman, että Iso-Britannian hallitus 
toimii Helsingissä [Suomea] hillitsevällä tavalla”.?7 

Puolan suhteen neuvostoulkopolitiikan odotukset olivat optimisti- 
semmat kuin oli aihetta, mutta itse asiassa he olivat vahvalla pohjalla. 
Ympärysvaltojen ylin neuvosto teki juuri 6.1.1922 päätöksen kutsua 
koolle rahoitus- ja talouskonferenssin, johon kaikki Euroopan maat, mu- 
kaan lukien maailmansodan häviäjät ja Neuvosto-Venäjä, osallistuisivat. 
Myös Neuvosto-Venäjän ulkopolitiikan toinen vaihtoehto, erityissuhde 
Saksaan, alkoi syksyn tunnustelujen jälkeen edetä vauhdikkaammin, 
kun Radek lähetettiin Berliiniin tammikuun puolivälin jälkeen. Helmi- 
kuun alkupuolella hän tapasi jo Saksan armeijan Reichswehrin komen- 
tajan, Hans von Seecktin, ja vähän myöhemmin ulkoministeri Walter 
Rathenaun, joiden kanssa oli mahdollista keskustella niin sotilas- kuin 
rahoitusyhteistyöstä.'?$ 

Suurvaltanäkökulmista suhteellinen rajallinen ja perifeerinen kriisi 
herätti kuitenkin erityistä aktiivisuutta toisissa periferian toimijoissa, 
Virossa ja Puolassa. Viron ulkopoliittinen johto, erityisesti ulkoministeri 
Piip, arvioi joulukuun lopulla, että Suomen olisi pian luovuttava ”loista- 
van eristäytymisen” politiikastaan. Itä-Karjalan kriisi oli saanut suo- 
malaiset viimein kiinnostumaan liittoutumisesta. Viro esitti jälleen 
molemminpuolista puolustusliittoa Suomelle 10.1.1922, mutta siihen 
mennessä myös Puola oli liikkeellä. Puolan politikka oli muuttunut edel- 


126 RGASPI, 159/2/41, Rajevski-TSitSerin 6.1.1922. 
127 AVP RF 04/41/251/53423, Litvinov-TSernyh 16.1.1922. 
128 Carr, 1966b, 357, 369-371 Neuvosto-Venäjän ja Saksan suhteista. 

lisestä kesästä ja palannut sotilaallisten turvatakuiden hakemiseen. Liit- 
to Suomen kanssa suojaisi sen pohjoista sivustaa samalla tavalla kuin 
liitto Romanian kanssa suojasi eteläistä sivustaa. Liitto Ranskan kanssa 
puolestaan suojasi jo Saksan uhalta. Sen sijaan pienempien reunavaltioi- 
den osallistumisesta Puolan ulko- ja turvallisuuspoliittinen johto ei ollut 
kiinnostunut, toisin kuin Suomen. 

Suomi valitsi viime kädessä liiton voimakkaamman Puolan kanssa, 
ja sopimusluonnos laadittiin puolalais-romanialaisen liiton pohjalta hel- 
mikuun alussa. Vaikka Suomi ja Puola onnistuivat asettamaan sivuun 
eriävät näkemyksensä Baltian maiden roolista, Puolan keskeisen liitto- 
laisen Ranskan kielteinen kanta lopetti neuvottelut maaliskuun puoli- 
välissä. Ranskan näkemyksen mukaan Puolan ja Suomen liitto sitoisi 
Puolan liikaa itärajalleen, mahdolliseen konfliktiin Neuvosto-Venäjän 
kanssa, kun Ranska ensisijaisesti tarvitsi Puolaa liittolaiseksi Saksaa 
vastaan.” Tämän tyyppinen kehitys epäonnistuneenakaan ei ollut neu- 
vostoulkopolitiikan etujen mukaista enempää Suomen-suhteissa kuin 
laajemmin reunavaltiokontekstissa. Neuvosto-Venäjä pyrkikin antamaan 
muun muassa Trotskin puheissa merkkejä linjansa lientymisestä heti 
maalis-huhtikuussa 1922.59 

Reunavaltioiden Varsovassa pitämä konferenssi 13.3.1922 poiki vielä 
jälkinäytöksen nopeasti versoneelle liittoutumisaktiivisuudelle. Kon- 
ferenssi käsitteli lähinnä löyhää maiden välistä poliittista yhteistyötä 
erityisesti lähestyvää Genovan konferenssia ajatellen. Konferenssin lo- 
puksi pöytäkirjaan kuitenkin sisällytettiin turvallisuuspoliittinen soli- 
daarisuuslauseke: muiden tuli ottaa provosoimattoman hyökkäyksen 
kohteeksi joutuneeseen maahan ”suopea [ransk. bienveillante] asenne ja 
harkita välittömästi mihin [tuki]toimiin tulee ryhtyä”. Pöytäkirja ei ollut 
varsinaisesti kaatunutta suomalais-puolalaista liittoa vastaava sotilas- 
sopimus. Se on Lehden mukaan tulkittavissa lähinnä Suomen, Viron ja 
Latvian yritykseksi varmistaa jonkinlainen sitova yhteistyö tilanteessa, 
jossa julkisuudessa kannatusta saanut sotilaallinen liitto oli jo kaatunut, 


129 Lehti, 1999, 378-383. Suomen ja Puolan suhteista ja liittohankkeesta ks. Pullat, 1997, 44-57 puolalais- 
ten ja Procop&n kokoelman lähteiden pohjalta. Pullat ei tuo esiin Ranskan kielteistä kantaa. 
130 Korhonen, 1966, 66-67. 

ja Puola oli enää kiinnostunut poliittisen tuen hankkimisesta Genovan 
konferenssia varten. 

Pohjois-Italiassa Genovassa 10.4.1922 alkanut konferenssi epäonnis- 
tui länsivaltojen ja Neuvosto-Venäjä välisen taloudellisten ja poliittisten 
yhteistyön sopimisessa. Sen sijaan 16.4.1922 lähellä sijaitsevassa Rapal- 
lossa Neuvosto-Venäjä ja Saksa sopivat yhteistyöstä. Viimeistään tämä 
teki selväksi, että liitto Puolan kanssa, vaikka olisikin ensisijaisesti Neu- 
vosto-Venäjää vastaan, olisi aina myös liitto Saksaan vastaan. Tällaiselle 
liitolle porvarillista enemmistöä ei Suomessa voinut löytää sosiaalidemo- 
kraattien vastustaessa lähtökohtaisesti sotilasyhteistyötä reunavaltioiden 
kanssa. Tämä kaatoi Holstin liittopolitiikan eduskunnassa 13.5.1922." 


Neuvosto-Venäjän ja Suomen ulkopoliittisten lähtökohtien 
muotoutuminen 


Laajemmasta näkökulmasta saman Venäjän imperiumin osina olleiden 
Neuvosto-Venäjän ja Suomen ulkopolitiikan lähtökohtia yhdisti se, että 
vallankumouksia ja sisällissotaa seuranneiden uusien valtiollisten eliit- 
tien asema oli vakiintumassa. Molempien valtioiden eliitillä oli ideologi- 
set lähtökohdat, bolSevismista ja anti-kommunistisesta kansallisvaltiosta 
aina pansuomalaiseen nationalismiin, jotka vaikuttivat ulkopoliittiseen 
tavoitteenasetteluun. Tästä huolimatta molempien ulkopolitiikassa alkoi 
vuosina 1920-1922 siirtymä ideologisesti perusteltavasta ekspansiosta 
kohti valtion edun näkökulmaa ja perinteisen diplomatian menetelmiä. 
Tämä ei silti merkinnyt ideologisen ulottuvuuden häviämistä ulkopoli- 
tiikasta, mutta kylläkin sen jäämistä yhä useammin taustalle tai toissi- 
jaiseksi vaihtoehdoksi. 

Neuvosto-Venäjää ja sen ulkopoliittista päätöksentekoa hallinnut 
eliitti oli varsin tuore. Se alkoi muodostua sisällissodan aikana puolue- 
virkailijoiden ja armeijan ympärille, ja sitä vahvistivat kommunistiset 
tehtaanjohtajat 1920-luvulla. Uusi hallitseva luokka oli syntynyt Neuvos- 


131 Carr, 1966b, 371-376 Genovan konferenssista ja Rapallon sopimuksesta, Lehti, 1999, Varsovan pöytä- 
kirjasta mm. latvialaisen ranskankielisen lähteen pohjalta, 381—395. 


NEUVOSTO-VENÄJÄN JA SUOMEN ULKOPOLIITTISTEN LÄHTÖKOHTIEN MUOTOUTUMINEN 93 


https://doi.org/10.21435/ht.285 


toliitossa 1930-luvulle tultaessa. Keskeinen ero aiemman keisarillisen 
Venäjän eliitin ja neuvostoeliitin välillä oli siirtymä eksklusiivisesta ink- 
lusiiviseen eliittiin. Tämä merkitsi eliitin avoimuuden huomattavaa kas- 
vua sen sosiaalinen ja etninen taustan monipuolistuessa. Vaikka keski- 
määräinen koulutuksen taso laski, koulutuksen merkitys säilyi tärkeänä, 
mikä mahdollisti vallankumouksen jälkeen koulutettujen vähemmistö- 
kansallisuuksien, kuten armenialaisten, juutalaisten tai latvialaisten, 
nousun myös ulkopoliittiseen päätöksentekoon.”? 

Neuvostoeliitin ja valtion luominen tapahtuivat samanaikaisesti rea- 
goitaessa vuosien 1920 ja 1921 vaihteessa puhjenneeseen sisällissodan 
jälkeiseen elintarvike- ja talouskriisiin. Sen merkittävimpiä esimerkkejä 
olivat Kronstadin sotilaskapina helmi-maaliskuussa 1921 sekä talonpoi- 
kaiskapinat, erityisesti Tambovissa. Uuden hallinnon vakiinnuttaminen 
edellytti paitsi sotakommunismin elintarviketakavarikoinneista luopu- 
mista ja taloudellisia kompromisseja NEPin muodossa, myös poliittisen 
kontrollin nopeaa voimistamista. Tämä merkitsi, ei vain muiden sosia- 
listipuolueiden vaan myös kaiken spontaanin työväenluokkaisen aktiivi- 
suuden sulkemista pois neuvostoista. Tätä vastaan Kronstadin matruusit 
kapinoivat lähtiessään tukemaan Moskovassa ja Pietarissa helmikuussa 
puhjenneita lakkoja. Neuvostot muutettiin käytännössä osaksi valtion 
hallintoa lisäämällä nimitettyjen virkailijoiden ja toimihenkilöiden (lat. 
nomenklatura) määrää samalla, kun korotettiin vastineeksi työläisten 
elintasoa. Seurauksena työvoima oli tehokkaasti kontrolloitua ja valtio- 
koneisto ennennäkemättömän voimakas. Tämä kehitys oli looginen, 
koska valtionhallinto ja puolue olivat tiiviissä yhteydessä ja käytännössä 
sulautuivatkin yhteen. Tätä kehitystä voimisti se, että bolSevikit olivat 
alusta lähtien etujoukkopuolue.3 Heinäkuussa 1923 hyväksyttiin uusi 
Sosialististen neuvostotasavaltojen liiton (SNTL, Neuvostoliitto) perus- 
tuslaki, joka pohjautui pitkälti Venäjän sosialistisen federatiivisen neu- 
vostotasavallan vuoden 1918 perustuslakiin. Vaikka yhtenäisvaltion vai- 


132 Kähönen, 2017, 141-156. 

133 Pirani, 2008, 7—23, 233—241. Etujoukkopuolue, kuten bolsevikit, ei tavoitellut ennen vallankumousta- 
kaan laajaa jäsenpohjaa. Pieni vahvasti motivoitunut kaaderijoukko puolueorganisaatiossa ja paikal- 
lissoluissa johti laajempaa kannattajajoukkoa, tässä tapauksessa työväenluokkaa. 

kutelmaa haluttiin välttää, keskusvallan oikeudet määriteltiin aiempaa 
huolellisemmin. Sanan ”federatiivinen” poisjättäminen kuvasti paino- 
pisteen siirtymistä. 

Poliittisen järjestelmän vakiinnuttamisen ohella toinen sekä Neuvos- 
to-Venäjän että Suomen ulkopoliittisiin ratkaisuihin heijastunut teema 
oli oman valtion legitimiteetin korostaminen ja vastapuolen legitimitee- 
tin horjuttaminen. Periaatetasolla ja toisinaan myös käytännössä tästä 
seurasi ulkopolitiikassa ekspansiivisia tavoitteita. Tämä oli perustavan- 
laatuinen ristiriita. Se jäsensi vallankumoukselliselta pohjalta syntyneen 
Neuvosto-Venäjän ja muiden maiden suhteita, olipa kyse suurvalloista 
tai pienemmistä maista. Kominternilla oli ylikansallinen rooli sen tukies- 
sa paikallisia kommunistipuolueita. Tämä näkyi myös Suomessa, jossa 
Kominternin tukema Suomen kommunistnen puolue kyseenalaisti 
kansallisvaltion rakentamista. Vastaavasti Suomessa ylikansallisia ulot- 
tuvuuksia ulkopolitiikkaan loivat paitsi valtiolliset tavoitteet Suur-Suo- 
mesta vuosina 1918—1920, myös muiden reunavaltioiden kanssa tehty 
yhteistyö, jonka tavoitteena oli edistää maiden nationalistisia ekspan- 
sioita Venäjän alueille. Suomen alueella toimivista organisaatiosta Neu- 
vosto-Venäjän legitimiteettiä separatistiselta ja ekspansiiviselta pohjalta 
kyseenalaistivat Itä-Karjalan niin sanotut pakolaishallitukset ja pakolais- 
järjestöt. Lisäksi heti Itä-Karjalan ”menetyksen” eli kapinan kukistumi- 
sen jälkeen syntyi Akateeminen Karjala-seura”. 

Molemmat maat pyrkivät tekemään muodollisen eron näiden organi- 
saatioiden ja hallitustensa välille viimeistään Tarton rauhassa. Tämän 
uskottavuutta heikensi se, että hallitustason poliitikot olivat edelleen 
näiden organisaatioiden jäseniä ja osallistuivat niihin tilaisuuksiin. Li- 
säksi näitä järjestöjä saatettiin rahoittaa suoraan valtion kassasta tai val- 
tionjohtoa lähellä olevien järjestöjen tai yritysten varoista. Vielä Puolan 
sodan aikana neuvostojohto oli asiasta käydystä mielipiteiden vaihdosta 
huolimatta sitoutunut avoimesti ideologisiin tavoitteisiin maailmanval- 
lankumouksen levittämisestä. Nimenomaan Lenin halusi jättää huo- 


134 Carr, 1966a, 403-404, 410—413. 
135 Reunavaltioklubin ja Akateemisen Karjala-seuran tavoitteista: Nygård, 1978, 120—127 ja Alapuro 1973, 


91-95. 

miotta politbyroossa esiintuodun kritiikin. Sen enempää Puolan yhteis- 
kunnallinen tilanne kuin sotilaalliset edellytyksetkään eivät kuitenkaan 
tukeneet hyökkäyksen jatkamista Varsovaa kohti. Toisin kuin Trotski, 
Stalin tai Marchelewski, Lenin aliarvioi puolalaisen nationalismin mer- 
kityksen maan itsenäisyyden perustana. 

Kun kansainvälisten sopimusten solmiminen ja noudattaminen alkoi 
saada jalansijaa Neuvosto-Venäjän ulkopolitiikassa, tarvitiin molemmin- 
puolisia, edes tilapäisiä ”ideologisia aselepoja”. Tästä esimerkkinä saksa- 
laiset esittivät Brest-Litovskin rauhassa 1918 vaatimuksen bolSevistisen 
propagandan kieltämisestä alueellaan ja etupiireissään. Samoin tekivät 
Iso-Britannia ja Weimarin Saksa kauppaneuvotteluissaan 1920-1921. 
Vastaavasti myös Neuvosto-Venäjä vaati Weimarin Saksaa osana kauppa- 
sopimusta kieltämään valkoisten hallitusten ja neuvostovallan kumoa- 
miseen pyrkivien järjestöjen toiminnan Saksassa. Laajimmalla tasolla, 
valmistautuessaan vuodenvaihteessa 1921-1922 neuvotteluihin veloista 
ja lainoista Genovassa, myös neuvostohallitus edellytti poliittisissa eh- 
doissaan oman legitimiteettinsä ja hallitsemansa alueen koskematto- 
muuden kiistatonta tunnustusta länsivalloilta. Huolimatta Genovan 
konferenssin epäonnistumisesta, Rapallon sopimus Saksan kanssa oli 
perinteisen diplomatian puitteissa menestys neuvostoulkopolitiikalle 
ja Leninille. Molempia vaihtoehtoja, sopimusta joko länsivaltojen tai 
Saksan kanssa, pidettiin auki loppuun saakka, ennen kuin valittiin hyö- 
dyllisemmäksi katsottu. 

Toinen Tarton rauhaa seurannut käännekohta Neuvosto-Venäjän ja 
Suomen suhteissa oli Itä-Karjalan kapina. Se sai juuri valtion legitimi- 
teetin ja valmistellun Genovan konferenssin pohjalta laajemman esi- 
merkkitapauksen aseman Neuvosto-Venäjän ulkopolitiikassa. Paitsi että 
potentiaalinen yhteisymmärrys taloudellisten ja poliittisten suhteiden 
ehdoista Neuvosto-Venäjän kanssa teki länsivalloista vähemmän kiin- 
nostuneita sekaantumaan johonkin paikalliseen konfliktiin, myös Neu- 
vosto-Venäjä oli määritellyt tässä yhteydessä omat poliittiset tavoitteensa. 
Näissä keskeistä oli sekä sisäisiin asioihin puuttumattomuus että alueelli- 
nen koskemattomuus, joten oli selvää, että Itä-Karjalan kapinalla oli ulko- 
poliittista merkitystä. Neuvosto-osapuolen edun mukaista ei ollut teh- 
dä Suomelle mitään sellaisia myönnytyksiä, jotka olisivat heikentäneet 

sen asemaa tulevissa kansainvälisissä neuvotteluissa. Myös Suomes- 
sa Itä-Karjalan kapinalla oli valtion legitimiteettiin, poliittiseen järjes- 
telmään ja sen oikeutukseen liittyneitä seurauksia. Suomen itärajan 
sulkeminen johti itsenäisen Suomen ainoaan hallitustason poliittiseen 
murhaan, kun rajan sulkemisesta vastannut sisäasiainministeri Heikki 
Ritavuori ammuttiin”*. Ampujan mukaan muun muassa aiemmin mai- 
nittu Helsingin suojeluskunnan päällikkö von Gerich olisi yllyttänyt tä- 
hän, mutta suorien todisteiden puuttuessa asia ei edennyt oikeudessa. 

Todennäköisesti kansainvälisen kontekstin pohjalta neuvostohalli- 
tus valitsi korostetun jyrkän linjan reagoidessaan Itä-Karjalassa puh- 
jenneeseen kapinaan. Huolimatta kapinan Suomesta saamasta tuesta, 
Neuvosto-Venäjän johto tiesi elintarvikekriisin aiheuttaneen tyytymättö- 
myyttä alueella jo aiemmin. Neuvostoedustusto Suomessa piti valtioi- 
den välisen konfliktin riskiä vähäisenä, ellei kapina pitkittyisi. Valittu 
linja johti osin tarkoitustaan vastaamattomiin seurauksiin. Näkyvät 
joukkojen keskitykset saivat Suomen hallituksen lopulta sulkemaan itä- 
rajan, mutta pelästyttivät myös aiemmin reunavaltioliittoa vastustaneet 
kokoomuksen konservatiiviset porvarit liittoutumisen kannalle. Tämä 
tarjosi Edistyspuolueeseen kuuluneelle ulkoministeri Holstille mah- 
dollisuuden aktiiviseen liittoutumispolitiikkaan, johon ei muuten olisi 
ollut edellytyksiä. Tätä erityisesti helpotti se, että Viro ja Puola jättivät 
Suomelle vuoden 1922 alussa kilvan tarjouksiaan. Liittoutumiskehitys 
oli Neuvosto-Venäjän kannalta haitallista,97 ja sen Suomen-suhteiden 
ymmärrettiin vaativan uusia painotuksia seuraavien vuosien 1922-1925 
aikana. 


136 Elmgren, 2018, 219-236. 

137 UM 5C 18:1 Moskovan-edustusto, Hackzell-Holsti 12.3.1922. Hackzellin mukaan Neuvosto-Venäjän 
Helsingin lähettiläs Tsernyh ja NKID:in Puolan- ja Baltian-osaston päällikkö Ganetski katsoivat nyt 
Suomen painostamisen ajaneen sen hakemaan turvaa reunavaltioliitosta. 

Neuvostoliiton ja Suomen suhteet 
reunavaltiokontekstissa 1922—1925: 
Saksa, Puola, Baltian maat 


Koko 1920-luvun ajan Neuvostoliiton ulko- ja turvallisuuspoliittiselle 
asemalle keskeistä oli suhde Saksaan, jonka kanssa se teki eritasoista 
yhteistyötä. Ideologisesta näkökulmasta Neuvostoliiton ulkopolitiikan 
painopiste siirtyi vuosina 1922-1925 maailmanvallankumouksen tai 
vain Saksan vallankumouksen odottamisesta ja rohkaisemisesta sosialis- 
min rakentamiseen vain yhdessä Neuvostoliitto-nimisessä maassa, kun 
kapitalismin todettiin vakiintuneen ainakin tilapäisesti. Maailmanvallan- 
kumouksesta ei sinänsä luovuttu, mutta se lykkääntyi vähintäänkin 
vuosien takaiseen myöhempään kehitysvaiheeseen. Sitä edesauttaisi 
Saksan talouskehityksen kriisi ja maailman riistettyjen tuki Neuvosto- 
liitolle erityisesti Aasiassa. Tällä välin oli ratkaistava, miten teollisuutta 
rakennettaisiin ja maataloutta tehostettaisiin Neuvostoliitossa. Tarjotut 
ratkaisut kiteytyivät usein puolueen johtohenkilöihin Buhariniin, Stali- 
niin ja Trotskiin, sekä heidän käymäänsä kamppailuun vallasta, kun 
puoluetta vielä nimellisesti johtanut Lenin oli syrjässä vuodenvaihteessa 
1922-1923 kokemiensa halvausten jälkeen. Tältä pohjalta Neuvostoliitos- 
sa tehtiin ulkopoliittisia linjauksia ja tulkittiin kansainvälistä tilannetta. 

Valtioiden välisissä suhteissa, joista pääosin vastasi ulkoasiainkan- 
sankomissariaatti NKID, lähdettiin siitä, että Saksan kanssa Rapallossa 
vuonna 1922 saavutettu taloudellinen ja asetekninen yhteistyö oli mer- 

kittävä saavutus. Se edesauttoi suhteita myös muihin Euroopan läntisiin 
suurvaltoihin, erityisesti Ranskaan. Yleisellä tasolla Neuvostoliittoa ja 
Saksaa yhdisti se, että molemmat olivat ensimmäisen maailmansodan 
häviäjiä ja molemmat olivat menettäneet maa-alueitaan yhteiselle naapu- 
rilleen Puolalle. Aasiassa neuvostoulkopolitiikan ensisijainen tavoite oli 
Japanin miehityksen päättäminen Tyynenmeren rannikkoprovinsseissa, 
mikä onnistui vuoden 1922 jälkipuolella.» 

Suhde Saksaan nähtiin neuvostoulkopolitiikassa siis paitsi turvalli- 
suuspolitiittisena etuna, myös siltana kaupan ja investointien avaami- 
seen läntisiin suurvaltoihin, mitä pidettiin oleellisena sosialismin raken- 
tamiseksi. Toiseksi Saksa-suhde oli alueellisesti väline jo kertaalleen 
hyökkäyshalunsa osoittaneen Puolan kontrolloimiseksi Itä-Euroopassa 
ja Itämerellä. Vaikka Ranskan liitto Puolan kanssa ymmärrettiin ensi- 
sijaisesti Saksaa vastaan suunnatuksi, sillä oli merkitystä myös Neu- 
vostoliiton oman Saksa-suhteen kannalta sekä potentiaalisena tukena 
Puolalle sodassa Neuvostoliittoa vastaan. Tämä oli se kehys, josta ulko- 
asiainkansankomissariaatti määritteli Neuvostoliiton suhteita läntisiin 
reunavaltioihin. 

Iso-Britannian osalta suhteita monimutkaisti eurooppalaisen suur- 
valtapolitiikan ohella sekä vallankumouksen että imperiumin globaalit 
ulottuvuudet. Lisäksi brittiläis-neuvostoliittolaisissa suhteissa leikkasivat 
myös ulkopolitiikan taloudelliset ja ideologiset tekijät. Iso-Britannian 
Neuvostoliitto-politiikassa vaikutti kaksi pääsuuntausta. Liberaalit ja 
työväenpuolue näkivät riskeistä ja ristiriidoista huolimatta Neuvostolii- 
ton markkinoissa mahdollisuuksia brittien oman ja Euroopan talouden 
elvyttämiseen. Iso-Britannian ja Neuvostoliiton vuoden 1920 kauppa- 
sopimuksessa molemmat osapuolet olivatkin sitoutuneet olemaan har- 
joittamatta rajojensa ulkopuolella suoraa tai epäsuoraa propagandaa 
toisiaan vastaan. Kuitenkin konservatiivien kovan linjan poliitikkojen, 
kuten ulkoministeri George Curzonin ja Winston Churchillin, silmissä 
Neuvostoliitto oli imperiumille ensisijaisesti uhka, varsinkin Aasiassa. 
Konservatiivien kova linja pyrkikin toistuvasti katkaisemaan diplomaatti- 
ja kauppasuhteet Neuvostoliittoon. 


138 Jacobson, 1994, 142—147, 171. 

Iso-Britannian ulkoministeriön Foreign Officen onnistui vuonna 
1923 osoittaa, että neuvostoedustustot Afganistanissa ja Persiassa tukivat 
taloudellisesti ja asein brittien vastaisia liikkeitä. Neuvostoliiton puolella 
TaSkentissa myös koulutettiin Intian vallankumouksellisia. Tämän pe- 
rusteella Curzon jätti Neuvostoliitolle 8.5.1923 uhkavaatimusnootin, jos- 
sa vaadittiin Neuvostoliittoa lopettamaan toiminta ja irtisanoutumaan 
siitä kymmenen päivän kuluessa, tai Iso-Britannia katkaisisi maiden 
kauppa- ja diplomaattisuhteet. Curzonin nootti tuli ikävänä yllätyksenä 
NKID:ille, eikä myöskään neuvostohallinnon sisällä parantanut sen suh- 
detta Kominterniin. NKID:in vastuulla olevat valtioiden väliset suhteet 
kärsivät aina, kun Komintern jäi kiinni vallankumouksen suorasta tuke- 
misesta. Vaikka nootin sisältöä ei voitu varsinaisesti kumota, Lontoo- 
seen lähetetty Krasin onnistui purkamaan kymmenen päivän takarajan. 
Newuvostohallitus joutui silti taipumaan touko-kesäkuussa siihen, ettei 
tukisi millään tavoin britti-imperiumia vastaan toimivia henkilöitä tai 
järjestöjä, ja ohjeistamaan edustustojaan tästä. Toisaalta näillä myönny- 
tyksillä Neuvostoliiton onnistui välttää sille tärkeiden taloussuhteiden 
katkeaminen. Tämä olikin ollut konservatiivihallituksen alkuperäinen 
päämäärä. 

Sekä puoluejohdon että ulkoasiainkomissariaatin Neuvostoliiton kan- 
sainvälistä asemaa koskevien odotusten väljänä yhteisenä lähtökohtana 
oli edellisten vuosien kokemusten pohjalta 1) Saksan ja länsivaltojen 
konfliktin ratkaisemattomuus, 2) ensimmäisen maailmansodan jälkei- 
nen taloudellinen kriisi Euroopan vallankumouksen perustana ja 3) im- 
perialististen suurvaltojen väliset konfliktit Neuvostoliiton turvallisuu- 
den takuina.%9? Nämä marxilaiselta pohjalta määritellyt, bol$evistisesti 
tulkitut yhteiskunnalliset ja poliittiset perusoletukset muuttuivat seuraa- 
vina vuosina. Tämä johti selkeästi erilaisiin arvioihin toisaalta puolueen 
johdossa ja toisaalta ulkoasiainkansankomissariaatissa. Tämä näkyi niin 
länsisuhteissa kuin Neuvostoliiton Baltiaan kohdistuvassa reunavaltio- 
politiikassa, jonka osana Suomenkin roolia tarkasteltiin. 


139 Jacobson, 1994, 109, 111-113, 144—145. 

Varsovan liitoista Moskovan aseistariisuntakonferenssiin 


Vielä alkuvuodesta 1922 Neuvosto-Venäjän Suomen-suhteita määritti 
reagointi Itä-Karjalan kapinaan, joka oli saanut Suomesta epävirallista 
tukea. Neuvostohallitus päätti lopulta tammikuussa kukistaa kapinan 
voimakkain sotilaallisin ja diplomaattisin keinoin, joihin kuului jouk- 
kojen keskitykset Suomen rajalle. Tämä oli johtaa tarkoitustaan vas- 
taamattomiin seurauksiin Neuvostoliiton reunavaltiosuhteissa, joiden 
keskeinen osa oli estää Puolaa saamasta liittolaisia: Nyt Suomessa paitsi 
ulkopoliittinen johto, myös laajempi porvarillinen puoluekenttä alkoi 
tavoitella liittoa Puolan kanssa. Vasta toukokuussa Suomen ja Puolan 
liiton kaaduttua eduskunnassa tämä vaara oli ohi. Tämän ja uuden 
Saksan-erityissuhteensa pohjalta Neuvostoliiton ulkopolitiikan keinoja 
Suomen osalta säädettiin uudelleen seuraavina vuosina sekä ulkoasiain- 
kansankomissariaatissa että politbyroossa. Kahdenvälisissä suhteissa 
seuraavana kahtena vuotena pysyivät keskeisenä rajanmäärittely ja väli- 
kohtaukset, suomalaisten Itä-Karjala-aloitteet ja itäkarjalaisten pakolais- 
ten asema, mutta myös omaisuuden jakaminen rauhansopimuksen 
pohjalta sekä kauppasuhteiden valmistelu. 

Neuvosto-Venäjän suhteet Suomen kanssa eivät siis olleet ongelmatto- 
malla kasvu-uralla. Sekä suomalaisen kansallisvaltion että neuvostovalti- 
on legitimiteetin näkökulmasta Suomessa toimivat itäkarjalaiset pako- 
laiset ja Neuvostoliitossa toimiva SKP pysyivät yhtenä hankalimmista 
teemoista. Ulkoasiainkomissariaatti totesikin kesäkuun alussa, että 
”karjalaisten [Karjalan autonomista neuvostotasavaltaa johtavan SKP:n] 
tovereiden tulee olla mitä suurimmassa määrin varovaisia valitessaan 
kandidaatteja työskentelyyn Suomessa. Kehotamme tähän kaikin ta- 
voin”. Suorat maininnat SKP:n toiminnan tukemisesta olivat harvinaisia 
ulkoasiainkansankomissariaatin kirjeenvaihdossa. Paitsi että yhteydet 
ulkomaisiin kommunistipuolueisiin olivat osa Kominternin toimen- 
kuvaa, tällaisten yhteyksien mahdollisen paljastumisen ymmärrettiin 
vahingoittavan neuvostoulkopolitiikan uskottavuutta. 

Sen sijaan Suomen puolella toimivia Itä-Karjalan pakolaisia ja heidän 
aktiivisuuttaan oli luonnollisesti helpompi käsitellä. Neuvostoliiton kan- 
nalta Suomessa toimiva niin kutsuttu (Itä-)Karjalan pakolaishallitus oli 

alueellisen koskemattomuuden näkökulmasta kiusallinen haaste. Asias- 
ta aiemmin Suomelle jätetty nootti pidettiin voimassa, kun Suomi ei 
ollut sanoutunut irti pakolaishallituksesta, mutta muuten painostuksel- 
le asetettiin rajat evästettäessä lähettilästä Helsingissä: ”— — toistaiseksi 
tämä 'hallitus' ei aiheuta meille erityistä vaaraa, joten ei tule laatia uutta 
noottia. Sen sijaan hermostuttakaa heitä [suomalaisia], tuokaa esiin, että 
Suomen hallituksen harjoittama vihollistemme suvaitseminen ei eri- 
tyisesti vahvista luottamustamme Suomen hallitukseen.” Suomen hal- 
lituksen kannalla tuli kertoa olevan vaikutusta sille tärkeiden asioiden 
käsittelyyn. Neuvosto-Venäjän tavoitteiden edistämiseksi oli oltava yh- 
teydessä täsmentämättömään ”meille ei-vihamieliseen lehdistöön”.'4* 
Tulevia vuosia tarkastellessa käy ilmi, että kyseessä oli useampi taho 
kuin vain suomalaisten kommunistien (SSTP) lehdet. 

Tarton rauhansopimuksen toimeenpanossa helpommin ratkottavan, 
mutta ei suinkaan kiistattoman osan muodostivat neuvottelut molem- 
pien valtioiden omaisuuden jakamisesta. Näissä venäläisten pääkiinnos- 
tuksen kohteena olivat laivat, suomalaisten taas kansalaisten kotiuttami- 
nen Neuvosto-Venäjältä, arkistot, nimenomaan valtiosihteerin arkisto, 
sekä Nevan kautta suoritettava uitto ja Pietarin konsulaatin avaaminen. 
Omaisuudenjaossa löytyi neuvottelujen kuluessa yleensä kompromissi- 
valmiutta, kun suuresta mittakaavasta oli päästy yksimielisyyteen jo Tar- 
ton neuvotteluissa. Rauhansopimusten täytäntöönpano, ”likvidointi”, oli 
”tavoite suhteessa kaikkiin [läntisiin] naapureihimme”. Sen tuli muo- 
dostaa pohja uusille talouteen ja kauppaan pohjaaville suhteille, joilla 
Neuvosto-Venäjän jälleenrakentamisessa oli suuri merkitys. Reunaval- 
tioiden ymmärrettiin pyrkivän ulosmittaamaan mahdollisimman paljon 
etuja rauhansopimusten pohjalta. Puolan- ja Baltian-osaston päällikkö ja 
NKID:in kollegion jäsen Ganetski huomautti silti optimistisesti: ”Suh- 
teessa jokaiseen valtioon meidän tulee luoda vastaava painostus. Erityi- 
sesti suhteessa Suomeen, mielestäni, tämä on helposti toteutettavissa.” 


140 AVP RF, 04/41/251/53423, Kirjeenvaihto NKID:in ja Helsingin-edustuston välillä, Ganetski-TSernyh 
25.6.1922. 
141 AVP RF, 04/41/251/53423, Ganetski-TSernyh 1.7.1922. 

Laivojen osalta optimismin rajat tulivat nopeimmin vastaan. Jään- 
murtaja Volynetsistä syntyi syyskuun alusta lokakuun puoliväliin kestä- 
nyt kiista. Ongelmana oli se, että Neuvosto-Venäjän Viron ja Suomen 
kanssa solmimat rauhansopimukset olivat tältä osin päällekkäisiä, ja 
päällekkäisyyttä tulkittiin eri tavoin. Neuvosto-Venäjän ja Viron välisen 
rauhansopimuksen mukaan Neuvosto-Venäjä luovuttaisi jäänmurtajan 
Virolle, mutta ilman määriteltyä aikarajaa. Alus oli kuitenkin Suomen 
hallussa, jonka tuli ensin luovuttaa se venäläisille. Suomi ja Viro olivat 
sopineet, että Suomi luovuttaa aluksen Neuvosto-Venäjälle vain, jos tämä 
takaa sen luovuttamisen edelleen Virolle muutaman päivän sisään. 

Ulkoasiainkansankomissariaatin Puolan- ja Baltian-osasto ei voinut 
tätä hyväksyä, vaan tulkitsi sen Neuvosto-Venäjän suvereniteetin louk- 
kaukseksi. Se varautui eri keinoin diplomaattiseen painostukseen, muun 
muassa yhdistämällä jäänmurtajan Pietarin konsulaatin avaamiseen ja 
suomalaisten uitto-oikeuksiin Laatokalta Nevan kautta Suomenlahdelle. 
Kiistan mittasuhteita selitti osin se, että Puolan- ja Baltian-osasto piti 
sitä paitsi arvovaltakysymyksenä, myös haitallisena ennakkotapauksena: 
”Seurauksena voisi olla illuusio, että kun naapurimme käyvät yhdessä 
meitä vastaan — me myönnymme. Nyt se olisi sitäkin vaarallisempaa, 
kun Baltian maiden konferenssin takia puolalainen vaikutus ja Baltian 
maiden suuntautuminen meitä vastaan voimistuu.” Kun samaan aikaan 
lokakuun alkupuolella Karjalan rajalla ja Laatokalla oli tapahtunut raja- 
välikohtauksia, ulkoasiainkansankomissariaatin kollegio näki asian 
toisin. Se huomautti Helsingin lähettiläälle että ”Georgi VasiljevitSin 
[T8itSerin] mielestä” sinänsä tarpeellisen VolynetS-nootin viimeisin luon- 
nos ”on liian terävä”. Viikkoa myöhemmin suomalaisille vihjattiin, että 
Neuvosto-Venäjä voi epävirallisesti vahvistaa, että jäänmurtaja tullaan 
luovuttamaan Viroon, mikä poisti asian päiväjärjestyksestä.'4? 


142 AVP RF, 04/41/251/53423, jäänmurtaja Volynetäistä esim. Ganetski-TSernyh, 13.9.1922, 11.10.1922, 
18.10.1922. Edellisen vuoden Tallinnan-lähettiläs ja varaulkoasiainkansankomissaariksi siirtynyt 
Litvinov oli ollut jo vuonna 1921 sitä mieltä, että jos jäänmurtaja oli tarkoitus luovuttaa Virolle, tu- 
lisi laatia nootti sen luovuttamisesta suoraan Suomen kautta, RGASPI, 159/2/10, Litvinov-TSitSerin 
26.2.1921. 

Moskovassa vuoden 1922 lopulla pidetyn aseistariisumiskonferenssin suomalaisen 
valtuuskunnan, kauppasopimusvaltuuskunnan ja lähetystön jäsenet. Istumassa 
vasemmalta: maist. Keto, min. Carl Enckell, min. Antti Hackzell, ins. Julius Stjern- 
vall, everstiluutn. Erik Henrichs. Seisomassa vasemmalta: lähetystösiht. Koistinen, 
luutn. Antti Hämäläinen, ent. maaherra Kaarle Juhani Mikael Collan, tri. Paavo 
Korpisaari, valtioneuvos Karl Adolf Rafael Hakkarainen, tuom. August Manninen, 
lähetystösiht. Aarne Vuorimaa. Kuva: Historian kuvakokoelma, Museovirasto. Li- 
senssi CC BY 4.0. 


SUOMEN KEHITTYVÄ ROOLI ”BALTIAN MAANA” 

Huolimatta näistä kahdenvälisistä kiistoista, mitään epäselvyyttä tyy- 
tyväisyydestä ei jäänyt reunavaltiopolitiikan laajempien tavoitteiden 
saavuttamisesta, eli Suomen liittoutumisaktiivisuuden päättymisestä 
siltä erää. Ulkoasiainkansankomissariaatin Puolan- ja Baltian-osaston 
päällikkö Ganetski pyysi heti kesäkuussa Helsingin-lähettiläältään 
TSernyhiltä ehdotuksia siitä ”— — miten voitaisiin käyttää hyväksi Suo- 
messa vallitsevaa mielialaa. Suhteiden kärjistyminen Puolaan, jolla on 
vaikutusta myös Baltian maiden suunnalla, on meille hyvin edullista. 
Näiden jännitteiden tulisi lähentää hiukan Suomea meihin.” Puolan- ja 
Baltian-osaston päällikkö ylisti Tsernyhiä rajasopimuksen ratifioinnista: 

”Epäilemättä se on teille suuri plussa: Meidän täytyy käyttää sitä, erityi- 
sesti voimistaaksemme jännitteitä Suomen ja Puolan välillä.” Pieniä 
myönnytyksiä viisumien myönnöissä tai Pietarin konsulaatin perustami- 
sessa voitiin harkita, jotta voitaisiin rohkaista suomalaisia liikkumaan 
oikeaan suuntaan.'4 Tältä osin ero Puolaan oli selvä: rajasopimus sen 
kanssa onnistui vasta 1925.'44 

Osin näistä laajemmista reunavaltiopoliittisista, osin henkilökohtaisis- 
ta lähtökohdista Puolan- ja Baltian-osasto vertasi Suomea useampaan 
otteeseen, heinäkuusta marraskuuhun, positiivisesti suhteessa pie- 
nempiin Baltian maihin, Viroon ja Latviaan. Suomen uusi Moskovan- 
lähettiläs, Antti Hackzell, onnistui alkuun tekemään niinkin edullisen 
vaikutuksen osaston päällikköön Ganetskiin, että häntä luonnehdittiin 
järkeväksi, kirjaimellisesti tolkun ihmiseksi (ven. tolkovyi tSelovek). Jopa 
sellaisia adjektiiveja käytettiin kuten ”meihin hyväntahtoisesti asennoi- 
tuva” ja ”vilpitön”, tosin täsmennyksellä ”muihin Baltian edustajiin ver- 
rattuna.”'s 

Paitsi Neuvosto-Venäjän 1920-luvun alun reunavaltiopolitiikan, myös 
yleisemmän Suomi-kuvan kannalta Ganetski eritteli Helsingin edustus- 
tolle hyvin kiinnostavasti Suomen asemaa suhteessa Neuvosto-Venäjään: 
”Me olemme aina pitäneet Suomea erillisenä valtiollisena kokonaisuute- 
na, ja mitä tulee nykyiseen Venäjään, sitä ei saa pakottaa sen puitteisiin.” 
Tältä pohjalta suomalaisille oli osoitettavissa, että Venäjän kanssa voi so- 
pia kaikista asioista, ”ja että kaikki liitot tai yritykset sellaisiksi ovat täy- 
sin virheellisiä ja voivat ainoastaan vaikeuttaa eri kysymysten ratkaisua”. 
Helsingin lähetystöä evästettiin vielä ennen aseistariisuntakonferenssia 
juuri tyydyttäväksi luonnehditun Juho Vennolan (ed.) hallituksen nimi- 
tyksen jälkeen: ”Nähdäkseni meidän tulee suhteessa Suomeen noudat- 
taa toista taktiikkaa kuin suhteessa muihin baltteihin. Täytyy olettaa, 
että vakavammat elementit Suomessa eivät epäile meitä vihamielisistä 
aikeista suhteessa heihin, ja sehän vastaa todellisuutta.” Suomalaiset ar- 
vioitiin myös vakavammiksi ja arvokkaammiksi ”kuin virolaiset ja latvia- 


143 AVP RF, 04/41/251/53423, Ganetski-Tsernyh, 3.6.1922 ja 10.6 1922. 
144 Korhonen, 1966, 73. 
145 AVP RF, 04/41/251/53423, Ganetski-TSernyh 22.7.1922. 

laiset spekulantit”. Tältä pohjin Puolan- ja Baltian-osasto katsoi hyvien 
suhteiden luomisen mahdolliseksi, epäsuorana välineenä balttilaisen 
liiton estämiseksi. Suomen sympatia Viroa kohtaan tunnistetaan, mutta 
tämän ei nähdä estävän luonnostellun taktiikan noudattamista.'4* 

Newvostoliiton ulkopoliittinen johto alkoi valmistella kesäkuussa 1922 
aseistariisuntakonferenssia. Tämä liittyi puna-armeijan demobilisoin- 
tiin sekä reunavaltiopolitiikkaan, jossa pyrittiin saamaan aloite Puolalta 
vaikutusvallan voimistamisessa suhteissa muihin Baltian maihin. Vara- 
ulkoasiainkansankomissaari Litvinov lähetti kutsut Suomelle, Virolle, 
Latvialle ja Puolalle. Vaikka konferenssi toteutui vasta joulukuussa, ja 
tulokset olivat enemmän propagandistisia kuin käytännöllisiä, valmiste- 
lu kuvaa hyvin ulkoasiainkansankomissariaatin näkemyksiä Baltian 
maista. Oletuksena oli, että aloite ”jonka tulisi ilahduttaa [balttilaisia] 
naapureitamme, aiheuttaa yllätyksen ja säikähdyksen, ja että ne yrittävät 
viivyttää vastauksiaan”. Neuvostoedustajia kehotettiin kuitenkin painos- 
tamaan vastauksen antamista. Taktiikkana aloitteen saamiseksi tämä 
ei varsinaisesti onnistunut, sillä reunavaltioiden ulkoministerit pitivät 
syyskuussa Tallinnassa keskenään valmistautumiskonferenssin. Konfe- 
renssi myös lykkääntyi neuvostohallituksen esittämästä päivämäärästä, 
5-9.1922, kun Kansainliiton aseistariisuntakonferenssi kokoontui vain 
päivää aiemmin. 

Neuvosto-Venäjän näkemys niin omista, kuin reunavaltioidenkin ta- 
voitteista kävi selvemmäksi marraskuun aikana. Ulkoasiainkansankomis- 
sariaatti NKID uskoi, että sillä oli varsin hyvä käsitys niistä erittäin rajoi- 
tetuista aseistariisuntaehdotuksista, jotka reunavaltiot olivat valmiita te- 
kemään. Näihin vastattaisiin pitkälle menevin neuvostoehdotuksin, jot- 
ka ”tekevät vaikutuksen koko Eurooppaan”. ”Puolalaisten masinointien” 
nähtiin uhkaavan tätä tavoitetta, ei vain Varsovasta käsin vaan myös Vi- 
rosta, jota pidettiin Puolan läheisenä liittolaisena. Toisaalta kun Baltian 
maat eivät muodostaneet yhtenäistä blokkia, arvioissa korostettiin myös 
epäluottamusta Puolan ja Baltian maiden välillä. Tämä liittyi Puolan 
ulkopolitiikan pyrkimykseen lähestyä Romaniaa ja välttää keskustelua 


146 AVP RF, 04/41/251/53423, Ganetski-TSernyh 25.10.1922, 25.11.1922. 

konfliktistaan Liettuan kanssa. Muiden Baltian maiden, erityisesti Lat- 
vian, oletettiin olevan huolissaan kahdesta asiasta Puolan suhteen. En- 
siksi sen ”imperialistisista keinoista”, Vilnan valtauksesta ja liittämisestä 
Puolaan, ja toiseksi siitä, ettei Puolan lojaalisuuteen voisi lopullisesti 
luottaa liittolaisenakaan.'t7 

Tavoite välttämättömyyden muuttamisesta hyveeksi näytti toimivan 
neuvostonäkökulmasta, kun aseistariisuntakonferenssi lopulta avattiin 
Moskovassa 2.12.1922. Reunavaltioiden katsottiin olevan ”vakavasti 
huolissaan” neuvosto-osapuolen kauaskantoisista aseistariisuntaehdo- 
tuksista. Ne pyrkivät sopimaan suljetuista istunnoista ja rajoittamaan 
julistukset tulevasta aseistariisunnasta yhteen. Neuvosto-Venäjä oli kui- 
tenkin valmistautunut iskemään ratkaisevasti rauhan puolesta, ja aina- 
kin kansankomissariaatin Puolan- ja Baltian-osasto oli jälleen huomatta- 
van optimistinen: ”Tunnin päästä räjähtää konferenssissa pommi, joka 
epäilemättä vaikuttaa koko maailmaan. Delegaatiomme tulee antamaan 
julistuksen, jossa ilmoitetaan päätöksestämme vähentää armeijaa jopa 
200 000 miehellä.”'48 

Ulkoasiainkansankomissariaatilla oli perusteita käsitykselleen siitä, 
että se oli hyvin informoitu vastapuoltensa aseistariisuntakonferenssia 
koskevista näkemyksistä. Neuvosto-Venäjän lähettiläs TSernyh oli rapor- 
toinut varaulkoasiainkansankomissaari Litvinoville Suomen hallituksen 
näkemyksistä viikkoa ennen konferenssia. Neuvosto-Venäjän edustaja 
viittasi eduskunnan ulkoasiainvaliokunnan suljettuun istuntoon, jossa 
pääministeri Vennola oli esitellyt Suomen tavoitteita. Hallitus oli ”hyvin 
skeptinen konferenssista saavutettavien tulosten suhteen”, koska Kan- 
sainliiton aseistariisunnassa ottama linja rajoitti Suomen vaihtoehtoja 
suhteessa Neuvosto-Venäjään, ja koska Suomen delegaatio ei neuvotte- 
lisi Suojeluskuntien lakkauttamisesta tai rajoittamisesta osana aseista- 
riisuntaa. Tämä kuvasti sisällissodan jälkeisen tilanteen haurautta Suo- 
messa, ja miten oleellisina takuina Suojeluskunnat nähtiin voittaneelle 
järjestelmälle. 


147 AVP RF, 04/41/251/53423, Ganetski-TSernyh, 25.11.1922. Moskovan aseistariisuntakonferenssista tar- 

Pääministeri ”edelleen mainitsi suhteet muiden reunavaltioiden kans- 
sa ja totesi että hallitus esittää yleistä yhteistyötä puolustuspolitiikassa 
Latvian ja Viron kanssa. Suhteessa Puolaan hallitus ei pidä toivottavana 
sitoa käsiä, erityisesti siksi että Puola on tunnustanut Bessarabian [nyk. 
Moldova] kysymyksen mahdolliseksi casus belliksi suhteissa Venäjään.” 

Vennolan mukaan Romanian miehittämä Bessarabia oli etäinen Suo- 
melle ja Puola otti liian suuria riskejä ulkopolitiikassaan. Raporttinsa 
lopussa TSernyh ei jättänyt korostamatta Suomen Puolaa ja Romaniaa 
koskevien varausten merkitystä: ”Voi sanoa, että puolalaisten esiintymi- 
nen Bessarabian kysymyksessä teki meille joukon palveluksia.”'49 Neu- 
vostoliiton ulkopolitiikkaa ei vaivannut varsinaisesti Suomen rajallinen 
valmius aseistariisuntaan, vaan sille oli oleellisempaa Suomen pysymi- 
nen erillään Puolasta. 


”Saksan lokakuusta” Iso-Britannia-suhteiden 
rakentamiseen 


Ensimmäisen maailmansodan jälkeen keskeisenä ongelmana Euroopas- 
sa oli mantereen jälleenrakentaminen ja Saksan sotakorvausten järjes- 
telyt. Molempia oli jo yritetty ratkaista samalla kertaa Iso-Britannian 
pääministeri Lloyd Georgen organisoimassa Genovan konferenssissa 
keväällä 1922, onnistumatta. Nyt ongelmat maksujärjestelyissä näyttivät 
johtavan voimatasapainon äkilliseen järkkymiseen Euroopassa vuoden 
1923 alussa. Tämä poliittinen konflikti nosti Saksassa esiin sellaisia yh- 
teiskunnallisten rakenteiden heikkouksia, jotka viittasivat Barrington 
Mooren poliittisen modernisaation mallin toiseen ryhmään: keskeytet- 
tyyn vallankumoukseen ja autoritaariseen modernisaatioon. Weimarin 
Saksan parlamentaarinen, alussa sosiaalidemokraatteihin nojaava hal- 
linto oli riippuvainen paljolti monarkisteina pysyneiden, usein aatelis- 
taustaisten upseereiden johtamasta armeijasta. Weimarin tasavallan 
legitimiteetti haastettiin toistuvasti sekä vasemmalta että oikealta. 

Voittajat olivat saaneet Saksan sotakorvausten loppusumman, 132 mil- 
jardia kultamarkkaa, määriteltyä lopulta vuonna 1921. Länsimaiden julki- 
nen mielipide piti summaa liian pienenä, mutta taloustieteilijät ja poliiti- 
kot tiesivät sen tuntuvasti Saksan maksukykyä suuremmaksi. Samana 
vuonna käytännössä maksettava summa pudottiin 50 miljardiin kätei- 
sen ja tavaratoimitusten yhdistelminä 36 vuoden maksuajalla. Maksu- 
ehtoja ei silti määritelty lopullisesti, ja Saksa pyrki kaikin tavoin hakema- 
maan niihin lievennyksiä. Ranskan ja Iso-Britannian tavoitteet erosivat 
sotakorvausten suhteen toisistaan. Ranskalle ne olivat myös keino hi- 
dastaa Saksan nousua takaisin suurvallaksi, Iso-Britannialle oli keskei- 
sempää palauttaa Saksan taloudellinen toimintakyky, jotta kauppa sen 
kanssa parantaisi brittien oman ja Euroopan talouden elpymistä. Lisäksi 
sotakorvaukset nähtiin voittaneissa Ranskassa ja Iso-Britanniassa oleelli- 
sena taloudellisena resurssina, varsinkin kun mailla oli omia sotavelko- 
jaan maksettavana liittolaiselleen Yhdysvalloille, joka ei ollut valmis 
antamaan niitä anteeksi. Saksa maksoi sotakorvaustensa ensimmäisen 
erän vuonna 1921, mutta haki kesällä 1922 maksujen keskeyttämistä, 
moratoriota, paitsi loppuvuodelle, myös vuosille 1923 ja 1924. Ranska 
ja Belgia vastasivat 11.1.1923 miehittämällä Ruhrin teollisuusalueen jo 
Versaillesin sopimuksen perusteella miehitetyn Reininmaan itäpuolelta. 
Tämä ja syksyllä 1922 käynnistynyt hyperinflaatio näytti johtavan Saksan 
valtion romahtamiseen." 

Saksan ja länsivaltojen välinen kriisi johti kahteen vastakkaiseen lin- 
jaan Neuvostoliiton ulkopolitiikassa. Maantieteellisestä tai geopoliitti- 
sesta näkökulmasta tällainen kehitys oli neuvostovaltiolle erittäin huo- 
lestuttava. Ideologisesta näkökulmasta Saksan romahdus syksystä 1923 
tarjosi vielä yhden mahdollisuuden vallankumoukselliselle poliittiselle 
järjestelmälle manner-Euroopan keskeisessä maassa. Ulkoasiainkan- 
sankomissaari TSitSerin ja NKID lähtivät siitä, että Saksan riippumatto- 
muutta ja sen kanssa saavutettua erityissuhdetta tulisi kaikin keinoin 
tukea ja vakauttaa. Saksan valtion romahtaminen heikentäisi huomatta- 
vasti Neuvostoliiton geopoliittista asemaa, jos Ranskan joukot sen seu- 

rauksena etenisivät Ruhrilta Berliiniin. Tällöin Ranskan armeijalla olisi 
suora pääsy Puolaan, joko sen tueksi sodassa Neuvostoliittoa vastaan, tai 
mahdollisesti hyökätessään itse. 

Politbyroo kiinnitti huomiota Ruhrin miehitykseen jo seuraavana päi- 
vänä. Stalin ehdotti Ruhrin miehityksen ja kasvavan sodan uhan tuomit- 
sevaa vetoomusta joko neuvostojen toimeenpanevan keskuskomitean 
(VTsIK) nimissä Euroopan kansoille tai neuvostohallituksen nimissä 
eurooppalaisille valtioille. Ulkoasiainkansankomissariaatti sai tehtä- 
väkseen laatia luonnoksen, nimenomaan neuvostojen toimeenpanevan 
komitean nimissä, millä todennäköisesti haluttiin välttää hallitustason 
virallista, julkista kannanottoa. Viikkoa myöhemmin politbyroossa näkyi 
hyvin, miten NKID:in Saksan suvereniteettia tukevaa linjaa sovellettiin 
Puolan osalta. Varaulkoasiainkansankomissaari Litvinovin esityksestä 
sotilasvallankumouksellisen neuvoston tuli laatia rajoitettu mobilisaatio- 
suunnitelma läntiselle rintamalle, ”jos Puolan politiikka sitä meiltä vaa- 
tisi”. Trotski sai tehtäväkseen tarkistaa Pravdaan ja Izvestijaan tulevat 
artikkelit, joissa varoitettiin ”puolalaisia seikkailijoita” lähettämästä 
joukkoja Saksaan. Artikkelien sävy esitettiin ”epämääräisesti, mutta hy- 
vin uhkaavasti.” Trotskin ja Stalinin kilpailu alkoi olla jo aistittavissa, 
kun ranskalaisia vastaan lakkoilevia Ruhrin työläisiä päätettiin avustaa 
100 000 kultaruplalla. Ehdotus oli Trotskin, mutta se hyväksyttiin 
Stalinin täydennyksellä, jonka mukaan ammattiliittojen keskusjärjestön 
nimissä annettua avustusta ei tulisi jakaa Neuvosto-Venäjän lähetystön, 
vaan Saksan kommunistipuolueen (KPD) kautta." 

Kesän aikana politbyroossa vahvistui näkemys, että Ruhrin miehitys 
oli aiheuttanut Saksassa taloudellisen ja poliittisen järjestelmän kriisin, 
joka johtaisi vallankumoukselliseen tilanteeseen syksyllä. Tämä ristiriita 
Ruhrin miehityksen ideologisen tavoiteltavuuden ja geopoliittisen uh- 
kan välillä Neuvostoliiton Saksa-suhteessa jätti pysyvän jäljen neuvosto- 
johdon ideologisiin tulkintoihin. Lähivuosina se myös kyseenalaisti sel- 
västi sen ulkopolitiikan uskottavuutta. Jatkossa käy selväksi, miltä osin 
Saksan kriisi välittyi Neuvostoliiton reunavaltiopolitiikan tavoitteisiin. 

Saksan kommunistista puoluetta (KPD) neuvonut Radek ei vielä tou- 
kokuussa 1923 nähnyt edellytyksiä proletaariselle vallankumoukselle. 
Hän oli valmis yrittämään ”kansallisbolSevistista” taktiikkaa, jolla py- 
rittiin houkuttelemaan osaa alemmasta keskiluokasta kommunistien 
tueksi osin nationalistisin tunnuksin, Versaillesin rauhaa vastustamalla. 
Tämä ei toiminut, ja Radek kehotti KPD:tä välttämään ennenaikaista 
kumousta, mutta elokuuhun mennessä hänen kantansa muuttui. Polit- 
byroon kokous 23.8.1923 päätti aloittaa valmistelut Saksan proletaarisen 
vallankumouksen tukemiseksi ja johtamiseksi. Sekä Trotski että Buha- 
rin kannattivat tätä näkemystä. Nimenomaan Trotski katsoi vallankumo- 
uksen olevan vain viikkojen tai kuukausien päässä. Stalin taas ei usko- 
nut Saksan vallankumoukseen sinä vuonna ja epäili sen puhkeamista 
seuraavana keväänäkään. 5? 


KAHDENVÄLISET SUHTEET JA NIIDEN ONGELMAT: 

SUOMI ERILAISENA BALTIAN MAANA 

Suomen ja Neuvostoliiton suhteissa teemat säilyivät pitkälti samoina 
kuin edellisinäkin vuosina, mutta painotuksissa tapahtui muutoksia. 
Keskeisiä teemoja neuvostoulkopolitiikan näkökulmasta olivat kauppa- 
suhteiden avaaminen ja nationalismiin sekä valtion legitimiteettiin liit- 
tyvät kysymykset. 

Kauppasopimus ja sen saavuttamiseksi käytävät neuvottelut nousi- 
vat toistuvasti esiin keväällä ja kesällä 1923, pitkälti jo edellisen vuoden 
yleisten taloussuhteiden ja investointien kasvuun tähtäävien tavoitteiden 
pohjalta. Siinä missä kauppasopimusneuvotteluja myöhemmin kesällä 
arvioitiin virallisten toimijoiden, neuvotteludelegaation tai pääministe- 
rin kommenttien kautta, keväällä oli tilaa tarkastella yksityisempääkin 
yritteliäisyyttä. Suhteellisen merkittävänä taloussuhteiden avaajana näh- 
tiin jo aiemmiin rukiin ostoissa välittänyt, kirjailijana ja vasemmistolai- 
sena kulttuurivaikuttajana paremmin tunnettu Hella Wuolijoki, ”joka 
suomalaisessa lehdistössä esiintyy laajan Poliittisen salongin pitäjänä 
— —”. Kun lehdistö tiesi myös hänen toimivan välittäjänä Venäjän-kau- 

passa ”ja nämä tiedot vastaavat todellisuutta”, kaupallinen edustusto 
oli valmis luopumaan hänen palveluksistaan, huolimatta taloudellisille 
suhteille annetusta kasvavasta merkityksestä Neuvostoliiton ulkopolitii- 
kassa. 

Helsingin lähetystössä TSernyh kuitenkin piti ilmeisesti Wuolijokea 
arvossa. Hän ihmetteli sitä, että satunnainen epäedullinen kirjoitus jos- 
sain oikeistolehdessä oli saanut kaupallisen edustuston keskeyttämään 
yhteydet Wuolijokeen. Wuolijoen ”kanssa toverit [ulkomaankaupan 
kansankomissaari] Krasin ja [varaulkomaankaupankansankomissaari 
Moisei Ilits] Frumkin käyvät neuvotteluja anglo-amerikkalaiseen pää- 
omaan pohjaavan sekayrityksen perustamisesta, mihin pääomaan täkä- 
läiset oikeistopiirit suhtautuvat vihamielisesti, nähden siinä sympatiaa 
[sana alleviivattu] Neuvosto-Venäjää kohtaan”. TSernyh itse ei mitä il- 
meisemmin ollut vankka pääoman sympaattisuuden tai epäsympaatti- 
suuden kannattaja. 

Hella Wuolijoen hyvistä palveluista ei kuitenkaan välittömästi oltu 
luopumassa. Tämä kävi ilmi muutaman päivän sisään lähetystön oltua 
yhteydessä suoraan ulkomaankaupankansankomissaari Krasiniin. Suo- 
malais-venäläisen sekayhtiön perustamisessa havaittiin selviä riskejä, 
mutta kiinnostusta löytyi vielä. Kahdesta keskushenkilöstä Wuolijoki 
oli tuomassa tai välittämässä pääomaa yritykseen, Frkki Makkonen vain 
”yhteyksiä keskushallintoon” entisenä Edistyspuolueen kauppa- ja teolli- 
suusministerinä. Lähetystö toivoi, että spekulanttina pidetyn Makkosen 
paikalle saataisiin ”sentyyppinen ihminen kuin esimerkiksi Hackzell.” 
Wuolijoen ”läheisyys kommunisteihin” nähtiin, ilmeisesti rahoitusnäkö- 
kulmasta, haitallisena tekijänä. Tämän vuoksi Makkoseen jouduttiin no- 
jautumaan, mutta Wuolijoella oli tähän ratkaisu- ja rahoitussuunnitelma 
valmiina: hän ”oli jo keskustellut (illalla) Kansallis-Osake-Pankin johta- 
jan Paasikiven kanssa, ja katsoi Paasikiven pitävän toivottavana, että 
pankki hankkii huomattavan määrän osakkeita — aina puolet pääomas- 
ta”. Missä määrin optimismi KOP-rahoituksesta oli perusteltua, ei käy 
kirjeenvaihdosta ilmi. Lopuksi sekayhtiön edellytyksiksi todetaan se, että 

saadaan ulkoista pääomaa ja että yhtiön hallituksessa on enemmistö 
Suomen kansalaisia, kuten Suomen laki edellyttää. Kun edellinen oli 
Wuolijoen vastuulla, jälkimmäisestä järjestymisestä todetaan, ”että hal- 
lintoon [hallitukseen] valitaan meiltä [ven. ot nas] jonkinlainen Suomen 
kansalainen.”54 Samat henkilöt tulivat esiin vielä vuonna 1930 puutava- 
ran tuontiin keskittyvän yhteisyrityksen suunnittelussa. Tällöinkin ra- 
hoitusta tunnusteltiin KOP:sta, mutta sopimustekniseksi asiantuntijaksi 
oli saatu jo silloin Moskovan-lähettilään tehtävistä palannut Hackzell.'5 

Yhteisyritykset olivat osa Neuvostoliiton senhetkistä laajempaa kaup- 
papolitiikkaa. Tämä näkyy suhteissa läntisiin suurvaltoihinkin, mutta 
suomalaisten virkamiesten nimien esiintyminen tässä yhteydessä nostaa 
esiin rinnastuksen Viroon. Neuvostoliiton poliittinen vaikutusvalta siellä 
perustui Magnus Ilmjärven mukaan osin yhteisyrityksiin, joiden kautta 
järjestettiin taloudellisia etuja korkeille virkamiehille ja keskeisille polii- 
tikoille. Viron keskeisin poliitikko ja valtionpäämies Konstantin Päts 
sai jo vuonna 1924 rahalähetyksiä neuvostoliittolais-virolaisen kauppa- 
huoneen kautta ja vuodesta 1926 huomattavia palkkiota neuvostoliitto- 
laisen öljynvälityssyndikaatin laillisena neuvonantajana toimimisesta. 
Kun nämä rahapalkkiot pidettiin salaisina,5* ne on mahdollista nähdä 
myös neuvostoulkopolitiikan painostusvälineenä suhteessa virolaisiin 
päättäjiin. 

Jatkossa kauppasuhteiden avaamisessa neuvostolähetystö keskittyi 
kauppasopimuksen mahdollisuuteen, jota arvioitiin kahdenvälisiä suh- 
teita laajemmassa yhteydessä. Sekä Suomen delegaatio kuin pääministe- 
ri Vennolakin kommentoivat kauppasopimusneuvotteluja optimistisesti. 
Helsingin-edustusto piti tätä selvänä merkkinä Suomen halusta solmia 
sopimus, jonka ehtoja TSernyh piti jopa edullisempina suomalaisille 
kuin heille.57 Tämä oli ymmärrettävää, sillä kauppasopimus Suomen 
kanssa oli myös väline Neuvostoliiton reunavaltiopolitiikassa: Ulko- 
asiainkansankomissariaatin Baltian-osasto korosti, miten sopimuksen 

solmiminen, huolimatta kiistoista muun muassa karjalaispakolaisten 
armahtamisista ja Nevan kautta kulkevasta uitosta, ”huomattavasti pa- 
rantaisi keskinäissuhdettamme Suomen kanssa, millä olisi suuri vaiku- 
tus Baltian maissa ja Puolassa”. Tällöin se toisaalta toimisi esimerkkinä 
näille maille, toisaalta erottaisi sitä niistä.$ Huolimatta vaihtelevista po- 
liittisista kiistakysymyksistä, Puolan, Viron ja Latvian hallitukset olivat 
jo helmi-maaliskuussa tehneet aloitteet kauppasopimusneuvotteluista 
Neuvostoliiton kanssa."9 


ITÄ-KARJALA JA RAJAVÄLIKOHTAUKSET 

Toinen Suomen roolia neuvostoulkopolitiikassa määrittävä tekijä olivat 
rajavälikohtaukset, joiden merkitys korostui syksystä alkaen. Korhosen 
tutkimuksessa vuoden 1923 rajavälikohtauksien merkitystä Neuvostolii- 
tolle, erityisesti vuoden jälkipuolella, on selitetty Saksan vallankumous- 
mahdollisuuksien neuvostoulkopolitiikkaan luomilla jännitteillä.'*e 
Rajavälikohtaukset alkoivat kuitenkin varhemmin, jo keväällä, ja ne 
liittyivät molemmin puolin ulkopolitiikan ja ideologian sekä poliittisen 
järjestelmän pohjalta nousseisiin ristiriitoihin. 

Huhtikuun jälkipuolella neuvostoedustusto otti yhteyttä ulkominis- 
teri Vennolaan, kun rajan yli oli hyökätty. Hyökkääjistä toinen kuoli ja 
toinen ”vangittiin papereineen ja aseineen”, joiden perusteella Neuvosto- 
liitto epäili suomalaisen organisaation johtavan hyökkäyksiä Salmista 
ja Suojärveltä. Vennola ja läsnä ollut Suomen rajavartioston päällikkö 
kiistivät tietävänsä asiasta, mutta Vennola lupasi tutkia tapahtumia. Seu- 
raavina päivinä venäläiset toimittivat yleisesikuntaan ja rajakomitean 
Suomen delegaation johtajalle Erik Heinrichsille yksityiskohtaiset tiedot 
dokumenteista, joista löytyi suomenkielinen leima, jossa luki ”yleisesi- 
kunta” sekä kirjaimet ITK, Itä-Karjalan komitea. Neuvostoedustuston 
mukaan kyse oli Suomessa koulutusta saaneista itäkarjalaisista pakolai- 
sista, joita oli värvätty tiedusteluretkille Neuvostoliittoon. Suomalaisten 

viivyttely tutkimuksissa oli Puolan- ja Baltian -osaston mukaan harmil- 
lista, mutta käsitettävää, kun kyse oli vakoiluorganisaation peittelystä. 
Vahingot Neuvostoliiton pitkän rajan puitteissa olivat ilmeisesti kuiten- 
kin jääneet rajallisiksi, sillä ”Tietenkin me hieman suurentelemme raja- 
nylitysten vaarallisuutta — [ne] ovat väliaikainen uhka, mutta epäilyksettä 
nämä tiedusteluryhmät valmentavat jäseniään tuleviin hyökkäyksiin”. 
Newvostoliittolaisilla oli kuitenkin aineistonsa pohjalta kiistaton 
näyttö, jonka he uskoivat ”sallivan suomalaisten viranomaisten ryhtyä 
toimenpiteisiin, jottei tulisi merkittävää skandaalia”! Tavallisuudesta 
poiketen NKID:in kollegio ja ulkomaantiedustelu INO-OGPU sisältyivät 
raportin jakeluun. Itse asiassa venäläisillä oli selvä käsitys, että karjalais- 
ten sotilaskoulutus Lapualla oli siirtynyt ”maanomistaja Kosolan talosta 
Lapuan kunnan kappeliin”, mikä oli tuotu esiin jo huhtikuun alussa 
Vennolalle jätetyssä nootissa.'*? Saksan tilanteen ohella lokakuussa raja- 
välikohtauksia kärjisti se, että Suomen puolelta toimineet karjalais- 
emigrantit olivat tappaneet venäläisen rajapiirin päällikön, Lavrovin. 
Ulkoasiainkansankomissaari TSitSerin ja Puolan- ja Baltian-osaston uusi 
päällikkö, Viktor Kopp, raportoivat tapauksen selvittelystä politbyroolle. 
Suomen hallitus torjui vaatimukset korvauksista. Sen sijaan se myön- 
tyi rajakomitean laajennetuin valtuuksin suorittamiin tutkimuksiin ja 
rajanylitykset sallineiden paikallisten viranomaisten haastamiseen oi- 
keuteen. Tämän ulkoasiainkansankomissariaatti katsoi tyydyttäväksi.'9 
Se että rajavälikohtaukset liittyivät Itä-Karjalan vastaiseen rajaan ja 
sieltä tulleisiin pakolaisiin, teki niistä turvallisuuspolitiikan ohella natio- 
nalismiin ja poliittiseen järjestelmään kiinnityviä kysymyksiä. Rajaväli- 
kohtausten aikana ja niiden jälkeen Neuvostoliiton ja Suomen välillä 
keskusteltiin Karjalan kapinan pakolaisten paluumahdollisuuksista Neu- 
vostoliittoon. Lisäksi keskusteltiin armahdusten ehdoista yleisemmin 
palaajille molemmin puolin. Neuvostoliiton ja Suomen poliittisten jär- 
jestelmien legitimoinnin erot tulevat näkyviin varsin avoimesti kiistassa 

armahdusten soveltamisesta. Suomalaiset lähtevät Tsernyhin mukaan 
siitä, että armahdus ”ei koske poliittisia rikoksia, s. o. rikoksia poliittista 
järjestelmää [ven. stroja] vastaan”. Tämä ei kuitenkaan estänyt suoma- 
laisia tekemästä uutta tulkintaa siitä, että kansallisen itsemääräämisoi- 
keuden hyväksi tehdyistä rikoksista armahdettaisiin Neuvostoliitossa. 
Neuvostonäkökulmasta tällöin suomalaisiin kommunisteihin ja itäkarja- 
laisiin nationalisteihin sovellettaisiin eri periaatteita, eikä tältä pohjalta 
tullut tehdä sopimusta.'*t Molemmille sisällissodan käyneille osapuolille 
siis sopi poliittista järjestelmää vastaan tehtyjen rikosten rangaistavuus, 
mutta kumpikin haki lievennyksiä omaa järjestelmäänsä tukevien teko- 
jen tekijöille, nationalisteille tai kommunisteille. 

Lopuksi Itä-Karjala oli myös se linkki, joka osin yhdisti Neuvostoliiton 
tavoitteita Suomessa sen laajempiin tavoitteisiin reunavaltioissa ja Sak- 
sassa. Kiista siitä, ettei Neuvostoliitto toteuttanut Tarton rauhansopi- 
muksessa mainittua Itä-Karjalan itsehallintoa, oli esillä kautta vuoden. 
Suomi yritti jälleen, kuten vuosina 1921-1922, ajaa asiaa kansainvälisellä 
kentällä pyytämällä Kansainliiton pysyvää neuvostoa ottamaan siihen 
kantaa. Ulkoasiainkansankomissaari TSitSerin esitti neuvostohallituksen 
protestin Suomen tätä ”uutta politiikkaa” kohtaan helmikuun lopulla. 
Hän kertasi Neuvostoliiton argumentit Itä-Karjalan asemasta Neuvosto- 
liiton osana ja kaikenlaisen ulkopuolisen puuttumisen siihen olevan se- 
kaantumista SNTL:n sisäisiin asioihin. Asian esiin nostaminen kansain- 
välisellä areenalla ”ei ollut vain epäkohteliasta Venäjää [Rossija] kohtaan, 
vaan ristiriidassa Tarton rauhansopimuksen kanssa, joka oli lopullisesti 
ratkaissut asian — —”."65 

Huhtikuun lopulla Tsernyh Helsingissä saattoi arvioida jo huomatta- 
vasti kepeämmin Suomen Itä-Karjala-aloitteen merkitystä: ”Ei voi sanoa, 
että Karjalan kysymystä käsitellään Kansainliitossa erityisellä kiireellä.” 
Hän katsoi Suomen aloitetta vastaan olevan ensinnäkin Neuvostoliiton 
kielteinen kanta välityksestä Itä-Karjalan konfliktissa edellisenä vuonna, 
toisekseen helmikuussa Suomelle jätetty nootti, ja kolmanneksi Suo- 
men hallituksen Tarton rauhansopimuksesta Kansainliitolle tekemä 


164 AVP RF, 04/41/252/53435, Tsernyh-Ganetski 8.5.1923. 
165 DVP SSSR, dok. 116 TSitSerin-Hackzell 27.2.1923. 

virheellinen ranskankielinen tulkinta: ”Vastaava [virheellinen] nootti 
osoitettiin meille viime kesänä. Se pilasi Suomen hallitukselta kokonaan 
sen argumentaation.” 

Vaikka kahdenvälisessä prosessissa uskottiin pärjättävän, mahdollista 
riskiä arvioitiin Itämeren alueellisissa puitteissa länsikytköksin: ”Mutta 
on täysin mahdollista että Ranska (Puolan kanssa) yrittää saada Karjalan 
kysymyksessä hieman pääomaa, luvaten myönteistä päätöstä kansain- 
välisessä [Haagin] tuomioistuimessa, jonkinlaiselle Suomen ja Puolan 
yhdistelmälle [rajakiistoissa Neuvostoliiton kanssa].”**$ Neuvostoliiton 
periaatteellinen linja Kansainliittoon vahvistui kuukautta myöhemmin. 
Silloin Haagin kansainvälinen tuomioistuin halusi saada Neuvostoliitol- 
ta informaatiota selvittäessään, oliko Neuvostoliitolla Karjalan itsehallin- 
tokysymyksessä velvoitteita Suomea kohtaan. TSitSerin neuvoi Stalinia 
olemaan vastaamatta, jottei tunnustettaisi tuomioistuimien auktoriteet- 
tia puuttua sellaiseen, minkä katsottiin olevan Neuvostoliiton sisäinen 
asia. Kansainliittoa ja siihen yhteydessä olevaa Haagin tuomioistuinta ei 
myöskään voitu pitää puolueettomana, kun ”sitä [Kansainliittoa] johta- 
vat suurvallat ovat meitä vastaan”. Tšitšerin kiinnitti erikseen huomiota 
siihen, ettei Kansainliitto ollut lähestynyt Neuvostoliittoa ”kiistan osa- 
puolena tai syytettynä”, vaan ainoastaan tiedonlähteenä." Tämä saattoi 
johtua siitä, ettei Neuvostoliitto ollut järjestön jäsen. 

Itä-Karjalan rajojen herkkyys kuvastui kesällä Edvard Gyllingin kans- 
sa käydyissä keskusteluissa Murmanskin alueen liittämisestä siihen: 
Lähetystö Helsingissä ei suosittanut sitä, kun Kuolan niemimaa sisältyi 
myös Suur-Suomen tavoitteisiin ja karttoihin. Muutaman päivän sisään 
tulikin ”puoluejärjestyksessä” VKP(b):n päätös Itä-Karjalan neuvosto- 
tasavallan alueesta, ilman Murmanskin aluetta.'*$ Itä-Karjalan ylikan- 
sallinen luonne kahdenvälissä suhteissa näkyi myös mainiosti aluetta 
johtaneen Gyllingin kannoissa, joissa Itä-Karjala oli osa punaista Suur- 
Suomea ja laajempaa Skandinavian neuvostotasavaltaa. Hänen mu- 
kaansa sosialismin kannatukselle oli oleellista, että karjalaiset talonpojat 


166 AVP RF, 04/41/252/53435, Tsernyh-Ganetski 26.4.1923. 
167 RGASPI, 3/66/576, TSitSerin-Stalin 25.5.1923 ja 29.5.1923. 
168 AVP RF, 04/41/252/53435, Tsernyh-Ganetski 6.6.1923, Bitner-TSernyh 9.6.1923. 

suomalaistettaisiin ja saataisiin sen tueksi, pelkkä kaupunkien pieni ve- 
näläinen työväenluokka ei riittäisi.'69 


SAKSAN VALLANKUMOUS JA REUNAVALTIOT 
Enemmän kuin rajavälikohtauksilla, Saksan tilanteen kärjistymisellä oli 
todennäköisesti vaikutusta Suomen kanssa käydyn Itä-Karjala-kiistan 
saamaan huomioon Neuvostoliiton johdossa. Puola oli se toimija, joka 
yhdisti neuvostoulkopolitiikan alueellisen tason, Itämeren ja Baltian, 
laajempiin tavoitteisiin suhteissa Euroopan suurvaltojen kanssa. Alueel- 
lisesti neuvostoulkopolitiikan tavoitteena oli estää Puolaa saamasta liitto- 
laisia, ja Ruhrin miehityksen jälkeen oli varauduttu estämään sen puut- 
tuminen Saksan tilanteeseen vähintään sotilaallisen voiman näytöllä. 
Suomalaisten esillä pitämä kiista Itä-Karjalan itsehallinnosta kesti läpi 
vuoden ja tarjosi mahdollisuuksia Puolalle liittolaistensa kartuttamiseen. 
Reunavaltioiden ulkoministerikonferenssi kokoontui Riiassa heinäkuus- 
sa 1923 latvialaisten aloitteesta. Vaikka sekä latvialaiset että virolaiset 
olivat osin pettyneitä Puolan panokseen, kokonaisuutena se elvytti reu- 
navaltioyhteistyötä. Reunavaltioyhteistyö ei ollut Puolan ulkopolitiikan 
ainoa painopiste, mutta sille kelpasi silti näiden maiden tuki Neuvosto- 
liittoa vastaan ja Kansainliiton neuvoston vaihtuvan paikan saamiseksi. 
Puola esitti myös reunavaltioiden välisen ”ystävyyssopimuksen” allekir- 
joittamista seuraavassa, joulukuussa Varsovassa pidettävässä konferens- 
sissa.7* Neuvostonäkökulmasta oli riski sille, että liittolaisten vahvista- 
mana Puola kykenisi syksyllä helpommin puuttumaan tapahtumiin 
Saksassa vaarantaen joko neuvostoulkopolitiikan geopoliittiset edut tai 
Kominternin ja puolueen vallankumoukselliset tavoitteet. 

Syyskuun lopulla politbyroo ja Komintern aloittivat Saksan vallanku- 
mouksen käytännön valmistelut. KPD:n maltillinen johtaja taivuteltiin 
vallankumouksen kannalle. Saksaan lähetettiin neuvonantajaksi muun 


169 Kangaspuro, 2000, 130—131 Neuvostoliitossa harjoitetusta kansallisen kulttuurin tukemiseen perus- 
tuvasta kansallisuuspolitiikasta (ven. korennizatsija), jolla oli tarkoitus välttää separatistinen nationa- 
lismi. 

170 Korhonen, 1966, 78-79 Puolan aktiivisuuden voimistumisesta Riian konferenssissa suomalaisten 
lähteiden pohjalta, vrt. Lehti, 1999, 434-435 puolalaisten rajallisesta kiinnostuksesta reunavaltio- 
yhteistyöhön virolaisten lähteiden pohjalta. 

muassa OGPU:n varajohtaja ja keskuskomitean sotilasvallankumouksel- 
lisen neuvoston jäsen Unsliht, joka oli jo ehtinyt kunnostautua Puolan 
vallankumouskomitean jäsenenä vuonna 1920. Rahaa ja neuvonantajia 
lähetettiin Berliinin lähetystön kautta ja Hampurissa purettiin aselaste- 
ja Pietarista Saksin osavaltion työläismiliisin aseistamiseksi. Vallanku- 
moussuunnitelman toteuttamisen käynnisti Zinovjevin sähke 1.10.1923. 
Yritys kuitenkin epäonnistui, sillä Saksan viranomaiset olivat siitä var- 
sin hyvin selvillä, eikä paikallisia lakkoja laajemmalle vallankumousliik- 
keelle ollut kannatusta. Paikallinen armeijan komentaja riisui Saksin 
työläismiliisin aseista, ja KPD keskeytti kumousyrityksen. Tieto tästä 
ei saavuttanut enempää Radekia kuin puolueen osaostoa Hampurissa, 
missä poliisi tukahdutti kumousyrityksen 23.10.1923." 

Tätä taustaa vasten saattaisi selittyä sekä suomalaisten aktivistien 
nousu syyskuun lopulla politbyroon esityslistalle että asian pehmennetty 
käsittely: NKID ohjeistettiin käymään keskustelua suomalaisten kanssa 
aktivisteista, mutta ”epämuodollisessa järjestyksessä” ja olemaan ”esittä- 
mättä virallisia vaatimuksia”.?? Mitä pidemmälle vallankumouksen edis- 
tämiseen sitouduttiin Saksassa, sitä tarpeellisempaa olisi estää muiden 
ulkovaltojen, Puola mukaan lukien, puuttuminen sen tilanteeseen. Siksi 
myöskään Suomea ei tullut työntää Puolan liittolaiseksi painostamalla 
sitä Itä-Karjalan valloittamiseen pyrkivien aktivistien tavoitteilla. 

Politbyroo käsitteli Saksan vallankumouksen valmisteluja lokakuun 
alussa, kolme päivää sen jälkeen, kun Zinovjev oli kehottanut Saksan 
kommunistipuoluetta aloittamaan toiminnan. Pääriskinä nähtiin, enteel- 
lisesti, epäyhtenäisyys Saksan puolueen johdon vallankumouksellisen 
suuntauksen ja ”työläisjoukkojen objektiivisen aseman ja mielialan vä- 
lillä” Neuvostoulkopolitiikan ja maan johdon ideologisten tavoitteiden 
ristiriita Saksan osalta tuli myös avoimesti esiin, kun arvioitiin Trotskin 
ja Zinovjevin kiinnostusta seurata tapahtumia paikan päällä: Politbyroon 
mukaan ”se on ehdottomasti mahdotonta, sillä heidän pidättämisen- 
sä Saksassa aiheuttaisi mittaamatonta tuhoa SNTL:n kansainvälisille 
suhteille ja itse Saksan vallankumoukselle.” Heidän sijastaan Saksaan 


171 Jacobson, 1994, 133. 
172 RGASPI, 17/3/384, TSitSerin politbyroolle 27.9.1923. 

lähetettiin politbyroon jäsenet Georgi Pjatakov, Radek, Jan Rudžutak ja 
Valerian Kuibysev, jotka aiheuttaisivat ilmeisesti rajallisempaa vahinkoa 
jäädessään kiinni. Tämän nelikon tuli harkintansa mukaan ottaa yhteys 
Neuvostoliiton Berliinin lähettilääseen, Nikolai Krestinskiin, ja jos näin 
voidaan tehdä turvallisesti, jättää tälle ratkaiseva ääni toiminnan osalta. 
Lopuksi varauduttiin leivän lähettämiseen vallankumoukselliseen Sak- 
saan sekä KPD:n rahoituksen lisäämiseen puolella miljoonalla kultarup- 
lalla. Vielä kuukautta myöhemmin, kun vallankumousyritys oli jo epä- 
onnistunut Hampurissa, politbyroon kansainvälisten asioiden komissio 
ei ollut kokonaan luopunut toivosta: ”Saksan tapahtumien mahdollinen 
viivästyminen ei missään nimessä saa heikentää sotateollisia ja sotilaal- 
lisia valmistelujamme.”"? 

Huolimatta valmiuden nostamisesta, sotilaallisen väliintuloon juuri 
armeijansa kokoa vähentänyt Neuvostoliitto ei pyrkinyt eikä olisi siihen 
kyennytkään. Sen sijaan kauppa- ja huoltoreitit mahdollisesti vallanku- 
moukselliseen Saksaan haluttiin turvata. Ulkoasiainkansankomissariaa- 
tin Puolan- ja Baltian-osaston päälliköksi kesäkuussa nimitetty, aiempi 
Saksa-suhteiden tuntija Kopp lähetettiin Viroon, Latviaan, Liettuaan ja 
Puolaan loka-marraskuun vaihteessa. Ensisijaisesti tavoitteena oli saada 
varmuus kauppa- ja huoltoreiteistä rajatakuita ja hyökkäämättömyyssopi- 
musta vastaan, ja toissijaisesti vähentää Puolan vaikutusvaltaa pienem- 
missä Baltian maissa. Aloite sai positiivisimman reaktion Puolan kanssa 
rajariidoissa olevassa Liettuassa, maltillisemman Latviassa ja viileimmän 
reaktion Puolassa. Latvian osalta keskustelut jatkuivat seuraavana vuon- 
na ja Liettuan osalta johtivat sopimukseenkin. Suomelle esitystä ei tehty, 
huolimatta Latvian ulkoministerin tiedusteluista, eikä Suomen osallistu- 
minen neuvostonäkökulmasta ollut erityisen tavoiteltavaakaan. 

Aiemmat laadulliset arviot pois lukien, Suomi rajattiin neuvostoulko- 
politiikassa nyt ensimmäisen kerran laajan Baltian tai Itämeren ranta- 
maiden käsitteen (ven. Pribaltika) ulkopuolelle lähinnä syrjäisemmän 
sijaintinsa takia. Neuvostoulkopolitiikan kannalta riitti, että Suomi pysyi 
entisellä liittoutumattomalla linjallaan, vaikka ei ollutkaan puolueeton. 


173 RGASPI, 17/3/386, Politbyroon kansainvälisten asioiden komission kysymyksiä, pöytäkirja 38 4.10.1923 
ja pöytäkirja 42 3.11.1923. 

Näin se ei vahvistaisi Puolan asemaa sitoutumalla sen liittolaiseksi. 
Tämän vuoksi kahdenvälisissä suhteissa kannatti lopulta tulla vastaan 
Nevan uitossa ja kauppasopimusneuwvotteluissa, ja välttää olemassa ole- 
vien kiistojen kuten Itä-Karjalan paisuttamista."?* 

Kulunut vuosi 1923 oli ollut neuvostoulkopolitiikalle dramaattisten 
käänteiden vuosi. Sen aikana siirryttiin Ruhrin miehityksen luomasta 
uhasta Saksan suvereniteetille merkittävään tukeen vallankumoukselle 
maassa ja lopulta vahinkojen minimoimiseen perinteisen diplomatian 
keinoin. Saksan vallankumouksen epäonnistumisen myötä Kominter- 
nin merkitys ulkopolitiikan välineenä väheni tuntuvasti, ja ulkoasiain- 
kansankomissariaatin perinteisen diplomatian merkitys korostui. Vas- 
taavasti Stalinin epäilyt Saksan vallankumouksen osalta eivät ainakaan 
heikentäneet hänen asemaansa valtakamppailussa. Kriiseistä huolimatta 
vuosi päättyi Neuvostoliiton kannalta selvästi paremmissa merkeissä 
kuin se oli alkanut. Iso-Britanniassa työväenpuolue Labour voitti vaalit 
6.12.1923 ja muodosti hallituksen liberaalien kanssa. Kun brittiläis- 
neuvostoliittolaiset suhteet olivat ehtineet kiristyä lähelle katkeamispis- 
tettä konservatiivihallituksen kanssa kesällä 1923, tämä näytti muutta- 
van aiempia uhkakuvia, mikä näkyi myös Neuvostoliiton reunavaltio- 
politiikassa. Jo joulukuun lopulla TSitSerin nosti Izvestijalle annetussa 
haastattelussa esiin odotukset suhteiden paranemisesta Iso-Britannian 
kanssa, sekä ongelmat Ranska-suhteissa, niin taloussuhteisiin kuin 
myös sen Keski- ja Itä-Euroopan liittolaispolitiikkaan liittyen.” 


Neuvostoulkopolitiikan ”läpimurrosta” Locarnon 
liennytyksen luomiin haasteisiin 1924-1925 


Siinä missä odotukset Neuvostoliiton Saksa-suhteessa kokivat vuoristo- 
ratamaisia käänteitä vuonna 1923, seuraavan vuoden 1924 aikana lähes 


174 Korhonen, 1966, 90-91, Rupasov & TSistikov, 2001, 17—18 ja RGASPI, 159/2/9, Kopp-TSitSerin kes- 
kusteluista Meierovicsin kanssa 24.10.1923, RGASPI, 159/2/10, Stark-TSitSerin keskusteluista Pätsin 
kanssa 6.11.1923. 

175 Korhonen, 1966, 93-94, DVP SSSR, dok. 333, TSitSerin Izvestijalle 29.12.1923 suhteista Ranskaan ja 
Iso-Britanniaan. 

yhtä voimakkaat käänteet luonnehtivat suhdetta Iso-Britanniaan, läpi- 
murron odotuksesta sen haihtumiseen. Tämän lisäksi Saksa-suhde jou- 
duttiin määrittelemään uudelleen. Puoluejohdon ja ulkoasiainkansan- 
komissariaatin kolmesta ulkopolitiikan lähtökohdasta kaksi, Saksan 
ja länsivaltojen konflikti sekä ensimmäisen maailmansodan jälkeinen 
talouden kriisi näyttivätkin olevan ratkaistavissa. Tämän oli mahdollista 
nähdä heikentävän kolmatta oletusta, länsivaltojen välisiä konflikteja 
Neuvostoliiton turvallisuuden takaajana. 


N EUVOSTONÄKEMYKSET KANSAINVÄLISISTÄ SUHTEISTA 1924-1925 
Kuten Jacobsonin neuvostoulkopolitiikan ja ideologian vuorovaikutusta 
tarkasteleva tulkinta tuo esiin, Leninin tammikuisen 1924 kuoleman 
jälkeinen valtakamppailu oli myös kamppailua siitä, miten sosialismia 
tuli Neuvostoliitossa rakentaa ja kehittää. Sosialistista ideologiaa uudel- 
leentulkittiin niin, ettei sosialismin säilyminen ja menestyminen Neu- 
vostoliitossa enää edellyttänyt vallankumouksen nopeaa leviämistä ulko- 
mailla. Tulkinnan esitti alun perin Buharin, vaikka Stalin teki siitä tun- 
netumman päätettyään asettua vastustamaan Trotskin näkemystä jat- 
kuvasta vallankumouksesta. Samalla hän myös epäsuorasti irtautui 
Leninin tulkinnasta maailmanvallankumouksen merkityksestä. Vaikka 
”sosialismi yhdessä maassa” ei merkinnytkään vallankumouksellisesta 
internationalismista ja lopullisesta kapitalismin ja kommunismin väli- 
sestä taistelusta luopumista, se antoi periaatteessa maltillisemman pe- 
rustan ulkosuhteille ja vähensi Kominternin roolia niissä. 

Tämän lisäksi erilaiset onnistumiset ja uhat tarjosivat pohjaa kansain- 
välisten suhteiden tulkinnoille. Neuvostoliiton kommunistisen puo- 
lueen keskuskomitean enemmistöllä oli kansainvälisistä suhteista 
optimistinen käsitys vuonna 1924. Tämän perustana oli se, että joukko 
keskeisiä valtioita Iso-Britanniasta alkaen oli tunnustanut Neuvostoliiton 
diplomaattisesti, ja taloussuhteet kaupan ja investointien osalta vaikut- 
tivat etenevän. Sekä sosialismi että kapitalismi vaikuttivat vakiintuneen, 
mikä antoi aikaa sosialismin rakentamiselle ja teollistumiselle ennen 
kommunismin lopullista voittoa.” 

Stalinin, ja alun perin myös Buharinin, näkemyksessä ”maailmanval- 
lankumouksen aikakausi” pitkänä prosessina tuli lähelle tätä keskus- 
komitean enemmistön käsitystä, erityisesti kun vallankumouksellisen 
liikkeen voimistuminen oli päättynyt epäonnistumiseen Saksassa. Stalin 
ja Buharin olettivat silti, että Saksan sotakorvaukset ajaisivat maan pian 
uudelleen vallankumoukselliseen tilanteeseen, kun amerikkalaisen 
liikemiehen, ja vuodesta 1924 Yhdysvaltojen varapresidentin Charles 
G. Dawesin suunnitelma viimeisimpänä yrityksenä maksujen järjes- 
telemiseksi epäonnistuisi. Vuoden lopulla Staliniin ja Buhariniin teki 
voimakkaan vaikutuksen sekä neuvostoliittolais-brittiläisten taloudellis- 
ten ja poliittisten suhteiden kaatuminen ”Zinovjevin kirje” -skandaaliin 
että Dawesin suunnitelman vakauttava vaikutus Saksaan. ”Zinovjevin 
kirjeen” vaikutuksiin palataan vielä käsiteltäessä Iso-Britannia-suhdetta 
vuoden 1924 jälkipuolella. 

Huolimatta maltillisista esiintymisistä julkisuudessa, henkilökohtai- 
sesti Stalin kiisti tulkinnat pitkästä toipumis- tai jälleenrakennuskaudes- 
ta. Hän väitti, ensin yksityisesti tammikuussa 1925, että kansainvälisessä 
tilanteessa oli alkanut radikaali muutos ja että intervention vaara oli jäl- 
leen käymässä todelliseksi. Hän toisti vuoden aikana kahdessa muussa 
eri yhteydessä, että kansainvälinen tilanne muistutti ”suuren imperialis- 
tisen sodan” puhkeamista vuonna 1914. Toukokuussa 1925 hän totesi 
kapitalismin vakiinnuttaneen Dawesin suunnitelman pohjalta ja Saksan 
ja länsivaltojen välisen Locarnon rajatakuusopimuksen voivan johtaa 
Neuvostoliiton vastaiseen yhteisrintamaan lännessä. Neuvostojen kol- 
mas kokous toukokuussa lähestyi hänen kantaansa, kun se antoi julis- 
tuksen kapitalististen valtioiden valmistautumisesta uuteen sotaan ja 
Neuvostoliiton vihamieliseen saartamiseen. Joulukuussa 1925 14. puo- 
luekokouksessa Stalin esitti anglo-amerikkalaisen hegemonian voimis- 
tumisen lisäävän sodan vaaraa. Hän korosti Neuvostoliiton puolustus- 
kyvyn, armeijan, laivaston ja ilmavoimien vahvistamista.” 


177 Stalin, 1947 tammikuussa, 12—14, maaliskuussa, 52-56 ja erityisesti joulukuussa Locarnon sopimuk- 
sesta uuden sodan suunnitelmana sekä maailman jakautumisesta kahteen leiriin, 276-282. Katso 
myös Jacobson, 1994, 141—147. 

Näiden kahden VKP(b):n näkökulman lisäksi oli kolmantena Neuvos- 
toliiton ulkoasiainhallinnon näkökulma, sillä sen vastuulla oli kansain- 
välisten suhteiden käytäntö. Toisin kun puolueen tulkinnoissa, siinä 
tarkasteltiin kansainvälistä tilannetta lyhyemmällä aikavälillä ja maltilli- 
semmin tavoittein. Näihin sisältyi 1920-luvun puolivälissä Saksa-suh- 
teen varjelu, huolimatta sen länsiliennytyksestä, kiistojen ratkaiseminen 
Ranskan kanssa ja velka- sekä investointineuvottelujen avaaminen 
Iso-Britannian kanssa. TSitSerinin raportti kansainvälisistä suhteista 
14. puoluekokoukselle on erityisen kiinnostava, kun sitä vertaa Stalinin 
kautta vuoden esittämiin näkemyksiin. TSitSerinin mukaan Locarnon 
sopimus ei antanut Neuvostoliitolle aihetta paniikkiin, vaikka hän kriti- 
soikin sitä pasifistisesta tekopyhyydestä ja esitti oman diplomaattisen 
järjestelmän luomista sen vastapainoksi. Iso-Britanniaa lukuun ottamat- 
ta keskeiset suurvallat Ranskasta Japaniin olivat vakuuttuneita Neuvos- 
toliiton vakaudesta. TSitSerin erityisesti huomautti, ettei Iso-Britannia 
ollut valmistelemassa hyökkäystä Neuvostoliittoon. Sen sijaan se pyrki 
poliittisella painostuksella vaikuttamaan Neuvostoliiton asenteeseen, 
jotta se tunnustaisi keisarillisen Venäjän velat ja luopuisi Aasian-politii- 
kastaan. Tämä viittasi voimistuvaan etupiirikonfliktiin Iso-Britannian 
ja Neuvostoliiton välillä Kiinassa. Komitern-pohjainen politiikka pyrki 
siellä ohjailemaan sekä kansallismielistä että kommunistista liikettä ja 
kääntämään ne brittejä vastaan. Tämä TSit$erinin raportti luokiteltiin 
salaiseksi puolueen sisälläkin vuoteen 1991 saakka.” 

Kun tarkastellaan näitä Neuvostoliiton kolmea keskeistä kansainvälis- 
ten suhteiden tulkintaa rinnan maan sisäpoliittisen tilanteen muuttumi- 
sen kanssa 1920-luvun jälkipuolella, on selvää, että Stalinin uhkakuva- 
tulkinta tarjosi perusteluja nopeasti toteutettavalle teollistamiselle. Tämä 
sai perättäisten viisivuotissuunnitelmien muodon vuodesta 1928 eteen- 
päin. Lisäksi ulkoisen uhan ja pikateollistamisen näkemykset sallivat 
esittää puolueen sisäisen opposition Trotskista alkaen sekä ulkoisten 
vihollisten tukijoina että Neuvostoliiton sosialistisen kehityksen vastus- 
tajina. 


178 Jacobson, 1994, 175—176. 

SUURET ODOTUKSET JA NIIDEN HEIJASTUMINEN 
NEUVOSTOLIITON REUNAVALTIOPOLITIIKKAAN 
Neuvostoulkopolitiikan näkökulmasta mahdollisuus poikkeukselliseen 
läpimurtoon länsisuhteissa näytti avautuvan Iso-Britanniassa työväen- 
puolueen ja liberaalien muodostettua yhteishallituksen loppuvuodesta 
1923. Taloudellisten ja poliittisten suhteiden sopimuksen valmistelu ja 
tunnustelut aloitettiin jo helmikuussa 1924. Varsinaisia tiiviitä neuvotte- 
luita käytiin huhtikuusta elokuun alkuun. Kompromissina saavutettiin 
molempia osapuolia tyydyttävä sopimus, joka tuli kuitenkin vielä ratifioi- 
da Iso-Britannian parlamentissa. Suhteita Ranskaan oli puolestaan tun- 
tuvasti vaikeampi parantaa. Ranska oli menettänyt vuosikymmenien in- 
vestoinnit bolSevikkien suorittamassa kansallistamisessa ja keisarillisen 
Venäjän velkojen mitätöinnissä. Tältä, ja vähintään diplomaattisen tun- 
nustuksen osalta, keskusta-vasemmistoblokin (ransk. Cartel des gauches) 
vaalivoitto touko-kesäkuussa näytti silti tarjoavan mahdollisuuksia pääs- 
tä eteenpäin." 

Vaikka Euroopan kahden johtavan suurvallan hallitukset siirtyivät 
vuoden 1924 puoliväliin mennessä aiempaan pohjaansa nähden vasem- 
malle, suhteiden parantamisen peruste ei ollut sosiaalidemokraattinen 
ideologia, vaan kompromissivalmiuden kasvu kiistakysymyksissä mo- 
lemmin puolin. Itsessään se ei ollut mikään takuu sopimusten saavut- 
tamiselle, vaikka vähensikin periaatteellisia esteitä. Tämä länsisuhteiden 
suhteellisen myönteinen kehitys oli nyt se kehys, josta neuvostoulko- 
politiikka nyt tarkasteli reunavaltiopolitiikkansa, ja sen osana Suomen 
asemaa pääosan vuotta. Tämän lisäksi myös neuvostovaltion legitimaa- 
tioon ja Viron poliittiseen järjestelmään kohdistuneet haasteet heijastui- 
vat Neuvostoliiton ja Suomen suhteisiin. 

Neuvostojohdon valmistautuminen länsisuhteiden kattavaan avaami- 
seen näkyi selvästi helmikuun jälkipuolella. Ulkoasiainkansankomissa- 
riaatti sai tehtäväkseen aloittaa brittien kanssa neuvotteluissa käytävien 
kysymysten valmistelun sekä laatia esityksen yhteydenotosta näiden 
edustajiin. Samalla sen tuli määritellä linjaa Ranskaan ja sen liittolaisiin, 


179 Jacobson, 1994, 134-136. 

TSekkoslovakiaan ja Romaniaan. Esityksen muotoili Stalin, mikä osoit- 
taa hänen asemansa vahvistuneen ulkopoliittisellakin kentällä. Tarkem- 
min Neuvostoliiton tavoitteet määriteltiin kuun lopussa. Silloin Neuvos- 
toliiton Iso-Britannia-politiikkaa esitteli politbyroossa nelikko TSitSerin, 
Litvinov, Krasin ja Stalin, jotka nimesivät tuntuvasti laajemman politby- 
roon komission käsittelemään maiden välisiä talouskysymyksiä ulko- 
asiainkansankomissaari TSitSerinin johdolla. Komission tavoitteina oli 
tarkastella kysymyksiä veloista sekä valtion että yksityishenkilöiden osal- 
ta ja Neuvostoliiton vastavaatimuksista intervention tuhojen pohjalta. 
Toiseksi NKID:in tuli ”tarkastella kaikkia poliittisia kysymyksiä, jotka 
liittyivät neuvotteluihin Englannin kanssa ([Turkin] salmista, Galitsiasta, 
Bessarabiasta, reunavaltioista vastustajiemme sillanpääasemina, sopi- 
muksista, Afganistanista jne.)”. Kolmanneksi valtiontaloutta suunnitte- 
levan Gosplanin tuli laatia selvitys ulkomaisten luottojen käyttämisestä 
neuvostotalouden jälleenrakentamiseen ja uudistamiseen sekä luottojen 
yhdistämisestä ulkomaisiin tilauksiin. Lainan lähtötasoksi määriteltiin 
150 miljoonaa puntaa.'59 

Vaikka talouden rakenteisiin liittyvät kysymykset hallitsivat polit- 
byroon Iso-Britannia-suhteiden agendaa, myös reunavaltioiden asema 
oli mukana selvittävien kysymysten joukossa: Galitsia ja Bessarabia liit- 
tyivät rajakiistoihin Puolan ja Romanian kanssa, ja loput reunavaltioista 
pääsivät mukaan nimeämättöminä sillanpäinä. Helmi-maaliskuussa 
1924 Litvinov ja Tšitšerin olivat laatineet Stalinille muistiot neuvosto- 
ulkopolitiikan avauksista suhteessa länsivaltoihin. NKID:in kollegiolle 
Litvinov toi esiin helmikuussa Itämeren ja Kaukasuksen alueet mah- 
dollisina turvallisuusriskeinä, Neuvostoliiton vastustajien sillanpäinä. 
Tämä näkyikin neuvotteluagendan muotoilussa. Stalinille molemmat 
korostivat Saksa-suhteen ensisijaisuutta, muu oli Litvinovin sanoin ”tu- 
levaisuuden musiikkia”. 

Neuvostoliiton länsiliennytyksen odotukset heijastuivat melko suo- 
raan Iso-Britannian roolin arviointeihin Itämeren alueen puitteissa. 


180 RGASPI, 17/3/421, politbyroon pöytäkirja no 73 26.2.1924, Stalinin esitys ulkopoliittisista kysymyksistä 
ja 17/3/422, politbyroon pöytäkirja no 74 28.2.1924, Englannista. 
181 Carley, 2014, 110—111. 

Vaikka Suomen katsottiin pyrkivän lähentymään Iso-Britanniaa vuosina 
1924-1925, tätä ei Rupasovin mukaan ulkoasiainkansankomissariaatissa 
pidetty vakavana uhkana, kun oleellisinta oli eristää Suomi Puolan johta- 
mista liitoista. Sama logiikka päti neuvostoarvioihin Suomen ja Ruotsin 
lähentymisestä keväällä 1924. Itsessään tämä ei ollut toivottavaa, mutta 
ulkoasiain apulaiskansankomissaari Litvinovin kirjeessä Neuvostoliiton 
Tukholman edustajalle korostettiin, että Suomen tiiviimmät suhteet 
Skandinavian maihin olivat ”pienempi paha”. Neuvostoliiton keskeisenä 
alueellisena tavoitteena Litvinovin mukaan oli edelleen ”Itämeren ranta- 
maiden [Pribaltijskie strany] sekä myös Suomen eristäminen, sekä vasta- 
toimet millaisia tahansa näiden maiden muodostamia yhdistelmiä vas- 
taan”. Kiinnostavampaa kuin tämä suurvallalle tyypillinen tapa hajottaa 
ja hallita, on Suomen erottaminen ”Itämeren rantamaiden” ryhmästä, 
vaikka sen asemaa arvioidaankin suhteessa niihin. Näin jo vuonna 1922 
esiin noussut ero Suomen ja Baltian maiden sai vahvistusta. 

Nationalistisen ideologian ja Suomen ulkopolitiikan yhteys näkyi ke- 
vään aikana siinä, miten Saksan edustaja Suomessa, kreivi Julius von 
Zech-Burkersroda saattoi rauhoittaa venäläistä kollegaansa. Hän totesi, 
että Karjala-aktivismi, eli Suomen mahdolliset aluelaajennustavoitteet 
Neuvostoliiton suuntaan, vie Ruotsilta kaiken halun poliittiseen lähen- 
tymiseen Suomen kanssa." Vaikka sotilaallisella puolella Ruotsin, Suo- 
men ja lopulta myös Viron yhteistyösuunnitelmat etenivät ja laajenivat, 
ratkaisevalla poliittisella tasolla Ruotsi ei sitoutunut yhteistyöhön tämän 
eikä seuraavankaan vuosikymmenen aikana.'%s 

Puola-kytköksen estämisen ohella välien parantuminen Iso-Britan- 
nian kanssa oli oleellista. Kun reunavaltiot voitiin nostaa maiden välisel- 
le neuvotteluagendalle, se vähensi Iso-Britannian uhkaa Neuvostoliiton 
silmissä myös Itämeren suunnalla. Koko maaliskuun ajan politbyroossa 
nousi toistuvasti esiin neuvostoliittolais-englantilaisten neuvottelujen 
poliittisen ja taloudellisen ohjelman muotoilu: neuvostohallitus edellytti 
sotavelkojen mitätöintiä, mutta oli valmis korvaamaan kansallistamisen 
tappiot piensijoittajille sekä neuvottelemaan myös suuromistajien tap- 


182 Rupasov & TSistikov, 2001, 18—19, Venäjän ulkoministeriön arkiston aineistojen pohjalta. 
183 Turtola, 1984, 228-229. 

pioiden korvauksista. Nämä olivat tuntuvia ideologisia myönnytyksiä 
verrattuna vallankumouksen alkuvaiheen yksipuoliseen kansallistami- 
seen ja velkojen perumiseen. 

Vastaavasti neuvostohallitus vaati Iso-Britannian pankkeihin talletet- 
tua keisarillisen Venäjän kultaa. Oleellisin tavoite oli silti mittava, britti- 
hallituksen takaama tavara- ja valuuttaluotto. Summaksi täsmentyi nyt 
600 miljoonaa kultaruplaa, 20 vuoden maksuajalla ja enintään 8 % 
korolla. Neuvotteludelegaatiota kehotettiin vielä antamaan Englannissa 
haastattelu, jossa ”muistutetaan meidän hyväntahtoisesta asennoitumi- 
sestamme taloudellisia toimilupia [Neuvostoliittoon] myönnettäessä nii- 
tä englantilaisia suuromistajia kohtaan, joiden omaisuuden kansallis- 
timme”. Diplomaattinen käytös oli arvossaan muutenkin, kun NKID 
velvoitettiin ohjeistamaan edustajiaan ”erityiseen varovaisuuteen lausun- 
noissaan niistä porvarillisista hallituksista, jotka ovat heidät akkreditoi- 
neet”. 84 Nyt, noin neljä vuotta Puolan sodan jälkeen politbyroon sävy 
suhteissa Iso-Britanniaan erosi tuntuvasti Leninin käyttämästä tyylistä. 

Neuvostoliiton ja Suomen kahdenvälisten suhteiden tasollakin tilan- 
netta kuvastaa neuvostoedustuston ulkopoliittisesti suhteellisen posi- 
tiivinen arviointi toukokuussa muodostetun Lauri Ingmanin (kok.) 
hallituksesta: vaikka suhde Itä-Karjalaan ei ollut täysin selvä, reunavaltio- 
suuntautumisen arvioitiin heikentyneen tuntuvasti. Sen sijaan sisäpoliit- 
tiselta pohjalta Ingmanin ”arkkioikeistolaisen” hallituksen odotettiin 
kiristävän välejä Neuvostoliiton kanssa. Tässä yhteydessä marxilaispohjai- 
nen ideologia vaikuttaisi ohjanneen TSernyhin sinänsä kiinnostavaa ana- 
lyysiä. Hän näki Suomen maatalouden olevan pitkäkestoisessa kriisis- 
sä, jossa maatyöläisten palkkavaatimukset, halvan neuvostoviljan kil- 
pailu ja suomalaisten kommunistien toiminta Neuvostoliitossa lähentävät 
maalaisliittoa ja kokoomusta. Tällaista lähentymistä olikin puoluepoliit- 
tisella kentällä havaittavissa, mutta muuten Suomen taloudellinen tilan- 
ne päinvastoin parani Ingmanin hallituksen aikana. Ennen syksyä konf- 
liktit Suomen kanssa liittyivät suhteiden tavallisiin juokseviin asioihin.'5 


184 RGASPI, 17/3/429, politbyroon pöytäkirja no 81 Luonnos ohjeista diplomaattiedustajille, 27.3.1924 ja 
17/3/430 no 82 Neuvotteluista Englannin kanssa, 29.3.1924. Neuvostoliittolais-englantilaisten neuvot- 
telujen valmisteluista maaliskuussa, politbyroo 3.3.1924, 6.3.1924, 13.3.1924, 17.3.1924, 20.3.1924. 

185 Rupasov & Tšistikov, 2001, 19-20, Venäjän ulkoministeriön arkiston aineistojen pohjalta. 

Neuvostoulkopolitiikan Euroopan tavoitteiden osalta tilanne muuttui 
alkusyksyllä. Keskeisen yhteistyökumppanin Saksan asema oli muu- 
toksessa jo kesästä alkaen, kun uuden kanslerin Gustav Stresemannin 
avaukset länsisuhteissa tuottivat tuloksia. Maailmansodan voittajat ja 
Saksa saavuttivat elokuussa kompromissin Saksan sotakorvauksista 
amerikkalaisen Dawesin suunnitelman pohjalta, ja Ruhrin miehitys 
Reininmaan itäpuolella päättyi.'* 


NEUVOSTOLIITON REUNAVALTIOSUHTEIDEN 
EUROOPPALAISET PUITTEET 
Suomen asemaa reunavaltiona nosti esiin Neuvostoliiton sisäiset tapah- 
tumat, nimittäin men$Sevikkijohtoinen kapina vuonna 1921 valloitetussa 
Georgiassa ja tämän käsittely Kansainliitossa syyskuussa vuonna 1924. 
Kapinan puhkeaminen syyskuun alussa vaikutti yllättäneen VKP(b) 
politbyroon. Kapina Georgiassa pohjasi merkittäviltä osin Georgian 
kommunistipuolueen ristiriitoihin ja toimintavaltuuksien ylittämiseen. 
Tämä tulee hyvin suoraan ilmi, kun keskuskomitean todetaan ”sattu- 
malta saaneen selville OGPU:n elimiltä” 25 men$Sevikin tuomitun Geor- 
giassa kuolemaan, ja ”edelleen 182 henkilön teloituksesta.” NKID:in, 
OGPU:n ja RVSR:n (sotilasvallankumouksellinen neuvosto) elinten 
kautta oli myös ”täysin sattumalta [ven. soversenno slutsaino]” selvinnyt 
useiden paikkakuntien menettäminen kapinallisille ja useamman Geor- 
gian puolueen johtohenkilön jääminen näiden vangiksi. Politbyroo vaa- 
tikin ”päättäväistä toimintaa kapinan kukistamiseksi, kategorisesti 
kieltäen Kaukasuksen TSekan pidättämien joukkoteloitukset”. Lopuksi 
Kaukasuksen aluekomitealta kaivattiin erikseen ”objektiivista informaa- 
tiota” tilanteesta, mikä osoittaa, että puolueen johtotasolta puuttui kom- 
munikaatioyhteyden lisäksi myös luotettavana pidettyä informaatiota.'97 
Tilanteen vakavuutta selittää se, että ideologisesta näkökulmasta 
Georgia oli erityisen kiinnostava vallankumouksen ja nationalismin leik- 
kauskohta jo Venäjän keisarikunnan aikana. Georgiassa marxilaisuus, 


186 Marks, 2003, 60-61. Versaillesin rauhansopimuksen mukainen Reininmaan miehitys jatkui vuoden 
1930 syksylle. 
187 RGASPI, 17/3/461, politbyroon pöytäkirja no 21 Gruusiasta, 2.9.1924. 

nimenomaan mensevistisessä muodossa, muodosti kansallisen mobili- 
saation väylän 1890-luvulta alkaen. Tätä selitti Georgian yhteiskunnalli- 
nen ja etninen rakenne. Kansallinen vapautusliike muodostui mense- 
vikkien ympärille, ja puolueen laaja kannatus näkyi muun muassa 
vuoden 1905 jälkeisissä duuman vaaleissa. Kun bolsevikit ottivat vallan 
Pietarissa, men$evikit hallitsivat paikallisia neuvostoja Georgiassa eivät- 
kä lopulta tunnustaneet bolSevikkihallitusta. Näin Georgian mensevikit 
päätyivät pyytämättä ja yllättäen itsenäisen valtion ja sen monipuolue- 
demokratian johtoon.'$ 

Georgian kapina aktivoi heti seuranneina päivinä ideologisen elemen- 
tin Neuvostoliiton ulkopolitiikassa: kommunismin ja sosiaalidemokra- 
tian välisen konfliktin. TSitSerin, keskuskomitean jäsen Vjatšeslav 
Molotov ja neuvosto-Georgiasta keskuskomiteassa vastannut Slava Elja- 
jev saivat tehtäväkseen laatia Neuvostoliiton ulkomaan edustustoille 
”vastainformaatiota sosiaalidemokraattisen 2. internationaalin mahdol- 
lisen agitaation varalta.” Men$evikit olivat perinteisesti ylläpitäneet suh- 
teita Toiseen internationaaliin, toisin kuin siitä ensimmäisen maailman- 
sodan aikana irtisanoutuneet bolSevikit.'89 Vielä viikkoa myöhemmin 
politbyroossa Stalin peräsi tietoja Kaukasuksen aluekomitealta ja kielsi 
”kaikenlaiset poliittiset teloitukset, mukaan lukien kapinallisten” ilman 
VKP(b):n keskuskomitean valtuutusta. Hän komensi OGPU:n valvo- 
maan tätä, sekä ”noutamaan välittömästi Kaukasian aluekomitean edus- 
tajan raportoimaan politbyroolle”. Liikenneyhteyksien haasteellisuudet 
huomioiden Kaukasuksen edustajan matka luultavasti pyrittiin järjestä- 
mään melko rivakasti. 

Vielä kapinan kukistamisen jälkeen syyskuun puolivälissä, kun sen syi- 
tä arvoitiin, politbyroo nosti ensinnäkin esiin ulkopoliittisen ulottuvuu- 
den: teloittaessaan kapinallisia Georgiassa ilman keskusvallan valtuutus- 
ta Kaukasuksen kommunistisen puolueen aluekomitea ei politbyroon 
mukaan ”ollut ymmärtänyt Gruusian tapahtumien kansainvälistä mer- 


188 Suny, 2012, 15-17. Georgiassa ei juuri muodostunut kansallista keskiluokkaa, vaan tässä asemassa oli- 
vat armenialaiset kauppiaat. Kun aatelisto menetti asemaansa rahatalouden myötä ja teollistuminen 
veti talonpoikia kaupunkeihin työläisiksi, marxilainen intelligentsia pääsi määrittämään kansallista 
sekä laajempaa poliittista agendaa. 

189 RGASPI, 17/3/461, politbyroon pöytäkirja Georgiasta 4.9.1924. 

kitystä”. Toisekseen VKP(b) selvästi näki kansainvälisen kontekstin, kos- 
ka se valmistautui propagoimaan omaa tulkintaansa. TSitSerin ja Sergo 
Ordžonikidze, Kaukasuksen ja Georgian valloittajana 1921, saivat teh- 
täväkseen valmistella ulkomailla oleville neuvostoedustajille muistion 
”Gruusian tapahtumista”.'9" 


SUOMEN ASEMA GEORGIAN KAPINASTA 

”ZINOVJEVIN KIRJEESEEN” 

Georgian valloittamiseen liittyneisiin ideologisiin ja kansallisiin jänni- 
teisiin törmättiin, kun Kansainliitto oli Georgian Neuvosto-Venäjään liit- 
tämistä seuranneena vuonna 1922 päättänyt seurata tilannetta maassa. 
Käsittely tapahtui nyt Englannin ja Ranskan aloitteesta poliittisessa valio- 
kunnassa, jonka puheenjohtajana toimi vuonna 1924 Suomen-edustaja 
Kansainliitossa, aiempi ulkoministeri Carl Enckell. Lopulta valiokunta 
tyytyi vain uusimaan aikaisemman, yleisluontoisen päätöslauselmansa 
vuodelta 1922. Valiokunnan mukaan tilannetta tarkkailtiin ja tilaisuu- 
den salliessa, rauhanomaisin keinoin kansainvälisen oikeuden pohjalta 
pyrittäisiin palauttamaan ”normaalitila alueella.” Neuvostoliiton diplo- 
maattinen reaktio tähän oli korostetun voimakas, kotimaisesta lehdistö- 
kampanjasta diplomaattisiin yhteydenottoihin länsimaiden pääkaupun- 
geissa.'9" 

Neuvostoreaktion voimakkuutta selittää paitsi se, että Georgian kapi- 
na puhkesi yllätyksenä keskusvallalle, myös sen ideologinen ulottuvuus. 
Se, että menSevikeillä oli yhteyksiä sosiaalidemokraattiseen Toiseen in- 
ternationaaliin, teki luultavasti vaikeammaksi Iso-Britannian ja Ranskan 
keskusta-vasemmistolaisille hallituksille sivuuttaa kapinaa kokonaan, 
vaikka erityisesti briteillä oli kiinnostusta Neuvostoliitto-suhteen kehittä- 
miseen. Näiden länsivaltojen näkökulmasta asian käsittely Kansain- 
liitossa oli luultavasti minimitaso, jolla kapinaan voitiin reagoida. Suomi 
ja sen edustaja pääsivät osaksi tästä ristipaineesta syys- ja lokakuun aika- 
na, osittain koska Enckell ja ulkoministeri Procop6 painottivat eri tavoin 


190 RGASPI, 17/3/462, polibyroon pöytäkirja 22 Georgiasta, 11.9.1924 ja 17/3/464, politbyroon pöytäkirja 
24 Gruusiasta, 18.9.1924. 
191 Korhonen, 1966, 100-101. 

sitä, kuinka neuvostokampanjaan tuli reagoida. Enckell korosti tiukem- 
min Kansainliiton periaatteellista oikeutta käsitellä Georgian asemaa. 
Neuvostoliitto tulkitsi Georgian kapinan käsittelyn Kansainliitossa ja 
pyrkimyksen ”normaalitilaan” paitsi sekaantumisena sisäisiin asioihin- 
sa, myös alueensa koskemattomuuden loukkauksena ja Neuvosto-Geor- 
gian tunnustuksen perumisena. 

Neuvostoliitto kävi Euroopassa laajaa diplomaattista painostuskam- 
panjaa, jossa vaadittiin tunnustamaan Neuvosto-Gruusia Neuvostoliiton 
osaksi. Helsingissä Tsernyh maansa edustajana vaati lokakuun alkupuo- 
liskolla Suomen ulkoasiainministeriötä irtisanoutumaan Enckellin toi- 
minnasta ja kannoista Kansainliitossa. NKID:in kollegio toi lokakuun 
puolivälissä esiin myös painostuksen rajat: TSernyhin ”ei tullut antaa 
Georgian tueksi tehdyille toimenpiteille liian virallista luonnetta, jot- 
tei vahvistettaisi Suomen hallitusta sen linjassa olla tunnistamatta de 
jure Neuvosto-Georgiaa.”'9? Puhuessaan neuvostojen toimeenpanevalle 
keskuskomitealle 18.10.1924 TSitSerin yhdisti Georgian tapahtumien 
läntisen arvostelun ”angloamerikkalaisen liittouman” uuteen rintamaan, 
jolla oli vaikutusta myös Neuvostoliiton läntisiin lähinaapureihin, siis 
reunavaltioihin. Puolan vihjattiin jo kokoavan näitä liittolaisikseen. 

Suomen ulkoasiainministeri Procop6 oli valmis jonkinlaiseen komp- 
romissiin lokakuun lopulla, varsinkin kun Enckellin tiukkaa periaatteel- 
lista kantaa Kansainliitossa oli ihmetellyt myös Hackzell, joka oli Suo- 
men edustaja Moskovassa. Neuvostoliitto saattoikin ilmoittaa Procopen 
vahvistaneen, että Suomi on tunnustanut Neuvostoliiton kaikkine aluei- 
neen, Georgia mukaan lukien. Suomen ulkoasiainministeri täsmenisi 
tämän jälkeen pitävänsä silti Neuvostoliiton vastalausetta aiheettomana, 
kun Enckell toimi Kansainliiton eikä Suomen edustajana asiaa käsitel- 
leessä komiteassa. Tämä johti uuteen kiistaan, mutta enempää Suomen 
ulkoasiainhallinto ei joustanut.'9 Suomen joustamattomuuden perus- 


192 Rupasov & TSistikov, 2001, 24, Venäjän ulkoministeriön arkiston aineistojen pohjalta. 

193 Korhonen, 1966, 102—103. Rupasov & Täistikov, 2001, 23. Tsernyh oli lokakuun alussa esittänyt protes- 
tin taustaksi, että ”vastaavassa tilanteessa”, ilmeisesti jonkin läänin kapinoidessa, Suomikin pitäisi 
Neuvostoliiton kannanottoja sekaantumisena sisäisiin asioihinsa ja alueellisen koskemattomuu- 
tensa loukkauksena. Argumentin heikkous on siinä, että Georgia oli jo vuonna 1921 ehtinyt saada 
Neuvostoliitolta tunnustuksen itsenäisyydelleen. 

taksi selvisi, että Neuvostoliitto ei ollut puuttunut vastaavasti Iso-Britan- 
nian edustajan puheisiin. Jatkopainostuksen jäätyä tuloksettomaksi mar- 
raskuun puolivälissä NKID:in kollegio kritikoi Suomen-edustajaansa 
siitä, että oli lähes syntynyt ”ei-toivottava vaikutelma, että suhteessa 
pieniin ja heikkoihin valtioihin noudatamme toisenlaista linjaa kuin 
suurvaltoihin”. Neuvostoliiton vaatimukset Iso-Britannialle, ”jonka edus- 
tajalla [Kansainliitossa] oli paljon aktiivisempi rooli kuin Enckellillä, oli- 
vat muotoillut paljon älykkäämmin ja esitetyt paljon pehmeämmässä 
muodossa, kuin Suomelle.” 

Sekä TSitSerinin yleinen lännen tukeman reunavaltioliiton esiin nos- 
taminen että Neuvostoliiton ulkoasiainhallinnon maltin ja eettisten 
periaatteiden pohdiskelu Suomen osalta selittyvät osana kokonaan eri 
suuruusluokan kriisiä sen suhteessa Iso-Britanniaan. Lokakuun alussa 
kaikki noin vuoden kuluessa rakentuneet suuret, erityisesti taloudelliset, 
mutta myös poliittiset odotukset romahtivat. Tällä Iso-Britannia-suhteen 
kriisillä oli Neuvostoliitolle merkittäviä ulko- ja sisäpoliittisia seurauksia 
seuraavina kolmena neljänä vuotena. 

Brittien Labour-puolueen ja liberaalien hallitus hajosi 8.10.1924 osit- 
tain juuri kysymykseen neuvotellusta taloussopimuksesta Neuvostoliiton 
kanssa, ja Labour kärsi selvän tappion 29.10.1924 pidetyissä parlamentti- 
vaaleissa. Erityisesti konservatiivit tekivät Neuvostoliitto-suhteesta kes- 
keisen vaaliteeman. Tämän perustana oli kolme väitettyä Kominternin 
puheenjohtajan Zinovjevin kirjettä, jotka brittitiedustelu kertoi saaneen- 
sa käsiinsä kesän ja syksyn aikana. Hallitus jätti vastalauseen Neuvosto- 
liiton edustajalle pari päivää ennen vaaleja vain viimeisestä kirjeestä. 
Kirjeiden sisältönä kerrottiin olevan ohjeet Iso-Britannian kommunisti- 
puolueelle (CPGB) hyödyntää tulevaa englantilais-neuvostoliittolaista 
kauppasopimusta vallankumouksen valmisteluissa Englannissa. Neu- 
vostoedustusto Lontoossa kiisti heti kirjeiden aitouden. 

Kirjeet olivat väärennöksiä, jonka ulkomaantiedustelu MI6:n Riian 
toimiston päällikkö, residentti, oli ostanut 500 punnalla, kuten Neuvosto- 
liiton sotilastiedustelu RU (ven. Razvedupr) selvitti jo 20.11.1924. Juuri 


194 Rupasov & TSistikov, 25, Venäjän ulkoministeriön arkiston aineistojen pohjalta (Kopp-TSernyh 
21.10.1924 ja 11.11.1924). 

vaalien alla MIG ja Foreign Officen tietyt virkamiehet vuotivat kirjevää- 
rennökset julkisuuteen. Kirjeet eivät yksin ratkaisseet vaalien tulosta, 
mutta varmistivat konservatiivien voiton suuruuden. Zinovjevin nimissä 
laaditut kirjeet olivat varsin tehokasta vaalivaikuttamista, kun yleisessä 
tiedossa oli Kominternin ja Neuvostoliiton näkyvä rooli vuotta aiemmin 
epäonnistuneen Saksan vallankumousyrityksen valmistelussa.'9 

Tämä logiikka aukeni erityisen hyvin Neuvostoliiton ulkoasiainhallin- 
nolle, mutta ilmeisesti myös politbyroolle. Kun väärennökset julkaistiin 
brittilehdistössä, ulkoasiainkansankomissaari TSitSerin kävi Komin- 
ternissa henkilökohtaisesti haukkumassa Osip Pjatnitskin ja Otto Wille 
Kuusisen Neuvostoliiton ulkopolitiikalle aiheutetusta tuhosta. Puhues- 
saan 18.10.1924 keskuskomitealle TSitSerin korjasi ennustettaan kansain- 
välisten suhteiden kehityksestä pessimistisempään suuntaan. Vaikuttaisi 
siltä, että myös politbyroossa suhtauduttiin nyt kriittisesti Kominternin 
maineen ulkopoliittisiin seurauksiin. Kun siellä kuukautta myöhem- 
min, konservatiivien jo muodostettua hallituksen, käsiteltiin istunnossa 
kohtaa ”Zinovjevin kirje”, esittelijäksi oli merkitty — Zinovjev.'** Jollei 
kysymys ollut vain sisäpiirin huumorista, se oli muistutus Kominternin 
puheenjohtajalle siitä, miten järjestön ja sen johtajan mainetta voitiin 
hyödyntää neuvostovaltion vastaisessa propagandassa. Tuhon suuruus 
selvisi muutamaa päivää myöhemmin, kun uuden konservatiivihallituk- 
sen ulkoministeri Austen Chamberlain ilmoitti ensiksikin, ettei uusi 
hallitus vie jo valmiiksi neuvoteltua taloussopimusta parlamenttiin rati- 
fioitavaksi ja toisekseen, että se pitää ”Zinovjevin kirjettä” aitona. Lisäksi 
ensimmäisellä ulkomaanvierailullaan Pariisiin Chamberlain sopi Rans- 
kan kanssa maiden Newvostoliitto-politiikan koordinoinnista.'97 

Huoli Iso-Britannian ja erityisesti Puolan aktiivisuudesta alueellisella 
tasolla, Itämerellä, sai konkreettista sisältöä ennen vuoden loppua. Viron 
pääkaupungissa Tallinnassa kommunistit yrittivät 1.12.1924 vallankaap- 
pausta ilman joukkomielenosoitusten tai yleislakon tukea, 300—400 vah- 


195 Jacobson, 1994, 137-139, ”Zinovjevin kirjeskandaalista” ja Haslam 2014, 18-19, neuvostotiedustelun 
selvityksistä ”kirjeiden” alkuperästä. 

196 RGASPI, 17/3/475, politbyroon pöytäkirja no 35, 17.11.1924 ”Zinovjevin kirjeestä” [lainausmerkit 
alkuperäiset]. 

197 Jacobson, 1994, 139. 

vuisella joukolla. Kaappausyritys kukistettiin nopeasti, mutta Neuvosto- 
liiton sotalaivoja havaittiin Tallinnan edustalla sen aikana. Moskovan 
Suomen-edustaja Hackzell ei ensisijaisesti nähnyt kaappausyrityksen 
taustalla ”virallista Neuvostoliittoa” vaan Kominternin ja lähinnä Pieta- 
rissa toimivat virolaiset emigranttikommunistit. Kaappausyritys lisäsi 
silti hänen mukaansa ”Sovjetin” naapureiden tarvetta valppauteen.'9 
Tätä tulkintaa täydentävät politbyroon marraskuun jälkipuolen pöytä- 
kirjat. Vähintään korkean tason kiinnostuksesta Viroon kertoo se, että 
Mihail Frunzen lyhyen Viron olosuhteita käsittelevän esityksen pohjalta 
17.11.1924 luotiin Stalinin, Zinovjevin, TSitSerinin, Trotskin ja UnSlihtin 
muodostama komissio ”tarkastelemaan [Viron] tilannetta ja suorittamaan 
kaikki tarpeelliset toimenpiteet.” Zinojvev johti Kominternia, kun 
taas Frunze ja Trotski organisoivat ja johtivat puna-armeijaa sisällis- 
sodassa ja sen jälkeen. UnSliht oli paitsi TSekan ja sen seuraajan 
OGPU:n korkea-arvoinen edustaja, myös aktiivinen vallankumouksen 
viejä ”Neuvosto-Puolan” hallituksen jäsenenä vuonna 1920 ja Saksan 
vallankumouksen valmistelijana vuonna 1923. Pari päivää myöhemmin 
20.11.1924 politbyroo otti kuitenkin kantaa vallankumoustaistelijoiden 
avustusjärjestön (MOPR) ”Valkoisen Viron” vastaiseen mielenosoituk- 
seen pitäen sitä ei-toivottavana. On mahdollista, että politbyroon ”Viro- 
komission” kanta olisi tässä välissä muuttunut Viron vallankumousnä- 
kymien suhteen kriittisemmäksi. ”Valkoisen Viron” vastainen MOPR:n 
mielenosoitus kuitenkin sopisi Neuvostoliittoon paenneiden virolais- 
kommunistien aktivoitumiseen. Useiden emigranttien tavoin nämä 
saattoivat olla jo etääntyneitä kotimaansa olosuhteista. Havainnot neu- 
vostolaivastosta kertovat silti siitä, että Kominternin ohella myös sotilaal- 
lisella puolella oli valmiutta ”tykkivenepolitiikkaan”.'99 
Ulkoasiainkansankomissariaatin tehtävät eivät yksinkertaistuneet tä- 
män lyhytkestoisen vallankumousaktiivisuuden osoituksen jälkeen, vaik- 
ka se vähensi entisestään sisäisen kilpailijan Kominternin uskottavuutta 


198 UM 5C 18:3, Hackzell-Procop6 7.12.1924, 14.12.1924. Korhonen, 1966, 106—103 ja Lehti, 1999, 452. 
Rupasov & TSistikov, 2001, 25-26, mainitsee ”Viron dramaattiset tapahtumat” muttei niiden taustaa, 
vaikka käsittelee ulkopoliittisia seurauksia. 

199 RGASPI, 17/3/475, politbyroon pöytäkirja no 35, 17.11.1924 Frunzen muistio Viron tilanteesta, ja polit- 
byroon pöytäkirja no 36, 20.11.1924 MOPR:in Valkoisen Viron vastaisesta mielenosoituksesta. 

ja vaikutusvaltaa. Välittömänä seurauksena ”Tallinnan tapahtumista” 
Puola sai käsiinsä jälleen mahdollisuuden rakentaa Itämeren liittoa. 
Viron poliittinen johto kääntyi sen puoleen, kun Iso-Britannia ei ollut 
virolaisten pyynnöistä ja Neuvostoliitto-suhteittensa kylmenemisestä 
huolimatta valmis minkäänlaiseen poliittiseen tai sotilaalliseen sitou- 
tumiseen. Puolan, Viron ja mahdollisesti Iso-Britannian liittoutumisen 
estäminen muodosti seuraavan vuoden kuluessa keskeisen osan Neu- 
vostoliiton Itämeren alueen politiikasta. 


”Liittoutumishälytys” Itämerellä: Suomen rooli 
Neuvostoliiton politiikan alueellisella tasolla 


Neuvostoliiton ulkopolitiikan Euroopan-kentän ollessa muutoksen tilas- 
sa, Suomen ulko- ja sisäpolitiikan saama huomio kasvoi. Suomen roolin 
arvioimisen kautta on mahdollista seurata myös eroja Neuvostoliiton ulko- 
asiainhallinnon ja puolueen tulkinnoissa kansainvälisestä tilanteesta. 
Saksa-suhteen uudelleenarviointi heijastui suoraan Neuvostoliiton 
Puola-suhteisiin. Joulukuussa 1924 Saksa oli hakenut Kansainliiton jäse- 
nyyttä. Sekä Neuvostoliitolle että Saksalle Puolan vastustaminen oli 
edullista. Silti myös Puolan kanssa saavutet kompromissit saattoivat olla 
resurssi suurvaltojen välisessä suhteessa. Paitsi että Puola-suhteiden 
parantaminen merkitsi Neuvostoliiton turvallisuuden parantamista, se 
oli myös diplomaattinen painostusväline Saksan länsiliennytyksen ra- 
joittamisessa. Samanaikaisten tunnustelujen käynnistäminen Ranskan 
kanssa taloussuhteiden avaamisesta toimi edelleen painostusvälineenä 
sekä Saksan että Puolan suuntaan. Laajimmassa mitassa neuvostoulko- 
politiikassa uskottiin jopa Neuvostoliiton, Saksan ja Ranskan Iso-Britan- 
niaa eristävän ”Mannermaablokin” muodostumiseen. Neuvostoliiton 
kansainvälisen aseman arvioitiin muuttuvan hankalammaksi, muttei 
missään mielessä katastrofaaliseksi. Tilanteen korjaamisen ohella opti- 
mismia riitti näiden melko kunnianhimoisten avausten kehittelyyn. 
Puoluejohdon näkökulma nojasi kasvavassa määrin tulkintaan kapita- 
lismin vakiintumisesta ja sosialismin rakentamisesta yhdessä maassa, 
mikä edellytti Neuvostoliiton nopeaa teollistamista. Kun vallankumous 

Neuvostoliiton lähetystö Helsingissä Bulevardin ja Albertinkadun kulmassa vuon- 
na 1934. Lähetystön edessä on poliisivartio aiemmin sattuneen ampumavälikoh- 
tauksen johdosta. Kuva: Aarne Pietinen. Pietisen kokoelma/Historian kuvakokoel- 
ma, Museovirasto. Lisenssi CC BY 4.0. 

ei ollut pysyvästi levinnyt Itä-Eurooppaan ja Saksaan, vakiintumisvaihe 
sallisi vielä kilpailevien kapitalististen suurvaltojen liittoutua Neuvosto- 
liittoa vastaan. Ennen teollistumista se olisi erityisen haavoittuvainen. 
Tämä erityisesti Stalinin suosima tulkinta saavutti huippunsa vuoden 
1927 sodanuhkakriisin aikana. Englannin Labour-johtoisen hallituksen 
kaatuminen vuoden 1924 lopulla ja Saksan länsiliennytyksen etene- 
minen vuosien 1925 ja 1926 aikana näyttivät tukevan tällaista skenaa- 
riota.?*9 

Raportoidessaan tammikuun alussa 1925 reunavaltioiden ulkominis- 
terikonferenssista Helsingissä,” neuvostoedustusto mainitsi ”sen huo- 
lestuttavan informaation, joka viime aikoina on saapunut Moskovaan 
siitä, että Helsingin konferenssissa muka valmisteltaisiin sotilaspoliittis- 
ta Itämeren liittoa”. Jo raportin alkupuolella tuotiin esiin, että saatavilla 
olevan informaation pohjalta tällaiset näkemykset olivat täysin liioiteltu- 
ja eivätkä vastanneet todellisuutta. Tukeakseen argumenttiaan Neuvosto- 
liiton edustaja TSernyh viittasi keskusteluihinsa Saksan edustajan, kreivi 
Julius von Zech-Burkersrodan kanssa, joka oli juuri palannut Berliinistä. 
Saksan edustaja näki Suomen yleisen mielipiteen siirtyvän Saksan puo- 
lelta Englannin ja Ranskan suuntaan. Tukea Puola-suuntaukselle löytyi 
”Edistyspuolueesta, ulkoasiainministeriön nuoremmista virkamiehistä 
(tyyppiä Holsti), ja kenties presidentiltä [Stählberg]”. Von Zech-Burkers- 
roda oli silti vakuuttunut siitä, että eduskunnassa olisi Puolan kanssa 
liittoutumista vastaan vastaavanlainen enemmistö kuin oli ollut jo vuon- 
na 1922. Saksan edustaja myös rauhoitteli neuvosto-kollegaansa Suo- 
men ja Viron mahdollisen sotilasyhteistyön osalta. Perusteluna oli, että 
”eräs hänen keskustelukumppaneistaan Berliinissä (merkittävä henkilö) 
oli todennut että 'Viron voi valloittaa puolessa tunnissa, maksimissaan 
kahdessa”. Täten mahdollinen liittolainen ei kuitenkaan ehtisi avuksi.?*? 

Saksan edustajan mukaan Puola, Latvia ja Viro harjoittivat läheistä 
yhteistyötä keskenään, ja yrittivät houkutella Suomea mukaan suunnitel- 


200 Jacobson, 1994, 141-151. 

201 Korhonen, 1966, 108. 

202 AVP RF, 04/41/255/53480, Baltian maiden konferenssi Helsingissä ja Riiassa vuonna 1925, Tsernyh- 
Kopp, 2.1.1925. 

tavaan puolalais-balttilaiseen liittoon, mutta vailla menestystä. Mitä tuli 
liiton kokoamiseen ”joiltain muilta pohjin”, von Zech-Burkersroda kat- 
soi Iso-Britannian konservatiivihallituksen arvioivan korkeammalle kau- 
palliset etunsa Neuvostoliiton kuin Baltian maiden kanssa. Ystävällisenä 
muistutuksena hän kuitenkin totesi, että ”jos esimerkiksi Neuvosto- 
liitto miehittäisi Viron tai Latvian, silloin Englanti saattaisi aktiivisesti 
sekaantua Itämeren rantamaiden [Pribaltijskie strany] asioihin”. Suo- 
messa kyllä toimi brittiläinen sotilasdelegaatio asiantuntijana armeijan 
organisoimisessa, mutta puolustukselliselta pohjalta. Britit oli kutsuttu, 
kun suomalaiset nationalistiset upseerit olivat vastustaneet upseerien 
kutsumista entisestä emämaasta Ruotsista. 

Sekä Neuvostoliiton että Saksan edustajat olivat yhtä mieltä siitä, että 
Suomelle paras politiikka olisi puolueettomuus suhteessa Puolaan ja 
Iso-Britanniaan. Tähän liittyen von Zech-Burkersroda huomautti, että 
”viimeisenä parina vuotena epäluottamus ja vihamielisyys Neuvosto- 
liittoa kohtaan on vähentynyt suomalaisissa poliittisissa piireissä, joissa 
Venäjän pelko oli saavuttanut atavistisia ulottuvuuksia”. TSernyh päätti 
raporttinsa toteamalla, kuinka von Zech-Burkersrodan informaatio Itä- 
meren liitosta vastasi hänen omaansa, ”erityisesti kun hänellä on lähei- 
set suhteet saksalaisystävällisiin piireihin Suomessa”.?9 

Jo ennen tammikuun puoliväliä neuvostoedustusto Suomessa ja Neu- 
vostoliiton ulkoasiainkansankomissariaatin Puolan- ja Baltian-osasto 
saattoivat muodostaa suhteellisen maltillisen ensivaikutelman Suomen 
politiikasta reunavaltioliiton osalta. Tämä vaikutelma perustui tehok- 
kaaseen tiedonhankintaan sekä virallisten että epävirallisten kanavien 
kautta. Ensinnäkin neuvostoedustustolla Helsingissä oli kontakteja eri 
puolella poliittista kenttää, ei ainoastaan äärivasemmistossa. Toiseksi 
Helsingin-edustusto, Puolan- ja Baltian-osasto ja NKID:in kollegio yh- 
distivät tietojaan reunavaltioista sekä vaihtoivat näitä koskevaa infor- 
maatiota Saksan ulkoasiainministeriön edustajien kanssa. Vaikka neu- 
vostoliittolais-saksalainen Rapallon sopimus oli parhaimmillaankin 
enemmän tilapäinen liikekumppanuus kuin mikään kestävä liitto, infor- 

maatiota reunavaltioista jaettiin toiselle rutiininomaisesti tiettyyn rajaan 
asti. Nyt muodostuva kuva Suomen turvallisuuspoliittisen aseman ar- 
vioinnista eroaa selvästi Keijo Korhosen näkemyksestä, jonka mukaan 
Neuvostoliitto ja sen Helsingin edustusto eivät vielä alkuvuodesta olisi 
olleet perillä ulkoministerikokouksen sisällöstä ja Iso-Britannian puut- 
tuvasta kiinnostuksesta reunavaltioyhteistyöhön.?% 

Saksan ja Neuvostoliiton edustajat vaihtoivat tietoja Suomen ulko- 
asiainministeri Procopen (r.) näkemyksistä sekä kokoomuspuolueesta. 
Von Zech-Burkersrodan mukaan Suomen ulkoasiainministeri ei usko- 
nut Venäjän uhkaavan Suomen itsenäisyyttä. Seuraavaksi eniten neu- 
vostoedustaja TSernyh oli kiinnostunut kuulemaan kokoomuksen sisäi- 
sestä ”yvoimatasapainosta”, jota Saksan edustaja luonnehti seuraavasti: 
”Muutama henkilö, ei edes ryhmä, joita motivoi vanhat pelot suhteessa 
Venäjään, sekoittaa liittymisen tämän kaltaiseen [Puola-johtoiseen Itä- 
meren] liittoon tietynlaiseen [kansalliseen] puolustukseen.” TSernyhin 
tiedustellessa, eikö kokoomuksen enemmistön negatiivinen asenne hei- 
jastele heidän Saksa-sympatioitaan, von Zech-Burkersroda pääosin kiisti 
asian. Sen sijaan hän huomautti, että ”jopa kokoomuslaisten joukossa 
on joitakin ajattelevia päitä, jotka olivat tuhansin syin tällaista liittoa vas- 
taan”. Von Zech-Burkersrodan käsityksen mukaan tätä selitti Suomen 
huononeva taloudellinen tilanne.?% 

Tässä kontekstissa on selvää, että Neuvostoliiton edustusto onnistui jo 
ennen tammikuun puoliväliä 1925 varsin asiantuntevasti yrityksessään 
arvioida Suomen eduskuntapuolueiden näkemyksiä reunavaltioliitosta. 
Puolueiden mielipiteet eivät suoraan sijoittuneet vasemmisto-oikeisto- 
akselille. Reunavaltioiden liittoutumista vastustivat Suomen Työläisten 
ja Pienviljelijöiden Puolue (STPV 1924-1930, SKP:n laillisesti toimiva 
osa 1923 lakkautetun SSTP:n jälkeen), Suomen sosialidemokraattinen 
puolue ja Suomen ruotsalainen kansanpuolue. Jo pelkästään näillä puo- 
lueilla laskettiin olevan muutaman paikan enemmistö eduskunnassa. 
Selkeästi liittoutumisen puolesta olivat Edistyspuolue ja Maalaisliitto. 
Kiinnostavasti Kansallisen Kokoomuspuolueen katsottiin olevan asiassa 

jakautunut, mutta enimmäkseen reunavaltioliittoa vastaan. Tämä ei 
tarkoittanut, etteikö Suomessa olisi nähty olevan kiinnostusta liittou- 
tumiseen yleensä. TSernyhin analyysin mukaan puoluepoliittiset jaot 
kysymyksessä olivat kuitenkin sellaisia, että ne ”halvaannuttavat lähes 
jokaisen yrityksen antaa näille tavoitteille käytännön sisältöä ja suuntaa”. 

Kun kokoomus oli eräänlainen epävakaa tekijä liittoutumista vastus- 
tavien puolueiden riveissä, se sai yhdessä sosiaalidemokraattien kanssa 
eniten huomiota. Kokoomuksen horjunta liittoutumiskysymyksessä lii- 
tettiin Karjalan kysymykseen, ”toisin kuin ruotsalaisilla [RKP] tai sosiaali- 
demokraateilla”. Huomattavan osan puolueesta nähtiin nojaavan aktivis- 
miin, suomalaisen itsenäisyysliikkeen radikaalisiipeen. Näiltä pohjin 
puolueen nähtiin pyrkivän suomea puhuvan väestönosan voimistami- 
seen ja olevan siksi haluton suuntautumaan ulkopoliittisesti Ruotsiin. 
Kansallisen heikkouden kokemuksen katsottiin vaivaavan ”tiettyä osaa 
kokoomuksesta”, joka etsi mahdollisuuksia Suomen vahvistamiseksi. 
Näille ”kysymys liittoutumisesta yhdistyi suoraan Suomen politiikan 
aktivoimiseen suhteessa SNTL:ään”, mistä osa puhui avoimesti, ”osa 
puhtaasti puolustuksen nimissä”. ?** 

Edistyspuolue ja maalaisliitto nähtiin liittoutumisen todellisina lipun- 
kantajina. Heidän Venäjän-pelkoaan pidettiin ratkaisevana tekijänä: ”He 
ovat valmiita liittymään mihin [kansainvälis]poliittiseen ryhmittymään 
vain, kunhan voivat tukea millä tahansa pistimillä Suomen itsenäisyyt- 
tä.” Näillä kahdella puolueella ei kuitenkaan nähty olevan tarvittavaa 
määrää kansanedustajia tai vaikutusvaltaa asian ratkaisemiseksi edus- 
kunnassa. Nämä puolueiden erilaiset näkemykset voitiin TSernyhin ar- 
vion mukaan selittää suomen- ja ruotsinkielisen nationalismin eroilla, 
joista seurasi erilainen suhtautuminen Neuvostoliiton lisäksi myös Sak- 
saan, Ruotsiin ja Iso-Britanniaan. Hän näki kielikiistan jakavan porva- 
rillisia puolueita niin, että pääosin suomenkielisten tukemat puolueet 
maalaisliitto, kokoomus ja edistys olivat taipuvaisia kannattamaan pan- 
suomalaisuutta ja Suur-Suomea. Ruotsalainen kansanpuolue ei yleensä 
kannattanut suomenkielisen väestön lisäämiseen johtavia aluelaajen- 

nuksia, ja suuntautui pääosin Skandinaviaan. Sosiaalidemokraattien 
asenne kielikiistaan oli neutraali, eikä puolue kannattanut aluelaajen- 
nuksia. 

Liittoutumisarvioinnissa Suomen sisäpoliittisesta kentästä saatu in- 
formaatio suhteutettiin muiden suurvaltojen rooliin ja alueellisiin olo- 
suhteisiin. TSernyh korosti: ”En ole kyennyt havaitsemaan minkäänlaisia 
jälkiä Englannin työskentelystä reunavaltioliiton hyväksi. Kaikki lähteet 
nimenomaan kumoavat väitteet Englannin vaikutuksesta.” Itämeren 
maista hän piti Puolaa ja Viroa liittoutumisen päättäväisimpinä kannat- 
tajina. Liittoutumisprojekti tulkittiinkin Puolan yritykseksi vahvistaa ase- 
maansa suhteessa Neuvostoliittoon. Latvian asema oli ongelmallisempi, 
sen uskottiin horjuvan liittoutumisen ja liittoutumattomuuden välillä.?97 

Tätä melko rauhallista neuvostoasennetta vahvistivat havainnot reuna- 
valtioiden Helsingin ulkoministerikonferenssin päätöspöytäkirjasta. Kun 
välitön liiton muodostaminen ei reunavaltioilta onnistunut, ne nojautui- 
vat aiempaan ideaan Kansainliiton Geneven pöytäkirjaan pohjaavasta 
liitosta. Sen katsottiin ”laillistavan alueelliset sotilaallis-puolustukselliset 
sopimukset ja tarjoavan Kansainliiton takuut [näille sopimuksille]”. 
Huolimatta Neuvostoliiton varauksellisesta suhtautumisesta Kansain- 
liittoon maailmansodan voittajien organisaationa, TSernyh luonnehti 
näitä takuita muodollisuuksiksi vailla käytännön seurauksia.?* 

Helsingin-edustuston havainnot olivat selvästi arvossaan ulkoasiain- 
kansankomissariaatin Puolan- ja Baltian-osastolla. Osaston päällikkö, 
Ganetskia vuonna 1923 seurannut Viktor Kopp, erikseen totesi TSerny- 
hille että ”teidän informaationne on täysin yhdenmukainen niiden joh- 
topäätösten kanssa, joihin olen päätynyt analysoidessani informaatiota, 
ei vain Suomen, vaan myös Latvian, Liettuan ja Varsovan [edustustojen] 
linjoilta”. Kopp vielä vahvisti tämän kahta viikkoa myöhemmin huoli- 
matta Puolasta saapuneista vastakkaisista tiedoista liittoutumisesta. 
Osastopäällikkö toisti olevansa yhtä mieltä Helsingin edustuston arvioi- 


207 lbid. 

den kanssa ja selitti ”puolalaiset huhut” näiden yritykseksi pelastaa kas- 
vonsa, kun käytännön tulosten saavuttamisessa oli epäonnistuttu. Hän 
katsoi tämän vähentävän Puolan arvovaltaa ja vaikutusta ”pohjoisissa 
Baltian maissa”, joihin Suomi tässä yhteydessä vaihteeksi luettiin. Näi- 
den seurausten toivottiin haittaavan myös Puolan liittolaisen, Ranskan, 
tavoitteita.?*9 


NEUVOSTOULKOPOLITIIKAN INFORMAATIOKANAVAT 

Huolimatta siitä, että reunavaltioiden Helsingin-konferenssi ei ollut joh- 
tanut käytännön tuloksiin, ”liittoutumishälytys? ei ollut vielä ohi. Helmi- 
kuun alussa newvostoliittolaiset saivat tietoa mahdollisesta jatkosta: 
Riiassa pidettäisiin maaliskuussa 1925 reunavaltioiden yleisesikuntien 
konferenssi.?* Vaikka neuvostoliittolaisten oletus oli, että Suomi osallis- 
tuisi tällaiseen yhteistyöhön vain rajoitetusti, se ei vähentänyt tarvetta var- 
mistaa tämä huolellisella seurannalla. Tässä tilanteessa neuvostoulkopo- 
litiikan tiedonkeruuverkosto pääsi hyvään käyttöön. 

Neuvostoliiton ulkopolitiikka tarvitsi nyt mahdollisimman nopeasti 
tarkkaa informaatiota liittoutumispolitiikan tilasta ja sen kannattajista 
reunavaltioissa. Viron suhteen tähän oli varsin hyvät edellytykset. Hel- 
singin-edustusto raportoi Puolan- ja Baltian-osastolle helmikuun puoli- 
välissä, että ”saadun informaation mukaan” puolalainen kenraali olisi vie- 
raillut Tallinnassa kolme viikkoa aiemmin valmistellakseen erillistä so- 
tilasopimusta Puolan ja Viron välillä. Neuvostolähteen mukaan ennen 
Viron ulkoministerin Karl Pustan Varsovan-vierailua olisi pidetty Pustan 
ja Viron sotilasjohdon välinen neuvottelu. Mielenkiintoista kyllä, Viron 
ulkoministerillä ja sotilasjohdolla olisi ollut erimielisyyttä Puolan kanssa 
liittoutumisesta. Lähteen mukaan Pusta kannatti liittoa Puolan kanssa ja 
oli sitä mieltä että ”ei tulisi laskea sen varaan, että Suomi osallistuu sel- 
laiseen liittoon”. Osalla nimeämättömästä sotilasjohdosta oli epäilyksiä 
asian suhteen. Nämä korostivat Puolan kanssa solmitun liiton rajallista 
merkitystä: 


209 AVP RF, 04/41/255/53480, 34, 51, Kopp-TSernyh, 13.1.1925 ja 3.2.1925, salainen. 

[M]aantieteellisten ja muiden syiden pohjalta Puola ei voisi tarjota 
todellista apua. Puolan kanssa liittoutumisen välttämätön ehto 
tulisi olla myös Suomen osallistuminen, sillä sieltä todellista 
apua olisi saatavissa. Pusta puolusti liittoutumista sen poliittisen 
merkityksen pohjalta, joka suojaisi Viroa [Neuvostoliiton] hyök- 
käykseltä. Mitä Suomeen tuli, Pusta korosti välttämättömyyttä si- 
sällyttää se [Puolan ja Viron] liittoon lähimmässä tulevaisuudessa. 


Tapaamisesta raportoinut neuvostolähde uskoi sen päättyneen Pustan 
näkökannan mukaisesti. Tsernyh huomautti raportissaan, että olisi tär- 
keää tarkistaa informaatio ”toiselta puolelta”, mitä ilmeisemmin tarkoit- 
taen Puolan eikä Suomen puolta. Latvian asenne oli edelleen epäselvä, 
mutta sillä oli merkitystä Virolle. Vaikka Tsernyh myönsikin, ettei hänel- 
lä ”ollut käsissään virolais-latvialaista sotilassopimusta”, hän oli sitä miel- 
tä, ettei Viro voisi solmia sotilassopimuksia ilman Latvian hyväksyntää.?" 
Tämän nousussa olevan reunavaltioaktiviteetin hillintään neuvostodiplo- 
matialle sopi mainiosti esittää helmikuussa ensin Virolle ja Latvialle, sit- 
ten myös Puolalle hyökkäämättömyyssopimusneuvotteluja, jo pelkästään 
vastapuolen yhtenäisyyden horjuttamiseksi. Viro olisi kaivannut Suomea 
mukaan myös näihin keskusteluihin, mitä neuvostoedustaja Tallinnassa 
ihmetteli. Perusteluna esitettiin Suomen halu hoitaa suhteensa Neuvos- 
toliittoon kahdenvälisesti,?? vaikka Suomen näkökulmasta kyse oli enem- 
mänkin halusta välttää sitoutumista Baltian maihin. 

Kun yleisesikunnat tapasivat Riiassa, Suomen ulkoasiainministeriön 
valtiosihteeri Pontus Artti antoi hyvin muodollisen lausunnon, jonka 
mukaan tapaaminen käsitteli aseistariisuntaa ja ettei Suomi virallisesti 
osallistunut siihen eikä lähettänyt Helsingistä ketään edustajaa. Paikkan- 
sa piti, että Suomi osallistui konferenssiin vain tarkkailijana, eikä osallis- 
tunut liittoutumisen suunnitteluun. Konferenssissa kuitenkin käsiteltiin 
myös sotilaallista tietojen vaihtoa, vaikka vain aseistariisunta mainittiin 
julkisella esityslistalla. Maaliskuussa 1925 newvostoliittolaisilla oli hyviä 
syitä epäillä tätä siloteltua versiota Suomen Pariisin-edustustosta han- 

kittujen sähkeiden pohjalta. Suomen Pariisin-edustaja Enckell oli sopi- 
nut, neuvostolähteiden mukaan ranskaksi, Riian konferenssin salaisesta 
agendasta Puolan ulkoasiainministeri Aleksander Skrzyhskin ja Viron 
ulkoasiainministeri Pustan kanssa. Vaikutelma ei voinut olla kovin rau- 
hoittava, kun muistaa aiemmat neuvostoraportit Puolan ja Viron aktii- 
visuudesta liittoutumista koskien. Nimenomaan Viron ulkopoliittisen 
johdon pyrkimys saada Suomi mukaan puolalais-virolaiseen liittoon oli 
juuri vahvistettu.?5 

Jo aiemmin maaliskuussa Neuvostoliiton edustusto oli ottanut liittou- 
tumiseen liittyen yhteyttä eräisiin suomalaisiin eri puolueiden kansan- 
edustajiin saadakseen tietoa poliittisesta päätöksenteosta ja vaikuttaak- 
seen julkiseen mielipiteeseen. Maaliskuun alussa TSernyh keskusteli 
lähinnä Suomen hallituskokoonpanosta ja senhetkisestä hallituskriisis- 
tä. Reunavaltioliittoon liittyvistä näkemyksistä hän keskusteli myös tove- 
ri Kalle Kulmalan kanssa, joka oli Sosialistisen Työväen ja Pienviljelijäin 
Vaalijärjestön kansanedustaja. Raportissaan TSernyh kuitenkin piti Kul- 
malan näkemyksiä liittoutumisesta ja Riian konferenssista liioiteltuina 
ja virheellisinä ja oli tässä asiassa enemmän samaa mieltä ulkoasiain- 
ministeri Procopen kanssa. TSernyhin käsitys ulkoasiainministerin nä- 
kemyksistä perustui todennäköisesti jopa seitsemään ulkoasiainminis- 
teriön muistioon, jotka oli käännetty tarkasti suomesta venäjäksi, kuten 
myös niiden luokitus, ”erittäin salainen”. Käännökset sisältyivät raportin 
liitteisiin. Varmistaakseen tiedot Riian konferenssista, hallituskriisistä 
ja selvittääkseen huhut armeijan ylipäällikön tehtävistä vetäytyneen ken- 
raali Carl Gustav Mannerheimin paluusta johonkin viralliseen asemaan 
TSernyh vaihtoi myöhemmin tietoja Saksan edustuston asiainhoitajan 
Felkersin kanssa.?5 

Maalis-huhtikuun vaihteessa neuvostoedustusto laajensi kontaktejaan 
suomalaisten kansanedustajien parissa myös sosiaalidemokraatteihin ja 
Ruotsalaiseen kansanpuolueeseen. Artturi Aaltoa Tsernyh luonnehti ”so- 


213 AVP RF, 04/41/255/53480, TSernyh-Kopp, 28.3.1925 no 68, ja myöhemmin TSernyh-Aralov, 18.4. 1925 

214 AVP RF, 04/41/255/53480, TSernyh-Kopp, 7.3.1925 no 48. 

215 AVP RF, 04/41/255/53480, TSernyh-Aralov, maaliskuun lopulla tai huhtikuun alussa 1925, no 72, 
raportissa mainitun päivämäärän 26.3.1925 jälkeen. Aralov seurasi Koppia Puolan- ja Baltian-osaston 
päällikkönä. 


146 NEUVOSTOLIITON JA SUOMEN SUHTEET REUNAVALTIOKONTEKSTISSA 1922—1925 


https://doi.org/10.21435/ht.285 


siaalidemokraattisen keskustan johtajaksi”. Aallolle annettiin informaa- 
tiota Suomen virallisen linjan epäjohdonmukaisuuksista Riian konfe- 
renssin osalta. Tämä teki ilmeisesti vaikutuksen, sillä ”Aalto huolestui, ja 
hän sanoi, että ryhtyisi kaikkiin tarpeellisiin toimenpiteisiin, jotta asiaa 
käsiteltäisiin ei vain sanomalehdissä, vaan myös eduskunnassa.”?* Viik- 
koa myöhemmin, huhtikuun alussa, TSernyh keskusteli RKP:n kansan- 
edustajan ja Helsingin yliopiston kirjastonhoitajan Georg Schaumanin 
kanssa. Häntä luonnehdittiin RKP:n vasemmistosiiven edustajaksi ja 
ulkopolitiikan asiaintuntijaksi. Tältä pohjalta ”hän mitä selkeimmin tuo 
esiin antipatiansa ruotsalaisen [kansan]puolueen osan reunavaltiosuun- 
tautumisesta ja Karjala-aktivismista.” Tämä teki hänestä TSernyhin mu- 
kaan ”sopivan henkilön vaikuttamaan puolueen vastuullisiin piireihin.” 
Schauman pitikin eduskunnassa puheen Riian konferenssista vaatien 
hallitukselta siitä lisää tietoa. Kiinnostavana yksityiskohtana raportissa 
tuotiin esiin, että Schauman oli ollut Mannerheimin lapsuudenystävä. 
Tämä tuskin vähensi hänen merkitystään kontaktina. Sen sijaan sosiaali- 
demokraattien kansanedustaja Aalto osoittautui alkuun pieneksi petty- 
mykseksi. Käytyään toisen keskustelun samana päivänä kuin Schauma- 
nin kanssa, TSernyh totesi Procopen hoidelleen sosiaalidemokraatit ”suo- 
raan ja helposti”, vaivautumatta edes esittämään näille tietoja Riian kon- 
ferenssista. Niinpä uusi tiedotuskierros oli paikallaan, ja ”tällä kertaa 
Aalto kirjoitti faktat muistiin huolellisesti ja sanoi että esittää ne edus- 
kunnan ulkoasiainvaliokunnassa. Jos ratkaisuja joistain toimista teh- 
dään, sitten Aalto lähettää uutiset minulle”.27 

Neuvostoedustajan päiväurakka ei ollut vielä tässä, vaan samana päi- 
vänä oli vielä tarpeen konsultoida Saksan edustustoa. Saksan asiainhoi- 
taja Felkers kuulosti jossain määrin huolestuneemmalta kuin neu- 
vostoliittolaiset, sillä hän uskoi sotilasliiton valmistelun olevan Riian 
kokouksen agendalla. Hänen lähteensä Suomen ulkoasiainministeriös- 
tä, Baltian referentti Frans Talaskivi, samoin kuin Suomen yleisesikun- 
tapiirit ja Viron edustusto ”tuovat esiin saman ajatuksen”. Erityisen kiin- 
nostavia neuvostonäkökulmasta olivat Felkersin havainnot kymmenestä 

puolalaisupseerista Virossa ja ”Itämeren rantamaiden [Pribaltijskie 
strany] jakamisesta Ranskan ja Iso-Britannian etupiireihin (Suomi eng- 
lantilaisille, eteläiset Baltian maat ranskalaisille)”. Mitä tuli informaa- 
tion hankintaan yleensä, Felkers oli kiinnostunut kuulemaan ”sattuisiko 
meillä olemaan Berliinissä yhteinen primäärilähde Virosta, mihin minä 
[T8ernyh] vastasin vakuuttavan kielteisesti”. On vaikea välttää vaikutel- 
maa, että saksalaiset epäilivät jonkun tekevän kauppaa tiedoillaan kah- 
delle taholle. 


RIIAN KONFERENSSIN LOPPUPELI 

Neuvostoliiton ulkoasiainhallinnon Riian konferenssia, ja Suomen roo- 
lia siinä, koskevan melko maltillisen tulkinnan lopullinen muotoilu ta- 
pahtui huhtikuussa 1925. Neuvostoliiton edustusto kuitenkin seurasi 
asiaan liittyvää informaatiota ainakin kesäkuun alkuun tarkentaen muu- 
tamia yksityiskohtia. 

Todettuaan reunavaltioiden yritykset kiistää konferenssin pitäminen 
tai salata sen agenda, Baltian-osaston yleisvaikutelma oli, että ”tällä- 
kään [Riian] konferenssilla ei ollut ratkaisevaa roolia [reunavaltioliiton 
muodostamisessa], ja mitään sopimuksia ei allekirjoitettu, ja Suomi oli 
pelkkä tarkkailija tässä asiassa”. Helsingin-edustustoa kehotettiin perus- 
tamaan näkemyksensä ulkoasiain varakomissaarin Litvinovin aiempaan 
kirjeeseen. Puolan- ja Baltian-osasto kuitenkin huomautti, että ”naapu- 
rit”, eli INO-OGPU, esittivät vastakkaista informaatiota Riian konferens- 
sista ja että nimenomaan Puola väitti, että sotilassopimus olisi allekir- 
joitettu. Ranskalaisten odotettiin osallistuvan konferenssiin, vaikkakin 
pidettiin epätodennäköisenä, että osallistujat olisivat upseereita.?'9 

Tällainen ristiriita vaati luonnollisesti tarkistamista, ja taas kerran 
Neuvostoliiton saksalaiset ”yhtiökumppanit” saattoivat ystävällisesti täy- 
dentää kuvaa. Huhtikuun lopulla TSernyh viittasi Saksan edustustolta 
saatuun luottamukselliseen informaatioon. Nimeämättömät saksalaiset 
Helsingin-edustustossa saattoivat vahvistaa, ettei Suomen edustaja ollut 
osallistunut Riian konferenssin viimeisiin istuntoihin ja että sotilasliiton 

219 AVP RF, 04/41/255/53480, Aralov-TSernyh, 14.4.1925 ja Tsernyh-Aralov, 18.4.1925 no 84. 


148 NEUVOSTOLIITON JA SUOMEN SUHTEET REUNAVALTIOKONTEKSTISSA 1922—1925 


https://doi.org/10.21435/ht.285 


valmistelu konferenssissa oli epäonnistunut. Pääsyinä saksalaisten mu- 
kaan olivat reunavaltioiden väliset erimielisyydet, ja ”SNTL:n ilmaisema 
huoli”. Neuvostoliiton kielteinen asenne olisi vaikuttanut erityisesti Lat- 
vian ulkopoliittiseen johtoon, vaikka myös Iso-Britannian selvä välinpitä- 
mättömyys Puola-johtoiseen reunavaltioliittoon oli tehnyt vaikutuksen. 

Reunavaltioiden edustajien kanssa käymiensä keskustelujen pohjalta 
saksalaiset saattoivat tarjota vielä seuraavaa informaatiota neuvosto-osa- 
puolelle reunavaltioiden asenteesta: 


[ÄJärimmäisen ärsyyntynyt Suomea kohtaan, syyttäen sitä konfe- 
renssin paljastamisesta meille [Neuvostoliitolle], sellaisen infor- 
maation lähettämisestä meille, joka salli murskata [liittoutumis] 
kampanjan. Tällä *petoksella? suomalaiset tuhosivat konferenssin. 
[Reunavaltioiden] Edustajien mukaan suomalaiset tekivät tämän 
tahallaan, pestäkseen itsensä puhtaaksi SNTL:n silmissä. He ajat- 
televat yhä, että kaikki neuvostoinformaatio Riian konferenssista 
tulee Helsingistä — Suomen hallitukselta.?? 


Tämän tiedon on täytynyt olla yhtä huvittavaa kuin se oli hyödyllistä neu- 
vostonäkökulmasta, mitä Suomen roolin arvioimiseen tuli. Yleisemmin 
se osoittaa, miten harvat reunavaltioiden ulkopoliittiset toimijat arvasi- 
vat, että se mitä sanottiin toiselle naapurisuurvallalle, päätyy parhaassa 
tapauksessa samalla viikolla toisen korviin. Informaation jakaminen 
kuvastaa sitä, miten pienet maat käsitettiin suurvaltatoimijoiden näkö- 
kulmasta tiettyyn rajaan asti keskenään vaihdettaviksi pelimerkeiksi, 
vaikka vaikutuspiireistä myös aidosti kilpailtiin. 

Näiden Riian konferenssista tarjoamiensa ”makupalojen” lisäksi Sak- 
san edustajilla oli lisäinformaatiota Suomen ulko- ja turvallisuuspolitii- 
kasta. Tietojensa pohjalta saksalaiset kumosivat oletuksen siitä, että Suo- 
men yleisesikunnan edustajia olisi vieraillut Puolassa. He olivat myös 
keskustelleet liittopolitiikasta eroavan ulkoasiainministerin Procopen 
kanssa. Procope olisi esittänyt Saksan edustajille, ettei Suomella alun 

pitäenkään ollut mitään aikomusta osallistua Riian konferenssiin täysi- 
valtaisesti. Siksi Suomen hallitus ei ollut edes lähettänyt edustajaa Hel- 
singistä, vaan sen sijaan Suomen sotilasasiamies Riiassa oli toiminut 
tarkkailijana. Edelleen Procop6 oli esittänyt, että ulkoasiainministerinä 
hänen politiikkansa oli koko ajan ollut olla solmimatta mitään sotilas- 
sopimuksia, jotka ”velvoittaisivat Suomea moraalisesti tulevaisuudessa.” 
Saksalaisten mielestä Procopé oli muuttunut aivan ilmeisesti edukseen 
sen jälkeen, kun hänestä oli tullut ulkoasiainministeri. Hän oli vähem- 
män puolalaisystävällinen (ven. polofil) ja yleensäkin varovaisempi. 
Suomen uuden hallituksen osalta Saksan edustajat huomauttivat ly- 
hyesti, ettei nykyinen ulkoasiainministeri Karl Idman harjoittanut itse- 
näistä ulkopolitiikkaa. Hän ei ollut, kuten uskottiin, Emil Nestor Setälän 
(ed.) vaikutuksen alainen. Tätä saksalaiset luonnehtivat kriittisesti ter- 
mein: ”liian teoreettinen”, ” kapea suomalainen nationalisti” ja ”ruotsa- 
laiskammoinen” (ven. Svedofob). Sen sijaan ulkoasiainministerin ajatel- 
tiin olevan joko pääministeri Antti Tulenheimon (kok.) tai presidentti 
Lauri Kristian Relanderin vaikutuksen alainen. Raportti päättyi saksa- 
laisten kysymykseen saksalais-neuvostoliittolaisten suhteista. Tsernyh 
mainitsi saksalaisten olevan ”erityisen kiinnostuneita siitä, käymmekö 
me takuusopimusneuvotteluja Puolan kanssa”.?** Tämä havainto kytki 
reunavaltiopolitiikan takaisin laajempaan eurooppalaiseen kehykseen. 
Kun Saksan liennytys länsivaltojen, Englannin ja Ranskan, kanssa edis- 
tyi, Neuvostoliitto vastasi siihen lämmittämällä suhteitaan Puolan kans- 
sa. Saksan edustajien tiedustelu teki selväksi, että viesti oli ymmärretty. 
Tämän tiedonvaihdon jälkeen viimeistään ulkoasiainkansankomissa- 
riaatti saattoi ottaa melko levollisen asenteen reunavaltioliittoon yleen- 
sä ja Suomen rooliin erityisesti. Saksalaisilta saatu informaatio pääosin 
vahvisti neuvostoliittolaisten aiemmat tulkinnat ja kumosi joitain risti- 
riitaisia tietoja, jotka usein voitiin jäljittää Puolaan. Seuraavina päivinä 
newvostoliittolaiset saivat käsiinsä myös Suomen hallituksen alkuperäi- 
sen, englanniksi laaditun vastauksen Riian konferenssikutsuun, josta 
kävi ilmi, että Suomen hallitus kieltäytyi lähettämästä virallista edusta- 
jaa. Kävi myös ilmi, että alkuperäiseen Latvian laatimaan kutsuun sisäl- 

tyivät sen lisäksi vain Puola, Viro ja Suomi. Liettua oli rajattu ulos ilmei- 
sesti Puolan ja Liettuan Vilna-kiistan takia. Suomen virallisessa vas- 
tauksessa ei mainittu Romaniaa: Neuvostoliittolaisten mukaan Suomen 
edustaja Riiassa, aiemmin ulkoministerinä reunavaltiopolitiikkaa aja- 
nut Rudolf Holsti, oli henkilökohtaisesti liittänyt Romanian kutsulis- 
talle.” Kaikkiaan nämä tiedot tukivat saksalaisilta saatua informaatiota 
Procopen ulkopoliittisesta linjasta. Kaikki disinformaatio ei myöskään 
ollut puolalaisten vastuulla, sillä Tsernyh viittasi meneillään olevaan pit- 
kään kiistaan ulkoasiainkansankomissariaatin sisällä. Hänen mukaansa 
Neuvostoliiton Varsovan-edustustolla ja sen päälliköllä, Pjotr Voikovilla, 
oli taipumus liioitella puolalaisen informaation merkitystä, vaikka kaikki 
Helsingin-edustuston lähteet kumosivat sen.” 

Loppujen lopuksi neuvostoliittolaiset pystyivät selvittämään myös 
melko tarkasti Riian kokouksen salaisten keskustelujen sisällön jo 
22.4.1925, mikä kävi ilmi myöhemmästä raportoinnista kesäkuussa. Tie- 
dot oli saatu nimeämättömältä henkilöltä, jota luonnehdittiin ”meidän 
tavanomaisen valistuneeksi informantiksemme”. Tämän lähteen mu- 
kaan Riiassa solmittiin sopimus sotilastiedustelun koordinoinnista ja 
myös Suomi osallistui siihen. Kuitenkin ”Puolan yleisesikunnan ehdo- 
tus sen [tiedustelun] organisoimisesta Puolan yleisesikunnan keskus- 
toimiston toisen osaston kautta torjuttiin”. Muiden osapuolten Puolaa 
kohtaa tuntema luottamus ei näin ollen vaikuttanut aivan täydelliseltä. 
Kaikkiaan tämä edelleen vahvisti aiempia neuvostoarvioita Suomen roo- 
lista. Suomen oli odotettukin olevan kiinnostunut sotilaallisten tietojen 
vaihdosta, mutta kuitenkin jättäytyvän liittoutumisneuvottelujen ulko- 
puolelle.? 

Ratkaiseva hetki ulkoasiainkansankomissariaatin kokonaistulkinnalle 
reunavaltioliiton mahdollisuuksista oli ollut jo huhtikuun ensimmäi- 
sellä viikolla. Tällöin myös määriteltiin hyvin mielenkiintoisella tavalla 
ulkopolitiikan käytännön ja ideologian vuorovaikutusta. Varaulkoasiain- 
kansankomissaari Litvinov oli silloin selvittänyt TSernyhille näkemys- 


222 AVP RF, 04/41/255/53480, TSernyh-Aralov, 25.4.1925 no 13/c, erittäin salainen. 
223 AVP RF, 04/41/255/53480, TSernyh-Aralov, 2.5.1925, no 19/c erittäin salainen. 
224 AVP RF, 04/41/255/53480, TSernyh-Aralov, 24.6.1925, no 6/c erittäin salainen. 

tään Itämeren tilanteesta, ja siitä kuinka sitä oli käsitelty Izvestijassa, 
kansankomissaarien neuvoston eli neuvostohallituksen lehdessä. Kirje 
on kiinnostava jo pelkästään siksi, että siinä hyvin suorasanaisesti, toki 
vain ulkoasiainkansankomissariaatin sisällä, kritisoidaan virallisen leh- 
den tulkintaa ulkopolitiikasta. 

Litvinov aloitti kritisoimalla suoraan Izvestijan päätoimittaja Juri 
Steklovin artikkelia ”Kenen kädet”, jossa käsiteltiin Baltian maiden ja 
länsivaltojen välisiä suhteita. Litvinov oli yhtä mieltä Tsernyhin kanssa 
siitä, että Steklovin näkemykset ”ovat täysin käsittämättömiä, ei vain 
teille, vaan myös muiden edustustojen päälliköille, jotka tuntevat tilan- 
teen, sekä myös [ulkoasiainkansankomissariaattia johtavalle] kollegiolle”. 
Päinvastoin kuin Steklov, hän ei ollut kovinkaan vakuuttunut siitä, että 
Ranska tällä hetkellä johtaisi ”Itämeren rantamaiden [Pribaltjiskie strany] 
juonia”, vaikka näin olisikin ollut aikaisemmin, sillä: 


Meillä neuvostoliittolaisilla on, valitettavasti, taipumus mitä kansain- 
välisiin kysymyksiin tulee, ajatella liian yksinkertaisesti ja primitii- 
visesti, pyrkiä toimimaan käyttämällä kaavoja herroista ja lakejois- 
ta, jotka sopivat agitaatioon, eivätkä kansainvälisen tilanteen va- 
kavaan analyysiin. Puola on riittävän itsenäinen luodakseen, jopa 
ilman ulkomaista apua, monimutkaisia juonia meitä vastaan Itä- 
meren rantamaissa. Nämä juonittelut ovat mahdollisia myös ilman 
rakenteluapua, mutta jos sitä kaikesta huolimatta annetaan, se ei 
tule Englannista, vaan Ranskasta. 


Lopuksi Litvinov piti Steklovin artikkelia kahdesta syystä virheenä Neu- 
vostoliiton ulkopolitiikan näkökulmasta. Se ei vain tarjonnut väärää 
kuvaa omalle neuvostoyleisölle, vaan myös kyseenalaisti ulkoasiainkan- 
sankomissariaatin ammattitaidon ulkomailla. Siksi se ”puhaltaa tuulta 
Puolan purjeisiin” ja kyseenalaisti neuvostoulkopolitiikan uskottavuutta 
laajemminkin.?* On hankala löytää parempaa tai selvemmin Neuvosto- 
liiton ulkoasiainhallinnon näkökulmasta ilmaistua esimerkkiä siitä, 


225 AVP RF, 04/41/255/53477, NKID:in kirjeenvaihtoa edustustojen kanssa vuonna 1925, Litvinov-TSernyh, 
4.4.1925 no 0257, salainen. 

miten sen puitteissa käsitettiin ero toisaalta Neuvostoliiton ideologisten 
kannanottojen, toisaalta ulkopoliittisen analyysin ja toiminnan välillä. 


ITÄMEREN LIITTOUTUMISHÄLYTYS LOCARNON SOPIMUKSEN 
KONTEKSTISSA 

Kahdenväliset neuvostoliittolais-suomalaiset suhteet keskittyivät vuoden 
1925 jälkipuolella lähinnä rajaan ja Karjalan pakolaisiin. Vuoden 1922 
rajasopimuksen mukainen rajan demarkointi eli maastoon merkitsemi- 
nen aiheutti useampia kiistoja maarajan tulkinnasta. Suomenlahdella 
merirajan määrittelyssä näkyi laajemmin yhteinen etu salakuljetuksen 
rajoittamisessa, vaikka Suomen kieltolain merkitys korostui. Neuvosto- 
osapuoli ymmärsi Suomen päätavoitteeksi estää pirtun salakuljetus 
Virosta tai muualta, mutta arvioi itse aluevesikysymystä myös osana 
Kronstadin ja Leningradin meriyhteyksien turvaamista. Valtioiden legi- 
timoinnin kannalta kiinnostavasti Karjalan kapinan pakolaiskysymys oli 
hankala molemmille maille. Suomen edustajat tiedustelivat armahdus- 
ten ehtoja ja heimopakolaisten paluumahdollisuuksia Neuvostoliittoon 
vedoten muun muassa Suomelle koituviin taloudellisiin rasitteisiin. 
Yhtäältä Neuvostoliiton Helsingin-edustusto näki pakolaisten paluussa 
mahdollisuuden aktivistien toiminnan heikentämiseen Suomessa, eri- 
tyisesti karjalaispakolaisten värväämisessä vakoilutehtäviin. Yleisen 
armahduksen umpeuduttua TSernyh suositti henkilökohtaisia armah- 
duksia. Toisaalta OGPU taas näki riskin siitä, että palaavien pakolaisten 
joukossa Suomesta siirtyy neuvostojärjestelmään vähintäänkin tyytymä- 
töntä ainesta. Nimenomaan Karjalan neuvostotasavallan suomalaispoh- 
jainen hallinto viivytti pakolaisten paluuta ollen valmis sallimaan sen 
vain tavallisen maahanmuuton kautta.” 

Sen jälkeen, kun Neuvostoulkopolitiikka oli onnistunut alueellisessa 
tavoitteessaan estää keväällä 1925 Puolaa vahvistamasta asemaansa 
hankkimalla liittolaisia, se pyrki jatkamaan oleellisen Saksa-suhteen var- 
mistamista ”Puola-kortilla”: toukokuussa ulkoasiainkomissaari Tšitšerin 
julkisti pyrkimyksen Puola-suhteen parantamiseen. Heinäkuussa Neu- 
vostoliitto teki voimakkaimman vastatarjouksensa Saksan länsilienny- 

tykselle ehdottaessaan molempia maita sitovaa poliittista liittosopimus- 
ta muun muassa Kansainliitto- ja Puola-politiikasta. Samassa kuussa 
Neuvostoliiton edustajat myös tunnustelivat ensimmäisen kerran ta- 
kuu- eli hyökkäämättömyyssopimusneuvotteluja Suomen kanssa. Vaik- 
ka asia ei edennytkään, elo-syyskuussa Suomi sai paitsi neuvostodiplo- 
matiassa, myös neuvostojulkisuudessa tunnustusta pidättyvyydestään 
reunavaltioyhteistyössä. Mitä ilmeisimmin ulkoasiainkansankomissari- 
aatti oli saanut viestiään perille muun muassa keväällä haukut saaneelle 
Izvestijalle.??? Kaikkiaan tässä näkyi Neuvostoliiton reunavaltiopolitiikan 
ja sen osana olevan Suomi-suhteen konteksti osana maan laajempia ta- 
voitteita Euroopassa. 

Syksyn ja loppuvuoden kansainvälisten suhteiden kehitys muutti jäl- 
leen tilannetta neuvostoulkopolitiikan kannalta hankalampaan suun- 
taan, ja tulkintaerot ulkoasiainkansankomissariaatin ja erityisesti Stali- 
nin johtaman ryhmittymän välillä korostuivat. Syyskuun lopulla Puola 
torjui neuvostoehdotuksen hyökkäämättömyyssopimukseksi, jonka 
TSitSerin esitti pysähtyessään Varsovaan matkallaan Saksaan. Vaikka 
torjunta ei ollut julkinen, se kasvatti Neuvostoliiton tarvetta hyökkää- 
mättömyyssopimuksiin muiden Itämeren maiden kanssa. 

Vielä kiireellisemmäksi asian teki Saksan länsi-integraation aloitta- 
neen ja suurvaltastatusta palauttaneen Locarnon sopimuksen allekirjoit- 
taminen 16.10.1925. Siinä Saksa, Ranska ja Belgia sopivat sekä rajojensa 
muuttumattomuudesta että välitysprosessista erimielisyyksien ratkaise- 
miseksi, ja sopimuksen takasivat Iso-Britannia ja Italia. Sen sijaan Puo- 
lan ja Tsekkoslovakian osalta Saksa sitoutui vain olemaan muuttamatta 
rajoja väkivaltaisesti. Tämä nosti esiin jälleen eron Ranskan ja Iso-Britan- 
nian ulkopolitiikassa. Ranskan etu olisi ollut saada takuut myös liitto- 
laistensa rajoille oman turvallisuutensa kasvattamiseksi Saksan vah- 
vistuessa. Erityisesti Saksan nopeaa taloudellista integrointia ajava 
Iso-Britannia ei halunnut tästä kynnyskysymystä, vaan ilmoitti olevansa 
valmis takaamaan Euroopan rauhan vain Reinille, ei Veikselille saakka. 


227 Jacobson, 1994, 159-161, Neuvostoliiton Saksan ja Puolan politiikan yhteyksistä Korhonen, 1966, 
114-115, Korhonen hyökkäämättömyyssopimustunnustelusta ja neuvostoreaktioista Suomen ulkopoli- 
tiikkaan. 

Iso-Britannian takuita puolestaan tarvitseva Ranska joutui suostumaan 
tähän, vaikka myös se solmi uudet molemminpuoliset avustussopimuk- 
set Puolan ja Tsekkoslovakian kanssa. Tämä Länsi- ja Keski-Euroopan 
eriarvoinen asema oli Locarnon sopimuksen perusheikkous.?8 

Toisin kuin politbyroossa ensisijaisesti uskottiin, Locarnossa ei val- 
misteltu Neuvostoliiton vastaisia toimia tai oltu edes erityisen kiinnostu- 
neita siitä, vaikka Saksa käyttikin ajoittain ”Neuvostoliitto-korttia” länsi- 
valtojen suuntaan saadakseen paremman hinnan myönnytyksistään 
länsirajoillaan. Sen sijaan Keski- ja Itä- Euroopan jääminen kattavien ra- 
jatakuiden ulkopuolelle johti useampiin alueellisiin täydennysesityksiin, 
jotka osin yllättivät neuvostoulkopolitiikan sen pyrkiessä nyt minimoi- 
maan vahinkoa, jonka Saksan länsi-integraatio sille aiheutti. Tämä vaati 
useammanlaisia toimia seuraavina vuosina huolimatta siitä, että Saksa 
ja Neuvostoliitto olivat allekirjoittaneet julkilausuman Rapallo-suhteen 
jatkuvuudesta pari päivää ennen Locarnon sopimuksen allekirjoittamis- 
ta 12.10.1925.??? Reunavaltioiden suunnalla ne näkyivät yhä koordinoi- 
dumpina hyökkäämättömyyssopimusaloitteina. 

Ideologian rooli neuvostoulkopolitiikan määrittelyssä vaihteli tuntu- 
vasti vielä vuosina 1923-1925. Saksan osalta klassinen dualismi näkyi 
avoimesti, kun Saksan yhteiskunta- ja valtiorakenteiden romahdus 
vuonna 1923 nähtiin ideologisesti, maailmanvallankumouksen kannalta 
edistettävänä, mutta samanaikaisesti, reaalipoliittisesta näkökulmasta 
uhkana newvostovaltion turvallisuudelle. Mitä tulee vallankumouksen 
vientiin valtakamppailua käyneessä neuvostojohdossa, Saksan osalta 
Trotski oli siirtynyt sen kannattajaksi, kun taas Stalin pysyi epäilevä- 
nä. Toisaalta jo seuraavana vuonna 1924 valmius suhteiden avaamiseen 
Iso-Britannian Labour-hallituksen kanssa kuvasti neuvostojohdon ja 
-ulkopolitiikan joustavuutta sen siirtyessä sopimaan käytännön eduista 
keskeiseksi vastustajaksi nähdyn valtion kanssa. 

Neuvostoulkopolitiikassa suhde Suomeen toi myös kiinnostavalla ta- 
valla esiin eron ideologian ja käytännön välillä, siten kun se ulkoasiain- 


228 Marks, 2003, 72-78, Locarnon sopimuksen välittömästä taustasta ja sisällöstä. 

kansankomissariaatissa ymmärrettiin. Lievimmilläänkin tämä tarkoit- 
taisi neuvostotoimijoiden erilaista näkemystä lyhyen aikavälin, mahdol- 
lisesti jopa kokonaisen vuosikymmenenkin tavoitteista, esimerkiksi niin 
sanotun kansallisen turvallisuuden näkökulmasta. Tästä huolimatta, 
Geoffrey Robertsia soveltaen, laajempi ideologinen kehys eli maailman- 
vallankumouksen lopullinen voitto saattoi olla jaettu tavoite etäisem- 
mässä tulevaisuudessa. 


230 Roberts, 1999, 8-9 ideologian roolista Neuvostoliiton ulkopolitiikassa. 

Liennytys ja vallankumous: Locarnon 
sopimuksen ja Kominternin Kiinan-politiikan 
heijastuminen Itämerelle 1925-1927 


Saksan ja länsivaltojen välisen liennytyksen eteneminen sotakorvauk- 
sien amerikkalaisrahoituksesta ja Locarnon rajatakuista Saksan jäsenyy- 
teen Kansainliitossa sysäsi neuvostoulkopolitiikan sekä osin myös näke- 
myksen kapitalismin vakiintumisesta voimakkaaseen muutoksen tilaan 
vuosien 1925 ja 1926 vaihteessa. Tämä näytti horjuttavan sekä ulkopo- 
litiikan lähtökohtia että odotuksia vallankumouksen etenemismahdolli- 
suuksista. Molempien edellytyksinä oli pidetty Saksan ja länsivaltojen 
välistä konfliktia sekä Euroopan laajuista taloudellista kriisiä. 
Riippumatta siitä, katsottiinko tämän kehityksen lisäävän Neuvosto- 
liiton vastaisen sodan uhkaa vai vain suhteellisesti heikentävän maan 
kansainvälistä asemaa, se toimi perusteluna laajalle vastareaktiolle. En- 
simmäinen vaihe ulottui Locarnon sopimuksesta syyskuusta 1925 huhti- 
kuulle 1926, jolloin Berliinissä solmittu sopimus vakiinnutti uudelleen 
Neuvostoliiton ja Saksan yhteisyön jatkoedellytyksiä. Toinen vaihe jat- 
kuu kesästä 1926 loppuvuodelle 1927, jolloin suhteet Iso-Britanniaan ja 
muihinkin länsimaihin kiristyvät merkittävästi. Osin tämä oli seurausta 
Iso-Britanniassa jo vuonna 1925 valtaan nousseen konservatiivihallituk- 
sen linjasta, osin Neuvostoliiton tuesta Iso-Britannian lakoille ja kasva- 
vasta osallistumisesta Kiinan sisällissotaan. Sen lopputulokseen vaikut- 
taminen synnytti maiden välille etupiirikonfliktin. Molempien vaiheiden 

jännitteet heijastuvat Neuvostoliiton reunavaltiopolitiikkaan sekä takuu- 
ja hyökkäämättömyyssopimusaloitteisiin sen välineinä myös Itämerellä. 

Neuvostoliiton ohella Länsi-Euroopan liennytys näyttäytyi mahdollise- 
na uhkana myös Lähi- ja Kaukoidän itsenäisille valtioille, kuten Turkille, 
Persialle, Afganistanille tai Kiinan sisällissodan keskeisille osapuolille. 
Locarnon sopimus 1925 paitsi liennytti maailmansodan voittajien risti- 
riitaa Saksan kanssa, myös vähensi englantilais-ranskalaista siirtomaa- 
kilpailua. Tämä uhkasi nationalistiseen modernisaatioon pohjaavien 

poliittisten eliittien ja liikkeiden ensimmäisen maailmansodan jälkeen 
hankkimaa liikkumatilaa. Tältä pohjin oli mahdollista hakea perusteita 
Aasian nationalistien ja neuvostovaltion yhteisille eduille. 

Kun nimenomaan VKP(b):n johdossa tulkittiin Länsi-Euroopan lien- 
nytys mahdollisen ”yhtenäisen länsiliiton” muodostamiseksi ja Neuvos- 
toliiton vastaisen painostuksen, jopa sodan valmisteluksi, vastareaktio 
oli kaksiosainen. Ensiksi oli pyrittävä Euroopasta Aasiaan rajojen ja raja- 
naapurien varmistamiseen takuu- ja hyökkäämättömyyssopimuksilla. 

Näin estettäisiin merkittäviltä osin Iso-Britannian turvatakuisiin pohjaa- 
viksi nähtyjen Locarno-tyyppisten sopimusten ulottuminen omille rajoil- 
le. Toiseksi nimenomaan Aasiassa välineenä oli lisäksi tuki nationalisti- 
sille, kolonialismin vastaisille liikkeille. Tässä lähdettiin periaatteessa 
perinteisen kansallisen edun näkökulmasta sivuuttaen pidemmän välin 
ideologiset tavoitteet. Sekä politbyroo että ulkoasiainkansankomissa- 
riaatti olivat tästä yhtä mieltä. Molemmat myös antoivat etusijan ”itä- 
suuntaukselle”. TSitSerinin mukaan aasialaisen nationalismin tukemista 
ei tullut uhrata parempien suhteiden saavuttamiseksi länsivaltojen tai 
Yhdysvaltojen kanssa.?" Samaan aikaan tavoiteltiin kuitenkin luottoja 
länsimarkkinoilta ja kauppasuhteiden kehittämistä länsivaltojen kanssa. 
Neuvostoliiton länsisuhteiden kannalta ristiriidan muodostivat jo pel- 
kästään ”itäsuuntauksen” periaatteet, mutta lisäksi näiden periaatteiden 
epäjohdonmukainen soveltaminen johti katastrofiin Kiina-politiikassa, 
mikä heijastui merkittävällä tavalla myös Euroopan tilanteeseen? 

Tällaisessa kontekstissa Neuvostoliiton takuu- ja hyökkäämättömyys- 
sopimusaloitteet ovat ensin sen Saksa-suhteen muutoksen, toiseksi sen 
Iso-Britannia-suhteen ja Kiina-politiikan kärjistymisen funktioita. Neu- 
vostoliiton Kiina-politiikan Komintern-painotteinen aktivointi ja kilpailu 
vaikutusvallasta brittien kanssa nojasi nimenoman erilaisiin arvioihin 
maan yhteiskunnallisesta tilanteesta. Tässä oleellinen tekijä oli taas ker- 
ran nationalismin ja vallankumouksen suhde. 

Hyökkäämättömyyssopimusaloitteiden ohella sekä Suomen roolia 
neuvostoulkopolitiikassa että Neuvostoliiton ulkosuhteita arvioidaan 
myös poliittisen järjestelmän ja ideologian tarjoamista näkökulmista 
vuosina 1926-1927. Näissä oleellisiksi teemoiksi Suomen osalta nouse- 
vat neuvostoedustuston yhteyksien laajeneminen puoluekentässä, kiin- 
nostus eduskuntavaaleihin vaikuttamiseen sekä taloussuhteiden poliitti- 
sen merkityksen arviointi Baltiassa. Neuvostoliiton osalta ulkopolitiikan, 
poliittisen järjestelmän ja ideologian suhteeseen vaikutti puolueen sisäi- 
nen valtakamppailu, joka henkilöityi lopuksi Staliniin ja Trotskiin. 


231 Jacobson, 1994, 177—178. 
232 Jacobson, 1994, 204. 

Hyökkäämättömyys, puolueettomuus ja liittoutumattomuus 


Alueellisesti, Itämeren kontekstissa, Locarnon sopimus vaikutti paitsi 
newuvostoliittolais-saksalaisiin suhteisiin, myös Puolan asemaan. Rans- 
kan ja Saksan välien paraneminen vähensi Puolan todennäköisyyttä saa- 
da Ranskasta tukea Saksan taloudellista painostusta ja aluevaatimuksia 
vastaan, erityisesti kun Locarnon sopimus ei taannut Puolan länsirajaa. 
Puolan asema heikkeni aiempaan nähden. Toisaalta neuvostoulko- 
politiikan näkökulmasta suhteiden parantaminen Puolaan, huolimatta 
monista ongelmista, tarjosi painostusvälineen Saksan länsiliennytyksen 
rajoittamiseen. Näin oli erityisesti ennen kuin Berliinin sopimus muo- 
toili Neuvostoliiton ja Saksan yhteistyön jatkopuitteet huhtikuussa 1926, 
mutta rajallisemmin myös sen jälkeen. 

Berliinin sopimuksessa Saksa oli valmis rajoittamaan Neuvostoliittoa 
huolestuttaneita Kansainliitto-sitoumuksiaan, joista poikkeamiseen se 
sai länsivaltojen hyväksynnän. Saksa paransi joka tapauksessa liikkuma- 
tilaansa suhteessa länteen. Neuvostoliitto puolestaan sai takuut siitä, 
ettei Saksa osallistuisi Neuvostoliiton vastaisiin pakotteisiin tai sallisi so- 
tilaallista kauttakulkua alueensa kautta, jos Neuvostoliitto määriteltäisiin 
hyökkääjäksi.” Näissä puitteissa Neuvostoliiton ulkopoliittinen johto 
valmisteli Itämeren rantamaille suunnattuja takuu- ja hyökkäämättö- 
myyssopimusaloitteita, lähtökohtaisesti erikseen Baltian maille, Puolalle 
ja Suomelle. Ennen huhtikuun lopulla saavutettua sopimusta Saksan 
kanssa myös kilpailu vaikutusvallasta sen kanssa Baltian maissa oli nä- 
kyvä teema aloitteiden valmistelussa. 


”POHJOIS-LOCARNO” JA NEUVOSTOLIITTOLAIS-RUOTSALAINEN 
YHTEISYMMÄRRYS 

Neuvostoedustusto Suomessa alkoi valmistella Suomen suhteisiin 
liittyvää sopimusaloitettaan jo tammikuun puolivälissä 1926, hyvissä 
ajoin ennen kuin se tuli julkiseksi maaliskuussa. Valmistelut liittyivät 
suomalaisessa julkisuudessa marraskuussa 1925 esiteltyyn, entisen pää- 


233 Korhonen, 1966, 127. Sevastojanov, 1997, 5-7. 


HYÖKKÄÄMÄTTÖMYYS, PUOLUEETTOMUUS JA LIITTOUTUMATTOMUUS 161 


https://doi.org/10.21435/ht.285 


ministerin ja kansainvälisen oikeuden professori Erichin laajempaan 
”Pohjois-Locarno” -suunnitelmaan. Kyseessä oli keskinäinen hyökkää- 
mättömyys- ja rajatakuujärjestely Locarnon sopimuksen pohjalta. Siihen 
kuuluisivat sekä Skandinavian että Baltian maat, ja sillä olisi mielellään 
länsivaltojen takuu, esimerkiksi Kansainliiton kautta. Erikseen mainit- 
tiin, että myös Neuvostoliitto voisi osallistua siihen. Erichin Suomen 
hallitukselle tekemän muistion mukaan jäseninä eivät kuitenkaan oli- 
si Neuvostoliitto tai Puola. Suomen hallitus ja erityisesti ulkoministeri 
Setälä olivat olleet hankkeesta kiinnostuneita. Suomen Pariisin-lähetti- 
lään Enckellin kriittinen arvio sekä takuiden realistisuudesta että Neu- 
vostoliiton vastustuksesta sai hallituksen luopumaan Erichin esityksen 
julkisesta tukemisesta. 

Neuvostoliiton Helsingin-edustaja Ivan Lorents muotoili jo tammi- 
kuun puolivälissä 1926 aiempien keskustelujen pohjalta Suomea kos- 
kevan takuu- ja hyökkäämättömyyssopimusaloitteen ulkoasiainkan- 
sankomissariaatin kollegioon siirtyneelle edeltäjälleen TSernyhille. 
Neuvottelujen tuli perustua vuonna 1925 solmittuun neuvostoliittolais- 
turkkilaiseen sopimukseen, vaikkakaan tämän pohjan ei uskottu Suo- 
messa kohtaavan ”valmista maaperää”. Suomen ulkopoliittisen johdon 
uskottiin arvostavan eniten sopimuksen hyökkäämättömyyselementtiä. 
Ongelmia Lorents sen sijaan odotti puolueettomuusvelvoitteiden muo- 
toilussa. Erityisesti Kansainliiton sanktiot olisivat ongelmallisia siinä 
tapauksessa, että se määrittelisi Neuvostoliiton hyökkääjäksi suhteessa 
johonkin kolmanteen maahan. Hän ymmärsi, että Suomen näkökul- 
masta edullisinta olisi yhdistää Neuvostoliittoon kohdistuva puolueet- 
tomuusvelvoite koskemaan vain kolmannen osapuolen suorittamaa 
provosoimatonta hyökkäystä, mutta arvioi, että ”mielestäni meille siitä 
on vain niukasti hyötyä”.?5 Tämä todennäköisesti tarkoitti, että neuvosto- 
osapuoli oletti Kansainliiton määrittelevän heidät hyökkääjäksi riippu- 
matta tosiasiallisesta tapahtumien kulusta, esimerkiksi konfliktissa 
Puolan kanssa. Neuvostoliiton ja Puolan hyökkäämättömyyssopimus- 


234 AVP RF, 04/41/256/53495, Lorents-Aralov 9.1.1926 no 37, erittäin salainen 11/c. Korhonen, 1966, 
118—121, ”Pohjois-Locarnon” yleisestä valmistelusta ja vastaanotosta. 
235 AVP RF 04/41/256/53495, Lorents-TSernyh 16.1.1926 no 39, erittäin salainen 20/c. 

neuvottelut juuttuivat jo 18.2.1926 kysymyksiin Neuvostoliiton esittä- 
mästä kahdenvälisestä ja Puolan esittämästä monenkeskisestä hyökkää- 
mättömyyssopimuksesta. Yksimielisyyteen ei päästy myöskään Baltian 
maiden asemasta, jos sen hetkiseen tilanteeseen tulisi muutoksia — käy- 
tännössä puhuttiin siis etupiireistä. Vielä samana päivänä politbyroo 
päätti varaulkoasiainkansankomissaari Litvinovin esityksestä aloittaa 
alustavat sopimusneuvottelut neljänvälisestä sopimuksesta Viron, Lat- 
vian ja Liettuan kanssa hyökkäämättömyydestä, vihamielisiin liittoihin 
kuulumattomuudesta sekä puolueettomuudesta. Suomea ei tässä yhtey- 
dessä mainittu.?* 

Neuvostoliitto kävi alkuvuodesta neuvotteluja myös Ruotsin kanssa 
rajallisemmasta sopimuksesta, kiistakysymysten ratkaisuprosessista. 
Se nosti esiin ajatuksen samanaikaisista neuvotteluista Ruotsin ja Suo- 
men kanssa. Tämä johti helmikuun alussa Ruotsin Helsingin-lähetti- 
lään, Carl Hamiltonin ja neuvostoedustajan keskusteluihin. Lorentsin 
mukaan Hamilton ei ollut lainkaan innostunut suomalaisesta ”Pohjois- 
Locarno”-aloitteesta. Hamilton katsoi, että oli ”vaarallista yhdistää vakaa 
ja rauhallinen tilanne Skandinaviassa sellaisiin kysymyksiin [Baltiassa], 
joissa tätä vakautta ei ole”. Lisäksi hän kertoi neuvoneensa suomalaisia 
seuraavasti: ”Sanotaan että konfliktit tulee lokalisoida. Mutta täytyy osata 
myös lokalisoida hyvät suhteet, eikä asettaa niitä vaaraan tuomalla niihin 
vieraita elementtejä.” Tämän Lorents tulkitsi tarkoittavan, että Suomen 
tulisi hoitaa suhteensa suoraan Neuvostoliiton kanssa, eikä viivytellä 
laajemmissa Baltian kysymyksissä.?97 

Helmikuun puolivälissä neuvostoedustaja otti yhteyttä ulkoasiain- 
kansankomissariaattiin liittyen aiempaan aloitteeseensa ”poliittisesta 
sopimuksesta” Suomen kanssa, jonka hän koki jääneen vaille täyttä 
huomiota Puolan- ja Baltian-osastolla. Lorents nosti esiin TSernyhille 
Itämeren rantamaiden (ven. Pribaltijskie strany) kanssa noudatettavan 
neuvottelutaktiikan, jossa Baltian-osasto, toisin kuin hän, halusi pitää 


236 Neuvostoliiton ja Puolan neuvotteluista, Korhonen, 1966, 122—123, ja neuvottelujen aloittamisesta 
Baltian maiden kanssa, RGASPI, 17/3/547, politbyroon pöytäkirja 18.2.1926, sekä Rupasov & TSistikov, 
2001, 50-51. 

237 AVP RF, 04/41/256/53495, Lorents-TSernyh 5.2.1926 no 49, erittäin salainen 68/c. 

Suomelle tehtävän aloitteen erillään Baltian maille tehtävistä aloitteista. 
Hän uskoi, että asiaan joudutaan palamaan, sillä ”suhteemme Suomen 
kanssa summaavat toisin kuin muiden Itämeren rantamaiden kanssa, 
ja se aletaan täällä [Suomessa] ymmärtää yhä enemmän”. Tätä näkökul- 
maa Lorents myös korosti Ruotsin lähettiläälle Hamiltonille. Hamilton 
vihjasikin järjestäneensä Suomen keskeiseen ruotsinkieliseen lehteen, 
Hufvudstadsbladetiin, Baltia-suuntausta eli reunavaltiopolitiikkaa vastus- 
tavan artikkelin. Tämä vastasi muutenkin Ruotsin tavoitteita sen Suo- 
men-suhteissa. Ruotsi ei halunnut Suomen sitoutuvan idässä tai ete- 
lässä sellaisiin konflikteihin, jotka voisivat heijastua sen omille rajoille. 
Tällainen yhteistyö miellytti Lorentsia, joka toivoi lisää samanlaista Suo- 
men ruotsinkieliseltä lehdistöltä.» 


YHTEYDET SUOMEN PUOLUEPOLIITTISEEN KENTTÄÄN 
Diplomaattikontaktien ohella Neuvostoliiton edustusto avasi helmikuus- 
sa myös kanavia suomalaiseen sisäpoliittiseen kenttään tasoittaakseen 
aloitteensa tietä. Ulkoasiainministeriön laajassa illanvietossa, johon 
osallistuivat mm. presidentti Relander ja Mannerheim, Lorents haki 
uusia yhteyksiä. Tasavallan presidentin tai entisen valtiohoitajan sijaan 
hän tutustui tupakkahuoneessa SDP:n puheenjohtajaan, Tanneriin. 
Vaikka SDP ei ollut hallituksessa, se oli tuolloin Suomen suurin puolue. 
Lorentsin mukaan Tanner oli kiinnostunut Neuvostoliiton taloudesta 
ja kauppasopimuksesta Suomen ja Neuvostoliiton välillä. Tanner olisi 
myös sanonut kannattavansa Suomen ja Neuvostoliiton välisen kauppa- 
sopimuksen nopeaa solmimista ulkoasiainvaliokunnassa, jonka varapu- 
heenjohtaja hän oli. Lorents kaipasi Suomen aloitteellisuutta kauppa- 
sopimusasiassa. Tannerin mukaan ”agraarit”, maalaisliitto, eivät kuiten- 
kaan olleet kovin innostuneita. Heidän kantansa voisi muuttua, jos olisi 
mahdollista viedä esimerkiksi maitoa Leningradiin. 

Huolimatta Suomen Sosialidemokraatissa ilmaistusta tuesta Riian 
reunavaltiokonferenssille, Tanner sanoutui siitä irti perustein, jotka oli- 
vat varsin lähellä Ruotsin lähettilään Hamiltonin näkemyksiä: ”Meidän 


238 AVP RF, 04/41/256/53495, Lorents-TSernyh 12.2.1926, erittäin salainen 82/c. 

suomalaisten tulee seurata Ruotsin näkökulmaa, ja välttää sitä mikä olisi 
meille vaarallista.” Hamiltonin neuvot vaikuttivat siis löytäneen ainakin 
yhden vastaanottavaisen korvaparin Suomesta. Keskusteluun liittyivät 
lopuksi myös lehtimies Georg Theslöf ja Antti Tulenheimo. Näille Tan- 
ner, todennäköisesti selustansa varmistaakseen, oli huomauttanut, että 
Moskova pyrkii saamaan hänet kiinnostumaan kauppasopimuksesta. 
Raporttinsa lopuksi Lorents totesikin: ”'Ystävyyttä? Tannerin kanssa 
luulen jatkavani, sillä epäilemättä hän voi eduskunnassa olla hyvin hyö- 
dyllinen.” Neuvostoedustuston kiinnostus SDP:tä kohtaan jatkui, sillä 
se seurasi puoluekokousta, jossa Tanner voitti puheenjohtajanvaalissa 
vastaehdokkaansa Matti Paasivuoren yhdellä äänellä.?59 

SDP ei ollut ainoa puolue, johon otettiin yhteyttä, sillä Lorentsin edel- 
täjä, Tšernyh oli jo aiemmin avannut keskusteluyhteyden Ruotsalaisen 
kansanpuolueen vasemmistosiipeen kuuluvaan Schaumaniin. Lorentsia 
kiinnosti edelleen Riian reunavaltiokonferenssi ja Suomen yleisesi- 
kunnan edustajan mahdollinen osallistuminen siihen. Näistä asioista 
Schauman ei tiennyt paljoakaan.?* 

Suomen osalta hyökkäämättömyyssopimusaloitteen ensimmäinen 
vaihe tuli päätöksensä 12.3.1926, kun Neuvostoliitto sekä teki varsinaisen 
neuvottelutarjouksensa Baltian maille että esitti suullisesti neuvottelu- 
aloitteensa Suomelle. Aloitteiden saama vastaanotto oli parhaimmillaan- 
kin vaihteleva.?*' Maaliskuun ensimmäisellä viikolla Lorents oli silti vielä 
melko optimistinen. Ruotsin lähettilään Hamiltonin kanssa oli löytynyt 
yhteisymmärrys siitä, että molempien maiden etuna oli ”ettei 1) ajatus 
Baltian liitosta, jossa Suomi on jäsenenä ja 2) ettei ajatus kollektiivisesta 
takuusopimuksesta, Suomi ja Itämeren rantamaat vs me [Neuvostoliit- 
to], nouse uudelleen esiin”. Aiemman käytännön pohjalta Hamilton oli 
kertonut ”hoitaneensa” kahdessa päivässä Hufvudstadsbladetiin artikke- 


239 AVP RF, 04/41/256/53495, Lorents-TSernyh 9.2.1926 no 52, erittäin salainen 80/c. Raportista ei 
käy suoraan ilmi oliko kyseessä Gösta vai Georg Theslöf. Vaikuttaisi kuitenkin todennäköisem- 
mältä, että Tanner olisi tullut diplomaattina ja lehtimiehenä toimineen Georg Theslöfin kanssa 
paremmin juttuun kuin Göstä Theslöfin, joka oli sisällissodassa Mannerheimin esikuntapäällikkö. 
Hufvudstadsbladetissa työskennellyt Georg Theslöf nousee vielä myöhemmin esiin neuvostoedus- 
tuston raportoinnissa. 

240 AVP RF, 04/41/256/53495, Lorents-Aralov 20.2.1926 no 60, erittäin salainen 103/c. 

241 Korhonen, 1966, 124—126, Rupasov & TSistikov, 2001, 52-53. 

lin. Siinä otettiin positiivinen asenne Neuvostoliiton tavoittelemiin kah- 
denvälisiin hyökkäämättömyyssopimuksiin. Lopuksi Lorents rinnasti 
Suomen ja Ruotsin kanssa käydyt, osin erityyppiset neuvottelut. Tan- 
nerin kanssa käymiensä keskustelujen pohjalta hän uskoi SDP:n ole- 
van valmis kahdenväliseen hyökkäämättömyys- ja takuusopimukseen. 
Lorents ei kuitenkaan ollut varma kelpaisiko Neuvostoliiton ja Turkin 
välinen sopimus pohjaksi, vaikka kertoikin Tannerin pyytäneen sen 
tekstin nähdäkseen. Myöskään Ruotsi ei ollut valmis kiistojenratkaisu- 
prosessin osalta Turkki-pohjaan, mutta omaa sopimusaloitettaan tar- 
mokkaasti valmisteleva neuvostoedustaja näki tässä mahdollisuuden: 
jos Ruotsille tehtäisiin nyt myönnytyksiä, se helpottaisi Suomessakin 
kahdenvälisen sopimuksen tekemistä samalta pohjin.?4? 

Vielä sopimusaloitteen julkistamispäivänä Helsingissä Lorents oli var- 
sin sitoutunut tuen hankkimiseen sille huolimatta ulkoasiainministeri 
Setälän kanssa käydystä keskustelusta. Pohjaa positiivisille odotuksille 
oli tarjonnut Suomen irtisanoutuminen helmikuun alussa Riian reuna- 
valtiokonferenssista. Lisäksi vallitsi yhteisymmärrys siitä, ettei Puolalla 
ollut oikeutta esiintyä Neuvostoliiton suuntaan Itämeren rantamaiden, 
Suomi mukaan lukien, edustajana. Setälä oli myös irtisanoutunut 
Erichin ”Pohjois-Locarno” -suunnitelmasta pitäen sitä epärealistisena, 
koska siinä ei huomioitu saksalais-puolalaisten ja puolalais-liettualaisten 
kiistojen merkitystä. Lorents ei silti ollut vakuuttunut siitä, etteikö Suo- 
men ulkopolitiikka epävirallisesti tukisi hanketta? minkä suhteen hän 
olikin oikeilla jäljillä. Nyt keskustelussa nousivat selvästi esiin Suomen 
virallisen ulkopolitiikan ja Neuvostoliiton tavoitteiden erot. Lorents tarjo- 
si edelleen Turkki-sopimusta esikuvaksi. Vaikka Setälä toikin esiin kah- 
denvälisen sopimuksen olevan mahdollinen Suomelle, hän nosti esiin 
kansainvälisen välitysmenettelyn merkityksen sekä Suomen ”moraaliset 
velvoitteet” suhteissa eteläisiin, balttilaisiin, naapureihinsa. Lorents ei 
tällaisia velvoitteita tunnustanut ja näki Setälässä hyökkäämättömyys- 
sopimuksen henkilökohtaisen vastustajan. Lorents uskoi silti, että 


242 AVP RF, 04/41/256/53495, Lorents-Aralov 5.3.1920 no 66, erittäin salainen 124/c. Neuvostoliiton ja 
Ruotsin neuvottelujen merkityksestä Suomen näkökulmasta, Korhonen, 1966, 126. 
243 AVP RF, 04/41/256/53495, Lorents-TSernyh 8.2.1926 no 51, erittäin salainen 79/c. 

”enemmistö eduskunnasta sekä enemmistö hallituksesta on luullakseni 
puolesta”. 

Neuvostoliiton edustaja painotti edelleen raportissaan sisäpoliittisella 
kentällä työskentelyn merkitystä: ”Olen jatkanut toimenpiteitä vaikutus- 
valtaisten piirien muokkaamiseksi meille tarpeelliseen suuntaan.” Tässä 
yhteydessä tällaisiksi määrittyivät sosiaalidemokraattisen puolueen eri 
ryhmittymät, fraktiot. Edustustolla oli tietoja siitä, että Tannerin ryhmit- 
tymä kannattaisi hyökkäämättömyyssopimuksen solmimista ensisijai- 
sesti kollektiiviselta, laajalta pohjalta yhdessä Baltian ja Skandinavian 
kanssa, ”mutta ei vastusteta kahdenvälistäkään, jos kollektiivinen koh- 
taisi vastustusta meiltä.” 

Voimistaakseen painetta tähän suuntaan Lorents kutsui luokseen ”va- 
semmisto sos.demien edustajan J. F. Aallon”, joka oli ollut jo Lorentsin 
edeltäjälle TSernyhille hyödyllinen kontakti. Johan Fredrik Aaltoa?4 val- 
mennettiin Neuvostoliiton kanssa solmittavan kahdenvälisen sopimuk- 
sen eduista sekä monenkeskisen sopimuksen riskeistä, jotka johtaisivat 
lopulta Puolan hallitsemaan sotilasliittoon: ”J. F. Aalto oli kanssani yhtä 
mieltä ja lupasi käsitellä kysymystä [sosiaalidemokraattien] ryhmässä ja 
tuoda energisesti esiin [kollektiivisen] sopimuksen mahdottomuuden.” 
Lorents ei aivan jakanut J. F. Aallon optimismia sen suhteen, ettei Kan- 
sainliitto-jäsenyys olisi este puolueettomuudelle Neuvostoliittoa koh- 
taan. Hänellä oli silti J. F. Aallosta kokonaisuutena arvostava käsitys: 
”Hän on hyvä työläinen, joka epäilemättä seuraa politiikkaa ja on kiin- 
nostunut siitä.” J. F. Aalto oli luvannut myös käsitellä sopimusasiaa leh- 
dessään, Kansan Työssä. Lorents laskeskeli toiveikkaasti, että hyökkää- 
mättömyyssopimuksen kannattajilla, kommunistien lisäksi SDP:llä ja 
RKP:llä, olisi ror paikkaa eduskunnassa. Hänen oli kuitenkin myönnet- 
tävä, että kansainvälisen välityksen ja Kansainliiton ulossulkeva hyök- 
käämättömyyssopimus kohtaisi Suomessa ”huomattavaa vastustusta”.?45 


244 Johan Fredrik Aalto oli myös ollut Suomen Sosialidemokraatin päätoimittajana vuosina 1922—1923. 
245 AVP RF, 04/41/256/53495, Lorents-Aralov 13.3.1926 no 73, erittäin salainen 146/c. 

SUOMEN ULKOPOLIITTISEN JOHDON ASENNE 
Neuvostoliiton hyökkäämättömyyssopimusaloite sai viivyttelevän ja 
huolestuneen vastaanoton Itämeren rantamaissa, erityisesti Suomessa. 
Tämä ei tullut täytenä yllätyksenä Neuvostoliiton edustustolle, vaikka 
toiveikkuus oli värittänyt arvioita pitkään. Suomalaiset eivät vastusta- 
neet Neuvostoliiton kolmen Baltian maan kanssa käymiä neuvotteluja, 
mutta pyrkivät seuraamaan niitä hyvin tiiviisti. Niiden tulosten pohjalta 
ratkaistaisiin kahdenvälisen suomalais-neuvostoliittolaisen sopimuksen 
hyväksyttävyys. Vaikka Puolan- ja Baltian-osasto katsoi Setälän ja Suo- 
men Moskovan-lähettilään Hackzellin kannattavan kauppasopimusta, 
ulkoasiainministeriössä nähtiin myös sen vastustajia. Suomen ulkopo- 
liittisessa johdossa katsottiin käytävän sisäistä kamppailua hyökkäämät- 
tömyyssopimusaloitteesta. Tällä saralla pyrkimys poliittiseen vaikutta- 
miseen ei ilmeisesti ollut kaikilta osin menestys, kun Lorents erikseen 
totesi, että ”Hackzellilla ei ole näissä kysymyksissä meille toivottavaa 
roolia”.?4* Hackzell oli suhtautunut raporteissaan kriittisesti sekä Neu- 
vostoliiton tavoittelemiin erillisiin hyökkäämättömyyssopimuksiin että 
Puolan pyrkimyksiin esiintyä muiden reunavaltioiden nimissä. Iso- 
Britannian Moskovan lähettilään, Robert Hodgsonin selvän kielteinen 
kanta Puolan aloitteisiin saattoi rohkaista tähän suuntaan. Hackzellin 
mukaan brittilähettiläs olisi myös kehottanut Baltian maita sopimaan 
hyökkäämättömyyssopimukset Neuvostoliiton kanssa.?47 

Suomen hallituksen kriittisen asenteen nähtiin vahvistuneen 
Hackzellin saavuttua maaliskuun lopulla Moskovasta Helsinkiin. Tasa- 
vallan presidentti Relander oli valtioneuvoston istunnossa kuitenkin se, 
joka esitti ”Pohjois-Locarnon” suunnittelun jatkamista. Kaikesta huoli- 
matta Lorentsilla oli ulkoasiainkansankomissariaatille tarjottavana joi- 
tain kriittisiä kommentteja neuvottelutaktiikan osalta. Kyse ei ollut vain 
siitä, ettei häntä ollut informoitu etukäteen, että Neuvostoliiton aloit- 
teet Baltian maille julkistettaisiin samana päivänä kuin Suomellekin. 
Huomioiden erityisesti Suomen virallisen viileyden hän väitti, että neu- 


246 AVP RF, 04/41/256/53495, Lorents-Aralov 20.3.1926 no 77, erittäin salainen 160/c. 
247 UM 5C, 18:4 Suomen Moskovan edustusto, Hackzell-Setälä 3.3.1926 no 86 ja Hackzell-Setälä 
10.3.1926 no 87. 

vosto-osapuoli oli yrittänyt edetä liian nopeasti. Suomen hallitusta olisi 
pitänyt valmistella informoimalla heitä ”ennen kuin toimimme muissa 
Itämeren rantamaissa”, jotta olisi vältetty epäilyt siitä, että Neuvostoliitto 
pyrki heikentämään Suomen suhdetta Kansainliittoon ja Baltian maihin. 
Lorents vahvisti silti edelleen arvion Suomen hallituksesta varovaisena 
vastustajana, joka halusi välttää sitoutumista ”varomattomiin kombi- 
naatioihin” ellei se erityisesti ollut heidän etujensa mukaista. ”Suomen 
porvariston johtavan kerroksen” uskottiin vilpittömästi luopuneen puo- 
lalaispohjaisesta Baltian liitosta. Neuvostoaloitteen sijaan se näkee rat- 
kaisun turvallisuusongelmiinsa ”Pohjoisessa tai Koillisessa paktissa”, 
joka olisi yhteydessä Kansainliiton takuisiin erityisesti Ahvenanmaan 
aseman osalta.? 

Julkiseksi Suomen torjuva asenne neuvostoaloitteeseen tuli huhti- 
kuun toisella viikolla. Silloin Uudessa Suomessa ilmestyi artikkeli, jonka 
ulkoasiainministeri Setälä antoi ymmärtää vastaavan omaa kantaansa. 
Neuvostoliiton sopimustunnustelut tuotiin julkisuuteen, ja Suomen ta- 
voitteet esiteltiin suhteellisen tiukkaan sävyyn. Tämä ei merkinnyt 
neuvotteluista kieltäytymistä, mutta teki virallisen tarjouksen esittämi- 
sestä hankalampaa. Neuvostoulkopolitiikan vastoinkäymiset Suomen 
osalta eivät rajoittuneet vain tähän torjuntaan, vaan myös Suomen ulko- 
poliittinen aktivoituminen tuotti yllätyksiä. 


Saksa-suhteen vakauttaminen ja neuvostoulkopolitiikan 
prioriteetit Itämereltä Aasiaan 


Neuvostoliiton kannalta Itämeren rantamaiden kanssa käydyt neuvotte- 
lut olivat koko kevään 1926 selkeästi alisteisia sen Saksa-suhteen uudel- 
leenmäärittelylle. Niin kauan, kun suhde Saksaan oli määrittelemättä, 
ei voitu lyödä lopullisesti lukkoon myöskään Neuvostoliiton tavoitteita 
Puola-neuvotteluissa, jotka puolestaan ohjasivat Baltian maiden ja Suo- 
men suuntaan tehtyjä hyökkäämättömyyssopimustunnusteluja. 


248 AVP RF, 04/41/256/53495, Lorents-Aralov 27.3.1926 no 80, erittäin salainen 180/c. 
249 Korhonen, 1966, 127. 

KILPAILIJASTA YHTEISTYÖKUMPPANIKSI: SAKSA-KUVA JA 
PUOLA-KORTTI 

Kun yhteistyösopimusta ei vielä ollut, Saksaa käsiteltiin kilpailijana 
mutta ei sotilaallisena uhkana Neuvostoliiton Helsingin-edustuston ar- 
vioissa. Tämä sävyn muutos näkyi myös Neuvostoliiton ja Saksan diplo- 
maattiedustajien rutiininomaisissa reunavaltioita koskevien tietojen 
vaihdoissa. Saksan lähettiläs Herbert Hauschild saattoi kyllä vakuuttaa 
venäläisille jo tammikuussa 1926, ettei Suomi ollut heidän tietojensa 
mukaan osallistumassa Riian reunavaltiokonferenssiin. Baltian maiden 
osalta Saksan nähtiin kuitenkin vahvasti tukevan maiden välistä talou- 
dellista yhteistyötä, jotta se saisi laajemman markkina-alueen. Tässä 
tilanteessa Lorents näki Neuvostoliiton ja Saksan yhteisten etujen Itä- 
meren rantamaissa rajoittuvan ainoastaan Puolan vaikutusvallan vas- 
tustamiseen. 

Havainnoissa sekä Saksan että Puolan tavoitteista heijastuivat Locar- 
non sopimuksen seuraukset. Lorentsin mukaan saksalaiset diplomaatit 
esittäisivät hyväksyvänsä Viron ja Latvian taloudellisen riippuvuuden 
Newvostoliitosta. Lisäksi ”yähemmän varovaiset keskustelukumppanit 
jopa sanovat suoraan, että Latvia ja Viro eivät voi taata poliittista riippu- 
mattomuuttaan [Neuvostoliitosta]”. Saksan todellinen päämäärä oli silti 
hänen käsityksensä mukaan päinvastainen, Viron ja Latvian taloudelli- 
nen yhdistäminen ja Liettuan alistaminen Saksan vaikutusvaltaan. Tä- 
hän sopivat myös havainnot Puolan poliittisten piirien asenteen muut- 
tumisesta Baltian tilanteen osalta. Kehityskulun jatkuessa hän olettaa 
”Neuvostoliiton etujen törmäävän pikemmin saksalaisten kuin puola- 
laisten kanssa”. 

Helmi-maaliskuussa Neuvostoliitto edelleen uskoo Saksan tukevan 
Baltian integraatiota, mutta epäilee Saksan tukevan myös Erichin ”Poh- 
jois-Locarno” suunnitelmaa. Tämä olisi konkreettinen este Neuvostolii- 
ton tavoitteille Suomessa ja Baltian maissa. Saksan länsiliennytyksen 
suora seuraus näkyy siinä, että Saksan vaikutusvallan torjumista Itäme- 
ren maissa perusteltiin nyt sillä, ”että Saksasta saattaa tulla Englannin 
linjan seuraaja”. Puolan Helsingin-lähettiläs Tytus Filipowicz puolestaan 


250 AVP RF, 04/41/256/53495, Lorents-TSernyh 23.1.1926 no 42, erittäin salainen 37/c. 

korosti maansa siirtymistä status guon kannattajaksi Baltiassa. Lisäksi 
Filipowicz murehti Ranskan vaikutusvallan päättymistä Itä-Euroopassa. 
Tämän Lorents perustellusti arveli olevan ”kaikella todennäköisyydellä 
Danzigin käytävästä johtuvan vaaran sanelemaa”. Arvioita orastaneesta 
neuvostoliittolais-saksalaisesta kilpailusta Baltian maissa tukisi myös 
Saksan Moskovan lähettilään, Ulrich von Brockdorff-Ranzaun näkemys 
tilanteesta. Hackzellin mukaan tämä olisi todennut, ettei Saksalla ole nyt 
etuja Baltian maissa, mutta se ”voi aikaa myöten muuttua” maiden nyt 
vakiinnuttua.”? Maaliskuun puolivälistä huhtikuun alkuun neuvosto- 
edustuston raportteja hallitsi kriittinen näkemys Saksan tavoitteista 
Itämerellä. Vielä huhtikuun alussa Lorents tulkitsi Saksan edustajan 
tuen neuwvostoliittolais-liettualaiselle hyökkäämättömyyssopimukselle 
johtuvan Saksan pyrkimyksestä vaikeuttaa Neuvostoliiton ja Puolan suh- 
teita.” Tosiasiallisesti tai tulkintojen tasolla, ”Puola-kortti” oli kovassa 
käytössä. 

Politbyroon tasolla Saksa-suhdetta oli työstetty keväällä 1926 ahkerasti 
Puolaakaan unohtamatta. Lähettiläsporrasta ei nähtävästi aina reaali- 
aikaisesti informoitu. Maaliskuun alussa politbyroo oli TSitSerinin ja 
Litvinovin esityksestä valmis myöntymään Saksan tavoitteeseen solmia 
maiden välinen sopimus ennen kuin Saksasta tulee Kansainliiton jäsen, 
todennäköisesti koska maa teki Kansainliitto-jäsenyyteen varaumia Neu- 
vostoliiton eduksi. Vaikka venäläisillä oli muutosehdotuksia saksalaisten 
sopimusluonnokseen, kokonaisuutena politbyroo katsoi sen hyväksyttä- 
väksi jo maaliskuun alussa. Samana päivänä politbyroo antoi tukensa 
ulkoasiainkomissariaatin Puolaa koskeville linjauksille.?54 Neuvostolii- 
ton ja Saksan yhteistyön jatkon takaava Berliinin sopimus oli selvä jo 
15.4.1926. Silloin politbyroo päätti, että sopimus tulee allekirjoittaa vii- 
meistään seuraavan kahden viikon kuluessa.?5 


251 AVP RF, 04/41/256/53495, Lorents-TSernyh 1.2.1926 no 46, erittäin salainen 65/c ja Lorents-TSernyh 
5.2.1926 no 48, erittäin salainen 67/c. 

252 UM 5C, 18:4, Hackzell-Setälä 10.3.1926 no 87. 

253 AVP RF, 04/41/256/53495 mm. Lorents-Aralov 13.3.1926 no74, erittäin salainen 147/c, ja 9.4.1926 no 
84, erittäin salainen 187/c. 

254 RGASPI, 17/3/549, politbyroon pöytäkirja no 13, 4.3.1926 ”Saksasta” ja ”Puolasta”. 

255 RGASPI, 17/3/553, politbyroon pöytäkirja no 17, 25.3.1926 ”Saksasta” ja ”Puolasta”, ja 17/3556, polit- 
byroon pöytäkirja no 20, 15.4.1926 ”Saksasta” Berliinin sopimuksen allekirjoittamisesta. 

KIINAN SISÄLLISSOTA NEUVOSTOLIITON 
EUROOPAN-TAVOITTEIDEN MÄÄRITTÄJÄNÄ 

Osana Locarnon sopimuksen luomaa tilannetta Neuvostoliiton ulkopoli- 
tiikka joutui keväällä 1926 uudelleenarvioimaan myös suhdettaan Kii- 
naan. Aluksi vuoden 1925 aikana neuvostojohto, eli puolue, Komintern 
ja NKID, olivat korostaneet puolustuksellista strategiaa. Tämän ohella 
kiinalaisten kommunistien tuli toimia Etelä-Kiinassa vaikuttavan natio- 
nalistisen liikkeen, Kuomintangin (myös Guomingdang, suom. Kiinan 
kansallispuolue) osana. 

Neuvostoliiton sotilasneuvonantajat Kiinassa kuitenkin arvioivat ti- 
lanteen suotuisaksi hyökkäysoperaatioille ja laativat suunnitelman ke- 
sällä 1925. Alkuvuodesta 1926 keskuskomitea nimitti sotilaskomission 
arvioimaan Kiinan sisällissodan tilannetta sekä menestymisen edellytyk- 
siä Kuominetangin laajalle hyökkäykselle Etelä-Kiinasta Keski-Kiinaan. 
Helmikuussa 1926 myös politbyroo asetti Aasian politiikkaa arvioimaan 
Trotskin johtaman erityskomitean, johon kuuluivat TSitserin (NKID), 
kenraali Kliment Vorošilov (RKKA) ja Dzeržinski (OGPU). Sekä erityis- 
komitea että komitean päätöslauselmaa täydentänyt Stalin suosittivat 
maltillista linjaa vielä maalis-huhtikuun taitteessa, pienin painotuseroin. 
Pääajatuksena oli välttää imperialististen valtioiden, erityisesti brittien 
provosoimista Kiinan vallankumouksen vastaisen ”Locarno-tyyppisen” 
koalition muodostamiseen. Tämän piti onnistua estämällä Iso-Britan- 
nian ja Japanin liiton uusiutuminen sekä lisäämällä yhteistyötä Neuvos- 
toliiton, Kuomingtangin ja Japanin (!) välillä.?5* Siinä missä Politbyroon 
komitean raportti esitti yksiselitteisesti, että ”Kantonin [Kuomintangin 
hallituksen] ei tule asettaa tavoitteeksi uusien alueiden valloittamista”, 
Stalinin lisäys salli ”välttämättömän tarpeen ilmetessä” sotatoimet oman 
alueen ulkopuolella, mutta ”vain yhteisymmärryksessä [VKP(b):n] kes- 
kuskomitean kanssa”.*7 

Tämän newvostoulkopolitiikan linjan muutti käänne Kuomingtangin 
sisällä. Liikkeen perustaja Sun Jat-sen (myös Sun Yixian) kuoli maalis- 


256 Yleisemmin Neuvostoliiton Kiinan-politiikasta 1925-1926, Jakobson, 1994, 190—191. 

257 RGASPI, 17/3/554, politbyroon pöytäkirja no 18, 1.4.1926, ”Kiinasta”. Tässä istunnossa DzerzZinskiä 
sijaisti OGPU:n edustajana Trilisser. Stalinin täydennyksestä komission esitykseen, RGASPI 17/3/556, 
politbyroon pöytäkirja 20, 5.4.1926, ”Kiinasta”. 

kuussa. Kuomingtangin joukkojen, Kansallisen vallankumousarmeijan, 
esikuntapäällikkö TSiang Kai-Sek (myös Jiang Jieshi) teki 20.3.1926 val- 
lankaappauksen, joka yllätti täysin sekä neuvostoliittolaiset että Kiinan 
kommunistipuolueen. Puolentoista kuukauden neuvottelujen jälkeen 
neuvostoliittolaiset päättivät jatkaa TSiangin joukkojen aseistamista. He 
myös vaativat kiiinalaisia kommunisteja jatkamaan Kuomingtangin ”si- 
säisenä blokkina” huolimatta näiden aseman heikentymisestä ja halusta 
irrottautua yhteistyöstä. Ennen kun newvostoliittolaiset sotilasneuvon- 
antajat tai politbyroo ja Komintern pääsivät yksimielisyyteen operaation 
tavoitteista, TSiang aloitti menestykselliseksi osoittautuneen ”pohjoisen 
sotaretken” kesäkuun alussa. Päätös TSiangin aseistamisesta perustui 
näkemykseen, että tämä oli ”aito, anti-imperialistinen nationalisti” sekä 
uskoon, että häntä voitiin kontrolloida asetoimituksilla ja viime kädessä 
käyttää välikappaleena kommunistisen vallankumouksen edistämiseen 
Kiinassa. Molemmat olettamukset osoittautuivat puutteellisiksi, mikä 
osoitti nationalismin ja kommunismin samanaikaisen tukemisen risti- 
riitaisuuden Neuvostoliiton ulkopolitiikan välineenä. 

Newvostoulkopolitiikan globaalien tavoitteiden näkökulmasta keväällä 
1926 oli onnistuttu läntisen Locarno-liennytyksen neutraloinnissa Eu- 
roopassa. Saksa oli varmistettu Berliinin sopimuksella?9, minkä jäl- 
keen Locarnon vastastrategiaa haluttiin soveltaa myös Neuvostoliiton 
Aasian-puoleisten rajojen turvaamiseksi Kiinan sisällissodan muuttu- 
vissa olosuhteissa. Tämä merkitsi, että Neuvostoliiton ja Saksan väliset 
rajamaat, reunavaltiot, olivat enää toissijainen huoli. Ne eivät enää olisi 
yleisen läntisen intervention keskeinen reitti. 


SUOMALAISTEN KIUSALLINEN ALOITTEELLISUUS JA BALTIAN 
HYÖKKÄÄMÄTTÖMYYSSOPIMUKSET 

Suomen ulkopoliittisessa johdossa katsottiin huhtikuisen Neuvostoliiton 
ja Saksan välisen yhteisymmärryksen löytymisen asettavan uusia vaati- 
muksia nimenomaan suhteessa hyökkäämättömyyssopimuksiin. Suo- 


258 Jakobson, 1994, 192—193. 
259 Neuvostoliiton Saksan-politiikan ja reunavaltiosuhteiden yhteydestä toisiinsa, Korhonen, 1966, 128. 

men torjuvasta asenteesta huolimatta hyökkäämättömyyssopimukset ei- 
vät olleet kadonneet kokonaan newvostoliittolais-suomalaisten suhteista. 

Nyt oli siirrytty ”muna vai kana” -tilanteeseen: ulkoasiainkansan- 
komissariaatti halusi Suomelta periaatteellista vastausta neuvottelujen 
toivottavuudesta, kun taas Suomen hallitus halusi ensin tarkemman, 
kirjallisesti muotoillun aloitteen. Laajemmin neuvottelut nousivat esiin 
samana päivänä, jona Berliinin sopimus allekirjoitettiin. Ulkoministeri 
Setälän mukaan vastausta valmisteltiin yksityiskohtaisesti komissiossa, 
jossa olivat ulkopoliittisina asiantuntijoina Erich, Procop6 ja Holsti. 
Setälää kiinnostivat myös kalkkiviivoilla olleiden Neuvostoliiton ja Sak- 
san neuvotteluiden sisältö sekä näihin liittyen Neuvostoliiton ja Puolan 
neuvottelujen tila. Ensimmäisen suhteen Lorents antoi ymmärtää ole- 
vansa vain lehdistötietojen varassa, ”mutta ajattelen että olisi hyvin toi- 
vottavaa, jos meidän ja Saksan välille solmittaisiin sellainen sopimus, 
joka mahdollistaisi rauhanomaisten suhteiden luomisen ja tukemisen 
idässä [itäisessä Euroopassa]”. Puola-neuvottelujen jatkamiselle ei hänen 
mukaansa ollut periaatteellista estettä, kunhan siihen ei yhdistetä ”Bal- 
tian kysymystä”, eli yhteisiä neuvotteluja Baltian maiden kanssa. Lorents 
uskoi neuvotteluhaluttomien suomalaisten pyrkivän saamaan häneltä 
sinänsä neuvostoulkopolitiikan mukaisen kannanoton, ettei Suomen 
kanssa neuvotella hyökkäämättömyyssopimuksesta, jos Puola on muka- 
na. Tämä olisi kuitenkin vaikeuttanut Puolan kanssa käytäviä neuvotte- 
luita, eikä Lorents katsonut siksi kannanoton antamista tarpeelliseksi.?*? 

Kuluvan kahden viikon aikana Suomen ulkopolitiikka aktivoitui tun- 
tuvasti, mutta kimmokkeena oli enemmänkin Iso-Britannia kuin Saksa. 
Iso-Britannian ulkoministeri Chamberlain oli maaliskuussa korostanut 
Suomen Lontoon-edustajalle, Armas Saastamoiselle, hyökkäämättö- 
myyssopimusten suurta merkitystä rajanaapurien kesken. Saastamoinen 
tulkitsi tämän ”Cityn”, tai Englannin taloudellisten etujen, sanelemaksi 
vakauttamis- ja liennytyspuheeksi. Juuri ennen Berliinin sopimusta Suo- 
men hallitus tiedusteli Iso-Britannian takuita jollekin itäeurooppalaisel- 
le liittoumalle, jossa Suomi olisi mukana, mutta Foreign Office vastasi 


260 AVP RF, 04/41/256/53495, Lorents-Aralov 17.4.1926 no 92, erittäin salainen 205/s ja Lorents-Aralov 
24.4.1926, no 98, erittäin salainen 210/s. 

kielteisesti. Heti Berliinin sopimuksen allekirjoittamisen jälkeen kantaa 
kuitenkin täsmennettiin niin, että sinänsä perustellusti Neuvostoliiton 
katsottiin rakentavan hyökkäämättömyyssopimustarjouksillaan eristys- 
rengasta Iso-Britannian kanssa käytävän sodan varalta. Tämän Suomen 
Lontoon-edustaja tulkitsi epäsuoraksi vihjeeksi olla tekemättä sopimusta 
Neuvostoliiton kanssa. Brittien yleinen näkökulma Berliinin sopimuk- 
seen oli tunnettu Neuvostoliiton Helsingin-lähetystössäkin. Neuvosto- 
lähetystö näki pelkona Suomessa olevan että ”SNTL:n ja Saksan sopi- 
mus voi olla kohtalokas niiden välissä oleville pienille valtioille”, mitä 
näkökulmaa englantilainen lehdistö sekä Suomessa julkaistut englanti- 
laiset sähkeet hyödyntävät "erittäin näppärästi [ven. lovka]”. 
Huhti-toukokuun vaihteessa Suomen ulkopoliittinen johto näki tar- 
peelliseksi temmata aloitteen nopeasti omiin käsiinsä. Tämä onnistui 
esittämällä Neuvostoliitolle seitsenkohtainen muistio yhdessä Viron ja 
Latvian kanssa hyökkäämättömyyssopimuksen periaatteista. Muistio 
meni tiedoksi myös Ruotsille, joka ei ollut kiinnostunut, Puolalle, jota 
ei haluttu mukaan ja Liettualle, joka ei Puola-kiistansa takia voinut 
olla mukana.?*! Vaikka Suomen ulkoasiainministeriö julkisti muistion 
5.5.1926, Erich ja Lorents olivat keskustelleet vastausmuistion valmis- 
telusta jo 2.5.1920, ja Lorents oli selvittänyt sen täsmällisen sisällön 
NKID:ille jo edellisenä päivänä. Tämä osoitti jälleen neuvostoedustuston 
kontaktiverkoston olevan tehokas silloin, kun informaatiolle oli suuri 
tarve. Neuvostoliiton kannalta haitallisin oli hyökkäämättömyyssopi- 
muksen esittäminen avoimena kaikille halukkaille käytännössä koko 
Itämeren alueella. Tämä merkitsi neuvostonäkökulmasta tuntuvaa ris- 
kiä Puolan vaikutusvallan kasvulle, jonka estäminen oli Neuvostoliiton 
reunavaltiopolitiikan tavoite. Kansainvälisen välityksen ja Kansainliitto- 
jäsenyyden ensisijaisuus eivät myöskään helpottaneet neuvottelujen läh- 
tökohtia. Muistiolla Suomen nähtiin pyrkivän horjuttamaan Neuvosto- 
liiton hyökkäämättömyyssopimusneuvottelujen edistymistä ”Virossa ja 


261 Iso-Britannian kannasta hyökkäämättömyyssopimuksiin ja Suomen muistion yksityiskohtainen 
sisältö, Korhonen, 1966, 128—131, Rupasov & TSistikov, 2001, 56-57, Suomen muistion sisällöstä. 
Brittiläisen ja suomalaisen lehdistön näkökulmista Berliinin sopimukseen, AVP RF, 04/41/256/53495, 
Lorents-Stomonjakov 8.5.1926 no101, erittäin salainen 232/s. 

muissa Itämeren rantamaissa”. Lorents korosti vielä erikseen Puolan 
ja Baltianosastolle, että tiedot muistioluonnoksesta oli 1.5.1926 ”saatu 
erittäin luottamuksellisesti ja ne täytyy pitää täysin salassa”, mikä viittasi 
suoraan lähetystön tiedonhankintakanaviin suomalaisessa virkakoneis- 
tossa.?*? 


NEUVOSTOLIITON NEUVOTTELUSTRATEGIA JA 

SUOMEN TOISSIJAINEN ROOLI 

Toisin kuin Korhosen tutkimuksessa, uudemman tutkimuksen ja nyt 
saatavilla olevien aineistojen pohjalta ei vaikuta siltä, että Suomen aloite 
olisi ollut erityinen tragedia tai huolenaihe Neuvostoliiton ulkopolitiikan 
näkökulmasta. Huolimatta alueellisista käänteistä Itämeren puitteissa ja 
Neuvostoliiton omasta neuvotteluavauksesta Suomen suuntaan, hyök- 
käämättömyyssopimusaloitteita määritti ensisijaisesti Neuvostoliiton 
laaja Locarnon vastastrategia. Siinä reunavaltioita oli jo Saksa-sovun 
avulla estetty muodostumasta länsivaltojen mahdolliseksi hyökkäys- 
reitiksi, ja päämääräksi riitti enää Puolan vaikutusvallan torjuminen. 
Newvostoliiton alueellisten tavoitteiden tärkeysjärjestys käy hyvin ilmi 
toukokuun toisella viikolla varaulkoasiainkansankomissaari Litvinovin 
näkemyksistä. Hänen mukaansa Suomen kielteinen ja välipitämätön 
kanta niin kollektiivisiin kuin kahdenvälisiin hyökkäämättömyyssopi- 
muksiin ”sopi täysin meille [ven. nas vpolne ustraival]”. Näin oli, 


”koska Itämeren rantamaille tekemiemme aloitteiden päämääränä 
on etupäässä estää näitä maita liittoutumasta Puolan kanssa, meil- 
lä ei sellaista painetta Suomen suhteen, joka tähän asti on kieltäy- 
tynyt puolalaisista kombinaatioista.” 


Tämä linja ja tärkeysjärjestys pääosin säilyi perustana Neuvostoliiton ta- 
voitteille Itämeren alueella vuoden lopulle. Huolimatta Baltian maiden, 
erityisesti Viron ja Latvian ensisijaisuudesta, Suomen omat ja Suomelle 
tehdyt aloitteet eivät olleet täysin merkityksettömiä. Suomen roolina oli 
alueellisesta näkökulmasta toimia taktisena painostus- tai kilpailuttamis- 


262 AVP RF, 04/41/256/53495, Lorents-Stomonjakov 2.5.1926, no 99, erittäin salainen 221/s. 

välineenä suhteessa Baltian maihin. Siksi Suomen monenkeskinen 
aloite oli kiusallinen Neuvostoliiton kannalta. Litvinov katsoi aloitteen 
tehneen palveluksen puolais-virolaiselle diplomatialle, mutta arvioi sen 
voivan johtua ”omista virheistämme, sillä ilman minkäänlaista tarvetta 
aktivoimme liiaksi Suomea tässä kysymyksessä”. ?5 

Puolan ja Baltian maiden ensisijaisuus säilyi touko-kesäkuussa huo- 
limatta marsalkka Pitsudskin vallankaappauksesta Puolassa 12.5.1926, 
joka ei ollut täysi yllätys neuvostonäkökulmasta.?%4 Neuvostoedustaja ar- 
vioi toukokuun jälkipuolella Suomen aloitteen merkitystä Hauschildin, 
Saksan Helsingin-lähettilään näkemysten tukemana. Hauschild ei näh- 
nyt Puolan vaikutuksen Suomessa voimistuneen, vaan pikemminkin 
huolen Neuvostoliiton ja Puolan välisestä etupiirien määrittelystä kas- 
vaneen. Lorents oli huolestuneempi Puolan epäsuorasta vaikutuksesta 
Suomessa, mutta sen voimistumisesta puhuminen ”veisi meidät paik- 
kaansapitämättömiin johtopäätöksiin”. Vaikka Pitsudskin hallinnon us- 
kottiin saavan sympatiaa Suomessa ja vielä enemmän Baltian maissa, 
näkökulma liittoutumiseen pysyi hyvin pragmaattisena. Saksan lähetti- 
lään mukaan Puola olisi tarjonnut sotilaallista tukea Virolle ja Latvialle 
edellyttäen näiltä yhteistyötä Suomen kanssa. Lorentsin mukaan heillä 
oli vastaavia tietoja, mutta ilman mainintaa Suomesta. Samana päivänä, 
21.5.1926 Neuvostoliitto teki Virolle ja Latvialle neuvottelutarjouksen 
takuu- ja hyökkäämättömyyssopimuksesta, mutta maat ilmoittivat odot- 
tavansa ensin Neuvostoliiton vastausta Suomen aloitteeseen.?*5 

Neuvostoliiton Suomelle tekemien aloitteiden toissijaisuus osana 
Baltian maiden kanssa harjoitettua neuvottelustrategiaa voimistui kesä- 
kuussa. Ulkoasiainkansankomissariaatin Puolan- ja Baltia-osaston pääl- 


263 Rupasov ja Tsitsikov, 2001, 58. Lähteenä Litvinovin kirje Neuvostoliiton Tukholman edustajalle 
Dovgalevskille 11.5.1926 (AVP RF, 0140/108/157). Vertaa Korhonen, 1966, 130—134 Neuvostoliiton 
huolestuneesta suhtaututumisesta Suomen aloitteeseen sekä Vasara, 2013, 521-522, osin Korhosen 
pohjalta. 

264 UM 5 C 18:4, Hackzell-Setälä 30.3.1926 no 88. Hackzell kertoo NKID:in Loganovskin ennakoivan 
”pian tapahtuvaa vallankaappausta” Puolan laman seurauksena. Myöhemmin kesällä NKID:issä 
pohdittiin Puolan maareformin lykkääntymisen vaikutuksia Pitsudskin vallankaappauksen jälkeen, 
Hackzell-Setälä 17.6.1926 no 97. 

265 AVP RF, 04/41/256/53495, Lorentz-Aralov, 19.5.1926, no 102, 240/s erittäin salainen ja Lorentz-Aralov 
21.5.1926 no 105, 246/s erittäin salainen. Korhonen, 1966, 134. 

likkö Stomonjakov havaitsi Latvian ja Viron ”yksipuolista flirttiä” Suo- 
men saamiseksi Neuvostoliiton vastaiseen blokkiin. Kun Baltian maiden 
kanssa käytäviä neuvotteluja oli kuitenkin tarpeen kirittää ja irrottaa ne 
muodostuneesta Suomi-kytköksestä, Suomessa oli luotava ”illuusio, että 
olemme vakavasti kiinnostuneita näistä kysymyksistä, ja nimenomaan 
erillisestä sopimuksesta heidän kanssaan”. Ongelmana oli silti, että hei- 
näkuun alussa Suomen aloite tarjosi Puolan ulkopolitiikalle mahdolli- 
suuden reunavaltioiden yhteisen rintaman johtamiseen. Reunavaltiot, 
Suomi mukaan lukien, sopivatkin Tallinnassa 14.7.1926 pidettävästä 
ulkoministerikonferenssista, jossa sovittaisiin yhteisestä neuvotteluval- 
mistelusta. Tämä sai Neuvostoliiton ulkoasiainkansankomissariaatin 
kiirehtimään, ja Suomelle jätetiin tarjous erillisistä neuvotteluista kahta 
päivää aiemmin, 12.7.1926. 

Houkuttimena tarjoukselle politbyroossa oli päätetty käyttää Ahve- 
nanmaan asemaa, josta haluttiin neuvotella Suomen kanssa erillään 
hyökkäämättömyyssopimuksesta. Tämä syötti toimi ja sai Suomen ulko- 
poliittisen johdon kiinnostumaan neuvotteluista Neuvostoliiton kans- 
sa.?66 Neuvostoliiton alueellisten tavoitteiden edistäminen tällä tavoin ei 
ollut kahdenvälisten suhteiden näkökulmasta täysin ongelmatonta, mitä 
oli jouduttu pohtimaan valmisteluvaiheessa kuukautta aikaisemmin. 
Helsingin-lähetystöä oli informoitu siitä NKID:n kollegion nimissä: 
”Korkein Instanssi” (politbyroo) oli päättänyt yhdistää Ahvenanmaan 
demilitarisoidun statuksen tunnustamisen Karjalan neuvostotasavallan 
rajan turvaamiseen, mutta ”missään tapauksessa nostamatta esiin sopi- 
mista Karjalasta”. 

Tässä osastopäällikkö Stomonjakov teki hyvin mielenkiintoisen ver- 
tailun, jossa yhdistyvät ulkopolitiikan ideologiset ja poliittiseen järjestel- 
mään liittyvät rakenteelliset ulottuvuudet. Nämä liittyivät suoraan valtion 
rakentamiseen joko kansallisvaltion tai vallankumouksen pohjalta. Ta- 
voitteena oli nyt saada Suomen hallitus estämään Karjalan neuvostota- 
savallan Suomeen liittämistä ajavien aktivististen järjestöjen toiminta. 
Riskiksi hän arvioi, että ”silloin Suomen hallitus olisi oikeutettu vaati- 


266 Rupasov & TSistikov, 2001, 59-60, Korhonen,1966, 136—137ja RGASPI 17/3/568, politbyroon pöytäkirja 
no 34, 17.6.1927 ” Suomesta”. 

maan, ettemme sallisi suomalaisten [kommunistien] sotilaallista toimin- 
taa meidän alueeltamme ja Kominternin sekaantumista Suomen asioi- 
hin”. Helsingin lähetystössä Lorentsin asenne tähän ”koplaukseen” oli 
lähtökohtaisesti kielteinen. Hänen argumenttinsa oli, että Karjalan kysy- 
mys oli ratkaistu jo Tarton rauhansopimuksessa, ja sen yhdistäminen 
hyökkäämättömyyssopimusneuvotteluihin osoittaisi, ettei ratkaisu ollut 
lopullinen. Heinäkuun neuvottelutarjouksesta Karjalan rajat olikin tipu- 
tettu pois.” ”Karjalan kysymys” oli tekijä, jonka ymmärrettiin Neuvosto- 
liiton ja Suomen suhteissa tuovan äkkiä valtion tai vallankumouksen 
legitimiteetin pintaan. 


NEUVOSTOLIITON JA SUOMEN HYÖKKÄÄMÄTTÖMYYSSOPIMUS- 
NEUVOTTELUJEN ENSIMMÄINEN KIERROS 
Varsinaisten neuvottelujen tunnusteluun Neuvostoliiton ja Suomen vä- 
lillä päästiin elokuussa, kun Tallinnan reunavaltiokonferenssin yhteis- 
ymmärrys yhteisestä valmistautumisesta osoittautui lyhytkestoiseksi: 
Suomen ja Latvian hallitukset lykkäsivät Puolan pettymykseksi Riikaan 
suunniteltua toista reunavaltiokonferenssia, ja Neuvostoliiton ulkopoli- 
tiikka korosti Puolan-politiikan riskejä. Helsingissä Neuvostoliiton lähe- 
tystö ilmoitti hallituksensa haluavan aloittaa laajemmat hyökkäämättö- 
myyssopimusneuvottelut 8.8.1926, ja Suomen hallitus suostui tähän 
20.8.1926. Viro ja Latvia seurasivat perässä neljä päivää myöhemmin. 
Elokuun lopulla Suomen neuvottelijat, Enckell, Tanner ja ulkoasiain- 
ministeriön poliittisen osaston päällikkö Aarno Yrjö-Koskinen, tapasi- 
vat alustavasti Neuvostoliiton neuvottelijana toimivan Lorentsin kanssa 
Helsingissä.?*8 

Valmistellessaan laajemman neuvotteluesityksen tekemistä Lorents 
näki Itämeren maissa hyökkäämättömyyssopimusten esteenä yleisem- 
min kaksi tekijää: ulkomaisen vaikutuksen ja ”meille vihamieliset ryh- 
mät”. Ensimmäisiä edustivat ”Englannin ja Saksan vaikutus, Puolan 


267 AVP RF, 04/41/256/53504 Suomi: Karjalan kysymys, Stomonjakov-Lorents 15.6.1926, no 32027, salai- 
nen ja Lorents-Stomonjakov 18.6.1926 no 313/s erittäin salainen, vrt. Neuvostoliiton neuvottelutar- 
jouksen sisällöstä Korhonen, 1966, 136—137. 

268 Korhonen, 1966, 139—141. 

työtä unohtamatta”. Suomessa toiseen katsottiin kuuluvan entinen ulko- 
ministeri Holsti ja hänen kannattajansa sekä yleisesikunta. Suomessa 
havaittiin laajempaa kannatusta varustautumiselle, mutta rahoituksesta 
oli selvää erimielisyyttä. Suomen hallituksen katsotaan aiemmin välttä- 
neen sekaantumista Baltian kysymykseen, mutta pyrkivän nyt länsimai- 
den tuella siihen, että se saisi koko Neuvostoliiton länsirajan kattavan 
takuusopimuksen, Baltian maat ”mahtavana saattueenaan”. Suomen 
nähtiin hakevan mahdollisimman laajoja takuita sitomatta käsiään mah- 
dollisessa konfliktissa. 

Samassa yhteydessä Sosialidemokraattisen puolueen linja sai merki- 
tystä. Kun sosiaalidemokraatit vastustivat varustelumenojen lisäämistä, 
hyökkäämättömyyssopimusneuvottelut olivat heille väline niiden torju- 
miseen. Varustautumisen kannattajat taas eivät halunneet yhdistää va- 
rustelumenoja ja neuvotteluja, eikä Baltiaan suuntautuminen ollut ”ko- 
vin suosittua Suomessa”. Sosiaalidemokraatit ovat ”aina päättäväisesti 
olleet sitä vastaan”, mutta juuri nyt nämäkään eivät vastustaneet yhteyk- 
siä Itämeren rantamaihin keinona hyökkäämättömyyssopimusneuvotte- 
luissa. Huolimatta siitä, että Lorents oli selittänyt yhteyksien Itämeren 
maihin merkitsevän Neuvostoliiton näkökulmasta Puolan vaikutuksen 
kasvua, Tanner oli pitänyt kontakteja tarpeellisena. Tässä yhteydessä 
Tanner todennäköisesti arvioi tilannetta ensisijaisesti kansallisen neu- 
vottelustrategian, niin sanotun ”kansallisen edun” näkökulmasta, eikä 
häneen purreet samat argumentit kuin keväällä vasemmistososiaali- 
demokraatiksi luokiteltuun J. F. Aaltoon. Raportissaan Lorents korosti- 
kin, että ”itse neuvottelujen teema galvanisoi ajatuksen balttilaisesta 
yhdistymisestä”, minkä estämiseen tuli varautua.?69 

Tilanteen seuraaminen oli neuvostoulkopolitiikan kannalta perustel- 
tua, sillä 10.9.1926 reunavaltioiden ulkoministerit tapasivat Genevessä 
Kansainliiton kokouksen yhteydessä. Silloin sovittiin meneillään olevien 
Neuvostoliiton ja Puolan sekä Neuvostoliiton ja Suomen välisten neuvot- 
telujen keskeisten ehtojen koordinoinnista. Toisaalta laajassa mittakaa- 
vassa neuvostojohdon Locarnon-vastainen strategia eteni syksyllä hyvin 


269 AVP RF, 04/41/256/53496, Lorents-Aralov 7.8.1926, 10132, 396/s erittäin salainen. 

sekä Euroopassa että Aasiassa. Flo-syyskuussa politbyroo edellytti ta- 
loussuhteiden laajentamista Puolan, Viron ja Liettuan kanssa käytävien 
neuvottelujen edistämiseksi. Liettuan kanssa solmittavan hyökkäämättö- 
myyssopimuksen varmistamiseksi NKID valtuutettiin käyttämään myös 
”Puola-korttia”: Liettuan ulkopoliittiselle johdolle voitaisiin vihjata Neu- 
vostoliitolla olevan tietoja Puolan hyökkäyssuunnitelmista Liettuaan. 
Samassa yhteydessä politbyroo myös edellytti ulkomaankaupan kan- 
sankomissariaatin (NKVT) ja Kansantalouden korkeimman neuvoston 
(VSNH) varautumista tuonnin kasvattamiseen Liettuasta yli 2,5 miljoo- 
naan ruplaan.” 

Kiinassa TSiang Kai-Sekin johtama ja neuvostoneuvonantajien ja -ilma- 
voimien tukema Guomingdangin ”pohjoinen sotaretki” eteni Keski- 
Kiinassa heinäkuusta lokakuuhun. Politbyroo seurasi Kantonissa toi- 
mivan Kuomintangin hallituksen menestystä syyskuun puolivälissä. Sitä 
kehotettiin sekä ”voimistamaan poliittista asemaansa vallatuissa provins- 
seissa [ven. v zanjatyh provintsijah]” että välttämään konfliktia Pohjois-Kii- 
naa hallitsevan TSang Tso-linin (myös Zhang Zhuolin) kanssa.” Afga- 
nistan solmi ”Turkin mallin” pohjalta hyökkäämättömyyssopimuksen 
30.8.1926, ja kuukautta myöhemmin reunavaltioiden yhteisrintama 
alkoi murtua Baltiassa, kun Liettua allekirjoitti sopimuksen samoilta 
pohjin 28.9.1926. Sopimuksen lisäpöytäkirjaan Liettuan sosiaali- 
demokraattinen hallitus sai maininnan Kansainliitto-suhteensa muut- 
tumattomuudesta sekä tunnustuksen Vilnan kuulumisesta Liettuan 
alueeseen. Kannanotto tässä kiistakysymyksessä oli osoitus siitä, ettei 
newvostoulkopolitiikka nyt kiirehtinyt sopimusta Puolan kanssa, jonka 
ulkopoliittinen johto oli torjunut neuvostoehdotuksen heinäkuussa.?? 

Neuvostoliiton ja Iso-Britannian suhteet olivat kesän aikana kiristy- 
neet lisää, kun newvostojohto oli rahallisesti tukenut maassa touko- 


270 RGASPI, 17/3/577, politbyroon pöytäkirja 43 29.7.1926 ”Puolasta”, 17/3/584, politbyroon pöytäkirja 50 
2.9.1926, ”Virosta”, 17/3/587, politbyroon pöytäkirja 53 16.9.1926 ”Liettuasta”. 

271 RGASPI, 17/3/587, politbyroon pöytäkirja 53 16.9.1926, ”Kiinasta”. 

272 Jacobson, 1994, 195 Neuvostoliiton tuesta TSiang Kai-Sekin etenemiselle Kiiinassa ja Korhonen, 1966, 
141-142 hyökkäämättömyyssopimuksista Afganistanin ja Liettuan kanssa. Politbyroo oli valtuutta- 
nut NKID:in huomioimaan Vilna-kiistan jo aiemmin, RGASPI, 17/37580, politbyroon pöytäkirja 46 
12.8.1926, ”Liettuasta”. 

kuusta syyskuun lopulle kestänyttä kaivoslakkoa??. Nyt Foreign Officen 
kielteinen kanta hyökkäämättömyyssopimuksiin tuli Suomen Lontoon- 
lähettilään mukaan suoraan esiin: sopimukset olivat ansa sekä Suomelle 
ja Kansainliitolle. Tätä taustaa vasten käynnistyivät reilun kuukauden 
kestäneet neuvottelut Neuvostoliiton ja Suomen välillä 29.10.1926. 
Hyökkäämättömyyssopimuksen lisäksi Ahvenanmaan asemasta teh- 
täisiin erillinen sopimus, joka liitettäisiin pääsopimukseen. Jo kevään 
aikana osapuolten periaatteelliset erot olivat käyneet selviksi erityisesti 
puolueettomuuden, sovittelun ja Kansainliittoon liittyvien velvoitteiden 
osalta. Näissä ei ollut tapahtunut syksyn aikana lähentymistä, ja lisäksi 
Neuvostoliiton ja Iso-Britannian välit olivat heikentyneet. Suomen ulko- 
poliittinen johto ei halunnut rajoittaa puolueettomuusmääritellyllä mah- 
dollisuutta osallistua Kansainliiton pakotteisiin. Olennainen osa Suo- 
men turvallisuuspolitiikasta nojasi Kansainliiton 16 (:n kollektiivisiin 
turvallisuustakuisiin, joiden toteuttamisessa pakotteet olivat rahallisen 
ja jopa aseellisen avun ohella keskeisessä roolissa. Suomen edustajat 
olivat valmiita sopimaan lähinnä kiistojen rauhanomaisesta ratkaisusta, 
Neuvostoliiton edustaja taas konfliktinaikaisesta puolueettomuudesta.?” 

Näiltä pohjin ei ole yllättävää, että presidentti Relander suositti 
Enckellille jo 3.11.1926 sopimusneuvottelujen katkaisemista, kuitenkin 
siten, etteivät Suomen ja Neuvostoliiton suhteet siitä kärsisi. Neuvosto- 
liiton edustaja Lorents katsoi kymmenen päivää myöhemmin sopimus- 
luonnoksen muotoilun olevan niin hankalaa, että tuli varautua neuvot- 
telujen pikaiseen katkeamiseen. Kun neuvotteluja käynyt Kyösti Kallion 
hallitus sai epäluottamuslauseen eduskunnassa 23.11.1926 ja ilmoitti 
seuraavana päivänä keskeyttävänsä neuvottelut tarkemmin määrittele- 
mättömäksi ajaksi, tämä ei varsinaisesti tullut yllätyksenä ulkoasiain- 
kansankomissariaatille. Suomessa ei-sosialistinen lehdistö kommentoi 
melko kielteisesti käytyjä neuvotteluja ja ilmaisi tyytyväisyytensä niiden 
katkeamiseen vielä brittinäkökulmaakin kärjistetymmin. Neuvostoliiton 


273 Neuvostohallituksen rahallisesta tuesta Englannin kaivoslakolle esim. RGASPI, 17/3/559-1, politbyroon 
pöytäkirja 23 4.5.1926 ”Englannin asia” 250 000 ruplaa ja 17/3/560 politbyroon pöytäkirja 25 7.5.1926 
”Englannin asia”, 2 000 ooo ruplaa. 

274 Vasara, 2013, 526-528 neuvottelujen eriävistä lähtökohdista, Rupasov & Tšistikov, 2001, 67. 


182 LIENNYTYS JA VALLANKUMOUS 


https://doi.org/10.21435/ht.285 


puolella Izvestija piti suomalaisia vastuussa neuvottelujen epäonnistu- 
misesta, mutta teki ensin eron Baltian maiden ja Suomen Puola-suh- 
teen väillä. Kritiikki koveni, kun Suomen syksyinen aloite finanssiavus- 
ta hyökkäyksen kohteelle tuli käsittelyyn Kansainliitossa joulukuun 
alkupäivinä. Izvestija luonnehti sitä Neuvostoliiton-vastaisen ristiretken 
valmisteluksi, Litvinov sen sijaan rajallisemmin saartorenkaan valmis- 
teluksi. Pohjaa tulkinnoille tarjosi Puolan ja Ranskan tuki esitykselle. 
Suomen suunnalla koettua takaiskua tasoitti silti neuvottelujen edis- 
tyminen Latvian kanssa. ?5 Ulkoasiainkansankomissariaatissa katsot- 
tiinkin sosiaalidemokraattisen vähemmistöhallituksen nimittämisen 
Suomessa 13.12.1926 tarjoavan alkuun uusia mahdollisuuksia hyökkää- 
mättömyyssopimusneuvotteluille. Liettuassa ja Latviassakin neuvottelut 
olivat syksyllä edenneet sosiaalidemokraattisten hallitusten aikana. 
Tämä antoi syytä uskoa, että Neuvostoliiton reunavaltiopolitiikka oli nyt 
saavuttamassa tavoitettaan, murtamassa balttilaista yhteisrintamaa. 
Pian tämän jälkeen neuvostoulkopolitiikan oli uudelleenarvioitava 
sekä tavoitteitaan että sosiaalidemokraattisten hallitusten merkitystä 
Itämeren rantamaissa. Taustana oli sekä saavutetut onnistumiset että 
yllättävä takaisku, ei kuitenkaan Suomen suunnalla. Politbyroo oli 
16.12.1926 valmis kirjaimellisesti investoimaan Latvia-suhteisiin. Lat- 
viasta voitaisiin tuoda vuosittain kuuden miljoonan ruplan arvosta tuot- 
teita kolmen ehdon täyttyessä: maahan tulisi muodostaa vasemmisto- 
koalitioon pohjaava hallitus, sen olisi lopetettava SNTL:lle vihamielinen 
politiikka ja sen olisi solmittava poliittinen sopimus esitetyillä ehdoilla. 
Neuvostohallitus halusi vielä erikseen ”tilaajatakuun”, eli neuvotteluissa 
olisi tuotava esiin ”mahdollisuus perua kaikki sopimukset siinä tapauk- 
sessa, että Latvian hallitus ei täyttäisi [näitä] lupauksia”.?* Heti seuraa- 
vana päivänä, 17.12.1926, tilanne vaati uudelleenarviointia. Liettuassa 


275 Korhonen, 1966, 143-150, hyökkäämättömyyssopimusneuvotteluista ja julkisuuden reaktioista yksityis- 
kohtaisemmin, Rupasov & TSistikov, 2001, 66-69, neuvosto-osapuolen odotuksista ja tyytyväisyydestä 
edistymisestä Latvian kanssa ja ”Baltian blokin” rikkomisesta. Vertaa Korhonen, 1966, 146-147 ar- 
vioon neuvottelujen katkeamisesta yllätyksenä, samoin kuin Vasara, 2013, 531, osin Korhosen pohjalta, 
vs. Rupasov & TSistikov ulkoasiainkansankomissariaatin aineistojen pohjalta Lorentsin odotuksista 
neuvottelujen katkeamisesta. 

276 RGASPI, 17/37606, politbyroon pöytäkirja 73 16.12.1926 ”Latviasta”. 


SAKSA-SUHTEEN VAKAUTTAMINEN JA NEUVOSTOULKOPOLITIIKAN PRIORITEETIT ... 183 


https://doi.org/10.21435/ht.285 


tapahtui nimittäin vallankaappaus. Neuvostoliiton kanssa hyökkäämät- 
tömyyssopimuksen jo solminut hallitus kukistettiin, ja valtaan nousivat 
vahvasti kansallismieliset, autoritaariset voimat. Vuoden 1926 viimei- 
senä päivänä ulkoasiainkansankomissariaatin kollegio arvioi, että ”mah- 
dollisuudet sopimusten sopimiseen Itämeren rantamaiden kanssa ovat 
heikommat kuin koskaan”. Huolimatta siitä, että sosiaalidemokraattisten 
hallitusten valtaannousu Latviassa ja Suomessa oli nähty myönteisenä, 
”se on nyt pikemminkin sopimuksia estävä tekijä, sillä heikot sosiaali- 
demokraattiset hallitukset Suomessa ja Latviassa, vielä enemmän kuin 
edeltäjänsä, pelkäävät sopimuksen solmimista kanssamme, jotta eivät 
jakaisi liettualaisten kollegojensa osaa”. 

Nyt myös balttilaisen kytkennän tai vuorovaikutuksen merkitys tun- 
nustettiin NKID:issä. Latvian sosiaalidemokraattisen hallituksen arvioi- 
tiin solmivan hyökkäämättömyyssopimuksen Neuvostoliiton kanssa 
vain, jos Viro ja Suomi tekevät samoin, ja hallitus onnistuisi varmista- 
maan oikeiston tuen, mitä ei pidetty todennäköisenä.” Näin Neuvosto- 
liiton Locarnon-vastaisen strategian menestykset näyttivät äkkiä haih- 
tuvan Itämerellä vuoden lopussa. Tavoitteisiin jouduttiin pyrkimään 
aiempaa rajallisemmalta ja vaikeammalta pohjalta seuraavana vuonna. 


Neuvostoliiton ja Iso-Britannian suhteiden kiristyminen 
ja hyökkäämättömyyssopimusten toinen kierros 


Neuvostoliiton sisäisellä, VKP(b):n johdosta käydyllä valtakamppailul- 
la oli tuntuvaa merkitystä myös maan ulkopolitiikalle ja siitä käydylle 
keskustelulle. Kun Stalinin, Buharinin ja Rykovin edustama puolueen 
keskuskomitean enemmistö pääsi voitolle, yhdistyneen opposition joh- 
tajat menettivät nopeasti asemiaan puolueessa syksyllä 1926. Trotski 
erotettiin lokakuussa politbyroosta ja keskuskomiteasta. Politbyroosta 
jo aiemmin pudotettu Zinovjev menetti keskuskomiteapaikkansa lisäk- 
si lokakuussa Kominternin johtajan paikan, ja hänen tilalleen nousi 


277 DVP SSSR, Stomonjakov-Petrovski (Neuvostoliiton Tallinnan-lähettiläs) 31.12.1926. 

Buharin. Lev Kamenjev puolestaan säilytti keskuskomiteapaikkansa, 
mutta hänet karkotettiin lähettilääksi Italiaan. 

Joulukuussa 1926 Buharin käsitteli avauspuheessaan Kominternin 
seitsemännessä täysistunnossa maailmanvallankumouksellisista pro- 
sessia, jonka hän katsoi etenevän Venäjällä, Englannissa ja Kiinassa ka- 
pitalismin vakiintumisesta huolimatta. Englannin mainitsemisen voi 
nähdä myös luonnehdintana maiden välisten suhteiden tilasta, vaikka 
istunnon selvä painopiste olikin Kiinassa. ”Pohjoisen sotaretken” näh- 
tiin pyyhkineen imperialismin pois puolesta Kiinaa ja vallankumouksen 
maassa edenneen lähelle pistettä, jossa proletariaatti voisi hallita sitä 
Kiinan kommunistisen puolueen johtamana. Stalin osoitti näkyvästi 
kiinnostusta Kiinan vallankumoukseen ja piti teoretisoivan puheen Kii- 
nassa harjoitetusta strategista, joskin hänen roolinsa sen valmistelussa 
oli vähäisempi kuin oli aiemmin uskottu.?3 

Stalinin konfliktipohjaisempi ja ideologiseen oikeaoppisuuteen 
pohjaava maailmankuva näkyi hänen tulkinnoissaan kiristyneestä 
kansainvälisestä tilanteesta. Jännitteistä huolimatta sotilastiedustelun 
päällikkö Jan Karlovit$ Berzin oli joulukuussa 1926 pitänyt Neuvosto- 
liiton-vastaisia sotatoimia epätodennäköisenä vuoden 1927 aikana, ja 
hänen politiikkasuosituksensa olivat lähinnä puolustuksellisia. Litvinov 
toi tammikuussa 1927 esiin NKID:in kollegoissa, että Neuvostoliiton 
ulkopolitiikka oli myös provosoinut brittejä. Iso-Britannian ja Neuvosto- 
liiton edut olivat yhteensovitettavissa Euroopassa, jopa Aasiassakin. Vä- 
hemmän mairittelevasti pohjana saattoi olla se, että ”Englannin ulko- 
politiikassa meillä on melko rajallinen rooli”. Helmikuussa kirjeessään 
politbyroolle Litvinov vielä korosti Puolan itsenäistä toimijuutta, joka 
toki saattoi hyödyttää länsivaltoja, sekä Saksan siirtymistä länsivaltojen 
suuntaan. Ulkopolitiikassa tuli pyrkiä paitsi Puola-johtoisen Baltian 
liiton estämiseen, myös välttämään yleisen sodan riskiä, esimerkiksi 
keinotekoista englantilais-neuvostoliittolaista konfliktia, joka olisi Neu- 
vostoliitolle kallis myös taloudellisesti. 


278 Jacobson, 1994, 194—196, 202. Vallankumouksen mahdollisuuksien parantumisesta sekä Kiinan maa- 
seudulla että kaupungeissa myös RGASPI 17/3/607, politbyroon pöytäkirja 74 23.12.1926 ”Kiinasta”. 

Stalinin vastausmuistiossa politbyroolle korostettiin Iso-Britannian 
finanssiporvariston harjoittamaa saartopolitiikkaa esimerkiksi Kiinassa 
ja reunavaltioissa sekä Saksan erityislaatuisuutta porvarillisena valtiona. 
Stalin odotti ideologiselta pohjalta lopullisen konfliktin puhkeavan viha- 
mielisimpien porvarillisten valtioiden kanssa riippumatta ”kaikkein vii- 
saimmasta diplomatiasta”. Sisäisen epävakauden, muun muassa Lenin- 
gradin lakkojen takia, Stalinin kuitenkin täytyi maaliskuussa julkisesti 
hillitä sodanuhan spekulointia. Stalinin kanta hyväksyttiin politbyroossa 
24.2.1927, mikä merkitsi jyrkemmän ulkopoliittisen linjan alkua. 

Kiinassa Kominternin edustajat kehottivat samoihin aikoihin Kuo- 
mintangin ohjamaan väestön ulkomaalaisvastaista nationalismia nimen- 
omaan brittejä vastaan Ranskan, Yhdysvaltojen tai naapurina olevan 
Japanin sijaan. Kuomintangin vasemmistosiipi ja kommunistit organi- 
soivatkin useita brittivastaisia suurmielenosoituksia joulukuusta 1926 
tammikuuhun 1927. Nämä saivat Iso-Britannian luovuttamaan aiem- 
mat toimilupansa Kuomintangin hallitukselle Hongkongia lukuun otta- 
matta. Nyt aiemmasta brittien provosointia välttäneestä linjasta oli Kiinas- 
sa luovuttu, ja riskinä oli ”imperiumin vastaisku”, Iso-Britannian vasta- 
reaktio. Se olikin tulossa, mutta ei laajana interventiona Kiinaan tai 
Kuomintangin kilpailijoiden tukemisena, vaan itse kansallisen vallan- 
kumousliikkeen jakamisena. 

Brittien Kiina-politiikan lähtökohtana oli, että Neuvostoliiton vaikutus 
Kiinassa oli uhka imperiumille Aasiassa, erityisesti Intian osalta. Cham- 
berlainin johtama Iso-Britannian ulkopolitiikka näki silti Kiinan natio- 
nalistisella liikkeellä olevan oman, antikommunistisen dynamiikkansa, 
joka ei ollut venäläisten ohjauksessa. Rajallisten sotilaallisten keinojen 
ohella Kiina-politiikan lähtökohtina oli ensinnäkin sovittelu nationa- 
listien kanssa luopumalla asteittain epätasa-arvoisista sopimuksista, 
toisekseen tuki britteihin myönteisesti suhtautuvalle poliittiselle järjes- 
telmälle ja kolmanneksi maan pitäminen Neuvostoliiton vaikutuksen 
ulkopuolella. Tässä voimakeinojen, osittaisten myönnytysten ja integraa- 
tion yhdistelmässä oli yhtäläisyyksiä myös brittien Saksa-politiikkaan. 


279 Kotkin, 2014, 618, 622—624. Litvinovin helmikuun muistio oli jaettu NKID:in kollegiossa mm. 
Stomonjakoville, Rotensteinille, Rakovskille ja Krestinskille, mutta ei Pekingin-lähettiläs Karahanille. 

Näistä lähtökohdista Neuvostoliiton ja Iso-Britannian välinen etupiiri- 
konflikti kärjistyi voimakkaasti sekä Aasiassa että Euroopassa vuoden 
1927 keväällä ja kesällä.?$* 


JÄNNITTEET ITÄMERELLÄ: PUOLUEETTOMUUS, 
LIITTOUTUMATTOMUUS JA VAALIVAIKUTTAMINEN SUOMESSA 
Neuvostoulkopolitiikan aktivoituminen Kauko-Idässä lisäsi konfliktin 
mahdollisuutta toisen globaalin toimijan, brittiläisen imperiumin kans- 
sa. Tämä korosti jälleen hyökkäämättömyyssopimusten merkitystä Neu- 
vostoliiton alueellisten etujen näkökulmasta Itämerellä. Sopimusten 
edistäminen reunavaltioiden kanssa oli vuoden 1927 alussa hankalam- 
paa aiempien torjuntojen takia. 

Pääosin sisäpoliittisen asemansa heikkouden takia Suomen sosiaali- 
demokraattinen vähemmistöhallitus ja erityisesti sen ulkoasiainminis- 
teri Väinö Voionmaa oli valmis jatkamaan edellisen hallituksen kanssa 
pitkälti samanlaista ulkopoliittista linjaa presidentti Relanderin suureksi 
tyydytykseksi.?8 Arvioidessaan Tallinnassa tammikuun alussa pidettyä 
Suomen Viron ja Latvian ulkoministerikonferenssia Neuvostoliiton Hel- 
singin edustusto ei uskonut tilanteen muuttuvan enää huonompaan 
suuntaan. Käytettävissä olevien tietojen mukaan sosiaalidemokraattisella 
vähemmistöhallituksella ei ollut aikomusta uusiin aloitteisiin: ”Heidän 
asemansa on äärimmäisen heikko, ja porvaristo voi minä hetkenä hy- 
vänsä pakottaa heidät lähtemään hallituksesta.” Pääministeri Tannerin 
tunnusteluja alustavista henkilökohtaisista neuvotteluista pidettiin tässä 
yhteydessä lähinnä ajan peluuna. Ulkoasiainkansankomissariaatin Puo- 
lan- ja Baltian-osasto oli yhteydessä jo samana päivänä Helsingin-lähe- 
tystöön hyökkäämättömyyssopimuksiin ja niiden edistämiseen liittyen. 
NKID:in kollegion jäsen Stomonjakov katsoi sekä eduskunnan loman 
että lähestyvien eduskuntavaalien rajoittavan Tanneria ja sosiaalidemo- 
kraatteja ”ottamasta päättäväisiä askelia SNTL:n suuntaan”. Tältä pohjal- 
ta Stomonjakovilla olikin tehtävä Lorentsille: 


280 Jacobson, 1994, 220. 
281 Rupasov & TSistikov, 2001, 69-70. Soikkanen, 1975, 461 presidentti Relanderin kielteisestä kannasta 
hyökkäämättömyyssopimusneuvottelujen uudistamiseen ja SDP:n taipumisesta tähän suuntaan. 

Kovasti pyytäisin teitä kirjoittamaan erityisen, mutta ei liian pitkän, 
muistion Suomen poliittisista suhdanteista tulossa olevien edus- 
kuntavaalien näkökulmasta. Olisi tärkeä tietää millä iskulauseilla 
puolueet käyvät vaaleihin, millaiseksi arvioidaan eri puolueiden 
mahdollisuudet, ja mitä seurauksia vaaleilla voisi olla Suomen 
ulkopolitiikkaan. 


Toivomus tiiviistä esitystyylistä saattoi pohjata tulevan muistion laajaan 
sekä arvovaltaiseen jakeluun. Jo tämän keskustelun jakelussa olivat 
NKID:in kollegion sekä Baltian maiden, Berliinin-, Pariisin- ja Lontoon- 
lähetystöjen lisäksi ensimmäisen kerran Stalin,?*? joka oli juuri ennen 
vuoden vaihdetta jo ehtinyt osoittamaan kiinnostustaan Kiinan suun- 
taan. Informaatiota ei mitä todennäköisimmin toimitettu puolueen 
pääsihteerille Suomen, vaan hyökkäämättömyyssopimusneuvottelujen 
takia, jotka olivat osa Neuvostoliiton laajaa Locarnon-vastaista strategiaa. 
Kevään aikana, aina huhtikuun alkuun saakka, neuvostoedustuston ra- 
portointia hallitsi Suomen eduskuntavaalit. Niistä toivottiin välinettä 
hyökkäämättömyyssopimusneuvotteluiden uudelleen avaamiseen. Li- 
säksi esiin nousivat suhteet Baltian maihin ja Kansainliittoon. 

Huolimatta Neuvostoliiton hankalammasta neuvotteluasemasta sen 
reunavaltiopolitiikan prioriteetit olivat pääosin ennallaan: ensisijaisia 
olivat hyökkäämättömyyssopimukset Baltian maiden ja nimenomaan 
Latvian kanssa. Suomen kanssa käydyt tunnustelut olivat toissijaisia, 
eikä neuvottelujen uudistamiseen ollut varsinaista kiirettä. Edistyminen 
Suomen suunnalla tarjoaisi toki lisäsuojaa rajoille, mutta oli tässä vai- 
heessa edelleen lähinnä taktinen väline Latvian ja Viron kanssa käytyjen 
neuvottelujen kirittämiseen. Arvioidessaan reunavaltioiden ulkominis- 
terikonferenssia tammikuun puolivälissä Neuvostoliiton edustusto 
kiinnitti huomiota Suomen ja Viron erilaisten hallituspohjien luomiin 
jännitteisiin. 

Lorentsin mukaan Viron ulkoministeriö oli antanut harhaanjohtavaa 
tietoa suomalaisten asenteesta ja ottanut yhteyttä suomalaisiin oikeisto- 


282 AVP RF 04/41/257/53517 Lorents-Stomonjakov 4.1.1927, erittäin salainen 3/s ja Stomonjakov-Lorents 
4.1.1927, 5006 salainen. 

puolueisiin sosiaalidemokraattisen hallituksen painostamiseksi kieltei- 
selle kannalle neuvottelujen uudelleen avaamisen suhteen. Hän katsoi 
virolaisten harjoittavan samaa linjaa myös Latviassa. Tässä yhteydessä 
Lorents luonnehti kiinnostavasti sekä ulkoasiainministeri Voionmaata 
että pääministeri Tanneria. Aiemmin hänestä Voionmaa ei käsittänyt 
virolaisten tavoitteita, mutta nyt ”jotkin keskustelun sävyt saivat minut 
ajattelemaan, että Voionmaa ymmärtääkin Viron hallituksen tavoitteet”. 
Voionmaa sanoi Tannerin palaavan pian neuvottelukysymykseen. Pää- 
ministeri Tanner vakuutti neuvostoedustajan mukaan pari päivää myö- 
hemmin valmiuttaan henkilökohtaisiin tunnusteluihin, vaikka sisäpo- 
liittisista syistä oli tarpeen kiistää neuvottelujen jatkaminen. Lorentsin 
mukaan myös Tanner ”ymmärsi hyvin [suomalaisen]oikeiston ja viro- 
laisten harjoittaman pelin hallitustaan vastaan, mutta torjuu sen”. Huoli- 
matta siitä, että Tanner oli tuonut esiin kiinnostuksensa neuvotteluiden 
jatkamiseen, neuvostoedustaja edellytti suomalaisten aloitetta. Tässä yh- 
teydessä Lorents antoi miltei arvostavalta vaikuttavan luonnehdinnan 
Suomen pääministeristä: ”Täytyy huomauttaa, että Tannerin kanssa ei 
ole niin helppo keskustella. Tämä on älykäs, äärimmäisen ovela ja koke- 
nut henkilö, joka ei puuttuvaa sanaa kaipaa, ja joka puolesta sanasta 
ymmärtää mihin suuntaan keskustelu kallistuu.” Lorentsin loppuyh- 
teenveto tilanteesta oli edelleen se, että suomalaiset eivät olleet kiirehti- 
mässä, enempää kuin neuvostoliittolaisetkaan. Jos Neuvostoliitto tekisi 
aloitteen neuvottelujen avaamisesta uudelleen, sosiaalidemokraattinen 
vähemmistöhallitus käyttäisi sitä oman asemansa vahvistamiseen, mut- 
ta ei sitoutuisi mihinkään, mistä tulisi sisäpoliittisia vaikeuksia.?% 
Tammikuun jälkipuolella neuvostoulkopolitiikka arvioi Suomen ulko- 
poliittisen suuntauksen muuttuneen jo vuoden 1926 aikana aiemmasta 
skandinaavisesta puolalais-balttilaiseen. Arvio on yllättävä, koska Suo- 
men ulkopolitiikkaa ei ollut aiemmin pidetty erityisen Skandinavia- 
suuntautuneena. Suomen eduskuntavaalien merkitystä Puolan- ja Bal- 
tian-osaston päällikkö ja NKID:in kollegion jäsen Stomonjakov analysoi 
laajemmin Helsingin-edustustolle siitä näkökulmasta, mikä merkitys 


283 AVP RF 04/257/53517, Stomonjakov-Lorents 1.1.1927, no 5039 salainen ja Lorents-Stomonjakov 
14.1.1927, erittäin salainen 10/s. 

vaaleilla olisi Suomen suhteisiin Kansainliittoon, Puolaan ja Saksaan. 
Puolalais-balttilaisen suuntauksen katsotaan mahdollistavan vahvem- 
man Kansainliitto-suhteen, sillä länsivaltojen epäiltiin tukevan Suomen 
jäsenyyttä Kansainliiton neuvostossa sitä vastaan, että Suomi auttaisi 
Puolaa ja Baltian maita ”Itä-Euroopan rauhoittamisessa”. Tällöin Suo- 
mi voisi ”Itämeren rantamaiden johtajana” saada enemmän tukea eh- 
dokkuudelleen kuin ”skandinaavisen ryhmän nuorimpana jäsenenä”. 
Kuten Litvinov, Stomonjakovkin korostaa: ”Riippumatta tästä, Puola on 
jo pidempään harjoittanut itsenäisesti [ven. samostajatelnuju] lähenty- 
mispolitikkaa suhteessa Suomeen, — —.” Nyt Stomonjakov vahvisti Hel- 
singin-edustuston näkemyksen myös Neuvostoliiton Saksa-suhteen 
heikentymisestä: Saksan katsottiin pyrkivän pitämään yllä konfliktia 
Neuvostoliiton ja Puolan välillä, sekä pelottelevan Itämeren rantamaita 
”vaikutuksemme kasvulla, tulevaisuudessa protektoraatiksi joutumisel- 
la, ja ehkäpä, niiden liittämisellä SNTL:ään”.?84 

Muistion toisen osan muodosti pohdinta nykytermein ”vaalivaikutta- 
misesta” Suomessa hyökkäämättömyyssopimusten edistämisen näkö- 
kulmasta. Stomonjakovin lähtökohtana oli, että Kansainliiton neuvos- 
ton ehdokkuus tulisi hallitsemaan Suomessa ulkopoliittista keskustelua, 
eikä erityistä halua lähentymiseen Newvostoliiton kanssa olisi ennen 
sen ratkeamista. Puolueiden tulisi silti Stomonjakovin mielestä tarjo- 
ta vastauksia äänestäjille ”suhteista Suomen kaikkein merkittävimmän 
naapurin kanssa”. Tässä esikuvana suomalaisille puolueille voitaisiin tar- 
jota Saksan ja Neuvostoliiton suhdetta — huolimatta siitä, että suhde to- 
dellisuudessa oli Neuvostoliiton puolelta viilentynyt. Vaikka Saksalle oli 
ensisijaista länsisuhteiden parantaminen, suhteiden samanaikainen pa- 
rantaminen idässä voimisti sen neuvotteluasemaa lännessä: Argument- 
tina oli eräänlainen tasapainopolitiikka. Neuvostoliiton julkisen Kan- 
sainliitto-kriittisyyden huomioiden NKID:in Puolan- ja Baltian-osaston 
näkemys järjestöstä oli tässä vaiheessa suhteellisen maltillinen: ”-- me 
emme tietenkään suosittele mitään Kansainliittoa rauhan aseeksi, mutta 
emme samaan aikaan ole sitä vastaan, että Suomi on liiton, tai jopa sen 


284 AVP RF 04/257/53517, Stomonjakov-Lorents 25.1.1926, 5114 salainen. 

neuvoston jäsen”. Oleellista oli, että Suomi harjoittaisi suhteessa Neu- 
vostoliittoon ”rauhaa rakastavaa politiikkaa”. Tämän takia olisi tarpeen, 
että ”jokin puolue, vaikka sitten jopa sosiaalidemokraatit, esittäisivät vaa- 
likampanjassaan että samanaikaisesti Kansainliittoa lähestyttäessä olisi 
välttämätöntä säädellä ja parantaa suhdetta SNTL:ään, ja tässä tarkoituk- 
sessa solmia takuusopimus [eli hyökkäämättömyyssopimus/”. 

Käytännön ongelmana tämän argumentin käyttämiselle oli se, että 
keskustelua hyökkäämättömyyssopimuksen ehdoista tulisi edelleen vält- 
tää, koska niistä ei päästy yhteisymmärrykseen Neuvostoliiton ja Suomen 
välillä.?5 Samaan aikaan Neuvostoliiton ja Latvian käynnissä olleiden 
neuvottelujen ensisijaisuus näkyi hyvin siinä, miten politbyroo oli valmis 
tarjoamaan Latvialle taloudellisia etuja, ääritapauksessa vaikka hyökkää- 
mättömyyssopimusta ei saataisi. Tällainen kauppasopimus tosin voitai- 
siin perua, jos Latvia tekisi ”meitä kohtaan vihamielisen sopimuksen 
Puolan tai muiden valtioiden kanssa”. Helmikuun alussa Helsingin- 
edustuston ohjeistuksessa ensisijaisena tehtävänä oli seurata Suomen 
hallituksen asennetta Latvian ja Viron kanssa käytyihin neuvotteluihin. 
Neuvottelujen uudelleen käynnistäminen Suomen kanssa tuli vasta tä- 
män jälkeen.?6 

Hyökkäämättömyyssopimusneuvottelujen vastustajat Suomessa tie- 
dettiin, mutta neuvotteluita vastustavaan Edistyspuolueeseen pyrittiin 
myös avaamaan yhteyksiä. Oikeiston kannat arvioitiin lehtien pohjalta 
vielä jyrkemmiksi. Neuvostolähettiläs oli kiinnostunut keskustelemaan 
ulkoasiainvaliokunnan puheenjohtajan Juho Vennolan (ed.) kanssa. 
Vennola oli ollut tyytymätön siihen, miten Kallion hallitus oli edellisenä 
vuonna informoinut ulkoasiainvaliokuntaa Neuvostoliiton neuvottelu- 
aloitteesta. Hän ei silti ollut välittömästi samoilla linjoilla Lorentsin 
kanssa. Lorentsin mukaan kritisoidessaan syyskuussa 1926 eduskun- 
nassa Kallion hallituksen kielteistä suhtautumista neuvotteluihin ”Ven- 
nola osoitti, että Suomen edut vaativat vilpittömiä ponnistuksia sopi- 
muksen solmimiseksi kanssamme”. Vennola kuitenkin piti ensinnäkin 


285 Ibid. 
286 RGASPI 17/3/614, politbyroon pöytäkirja no 81, 27.1.1927, ”Latviasta”, AVP RF 04/257/53517, 
Stomonjakov-Lorents 7.2.1927, no 158. 

kiinni siitä, että hyökkäämättömyyssopimuksen tulisi olla yhteensopiva 
Suomen Kansainliitto-jäsenyyden kanssa. Toisekseen hän piti toivotta- 
vana, että sopimus sallisi yhteyksiä muihin Itämeren maihin. Tästä riip- 
pumatta Lorents näki Vennolan ”erittäin vaikutusvaltaisena henkilönä” 
jo monikertaisen pääministeriytensä vuoksi. Oleellista oli myös, että 
Edistyspuolueen katsottiin olevan hänen takanaan: Lorents arvioi Hols- 
tin ryhmän olevan ”lähes merkityksetön”.?$7 


NEUVOSTOLIITON REUNAVALTIOPOLITIIKAN PAINOPISTEET 
ITÄMERELLÄ: LATVIA ENNEN SUOMEA 

Alkuvuosi Suomessa ja kevät 1927 Neuvostoliitossa olivat ne vaiheet, jos- 
sa suhdetta naapurimaahan määriteltiin vakavammin uudelleen. Näin 
tehtiin sekä aiempien neuvottelukokemusten että muuttuvan kansainvä- 
lisen tilanteen kontekstissa. Näitä näkemyksiä on tarkasteltava yhdessä, 
jotta voidaan arvioida Neuvostoliiton Suomen-suhdetta ja sitä, kuinka 
hyvin Neuvostoliiton ulkoasiainhallinnossa ymmärrettiin Suomen ta- 
voitteita. 

Suomessa suhdetta Neuvostoliittoon oli hahmoteltu jo tammikuun 
jälkipuolella ulkoasiainvaliokunnan istunnossa hyökkäämättömyys- 
sopimusneuvottelujen katkaisemisen jälkeen. Asiasta keskusteltiin eri- 
tyisesti suhteessa Kansainliittoon. Istuntoon osallistuivat myös presi- 
dentti Relander ja pääministeri Tanner. Erich esitti Neuvostoliitto- 
suhteelle viisi erilaista mahdollisuutta, joita Hackzell ja Holsti kom- 
mentoivat lyhyesti. Kolme ensimmäistä liittyivät aseelliseen konfliktiin 
Neuvostoliiton kanssa, joskin suoraa hyökkäystä Erich piti vain teoreetti- 
sena uhkana. Kaksi muuta aseellista uhkakuvaa olivat Neuvostoliiton 
suorittama Suomenlahden saarten miehitys tai rannikon saarto ilman so- 
danjulistusta, ja Suomen tarve puolustaa puolueettomuuttaan Neuvosto- 
liiton jouduttua sotaan jonkin kolmannen valtion kanssa. EFi-sotilaallisia 
mahdollisuuksia olivat, että Venäjä, hallituksensa ideologiasta riippu- 
matta, vaatisi sopimusta joukkojensa kauttakulusta sotatilanteessa ja 
että Neuvostoliitto pyrkisi saamaan (ulko)politiikalleen suurempaa vai- 


287 AVP RF 04/257/53517, Lorents-Stomonjakov 11.2.1927, 36/s erittäin salainen ja Lorents-Stomonjakov 
11.2.1927, 38/s erittäin salainen. 

kutusvaltaa Suomessa. Toisin kuin presidentti Relanderin elämäkerrassa 
ja Korhosen Suomen ja Neuvostoliiton suhteiden perustutkimuksessa 
esitetään, Neuvostoliitto ei ulkoasiainkansankomissariaatin materiaalien 
perusteella pitänyt Suomen sosiaalidemokraattista hallitusta ensisijai- 
sesti vihamielisenä, vaan lähinnä heikkona toimijana. Silti Kansainliiton 
neuvostoon pyrkimisen kannalta ulkoministeri Voionmaa ajoi asiaa ak- 
tiivisesti,” kun taas kokoomuslainen Moskovan-lähettiläs Hackzell olisi 
ollut valmis jättämään sen väliin Neuvostoliitto-suhteen ongelmallisuu- 
den takia?89. 

Neuvostoliiton puolella suhdetta reunavaltioihin tarkennettiin nimen- 
omaan maaliskuun puolivälissä 1927, kun varauduttiin mahdolliseen 
Iso-Britannian kanssa käytävään sotaan. Keskuskomitean sotilasosaston 
kokoukseen osallistuivat armeijan, VKP(b) ja ulkoasiainkansankomissa- 
riaatin edustajat. Suomen suhteen kenraali UnSlihtin?9* ja ulkoasiain- 
kansankomissaarin sijaisen Litvinovin näkemykset erosivat toisistaan. 
Vaikka päärintama olisi etelämpänä Puolan suunnalla, Suomen rajalla 
puolustuksella ei ollut syvyyttä Leningradin läheisyyden takia. Siksi 
Unslihtin mukaan Kaakkois-Suomi tulisi vallata Kymijokea myöten 
puskurivyöhykkeeksi ja Neuvosto-Karjala tulisi varustaa konfliktia var- 
ten. Litvinovin mielestä ennakoivalla iskulla Suomeen menetettäisiin 
enemmän kuin saavutettaisiin: suhteet Skandinavian maihin ja niiden 
ammattiliittoihin katkeaisivat, ja lisäksi ajettaisiin Viro ja Latvia sodassa 
Puolan rinnalle. Litvinov korosti myös tiedustelutietojen pohjalta Suo- 
men erillisyyttä ja maltillisuutta vähiten uhkaavana länsirajan naapuri- 
maana. Hyökkäys johtaisi nationalistiseen reaktioon Suomessa, joka 
hyödyttäisi vain brittejä. Samalla menetettäisiin Suomen kommunistis- 
ten työläisten tuki, jolla voitaisiin painostaa sosiaalidemokraatteja. 
Myöhemmin laaditussa, Suomen tiedustelun haltuunsa saamassa Neu- 


288 Vasara, 2013, 540-542. Voionmaan vahvasta Kansainliitto-suuntautumisesta ja sen merkityksestä 
ulkopolitiikalle, Soikanen, 463. 

289 Vasara, 2013, 547, Hackzellin ja Voionmaan huonoista väleistä Voionmaan punakaartilaistaustan takia, 
mikä johti Hackzellin eroon Moskovan lähettilään tehtävästä 1927. Hänen tilalleen nimitettiin am- 
mattidiplomaatti Pontus Artti, mutta SDP:ssä oli harkittu jopa Reinhold Sventorzetskiä, jota pidettiin 
sisäpoliittisesti hankalana. Neuvostoedustustolla oli häneen salainen kontakti ainakin keväästä 1927. 

290 Untliht siirrettin OGPU:sta puna-armeijan (RKKA) tehtäviin 1923 hänen ja DzerZinskin erimielisyyk- 
sien jälkeen. Armeijan edustajana hän myös neuvotteli mm. saksalaisten ja ranskalaisten kanssa. 

vostoliiton vuoden 1929 puolustussuunnitelmassa maksimitavoitteet 
Suomen taholla vastasivat armeijan esitystä ja minimitavoitteet, edel- 
lyttäen ettei Suomi avustaisi Iso-Britanniaa, ulkoasiainkomissariaatin 
näkemystä.” Vaikka neuvostoliittolaisten ja erityisesti Litvinovin arviot 
Suomen ulkopolitiikasta olivat tarkempia kuin suomalaisten arviot Neu- 
vostoliiton tavoitteista, myös Erichin sotilaallisen toiminnan kolmannel- 
le kohdalle ja erityisesti poliittisen vaikuttamisen pyrkimyksille oli pe- 
rustaa. 

Neuvostoliiton edustusto sai maaliskuun 1927 alussa uuden avauksen 
SDP:hen. Tämä perustui kansanedustajan ja Suomen Sosialidemokraatin 
toimituksen jäsenen, Reinhold Sventorzetskin (myöhemmin Svento) 
ja TASSin kirjeenvaihtajaksi ilmoitetun toveri Iljinskin keskusteluihin, 
joissa Sventorzetski ”pyysi voimakkaasti olemaan viittaamatta häneen”. 
Sventorzetskin mielestä Iso-Britannia estäisi Latvian sopimuksen Neu- 
vostoliiton kanssa. Suomen ulkopolitiikka horjui Skandinavian ja Itä- 
meren rantamaiden välillä, mutta liittoutumisyritykset epäonnistuisivat 
kuten Holstin aikana vuonna 1922. Sen sijaan Sventorzetski jätti vas- 
taamatta Iljinskin kysymykseen siitä, ”lähtisikö Suomi poliittisiin neu- 
votteluihin [hyökkäämättömyyssopimuksesta] siinä tapauksessa, että 
sosiaalidemokraatit saisivat selvän enemmistön eduskunnassa”??? Kun 
sekä politbyroo että Latvian parlamentti jättivät maiden välisen hyökkää- 
mättömyyssopimusluonnoksen allekirjoittamatta juuri maaliskuun alus- 
sa, informaatiolle Latvian ja Suomen sosiaalidemokraattien kannoista 
oli käyttöä.?9 

Erimielisyydet hyökkäämättömyyssopimuksen avainkäsitteistä ja eh- 
doista Suomen kanssa liittyivät neuvostoulkopolitiikan alueelliseen ke- 
hykseen, Saksa-suhteisiin ja neuvottelutaktiikkaan Baltian maiden kans- 


291 Yksityiskohtaisemmin Korhonen, 1966, 155—161 ja Rupasov & TSistikov, 2001, 72-73. Molemmat 
arvioivat suomalaisten tiedustelutietona saaman informaation luotettavuutta, ja myös Rupasovin 
ja Tsistikovin tuoreemmassa tutkimuksessa lähdetään pääsääntöisesti sen paikkansapitävyydestä. 
Suomessakin vuoden 1927 aikana yleisesikunnan päälliköksi nimitetty Kurt Wallenius muutti 
Neuvostoliiton vastaisen sotasuunnitelman (VK 27) hyökkäykselliseksi Laatokan pohjoispuolella. 

292 AVP RF 04/257/53517, Rabinovitä-Stomonjakov 10.3.1927, no 69/s erittäin salainen. Myöhemmin 
syksyllä lähettiläs toteaa Iljinskin keskustelleen Sventorzetskin kanssa ”TASSin kirjeenvaihtajan omi- 
naisuudessa”, mikä viittaisi siihen, että hänen varsinainen tehtävänsä oli jokin muu, kuten esim. ulko- 
maantiedustelu (INO-OGPU), AVP RF 09/2/20/71, lähettiläs Aleksandrovskin työpäiväkirja 22.8.1927. 

293 Korhonen, 1966, 154—155. 

sa. Neuvosto-osapuoli ei nähnyt mahdolliseksi joustaa puolueettoman 
jäsenen sisällyttämisessä hyökkäämättömyyssopimuksen sovitteluko- 
missioon. Pääargumentti tälle oli pelko siitä, että luotaisiin ennakko- 
tapaus tuleviin neuvotteluihin ja että Saksa vaatisi edellisenä vuonna 
solmitun Berliinin sopimuksen avaamista tältä osin. Puolueeton jäsen 
oli noussut esiin myös Latvian kanssa käydyissä neuvotteluissa. Näille 
tarjotun nimellisen myönnytyksen ei uskottu riittävän Suomelle. Suo- 
men eduskuntavaalien lähestyessä ulkoasiainkansankomissariaatissa 
pidettiin helmikuussa toivottavana, että sosiaalidemokraatit yhdistäisivät 
hyökkäämättömyyssopimusneuvottelut asevelvollisuusajan lyhentämi- 
seen vaalikampanjassaan. Jälkimmäisen muistion jakelu tavoitti Neu- 
vostoliiton reunavaltiolähetystöjen ja NKID:in kollegion ohella myös 
Stalinin.” Todennäköinen syy oli jälleen se, että hyökkäämättömyys- 
sopimusneuvottelut sivusivat laajaa Locarnon-vastaista ulkopoliittista 
strategiaa. 

Viikkoa myöhemmin 17.3.1927 newvostoulkopolitiikan tavoitteet sai- 
vat aiempaa laajempaa ja arvovaltaisempaa kaikupohjaa, kun J. F. Aallon 
Kansan Työn sijasta niitä esiteltiin nyt myös SDP:n äänenkannattajan, 
Suomen sosialidemokraatin pääkirjoitussivulla. Neuvostolähetystön mu- 
kaan Sventorzetskin artikkelissa todettiin: ”1. Meidän [suomalaisten] tuli- 
si tunnustaa, ettei pidä lykätä neuvotteluja, sekä syyllisyytemme neuvotte- 
lujen katkeamiseen 2. Että juuri meiltä vaaditaan aloitetta neuvottelujen 
uudelleen käynnistämiseksi.” Siinä myös irtisanouduttiin kollektii- 
visista sopimuksista, kuten Neuvostoliitto oli edellyttänyt neuvottelu- 
aloitteissaan vuosina 1926-1927. Tämä ilahdutti maaliskuun alusta 
Lorentsia sijaistanutta asiainhoitaja Rabinovitsia alkuun niin paljon, 
että hän harkitsi jopa erikoisvastaanoton pyytämistä Voionmaalta ar- 
tikkelin johdosta. Hän tyytyi lopulta toivomaan, ”ettei artikkeli jää vaille 
aktiivista huomiotamme”. Rabinovits uskoi, ettei artikkelia olisi julkaistu 
ilman Tannerin ja Voionmaan inspirointia. Vaalitaktisesta ja ideologi- 
sesta näkökulmasta hän arvioi SDP:llä olevan tarvetta osoittaa ”laajoille 
työläisjoukoille” pyrkimyksensä sopimukseen ”itäisen naapurin” kanssa. 


294 AVP RF 04/257/53517, Stomonjakov-Lorents 15.2.1927, no 5215 salainen, Stomonjakov-Rabinovits 
(Helsingin edustuston asiainhoitaja) 1.3.1927, no 5292 salainen. 


NEUVOSTOLIITON JA ISO-BRITANNIAN SUHTEIDEN KIRISTYMINEN JA .... 195 


https://doi.org/10.21435/ht.285 


NKID:in kollegio harkitsikin 21.3.1927 ensin ilmaisevansa nootilla val- 
miuden neuvottelujen jatkamiseen, jos Suomi tekisi aloitteen. Pari 
päivää myöhemmin myönteinen reaktio kollegiossa lientyi siihen, että 
Izvestijassa julkaistaisiin ulkoasiainkansankomissariaatin kannan mu- 
kainen artikkeli.?95 Perusteluna todennäköisesti oli, etteivät neuvottelut 
Suomen kanssa olleet ensisijaisia. Lisäksi nyt vastaus hallituspuolueen 
lehden, Suomen Sosialidemokraatin, kannanilmaisulle tuli samalta tasol- 
ta, neuvostohallituksen lehdeltä Izvestijalta. 

Neuvostoliiton reunavaltiopolitiikan senhetkinen painopiste Itäme- 
rellä tuli erinomaisesti esiin maaliskuun viimeisinä päivinä. Ulkoasiain- 
kansankomissariaatin Puolan- ja Baltian-osaston päällikkö teroitti Hel- 
singin lähetystölle Latvian ja Suomen eri rooleja arvioituaan taas SDP:n 
vaalitaktista linjaa. Vasemmalta, siis SSTP:stä, tulevan paineen arvioitiin 
pakottavan SDP:n antamaan ”platonisia julistuksia” hyökkäämättömyys- 
sopimuksen puolesta, vaikka neuvotteluja ei käytännössä edistetäkään. 
Näkemys vasemmalta tulevan paineen vaikutuksesta SDP:n linjaan tois- 
tui pitkin kevättä. Tämä vahvistaisi sekä Erichin että Litvinovin esittämiä 
näkemyksiä Neuvostoliiton tavoitteista Suomessa. 

Puolan- ja Baltian-osaston päällikkö Stomonjakov arvioi silti, että so- 
pimusneuvottelujen uudelleen aloittamista olisi vaikea popularisoida 
Suomessa. Lisäksi sosiaalidemokraattien porvarilliset vastustajat hyö- 
dyntäisivät aloitetta, jos sellainen tehtäisiin. Itse asiassa aloite ei edes 
ollut tavoiteltava, sillä ”neuvottelujen uudistaminen Suomen kanssa tällä 
hetkellä aiheuttaisi meille vakavia hankaluuksia.” Latvian kanssa sopi- 
mukseen pääsemisen pääesteenä oli Stomonjakovin mukaan Puolan ja 
Englannin vaikutuksen alainen Viro. Latviassa vallassa olevan sosiaali- 
demokraattisen vähemmistöhallituksen asemaa vaikeuttaisi vielä enem- 
män, jos sen pitäisi Viron ohella huomioida myös Suomen neuvottelut. 
Toisin kuin Suomen, Latvian horjuvaan sosiaalidemokraattiseen halli- 
tukseen Neuvostoliitto oli kuitenkin valmis investoimaan merkittävän 
kauppasopimuksen avulla. Tavoitteena oli luoda pohjaa taloudelliselle 


295 AVP RF 04/257/53517, Rabinovitä-Stomonjakov 17.3.1927 ja NKID:in kollegion pöytäkirja no 171, 
21.3.1927 ja 172, 23.3.1927 ”Neuvotteluista Suomen kanssa”. Myös Soikkanen, 1975, 461, Suomen 
Sosialidemokraatin ja Kansan Työn artikkelien sisällöstä. 

vaikuttamiselle, ”sisällyttää joitain Latvian teollisuuden haaroja meidän 
taloudelliseen suunnitelmaamme”. Seuraavan viiden vuoden aikana 
Neuvostoliitto valmistautui tilaamaan latvialaisia tuotteita 15 miljoonan 
ruplan arvosta. Vuotta kohti tämä oli puoli miljoonaa ruplaa enemmän 
kuin Liettuan kanssa ennen vallankaappausta solmitussa kauppasopi- 
muksessa. Asiainhoitaja Rabinovitsin ”henkilökohtaista orientaatiota” 
varten osastopäällikkö Stomojakov totesi erikseen salaisena tietona: 
”Tietenkään, emme ole siinä tilanteessa, että voisimme mennä analogi- 
seen taloudelliseen sopimukseen Suomen kanssa. Siihen meiltä puut- 
tuu tällä hetkellä taloudellisia mahdollisuuksia ”?9* 

Suurvallan näkökulmasta siis taloudelliseen vaikuttamiseen Suomes- 
sakin pyrittäisiin, jos resurssit sen sallisivat. Toistaiseksi Suomen vien- 
nin volyymit olivat ilmeisesti moninkertaiset yksittäisiin Baltian maihin 
nähden, joiden talouteen uskottiin voitavan vaikuttaa melko rajallisilla in- 
vestoinneilla. Vasta viisivuotissuunnitelmien, Baltian maiden Neuvosto- 
liittoon liittämisen ja toisen maailmansodan jälkeen Neuvostoliiton 
taloudelliset resurssit olivat sellaiset, että se pystyi luomaan kauppa- 
suhteiden pohjalta pidempää taloudellista ja poliittista riippuvuutta 
muun muassa Suomessa’, 


KIINA, ISO-BRITANNIA JA ITÄMERI: NEUVOSTOLIITON 
SDP-YHTEYDET 

Neuvostoliittoa ja sen edustajia Suomessa huolestuttivat toisensuuntai- 
set taloudelliset ja poliittiset riippuvuudet huhti-toukokuun vaihteessa, 
kun maan politiikka kärsi tuntuvan takaiskun Kiinassa. Samalla suhteet 
Iso-Britanniaan kiristyvät katkeamispisteeseen. Kiinassa britti-imperiu- 
min vastaisku Neuvostoliiton aktivoituneelle politiikalle tuli pääosin 
epäsuorana. Kommunistien joukkomurhat Shanghaissa 12—14.4.1927 
päättivät lopullisesti nyt brittien tukemien Kuomintangin konservatiivis- 
ten nationalistien ja neuvostolittolaisten tukeman vasemmiston ja sii- 


296 AVP RF 04/257/53517 Stomonjakov-Rabinovits 28.3.1927, no 5408 salainen. 

297 Androsova, 2002, 155-156. Zdanovin mukaan Neuvostoliiton ja Suomen kauppasuhteissa oli tavoit- 
teena vuosina 1944-1945 ”tehdä Suomen taloudesta Neuvostoliiton kansantalouden lisäke”, mikä 
tulee lähelle Stomonjakovin ilmaisua kauppasuhteista Latvian kanssa. 

hen sisältyvien kommunistien yhteistyön. Antikommunistinen terrori 
tappoi jopa 30 000—-40 000 ihmistä, joista vain noin kymmenesosa oli 
kommunistipuolueen jäseniä. 

Nämä tapahtumat Kiinassa toivat esiin erään keskeisistä rakennepoh- 
jaisista ristiriidoista Neuvostoliiton Locarnon-vastaisessa strategiassa. 
Pidemmän aikavälin ideologiset tavoitteet oli periaatteessa ollut tarkoi- 
tus jättää syrjään. Käytännössä Kiinassa nationalisteja pyrittiin silti käyt- 
tämään välineenä vallankumouksen edistämiseen, kunhan nämä ensin 
voittaisivat sisällissodan ja yhdistäisivät maan. Ristiriita kommunistien 
ja nationalistien tavoitteiden välillä voimistui nopeasti näiden edetessä 
newvostoaseiden avulla, ja nationalistit valmistautuivat epäluotettavana 
näkemänsä yhteistyön katkaisemiseen. Neuvostopolitiikan yliarvioidessa 
toistuvasti vaikutusmahdollisuutensa tämä tarjosi Iso-Britannialle mah- 
dollisuuden heikentää Neuvostoliiton vaikutusta Kiinassa tukemalla 
Kuomintangin konservatiivien antikommunistista reaktiota.?9$ Hinnan 
maksoivat kiinalaiset kommunistit, joita Komintern ja Stalin kehotti- 
vat viimeiseen asti jatkamaan yhteistyötä. Puolueoppositio, Zinovjev 
ja Trotski, nostivat heti tapahtumien jälkeen 14.—15.4. 1927 esiin Ko- 
minternin Stalin johtoisen Kiinan-politiikan virheet keskuskomitean 
täysistunnossa. Ne merkittiin pöytäkirjaan, mutta julkinen keskustelu 
aiheesta kiellettiin.?99 

Kun kansainvälinen tilanne jännittyi ja Suomen ulkopolitiikka näytti 
taas aktivoituvan, tiedonhankintaa oli tarpeen voimistaa. Nimenomaan 
huhtikuun lopulla neuvostolähetystöstä oltiin yhteydessä sekä hallitus- 
puolueen, sosiaalidemokraattien että Saksan lähetystön edustajiin ko- 
konaiskuvan tarkentamiseksi. Keskeisiä teemoja olivat Baltian maiden 
neuvotteluasenne, Ahvenanmaan asema ja Iso-Britannian vaikutus Itä- 
merellä. SDP:n sisällä hahmotettiin ero Sventorzetskin ja monenkeski- 
siä neuvotteluja vaihteeksi Aftonbladetin haastattelussa tunnustelevan 
Voionmaan välillä. Näitä eroja toivottiin hyväksikäytettävän pyrittäessä 
vaikuttamaan Suomen ulkopolitiikkaan. Viikon sisällä Sventorzetskin 
kanssa keskusteltiin kahdesti, ja hallituksen jäsenistä kahdesti ulkomi- 


298 Jacobson, 1994, 220-221. 
299 Kotkin, 2014, 629-630. 

nisteri Voionmaan kanssa, sekä kerran sosiaaliministeri Johan Helon 
kanssa. Näistä Sventorzetskin kanssa käydyt keskustelut olivat yksityis- 
kohtaisimpia, ja niitä hoiti pääasiassa ”TASSin kirjeenvaihtaja” Iljinski. 
Hallituksen jäsenten kanssa puolestaan keskusteli asiainhoitaja Rabi- 
novits. 

Todennäköisesti Iso-Britannia-suhteen kärjistymisen ja sen laivasto- 
uhan pohjalta neuvostoedustusto kaipasi tietoa Ahvenanmaan aseman 
määrittelystä ja taustasta, sillä se nousi esiin kaikissa viikon keskuste- 
luissa lukuun ottamatta jälkimmäistä keskustelua Sventorzetskin kans- 
sa. Viikon ensimmäisessä keskustelussaan 19.4.1927 newvostoliittolaiset 
saivat Latvian ja Viron sosiaalidemokraattien puoluekokouksiin osallis- 
tuneen Sventorzetskin selostuksesta lisävarmistusta näiden myönteises- 
tä suhtautumisesta sopimusneuvotteluihin. Virolainen porvaristo sen si- 
jaan hiukan arasteli kytkeä sopimuksen solmimista Suomen vastaavaan. 
Iljinskiä kiinnosti toisaalta Suomen ja Ruotsin mahdollinen yhteistyö 
Voionmaan lanseeraamana ”Pohjanlahden Locarnona”, toisaalta Suo- 
men ja Ruotsin kiista Ahvenanmaasta. Ruotsin ja Suomen yhteistyötä 
Sventorzetski ei pitänyt merkittävänä. Hän oli Iljinskin mukaan yhtä 
mieltä siitä, että tiukka puolueettomuus olisi saattanut vaikuttaa kiel- 
teisesti Ruotsin kannalta erityisesti Iso-Britannian asenteeseen Ahve- 
nanmaa-kiistassa. Sen sijaan Iljinskin jatkotunnustelu ei mennyt läpi. 
Hän esitti ruotsalaisen lehden, Nya Dagligt Allehandan perusteella, että 
Suomi olisi saanut Ahvenanmaan itselleen lupaamalla briteille Ruotsia 
enemmän konkreettista tukea Neuvostoliittoa vastaan. Tämän vuoksi 
Suomessa oltaisiin nyt huolissaan Iso-Britannian ja Neuvostoliiton vä- 
lien kiristymisestä. Sventorzetskista tämä oli ruotsalainen kohu-uutinen, 
jonka hän kiisti varsin tiukkaan, jopa kysyen Iljinskiltä ”eikö kyseessä 
ole Moskovasta ammuttu ankka [väärä uutinen, perätön koepallo]?” 

Eduskuntavaaleihin liittyen Sventorzetski kertoi, että kokoomuksen 
vaaliohjelmassa edellytetään hyökkäämättömyyssopimuksen solmimista 
laajalta, balttilaiselta pohjalta. Vasemmistososialisteja (kommunistit) lu- 
kuun ottamatta mikään puolue ”ei sisällytä vaaliesiintymiinsä takuu- 
sopimusta”, siis ei myöskään SDP. Vähemmistöhallituksen kestävyyttä 
arvioitaessa Sventorzetski uskoi oikeiston pyrkivän kaatamaan sen jo 
ennen vaaleja ja oli huolissaan Kokoomuksen Suojärvi-välikysymyksestä. 

Hän näki edullisimmaksi kaataa hallitus käynnissä olleeseen paperite- 
ollisuuden lakkoon.3**Asiainhoitaja Rabinovitsin keskustelu pari päi- 
vää myöhemmin sosiaaliministeri Helon kanssa alkoi sisäpolitiikasta, 
sillä sosiaalidemokraattinen vähemmistöhallitus oli juuri selvinnyt 
välikysymyksestä. Paperiteollisuuden lakko oli Helolle nyt, toisin kuin 
Sventorzetskille, uhka tai mahdollisuus. Sovittelukomission puheenjoh- 
taja Ehrnroothista Helolla oli positiivinen kuva, sillä ”[hän] tuntee yrit- 
täjien heikon aseman”. Työläisten vaatimuksia Helo piti oikeutettuina 
ja katsoi näiden saavan yleisen mielipiteen taakseen, jos työantajat ei- 
vät tule vastaan, mitä SDP voisi hyödyntää vaalikampanjassaan. Tästä 
Rabinovits saikin aiheen kaivata hyökkäämättömyyssopimusta puolueen 
vaalikampanjan ulkopolitiikkaosuuteen. Tähän Helolla ei ollut mitään 
konkreetista sanottavaa. Kuten Iljinski, myös Rabinovits kyseli ”Suomen 
mahdollisista salaisista velvoitteista Englannille Ahvenanmaa-ratkaisun 
hintana”. Ensin Helo kiisti tämän täysin seikkailupolitiikkana, mutta 
tarkensi sitten hiukan, kun Rabinovits muistutti silloisesta hallituspoh- 
jasta: ”Jonkinlaisia lupauksia ja yksityisiä neuvotteluja on voitu käydä 
neuvottelupaikalla. Mutta ne olisivat yksityisluonteisia neuvotteluja ja 
lupauksia, — silloin puhuttiin monenlaista —, mutta ei mitään virallista 
ja Suomea velvoittavaa.” 

Neuvostoedustaja painotti poliittisten suhteiden ensisijaisuutta mai- 
den väliselle kaupalle, mikä oli näkynyt Neuvostoliiton linjassa Liettuan 
ja Latvian kohdallakin. Jotta esimerkiksi Valio voisi viedä merkittävästi 
elintarvikkeita Leningradiin, Suomen yleisen mielipiteen tulisi siirtyä 
ystävällisemmälle linjalle. Vasta sitten tapahtuisi edistystä ”maiden vä- 
lisissä suhteissa, aluksi poliittisissa, sitten myös kaupallis-taloudellisis- 
sa” 30 

Neuvostolähetystön tiedonhankinta tiivistyi 26.4.1927, jolloin asiain- 
hoitaja tapasi ulkoministeri Voionmaan, kun taas ”TASSin kirjeenvaihta- 
ja” keskusteli Sventorzetskin kanssa. Molemmissa palavereissa Itämeren 
alue ja Skandinavia olivat esillä, mutta eri painotuksin. Voionmaa itse 


300 AVP RF 09/2/20/71 Stomonjakovin fondi, lähettiläs Aleksandrovskin työpäiväkirja, Iljinski- 
Sventorzetski keskustelumuistio 19.4.1927, luottamuksellinen. 
301 AVP RF 09/2/20/71, Rabinovits-Helo keskustelupöytäkirja, 23.4.1927 

mainitsi pitävänsä luonnollisena, että hän keskustelee Neuvostoliiton 
sopimusaloitteesta Viron ulkoministeri Friedrich Akelin kanssa tulevas- 
sa tapaamisessaan, mutta Viro käy silti neuvottelunsa itsenäisesti. Suo- 
mikin ajatteli neuvottelujen uudistamista, mutta Voinomaan mukaan 
”nyt meillä ei ole siihen keinoja”. Kuten Iljinski pari päivää aiemmin oli 
kysellyt Sventorzetskiltä salaisista Ahvenanmaa-velvoitteista Nya Dagligt 
Allehandan pohjalta, Rabinovits kyseli nyt samoin Voionmaalta, joka tor- 
jui kysymyksen vakuuttavasti suoralta kädeltä sensaationa. Asiainhoitaja 
Rabinovits tapasi vielä Voionmaan kuun lopussa. Silloin ulkoministeri 
vahvisti Latvian ja Viron kiinnostuksen hyökkäämättömyyssopimuksiin 
sekä taloudellisten etujen ensisijaisen merkityksen Latvialle. 

Sventorzetski kertoi Iljinskille Viron ja Suomen suhteista lähes samat 
asiat: hän uskoi Voionmaan keskustelevan Akelin kanssa hyökkäämättö- 
myyssopimuksesta, ja tiesi myös kertoa, että ”Viro oli vapautettu kaikes- 
ta vastuusta sopia toimista liittyen takuusopimusneuvotteluihin SNTL:n 
kanssa”. Sen sijaan Sventorzetskin kanta oli tiukentunut kielteiseksi 
aiemminkin esillä olleeseen Latvian ulkoministeri Felikss Cielensin 
Itä-Locarno-suunnitelmaan, jossa Baltian maat ja Suomi saisivat Neu- 
vostoliiton, Saksan, Ranskan ja Iso-Britannian takuut. Sventorzetski 
kertoi vastustavansa sitä, että Suomi noudattaisi ”balttilaista linjaa” ul- 
kopolitiikassaan, jolloin ”Suomi luokiteltaisiin Itämeren rantamaaksi”. 
Nyt hän myös luopui aiemmasta puoluelojaalisuudesta ja toi esiin sel- 
västi erimielisyydet SDP:n sisällä. Sventorzetskin mielestä Voionmaan 
Pohjanlahden Locarno oli ”pehmeästi ilmaisten älytön [ven. neumnyi]”. 
Rabinovits raportoi myös, että Sventorzetskin mukaan ”osa sosiaali- 
demokraateista, kuten Tanner, Voionmaa ja muut katsovat välttämättö- 
mäksi suuntautua ulkopolitiikassa Itämeren rantamaihin, samaan 
aikaan kun toinen osa, johon Sventorzetski itse kuuluu, kannattaa 
enemmän suuntautumista Skandinaviaan ulkopolitiikassa”.3*? Pohjan- 
lahden ylittävä Suomi-Ruotsi-yhteistyö ei siis selvästikään sisältynyt 
Sventorzetskin skandinaaviseen suuntaukseen. 


302 AVP RF 09/2/20/71, Rabinovits-Voionmaa 26.4.1927, Iljinski-Sventorzetski 26.4.1927, luottamuksel- 
linen, ja RabinovitS-Voionmaa 30.4.1927. 

PUOLA JA SAKSA ITÄMERI-KUVAN TÄYDENTÄJINÄ 

Itämeren senhetkisen tilannekuvan koostamiseen vaikuttivat ratkaise- 
vasti Puolan ja Saksan näkemykset. Puolan ja Suomen yhteys kollektii- 
visten sopimusten tavoitteluissa korostui samana päivänä. Puolan 
lähettiläs, Stanistaw Patek, totesi Moskovassa suoraan ulkoasiainkansan- 
komissariaatille: ”Tavalla tai toisella kytkemme puolalais-neuvostoliitto- 
laisen sopimuksen sopimuksiin Latvian, Viron ja Suomen kanssa.”3% 
Seuraavana päivänä Neuvostoliiton Helsingin-lähetystö keskusteli ”yh- 
teistyökumppanien”, Saksan lähetystön edustajien kanssa. Saksan lä- 
hetystösihteeri Duckwitz oli seurannut samoja teemoja kuin neuvosto- 
liittolaiset, mutta hänen tulkintansa oli osin Suomi-myönteisempi ja 
maltillisempi. Ensinnäkin Duckwitz oli vakuuttuneempi Voionmaan 
aikomuksesta aloittaa neuvottelut uudelleen, ja uskoi lähinnä sisäpoliit- 
tisten vaikeuksien viivyttäneen Suomen hallitusta. Hän ei myöskään ot- 
tanut vakavasti Voionmaan Aftonbladet-haastattelua Suomen ja Ruotsin 
yhteistyöstä: ”Ruotsi pitää tiukasti kiinni puolueettomuusstatuksesta, 
eikä ole taipuvainen mihinkään läheisempiin suhteisiin Suomen kans- 
sa, vielä vähemmän puolustuksellisiin.” 

Toiseksi Saksan edustaja piti Iso-Britannian vaikutusta Suomen po- 
litiikkaan vähäisenä, vaikka katsoikin englantilais-neuvostoliittolaisten 
suhteiden kiristymisen aiheuttaneen Suomessa jännittyneisyyttä. Sen 
sijaan hän korosti Iso-Britannian ”voimistuvaa painetta talouden alueel- 
la”. Tässä hänellä päähuolena oli brittien kilpailu Saksan kanssa Suomen 
markkinoista, ei vaikutus Suomen ulkopolitiikkaan. Puolaa hän piti ny- 
kyään lähes harmittomana ja katsoi, ettei siihen suuntautumisella ole 
Suomessa minkäänlaista kannatusta, ”paitsi ehkä Holsti ja muutamat 
hänen kannattajansa”. Kolmanneksi, saksalaisetkin olivat ottaneet vaka- 
vasti Nya Dagligt Allehandan kirjoituksen Suomen salaisista velvoitteista 
Ahvenanmaan osalta. Omien selvitystensä perusteella heidän käsityk- 
sensä oli, että ”lehden artikkelin lanseerasivat sellaiset poliittiset piirit 
Ruotsissa, erityisesti Ruotsin laivasto, jotka kannattivat kyseisen maan 
puolustuksen voimistamista”. 


303 Rupasov ja Tsitsikov, 2001, 76, Stomonjakov-Patek keskusteluista 27.4.1927. 

Lopuksi ”Puola-kortti” nousi esiin saksalais-neuvostoliittolaisten 
suhteiden osana. Saksalaiset ilmaisivat epäilyksen, että Puola pyrkisi 
hyödyntämään Newvostoliiton kanssa vaihtelevasti käymiään hyökkää- 
mättömyyssopimusneuvotteluja painostusvälineenä Saksan suuntaan.3% 
Tämä rooli Puolalla olikin neuvostoulkopolitiikassa. Puola ei silti ollut 
mitenkään selkeästi neuvostoulkopolitiikan hyödynnettävissä, minkä 
hyökkäämättömyyssopimusneuvottelut hyvin osoittivat. Vielä huhtikuun 
alussa politbyroo oli korostanut NKID:ille tarvetta saada neuvottelut 
Puolan kanssa ”menestykselliseen päätökseen”, mutta loppukuusta neu- 
vottelut käytännössä katkesivat, kun Puola piti kiinni monenkeskisen 
sopimuksen tavoitteestaan. Toisaalta Neuvostoliiton ja Saksan etujen 
eroista Itämerellä näkyi merkkejä. Suomen Berliinin-lähetystön mukaan 
Saksan ulkoministeriö olisi kehottanut olemaan kiirehtimättä hyökkää- 
mättömyyssopimusneuvotteluissa, sillä ”Venäjän vahvistumiseen on 
vielä kymmenkunta vuotta aikaa”.3% 

Huhtikuun lopulla tehostetun tiedonhankinnan pohjalta Neuvosto- 
liiton lähetystössä oli mahdollista vahvistaa muutenkin vallinnut näke- 
mys erityisesti Latvian kiinnostuksesta neuvotteluihin. Eri lähteet sekä 
SDP:n sisällä että Saksan lähetystössä myös vakuuttavasti kumosivat 
oletuksen Suomen briteille tekemistä salaisista Ahvenanmaa-sitoumuk- 
sista. Tämän selvittäminen oli ollut lähetystön ilmeinen tehtävä. Saksa- 
laisilla, ja viimeistään tässä yhteydessä myös neuwvostoliittolaisilla, oli 
havaintoja eroista Ruotsin hallitusten ja turvallisuuspoliittisten eliittien 
ulkopoliittisessa linjassa. Lopuksi, vaikka saksalaiset itse totesivat vain 
Iso-Britannian taloudellisen vaikutuksen voimistuneen Suomessa, tieto 
ei todennäköisesti neuvostonäkökulmasta ollut erityisen rauhoittava. 
Iso-Britannian ja Neuvostoliiton vastakkainasettelun voimistuessa Iso- 
Britannian näkemykset olivatkin vaikuttaneet aiempaa voimakkaammin 
Suomen ulkopolitiikkaan jo vuodenvaihteesta 1926-1927. Foreign 
Officen mukaan Suomen itsenäisyys oli Baltian maita kestävämmällä 
pohjalla, mutta hyökkäämättömyyssopimus Neuvostoliiton kanssa ilman 


304 AVP RF 04/257/53517, RabinovitS-Duckwitz 27.4.1927. 
305 RGASPI, 17/3/627, politbyroon pöytäkirja 94 7.4.1927 ”Puolasta” ja Rupasov & TSistikov, 2001, 73-74, 
Suomen Berliinin-lähettilään Holman näkemyksistä ulkoministeri Voionmaalle 3.4.1927. 

Kansainliiton jäsenyyttä ja velvoitetta välitystuomioistuimesta veisi Suo- 
men osaksi Neuvostoliiton etupiiriä.3** 

Tätä vaikutelmaa Suomen ulkopolitiikasta vahvisti toukokuun alku- 
puolella Sventorzetskin vaihteeksi asiainhoitaja Rabinovitsin kanssa 
käymä keskustelu siitä, miksi Suomi ei avaa hyökkäämättömyyssopi- 
musneuvotteluja uudelleen. Herrojen yllätykseksi, mutta epäilemättä 
neuvostoliittolaisten iloksi, mukana ollut Sventorzetskin vaimo Evi puut- 
tui puheeseen. Vaimon mukaan Sventorzetski jätti turhaan sanomatta 
mistä on kyse. Rabinovits referoi raportissaan Evin puheenvuoroa ja 
Sventorzetskin reaktiota näin: ”Kysymys on siitä, että englantilaiset ei- 
vät halua, että Englannin lähettiläshän suoraan julisti, ettei hänen hal- 
lituksensa hyväksyisi Suomen lähtemistä poliittisten sopimusten tielle 
Neuvostoliiton kanssa. Sventorzetski, miten taisi, vaiensi [ven. zamjal] 
tämän keskustelun.”39 Jos neuvosto-osapuolelta olisi vielä siihen men- 
nessä puuttunut arvioita Iso-Britannian Helsingin-lähetystön kannoista 
tai vaikkapa vain Sventorzetskin luotettavuudesta, tämä perheneuvottelu 
tarjosi täydentävää näkökulmaa. 


Neuvostoliiton vuoden 1927 sodanuhkakriisi ja 
Suomen rooli 


Neuvostoliiton ja Iso-Britannian konflikti Kiinassa vaikutti suoraan myös 
Euroopan tilanteeseen. Saksa oli ollut huolestunut Rapallo-kumppanin- 
sa Neuvostoliiton haastavasta ja riskialttiista Iso-Britannia-politiikasta 
jo alkuvuodesta 1927. Avoin konflikti saattaisi pakottaa sen valitsemaan 
Neuvostoliitto-yhteistyön ja Iso-Britannia-suhteen välillä, puhumatta- 
kaan mahdollisesta sodasta. Kriisi kärjistyi uudelle tasolle toukokuussa. 
Lontoon poliisi teki ratsian 12.5.1927 englantilais-neuvostoliittolaisen 
yhteisyritys ARCOSin ja sen vieressä olleen Neuvostoliiton kaupallisen 


306 Korhonen, 1966, 150, 152-153, Suomen Lontoon-lähetystön ja ulkoasiainministeriön näkemysten poh- 
jalta. 

307 AVP RF 04/257/53517, Rabinovits-Sventorzetski, 12.5.1927, no 135 erittäin salainen. Sventorzetskin 
vaimo Evi oli omaa sukuaan Hackzell, Moskovan-lähettiläs Antti Hackzellin sisar. 

edustuston tiloihin rikkoen diplomaattista koskemattomuutta. Englanti- 
laisten mukaan ratsiassa takavarikoidut dokumentit osoittivat muun 
muassa Newvostoliiton edustuston harjoittavan vakoilua maassa. Kahta 
viikkoa myöhemmin 26.5.1927 Iso-Britannian konservatiivihallitus kat- 
kaisi näillä perustein maiden diplomaattisuhteet ja katkaisi vuonna 1921 
solmitun kauppasopimuksen Neuvostoliiton kanssa.398 

Stalinin näkemyksiä seuraillut politbyroo noudatti tiukkaa linjaa 
ARCOS-ratsian jälkeen ja ohjeisti lehdistökampanjan, jossa Iso-Bri- 
tanniaa syytettiin välirikosta ja rauhan rikkomisesta. Lähetystöt ja kau- 
palliset edustustot velvoitettiin välittömästi tuhoamaan kaikki salaiset 
materiaalit laajempien ratsioiden pelossa. Ulkomaankaupan kansan- 
komissaari Anastas Mikojan sai tehtäväkseen pohtia, millaista taloudel- 
lista painostusta voitaisiin kohdistaa Iso-Britanniaan ennen kuin britit 
itse katkaisivat kauppasuhteet. Muita Iso-Britanniaan kohdistuvia 
toimenpiteitä varten muodostettiin komitea, johon kuuluivat Stalin, 
Buharin, Rykov, Mihail Tomski ja Molotov.3*9 

Näistä ulkopoliittisen kriisin merkeistä huolimatta tai juuri siksi, neu- 
vostoulkopolitiikka noudatti laajemmin Itämeren alueen osalta melko 
pragmaattista linjaa. Sama päti myös suhteissa Suomeen, vaikka toisen- 
laisiinkin reaktioihin olisi voinut olla perusteita. 


SUOMI VAKOILUN JA TERRORISMIN ETULINJASSA 

MUTTA ULKOPOLITIIKAN SIVURAITEELLA 

Jotta Suomen rooli Neuvostoliiton ulkopolitiikassa kesän 1927 dramaat- 
tisten käänteiden aikana tulisi ymmärrettäväksi, on tarpeen tarkastella 
lyhyesti ulkopolitiikan ja tiedustelun suhdetta Neuvostoliiton ja länsi- 
maiden, erityisesti Iso-Britannian, välillä. Kysymys oli poliittisen järjes- 
telmän, sen legitimiteetin ja ideologian välisestä suhteesta. Venäjän 
sisällissodan päättyessä bolSevikkien voittoon vuoden 1921 alussa neu- 
vostohallinnon keskeisenä huolena oli sellaisen vastarinnan jatkuminen, 
jota nimenomaan Ranskan ja Iso-Britannia olivat rahoittaneet sekä anti- 


308 Jacobson, 222. ARCOS-ratsiasta myös Mainio, 2015, 175—176 ja siinä käytetty kirjallisuus. 
309 RGASPI, 17/3/635-1, politbyroon pöytäkirja 102 13.5.1927 ”Englannista” ja 17/3/636-2, politbyroon pöy- 
täkirja 105 26.5.1927 ”Englannista”. 

kommunisteja että kansallista separatismia tukemalla. Vastaavasti länsi- 
maiden tiedustelua ohjasi maiden hallitusten pyrkimys nostaa Venäjällä 
valtaan sellaisia ryhmiä, jotka palauttaisivat niille neuvostohallituksen 
kansallistaman, mittaviin investointeihin pohjanneen omaisuuden. Aat- 
teellinen uhka eli pelko vallankumouksen leviämisestä länsimaihin oli 
toinen konkreettinen uhkakuva 1920-luvun alussa ja jatkui myöhemmin 
ideologisena antikommunismina. Reunavaltiolla Suomesta Romaniaan 
oli merkittävä rooli tuki- ja kauttakulkualueina Neuvostoliiton länsi- 
rajoilla erityisesti brittien Secret Intelligence Servicelle (SIS). 

Neuvostotiedustelun (INO-OGPU, KRO) keskeinen oivallus oli vasta- 
ta läntiseen informaation kysyntään luomalla peiteorganisaatio, monar- 
kistisena esiintyvä salainen vastarintajärjestö Trust. Näin paitsi valkoiset 
venäläiset emieranttijärjestöt, myös näihin Venäjä-informaatiossaan no- 
jaavat läntiset tiedusteluorganisaatiot*? voitiin soluttaa ainakin niiden 
Venäjä-operaatioiden osalta. Keisarillisen Venäjän Ohranan solutus- 
metodit vallankumouksellisten vastaisessa kamppailussa tulivat nyt hy- 
vään käyttöön neuvostotiedustelussa. Trustin kontakteja rakennettiin 
1921-1923, mutta vuoteen 1926 mennessä paineet suoraan vastavallan- 
kumoukselliseen toimintaan Neuvostoliitossa olivat kasvaneet jo tuntu- 
viksi. Valkoisten venäläisten keskeisen järjestön, ROVS:in tavoitteena 
oli neuvostovallan kumoaminen osin sosialistivallankumouksellisilta 
lainatulla terrori- ja sotaprovokaatiostrategialla. Kun kansainvälinen 
tilanne kiristyi, tämä sisäisen kumouksen ja kansallisen separatismin 
uhka, josta neuvostojohto tiedustelun kautta oli hyvin tietoinen, lisäsi 
sodanuhan uskottavuutta juuri touko-kesäkuussa 1927. Neuvostotiedus- 
telun kannalta tilanne oli silloin osin ristiriitainen: Yhtäältä oli tarvetta 
informaatiolle länsimaiden ja valkoisten venäläisten toiminnasta, muun 
muassa Suomen ja Puolan alueen kautta. Toisaalta oli syytä nopeasti 
”kotiuttaa voitot”, Trustista saadut hyvät tulokset, ennen kuin suora toi- 
minta alkaisi kotikentällä. 

Tässä tilanteessa toukokuun lopussa Suomen yleisesikunnan ja brit- 
tien SIS:n varustamat ROVS:in agentit ylittivät jälleen kerran suomalais- 


310 Keskeisiä harhautettuja olivat Iso-Britannian SIS, Ranskan armeijan Deuxieme bureaux sekä Suomen, 
Viron, Latvian, Puolan, Tsekkoslovakian ja Japanin tiedustelupalvelut. 

ten avulla rajan Karjalan Kannaksella. Tällä kertaa kohti Leningradia ja 
Moskovaa lähteneillä agenteilla oli mukanaan pommilaukut. Leningra- 
dissa terrori-isku onnistui 7.6.1927 tappaen kolme ihmistä." Samana 
päivänä Puolassa, näistä iskuista riippumatta, murhattiin Neuvostoliiton 
Varsovan-lähettiläs Pjotr Voikov. Politbyroo reagoi näihin tapahtumiin 
seuraavana päivänä erittäin kovalla linjalla ensisijaisesti sisäisen turval- 
lisuuden uhkina. Huolimatta neuvostojulkisuudessa esitetystä sodan 
ja maahanhyökkäyksen uhasta, ensimmäinen reaktio ei käynnistynyt 
puna-armeijan tai ulkoasiainhallinnon, vaan turvallisuuspoliisi OGPU:n 
kautta, ja neuvostohallituksen kannanotto muotoiltiin sen tietojen poh- 
jalta. 

Sen lisäksi politbyroo ilmoitti kahdenkymmenen ”neuvostovaltaa vas- 
taan tehtyihin rikoksiin” syyllistyneen valkokaartilaisen ampumisesta 
sekä joukkopidätysten aloittamisesta. OGPU sai poikkeusvaltuudet: ”oi- 
keuden langettaa oikeusprosessin ulkopuolisia rangaistuksia, aina teloi- 
tuksiin saakka”. Tiedustelun kautta saatuun informaatioon valkoisten 
venäläisten terroristrategiasta viittaisi se, että politbyroo perusti Vorosi- 
lovin (RKKA), Vjatšeslav MenZinskin ja Genrih Jagodan (OGPU) muo- 
dostaman komissioin pohtimaan valtion virastojen ja ”johtavien to- 
vereiden” turvallisuuden vahvistamista. Länsitiedustelun tavoitteisiin 
kansallisen separatismin tukemisessa viittasi Ordzonokidzen ”välttämä- 
tön” lähettäminen Kaukasukselle, jossa vain kolme vuotta aiemmin oli 
kukistettu Georgian mensevikkien kapina. Rykov, Buharin ja Molotov 
saivat tehtäväkseen pohtia ”poliittisia ja taloudellisia vastatoimenpiteitä 
valkokaartilaisten toiminnan voimistumiselle sekä ulkomaisten hallitus- 
ten roolille niiden tukemisessa”. Tässä voi nähdä epäsuoran yhteyden 
Suomen yleisesikunnankin harjoittamaan yhteistyöhön valkoemigrant- 
tien kanssa, vaikka mitään maata ei nimetty yleistä linjaa määriteltäessä. 

Neuvostoliiton Varsovan-lähettilästä Voikovia pidettiin emigranttipii- 
reissä vastuullisena tsaarin murhasta, sillä hän oli sen tapahtuessa Ura- 


311 Mainio, 2015, 143-150, 154, 177 ohranan ja neuvostotiedustelun jatkuvuuksista myös henkilöstöpoh- 
jalta. Suomen Etsivän keskuspoliisin ja Pääesikunnan ”tilastotoimiston” kilpailusta, sekä poliittisten 
päättäjien puutteellisesta informoinnista, erityisesti sosialidemokraattisen hallituksen aikana, ks. 
192-195. 

lin puoluepiirin puheenjohtaja. Voikovin ampui silti valkoemigrantti- 
järjestöjen ulkopuolinen nuori valkovenäläinen aktivisti. Politbyroossa 
attentaattia käsitteli jo tapahtumapäivänä ulkoasiainkomissariaatin 
puolesta Litvinov, mutta Puolalle jätettävän tiukan, lähes uhkavaatimus- 
luontoisen nootin muotoiluun osallistuivat hänen lisäkseen Buharin ja 
Molotov.3? Kansainvälistä jännitystä kasvattivat edelleen provosoivat noo- 
tit länsivalloille sekä terroriin turvautuminen Neuvostoliitossa. Kovan 
linjan voittoa helpotti osin se, että juuri näihin aikoihin ulkosuhteiden 
nyanssit tarkimmin hallinnut Tšitšerin oli Saksassa ja Ranskassa sairas- 
lomalla. Litvinovin mukaan tällä oli vaikutusta paitsi ulkopolitiikan si- 
sältöön, myös ulkoasiainkansankomissariaatin ja politbyroon väliseen 
suhteeseen. 

Sekä Neuvostoliiton että kansainvälisen diplomatian osalta sodanuh- 
kakriisi huipentui kesäkuun puolivälissä, minkä jälkeen se alkoi pur- 
kautua. Tänä aikana Suomi nousi politbyroon esityslistalle ainoastaan 
rutiiniyhteyksissä: kun Suomeen nimitettiin sairastelleen Lorentsin ti- 
lalle 16.6.1927 uusi lähettiläs Sergei Aleksandrovski ja kun politbyroo 
hyväksyi kirjanpainajien liiton edustajan vierailun Suomeen vastaavan 
liiton kokoukseen 23.6.1927. Vaikuttaisi siltä, että neuvostojohdolla oli 
samaan aikaan välittömämpiäkin huolenaiheita kuin Suomi. Samalla 
poliittiset kanavat haluttiin pitää auki huolimatta paljastuneesta vakoilu- 
ja terrorismiskandaalista. 

Iso-Britanniassa Stanley Baldwinin konservatiivihallituksella ei ollut 
aikomustakaan aloittaa uutta interventiota Neuvostoliittoon. Sekä Puola 
että Ranska ilmoittivat Neuvostoliitolle säilyttävänsä diplomaattisuhteet, 
toisin kuin britit. Kansainliiton kokouksessa kesäkuun toisella viikolla 
Iso-Britannian ulkoministeri Chamberlain selitti Ranskan, Belgian, 
Italian ja Saksan edustajille ettei Iso-Britannialla ole aikomusta aloit- 
taa toista interventiota ja ettei se suunnittele Locarno-maiden pohjalta 


312 RGASPI 17/3/638-1, politbyroon pöytäkirja 108, 7.6.1927 ”Voikovin murhasta”, 17/3/638-2, politbyroon 
pöytäkirja 109, 8.6.1927, ”Valkokaartilaisten toiminnasta.” Leninin ennakkokäskystä teloittaa tsaariper- 
he, jos valkoiset lähestyvät Jekaterinburgia ja paikallisesta sovelluksesta, Volkogonov, 1994, 208—213. 

313 RGASPI, 17/3/638-2, politbyroon pöytäkirja 109, 8.6.1927 ”Valkokaartilaisten toiminnasta” ja 17/3/639 
politbyroon pöytäkirja 111, 16.6.1927 ”SNTL:n edustajan nimittämisestä Suomeen” ja 17/3/640 polit- 
byroon pöytäkirja 112, 23.6.1927 ”Matkustamisesta Kirjan[painajien] liiton istuntoon Suomessa”. 

muodostettavaa Neuvostoliiton vastaista liittoumaa huolimatta diplo- 
maatti- ja kauppasuhteiden katkaisemisesta. Chamberlain nimenomaan 
pyysi Stresemannia välittämään Neuvostoliitolle tiedon sotilaallisen 
uhan puuttumisesta, mutta myös varoituksen olla laajentamatta kriisiä 
Puolan kanssa. Saksa Stresemannin suulla välitti tämän informaation 
T8itSerinille, joka otti sen vastaan ystävällisenä neuvona. TSitSerin vas- 
tasi Stresemannille pyrkivänsä vaikuttamaan neuvostohallitukseen mal- 
tillisemman ulkopolitiikan puolesta, minkä kannalla hän oli muutenkin 
ollut.34 Kriisitila politbyroossa ei silti päättynyt hetkessä, mistä osoituk- 
sena politbyroo hyväksyi 20.6.1927 VoroSilovin kaksiviikkoisen, ”leh- 
distössä minimaalisesti valaistavan” tarkastusmatkan Leningradin ja 
Valko-Venäjän sotilaspiireihin, siis Suomen ja Puolan rajoille. Varhaisin 
politbyroon kokous, johon Tšitšerin osallistui, oli kolme päivää myö- 
hemmin, ja laajempi, vain politbyroon puitteisiin rajattu keskustelu hä- 
nen näkemyksistään vasta kuun lopussa.35 Näihin näkemyksiin ja nii- 
den vaikutuksiin politbyroon kantoihin palataan luvun lopussa. 


SUOMEN KANSAINLIITTO-POLITIIKKA JA NEUVOSTOLIITON 
REUNAVALTIOPOLITIIKAN TULOKSET 

Suomen Kansainliitto-politiikan aktivoituminen tapahtui juuri tässä 
kansainvälisten suhteiden kannalta hyvin dramaattisessa vaiheessa. Jo 
edeltävä hallitus oli pyrkinyt käyttämään Kansainliiton kollektiivisen 
turvallisuuden ulottuvuutta Suomen turvallisuuspoliittisen aseman 
vahvistamiseen, ja SDP:n vähemmistöhallitus jatkoi pitkälti edeltäjänsä 
ulkopolitiikkaa. 

Kesäkuun ensimmäisellä viikolla sodanuhkakriisin ollessa huipus- 
saan ulkoasiainkansankomissariaatti pyrki tekemään selväksi kriittisen 
asenteensa Kansainliittoon Suomen Moskovan-lähettiläälle, Hackzellille. 
Siihen nojaamisesta seuraisi ”haitallisia illuusioita Suomen kansan pa- 
rissa”. Suomen sosiaalidemokraattinen vähemmistöhallitus antoi silti jo 


314 Jacobson, 1994, 224-225. 

315 RGASPI, 17/3/640, politbyroon pöytäkirja 112, 20.6.1927 ”Voroshilovin matkasta”, ja TSitSerinin läsnä- 
olosta saman pöytäkirjan käsittelyä koskeva osallistujalista 23.6.1927. Ulkopoliittisesta keskustelusta, 
RGASPI 17/3/642, politbyroon pöytäkirja 114, 30.6.1927 ”TSitSerinin kysymykset”. 

seuraavalla viikolla, 15.6.1927, vastauksen Kansainliiton jäsenvaltioille 
aiemmin esittämään tiedusteluun välitystuomioistuimista ja hyökkää- 
mättömyyssopimuksista. Vastauksessaan hallitus viittasi epäsuorasti 
edellisen hallituksen Neuvostoliiton kanssa käymiin hyökkäämättömyys- 
sopimusneuvotteluihin: sen mukaan rauhanomaiseen kiistojen selvit- 
tämiseen sitoutuneelle jäsenvaltiolle tulisi taata automaattisesti Kan- 
sainliiton määrittelemä hyökkäyksen uhrin asema ja tuki, jos hyökkääjä 
olisi Kansainliittoon kuulumaton valtio. Neuvostoliitto ei tunnetusti ol- 
lut Kansainliiton jäsen. Neuvostojohdon tilannekuvan muodostumisen 
kannalta hetki oli erittäin kriittinen. Fi ole yllätys, että Suomen Kan- 
sainliitto-politiikan aktivoituminen näyttäytyi vähintään mahdollisena 
uhkana myös ulkoasiainkansankomissariaatille.** 

Kuukautta myöhemmin, 15.7.1927, ulkoasiainkansankomissaari TSit- 
Serin määritteli varsin hälyttävään sävyyn Suomen vastauksen Kansain- 
liitolle ohjeistaessaan Berliinin- ja Pariisin-lähetystöjä. Hän katsoi sen 
merkitsevän käytännössä hyökkäysliittoa: ”että Kansainliiton jäsenet 
voivat hyökätä meitä vastaan ja saada lisäksi koko Kansanliiton tuen.” 
Lopuksi hän kuitenkin täsmentää maltillisemmin: ”Täytyy ajatella, että 
suomalaiset itse eivät ole ymmärtäneet mitä ovat tehneet, mutta tätä nä- 
kemystä vastaan on välttämätöntä esiintyä.” Vaikka Suomen vastaus siis 
oli neuvostonäkökulmasta haitallinen, se oli kuitenkin tavallaan tahaton. 

Neuvostoliiton Berliinin-lähettiläs Krestinski keskusteli jo seuraavana 
päivänä Suomen Kansainliitto-vastauksen merkityksestä Saksan ulkomi- 
nisteri Stresemannin kanssa Saksan Puola-suhteiden ja Saksan sisäpo- 
litiikan ohella. Stresemann tarjosi yleistä sympatiaa ja muisti Suomen 
vuoden takaisen, ”meille [Neuvostoliitolle] ja saksalaisille vihamielisen 
ehdotuksen”. Tämä oli koskenut Saksalle Kansainliitto-jäsenyyden yhtey- 
dessä vuonna 1926 myönnettyä erivapautta olla osallistumatta Neuvosto- 
liiton vastaisiin sanktioihin ja (länsi)joukkojen kauttakulkuun mahdol- 
lisessa konfliktissa. Suomen lähettiläs Harri Holma oli myöhemmin 


316 Rupasov & TSistikov, 2001, 74-75, Korhonen, 1966, 163—164 neuvostoliittolaisten ja suomalaisten 
aineistojen pohjalta Suomen Kansainliitto-aloitteista. Kansainliittoskeptisyys oli suomalaisessa oi- 
keistossa yleisempää kuin vasemmistossa: Procopé arvioi kirjeessä Ingmanille jo huhtikuussa 1927 
järjestön heikoksi ja varotti laskemasta liikaa sieltä saatavan avun varaan, Vasara 2013, 548. 

selittänyt Suomen ehdotusta sillä, että Suomi odotti Ranskan tukea 
Neuvostoliiton hyökätessä, eivätkä Ranskan joukot voisi nyt tulla Saksan 
kautta. Stresemann kertoi huomauttaneensa, että jos Neuvostoliitto olisi 
hyökkäävä osapuoli, Suomi saisi tietenkin tukea Englannin laivastolta, 
mutta Holman mukaan tähän ei luotettu Suomessa. Kaikesta huolimatta 
Stresemann halusi nähdä Suomen vastauskirjeen tarkan tekstin, ennen 
kuin neuvoisi Neuvostoliittoa Saksan hallituksen nimissä? Neuvosto- 
media, jälleen erityisesti hallituksen lehti Izvestija, katsoi sosiaalidemo- 
kraattisen hallituksen menneen pitemmälle neuvostovastaisuudessa 
kuin aiemmat porvarilliset hallitukset. 

Käytännössä Suomen aloite ei edennyt, sillä mikään Kansainliiton 
suurvalloista Iso-Britanniasta alkaen ei ollut halukas muuttamaan kol- 
lektiivisen turvallisuuden soveltamista automaattiseksi. Neuvostoliitto 
myös luopui, ilmeisesti osin Saksan ja Ranskan neuvojen pohjalta, jul- 
kisen kriittisen kannanoton, demarchen tekemisestä. Konkreettisempi 
perinteisen diplomatian kysymys oli Suomen pyrkimys Kansainliiton 
neuvoston vaihtuvalle paikalle, mikä toteutui syyskuun jälkipuolella. 
Huolimatta syyskuun neuvostojulkisuudessa jatkuneesta kritiikistä 
Suomen Kansainliiton neuvoston ehdokkuutta kohtaan, Neuvostoliitto 
ei nytkään tehnyt valmistelemiaan demarchöita. Suomen ulkopolitiikan 
arvostelu vaimeni valinnan jälkeen. TASS myös julkaisi 23.9.1927 ulko- 
ministeri Voionmaan lausunnon siitä, ettei Suomen jäsenyys Kansain- 
liiton neuvostossa ollut suunnattu Neuvostoliittoa vastaan.’ 

Toisin kuin Neuvostoliiton Suomen-suhteita julkisuudessa hallin- 
neista terrorismi- ja vakoiluskandaalista ja Kansainliitto-politiikasta voisi 
helposti päätellä, Suomen rooli neuvostoulkopolitiikassa oli kokonaisuu- 
tena melko maltillinen ja rajallinen loppuvuodesta 1927. Suomi pysyi 
Neuvostoliiton reunavaltiopolitiikassa toissijaisena kohteena. Tätä osoit- 


317 AVP RF 09/2/20, TSitSerin-Krestinski ja Rakovski 15.7.1927, erittäin salainen ja Krestinski-TSitSerin 
16.7.1927, ”Muistio Stresemannin kanssa käydystä keskustelusta”, salainen. 

318 Suomen Kansainliittopolitiikasta ja julkisista neuvostoreaktioista syksyllä 1927 yksityiskohtaisemmin: 
Korhonen, 1966, 163-167, Rupasov & TSistikov, 2001, 74-76, Iso-Britannian esityksestä seuraava- 
na vuonna, jossa Suomen aloite sidottiin yleisen aseistariisunnan edistymiseen. AVP RF 09/2/20, 
TSitSerin-Krestinski ja Rakovski, 22.7.1927, erittäin salainen, Ranskan Moskovan-lähettilään Herbettin 
neuvosta demarcheta vastaan. 

taa se, että Suomelle tehdyt tunnustelut liittyivät suoraan neuvottelujen 
käänteisiin Baltian maiden ja Puolan kanssa. Näiden neuvottelujen vah- 
dittamiseksi spekuloidessaan SDP:n hallituksen kaatumisella 30.8.1927 
Puolan- ja Baltian-osasto teki ehdotuksen Helsingin-lähetystölle: Sosi- 
aalidemokraateille tulisi esittää, että hallitus ”lähtisi näyttävästi”, kaa- 
tuen kysymykseen hyökkäämättömyyssopimuksesta. Argumenteiksi 
tuli esittää ”menestystä [kommunististen] työläisjoukkojen parissa ja 
etua tulevassa oppositioasemassa”. Näistä näkökulmista tuli keskustella 
Sventorzetskin kanssa. Suomelle oli jätetty nootti kesäkuussa vereksel- 
tään kiinnijäädyistä Leningradin terrori-iskuista ja vakoiluskandaalista 
vasta 25.8.1927. NKID:in Puolan- ja Baltian-osaston arvio pääministeri 
Tannerista oli silti suhteellisen positiivinen pari päivää myöhemmin, 
juuri hyökkäämättömyyssopimuskontekstissa. Tannerin ei katsottu jul- 
kisuudessa ilmoittaneen aitoa syytä vuoden 1926 hyökkäämättömyys- 
sopimusneuvottelujen kaatumiselle. Positiivista kuitenkin oli, että hän 
tunnusti Karjalan kysymyksen loppuun käsitellyksi, julisti Suomen 
ehdotonta puolueettomuutta, jos Neuvostoliitto olisi sodassa jonkin 
kolmannen valtion kanssa, eikä ollut henkilökohtaisesti hyökkäämättö- 
myyssopimusta vastaan. Tannerin ilmoitusta siitäkin, että tarvittaessa 
Suomi puolustaa ase kädessä puolueettomuuttaan tulkittiin edullisesti: 
”[Se] ei ole vihje meidän tahollemme, vaan pikemmin tuleville vastusta- 
jillemme, erityisesti Englannille, joka tietenkin ottaa Ahvenanmaan saa- 
riston, jos se sitä tarvitsee sotilasstrategisin perustein.” Tästäkin aiheesta 
lähetystön tuli harkita yhteydenottoa Sventorzetskiin, mikä toteutui hiu- 
kan myöhemmin.'9 

Iljinskin keskusteluissa Sventorzetskin kanssa 9.9.1927 kävi ilmi, että 
tämä uskoi hallituksen kaatuvan budjettiesitykseen, erimielisyyksiin por- 
varien kanssa armeijan ja Suojeluskuntien määrärahoista. Sventorzetski 
mainitsi Suomen työläisten huolesta Neuvostoliittoa vastaan valmistelta- 
van sodan johdosta. Iljinski pisti nyt paremmaksi NKID:in ohjeista ja 
esitti hallituksen kaatamista tähän kysymykseen hyökkäämättömyyssopi- 
muksen sijaan. Sventorzetski oli vain toistellut: ”He eivät tätä ymmärrä.” 


319 AVP RF 41/257/53514, Rotenstein-Aleksandrovski 30.8.1927, no 14398 salainen ja Rupasov ja TSistikov, 
2001, 78. 

Iljinskin kysymykseen ketkä, vastaus oli työläisjoukot tai sosiaalidemo- 
kraattiset piirit, mikä arvattavasti tarkoitti hallituksen kaatamista ulkopo- 
litiikkaan. Lopuksi Sventorzetski oli kysynyt Iljinskin ”henkilökohtaista 
kantaa” Suomen paikkaan Kansainliiton neuvostossa. Iljinskin mielestä 
jäsenyyttä ei ”voi olla tarkastelematta kuin yhtenä toimena [Englannin 
neuvostovastaisen] blokin valmistelussa”, minkä hän yhdisti Suomen 
yhteistyöhön Englannin tiedustelun kanssa. Vaikka Sventorzetski oli 
myönnellyt, Suomen sosialidemokraatissa hänen kannanottonsa asiaan oli 
kuitenkin jäänyt ympäripyöreäksi. Näiden selvittelyjen pohjalta Helsin- 
gin-lähettiläs Aleksandrovski totesikin Moskovan suuntaan, että ”tuskin 
tästä mitään tulee”. Tämä tarkoitti Suomen hallituksen kaatumista hyök- 
käämättömyyssopimukseen tai jopa ”Neuvostoliittoa vastaan valmistel- 
tavan sodan” huoleen 3"? 

Neuvostoliiton tavoitteet muissa reunavaltiossa liikahtivat eteenpäin 
juuri näihin aikoihin. Heinäkuun lopussa suhteet Puolaan olivat alka- 
neet lientyä, kun se ilmaisi valmiutta karkottaa venäläisiä valkoemigrant- 
teja. Kuukautta myöhemmin, 30.8.1927, TSitSerin esitti jo politbyroolle, 
että Voikovin murhan tulisi Puola-suhteissa katsoa loppuunkäsitellyksi. 
Lähipäivinä Puolan kanssa avattiin uudelleen sekä hyökkäämättömyys- 
sopimusneuvottelut että kauppaneuvottelut. Latvian ja Viron kanssa ol- 
tiin jo pääsemässä heinä-elokuussa periaatteelliseen yksimielisyyteen 
kahdenvälisestä sopimisesta ja hyökkäämättömyyssopimusluonnoksis- 
ta3™ Suomen pääministerin suhteellisen positiivinen arviointi sijoittuu 
juuri näihin Neuvostoliiton reunavaltiopolitiikan laajempiin kehyksiin. 

Vielä loka-marraskuussa, vähemmistöhallituksen budjettiin liittyvän 
lähtölaskennan ollessa jo käynnissä, sekä Suomen että Neuvostoliiton 
taholta harkittiin mahdollisuuksia hyökkäämättömyyssopimusneuvotte- 
lujen uudistamiselle. Neuvosto-osapuolen tavoitteena oli suhteiden pa- 


320 AVP RF 09/2/20/71 Iljinski-Sventorzetski keskustelumuistio 9.9.1927, erittäin luottamuksellinen, 
ja Rupasov & TSistikov, 79. Kuukautta myöhemmin Hella Wuolijoen ilmaisut sosialidemokraatti- 
sen hallituksen synneistä olivat sen verran värikkäitä, että ne saivat neuvostolähettilään epäilemään 
Wuolijokea jopa oikeistopuolueiden provokaattoriagentiksi, Aleksandrovski-Wuolijoki keskustelu- 
muistio, 7.10.1927. 

321 RGASPI 17/3/646, politbyroon pöytäkirja 119, 29.7.1927 ”Puolasta” ja 17/3/649, politbyroon pöytäkirja 
122, 30.8.1927 ”Puolasta”. 

rantamisen ohella helpottaa Viron kanssa käytyjen neuvottelujen jatka- 
mista. Neuvottelujen avaaminen oli silti alisteinen lähiviikkoina Latvian 
kanssa solmittavan kauppasopimuksen ratifioinnille. NKID:in kollegio 
valtuutti lokakuun lopussa Aleksandrovskin jatkamaan keskusteluja, 
mutta vain ajanpeluutarkoituksessa.3?” Voionmaa oli myös viitannut 
maiden välisen kauppasopimuksen solmimiseen jo lokakuun alussa, 
mutta kuukautta myöhemmin NKID:in kollegio katsoi Latvian kanssa jo 
tehdyn ja Puolan kanssa neuvoteltavan kauppasopimuksen olevan ensi- 
sijaisia, eikä Suomelle voitaisi myöntää vastaavia etuja. Huolimatta 
suurvaltasuhteiden umpikujasta, reunavaltioissa neuvostoulkopolitiikka 
saavutti rajallisempia tavoitteitaan, erityisesti painopisteiden ollessa Lat- 
viassa ja Puolassa. 


VALTAKAMPPAILU VKP:SSÄ JA ”SISÄISET ASIAT” RANSKASSA 

JA SUOMESSA 

Newvostoulkopolitiikan laajempien tavoitteiden osalta vuoden 1927 jälki- 
puoli merkitsi lähinnä sotakriisin purkamista. Samalla pyrittiin kom- 
pensoimaan umpikujassa olevia suhteita Iso-Britanniaan nopealla 
avauksella Ranskan suunnalla. Näitä päämääriä vaikeutti VKP(b):ssä 
silloin huippuunsa kärjistynyt valtakamppailu, jossa myös ulkopolitiik- 
ka oli kamppailun väline. 

Neuvostoulkopolitiikan kannalta maan sisäisillä konflikteilla oli tun- 
tuvaa merkitystä vuonna 1927. Trotskin ja Zinovjevin johtama yhdistynyt 
oppositio laati toukokuusta joulukuuhun useita Stalinin ja Buharinin 
johtaman politbyroon ulkopolitikkaa kritisoineita kannanottoja. Kritiikin 
kohteena olivat niin kapitalismin vakiintuminen kuin yhteisrintama- 
taktiikan epäonnistumiset paitsi verilöylyyn päätyneessä Kiinassa myös 
Englannissa, missä työväenluokan katsottiin jääneen passiiviseksi, kun 
suhteet Neuvostoliiton katkaistiin. Yleisemmällä tasolla tämän katsottiin 
osoittavan, että Neuvostoliitto oli menettänyt kansainvälisen työväenluo- 


322 AVP RF 04/41/257/53516, Rotenstein-Aleksadrovski 11.10.1927, Aleksandrovski-Rotenstein 27.10.1927, 
salainen 315/s. ja NKID:in kollegion pöytäkirja no 256, 31.10.1927. 

323 AVP RF 04/41/257/53526, Aleksandrovski-Rotenstein 8.10.1927, no 294/s, erittäin salainen ja 
Stomonjakov-Aleksadrovski 1.11.1927. 

kan tuen uhratessaan sen edut (neuvosto)valtion etuja palvelevalle niin 
sanotulle reaalipolitiikalle. Trotski oli kannattanut myönnytyksiä vuonna 
1926 neuvotteluissa Ranskan kanssa investointien ja teknologian saa- 
miseksi. Nyt hän arvosteli tehtyjä myönnytyksiä hätiköidyiksi poikkeus- 
toimiksi, joilla haettiin ulospääsyä sotakriisiin johtaneesta umpikujasta. 
Erityisesti sen jälkeen, kun Trotski esitti itsensä suoraan vaihtoehtona 
Stalinille, Stalinin ja Buharinin vastaus oli pitkittää sodanuhkakriisiä 
sisäpolitiikassa kesä-heinäkuusta marras-joulukuuhun. Tältä pohjin 
kaikki kritiikki leimattiin paitsi epälojaaliudeksi, myös maanpetokseksi. 
Tämä hajotti yhdistyneen opposition, kun Zinovjev ja Kamenjev lopulta 
katuivat ja Trotski jäi ainoaksi puolueesta erotetuksi opposition johta- 
jaksi.3? 

TSitSerinin tavoitetta sodanuhkakriisin kumoamisessa kesä-heinä- 
kuun taitteessa ei varmasti helpottanut, että hänen kantaansa tarkastel- 
tiin myös sisäisen valtakamppailun kontekstissa. Hänen kritiikkinsä 
käsitteli osin samoja kysymyksiä kuin opposition. Politbyroon ja kansan- 
komissaarien neuvoston yhdistetyssä istunnossa TSitSerin raportoi 
Stresemannin välittämästä viestistä, joka kumosi sodan uhkan. Tšitšerin 
nosti esiin kolme keskeistä ongelmakohtaa sotakriisiin johtaneessa ul- 
kopolitiikassa: Kiinan vallankumouksellisten tukemisen, Iso-Britannian 
kaivostyöläisten lakon tukemisen sekä aggressiivisen reaktion suhteiden 
katkeamiseen Iso-Britannian kanssa. Ulkoasiainkansankomissaari ko- 
rosti suoraan samaa kuin moni läntinenkin neuvostoulkopolitiikan kriti- 
soija: ei voinut olla kahta ulkopolitiikkaa, sekä Kominternin että neu- 
vostohallituksen. Neuvostoliitto ei hänen mukaansa ollut välittömässä 
vaarassa joutua sotaan, mutta sen sijaan diplomaattinen eristys ja talous- 
saarto saattaisivat uhata sen hallinnon säilymistä. Loppuyhteenvetona 
hän kärjisti, että politbyroon oli valittava teloitusten ja investointien vä- 
lillä: lopetettava terrori, palattava kriisiä edeltäneeseen ulkopolitiikkaan 
ja yritettävä lievittää konfliktia Iso-Britannian kanssa. TSitSerinillä oli 
varaa alleviivata kantaansa erouhkauksella, sillä hänen lähtönsä olisi 
kyseenalaistanut myös neuvostoulkopolitiikan keskeisen lähtökohdan, 


324 Jacobson, 1994, 229—233. 


NEUVOSTOLIITON VUODEN 1927 SODANUHKAKRIISI JA SUOMEN ROOLI 215 


https://doi.org/10.21435/ht.285 


Saksa-suhteen jatkuvuuden. Heinäkuun aikana Stalinin oli luovuttava 
kovasta linjasta ulkopolitiikassa, jota politbyroossakin Rykov, Tomski ja 
Mihail Kalinin olivat vastustaneet.3% 

Maltillisempi ulkopoliittinen linja voimistui asteittain kesä-heinäkuun 
taitteesta, kun 30.6.1927 politbyroo käsitteli Tšitšerinin näkemyksiä sul- 
jettujen ovien takana. Samana päivänä, kun Kiinan vallankumouksellisia 
neuvottiin nyt pidättymään konflikteista ”imperialistien hallitsemissa 
kaupungeissa”, Neuvostoliitossa keskeytettiin joukkopidätykset ja rajoi- 
tettiin terroria. Pidätysten tuli nyt rajoittua enää kaikkein aktiivisimpiin 
ryhmiin, kuten Georgian mensevikkeihin. Kurin löystymistä tämä ei 
silti merkinnyt: OGPU:lle myönnettiin ”oikeus karkottaa teloitettujen 
perheet” ja lehdistötiedotteessa ilmoitettiin Leningradin pommi-iskun 
keskeisten toimijoiden, Aleksandr Opperputin ja hänen kumppaniensa 
likvidoinnista.??* Vaikka kaikkein voimakkain vastakkainasettelu ulko- 
politiikassa alkoi nyt purkaantua, sisäpolitiikassa muutos oli asteittai- 
sempi. Heinäkuun ensimmäisellä viikolla lehdistölle annetut ohjeet 
käskivät edelleen käsittelemään tarkasti Neuvostoliittoon kohdistuvaa 
sodanuhkaa, mutta liioittelematta ja vastustajankin argumentteja esitel- 
len. Kansainvälisten suhteiden osalta puolueettomuus, imperialististen 
valtioiden välissä suhteissa, nostettiin nyt esiin rohkaistavana politiikka- 
na. Tässä todennäköisemmin viitattiin Saksan asemaan länsivaltojen 
ja Neuvostoliiton välissä, mutta se sopisi myös suhteellisen maltillisiin 
suhteisiin edelleen liittoutumattoman Suomen kanssa. Ulkopoliittista 
suunnanmuutosta vahvisti, että samalla viikolla TSitSerin sai oikeuden 
osallistua politbyroon suljettuihin istuntoihin. 3? 

Sekä Iso-Britannia-suhteiden kompensaationa että ehkäistäkseen 
mahdollista brittiläis-ranskalaista yhteistyötä Neuvostoliitto oli valmis 
sijoittamaan merkittävästi Ranska-suhteisiinsa kesäkuusta lokakuuhun 
vuonna 1927. Syyskuussa Litvinov tarjosi vuosittaisia 60 miljoonan 


325 RGASPI 17/3/640, politbyroon pöytäkirja 112, 23.6.1927 on ensimmäinen istunto johon keskuskomi- 
tean jäsen TSitSerin osallistuu kesäkuussa 1927, palattuaan ulkomailta. Jacobson, 1994, 225-226. 

326 RGASPI 17/3/642, politbyroon pöytäkirja 114, 30.6.1927, kohdat ”TSitSerinin kysymys”, ”Kiinasta” ja 
OGPU:n toimivallasta, ”M:n informaatio”. 

327 RGASPI 17/643, politbyroon pöytäkirja 115, 4.7.1927 ”Buharinin ja Rykovin ehdotus” ja sama pöytäkirja 
7.7.1927, ”TSitSerinistä”. 

frangin maksuja 62 vuoden ajan tsaarinajan Venäjän veloista sekä vä- 
hensi Neuvostoliiton pyytämää lainaa merkittävästi. Tarjoukseen sisältyi 
kahdenvälisen hyökkäämättömyyssopimuksen ohella vastaava sopimus 
Ranskan liittolaisen Puolan kanssa, mikä olisi lisännyt luottamusta 
reunavaltioiden kanssa käydyissä neuvotteluissa. Raymond Poincaren 
hallitus torjui esityksen lähinnä sisäpoliittisista syistä: hyväksyminen 
olisi tarjonnut vaalivaltin keskusta-vasemmistolle, jonka aikana laina- ja 
velkaneuvottelut oli aloitettu. Sotakriisin seurauksena neuvostoulkopo- 
litiikan uskottavuus oli myös kärsinyt, ja käynnissä ollut valtakamppailu 
viittasi siihen, että maan johto saattaisi vaihtua. Ranskassa käynnistet- 
tiin voimakas neuvostovastainen kampanja, joka pohjasi osaksi Neu- 
vostoliiton kommunisteille järjestämän rahoituksen paljastumiseen, 
osaksi lähettiläs Hristijan Rakovskin lausuntoihin. Yhdistyneen opposi- 
tion johtavia edustajia oli siirretty lähettiläiksi ulkomaille, muun muas- 
sa Pariisiin ja Roomaan, ja nämä olivat allekirjoittaneet niin kutsutun 
”kolmentoista julistuksen”. Siinä kehotettiin kapitalistimaiden työläisiä 
ja sotilaita kaatamaan hallituksensa, jos nämä aloittaisivat sodan Neu- 
vostoliittoa vastaan. Poincaré haki tästä syytä diplomaattisuhteiden kat- 
kaisuun, mutta joutui tyytymään lokakuun alussa Rakovskin karkotta- 
miseen hallituksensa jakaannuttua asiassa.’ 

Sisäisten asioiden ja ulkopolitiikan kuuluisa ”veteen piirretty viiva” 
nousi esiin Neuvostoliiton ja Suomenkin suhteissa sosiaalidemokraatti- 
sen vähemmistöhallituksen viimeisinä päivinä. Varauduttaessa loppuke- 
sästä Suomen osuuden julkituloon Leningradin terrori-iskussa, hallitus 
oli valtuuttanut Etsivän keskuspoliisin keräämään materiaalia SKP:n ja 
Kominternin toiminnasta Suomessa. Huolimatta aineiston näyttävyy- 
destä Tannerin hallitus ei halunnut aloittaa pidätyksiä, vaan ne teki sitä 
17.12.1927 seurannut Juho Sunilan (ml. hallitus. Tiedot aineistosta vuo- 


328 Neuvostoliittolais-ranskalaisista velkaneuvotteluista, esim. RGANI 17/3/646, politbyroon pöytäkirja 
119 5.8.1927 ”Ranskasta”, siihen liittyvästä hyökkäämättömyyssopimuksesta, 17/3/647, politbyroon 
pöytäkirja 120, ”[Sisäisiin asioihin] Sekaantumattomuudesta” 18.8.1927, 17/3/651 ja politbyroon pöytä- 
kirja 124 ”Ranskasta” 15.9.1927 odotuksista sopimuksen allekirjoittamisesta. Ranskan ulkoministeri 
Aristide Briand olisi ollut valmis tarkastelemaan Rakovskin lausuntoa NKP:n sisäisenä kiistana, kuten 
myös muuan entinen sosialisti Benito Mussolini oli tehnyt Rooman-lähettiläs Kamenjevin kohdalla, 
Jacobson, 1994, 226-227. 

tivat julkisuuteen jo syksyllä, ja voimistivat kommunisti- ja neuvostovas- 
taista mielialaa Suomessa. Vähemmistöhallituksen viimeisinä päivinä, 
1.12.1927, sen sisäministeri Olavi Puro vahvisti aineiston pohjalta, että 
maanalaista toimintaa Suomessa johdettiin ulkomailta. Toisin kuin neu- 
vostoedustajat seuraavina kuukausina väittivät, Puro ei ollut nimennyt 
mitään hallitusta, mutta osoite oli selvä, ja lehdistö suoritti nimeämisen. 
Neuvostoliiton pyrkimykseen Suomen-suhteen rauhoittamisesta viittaisi 
se, että ensimmäinen vastalause kuluneen kesän terrori-iskuista esitet- 
tiin vasta 29.12.1927, kun Sunilan hallitus oli aloittanut kommunistien 
pidätykset, ja se liitettiin Leningradin terrori-iskuja tukeneiden valko- 
emigranttien karkotusten viipymiseen vuoden 1928 alussa.?9 

Käytettävissä olevien aineistojen pohjalta on mahdollista arvioida 
Neuvostoliiton kantaa Suomen Kansainliittopolitiikan aktivoitumiseen 
selvästi monipuolisemmin kuin aiemmassa tutkimuksessa. Ensinnäkin 
NKID:in Puolan- ja Baltian-osasto arvioi alkuvuodesta 1927 varsin mal- 
tillisesti Suomen Kansainliitto-politiikkaa ja itse järjestöä mukaan lu- 
kien jäsenyyttä sen neuvostossa. Toisekseen voimakkain ja ideologisin 
Suomen hallituksen arvostelu oli tullut heinä-elokuussa Izvestijalta, 
jonka ulkopoliittisen asiantuntemuksen Litvinov oli haukkunut maan 
rakoon jo vuonna 1925. Kolmanneksi TSitSerin itse oli pääsääntöisesti 
maltillisen ulkopolitiikan kannattaja, ja oli puhunut kesä- ja heinäkuus- 
sa maltin puolesta ja sodanuhkaa vastaan politbyroossa palattuaan sai- 
raslomaltaan. Tšitšerin nimenomaan totesi Suomen ehdotuksen muut- 
tavan Kansainliiton hyökkäysliitoksi, eli se ei siis hänestä ollut sellainen 
aiemmin. Vaikuttaisi mahdolliselta, että TSitSerin halusi välttää polit- 
byroossa tilannetta, jossa Suomen vastausta Kansainliitolle olisi voitu 
käyttää argumenttina uuden intervention valmistelulle ja ulkopoliittisen 
kriisitilan jatkamiselle. 

Laajempi ideologinen perusristiriita sekä rauhanomaisen rinnakkain- 
eloon sisältyvien taloussuhteiden kehittämisessä kapitalististen maiden 
kanssa että vasemmiston ja nationalistien yhteisrintamapolitiikan käyt- 
tämisessä näitä maita vastaan tuli näkyväksi vuonna 1927. Ideologista 


329 Korhonen, 1966, 171—172, ja Saarela, 2008, 506, oikeistolehtien vakoilu-uutisista ja niiden vaikutuk- 
sesta poliittiseen ilmapiiriin. 

ongelmaa vain korosti se, että Neuvostoliitto ja brittiläinen imperiumi 
globaaleina toimijoina kilpailivat vaikutusvallasta juuri Kiinan sisällis- 
sodassa. Siinä missä Puolan sota oli osoittanut nationalismin aliarvioi- 
misen riskit Euroopassa, Neuvostoliiton Kiinan-politiikan aktivointi 
osoitti sen riskit Aasiassa. VKP(b):n sisäisen valtakamppailun kärjistyes- 
sä ulkopolitiikkakin nousi sen välineeksi. Toisaalta yhdistynyt oppositio 
nosti esiin ideologian ja valtioedun ristiriidan, epäonnistumiset Kiinassa 
ja Iso-Britannian työväenliikkeen kanssa. Toisaalta taas puolueen joh- 
toon nousseet Stalin ja Buharin voimistivat ja tarkoituksellisesti pitkitti- 
vät sodanuhkakriisiä sisäisen opposition kukistamiseksi. 

Sen sijaan alueellisesti neuvostoulkopolitiikka onnistui perinteisen 
diplomatian keinoin Locarnon sopimuksen vastustamisessa solmies- 
saan hyökkäämättömyyssopimukset Liettuan ja aasialaisten rajanaa- 
purien kanssa. Tässä näkyy mielenkiintoisesti neuvostoulkopolitiikan 
suhteellisen positiivinen käsitys sosiaalidemokraattisista puolueista 
ulkopolitiikan harjoittajina niin Latviassa, Liettuassa kuin Suomessakin. 
Toisaalta Liettuan vallankaappauksen jälkeen varsin paikkansapitävästi 
ymmärrettiin, ettei näillä puolueilla ollut riittävän vahvaa, hegemonista 
asemaa ulkopolitiikan määrittelyyn. Perinteiset sotilaalliset ja konserva- 
tiiviset ryhmät saattoivat painostaa niitä ja jopa syrjäyttää niiden halli- 
tukset vallankaappauksilla. 

Kokonaisuutena sodanuhkakriisi ja siihen johtanut Neuvostoliiton 
ulkopolitiikka toi hyvin näyttävästi esiin sisä- ja ulkopolitiikan vuoro- 
vaikutuksen ja ”sisäisten asioiden” kiistanalaisuuden, tuettiinpa vallan- 
kumouksellisia liikkeitä tai nationalisteja ja antikommunisteja toisen 
alueella. Suomen ja Neuvostoliiton välillä tämä konflikti toteutui seu- 
raavinakin vuosina yhtäältä valkoemigranttien ja inkeriläisten ja toisaal- 
ta SKP:n kautta, jotka kumpikin valtio määritteli alueellaan toimiviksi 
viidensiksi kolonniksi. 

Neuvostoliiton uhkakuvat ja 
hyökkäämättömyyssopimukset 1928—1930 


Neuvostoulkopolitiikalle vuoden 1928 alku oli paljolti ulkosuhteiden nor- 
malisointia vuoden 1927 sodanuhkakriisin jäljiltä. Samalla ulkoasiain- 
komissariaatin taktinen joustavuus kasvoi, kun sairastellutta TSitSeriniä 
toistuvasti sijaistanut Litvinov muotoili yhä enemmän ulkopolitiikkaa. 
Litvinov nimitettiinkin ulkoasiainkansankomissaariksi heinäkuussa 
1930. Litvinovin aseman vahvistuminen näkyi myönteisempänä asen- 
teena kansainvälisiin järjestöihin ja monenkeskisiin sopimuksiin jo 
vuodesta 1928 alkaen. Saksan vahvistuminen lisäsi Puolan kiinnostusta 
suhteiden järjestämiseen edes toisen suurvaltanaapurin kanssa. Yhtä 
lailla Saksan vahvistuminen työnsi Ranskaa ja Neuvostoliittoa lähem- 
mäksi, vaikka näistä tunnusteluista seurasi konkreettisia tuloksia vasta 
vuosina 1931-1932. Saksan voimistumista hillitäkseen Ranskan ulko- 
asiainministeri Aristide Briand ajoi vuonna 1928 sodan kansainvälisen 
politiikan välineenä tuomitsevaa sopimusaloitetta, mihin hän sai tukea 
yhdysvaltalaiselta kollegaltaan Frank B. Kelloggilta. Kellogg-Briandin ni- 
mellä tunnettu sopimus heijastui nopeasti myös Itämerelle, kun Litvinov 
näki siinä vuosien 1928-1929 vaihteessa mahdollisuuden hyökkäämättö- 
myyssopimusneuvottelujen avaamiseen. Neuvostoliiton Iso-Britanniaan 
liittyneet uhkakuvat heikkenivät osin kesällä 1929, kun vaalien tuloksena 
maahan syntyi Labour-johtoinen hallitus, joka vuoden loppuun mennes- 
sä palautti diplomaatti- ja kauppasuhteet maiden välille.33 


330 Marks, 2003, 107—108. 

Sisäisellä konfliktilla maan kehittämisestä ja poliittisen järjestelmän 
luonteesta oli merkitystä myös Neuvostoliiton ulkopolitiikalle. Puolue- 
johdon keskeisen haastajan Trotskin kukistamisen jälkeen kamppailua 
käytiin politbyroossa voittaneen linjan painotuksista. Vuosien 1928-1930 
aikana kävi ilmi, että Stalinille ja hänen ryhmälleen kaiken sisäisen op- 
position nujertaminen oli tärkeintä. Tämä ohitti teollistamisen toteutta- 
misen ulkomaisten investointien, ulkomaankaupan monopolin lieven- 
nysten ja näitä tukevan ulkopolitiikan avulla. Ideologiset, paljolti sisällis- 
sotapohjalta nousevat syyt yhdessä luottoneuvottelujen epäonnistumisen 
kanssa johtivat pakkokollektivisointiin: pikateollistamiseen ensimmäisen 
viisivuotissuunnitelman ääritiukoissa rajoissa voitiin ryhtyä vain koti- 
maisen pääoman varassa, viime kädessä takavarikoimalla kolhooseihin 
pakotetuilta talonpojilta vilja vientituotteeksi. Lokakuussa 1929 alkanut 
lama tuki osin Neuvostoliittoa ja Stalinin radikaalia linjaa: laman takia 
länsimaat tarvitsivat pikaisesti Neuvostoliiton markkinoita, ja Neuvos- 
toliitto sai hankittua hieman edullisemmin teollistamiseen tarvittavaa 
infrastruktuuria. Silti Neuvostoliitolle keskeisten maatalouden vientituot- 
teiden hinnat laskivat nopeammin kuin pääomahyödykkeiden 33" 

Suomen osalta lama ei laukaissut sisäpoliittista kriisiä, sillä sisäpoliit- 
tinen polarisaatio oli alkanut jo aiemmin. Lama kuitenkin vahvisti osin 
Lapuan liikkeen kannatusta maaseudulla.? Heimo- tai irredenta-politiik- 
ka oli menettänyt neuvostoarvioiden mukaan merkitystään Suomen va- 
kiintuneessa poliittisessa kentässä 1920-luvun puolivälistä. Lapuan liik- 
keen antikommunistisuus yhdessä sisällissodan loppuun viemisen kans- 
sa näytti kuitenkin ajankohtaistavan uudelleen Suur-Suomen tavoittelun. 


Poliittisen järjestelmän legitimiteetti kahdenvälisissä 
suhteissa 


Neuvostoliiton ulkoasiainkansankomissariaatin odotukset alkavalle vuo- 
delle 1928 eivät olleet kovin hyvät. Myös suhteissa Suomeen odotukset 


331 Jacobson, 1994, 248-250 NEP:in päättymisestä, Sanchez-Sibony, 2014, 30. 
332 Soikkanen, 1975, 491. 

olivat kriittiset. Toisin kuin Korhosen tutkimuksessa on esitetty, tämä 
ei pääosin johtunut sosiaalidemokraattisen hallituksen tekemisisistä, 
vaan sen heikkoudesta ja muiden toimijoiden vahvuudesta Suomen po- 
liittisella kentällä. Maiden välisiä suhteita uskottiin kiristävän se, että 
hyökkäämättömyyssopimusta ei ollut vieläkään solmittu ja Suomeen oli 
valittu uusi porvarillinen hallitus, jonka ulkoministeriksi oli palannut 
uudestaan puolalaismieliseksi luokiteltu Procop6.33 Toisaalta neuvosto- 
ulkopolitiikka palasi uuden hallituksen toteuttamien kommunistipidä- 
tysten jälkeen Leningradin terrori-iskun seurauksiin maiden välisille 
suhteille alkuvuodesta 1928. Tässä yhteydessä tarkasteltiin kriittisesti 
sekä Suomen asemaa reunavaltioiden parissa että suhteessa valkoisiin 
venäläisiin. Neuvostoulkopolitiikan näkökulmasta Suomi pyrki irrottau- 
tumaan liian vähällä virkamiestensä, erityisesti yleisesikunnan tiedus- 
telun34, vastuusta Neuvostoliitossa tehdyistä terrori-iskuista. Varmis- 
taakseen Suomen sitoutumisen siihen, ettei vastaava toistu, Helsingin 
lähetystö ja ulkoasiainkansankomissaari TSitSerin pitivät koko tammi- 
kuun ajan painetta yllä suhteissaan sekä ulkoasiainministeriöön että 
Suomen Moskovan-lähettilääseen. 


TERRORISMI JA SOTILASKOULUTUS LENINGRADISSA 

Tasavallan presidentin Relanderin ja hänen vanhan tuttunsa, tunne- 
tun valkoemierantin paroni Boris von Graevenitzin tapaaminen tarjosi 
hyvän avauksen Leningradin terrori-iskun vastuun osoittamiseen sekä 
tämän osana Puron lausuntoon palaamiseen. Suomen tuore Moskovan- 
lähettiläs Pontus Artti toivoi tammikuun alussa suhteiden rauhoittu- 
mista. NKID:in Puolan- ja Baltian-osaston päällikkö Stomonjakov totesi 
suorasukaisesti tämän onnistuvan ”vain sillä ehdolla, että suomalaisten 
oikeistopiirien suhde SNTL:ään muuttuu tuntuvasti”. Tästä ei ollut 
merkkejä, päinvastoin. Stomonjakovin mukaan heillä oli tietoja keskus- 
teluista venäläisten monarkistien edustajan ja Suomen presidentin 
välillä. Stomonjakov pääsi iskemään terävästi kansallisuuspolitikalla ja 


333 Rupasov & Tšistikov, 2001, 80-81, vrt. Korhonen, 1966, 170. 
334 Mainio, 2015, 185-188 Suomen yleisesikunnan tiedustelun, Iso-Britannian SIS:n ja valkoisten venäläi- 
semigranttien yhteistyöstä, ja 192—197, jälkien peittelystä myös Suomen hallitukselta. 

suvereniteetilla todetessaan venäläisistä monarkisteista, että nämä ”aina 
olivat, ovat ja jatkossakin pysyvät Suomen riippumattomuuden vihollisi- 
na”. Stomonjakovin vaikutelma oli, että Artti oli hämmentynyt eikä ajan 
tasalla keskusteluista. NKID:in kollegio päättikin kahta päivää myöhem- 
min, että Suomen-vastainen lehdistökampanja tuli väliaikaisesti keskeyt- 
tää, jotta nähtäisiin suomalainen ja kansainvälinen reaktio. Tavoitteena 
oli sekä Suomen hallituksen sitoutuminen von Graevenitzin ja muiden 
johtavien valkoemigranttien, erityisesti Larionovin, karkottamiseen että 
”tyydytyksen [hyvityksen] saaminen” Puron lausunnosta. 35 Vaikka Neu- 
vostoliiton lähettiläs Aleksandrovski kannatti painostusta asiassa, hän 
toi myös toistuvasti esiin painostuksen ja Neuvostoliiton uskottavuu- 
den rajat. Neuvostolehdistön väite siitä, että Relander ”pyrki hakemaan 
takuut [Suomen itsenäisyydelle] monarkisteilta” nähtiin Suomessa epä- 
uskottavana ja vain yrityksenä vieraannuttaa suomalaiset presidentistä. 

Aleksandrovski välitti myös huolellisesti suomalaisten vasta-argu- 
mentit, vaikkei niitä välttämättä hyväksynyt. Ulkoministeri Procopen 
kanssa käytyjen kireämpien keskustelujen ohella neuvostolähettiläs 
vaihtoi näkemyksiä vapaamuotoisemmin. Raportin mukaan ulkoasiain- 
ministeriön kaupallisen osaston päällikön Antti Palinin kanssa keskus- 
teltiin viinilasin ääressä kolme tuntia. Palinkin nosti esiin esteet luotta- 
muksen lisäämiselle: ”Kadunmies elää Venäjän pelosta yleensä, ja vielä 
enemmän sotaisan Neuvosto-Venäjän, joka Leningradin koululla pitää 
nyrkkiä Suomen edessä.” Aleksandrovskin mukaan Palin ei katsonut 
Neuvostoliitolla olevan imperialistisia tavoitteita, mutta kadunmiehelle 
oli samantekevää, tuleeko Suomesta punainen valloituksen vai vallanku- 
mouksen myötä. Avattuaan näin suomalaista porvarillista näkökulmaa 
Palin puolestaan tiedusteli, mitä olisi tarpeen tehdä kahdenvälisten suh- 
teiden parantamiseksi. Neuvostolähettiläs alleviivasi monarkistien terro- 
ritoiminnan päättämistä lopullisesti, mutta oli valmis pehmentämään 
sävyään von Graevenitzin ja presidentin keskusteluista.3* 


335 AVP RF 04/41/258/53540, Opperputin tapaus, Stomonjakov-Artti 9.1.1928, no 5518 salainen ja 
NKID:in kollegion pöytäkirja no 5 11.1.1928. 
336 AVP RF 04/41/258/53540, Aleksandrovski-Stomonjakov 18.1.1928, no 2, 39 salainen. 

Toisin kuin joustavammin tilannetta hoitava Helsingin lähetystö, 
ulkoasiainkansankomissariaatti piti tarpeellisena tiukentaa linjaa, jotta 
Suomi saataisiin sitoutumaan terrori-iskujen estämiseen. Tavoitteena 
oli ensiksi aiempien lupausten täyttäminen valkoemieranttien karkotta- 
misesta sekä toiseksi Puron lausunnon kumoaminen. Samalla kun 
haluttiin periaatteessa kiistää suora rinnastus suomalaisille SKP:n jäse- 
nille annettuun sotilaskoulutukseen, pidettiin tarpeellisena tulla vas- 
taan itse asiassa: NKID:in kollegio oli valmis esittämään Neuvostoliiton 
sotilasviranomaisille, ettei Suomen kansalaisia otettaisi koulutukseen. 
Samalla harkittiin koko Lännen vähemmistökansojen kommunistisen 
yliopiston (LVKY) sulkemista Leningradissa tai sen siirtämistä Mosko- 
vaan. Aleksadrovskin Procopélta ja Palinilta kuulemat vasta-argumen- 
tit oli siis otettu huomioon. Baltian ja Puolan osasto piti lehdistökam- 
panjan jatkamista tarpeellisena ja esitti mielipiteen muokkausta myös 
Suomessa, RKP:stä SDP:hen. Lähetystöä kehotettiin harkitsemaan 
yhteydenottoa Hufvudstadbladetiin, jonka toimituksen sihteerillä Georg 
Theslöfillä uskottiin olevan ”meille toivottavia näkökulmia”. Sosiaali- 
demokraattien osalta tulisi vahvistaa suhteita ja tukea hallituskaudella 
Newvostoliitto-suhteiden perusteluissa tehtyjen virheiden tarkastelua. 
Puolueen lähentyminen maalaisliittoon olisi hyödyllistä, jotta ”agraa- 
rihallitukseen” voitaisiin vaikuttaa. SDP:n tosin katsottiin tarvitsevan 
kannustimia, jotta tähän päästäisiin.37 

Ulkoasiainkansankomissaari TSitSerin alleviivasi komissariaattinsa 
kollegion kannan pohjalta vielä tammikuun lopulla varsin tiukassa 
muodossa Suomen Moskovan-lähettiläälle Artille terrorismin ennalta- 
ehkäisyn merkitystä Neuvostoliiton ja Suomen välissä suhteissa. TSitSe- 
rinin pääargumentteja olivat, että Suomesta oli nyt Puolan sijaan tullut 
monarkistiterroriristien tukialue ja että viiden valkoemigrantin karkotus 
oli riittämätön toimi. Kansainvälisten suhteiden ja neuvostonäkökulman 
pohjalta TSitSerin kiteytti hyvin konkreettisesti terrorismin torjunnan: 


337 AVP RF 04/41/258/53540, NKID:in kollegion pöytäkirja no 10, 23.1.1928, Stomonjakov-Aleksadrovski 
24.1.1928, no 57 erittäin salainen. 

[Viktor] Larionovin terroritekoja ei yleensä tehdä yksin. Sellaiset 
teot valmistellaan, ei henkilökohtaisesti, vaan kollektiivisesti. Niin- 
pä organisaatio, joka näitä suunnittelee, se jää. Te ette siihen kos- 
keneet. Larionov lähti, tulee toinen, joka ylittää rajan ja taas heittää 
pommin. 


Tämän suhteen hän osuikin oikeaan: seuraavana kesänä Moskovassa 
OGPU:n päämajassa Lubjankassa räjähti pommi. Maansa virallisen 
linjan mukaisesti ulkoasiainkansankomissaari puolusti peräänantamat- 
tomasti neuvostohallituksen ja Kominternin erillisyyttä toisistaan, mitä 
muun muassa suomalaisille kommunisteille annettuun koulutukseen 
tuli.39 Sekä politbyroossa että keskuskomiteassa hän oli jo useampaan 
kertaan osoittanut tämän väitteen olevan epäuskottava ja Kominternin 
toiminnan haittaavan valtioiden välisiä suhteita. 

Neuvostoliiton asenne Suomen suhteen alkoi lientyä helmikuussa 
1928 ja palautui normaaliksi maaliskuun aikana. Helmikuun alusta eri 
suomalaiset lähteet vahvistivat valkoemigranttien karkotusten etenevän. 
Boris Bazanovin, Sevtsovin ja Larionovin karkotuksista informoi ulko- 
asiainministeriön nimissä Palin. Sen sijaan von Graevenitzin tulevasta 
karkotuksesta kertoivat etukäteen sekä entinen Moskovan-lähettiläs 
Hackzell että RKP:n vasemmistosiiven edustaja Schauman. Kun tämän 
vielä vahvisti ”salainen tietomme Viipurista”, neuvostolähettiläs saattoi- 
kin jo todeta, että ”monarkistien vastaisen taistelun linjalla on saavutettu 
joitakin tuloksia”. Aleksandrovski piti täysin riittämättöminä niitä toi- 
mia, joihin Suomessa oli ryhdytty terrori-iskuja ja vakoilua tukeneita 
suomalaisia virkamiehiä vastaan. Hän kykeni silti jälleen arvioimaan 
kriittisesti oman maansa linjaa. Suomalaisille omien virkamiesten julki- 
nen rankaiseminen tai heidän lausuntojensa kumoaminen oli arvovalta- 
kysymys, eikä ”kansallinen itserakkaus, jolla on erittäin suuri rooli” salli 


338 Mainio, 2015, 184—185, iskusta Lubjankaan 6.7.1928 ja sen tuntuvammista vaurioista, joita neuvosto- 
lehdistö ei juuri kirjoittanut. Ainakin toisella iskun toteuttajista oli yhteys Suomen yleisesikuntaan. 

339 AVP RF 04/41/258/53540, NKID:in kollegion pöytäkirja 25.1.1928 ja TSitSerin-Artti 25.1.1928, no 62 
erittäin salainen. TSitSerinin ja Artin keskustelujen tiukuudesta (ven. zestkost) myös Rupasov & 
TSistikov, 2001, 84-85, vrt. Korhosen, 1966, 173—174, tulkinta TSitSerinin tekemistä myönnytyksistä 
keskusteluissa. 

heidän tehdä sitä ”suhteissa meidän [venäläisten] kanssamme, jotka 
olimme lähimenneisyyden sortajia”. Tässä hän viittasi aiempaan Voion- 
maan kanssa todennäköisesti tämän ulkoministerikautena käymäänsä 
keskusteluun. Aleksandrovski siis ymmärsi varsin hyvin, että Neuvosto- 
liitto nähtiin Suomessa herkästi myös tsaarin Venäjän perillisenä. Niin- 
pä hän kannatti vakavammin perusteltuja vaatimuksia itsepäisen inttä- 
misen sijaan. Aleksandrovskin mukaan Suomessa oli mahdotonta ajaa 
tiukasti Puron lausunnon kumoamista. Lähettiläs näki myös mahdolli- 
sia riskejä vaatimuksessa saada kattava vastaus terrori-iskuista 25.8.1927 
jätettyyn noottiin. Jos suomalaisten vastaukseen sisältyisi vaatimuksia 
suomalaisille kommunisteille annetun sotilaskoulutuksen lopettami- 
sesta, ”se voisi voimakkaasti sitoa molempia osapuolia”.34* Helmikuun 
puolivälissä Turussa alkoi lähetystön seuraama viiden kommunistin 
oikeudenkäynti. Keskeisenä osana syytteitä oli Leningradissa saatu kou- 
lutus vallankumouspropagandaan ja vakoiluun Suomen armeijassa." 
Alkuvuoden 1928 käännekohta Neuvostoliiton ja Suomen suhteissa 
tapahtui helmikuun ja maaliskuun jälkipuolen välillä. Helmikuun jälki- 
puolella NKID:in kollegio lievensi melko sujuvasti aiempaa kantaansa 
havaiten nyt mahdolliseksi luopua sekä vaatimuksesta Puron lausunnon 
virallisesta kumoamisesta että kirjallisen vastauksen saamisesta noottiin 
valkoemigranttien toimista. Maaliskuun alussa Suomen näkemys Puron 
lausunnon sisällöstä alkoi viimein tavoittaa ulkoasiainkansankomissa- 
riaatin. Suomen Sosialidemokraatista 2.12.1927 Puron puheesta tehdystä 
käännöksestä kävikin nyt ilmi, ettei Puro ollutkaan maininnut neuvosto- 
hallitusta kommunisteihin kohdistettujen vakoilusyytösten yhteydessä. 
Ulkoasiainkansankomissariaatti oli lopulta valmis hyllyttämään asian 
20.3.1928, kun Puolan- ja Baltian-osasto ohjeisti Helsingin-lähetystöä 
siitä, ettei Puron tapauksella tullut kiristää välejä ulkoministeri Procop6- 


340 AVP RF 04/41/258/53540, Aleksandrovski-Stomonjakov 6.2.1928, no 69 salainen. NKID seurasi edel- 
leen toukokuusta heinäkuuhun tietoja keskeisten valkoemigranttien, kuten Bunakovin ja Grigorjevin 
(Larionov) uusista Suomen vierailuista. Bunakovin yhteydet brittitiedusteluun tunnettiin, ja hänen 
uskottiin edelleen käyttävän Suomessa osakeyhtiö Ekonomikia toimintansa kulissina, kts. esim. 
Stomonjakov-Zalkind 10.5.1928, 19.6.1928, 3.7.1928. 

341 Lähetystön kiinnostuksesta Turun SKP -oikeudenkäynteihin, kts. esim. lähetystön lehdistöpohjaiset 
tiedonannot NKID:ille, AVP RF 04/41/258/53540, 15.2.1928, 16.2.1928, 23.2.1928 (tekijää ei mainittu). 
Saarela, 2008, 506-508, SKP:n armeijassa toimineiden organisaattoreiden pidätyksistä 1927—1928. 

hen: ”Tällaisen direktiivin sanelee meidän tämänhetkinen kansainväli- 
nen tilanteemme. Sama pätee myös muihin konflikteihin Suomen kans- 
sa.” Kuten Korhonenkin tuo esiin, Aleksadrovski oli jo kaivannut tämän 
työtään hankaloittaneen kiistan hautaamista.34* 

Neuvostoulkopolitiikan linjanmuutokselle oli kaksi hyvää perustelua. 
Ensiksi kahdenvälisen tason minimitavoitteet oli saavutettu. Näkyvimpiä 
monarkistisia valkoemigrantteja oli karkotettu Suomesta terroritekojen 
seurauksena, kuten Puolakin oli tehnyt jo edellisenä vuonna. Tämä oli 
ollut alkuvuoden diplomaattisen painostuksen tavoite. Toiseksi Neu- 
vostoliiton suhteet perinteiseen liittolaiseen Saksaan alkoivat kärjistyä 
samaan aikaan huomattavasti. Neuvostoliitossa alkoi 10.3.1928 ”tuho- 
laisten ja porvarillisten asiantuntijoiden” vastainen kampanja. Stalin 
lähetti OGPU:lle muistion tarpeellisten sabotaasitunnustusten hankki- 
misesta näytösoikeudenkäyntiä varten vahvistaakseen kannatustaan ja 
edistääkseen omaa teollisuus- ja maatalouspolitiikkaansa. Tässä yhtey- 
dessä Sahtyn hiilikaivoksissa Donbassilla pidätettiin viisi saksalaisen 
AEG-yhtiön insinööriä, minkä seurauksena Saksa katkaisi kauppaneu- 
vottelut 15.3.1928. Politbyroon päätöksen mukaan myös englantilaisia 
asiantuntijoita tuli kuulustella, mutta sitten vapauttaa, mikä osoitti ra- 
jallista varovaisuutta jo valmiiksi hyvin kireissä Iso-Britannia-suhteissa. 
Maaliskuun puolivälissä myös puolalais-liettualainen konflikti kiristyi, 
ja kommunistien asema Latviassa voimistui. Tämä lisäsi huhuja Neu- 
vostoliiton sotilaallisesta puuttumisesta asioihin näissä reunavaltioissa. 

Toukokuun alusta Suomen ja Neuvostoliiton turvallisuuspoliittinen 
perusta saatiin jälleen toimivaksi: Suomen Moskovan-lähettiläs Artti ker- 
toi Suomen ”syvästä toiveesta hyviin suhteisiin suuren itäisen naapu- 
rin kanssa” ja ulkoasiainkomissaari totesi Neuvostoliiton arvostavan, 
että Suomi jättäytyi vuonna 1922 Varsovan sopimuksen ulkopuolelle ja 
toivoi tämä linjan jatkuvan tulevaisuudessakin. 3 Kun suhteet suurval- 
toihin heikentyivät ja huhut sotilaallisesta konfliktista Neuvostoliiton 


342 AVP RF 04/41/258/53540, Aleksadrovski-Stomonjakov 5.3.1928, no 4 erittäin salainen Puron lausun- 
nosta SSd:ssä, NKID:in kollegion pöytäkirja no 33, 19.3.1928, Stomonjakov-Aleksandrovski 20.3.1928, 
no 5747 salainen kansainvälisestä tilanteesta ja Korhonen, 1966, 174, Aleksandrovskista. 

343 Kotkin, 2014, 690-692, Sahtystä ja Rupasov & Täistikov, 2001, 90-91, sotahuhuista. AVP RF 
04/41/258/53540, TSitSerin-Artti 4.5.1928, no 336 erittäin salainen. 

länsirajalla kasvoivat, neuvostoulkopolitiikan kannatti vähentää konflik- 
tien määrää kompromissilla Suomen suunnalla. 


SEPARATISMIA JA EKSPANSIOTA KARJALAAN 
Samalla kun keväällä terroristi- ja vakoiluskandaali oli painumassa mail- 
leen kahdenvälissä suhteissa, Itä-Karjalan merkityksen tarkastelu ajan- 
kohtaistui kahdesta eri syystä. Ensimmäinen oli neuvostonäkökulmasta 
positiivinen. Sen enempää kokoomus kuin edistyskään ei enää aktiivi- 
sesti pitänyt ”Karjalan asiaa ” esillä 344 Neuvosto-Karjalan puolella sen 
johtaja Gylling ei myöskään odottanut väestön välitöntä vallankumousta 
Suomessa, mutta näki Karjalassa harjoitetun kansallisuuspolitiikan väli- 
neenä tulevaisuuden ”Skandinavian sosialistisen työväen liittotasaval- 
lan” edistämiselle. Tämänkin takia nimenomaan suomalaisen kulttuu- 
rin edistäminen Karjalassa olisi tärkeää, ja Gyllingiä olikin vuonna 1927 
huolestuttanut karjalaisen väestön venäläistyminen 34 

Lisäksi Neuvostoliitolla oli tarve löytää vasta-aineistoa Suomen syy- 
töksille SKP:n jäsenille Neuvostoliitossa annetusta sotilaskoulutuksesta 
hakemalla näyttöä karjalaisemigranteille annetusta vastaavasta koulu- 
tuksesta Suomessa. Tässä Karjalan autonomisen sosialistisen tasavallan 
toimeenpanevan komitean puheenjohtaja Santeri Nuortevalla näytti 
olevan omaakin kiinnostusta, kun hän toukokuussa kiinnitti Puolan- 
ja Baltian-osaston huomion asiaan: Nuorteva väitti, että Suomessa on 
Itä-Karjalan emigranteille sekä sotilaskoulu että ”ylempi kansalais- 
koulu”. Osastopäällikkö Stomonjakov kaipasi tähän täydentävää tietoa 
Helsingin-lähetystöltä ja mielellään vahvistusta, vaikka totesikin että 
”ystäviltä” (STPV/SKP) saadun tiedon mukaan Lapualla toiminut so- 
tilaskoulu olisi suljettu jo 1925-1926. Neuvostolehdille näitä tietoja ei 
haluttu välittää, sillä huolena oli juuri vaienneen Itä-Karjala-keskustelun 
herääminen Suomessa.34* 


344 AVP RF 04/41/257/53531, Stomonjakov-Zalkind (asiainhoitaja) 24.4.1928, no 5860, salainen ja 
Zalkind-Stomonjakov 5.5.1928, no 193 salainen, kokoomuksen ja edistyksen Itä-Karjala-kannoista. 

345 Kangaspuro, 2000, 143-146. 

346 Stomonjakov-Zalkind 10.5.1928, no 5904 ja no 5908 erittäin salainen samalta päivältä, karjalais- 
emigranttien koulutuksesta Suomessa. 

Asiainhoitaja Ivan Zalkindin vastaus näihin osaston kysymyksiin oli 
käytännöllisen kriittinen. Hän myönsi karjalaisemigranttien tarkkailun 
päättyneen, kun asia ei ollut enää ajankohtainen. Helsingissä oli Yrjö 
Ruudun, Akateemisen Karjalaseuran (AKS) puheenjohtajan, johtama 
oppikoulu ja Ruudun aktiivisuus ”Karjalan-seikkailussa? muistettiin. 
Zalkind katsoi, että tarkasteltaessa yleisesti toimintaa Itä-Karjalan pako- 
laisten parissa, Nuortevan huomioissa oli perää. Hän listasi julkisten 
tietojen pohjalta viisi heimokansoista (ven. rodstvennie plemena) kiinnos- 
tunutta järjestöä: AKS, Karjalan (kulttuuri)liitto, Itsenäisyyden liitto, In- 
kerin pakolaisten liitto ja Suur-Suomen säätiö. Pansuomalaisten järjes- 
töjen asiaa ajavia opiskelijalehtiä olivat muun muassa Suomen Heimo, 
Vapaa Karjala ja Vapaa Sana. Järjestöjen välillä havaittiin silti eroja, kun 
AKS oli hyökännyt selvästi maltillisemmaksi määriteltyä Itsenäisyyden 
liittoa vastaan. 

Vakavinta huomiota sai Suur-Suomen säätiö, jonka tarkoituksen osal- 
ta viitataan AKS:n sitä koskevaan päätöslauselmaan. Sitä oli tulkinnut 
useampi kirjoittaja, mutta päähuomion sai Ylioppilaslehden ensinume- 
roon kirjoittanut AKS:n jäsen Vilho Helanen. Lähetystön mukaan hän 
totesi, että säätiö eroaa muista maanpuolustusjärjestöistä ”siinä, että 
Suur-Suomen säätiö ottaa huomioon myös sellaisen mahdollisuuden, 
joka ei enää ole suorastaan puolustuksellinen, s.o. saattaa vielä tulla 
aika, jolloin kysymys Suur-Suomen toteuttamisesta voi siirtyä käytän- 
töön”. Vaikka tämä osoitti, että tarkoituksena oli tukea ”separatistisia ja 
kapinaliikkeitä meidän alueellamme”, Zalkind suhtautui melko maltilli- 
sesti heimokansojen opiskeluun suomalaisissa kouluissa. Hän ei näh- 
nyt Uralilla ja Volgalla sijaitsevien heimokansojen opiskelun uhkaavan 
”karjalaisia tovereita”, ja epäili jopa lähetystön joutuvan naurunalaiseksi, 
jos se vaatisi tällaisen kieltämistä. Sen sijaan raja-alueisiin, Itä-Karjalaan 
ja Inkeriin liittyvään propagandaan tulisi puuttua. Riskinä oli se, että 
valituksia ei oteta vakavasti, ”kun nykyisessä poliittisessa tilanteessa 
pansuomalaisilla toimijoilla on omastakin mielestään vähän poliittista 
painoa.” Kesäkuun alussa Puolan- ja Baltian-osasto noteerasi tiedot 
Suur-Suomen säätiöstä mutta ei aikonut ottaa sitä esiin aktiivisesti, jottei 
Itä-Karjalan asema saisi uudestaan näkyvyyttä. 

Suur-Suomen säätiö kelpasi kuitenkin vastavedoksi, jos Suomen vi- 
ranomaiset valittaisivat SKP:n toimista. Sen sijaan ”molemmat naapuri- 
virastot”, poliittinen- ja sotilastiedustelu, saivat tehtäväkseen varmistaa 
Nuortevan tiedot sekä voimistaa Suomen toimien tarkkailua Karjalan 
autonomisessa sosialistisessa tasavallassa. Pääsääntöisesti tämä kahden- 
välinen alue- ja kansallisuuskysymys näytti silti jäävän taka-alalle sekä 
Suomen ulkopolitiikassa että puoluepoliittisella kentällä, ulkoasiainkan- 
sankomissariaatin tyydytykseksi.347 


Hyökkäämättömyyssopimusaloitteen kolmas tuleminen 
”Litvinovin pöytäkirjoina” 


Kevätkesällä 1928 jännitteet Neuvostoliiton ja sen läntisten naapureiden 
suhteissa nousivat esiin toistuvina sotahuhuina molemmin puolin. 
Toukokuun lopulla ulkoministeri Procop6 oli sen verran huolissaan 
Neuvostoliiton mahdollisista sotavalmisteluista, että kaipasi lisätietoja 
sekä lännestä että Puolasta. Sekä ranskalaiset että yleensä huomattavasti 
dramaattisemmin esiintyvät puolalaiset diplomaatit vahvistivat, ettei mi- 
tään hyökkäyksen merkkejä ollut. Puolan ulkoministeri August Zaleskin 
mukaan sotilaalliset valmistelut heijastivat Neuvostoliiton omia pelkoja, 
mikä pitikin paikkansa. Neuvostoliitolla oli toukokuussa ongelmia paitsi 
viljasadon kanssa useilla alueilla, myös puolalaisen ja valkovenäläisen 
separatismin kanssa. Kesäkuussa Stalin puhui Puolan ja talonpoikien 
vastaisen sodan mahdollisuudesta .348 

Tämä suhteiden epävakaus läntisten rajanaapurien kanssa sekä 
huhtikuussa valmisteltu ranskalais-amerikkalainen sodan tuomitseva 
Kelloggin ja Briandin sopimusaloite avasi neuvostoulkopolitiikalle syys- 
kesästä 1928 tilaa uuteen avaukseen reunavaltioiden suhteen. Ensiksi 
Vilnaan liittyvän puolalais-liettualaisen kestokriisin kiristyminen hei- 


347 AVP RF 04/41/257/53531, Zalkind-Stomonjakov 26.5.1928, no 233 salainen, Stomonjakov-Zalkind 
7.6.1928, no 6041. Rupasov & TSistikov, 2001, 89-90, yksityiskohtaisemmin informaatiosta karjalais- 
ja kommunistiemigranttien koulutuksesta. Ennen rauhoittavien tietojen varmistumista politbyroo ehti 
jo vastavetona tukea rahallisesti metsä- ja satamatyöläisten lakkoja Suomessa kesä-heinäkuussa. 

348 Rupasov & Tsistikov, 2001, 90-91, ja Rieber 2015, 113, Stalin Puolasta ja talonpojista. 

näkuun jälkipuolella toimi kimmokkeena. Puolan- ja Baltian-osaston 
päällikkö Stomonjakov joutui matkustamaan 21.7.1928 Liettuaan ker- 
toakseen henkilökohtaisesti maan pääministerille Augustinas Volde- 
marasille, ”ettei Neuvostoliitto salli Liettuan vetää itseään sotilaalliseen 
konfliktiin Puolan kanssa, niin paljon kuin liettualainen osapuoli sitä 
haluaisinkin”. Toiseksi tässä kontekstissa voimistui myös selvä motiivi 
suhteiden parantamiseen Suomen kanssa. Suomen ulkoministeri 
Procop6 oli puheenjohtajana siinä Kansainliiton istunnossa, jossa puola- 
lais-liettualaista kiistaa käsiteltiin. Lisäksi neuvostolähettiläs Riiasta il- 
moitti heinäkuun lopulla Puolan vaikutuksen voimistuneen Latviassa ja 
Puolan suunnittelevan hyökkäystä Neuvostoliittoon. Puolan suunnitel- 
missa Suomelle oli kaavailtu roolia Karjalassa tapahtuvan kapinan orga- 
nisoijana. Kolmanneksi Suomi oli kahdenvälisissä suhteissa osoittanut 
positiivista valmiutta neuvotella Neuvostoliiton kanssa Suomenlahden 
tullivyöhykkeestä, vaikka tämä ei kaikkia ristiriitoja maiden väliltä pois- 
tanutkaan. 349 

Kuten Korhonen tuo esiin, syksyllä 1928 Neuvostoliitolla oli joukko 
laajempiakin ulko- ja sisäpoliittisia ongelmia, joiden ratkaisemiseksi 
ulkopolitiikkaa tuli rauhoittaa. Näitä olivat talouden siirtyminen NEP:in 
jäänteistä suunnitelmatalouteen ja siihen oleellisesti liittyvään maata- 
louden kollektivisointiin, Saksan ja Puolan välien paraneminen, sekä 
suhteiden kiristyminen Kiinaan tai oikeammin sen alueella toimiviin 
sotilaskomentajiin. Politbyroon mukaan neuvostolehdistön kielteinen 
kanta Kellogg-Briand-sopimuksen valmisteluihin heinäkuun lopulla ei 
merkinnyt sitä, ettei Neuvostoliitto olisi valmis osallistumaan itse sopi- 
mukseen, mikä tuli ilmoittaa Saksalle. Itse asiassa Neuvostoliitto oli pyr- 
kinyt mukaan jo kesällä alkuperäisten allekirjoittajamaiden joukkoon 
joihin muun muassa Puola kuului, mutta Yhdysvaltojen vastustus oli 
estänyt tämän. Heti Kellogg-Briand-sopimuksen peruskirjan allekirjoit- 
tamisen jälkeen 27.8.1928 Ranskan lähettiläs kuitenkin tiedusteli Neu- 
vostoliiton halua osallistua, ja vastaus ei jättänyt epäselvyyttä kiinnostuk- 
sesta: Neuvostoliitto ilmoitti valmiudestaan allekirjoittaa jo 31.8.1928. 


349 Rupasov & TSistikov, 2001, 93-94. Toisaalta NKID:in kollegio katsoi, ettei Neuvostoliitto voisi jäädä 
passiiviseksi, jos Puola hyökkäisi Liettuaan. Riiasta raportoi aiempi Helsingin-lähettiläs, Lorents. 

Sopimus tulisi voimaan 16 alkuperäisen osallistujavaltion ratifiointien 
jälkeen. 

Newvostoulkopolitiikalle auennut mahdollisuus edistää hankalasti 
edenneitä hyökkäämättömyyssopimusaloitteitaan toisessa muodossa ei 
jäänyt täysin havaitsematta Suomessa. Flokuun lopulla Suomen päämi- 
nisteri Sunila ilmoitti Yhdysvaltojen lähettiläälle suhtautuvansa Kellogg- 
Briand-sopimukseen periaatteessa myönteisesti ja toivovansa erityisesti, 
että myös ”meidän suurin vaaramme, Venäjä [Newvostoliitto]”, allekir- 
joittaisi sen. Suomen hallitukselle oli silti oleellista, ettei sopimus vai- 
kuttaisi Kansainliiton jäsenten oikeuksiin ja velvollisuuksiin, joihin 
hyökkäyksen kohteen avustaminen ja hyökkääjälle asetetut sanktiot pe- 
rustuivat. Hallitus lupasi esittää sopimuksen ratifiontia ”sopivana aika- 
na”. Ulkoasiainkomissariaatissa Litvinov puolestaan noteerasi ansioksi 
juuri sanktioiden puuttumisen Kellogg-Briand-sopimuksesta, toisin 
kuin Kansainliiton peruskirjasta. Liettuan pääministerin aloitteellisuus 
sopimuksen alueellisesta voimaansaattamisesta kiirehti jälleen Neuvos- 
toliittoa tekemään Puolalle ja Liettualle joulukuun lopussa esityksen al- 
lekirjoittaa erillinen pöytäkirja, joka saattaisi Kellogg-Briand-sopimuk- 
sen voimaan näiden kolmen maan välillä. Kun Puolaa lukuun ottamatta 
muut reunavaltiot eivät olleet vielä allekirjoittaneet saati ratifioineet 
Kellogg-Briand-sopimusta, tämä oli myös keino estää niiden yhteisen 
rintaman muodostuminen, mihin hyökkäämättömyyssopimusneuvot- 
telut olivat edellisinä vuosina kaatuneet. Suomen suunnalla NKID avasi 
alustavat tunnustelut heti vuoden vaihduttua tammikuussa 1929.35° 


PUOLAN JA SUOMEN ROOLIT 

Neuvostoliiton osoittama diplomaattinen ketteryys sai Puolan hanka- 
laan asemaan. Pitsudskin vallan kaapannut hallinto ei halunnut vuosina 
1928-1929 laajentaa veropohjaa suurmaanomistajiin. Puolan budjetista 
noin 40 prosenttia meni puolustukseen, ja talous nojasi amerikkalaisiin 


350 Korhonen, 1966, 184-187, mm. Sunilan kannasta amerikkalaisten lähteiden pohjalta, Rupasov & 
TSistikov, 2001, 96-100, ”Litvinovin pöytäkirjan” taustasta. Liettuan aloitteessa Kellogg-Briand- 
sopimuksen alueelliseen voimaansaattamiseen olisivat sisältyneet myös Saksa ja Latvia. NKID infor- 
moi silti Saksaa, jottei Saksassa syntyisi epäilystä siitä, että Neuvostoliitto takaisi Puolan rajat, joita 
kumpikaan ei pitänyt lopullisina. 

lainoihin. Kun maa oli jo allekirjoittanut Kellogg-Briand-sopimuksen, 
sen oli vaikea perustella amerikkalaisille Litvinovin aloitteen jälkeen 
puolustusmenojensa suuruutta Neuvostoliiton uhalla. Käytännössä Puo- 
lalle ei jäänyt muuta vaihtoehtoa kuin hyväksyä liittyminen Litvinovin 
aloitteeseen Kellogg-Briand-sopimuksen nopeasta voimaansaattamises- 
ta naapurien välillä. Tässä tilanteessa Puolan ulkopolitiikka pyrki heti 
vuoden 1929 alusta tekemään välttämättömyydestä hyveen ja saamaan 
mahdollisimman monta reunavaltiota mukaan prosessiin Neuvostolii- 
ton vaikutusvallan rajoittamiseksi. Saatuaan liittolaisensa Romanian 
mukaan Puola alkoi painostaa myös Baltian maita ja Suomea.’ 

Suomen osalta Kokoomukseen ja Edistyspuolueeseen nojaavan Oska- 
ri Mantereen (ed.) hallituksen muodostaminen joulukuussa 1928 herätti 
ulkoasiainkansankomissariaatissa henkiin jonkin verran vanhoja huolia 
Suomen liittoutumispolitiikasta nimenomaan Baltian maiden ja Puolan 
suuntaan. Puolan- ja Baltian-osaston päällikkö Stomonjakov arvioikin, 
”että vastenmielisyys seikkailupolitiikkaan on vahva Suomen yleisessä 
mielipiteessä ja tämä erityisesti vaikeuttaa Suomen liittymistä neuvosto- 
vastaiseen rintamaan”. Izvestijan tuli kuitenkin arvioida terävästi uutta 
hallitusta. Vastaavasti myös neuvostolähettiläs Aleksandrovski katsoi 
eduskuntaenemmistön olevan ulkopoliittisia seikkaluja vastaan. Hän 
ei silti sulkenut pois mahdollisuutta, että kokoomuksen ja RKP:n tuella 
hallitus voisi edistää vuoden 1922 liittoutumissuunnitelmien kaltaisia 
tavoitteita. Suomen poliittisella johdolla ei ollut aikomustakaan lähteä 
mukaan Puolan aloitteeseen tai antaa maan esiintyä Suomen nimissä. 
Tämä sopi ulkoministeri Procopen Suomen ulkopolitiikan itsenäisyyttä 
tai erillisyyttä korostaneeseen linjaan, jolle tosin oli vain vähän vaihto- 
ehtoja. 

Heti tammikuun alussa NKID:in Puolan- ja Baltian-osasto kiinnitti 
huomiota siihen, että Kellogg-Briand-sopimus oli tullut esiin Procopen 
aloitteesta keskusteluissa Aleksandrovskin kanssa. Se oli kuitenkin mää- 


351 Korhonen, 1966, 190—191. Prazmowska, 2010, 108. Vielä 1920-luvun alussa armeijan osuus Puolan 
budjetista oli ollut 58 prosenttia. 

352 Rupasov & TSistikov, 2001, 101, 104-106. Korhonen, 1966, 188, Procopén linjasta "loistavana eristäy- 
tymisenä.” 

ritelty vain täydennykseksi Kansainliiton Suomea koskeville takuille. 
NKID:in kollegio antoi tehtäväksi selvittää Suomen hallituksen kannan 
Puolalle ja Liettualle tehtyyn aloitteeseen, oletuksena että Suomi tulee 
siihen lopulta liittymään. 

Puolan rooli tuli selkeästi esiin kuun puolivälin jälkeen. Neuvosto- 
liiton lähettiläs katsoi Puolan esityksen Litvinovin aloitteen käsittelystä 
Baltian maiden konferenssissa olevan käytännössä yritys ”Itämeren 
maiden yhteisen rintaman luomiseksi SNTL:ää vastaan”. Procop6 halusi 
Aleksandrovskin mukaan ”luottamuksellisesti” kertoa, että varsinaisen 
Kellogg-Briand-sopimuksen ensisijaisuuden takia ”hän tavallaan hylkäsi 
puolalaisten hänelle tekemän esityksen Suomen välittömästä liittymises- 
tä neuvostoprotokollaan”. Tätä ei tullut missään nimessä pitää Litvinovin 
aloitteen torjumisena. Suomen ulkoministeri tunnusteli myös Neuvosto- 
liiton kantaa laajemman, myös Saksan ja Ruotsin kattavan, Itämeren 
status guon takaavan konferenssin pitämiseen vuoden 1908 esimerkin 
pohjalta. Tätä Aleksandrovski ei pitänyt suoraan kielteisenä, mutta uskoi 
sellaisen kaatuvan niin Saksan kuin Puolankin vastustukseen. Neuvosto- 
näkökulmasta Puola harjoitti jälleen vanhoja syntejään, kokosi jonkin- 
laisen reunavaltioliiton ydintä. Lähettiläs ei luottanut Procopen linjan 
itsenäisyyteen tässä vaiheessa. Aleksandrovski piti mahdollisena Man- 
tereenkin hallituspohjan takia, että välittömästä torjunnasta huolimatta 
Suomi saattaisi myöhemmin siirtyä Puolan linjoille eduskunnan hyväk- 
syttyä Kellogg-Briand-sopimuksen. Tältä pohjin Suomen linja sopimuk- 
sen periaatteellisesta hyväksymisestä mutta ratifioinnin lykkäämisestä 
sopi tässä vaiheessa ulkoasiainkansankomissariaatille.33 

Jos Litvinovin aloitteellisuus ja uudenlainen joustavuus monenkeski- 
sissä neuvotteluissa aiheutti huolta Puolassa, se ei suinkaan mennyt läpi 
Puolan- ja Baltian-osastollakaan kritiikittä ennen kuin tulokset näkyivät. 
Stomonjakov purkautui Neuvostoliiton Puola-politiikan riskeistä melko 
perusteellisesti Helsingin lähettiläs Aleksandrovskille tammikuun lopul- 
la, 24.1.1929. Hän näki Puolan vaikutuksen voimistuneen kaikissa Itä- 


353 AVP RF 04/41/258/53549, Stomonjakov-Aleksandrovski 3.1.1929, no 6516 ja Aleksadrovski- 
Stomonjakov 19.1.1929, no 24 salainen. Myös Korhonen, 1966, 189—190, neuvostoulkopolitiikan 
painopisteestä. 

meren rantamaissa, vaikkakin vähiten Suomessa, joka oli sitonut oman 
ratifiointiprosessinsa käynnistämisen Yhdysvaltojen senaatin 17.1.1929 
suorittamaan ratifiointiin. Yleisemmällä tasolla Stomonjakov pelkäsi, 
”että toimintamme, joka jo jonkin aikaa on kantanut meille runsaita 
hedelmiä, tapahtumien myöhemmässä saatossa voi dialektisesti kääntyä 
meitä vastaan”. Tässä yhteydessä näkyi kiinnostavasti harvinainen ideo- 
logisen kontekstin merkitys ulkopolitiikan arvioinnissa. Kun marxismi 
pohjasi Hegelin filosofiaan, Marx käytti myös Hegelin dialektista teesi- 
antiteesi-synteesi-mallia. Stomonjakov siis pelkäsi, että neuvostoulkopo- 
litiikan tavoite (teesi) kääntyisi puolalaisten reaktion myötä vastakohdak- 
seen (antiteesi). Sen sijaan hän ei tässä vaiheessa luottanut Litvinovin 
kykyyn tuottaa jotain uutta molempien lähtökohdista (synteesi). 

Konkreettisesti pelkona oli se, että Puolan ulkopolitiikka onnistuisi 
Litvinovin aloitetta hyödyntäen kutsumaan koolle laajemman Itä-Eu- 
roopan turvallisuuskonferenssin. Siellä päädyttäisiin heidän johdollaan 
Kellogg-Briand-sopimusta sitovampaan sopimukseen. Puolalaiset ”toi- 
voisivat saavansa revanssin meistä ja asettavansa meidät seinää vasten 
[ven. priperet nas k stenu] vielä suuremmassa määrin kuin mitä me teim- 
me Puolalle ehdotuksellamme [Litvinovin] protokollasta”. Tällöin Neu- 
vostoliiton olisi oman aloitteellisuutensa takia lähes pakko osallistua 
tai kärsiä arvovaltatappio ”koko maailman yleisen mielipiteen edessä”. 
Tämän välttämiseksi Stomonjakov kehotti ”paljastamaan” paitsi Puolan 
ja Romanian sotavalmistelut, myös Ranskan ja muiden länsivaltojen 
yhteydet näihin. 

Vaikka Procopen Itämeri-konferenssissa epäiltiin mahdollista puola- 
laisvaikutusta, lopulta sitä ei pidetty vakavana, vaan enemmän henkilö- 
kohtaiseen kunnianhimoon liittyvänä. Aloite kaatuisi Stomonjakovin 
mukaan joka tapauksessa Saksan vastustukseen: se ei voisi hyväksyä 
vallitsevan tilanteen vakiinnuttamista ja Danzigin ja Memelin jäämistä 
Saksan ulkopuolelle. Saksalaisia tulikin informoida käydystä keskuste- 
lusta. Itämeren rantamaita ei tullut millään tavoin painostaa liittymään 
Kellogg-Briand-sopimukseen tai Litvinovin pöytäkirjaan, sillä se hyödyt- 
täisi vain Puolan rintaman rakentamista. Pelot Puolan roolin kasvusta 
vaikuttivat haihtuvan Helsingistä katsottuna. Neuvostolähettiläs arvioi 
5.2.1929, kahta päivää ennen Litvinovin pöytäkirjojen allekirjoittamista, 

että Puolan esiintyminen Itämeren rantamaiden ”hegemonina ja johtaja- 
na” oli kääntänyt Latvian ja Viron poliittiset piirit sitä vastaan. Vastaavas- 
ti näissä maissa saivat ymmärrystä Liettuan asenne, joka tuki neuvosto- 
aloitetta, ja Suomen asenne, joka vastusti Puolan vaikutusta. 


PROCOPEN VAI ERKON LINJA? 

Toisin kuin aiemmin, Litvinovin ohjailemana neuvostoulkopolitiikka 
oli nyt valmis joustamaan yhteisen allekirjoittamisen vastustamisesta. 
Puola sai muodollisen myönnytyksen, kun 9.2.1929 Moskovassa käy- 
tännössä Neuvostoliiton johdolla Puola, Romania, Latvia ja Viro sopivat 
Kellogg-Briand-sopimuksen välittömästä voimaansaattamisesta. Neu- 
vostojulkisuudessa korostuivat silti pöytäkirjaprosessin kriittiset puolet: 
kuinka se oli osoittanut naapurimaiden neuvostovastaista yhteistyö- 
tä. Litvinovin, tai Moskovan, pöytäkirja sen enempää kuin Kellogg- 
Briand-sopimuskaan eivät myöskään sinänsä estäneet imperialistien 
sotavalmisteluja. Tässä yhteydessä Suomen pidättyvyys sai vielä epä- 
suoraa tunnustusta, mutta jatkossa sitä ei enää pidetty ansiona. Kun 
Suomi jäi ainoaksi pöytäkirjan ulkopuolella olevaksi länsinaapuriksi, 
diplomaattinen paine kohdistui nyt siihen kevään 1929 aikana, ja nootti 
mahdollisuudesta osallistua pöytäkirjaan tuli 26.2.1929. Kevään aika- 
na näkyi kiinnostavasti, ettei neuvostoedustusto tai NKID:in Puolan- ja 
Baltian-osasto ollut täysin selvillä Suomen ulkopolitiikan lähtökohdista 
ja erityisesti Procopen tavoitteista. 

Neuvostolähetystön ja Puolan- ja Baltian-osaston arvioinneissa ko- 
rostuivat maalis-huhtikuussa ulkoministerin ja hallituksen, ja nimen- 
omaan ulkoministerin ja Fdistyspuolueen ”erkkolaisen” siiven erimieli- 
syydet. Helsingin Sanomien päätoimittajan Eljas Erkon näkemykset niin 
Kellogg-Briand-sopimuksesta kuin Litvinovin pöytäkirjasta näyttäytyivät 
maaliskuun alussa erityisen ”järjettöminä”, tai puolalaismielisinä. Ne oli- 


354 AVP RF 04/41/258/53549, Stomonjakov-Aleksandrovski 24.1.1929, no 6594 no 34 salainen. Helsingistä 
Riikaan siirtyneellä Lorentsilla oli vastaavia epäilyjä vielä viikko Litvinovin protokollan allekirjoitta- 
misen jälkeen. AVP RF 04/41/258/53549, Aleksandrovski-Stomonjakov 5.2.1929, no 6644 salainen, 
Puolan tavoitteiden epäonnistumisesta. 

355 Rupasov & TSistikov, 2001, 108, 110, Korhonen, 1966, 192. AVP RF 04/41/258/53549, Litvinov-Artti 
26.2.1929, salainen. 

vat Aleksandrovskin mukaan kuin puolalaisten lehtien Ruljan tai Segodn- 
jan sivuilta: Koko Litvinovin aloite oli muotoiltu siinä tarkoituksessa, että 
Puola torjuu sen, mikä antaisi Neuvostoliitolle tekosyyn sotilaalliseen 
konfliktiin. Sen sijaan Erkon näkemys siitä, että aloitteella oli alkuun 
tarkoitus jakaa Itämeren rantamaita, tuli itse asiassa jo lähemmäs neu- 
vostoulkopolitikan perinteisiä tavoitteita. 

Suomen hallituksen sisällä oli neuvostokäsityksen mukaan ollut yh- 
teenotto ulkoministerin ja edistyspuoluelaisten välillä, jotka olivat kan- 
nattaneet Puolan kokoamaan yhteiseen allekirjoitusrintamaan osallistu- 
mista: ”Procop6 sai vain vaikeuksin pidettyä oman kantansa.” Erkko 
olisi ollut voimakkain yhteisallekirjoittamisen kannattaja, vaikka hänen 
tiedettiinkin olevan hallituksen ulkopuolella. Aleksandrovski noteerasi 
Erkon käyttävän silti toistuvasti ilmaisua ”me” puhuessaan Edistyspuo- 
lueesta. Erkko olisi myös ilmoittanut kääntyneensä Kellogg-Briand-sopi- 
muksenkin vastustajaksi, kun Japani viivytti ratifiointiaan ja olosuhteet 
muuttuivat Yhdysvalloissa. Litvinovin pöytäkirjan suhteen Helsingin 
Sanomat ei aikonut muuttaa näkökulmaansa, ja Erkko uskoi Procopella 
olevan suuria vaikeuksia ”vastata kielteisesti neuvostoaloitteeseen, kun 
Kellogg-Briand-sopimus on ratifioitu”. Suomen sitoutuminen Kellogg- 
Briand-sopimukseen kuitenkin eteni, kun ulkoasiainvaliokunta neuvos- 
totietojen mukaan puolsi sopimuksen ratifiointia 14.3.1929. Procopen 
linja oli Helsingin Sanomien voimakkaan hyökkäyksen kohteena, sillä 
lehdessä ”varovainen tarkkailupolitikka nimetään 'rikokseksi' maata 
[Suomea] ja sen Itämeren rantamaihin kohdistuvia etuja vastaan”. Vaik- 
ka Aleksandrovski toikin esiin, ettei Erkko edusta Edistyspuolueen yleis- 
tä näkemystä, vastavedoksi, siis Procopen linjan tueksi, haluttiin lehdis- 
tökampanja Neuvostoliitossa ja mielellään myös Suomessa. 

Viikkoa myöhemmin NKID:in Puolan- ja Baltian-osasto suhtautui 
mahdollisuuteen Suomen osallistumisesta Litvinovin pöytäkirjaan kan- 
nustavasti mutta pragmaattisesti. Suomen liittyminen pöytäkirjaan olisi 
ilahduttavaa, erityisesti Neuvostoliiton naapurimaana. Stomonjakov ar- 
vioi silti, että enemmistö eduskuntapuolueista olisi liittymistä vastaan, 


356 AVP RF 04/41/258/53549, Aleksandronski-Stomonjakov 9.3.1929, no 65 salainen keskusteluista Erkon 
kanssa, Aleksandrovski-Stomonjakov 14.3.1929, no 57 salainen. 

pois lukien vain SDP ja mahdollisesti RKP. Mielipiteen muokkaamiseksi 
Suomen Sosialidemokraattiin tulisi saada Litvinovin pöytäkirjaan liitty- 
mistä tukeva artikkeli, ja lisäksi asiasta tulisi puhua Schaumanin kans- 
sa, jonka katsottiin voivan vaikuttaa ainakin RKP:n vasemmistosiipeen. 
Heti huhtikuun puolella tilanne parani Neuvostoliiton kannalta, kun 
Baltian maista Liettua allekirjoitti, ja eteläisistä rajanaapureista Turkki 
ilmoitti kiinnostuksestaan Litvinovin pöytäkirjaa kohtaan. Suomen Mos- 
kovan-lähettiläs Artti saikin Litvinovilta jo 2.4.1929 virallisen kutsun 
liittyä allekirjoittaneiden joukkoon johdantona Kellogg-Briand-sopimuk- 
sen soveltamiselle. Ainoastaan Japanin vielä puuttunut ratifiointi esti so- 
pimuksen voimaan saattamisen: ulkoasiainkansankomissariaatissa toi- 
vottiin siis Japanin jatkavan viivyttelyä, Suomen ulkoministeriössä taas 
kiirehtivän, jotta Litvinovin pöytäkirja kävisi tarpeettomaksi. Japanin vii- 
mein ratifioitua Kellogg-Briand-sopimus tuli voimaan Washingtonissa 
24.7.1929.97 

Suomen ulkopolitiikan ja Procopen linjan kannalta mielenkiintoi- 
sesti sekä neuvostolähetystö että ulkoasiainkansankomissariaatti olivat 
vielä huhtikuussa siinä käsityksessä, että Suomen liittymisen Litvinovin 
pöytäkirjaan esti lähinnä sisäpoliittinen vastustus. Puolan- ja Baltian- 
osaston päällikkö Stomonjakov halusi tulkita Procop6n myönteiset 
periaatteelliset kannanotot ”esityksenä meille [NKID:ille] esittää kutsu 
liittymisestä [Litvinovin pöytäkirjaan]”. Myös Aleksandrovskin mukaan 
Suomen ulkoasiainministeri olisi puoltanut liittymistä pöytäkirjaan, ja 
tämä olisi kaatunut lähinnä Mantereen hallituksen vastarintaan ja pre- 
sidentti Relanderin ”elpymiseen”. Saksan edustajat vahvistivat tätä näke- 
mystä. Procopen uskottiin selittäneen näille Suomen kantaa niin, että 
sen oli tarkoitus kantautua neuvostoliittolaisten korviin. Toisin sanoen, 
hän ymmärsi Saksan ja Neuvostoliiton vaihtavan tietoja keskenään. 
Procopen itsenäinen liittoutumattomuuslinja, ”loistava eristäytyminen”, 
lähtikin liittoutumisen ja väljempiinkin vaikutuspiireihin johtavien si- 
toutumisten välttämisestä ylipäänsä, mutta erityisesti suhteissa Neu- 
vostoliittoon ja Puolaan. Procop6 oli jo 9.4.1929 korostanut Moskovan 


357 AVP RF 04/41/258/53549, Stomonjakov-Aleksandrovski 21.3.1929, no 4 salainen, Litvinov-Artti 
2.4.1929. Korhonen, 1966, 192 Litvinovin pöytäkirjan ratifioinnista. 

lähettiläs Artille, ettei Suomen hänen mielestään tulisi liittyä Litvinovin 
pöytäkirjaan. Kanta ei silti ollut täysin ehdoton: jos Kellogg-Briand-sopi- 
muksen ratifiointi olisi lykkäytynyt yli kesän, silloin Suomi olisi lopulta 
ollut valmis liittymään neuvostoaloitteeseen.3$ 

Verrattaessa Erkon ja Procopen kantaa Litvinovin aloitteeseen, mo- 
lemmat suhtautuivat siihen periaatteessa kielteisesti pitäen sitä yritykse- 
nä sitoa Suomi Neuvostoliiton vaikutuspiiriin. Erkko ei vain uskonut 
Procopen pystyvän pitämään linjaansa. Toisin kuin Erkko, Procop6 jo 
asemansa takia pyrki, ja pitkälti onnistui, pitämään neuvostoliittolaiset 
hyvässä uskossa Suomen osallistumisen suhteen. Toisaalta Suomen 
ulkoministeri oli saanut vastentahtoisen presidentinkin myöntymään 
siihen, että ”ääritapauksessa” Suomi olisi voinut osallistua Litvinovin 
pöytäkirjaan välttääkseen Neuvostoliitto-suhteiden heikkenemistä. Huhti- 
kuun lopussa Puolan- ja Baltian-osaston kuva korjaantui SDP:n vasem- 
mistosiipeen kuuluneen puoluesihteeri Karl Harald Wiikin kanssa käy- 
dyn keskustelun pohjalta. Suurvaltojen asenne saattoikin olla sisäpoli- 
tiikkaa merkittävämpi syy neuvostoaloitteen torjumiselle. Iso-Britannian 
vaikutus Suomen ulkopolitiikkaan oli aina neuvostoliittolaisesta näkö- 
kulmasta odotettavaa, mutta ilmeisesti Saksan kielteinen asenne ja sen 
vaikutus Suomen ulkopolitiikkaan ei ollut Puolan- ja Baltian-osaston 
tiedossa.359 Tämä oli osoitus Saksan ja Neuvostoliiton välien etääntymi- 
sestä. 

Suomen ulkopolitiikan analyysin tasoon saattoi vaikuttaa myös lähet- 
tilään vaihdosprosessi. Litvinov esitti Stalinille tarpeen uudelle lähetti- 
läälle maaliskuun alussa, koska Helsingin-lähettilään Aleksandrovskin 
vaimo oli sairastellut. Litvinov nosti ensisijaiseksi ehdokkaaksi Ivan 
Maiskin, jolla hän katsoi olevan ”riittävä ulkoasiainkansankomissariaa- 
tin kokemus”: Maiski oli toiminut NKID:in lehdistöosastolla, lähettilään 


358 Neuvostonäkemykset Procop&n asemasta ja kannasta, AVP RF 04/41/258/53549, Aleksandrovski- 
Stomonjakov 4.4.1929, no 89 salainen Stomonjakov-Aleksandrovski 9.4.1929, no 6866 salainen ja 
Aleksandrovski-Stomonjakov 24.4.1929, no 111 salainen. Korhonen, 1966, 188, Procopen ulkopoliit- 
tisesta linjasta ja Rupasov & TSistikov, 2001, 112, Procopen sähkeestä Artille. 

359 AVP RF 04/41/258/53549, Stomonjakov-Aleksadrovski 30.4.1929 Kartashovin ja Wiikin [Vik] keskuste- 
luista. Korhonen Iso-Britannian ja Saksan vaikutuksesta, 190, 194. Saksan kielteinen asenne pohjasi 
pelkoon Puolan ja Neuvostoliiton välien lämpenemisestä Litvinovin aloitteen seurauksena. 

neuvonantajana Lontoossa ja Tokiossa, tunsi kansainvälistä politiikkaa 
ja taisi englantia, ranskaa ja saksaa. Politbyroon istuntoon maaliskuun 
lopulla Litvinov nosti esiin vielä muutaman vaihtoehdon muun muassa 
Ankaran-, Teheranin- ja Prahan-edustustoista. Prahassa työskennelleen 
Fjodor Raskolnikovin haittana nähtiin se, että häntä ei aiemman vallan- 
kumouksellisen toimintansa takia ehkä hyväksyttäisi Suomessa.3** Huhti- 
kuun lopulla Suomen asiainhoitaja Eino Westerlund viimein ilmoitti 
NKID:ille Maiskin hyväksymisestä Neuvostoliiton edustajaksi Suomeen. 
Samassa yhteydessä suomalainen nationalismi nousi yllättävän suora- 
sukaisesti esiin argumenttina Puolan ulkopolitiikan rajalliselle kanna- 
tukselle Suomessa. Westerlundin mukaan kyse ei ollut vain maan ar- 
vaamattomuudesta, vaan siitä, että ”— — Puola ei voi olla meillä suosittu 
ennen kaikkea slaavilaisena valtiona” ja että ”slaaveja vastaan Suomessa 
on vuosisatainen antipatia, josta on erittäin vaikea päästä eroon”. Puo- 
lan- ja Baltian-osaston päälliköltä ei suinkaan jäänyt huomaamatta, että 
tähän sisältyivät myös Suomen suhteet Neuvostoliittoon. Stomonjakov 
kehotti varsin asiallisesti pyrkimään antipatiasta eroon, sillä suomalaiset 
”eivät voi tuhota naapuruutta venäläisten kanssa ja rauhan rikkominen 
tuskin on Suomen etujen mukaista”.3*" 

Toukokuun puolivälin jälkeen ulkoasiainkansankomissariaatti käy- 
tännössä tunnusti Suomen liittymisen Litvinovin pöytäkirjaan olevan 
epätodennäköistä. Stalin oli politbyroossa kiinnittänyt huhti-toukokuun 
vaihteessa huomiota Suomen liittämiseen Moskovan eli Litvinovin 
pöytäkirjaan. Tämä tapahtui Liettua-suhteiden käsittelyn yhteydessä, jot- 
ka olivat olleet jo edellisenä syksynä merkittävä kimmoke koko aloitteel- 
le osana Locarnon vastastrategiaa. Puolan- ja Baltian-osaston päällikkö 
Stomonjakov raportoi nyt Suomen suhteiden tiivistämiseen kehottaneel- 
le ”kunnioitetulle toverille”, mistä tulosten niukkuus johtui. Vähemmän 
yllättävästi ulkoasiainkansankomissariaatti oli mielestään kohdistanut 
Suomeen ”riittävää aktiivisuutta”. Pääsyitä kielteiseen tulokseen olivat 
olleet ”meille vihamielisten piirien”, nimenomaan Edistyspuolueen vai- 


360 AVP RF 04/41/258/53547, Litvinov-Stalin 2.3.1929, salainen no 1/3152 ja Litvinov-Stalin 27.3.1929, 
salainen 1/3224. 
361 AVP RF 04/41/258/53545, Stomonjakov-Westerlund 27.4.1929, salainen no 2. 

kutus hallituksessa, sekä ulkopolitiikan osalta skandinaavinen suuntaus. 
Tämä ylipäätään Suomen Itä-Eurooppaan yhdistäviä sitoumuksia vastus- 
tanut suuntaus oli osoittautunut ”Puolan ahdistelua” ja sen näkemyksiä 
tukevia ryhmiä voimakkaammaksi, mutta myös neuvostoaloitteelle hai- 
talliseksi. Suomen lähettiläs Artti oli kuitenkin vahvistanut aiemmin 
toukokuussa Suomen liittyvän Litvinovin pöytäkirjaan, ”jos ja kun se käy 
välttämättömäksi”, eli jos Japani ei ratifioisi Kellogg-Briand-sopimusta 
elokuun alkuun mennessä. Optimistisessa hengessä raporttinsa päättä- 
nyt Stomonjakov oletti, että näin kävisi. 

Stomonjakovin optimismi ei kuitenkaan kostautunut suuremmin, 
kun Neuvostoliitolle huomattavasti oleellisemmissa Iso-Britannia-suh- 
teissa tapahtui selkeä positiivinen käänne Labourin voitettua vaalit 
31.5.1929. Neuvostoliitto oli pohjustanut vaalikampanjaa esittämällä 
brittiläiselle talousvaltuuskunnalle aiemmin keväällä, että diplomaatti- 
ja kauppasuhteiden palautuessa Neuvostoliitto voisi kohdistaa laajoja 
tilauksia Iso-Britannian teollisuudelle. Nyt Neuvostoliiton perinteinen 
läntinen uhkakuva Itämerellä lieveni, vaikka diplomaatti- ja kauppasuh- 
teet maiden välillä palautuivat huolellisten neuvottelujen jälkeen vasta 
marraskuussa. 3? 


Komintern, lama ja Inkeri 


Kesästä 1929 niin Neuvostoliiton kuin Suomen sisä- ja ulkopolitiikan 
ideologiset ulottuvuudet alkoivat vahvistua. Neuvostoliiton osalta tätä 
ilmensi Kominternin jo vuodesta 1926 voimistunut, osin Kiinan sisällis- 
sotaan liittynyt tulkinta kapitalismin vakiintumisen päättymisestä. Kapi- 
talismin kriisin katsottiin saavuttaneen kesällä 1928 uuden, kolmannen 
vaiheen, jolloin siirryttiin imperialististen maiden välisten ja Neuvosto- 
liittoa vastaan käytyjen sotien, vapautussotien ja luokkataistelujen kau- 
teen. Kesällä 1929, jo ennen syksyllä puhjennutta maailmanlaajuista 
lamaa, Kominternin toimeenpaneva komitea näki uuden vallankumouk- 


362 AVP RF 04/41/258/53549, Stomonjakov-Stalin 18.5.1929, no 7064 salainen. Korhonen, 1966, 194. 

sellisen kauden käynnistyneen keskeisissä kapitalistimaissa ja siirto- 
maissa.% Vastakkainasettelua työväenliikkeen sisällä korosti voimak- 
kaasti sosiaalidemokratian määrittely kapitalismin ja sen epätoivoisena 
muotona pidetyn fasismin tukijaksi ”sosiaalifasismia”. Stalinin lisäykse- 
nä päätöslauselmaan tuli juuri vasemmistososiaalidemokratian nimeä- 
minen vaarallisimmaksi vastustajaksi. Neuvostoliiton teollistamisoh- 
jelman kannalta hyödyllisesti Kominterninissa työskennellyt Kuusinen 
totesi tehtaiden ratkaisevan seuraavan sodan ja sisällissodan tuloksen. 

Teollistamisen sotilaallinen puoli korostui samaan aikaan myös polit- 
byroossa heinäkuun puolivälissä 1929. Ensimmäiseksi kaikki Neuvosto- 
liiton läntiset rajanaapurit, Suomi mukaan lukien, määriteltiin todennä- 
köisiksi vihollisiksi, mikä edellytti sotilaallisen pariteetin saavuttamista 
näiden yhteenlaskettujen voimien kanssa. Samalla korostettiin sotateol- 
lisuuden kehittämistä. Toiseksi sotateollisuuden heikkoutena nähtiin 
sen riippuvuus tsaarinaikaisista asiantuntijoista, joita epäiltiin sabotaa- 
sista 3%4 

Suomalaisen kommunismin näkökulmasta SKP:n johto Moskovassa 
ennakoi jo keväällä 1929 Kominternin moitteita ”oikeistovaarasta” 
STPV:n toiminnassa Suomessa. Tämä ilmeni muun muassa legalismi- 
na, pelkona ilmaista vallankumouksellisia tavoitteita ja kyvyttömyytenä 
ymmärtää sosiaalidemokratian vastaista taistelua. Vaikka STPV:n sisällä 
muodostui jakoa oikeaoppisiin ja maltillisiin, erityisesti nuorisojärjestö 
tuki Komintern-painotteista linjaa ja osoitti valmiutta niin sosiaalidemo- 
kraattien kuin porvarienkin haastamiseen kesällä ja syksyllä 1929. Vas- 
taavasti porvarillisella puolella kevät 1929 oli merkittävä käännekohta. 
Jo ”vapaussodan” kymmenvuotispäivä vuonna 1928 voimisti oikeiston 
aktiivisuutta, vaikka muun muassa Vapaussodan Rintamamiesten Liitto 
saatiinkin perustettua vasta toukokuussa 1929. Kokoomus vaati kom- 
munistien toiminnan kieltämistä lailla vasta kesän 1929 eduskunta- 
vaaleissa, mutta Suomen poliittinen johto oli ollut tämän valmistelussa 
aktiivinen jo huhtikuusta, jolloin presidentti Relander, Etsivän keskus- 
poliisin päällikkö Esko Riekki sekä hallituksen sisä- ja oikeusministerit 


363 Saarela, 2008, 735. 
364 Kotkin, 2017, 19—21. 

aloittivat keskustelut ”kommunistisen kiihotuksen” kieltämiseksi. Kun 
senhetkisen lainsäädännön keinot havaittiin rajallisiksi, nähtiin tarve 
säätää niin kutsutut kommunistilait.3%5 

Tämä sisäpoliittinen radikalisoituminen voimisti jännitteitä Neuvos- 
toliiton ja Suomen suhteissa seuraavan vuoden kuluessa, vaikka neu- 
vostoulkopolitiikalla oli motivaatiota laajempien huolien ja tavoitteiden 
takia rajoittaa jännitteiden purkauksia. Tämä perustui paitsi pakkokol- 
lektivisoinnin aiheuttamaan vastarintaan ja elintarvikepulaan, myös pit- 
käaikaisen Saksa-suhteen heikentymiseen. Vaikka Saksa ei ollut suora- 
nainen uhka, se nähtiin nyt, paljolti jo Litvinovin vuoden 1927 kannan 
mukaan, osana kapitalistista leiriä. Neuvostoliiton turvallisuuspolitiikka 
ei voinut perustua siihen, vaikka molempia hyödyttänyt sotateollinen yh- 
teistyö jatkui edelleen. Syksyn 1929 aikana akuutti uhka Neuvostoliiton 
eduille muodostui Mantsuriassa, ei kuitenkaan vielä Japanin toimista, 
vaan Kiinan sisällissodan käänteistä. 356 Tässä kehyksessä neuvostoulko- 
politiikka arvioi niin heimopoliittisia kannanottoja, hallituksen vaihtu- 
mista ja Ruotsi-suhdetta kuin inkeriläisten kohtelua Neuvostoliitossa ja 
STPV:n kohtelua Suomessa. 


KARJALA JA MANTSURIA: JÄNNITTEET NEUVOSTOLIITON RAJOILLA 

Neuvostoliiton ja Suomen välisten suhteiden käytännön tasolla oli kesäl- 
lä havaittavissa vielä pieniä liennytyseleitä, kun Suomi odotti Kellogg- 
Briand-sopimuksen ratifiointia, ja Neuvostoliitto vielä toivoi sen lykkään- 
tymistä ja Suomen osallistumista Litvinovin pöytäkirjaan 9 Jännitteet 
alkoivat voimistua Neuvostoliiton rajoilla heinä-elokuussa. Suomen 
osalta tämä näkyi pansuomalaisten, Suur-Suomeen tähdänneiden hei- 
mosotien muistojuhlassa lähellä rajaa Terijoella. Juhlaan osallistuneiden 
everstien Erik Heinrichsin ja Paavo Talvelan puheet olivat käsitelleet näi- 
tä teemoja. Talvela oli tuoreen neuvostolähettilään Ivan Maiskin mukaan 
sanonut Suomen rajojen siirtyvän pian sinne ”minne luonto ne asetti”. 


365 Saarela, 2008, 736—737, 762—764. 

366 Korhonen, 1966, 200. 

367 Suomalaisen seurakunnan asemasta Leningradissa, arkistoyhteistyöstä ja mordvan kielen tutkimuk- 
sesta esim. AVP RF 04/41/258/53545, Stomonjakov-Artti 10.5.1929, 1.6.1929 ja 11.7.1929. 

Lähettiläs kaipasi tästä täsmennystä ulkoministeri Procopelta elokuussa. 
Asia tuli esiin myös Moskovassa Suomen lähettilään Artin ja NKID:in 
Puolan- ja Baltian-osaston päällikön Stomonjakovin keskusteluissa. 

Karjalan raja ei kuitenkaan ollut neuvostonäkökulmasta ainoa tai 
suurin ongelma. Kiinassa kommunisteja Shanghain joukkomurhilla 
1927 heikentänyt Neuvostoliiton entinen liittolainen TSiang Kai-$ek oli 
nyt yhdistänyt suurimman osan maata lukuun ottamatta MantSuriaa. 
Sitä hallitsi paikallinen ”sotaherra” osin Japanin tuella. Tämän avus- 
tuksella TSiang pyrki elokuun alusta karkottamaan neuvostoliittolaiset 
Mantsuriasta niin kutsutulta Kaukoidän rautatieltä, jota nämä hallinnoi- 
vat ekstraterritoriaalioikeuksin keisarillisen Venäjän perintönä. MantSu- 
rialaiset joukot vangitsivat rautatien venäläisen henkilökunnan ja ratsasi- 
vat konsulaatin syyttäen sitä kommunistipropagandan levittämisestä. 358 
Suomen lähettiläs Moskovassa ei pitänyt neuvostoliittolais-kiinalaista 
välikohtausta vielä elokuun ensimmäisellä viikolla kovin vakavana, vaan 
katsoi molempien osapuolien olevan ”rauhaa rakastavia”. Stomonjakov 
sen sijaan näki välikohtauksessa mukana olleiden valkoisten venäläisten 
osastojen pyrkivän kiinalais-venäläisen ja laajemmankin sodan provosoi- 
miseen välineenä neuvostovallan kaatamiseksi. Stomonjakovin mukaan 
Artti oli huomauttanut hymyillen, ”että vaara ei ole kuitenkaan kovin 
suuri, jos vain 16 valkokaartilaista on saatu kiinni ja ammuttu”. Sen 
sijaan Artti oli huolestuneempi Moskovassa vakoilusta teloitettavaksi 
tuomitusta Sven Fabritiuksesta, jonka tuomioista oli joutunut lukemaan 
Vetsernaja Moskvasta (suom. Ilta-Moskova). Stomonjakovin mukaa NKID 
ilmoittaa ulkomaiden kansalaisten tuomioista, jos ne ovat sen tiedossa, 
mutta oikeusviranomaisilla ei ole velvollisuutta informoida heitä, mistä 
poikkeuksena on Saksan kanssa tehty sopimus. Hän lupasi kuitenkin 
palata asiaan. 

Viikkoa myöhemmin Artti otti nyt omasta aloitteestaan esiin suo- 
malaisten sotilaiden rajalausunnot, joista Neuvostoliitto oli jo jättänyt 
protestin. Stomonjakovin mukaan Artti oli suhtautunut niihin varsin 
vakavasti. Hän oli henkilökohtaisesti tuominnut nämä lausunnot ja il- 


368 Kotkin, 2017, 30. 

moittanut tekevänsä ”jopa henkisen harakirin [ven. duhovnoi harakiri], 
jos tällaiset välikohtaukset eivät lopu”. Heinrichsin ja Talvelan lisäksi 
rajavartioston kapteenin L. E. Schroederin lausunnot olivat neuvosto- 
liittolaisten kritiikin kohteena, sillä hänen tulisi viranomaisena hoitaa 
välikohtauksia ja konflikteja rajalla.3*9 Neuvostoliiton rajahuolet olikin 
syytä ottaa vakavammin elokuun edetessä, sillä se vastasi Mantsurian 
välikohtaukseen pidättämällä kiinalaiset kauppiaat ja katkaisemalla dip- 
lomaattisuhteet 16. elokuuta. Tämän jälkeen Stalin alkoi selvittää erityi- 
sesti lähimmän suurvallan Japanin asennetta konfliktiin ja valmistautua 
myös sotilaallisiin toimiin. 


HALLITUKSEN SISÄ- JA ULKOPOLIITTISEN LINJAN 
KARTOITTAMINEN 

Mitä enemmän neuvostojohdossa odotettiin konfliktia Neuvostoliiton 
rajoilla nimenomaan Kaukoidässä, sitä tarpeellisempaa todennäköisesti 
oli arvioida läntisten rajanaapurien, mukaan lukien Suomen ulkopoli- 
tiikkaan vaikuttavia tekijöitä. Tavanomaisia ulkoministerin kanssa 
käytyjä keskusteluja laajennettiin nyt kattavilla yhteydenotoilla Suomen 
poliittisen kenttään, kommunisteista kokoomukseen. Tämä vaikuttai- 
si mahdolliselta motiivilta uuden Helsingin lähettilään, Maiskin syys- 
kuusta marraskuulle käymälle keskustelukierrokselle, sillä aiemmista 
lähettilään vaihdoksista ei ollut seurannut vastaavanlaista suomalaisen 
poliittisen kentän kattavaa kartoitusta. Vain Karjalan kapinan yhteydessä 
19211922 suomalaista puoluekenttää analysoitiin perusteellisemmin. 
Neuvostoliiton lähettilään pääteemoja olivat uuden Kallion hallituksen 
ulkopolitikka, erityisesti Ruotsi- ja Puola-suhteet, valmistelut kom- 
munistien toiminnan kieltämiseksi, kommunistien ja sosiaalidemo- 
kraattien jaot nimenomaan ammattiyhdistysliikkeessä ja kauppamah- 
dollisuudet viisivuotissuunnitelman ja alkavan laman puitteissa. Yhdes- 
tätoista keskustelukumppanista viisi kuului sosiaalidemokraattien eri 


369 AVP RF 04/41/258/53545, Stomojakov-Artti 6.8.1929, no 1794, salainen, ja Stomonjakov-Artti 
12.8.1929, no 1794, salainen. 
370 Kotkin, 2017, 30. 

ryhmittymiin, ja Suomen Pankin johtaja Risto Ryti oli ainoa, jonka kans- 
sa keskusteltiin kahdesti. 

Eduskuntavaalien jälkeen muodostetun Kallion hallituksen linja, 
sisä- tai ulkopolitiikan osalta, oli yhdistävä teema kaikissa sosiaalidemo- 
kraattien, Wiikin, Voionmaan, Helon, Tannerin ja Väinö Huplin kanssa 
käydyissä keskusteluissa, samoin kuin STPV:n Eino Pekkalan kanssa. 
Kaikissa nousi esiin Neuvostoliiton lähettilään kiinnostus kommunis- 
tien toimintaa kieltävän lainsäädännön valmisteluun ja hyväksymis- 
mahdollisuuksiin. Syyskuun alussa Wiik kertoi, että SDP vastustaisi 
lakiesitystä ja vaatisi eduskunnan hajottamista, mutta hän ei vastannut 
siihen mitä puolue tekisi, jos eduskuntaa ei hajotettaisi. Maiski totesi 
kommunistien kohtelun Suomessa olevan maan sisäinen asia. Sisäinen 
asia kuitenkin huolestutti, kun sillä saattoi olla tuntuvia ulkopoliittisia 
seurauksia: 


Tiedämme erinomaisen hyvin, kuinka sentapaiset asiat hoidetaan. 
Kyhätään jonkinlainen kommunistinen salaliitto, aloitetaan epä- 
toivoinen kampanja lehdistössä, parlamentissa ja [julkisissa] ko- 
koontumisissa, ja — mikä on erityisen tärkeää — tämän agitaation 
avulla sen harjoittajat alkavat kärventää myös SNTL:ää, neuvosto- 
hallitusta. 


Maiskin arvio pohjasi todennäköisesti kesän suomalaisen keskustelun 
seuraamiseen, ja aikaisemman Sunilan hallituksena aikana tehtyihin 
kommunistipidätyksiin. Lisäksi Lontoon kokemuksen pohjalta hän oli 
nähnyt ”kommunisti ja Komintern -kortin” hyödyntämisen Iso-Britan- 
nian vaaleissa 1926. Wiikin näkemyksen mukaan RKP:n kanta kom- 
munistien kieltämisen osalta oli jakautunut, kun se oli sekä ”suurporva- 
riston että kielivähemmistön puolue”. Entisen ulkoministerin, Väinö 
Voionmaan, Maiski tapasi syyskuun lopussa tämän kotona, joka muis- 
tutti ”mukiinmenevästi [ven. srednei ruki] venäläisen intelligentin asun- 
toa ennen vuotta 1925”. Voionmaa katsoi Kallion hallituksen aseman 
muuttuneen epäselvemmäksi lehdistön vapautta rajoittavan lakiesityk- 


371 AVP RF 04/41/258/53545, Maiski-Wiik 9.9.1929, no 1834 salainen. 

sen jälkeen, jota hän piti ”ensimmäisenä askelena kommunistien vas- 
taisen hyökkäyksen tiellä”. Esityksen läpimeno ei ollut itsestäänselvää, 
ja sen torjuminen voisi johtaa hallituksen eroon tai eduskunnan hajot- 
tamiseen. Vastauksena Maiskin kysymykseen Voionmaa ei silti uskonut 
Kallion tästä syystä jättävän asiaa kesken, sillä tämä oli ”erittäin periaat- 
teellinen ja itsepäinen ihminen”. 

Ulkopolitiikan johdon osalta Voionmaa totesi Kallion hallituksen 
mahdollisen kaatumisen merkitsevän myös Procopen lähtöä. Voionmaa 
piti Procopea lehdistölain puolustajana. Hän korosti Maiskille muu- 
tenkin tämän ”erittäin taantumuksellista” roolia sisäpolitiikassa, myös 
eduskunnan hajottamisen kannattajana edellisenä kesänä. Neuvosto- 
näkökulmasta todennäköisesti vähemmän ilahduttavasti Voionmaa 
harmitteli Kansainliiton ja Skandinavian maiden puuttuvaa halua ta- 
loudelliseen tukeen hyökkäyksen kohteeksi joutuneelle maalle. Maiskin 
kysyttyä nimenomaan Suomen suhteesta Ruotsiin, Voionmaan vastaus 
oli kuitenkin rauhoittava. Lähentymistä ei ollut odotettavissa, Ruotsin 
puolueettomuuspolitiikan ja kielikiistan takia Suomessa. Kallion hallitus 
ei suomalaissuuntauksen edustajana myöskään voi olla aloitteellinen si- 
säpoliittisista syistä. Toisekseen: ”Agraarit eivät rakasta ulkopolitiikkaa ja 
harjoittavat sitä huonosti. He ovat sisäpoliittinen puolue par excellance.” 
Samalta pohjalta Voionmaa vastasi Maiskille, ettei tarvitse huolehtia Kal- 
lion hallituksen harjoittavan ”eteläistä suuntatumista”, reunavaltiopoli- 
tiikkaa.?? 

Kallion hallituksen lehdistölakialoite oli sivusisältönä myös keskuste- 
luissa, jotka Maiski kävi lokakuun alussa Johan Helon kanssa, joka kuu- 
lui SDP:n vasemmistosiipeen ja oli Tannerin hallituksen työministeri. 
Helo ei pitänyt lehdistölakiesitystä kovin merkittävänä hallitukselle, eikä 
uskonut sen eroavan, vaikka esitys torjuttaisiin. Helo huomautti, Mais- 
kin mielestä kyynisesti, tämän johtuvan siitä, että ”jokainen ministeri 
haluaa olla ministeri mahdollisimman pitkään”, ja että Suomen hallituk- 
set kaatuvat yleensä budjettiin loppuvuodesta. Tästä Helolla olikin koke- 
musta sosiaalidemokraattien vähemmistöhallituksen osalta. Toisin kuin 


372 AVP RF 04/41/258/53545, Maiski-Voionmaa 28.9.1929, no 1921 salainen. 

Voionmaasta, Helosta Procopen sisäpoliittinen rooli ei ollut merkittävä, 
ja tämän yhteydet RKP:hen olivat katkenneet. Hänen käsityksensä mu- 
kaan Procop6 pyrki ”ammattimaiseksi ulkoministeriksi”, tai mahdolli- 
sesti lähettilääksi Lontooseen.?' 

Suomalaisen ammattiyhdistyliikkeen tila ja vasemmiston asema nou- 
sivat esiin muutamaa päivää myöhemmin, kun STPV:n kansanedustaja 
ja ulkoasiainvaliokunnan jäsen Fino Pekkala tuli tapaamaan Maiskia. 
Pekkala ei uskonut sosiaalidemokraattien saavan suurta menetystä am- 
mattiyhdistysliikkeen hajottamisessa, sillä keskusjärjestö SAJ:n touko- 
kuun kokouksessa näillä oli vain neljäsosa äänistä, eikä tämäkään osuus 
ollut mitenkään horjumatta heidän tukenaan. Kominternin tiukan ”so- 
siaalifasismilinjan” vastaisesti Pekkala ei pitänyt suomalaisen työväen- 
liikkeen sisäisiä erimielisyyksi ”syvinä tai kovin vakavina”, mutta Köö- 
penhaminan ammattiyhdistyssopimuksen ratifiointi oli hänestä kes- 
keinen kysymys. Vastauksena Maiskin tiedusteluun johtavista sosiaali- 
demokraateista, Pekkala nosti esiin Wiikin ja Huplin. Tanner oli hänestä 
liian oikealla, eikä kovin vaikutusvaltainen. Voionmaan ulkopoliittista 
osaamista arvostettiin, mutta hän ei ollut aktiivinen puolueen johdossa. 
Maiskin kysyessä eikö hallitus pyrkisi sulkemaan sellaisia liittoja, joista 
sosiaalidemokraatit olivat lähteneet, Pekkala oli epäilevällä kannalla. 
Hän ei myöskään uskonut kommunistien karkottamiseen eduskunnas- 
ta: Kallion aiemmat vuoden 1923 kokemukset osoittivat, ettei se ollut 
helppoa, ”ja tuskinpa Kallion hallitus ilman jotain painavaa syytä haluai- 
si toistaa epäonnistunutta askeltaan”. 

Lehdistölain Pekkala näki, kuten Voionmaakin, koepallona. Hän ei 
silti uskonut esityksen hyväksymiseen tai siihen, että hallitus tekisi siitä 
luottamuskysymyksen. Ulkopolitiikan puolella Maiskia kiinnosti Mos- 
kovan-suurlähettiläs Artin asema. Tämä oli Pekkalan mukaan joutunut 
ulkoasiainvaliokunnassa ankaran kritiikin kohteeksi sen jälkeen, kun 
suomalaisia vakoojia oli teloitettu Moskovassa.3% 


373 AVP RF 04/41/258/53545, Maiski-Helo, 1.10.1929, no 1925 salainen. Varsinaisen syynä tapaamiselle 
oli neuvostoliittolaisen jahdin Metallistin ja suomalaisen aluksen Astridin törmäyksestä seurannut 
oikeudenkäynti, jossa Helo toimi Neuvostoliiton kaupallisen edustuston lakimiehenä. 

374 AVPRF 04/41/258/53545, Maiski-Pekkala (ven. Pekkola) 5.10.1929, no 1924 salainen. 

Suomen kansainvälisiä suhteita käsiteltiin laajemmin neuvostolähet- 
tilään keskusteluissa RKP:n kansanedustajan ja Helsingin yliopiston kir- 
jaston johtajan Schaumanin kanssa. Maiski ei silti ollut erityisen vaikut- 
tunut tästä jo Tsernyhin aikana muodostuneesta lähetystön kontaktista. 
Iso-Britannian Schauman ei uskonut olevan kovin aktiivinen Itämeren 
rantamaissa [ven. k Pribaltike] ja uskoi diplomaattisuhteiden palautu- 
misen Iso-Britannian kanssa vähentävän Neuvostoliiton huolia. Tästä 
Maiski oli osin eri mieltä. Maiskia kiinnosti ruotsalaisen pääoman roo- 
li sekä Suomen ja Ruotsin mahdollinen sotilaallinen yhteistyö, alkaen 
ruotsalaisten upseerien vierailuista Suomessa, molemminpuolisista lai- 
vastovierailuista ja ruotsalaisen kenraalin Henri Leopold de Champsin 
haastattelusta. Kuten aiemminkaan, Schaumanilla ei ollut tarjota yksi- 
tyiskohtaisia tietoja. Yleisemmin hän uskoi yhteyksien liittyvän siihen, 
että Ruotsin konservatiivihallituksella oli tarve perustella armeijan laa- 
jentamista sekä hakea Ruotsin aseteollisuudelle markkinoita Itämeren 
rantamaista. Tällä ei Schaumanista ollut vakavia seurauksia, eikä se 
muuttaisi Kallion hallituksen ulkopolitiikkaa. Sen sijaan suomalaisten 
vakoojien teloittaminen oli vaikuttanut haitallisesti suhteisiin. Asian 
korjaamiseksi hän suositteli kulttuurisuhteiden vahvistamista. Maiski 
lupasi merkitä tämän tiedoksi, mutta harmitteli suomalaisen lehdistön 
yksinomaan negatiivista sävyä suhteessa Neuvostoliittoon. Mediavai- 
kuttamiseen palattiin vielä. 


TALOUSKRIISI JA MEDIAVAIKUTTAMINEN 

Suomen sisä- ja ulkopolitiikan ohella alkava lama korostui neuvosto- 
lähettilään keskusteluissa kolmen sosiaalidemokraattisen vaikuttajan, 
Tannerin, Väinö Huplin ja Anton Huotarin, samoin kuin porvarillisten 
talousvaikuttajien, Paasikiven ja Rytin, kanssa lokakuun puolivälistä 
marraskuuhun. Kansainvälinen Osuustoimintaliitto Alianssi, jonka pu- 
heenjohtajana Tanner oli käynyt Lontoossa, toimi kehyksenä Iso-Bri- 
tannia-suhteen tarkastelulle. Huolimatta neuvotteluista diplomaattisuh- 


375 AVP RF 04/41/258/53545, Maiski-Schauman 10.10.1929, no 1924, salainen. Schauman ”suositteli it- 
seään luettelemalla sukunsa ansioita: Hufvudstadsbladetin vastaava toimittaja, Bobrikovin murhaajan 
suku, sodan aiheuttamat kärsimykset suvulle”. 

teiden palautumiseksi Neuvostoliiton ja Iso-Britannian välille, Maiski 
arvosteli Labour-hallitusta asevarustelusta. Työttömyyttä Iso-Britanniassa 
ja Neuvostoliitossa herrat kommentoivat pisteliäästi puolin ja toisin. 
Suomen osalta Tanner luonnehti Kallion hallituksen asemaa vahvaksi 
siksi, ettei kukaan muu halunnut hallitusvastuuseen. Tannerkin uskoi, 
ettei Kallion hallitus tee lehdistölaista luottamuskysymystä. Suomen ul- 
kopolitiikan osalta vahvistui aiemminkin kuultu viesti: ”Ulkopolitiikan 
alueella Kallion hallitus ei lupaa mitään uutta suhteessa aiempaan yli- 
päänsä, sekä ei erityisesti suhteessa SNTL:ään.” 

Suomessa alkavasta talouskriisistä Tanner ajatteli huomattavan libera- 
listisesti: ”petolliset ja mädät yritykset romahtavat, jättäen jäljelle vain 
ne, jotka varsinaisesti seisovat omilla jaloillaan.” Kun Tannerin kriittinen 
näkemys Neuvostoliiton pakkokollektivisoinnista nojasi neuvostolehdis- 
töön, maakuvan parantamiseksi Maiskin täytyi korostaa itsekritiikin 
”oikeaa tulkintaa”. Tämän lisäksi hän lupasi lähettää ”SNTL:n sisäistä 
tilannetta” luonnehtivaa materiaalia kuvan korjaamiseksi. Sen sijaan 
Maiskin huomautus Wuolijoen perustamasta elokuvaseurasta neuvosto- 
elokuvien tuonnin edistämiseksi vastaanotettiin paremmin, ”suurella 
myötätunnolla”. 377€ Sosiaalidemokraattien keskusta-vasemmistoa edus- 
tavan Huplin kanssa käytyjen keskustelujen pääpaino oli Suomen talou- 
dessa ja sisäpolitiikassa. Verrattuna myöhempiin talousalan asiantunti- 
joihin, Hupli ainoana ennakoi Suomeen pitempää talouskriisiä, ”joka 
voi jatkua vielä 1-2 vuotta, mutta ehkä enemmänkin”. Suomi oli sosiaali- 
demokratian kannalta ”kuolleessa periodissa”, jossa vasemmistoporva- 
rien heikentyminen esti yhteiskunnalliset uudistukset. Hupli ennakoi- 
kin Maalaisliiton, ”agraarien”, nousua suurimmaksi puolueeksi. Erot 
suomalaisen vasemmiston kannatuksessa selvisivät myös Maiskille: 
siinä missä Pekkala oli maininnut kommunistien hallitseva kaupunki- 
keskuksia Tamperetta lukuun ottamatta, Huplin ja Wiikin mukaan kaksi 
kolmannesta SDP:n äänistä tuli maaseudulta. Lopuksi Maiski pääsi huo- 


376 AVP RF 04/41/258/53545, Maiski-Tanner 15.10.1929, no 2029, salainen. Välittömänä syynä Maiskin 
tapaamiselle Tannerin kanssa oli Suomeen öljytuotteita myyvän yhteisyritykseen liittyvät asiat. 
Raportissa ei kuitenkaan käsitellä tarkemmin öljyn välitystä, joka rinnastuu Neuvostoliiton Virossa 
harjoittamaan toimintaan. 

mauttamaan ”objektiivisen” Neuvostoliittokuvan puuttumisesta Suomen 
sosialidemokraatista. Hän vetosi sellaisen tarpeeseen juuri ”valtiollisen 
sosiaalidemokratian”, Suomen ja Neuvostoliiton suhteiden parantami- 
sen, näkökulmasta. Hupli lupasi olla yhteydessä päätoimittaja Huotariin 
ja kehotti tapaamaan tätä. 3? Lähimpien parin vuoden ja Lapuan liik- 
keen kannalta Huplin arvio ”vasemmistoporvarien”, lähinnä liberaalien 
ja maalaisliittolaisten heikkoudesta, osoittautui oireelliseksi. Toisaalta 
juuri laillisuusporvarien ja sosiaalidemokraattien yhteistyö oli oleellinen 
myöhemmin Lapuan liikkeen pysäyttämisessä. Näillä Suomen sisäpoliit- 
tisen kartan muutoksilla oli myös tuntuva merkitys Neuvostoliiton ar- 
vioille Suomen sisäpolitiikasta. 

Mediavaikuttamisen näkökulmasta Maiskin ja sosiaalidemokraattien 
oikeistoon lukeutuvan Huotarin keskustelu oli hyvin tasapuolista kamp- 
pailua. Ensin Huotari kyseli Trotskin kohtalosta ja oikeistopoikkeamasta 
Neuvostoliitossa, sitten Maiski esitti omat tavoitteensa. Taktisesti vii- 
saasti Maiski korosti ymmärtävänsä Suomen Sosialidemokraatin aseman 
puoluelehtenä, kamppailun kommunisteja vastaan ja pääkirjoitukset 
Stalinin diktatuurista: ”Minusta se voi olla epämiellyttävää, mutta se on 
lehden täysi oikeus, johon minä en voi sekaantua. Kun sillä on määrätyt 
näkemykset, se tietenkin ajaa niitä.” Tämä osoitti länsimaisen lehdistö- 
vapauden käsitteen olevan Maiskille tuttu, luultavasti Lontoon-kokemuk- 
sen pohjalta. Sitten Maiski siirtyi hyökkäykseen kysyen, miksei toisella 
tai edes neljännellä sivulla ole ”objektiivista informaatiota” Neuvostolii- 
ton teollisuuden tai kulttuurin saavutuksista, jollaista ”voi löytää lähes 
jokaisesta vakavasta porvarillisesta lehdestä Saksassa tai Englannissa 
——”. Tässä hän vetosi nimenomaan naapuruussuhteisiin ja suomalaisen 
sosiaalidemokratian vastuulliseen rooliin. Huotarikin oli joustavasti en- 
sin valmis tunnustamaan huomautusten perusteellisuuden. Tilanteen 
parantamiseksi hän jopa esitti välitöntä haastattelua Maiskille, nimen- 
omaan Neuvostoliiton viljantuotannosta ja kolhoosi- ja sovhoosiliikkees- 
tä. Nyt Maiskille tuli kiire torjua: ”Yritin siirtää keskustelun siihen, etten 


377 AVP RF 04/41/258/53545, Maiski-Hupli 17.10.1929, no 2027 salainen. Huplin saksan taidon mai- 
nittiin olevan ”aivan säädyllinen.” Kommunistien kannatuksen vahvuudesta kaupunkikeskuksissa 
Tamperetta lukuun ottamatta, Maiski-Pekkala 5.10.1929. 


KOMINTERN, LAMA JA INKERI 251 


https://doi.org/10.21435/ht.285 


tarjoaisi haastattelua, vaan kirjallista materiaalia, josta hän saisi artikke- 
lin lehteen — —.” Huotaria tämä ”miellytti vain vähän”. Maiski kykeni silti 
hyvin asettumaan vastapuolen asemaan: 


Varsinaisesti kysymys oli siitä, että lehtimiehenä haastattelu oli 
hänelle edullisempi, mutta minä vastustin, argumentoiden kaikin 
poliittisin ja diplomaattisin perustein, (vaikka käsitin että Huotari 
oli omasta näkökulmastaan oikeassa ja että minä itse olisin hänen 
paikallaan pyrkinyt saamaan haastattelun.) 


Lopputulokseksi jäi väljä yhteisymmärrys siitä, että Suomen sosialidemo- 
kraatti voi ”aika ajoin” esitellä Neuvostoliiton kulttuuritarjontaa, mut- 
ta Maiski ei ollut kovin optimistinen. Länsi-Euroopan kokemuksen 
pohjalta Maiski luultavasti ymmärsi hyvin newvostoliittokuvan muok- 
kaamisen rajoitukset. Haastatteluissa oli suurempi riski jäädä kiinni 
puolitotuuksista tai vääristelystä. Maatalouden pakkokollektivisointi 
ja siihen liittyvät viljantuotannon ongelmat olivat vaikea paikka Neu- 
vostoliiton julkisuuskuvalle, mikä näkyi jo lokakuun alussa Maiskin ja 
Sunilan muuten ystävällisissä keskusteluissa maataloudesta Suomessa 
ja Neuvostoliitossa.379 


KAUPPA JA SUOMALAIS-NEUVOSTOLIITTOLAISET SUHTEET 

Suomen taloustilanne ja kauppapolitiikka, mutta myös sisäpoliittisen 
tilanteen jännittyminen hallitsivat keskusteluja Kansallis-Osake-Pankin 
pääjohtajan Paasikiven ja Suomen Pankin johtajan, Rydin kanssa. Kun 
molemmista tuli myöhemmin Suomen presidenttejä, henkilöluonneh- 
dinnatkaan eivät ole vailla merkitystä. Paasikivellä oli tässä vaiheessa 
jo niin sanotusti maine hankittuna Neuvostoliitossa, mihin Maiski otti 


378 AVP RF 04/41/258/53545, Maiski-Huotari 22.10.1929, no 2025 salainen. Huotarin saksan taitoa luon- 
nehdittiin sen verran heikoksi, että Juhana Peräläinen tarvittiin tulkiksi. Suomen sosialidemokraatin 
suhteen Peräläinen oli kannattanut kriittistä neuvostoliittoasennetta, erityisesti sosiaalidemokraattien 
kohtelun pohjalta jo vuonna 1920. Soikkanen, 1975 392. 

379 AVP RF 04/41/258/53545, Maiski-Sunila 2.10.1929, no 1929 salainen. Maiskin luonnehdinta Sunilasta 
oli: ”Puhuu saksaa hyvin ja antaa ylipäätään hyvin älykkään ihmisen vaikutelman, jopa hieman pro- 
fessorimaisia taipumuksia.” 

kantaa heti alussa. Paasikiven rooli senaattorina saksalaisen kuninkaan 
hankkimisessa Suomeen, näkyvänä kokoomusvaikuttajana ja kauppa- 
suhteiden edistäjänä Iso-Britanniaan, mutta myös Tarton neuvotteluissa 
Suomen delegaation johtajana oli hyvin tiedossa: ”Minulle häntä luon- 
nehdittiin [NKID:ssä] meidän tunnettuna vihollisenamme — ensivai- 
kutelmani Paasikivestä oli hiukan toisenlainen. Tietenkin, kuten enem- 
mistö suomalaisista, hän ei rakasta SNTL:ää, mutta jonkinlaista perus- 
tavanlaatuista vihamielisyyttä en hänessä huomannut.” 

Maiskin mukaan Paasikivi näki talouskriisin johtuvan lähinnä raken- 
nusalan spekuloinnista, eikä uskonut nopeaan työttömyyden nousuun. 
Kaupan alalla hän pahoitteli Neuvostoliiton puutavaran dumppausta 
Iso-Britannian markkinoille. Paasikivi ei myöskään jättänyt tiedustele- 
matta hintakartellin mahdollisuutta maailmanmarkkinoilla, mihin 
Maiski vastasi vältellen. Neuvostoliiton kilpailu ohjasi Suomen metsä- 
teollisuutta siirtymään enemmän selluloosan ja puumassan tuotantoon, 
eli nostamaan jalostusastetta. Neuvosto-osapuolta kiinnostikin viisi- 
vuotissuunnitelman käynnistämisen jälkeen juuri jalosteiden, kuten sel- 
luloosan ja laivojen tuonti, mutta ongelmana oli luototus. Paasikivi lupa- 
si selvittää asiaa viikon kahden sisään, sillä Neuvostoliiton kaupallinen 
edustusto samoin kuin paperiteollisuus olivat Kansallis-Osake-Pankin 
asiakkaita. Lopuksi edettiin Tarton rauhanneuvottelujen värikkäämpään 
muisteluun. Paasikivi lähetti ensin ”sydämellisiä terveisiä” neuvosto- 
delegaation johtajalle BerZinille, mutta muisteli myös erimielisyyksiä 
Zimmerwaldin konferenssin'% tunnustaman kansallisen itsemäärää- 
misoikeuden soveltamisessa Karjalaan. Tästä seurasi Maiskin mukaan 
”melko pitkä kiista”, jossa Maiski nosti esiin muun muassa Ukrainan 
ukrainalaistamisen Neuvostoliiton 1920-luvun kansallisuuspolitiikan?*" 
hyvänä esimerkkinä. Vauhdikkaan keskustelun lopuksi saaman sovin- 
nollisemman hengen voi hyvin aistia muistion lopetuksesta: 


380 Zimmervaldin konferenssi oli ensimmäisen maailmansodan aikainen sodanvastaisten sosialistipuo- 
lueiden liike, johon myös bolsevikit osallistuivat. 

381 Neuvostoliiton varhaisesta kansallisuuspolitiikasta (ven. korennizatsija) niin Ukrainassa kuin erityi- 
sesti Neuvosto-Karjalassa, Kangaspuro, 2000, 26—32. 

Pyrin muutamia kertoja päättämään keskustelun ja poistumaan, 
mutta Paasikivi esti minua, ja nosti esiin ensin yhden, sitten toisen 
ongelman politiikan, talouden jne. alueelta. Ylipäätään monimut- 
kaisesti puhuimme klo 2 saakka. Erotessamme Paasikivi puristi 
minua voimakkaasti kädestä [ven. krepko sZal mne ruku], ja sovim- 
me että näemme vielä.3*? 


Fi vaikuta aivan mahdottomalta, että jokin ”kyytipoika” olisi saattanut sii- 
vittää pääjohtajan ja neuvostolähettilään pitkäksi venyneitä, ”ylipäätään 
monimutkaisia” keskusteluita onnelliseen päätökseen. 

Suomen ja Neuvostoliiton välinen kauppa, ulkomaiset investoinnit 
Suomeen, mutta myös sisäpoliittinen tilanne nousivat esiin Maiskin 
kahdessa keskustelussa Rydin kanssa. Kuten Paasikivi, Rytikin esitti 
metsäteollisuuskartellia, johon Maiski vastasi jälleen vältellen. Maiskia 
oli kiinnostanut jo aiemmissa keskusteluissa Schaumanin kanssa ruot- 
salaisen pääoman rooli Suomessa, mutta Schaumanilla ei ollut asiasta 
tarkkaa käsitystä. Ryti sen sijaan oli valmis antamaan suoralta kädeltä 
esimerkit kolmesta tärkeimmästä Suomea lainoittavasta maasta: USA 
65 miljoonaa dollaria, Iso-Britannia 22 miljoonaa dollaria ja Ruotsi 
7 miljoonaa dollaria. Todennäköisesti Neuvostoliiton viisivuotissuunni- 
telman pohjalta Maiski totesi hyväksyvästi Rydin varauksellisen asenteen 
muihin kuin tuotannollisiin lainoihin: ”Ryti -kulutusluottojen viholli- 
nen.” Maiskin mainitessa Neuvostoliiton mahdolliset hinaajatilaukset 
Suomesta, Ryti toi talouskriisin rajoitukset luototuksessa esiin. 395 

Laivatilausten luototuksen ohella Maiskin ja Rydin jälkimmäinen 
keskustelu marraskuussa käsitteli myös Neuvostoliiton viisivuotissuun- 
nitelmaa ja Suomen ja Neuvostoliiton suhteiden sisäpoliittista konteks- 
tia. Pyrkiessään saamaan pidempää maksuaikaa Maiski viittasi sittem- 
min kesällä 1930 Suomeen loikanneen kaupallisen edustuston Suren 
Erzinkjanin'% haastatteluun, jossa kerrottiin valtiollisen teollisuustuot- 


382 AVP RF 04/41/258/53545, Maiski-Paasikivi 23.10.1929, no 2026 salainen. Paasikiven osalta ei ole 
mainintaa saksan taidosta, joten tuntuisi todennäköiseltä, että keskustelu käytiin venäjäksi. 

383 25.10.1929, no 2028 salainen. Rytiä luonnehditaan määrein ”erittäin rakastettava ja avoin”. 

384 Rentola, 2007, 11—14. 

teiden tuontiyrityksen Metalimportin harkitsevan 20 hinaajan ja 10 sa- 
tama-aluksen tilaamista Suomesta. Ryti lupasi puhua asiasta laivanra- 
kennusalan yrityksille, muttei uskonut yli yhdeksän kuukauden luoton 
onnistuvan. Kaupallinen edustusto oli kuitenkin ohjeistanut Maiskin 
vaatimaan vähintään vuoden luottoa, mikä sekin oli vähemmän kuin 
monivuotiset tuontiluotot Saksan kanssa käydyssä kaupassa. Neuvosto- 
liiton viisivuotissuunnitelmasta keskusteltaessa Ryti piti epäuskottavana, 
että lähes puolet kansantulosta voitaisiin käyttää rakentamiseen. Mais- 
kista ”Rydin argumentaatio muistutti voimakkaasti [VKP(b):n] oikeisto- 
poikkeaman argumentaatiota”. Ehkä juuri siksi hänelle oli tärkeää saada 
”pakotettua Ryti tunnustamaan” viisivuotissuunnitelman olevan vaati- 
vuudestaan huolimatta mahdollisen rajoissa. Keskustelu päättyi suoma- 
lais-neuvostoliittolaisten suhteiden nykyvaiheeseen. Maiskin mukaan 
Ryti piti neuvostohallitusta parempana Suomen kannalta kuin tsaarin 
hallintoa tai jopa porvarillista, demokraattista hallitusta. Kyse oli mer- 
kittävästä aste-erosta: 


Te myös olette imperialisteja — Ryti huomautti hiukan hymyillen 
— mutta kuitenkin huomattavasti vähemmän imperialisteja kuin 
tsaarilliset edeltäjänne, sallikaa [minun] sanoa myös kuin muuta- 
mien muiden suurvaltojen hallitukset. Se on Suomelle parempi. 


Neuvostolähettilään vastaväitteeseen, että Suomen itsenäisyys oli todis- 
te kaikenlaista imperialismia vastaan, Ryti vastasi vain: ”Ehkäpä olette 
oikeassa.” Tästä siirryttiin Suomessa voimistuvaan oikeistoreaktioon. 
Ryti väitti, ettei häntä huolestuttanut Neuvostoliitosta tuleva propagan- 
da, josta hän ei syytä neuvostohallitusta, vaan suomalaisia kommunisti- 
emigrantteja. Sen sijaan ”tämä propaganda huolestuttaa voimakkaasti 
laajoja kansalaispiirejä”, mikä oli suora viittaus kommunistien aktivoitu- 
misella perusteltuun reaktioon ja muodostumassa olevaan Lapuan liik- 
keeseen. Ryti itse ei pitänyt kommunismin vaikutusta merkittävänä, sillä 
”jos meillä [Suomessa] on koti järjestyksessä, silloin sitä ei mikään pro- 
paganda pelota”. Tältä pohjalta hän piti tarpeellisena vahvistaa suoma- 
lais-neuvostoliittolaisia suhteita. Kiinnostavasti Maiski toteaa erikseen, 
että vaikka hän korosti Neuvostoliiton virallisen linjan mukaista neu- 

vostohallituksen ja Kominternin välistä eroa, ”asiallisesti siihen ei ollut 
erityistä tarvetta”.%5 Niin Rydin ja Paasikiven kuin Huotarin ja Tannerin 
kanssa käydyt keskustelut osoittavat hyvin selvästi, että Maiski kykeni 
vastaanottamaan kriittisiä näkemyksiä ja ymmärtämään vastapuolen 
argumentaatiota. Huolimatta menSevikkitaustastaan hän myös katsoi 
Litvinovin lähipiiriin kuuluvana asemansa niin vahvaksi, että saattoi ra- 
portoida tästä avoimesti ulkoasiainkansankomissariaatille 386 


BAIKALILTA ITÄÄN JA NEVALTA LÄNTEEN: JÄNNITTEET 
NEUVOSTOLIITON RAJOILLA 
Kun Neuvostoliitto sai sotilaalliset valmistelunsa päätökseen syys-loka- 
kuussa 1929, sillä oli noin 300 000 miestä eli 20 % armeijansa vah- 
vuudesta keskitettynä Mantsurian rajoille muodostettuun Kaukoidän 
erityisarmeijaan. Sitä komensi Vasili Blücher, joka oli aiemmin toiminut 
Kiinassa juuri Kuomintangin joukkojen neuvonantajana. Puna-armeijan 
ylipäällikkö Vorosilov siirsi päämajansa TSitaan, Baikal-järven itäpuo- 
liseen Siperiaan. Neuvostojoukkoja vastassa oli noin neljännesmiljoo- 
na kiinalaista sekä muutama tuhat valkoista venäläistä. Ennen suoran 
intervention käynnistämistä Stalin varmisti Tokion edustuston kautta, 
että MantSurian eteläosaa miehittävä Japani ei puuttuisi Neuvostoliiton 
voimannäyttöön, ellei se etenisi Japanin etupiiriin. 
Loka-marraskuussa kolmessa osassa toteutettu sotilasoperaatio oli 
Neuvostoliiton kannalta selvä menestys. TSiang Kai-Sek ja mantsuria- 
laiset olivat aliarvioineet neuvostoliittolaisten ilmaylivoiman ja taktisen 
osaamisen merkitystä. Neuvostojoukkojen yhdistetty maa-, meri- ja 
ilmahyökkäys saartoi kiinalaisten pääjoukot kahdessa vuorokaudessa. 
Marraskuun lopulla Kiinan hallitus pyysi aselepoa, ja oli valmis palautta- 
maan Kaukoidän rautatien Neuvostoliiton hallintaan sekä riisumaan 
aseista ja karkottamaan valkoisten venäläisten yksiköt Pohjois-Kiinassa. 
Neuvostoliiton sotilaallinen menestys Kaukoidässä ei jäänyt huomaa- 
matta Euroopassa, missä se voimisti Puolan ja Ranskan uhkakuvia. 


385 AVP RF 04/41/258/53545, Maiski-Ryti 22.11.1929, no 2222 salainen ja DVP SSSR, Saarela, 2008, 764 
kommunistien nuoriso-osaston ja paikallisten asukkaiden yhteenotosta Lapualla 25.11.1929, miltä 
pohjalta Lapuan liike järjestäytyy joulukuun alussa. 

386 Kocho-Williams, Alistar 2012, 96, 100—101 Litvinovin ja hänen alaistensa suhteista. 

MantSuriassa Japanin Kwantungin armeija oli vastustanut vihreän valon 
näyttämistä Neuvostoliiton rankaisuretkelle. Maan poliittinen johto ha- 
vaitsi nyt, miten helposti kiinalaiset joukot voitettiin sekä kuinka rajalli- 
siksi kansainväliset protestit Kiinan suvereniteetin loukkaamisesta jäi- 
vät. Joulukuun alussa Stalin riemuitsi Molotoville paitsi ”kiinalaisille 
maanomistajille” annetusta opetuksesta ja länsivaltojen sekaantumisen 
estämisestä, myös viljan hankinnan ja ”kollektivisointiliikkeen” etene- 
misestä.387 Tätä taustaa vasten neuvostonäkökulmasta arvioitiin niin 
heinäkuussa Artin leikkisiä kommentteja MantSurian konfliktin rau- 
hoittumisesta kuin marraskuussa Rytin jo perustellumpaa näkemystä 
neuvostoimperialismin rajallisuudesta. 

Tässä tilanteessa Suomi ei varmasti ollut Neuvostoliiton ulkopolitiikan 
ensisijainen ongelma. Se oli vain yksi monista läntisistä rajanaapureista. 
Näiden ulkopolitiikasta ja asenteesta Neuvostoliiton raja-alueisiin oli 
oltava selvillä, kun viidennes puna-armeijasta oli sidottu klassisen suur- 
valtapolitiikan harjoittamiseen Aasiassa. Kun Euroopassa Puola oli Neu- 
vostoliiton konkreettinen pääuhka, Suomen suhteilla siihen oli jälleen 
oleellinen merkitys. Marraskuun puolivälissä neuvostolähetystö saikin 
informaatiota suomalais-puolalaisista suhteista yhteisen naapurimaan 
Viron Helsingin-lähettiläältä Aleksander Hellatilta. Virosta tuleva infor- 
maatio on kiinnostavaa siksi, että Neuvostoliitossa Viroa pidettiin Puo- 
lan läheisimpänä kumppanina Baltiassa, jopa sen liittolaisena. Hellatin 
mukaan Puolan ulkoasiainministeriön itäosaston päällikön Tadeusz 
Holöwkon58 Suomen vierailu olisi liittynyt tyytymättömyyteen Puolan lä- 
hettilään Franciszek Charwatin toimintaan: Tämä valitti vaikeuksia Puo- 
lan vaikutusvallan edistämisessä Suomessa ja vaati määrärahojensa kas- 
vattamista asian korjaamiseksi. Hellat piti mahdollisena, että Hołówko 
puolestaan olisi ollut yhteydessä sekä Suur-Suomea kannattaviin akti- 
vistipiireihin että armeijaan, jossa nämä myös osin vaikuttivat. Lopuksi 
Maiski sai kuulla ”juoruja Suomen sisäpolitiikasta”: Kallion ja Sunilan 


387 Kotkin, 2017, 30-31. 

388 Tadeusz Hotöwko (neuvostolähteissä Goluvko) oli Pitsudskin läheinen kumppani ja Ukraina- 
suhteiden kannattaja. Hän kehitteli prometeismiliikettä, joka tuki Neuvostoliiton vähemmistökanso- 
jen irtautumispyrkimyksiä. 

kamppailuista Maalaisliitossa, spekulointia presidentti Relanderin seu- 
raajasta sekä ulkoministeri Procopen asemasta tämän erottua RKP:stä. 

Samana päivänä myös Puolan lähettiläälle tuli tarve avata maansa 
Saksa- ja Neuvostoliitto-suhteiden eroja Maiskille. Todennäköisesti yhtä 
lailla Saksan voimistumisen kuin Neuvostoliiton äskettäisen sotilaalli- 
sen menestyksen pohjalta Charwat korosti, että nimenomaan Saksa oli 
Puolan ”ikuinen ja periytyvä” (ven. vetsnego i nasledsvennogo) vihollinen. 
Tämä rinnastuu kiinnostavasti suoraan suomalaiseen nationalistiseen 
luonnehdintaan Venäjästä ”perivihollisena”.389 Puolalaisten asenne Neu- 
vostoliittoon oli myönteisempi, ja ongelmista huolimatta välit sen kanssa 
olivat parannettavissa nopeammin kuin Puolan ja Saksan. Suomen osal- 
ta Charwat vakuutti, ettei Holtöwkon vierailussa ollut ”mitään vakavaa 
ja vaarallista”. Tämä olisi vain käynyt ulkoasiainministeriössä, tavannut 
pääministeri Kallion muttei presidentti Relanderia ja tarjonnut sitten 
Itämeren rantamaiden lähettiläille päivällisen, johon osallistui ”joitain 
poliitikkoja mm. sosiaalidemokraatti [Mauri] Ryömä”. Saksan osalta 
Charwat korosti maan aiemman Helsingin-lähettilään Hauschildin 
”läheisiä yhteyksiä suomalaisiin sotilaspiireihin”, kun taas nykyinen 
Martin Renner pyrki lähinnä kulttuurivaikuttamiseen 39" 

Vaikka kansainvälinen reaktio Kiinan suvereniteetin loukkaukseen 
oli rajallinen, Yhdysvaltojen esittelemässä muodossa se nosti vuoden lo- 
puksi Kaukoidän konfliktin osaksi neuvostoliittolais-suomalaisia suhtei- 
ta. Yhdysvaltojen ulkoministeri Henry L. Stimson oli antanut kriittisen 
julkilausuman Mantsurian konfliktista ja sen ratkaisusta. Hän perus- 
teli kantaansa sodan ulkopolitiikan välineenä tuominneella Kellogg- 
Briand-sopimuksella. Paitsi Suomi ja Yhdysvallat, myös Neuvostoliitto 
oli ratifioinut sen. Joulukuun alkupuolella Maiski korosti perinteisen 
suurvaltapolitiikan hengessä Suomen ulkoministeri Procopelle Neuvos- 
toliiton pitävän Yhdysvaltain julkilausumaa ja siihen liittymistä ”epäys- 
tävällisenä tekona”. Puolueettomuuden arvo oli nyt nousussa Suomen 
ulkopolitiikassa. Procop6 vastasi, ettei Suomella ollut mitään konflik- 


389 Ryssävihan ja perivihollisuuden rakentamisesta Suomessa, Klinge, 1972, 55-60. 
390 AVP RF 04/41/258/53545, Maiski-Hellat 11. ja 18.11.1929, no 2223 salainen, Maiski-Harvat 18.11.1929, 
no 2448 salainen. 

tiin liittyviä etuja: ”Suomen asema on koko ajan ollut ja on ehdottoman 
puolueeton.” Neuvostoliiton kasvanutta arvovaltaa kuvasti Maiskin toive, 
”ettei Suomen käytös anna minulle syytä minkäänlaisiin jatkokeskuste- 
luihin tästä teemasta”39" Aivan näin vähällä ei Mantsuriasta selvitty, puo- 
lin eikä toisin. 

Joulukuun puolivälissä TASS julkaisi Washingtonista tulleen säh- 
keen, jonka mukaan Suomi olisi liittynyt Yhdysvaltain kannanottoon. 
Procope selitti nyt amerikkalaisten väärinkäsitystä varsin huolellisesti. 
Hän oli kiittänyt Yhdysvaltojen lähettilästä Alfred J. Pearsonia tiedonan- 
nosta ja kannattanut Kellogg-Briand-sopimuksen periaatteita, mutta 
varannut jokaiselle valtiolle oikeuden tarkastella julkilausumaa omien 
etujensa ja sijaintinsa pohjalta. Maiski lupasi välittää selityksen ulko- 
asiainkansankomissariaatille, mutta kommentoi hieman happamasti 
Procopen vastauksen diplomaattisuutta: ”Parempi ja selkeämpi Suomen 
kieltäytyminen amerikkalaisten demarchösta olisi ollut suomalais-neu- 
vostoliittolaisten suhteiden etujen mukainen.” Suomen ulkoasiainhal- 
linto ei kuitenkaan ollut ainoa selittelijäksi päätynyt. Joulukuun jälki- 
puolella Suomen ulkoasiainministeriön poliittisen osaston päällikkö 
Yrjö-Koskinen otti puolestaan yhteyttä neuvostolähettilääseen, kun 
Suomen selitykset eivät olleet välittyneet neuvostojulkisuuteen. Hänen 
mukaansa Izvestijassa oli julkaistu TASSin ”tendenssimäisesti Suomen 
hallituksen kantaa vääristelevän” sähkeen pohjalta uutinen, johon tuli 
saada korjaus. Nyt oli Maiskin vuoro pehmentää linjaansa: ”Olin melko 
vaikeassa asemassa, sillä vääristely oli suoraan nähtävissä.” Vuoden 
päätteeksi Puolan- ja Baltian-osaston päällikkö Stomonjakov laittoi Mos- 
kovassa Izvestijan virheen ”uuden, kokemattoman kääntäjän” piikkiin. 
Suomen lähettiläs Artti mainitsi vastaavassa sävyssä Yhdysvaltojen lä- 
hettilään olleen ”hyvin onneton” kun Procopé oli korostanut tämän ym- 
märtäneen hänet väärin 39? 

Neuvostoliiton ja Suomen suhteet siirtyivät vuoden 1929 jälkipuolella 
uudenlaiseen vaiheeseen seurauksena Neuvostoliiton kansainvälisen 


391 AVP RF 04/41/258/53545, Maiski-Procop6 10.12.1929, no 2337, salainen. 
392 AVP RF 04/41/258/53545, Maiski-Procop6 16.12.1929, no 2346, salainen, Maiski-Yrjö-Koskinen, päi- 
väämätön no 2338, Stomonjakov-Artti 26.12.1929 no 7608, salainen. 

aseman vahvistumisesta. Suomi, yhdessä muiden reunavaltioiden kans- 
sa, oli politbyroossa luokiteltu nyt todennäköisten vihollisten joukkoon 
sodan puhjetessa. Toisaalta käydyt keskustelut vahvistivat NKIDiille, et- 
tei Kallion hallitukselta ollut odotettavissa ulkopoliittisia avauksia sen 
enempää Skandinaviaan kuin Puolaankaan. Keskustelut osoittivat myös, 
etteivät kosketukset neuvostoedustustoon rajoittuneet enää vain vasem- 
mistoon silloin, kun kyse oli viennin ehdoista tai rahaliikenteestä. Seu- 
raavan vuoden aikana sisäpoliittiset tekijät, erityisesti Suomessa, olivat 
ne, jotka muodostivat pohjan dramaattisillekin uudelleen arvioinneille 
maiden välissä suhteissa. 


KULAKIT JA INKERI 
Vuodenvaihteessa 1929-1930 yhteiskunnallinen radikalisoituminen 
kiihtyi sekä Suomessa että Neuvostoliitossa. Ulkoparlamentaarinen, 
kommunistien toimintaa väkivalloin vastustava Lapuan liike perustettiin 
joulukuun alussa, ja sen toiminta alkoi kiihtyä kevään 1930 aikana. Huo- 
limatta spontaanina kansanliikkeenä esiintymisestä, sen toiminta sopi 
myös hyvin viranomaisten jo aiemmin aloittamaan valmisteluun kom- 
munistien toiminnan kieltämisestä. Neuvostoliitossa radikalisoituminen 
eteni selvemmin ”vallankumouksena ylhäältä”, kun Stalin 27.12.1929 
ilmoitti kollektivisoinnin ja teollistamisen kiihdyttämisen edellyttävän 
”kulakkien likvidoimista luokkana”. Jo kuukautta aikaisemmin Stalin oli 
perustanut Jagodan johdolla neljän OGPU:n korkean virkailijan muo- 
dostaman kulakkien likvidointiryhmän. Politbyroo hyväksyi 5.1.1930 
Stalinin esitykset, mukaan lukien kollektivisoinnin päämuodon muut- 
tamisen rajoitetun yksityisomistuksen sallivasta arttelista käytännössä 
täysin kollektivisoituun kommuuniin. Kollektivisointi tuli saada päätök- 
seen vuodessa, enintään kahdessa. Vajaata viikkoa myöhemmin Jagoda 
tiedustelikin alaisiltaan leirien kapasiteettia, ja rohkaisi luovaan ajatte- 
luun uusien perustamisessa. Samalla jaettiin aluekohtaiset pakkosiirto- 
kiintiöt.393 

Neuvostoliiton ja Suomen välisissä suhteissa nämä kehityskulut nä- 
kyivät ensimmäisenä Leningradin ympäristössä asuvien inkeriläisten 


393 Kotkin, 2017, 35—36. 

asemasta ja oikeuksista käydyssä kiistassa. Oleellisina teemoina tässä 
keskustelussa näkyy kansalaisuus ja valtion toimivalta alueellaan oleviin 
toisen maan kansalaisiin. Jo ennen tammikuun puoliväliä ulkoministeri 
Procop6 kyseli Maiskilta suomalaisten lehtitietojen pohjalta Inkerin- 
maalla asuvien Suomen kansalaisten mobilisoinnista metsätöihin, mitä 
myös Suomen lähettiläs tulisi selvittämään Moskovassa. Ulkoasiainkan- 
sankomissariaatin mukaan kaikenlainen Suomen puuttuminen neuvos- 
tokansalaisiksi katsottujen inkeriläisten asemaan tuli torjua sekaantu- 
misena sisäisiin asioihin. Toisaalta samalla todettiin, ettei ”maaseudulla 
asuvia ulkomaalaisia” ole vapautettu aluehallinnon päätöksistä, minkä 
lisäksi kyse oli ”kolhoosiliikkeestä”, jonka esitetiin nojaavan paikalliseen 
aloitteellisuuteen 394 

Pyrkimystä kauppasuhteiden vahvistamiseen maiden välillä nämä 
kiistat eivät vielä tammikuussa haitanneet. Ensin sekä presidentti Re- 
lander että ulkoministeri Procope osoittivat neuvostolähettilään mukaan 
vakavaa kiinnostusta jo Paasikiven ja Rydin kanssa käydyissä keskuste- 
luissa esiin nousseeseen laivatilausongelmaan. Kun Procopen mukaan 
Suomen laki esti valtiota antamasta yli yhdeksän kuukauden takuita 
ulkomaisille lainoille, Relander esitti jopa mahdollisuutta tutkia lain 
muuttamista. Vielä kuun puolivälissä, Maiskin vaatiessa selitystä pää- 
ministeri Kallion Helsingin Sanomissa siteeratusta inkeriläislausunnosta 
samassa yhteydessä keskusteltiin vientiluotoista. Tulokseksi kuitenkin 
jäi, että huolimatta kiinnostuksestaan kauppasuhteisiin Kallion hallitus 
tuskin muuttaisi lakia, ja Neuvostoliiton tilaukset menisivät muualle.395 
Alkaneen talouslaman puitteissa Neuvostoliiton laivamarkkinat kiinnos- 
tivat Suomenkin poliittista johtoa, ja Neuvostoliitto puolestaan haki ja 
sai edullisia läntisiä kone- ja jalostetuotteita käynnistyneen viisivuotis- 
suunnitelman tarpeisiin. 

Suomen lähettiläs Artti nosti inkeriläisten aseman esiin Moskovassa 
pariin otteeseen helmikuussa vedoten Tarton rauhansopimukseen. Artil- 
la oli valitustensa tueksi näyttönä aluekomitean puheenjohtajan päätös 


394 AVP RF 04/41/258/53563 Suomi: Karjalan kysymys, Maiski-Vinkelman 11.1.1930, no 21 salainen ja 
Stomonjakov-Maiski 16.1.1930. 
395 DVP SSSR, 5, Maiski-Relander ja Procop6 4.1.1930, 27—29, Maiski-Kallio ja Vinkelman 15.1.1930. 

Suomen kansalaisen velvoittamisesta Neuvostoliiton rikoslain uhalla 
metsätöihin, jotka eivät olleet talkoita (ven. subbotniki). Toinen kysymys 
oli Suomen kansalaisten oikeus omaisuutensa hallintaan. Tästä oli näyt- 
teenä maatalousneuvoston käsky, jossa kiellettiin kulakkeja myymästä 
”mitään hallussaan ollutta omaisuutta”. Artti totesi erikseen, että nämä 
tapaukset tulevat saamaan näkyvyyttä Suomessa sekä vaikuttamaan kiel- 
teisesti suhteissa Neuvostoliittoon. Jälkimmäisessä tapaamisessa Artti 
pyrki vetoamaan Pravdassa julkaistuun Moskovan kaupunkikomitean 
lievennykseen kulakkien ja kaupunkiporvariston hävittämisestä luokka- 
na. Puolan- ja Baltian-osaston päällikkö Stomonjakov myönsi tuntevan- 
sa päätöslauselman ja Stalinin puheen, mutta pyrki rajaamaan merkityk- 
sen vain paikalliseksi. 

Artin antamat konkreettiset esimerkit valaisivat paitsi Neuvostoliiton 
kollektivisointilinjan, myös Suomen pakolaispolitiikan kovuutta. Artin 
mukaan olisi sekä Suomen että Neuvostoliiton etu, ettei inkeriläisiä 
talonpoikia kollektivisoitaisi tai karkotettaisi. Ensiksi, Inkerinmaa me- 
nettäisi ensiluokkaista maataloustyövoimaa. Toiseksi, ”Suomella ei ole 
minkäänlaista halua ottaa maahan näitä ihmisiä”, kun heille olisi tarjot- 
tava viljelymaata ja varoja. Artti jopa kertoi kehottaneensa talonpoikia 
liittymään kolhoosiin ja jäämään Neuvostoliittoon. Talonpojat olivat kui- 
tenkin vastanneet, ettei heitä oteta kolhoosiin, vaikka heillä oli vain kaksi 
lehmää. Heille oli sanottu, että ”he eivät ole taloudellisia kulakkeja, vaan 
kulakkeja mieleltään [ven. kulaki po nastrojeniju].” Stomonjakov tuli sen 
verran vastaan, että lupasi selvittää mainituissa tapauksissa inkeriläisten 
kohtelua saatuaan NKID:in sopimusoikeudellisen osaston lausunnon. 
Suomen kansalaisuus tai ainakin sen yleisyys inkeriläisten parissa vai- 
kutti yllättäneen ulkoasiainkansankomissariaatin. Suomen lähettilään 
mukaan aiemmin ”suomalaiset asuttivat kokonaisia kyliä” Inkerinmaal- 
la. Vuoden 1929 kansallisuuslain uudistuksen jälkeen enemmistö talon- 
pojista oli menettänyt kansalaisuuden. Jäljellä oli silti ”muutama sata”.39* 

Stomonjakovin osoittamalle huolelle saattoi olla muitakin syitä kuin 
vain mahdollinen kansainvälisoikeudellinen konflikti omalta alueelta 


396 AVP RF 04/41/258/53563, Stomojakov-Artti 15.2.1930, no 5580 salainen, ja Stomojakov-Artti 21.2.1930, 
no 5596 salainen. 

löytyneiden naapurimaan kansalaisten asemasta. Rivit eivät olleet järjes- 
tyksessä myöskään Neuvostoliiton puolella. Helmi-maaliskuussa 1930 
kollektivisointiin kohdistunut vastarinta kasvoi maaseudulla, muun 
muassa Kaukasiassa ja Siperiassa. Länsi-Ukrainassa talonpojat olivat 
jopa paikoittain kumonneet neuvostovallan ja levittivät vapaata Ukrainaa 
kannattavia lentolehtisiä. Kentälle lähetetty Ordžonikidze kertoi kapi- 
noita murskattavan ”konekiväärein, joissain paikoissa tykistöllä”. Näissä 
oloissa Stalin näki tarpeen äkkikäännökselle, ja Pravdassa julkaistiin 
2.3.1930 hänen artikkelinsa ”Menestys panee pään pyörälle”. Artikkelis- 
sa Stalin syytti paikallisjohtajia niistä kollektivisoinnin ylilyönneistä, 
jotka hänen politiikkansa oli aiheuttanut. Artikkeli aiheutti ristiriitaisia 
reaktioita maaseudulla sekä talonpoikien että hallinnon parissa. Myös 
ulkopoliittisia uhkakuvia oli korostettu, kun Stalin oli helmikuun alussa 
puheissaan varoittanut kulakkien likvidoinnin ja luokkataistelun kärjis- 
tymisen rohkaisevan ”imperialistista interventiota”. Kollektivisoinnin 
vastarintaa ennakoiden Stalin oli silti pyrkinyt välttämään välien kiristä- 
mistä Puolan kanssa, eivätkä muutkaan kapitalistimaat olleet valmiina 
hyökkäämään 397 Tässä tilanteessa NKID:in näkökulmasta ei luultavasti 
ollut tarvetta ehdoin tahdoin rakentaa konfliktia Suomen kansalaisista. 

Kansallisten vähemmistöjen merkitystä suhteille osoittaa, että neu- 
vostolähettiläs vaati tietoja pääministeri Kallion kannoista inkeriläis- 
kysymykseen myöhemmin keväällä, kun tämä oli vastaanottanut in- 
keriläispakolaisten adressin, eivätkä Suomen ulkoministerin selitykset 
perinteestä kuulla ensin kansalaisvaltuuskuntia vakuuttaneet häntä.39$ 
Maiski käsitti silti inkeriläisten kohtelun osana pakkokollektivisointia 
olevan Neuvostoliitolle merkittävä imagohaitta Suomessa erityisesti ke- 
sän edetessä. Hän esitti ulkoasiainkansankomissariaatille, että Suomen 
oloihin pettyneille inkeriläispakolaisille tulisi antaa mahdollisuus palata 
vanhoille asumapaikoilleen, sillä ”sellaista faktaa voitaisiin käyttää hyvin 
hyödyksi lehdistössä”. Puolan- ja Baltian-osastolla vaikutti jo eri logiikka. 


397 Kotkin, 2017, 38-39 ja näiden sivujen viitteet 178-186. Volgan alajuoksulla talonpoika kommentoi 
Stalinin artikkelia, että nyt on ”kaksi hallitusta: yksi keskuksessa, joka kirjoittaa ja peruuttaa kaiken, ja 
toinen paikallinen, joka ei halua tehdä sitä”. Vastaavasti paikalliset puoluevirkailijat saattoivat syyttää 
Stalinia ”oikeistopoikkeamasta”. 

398 AVP RF 04/41/258/53563, Maiski-Procop6 30.3.1930, no 94 salainen. 

Osastopäällikkö Stomonjakovin mukaan ”emme ole kiinnostuneita vah- 
vistamaan epävakaata kansallisen vähemmistön elementtiä Leningradin 
ympäristössä, erityisesti meille vieraasta sosiaalisesta kerroksesta”.399 
Kansalliset vähemmistöt eivät enää olleet vain peruste mahdollisille 
aluevaatimuksille, vaan sisäpoliittisin perustein jo uhka niin kutsutulle 
kansalliselle turvallisuudelle. 


Lapuan liike ja Suomen liittoutuminen 


Paitsi Suomen sisäpolitiikka, myös sen ulkopolitiikka oli ulkoasiainkan- 
sankomissariaatin näkökulmasta kiihtyvässä muutostilassa jo vuosien 
1929-1930 vaihteessa, ja suhteiden odotettiin huononevan. Tämä perus- 
tui kolmeen tekijään alkaneen maailmanlaajuisen talouslaman konteks- 
tissa. Ensimmäinen oli Neuvostoliiton puutavaraviennin kilpailu mark- 
kinoista Suomen kanssa. Toisena nähtiin itäkarjalaisten ja inkeriläisten 
vähemmistöjen kohtelu Neuvostoliitossa, jonka ymmärrettiin tekevän 
Suomessa kielteisen vaikutuksen, ei vain poliittisissa ja sotilaspiireissä, 
vaan myös laajemmin yhteiskunnassa. Kolmantena perusteena oli muo- 
dostumassa ollut Lapuan liike.4°° 

Lapuan liikkeen toiminta näytti ensin laantuvan marraskuun 1929 
jälkeen, mutta vuoden 1930 helmi-maaliskuu kului organisoitumiseen 
kansalaiskokousten muodossa. Sen jälkeen siirryttiinkin suoraan toi- 
mintaan, kun liikkeen jäsenet tuhosivat kommunistilehden kirjapainon 
Vaasassa 28.3.1930. Ulkoparlamentaariset ja oikeusvaltion vastaiset kei- 
not porvarillisen enemmistön sinänsä hyväksymän antikommunismin 
ajamisessa nostivat esiin ristiriidan: pyrkimyksen estää kesäkuun alussa 
tuhotyön syyllistyneiden tuomitseminen oikeudessa. Kun tässä onnis- 
tuttiin, liikkeen vaatimukset ja suora toiminta kyyditysten muodossa voi- 
mistuivat. Neuvostoliiton uhkakuvat eivät silti pohjanneet vahvistuvan 
Lapuan liikkeen antikommunistisuuteen, vaan liikkeen mahdollisiin 
vaikutuksiin Suomen ulkopolitiikkaan. 


399 AVP RF 04/41/258/53563, Maiski-Stomonjakov 26.5.1930, no 155 salainen, ja Stomonjakov-Maiski 6.6.1930. 
400 Rupasov & TSistikov, 2001, 129. 

Ylioppilaiden hiljainen mielenosoitus Inkerin kansan puolesta Neuvosto-Venäjän 
lähetystötalon edustalla Helsingissä 1931. Kuva: Neittamo Oy. JOKA Journalistinen 
kuva-arkisto, Museovirasto. Lisenssi CC BY 4.0. 


TALONPOIKAISMARSSIN ULKOPOLIITTISET ULOTTUVUUDET 
Jotta Lapuan liikkeen merkitystä Neuvostoliiton Suomeen liittyville uhka- 
kuville voi arvioida, sen merkitystä tulee tarkastella sekä Suomen että 
Neuvostoliiton ulkopoliittisten toimijoiden näkökulmista. Tämän pohjal- 
ta voi arvioida, kuinka perusteltuja Neuvostoliiton uhkakuvat olivat ja 
millaiseen kansainväliseen kontekstiin ne sijoittuvat. Ensisijaisena poh- 
jana niille oli liikkeen mahdollisuus vaikuttaa Suomen ulkopolitiikkaan, 
mikä johtaisi Suomen liittoutumiseen Neuvostoliiton käytännön pää- 
vastustajan Puolan kanssa. Tällöin ”lapualainen” Suomi voisi Puolan 
tuella pyrkiä laajentumaan Itä-Karjalaan. Suomen poliittinen johto ja 
ulkopolitiikka oli kuitenkin luopunut sitoumuksiin pyrkivästä reuna- 
valtiopolitiikasta jo vuonna 1922 ja etääntynyt siitä periaatteellisellakin 
tasolla vuodesta 1925 alkaen. On siis mahdollista kysyä, oliko neuvos- 
toulkopolitiikan Suomea koskeva uhkakuva perusteltu. 

Yleisesikunnan päällikön Kurt Walleniuksen lapualais- ja puolalais- 
sympatiat sekä kontaktit muodostivat yhdistävän linkin Neuvostoliiton 

uhkakuville. Helmikuussa 1930 Suomen ja Viron yleisesikunnat sopivat 
laivastoyhteistyöstä, ja maaliskuussa Suomen ja Puolan yleisesikunnat 
sopivat Neuvostoliittoa koskevan tiedustelumateriaalin vaihtamisesta 
kahdesti vuodessa: vuoroin Helsingissä, vuoroin Varsovassa. Suomen 
poliittisen johdon asettamien rajoitusten takia muodollista suomalais- 
puolalaista sopimusta ei tehty sotilaiden toiveista huolimatta. Saman- 
aikaisesti puna-armeijan johdossa epäiltiin laman aiheuttamien talous- 
ongelmien rohkaisevan Puolaa ja sen liittolaista Romaniaa sotilaallisiin 
seikkailuihin, mikä johti läntisen rajan puolustusvalmiuden nostami- 
seen 23.3.1930 osana pelkoja Puola-vetoisten Baltian liittosuunnitelmien 
aktivoitumisesta. Huhut Walleniuksen salaisesta yhteistyöstä Puolan 
kanssa olivat tunnettuja Helsingin diplomaattipiireissä myös saksalaisil- 
le, ja viimeistään heidän kauttaan newvostoliittolaisillekin. Julkista tukea 
näille Neuvostoliiton uhkakuville tarjosi maaliskuun alkupuolella Hel- 
singissä pidetty Itä-Karjalan ja Inkerin pakolaisten konferenssi, johon 
yleisesikunta aktiivisine päällikköineen oli Etsivän keskuspoliisinkin 
mukaan osallistunut ”liian näyttävästi”.19* 

Kommunistien toiminnan kieltämisen lisäksi Lapuan liike painosti 
hallitusta vaalilakien muuttamiseen ja pyrki saamaan omia edustajiaan 
uuteen hallitukseen. Kun armeijan luotettavuudesta liikettä vastaan oli 
tuntuvia epäilyksiä, Kallion hallitus erosi, mutta Svinhufvudin (kok.) 
sinänsä lapualaisia ymmärtävä hallitus ja presidentti Relander torjuivat 
silti lopulta liikkeen suoran osallisumisen hallitukseen. Svinhufvudin 
hallitus otti silti 7.7.1930 juhlavasti vastaan Lapuan liikkeen suoran 
voimannäytteen, 12 600 osallistujan talonpoikaismarssin Helsinkiin. 
Suomen sisäpolitiikan ohella useammassakin ulkomaassa pidettiin val- 
lankaappauksen uhkaa merkittävänä kesällä ja syksyllä 1930.4% 

Oikeistoradikalismin ja fasismin voimistuminen erityisesti reunaval- 
tioissa muodostui osaksi Neuvostoliiton laajempaa ulkopoliittista uhka- 
kuvaa. Toisin kuin Saksan Helsingin-edustaja oli väittänyt neuvosto- 
lähettiläälle, Saksan tiedotusvälineet suhtautuivat talonpoikaismarssin 
jälkeen Lapuan liikkeeseen lähinnä positiivisesti mainostaen sitä uutena 


401 Rupasov & TSistikov, 2001, 129—133 ja Korhonen, 1966, 201. 
402 Lemberg, 1989, 175—176, ja armeijan (epä)luotettavuudesta, Siltala, 1985, 87-88. 

keinona kommunismin vastaisessa taistelussa. Heinäkuussa ulkoasiain- 
kansankomissariaatin päällikkö katsoi viikko talonpoikaismarssin jäl- 
keen Baltia-suuntauksen vahvistuneen Suomessa Pohjoismaisen kustan- 
nuksella: ”fasistisen kehityksen logiikka ohjaa Suomea Puolan politiikan 
vanaveteen”. Stomonjakov pelkäsi Suomen tapahtumien voimistavan 
fasismia myös Latviassa. Hänen saksalainen keskustelukumppaninsa 
oli yhtä mieltä lähinnä Puolan vaikutuksen kasvusta sekä Baltian maissa 
että Suomessa.1% 

Suomen poliittisessa eliitissä ulkoministeri Procopé käsitti kenties sel- 
vimmin sisäisen ja ulkoisen kytkökset Neuvostoliiton uhkakuvissa. Näin 
oli huolimatta hänen sisäpoliittisesta antikommunismistaan ja ulkopoli- 
tiikkansa perustavasta länsisuuntauksesta. Vaikka Helsinkiin marssivat 
”talonpojat ” tuli ottaa vastaan ystävinä, heidän ulkopoliittiset kantan- 
sa saattoivat olla haitallisia maan eduille, joihin kuului turvallisuus- 
poliittisen konfliktin välttäminen Neuvostoliiton kanssa. Näitä tavoittei- 
ta ei ollut aivan helppo edistää samanaikaisesti. Samassa talonpoikais- 
marssiin varautuneessa hallituksen kokouksessa 20.6.1930 Procop6 
sekä vastusti puolustusministeri Juho Niukkasen (ml.) esitystä voimatoi- 
miin valmistautumisesta että kannatti Suomen Pankin johtajan Rytin 
esitystä setelipainon laattojen kuljettamista pois Helsingistä. Edes La- 
puan liikkeen ymmärtäjät eivät siis voineet olla varmoja siitä, ettei se 
yrittäisi vallankaappausta. 

Ulkopoliittisesti tilannetta ei varsinaisesti helpottanut lapualaisjohtaja 
Vihtori Kosolan amerikkalaiselle lehtimiehelle talonpoikaismarssin päät- 
teeksi antama lausunto siitä, että liike ”oli alku ulkomaiselle Venäjän- 
vastaiselle ristiretkelle, joka johtaa siihen, että Itä-Karjala irrotetaan Ve- 
näjästä”. Uuden pääministeri Svinhufvudin suostumuksella Procop6 
tapasi Kosolan seuraavana päivänä ja sai näkökulmastaan rauhoittavia 
tuloksia: Kosolan mukaan Lapuan liike toivoi ulkoministerin jatkavan, 
”juuri siksi että ulkopolitiikka jatkuisi entisillä raiteillaan”. Itä-Karjalan- 
kin osalta Procop6 sai Kosolalta vastauksen, ettei Suomi voi vaikuttaa ke- 
hitykseen Neuvostoliitossa. Ulkoministerille oli silti selvää, että Lapuan 


403 Rupasov & TSistikov, 2001, 136—137. 

liikkeessä oli useampia näkemyksiä ulkopolitiikasta. Procopén saamien 
tietojen mukaan vahvana aktivistien, ja nyt Lapuan liikkeen, taustavai- 
kuttajana tunnettu Kai Donner lähti siitä, ettei Svinhufvudin hallitus 
olisi pitkäikäinen. Sen jälkeen ”Itä-Karjalan kysymystä” edistettäisiin 
ageressiivisella Neuvostoliiton-vastaisella linjalla.+% 

Yleisesikunnan päällikön lisäksi toisen yhdistävän linkin Lapuan liik- 
keen ja Puolan välillä muodosti Puolan aktiivinen lähettiläs Charwat. 
Hän oli aiemmassa asemamaassaan Virossa tottunut sisäpoliittiseen 
vaikuttamiseen. Procop6 havaitsi huhti-heinäkuussa 1930 toistuvasti sa- 
nallisia yhtäläisyyksiä Charwatin kantojen, Helsingin Sanomien artikke- 
leiden ja Lapuan liikkeen johtajien puheiden välillä. Charwat onnitteli 
ulkoministeriä tehtävien jatkumisesta Svinhufvudin hallituksessa päivä 
talonpoikaismarssin jälkeen. Puolan lähettiläs vaikutti olevan poikkeuk- 
sellisen hyvin informoitu hallituksen muodostamista edeltäneistä eri- 
mielisyyksistä. Procop6lle syntyi vaikutelma, että tämä ”lähes nautti 
tilanteesta”. Heinäkuun lopulla Suomen ulkoministeri valitti Ruotsin 
lähettiläs Hamiltonille, että ”Charwat yritti jatkuvasti antaa suomalaisille 
piireille käsityksen, että Suomen ulkoinen asema on erityisen uhattu 
ja että tämä oli Helsingissä olevan diplomaattikunnan yleinen käsitys”. 
Puolan politiikan tavoitteena oli erottaa Suomi Skandinaviasta, josta 
Procop6 pyrki hakemaan Suomelle sekä ulko- että turvallisuuspoliit- 
tista tukea. Itä-Karjalan valloitussuunnitelmien ja aitosuomalaisuuden 
rohkaiseminen edisti näitä Puolan tavoitteita. Neuvostoliitto-suhteiden 
kiristyessä yksinäinen Suomi olisi todennäköisemmin saatavissa Puolan 
liittolaiseksi.1% 

Tältä pohjin voi vähintään sanoa, että neuvostoliittolaisilla oli ymmär- 
rettäviä lähtökohtia Suomeen liittyville uhkakuvilleen. Toinen asia oli 
niiden todennäköisyys ja neuvostoulkopolitiikan omien seurausten hah- 
mottaminen. Lähetystö ja ulkoasiainkansankomissariaatti olivat valmii- 
ta voimakkaampiin painostustoimiin nimenomaan heinäkuussa. Vielä 


404 Lemberg, 1989, 176—177. Suomen Pankin setelivarantoa ei kuitenkaan evakuoitu, Siltala, 1985, 98. 
Katso myös Siltala, 1985, 104-107, Kai Donnerin roolista Lapuan liikkeen ulko- ja sisäpoliittisen ta- 
voitteiden radikalisoijana kesällä 1930. 

405 Lemberg, 1989, 174, 182—183, 186. 

kahta päivää ennen talonpoikaismarssia neuvostolähettiläs harmitteli, 
että ”fasistit [Lapuan liike] välttelevät taidokkaasti suoria SNTL:n vastai- 
sia iskuja”. Jo 16.7.1930 Neuvostoliitto jätti Suomelle nootin rajalouk- 
kauksista, joihin Lapuan liike oli syyllistynyt pakottaessaan kommunis- 
teiksi epäiltyjä itärajan yli. Suomi viivytteli vastauksen kanssa yli kaksi 
kuukautta. Neuvostolähettiläs Maiskin mukaan 25.7.1930 seuraavan 2-3 
kuukauden aikana Suomeen tulisi nyt ottaa kova linja. Svinhufvudin 
hallituksen valmistautuessa vaaleihin se ei uskaltaisi heikentää suhteita 
Neuvostoliittoon, ja neuvosto-osapuoli voisi ilman riskejä ”esittää tyyty- 
mättömän ja vihaisen naapurin roolia”. Kuten Rupasov tuo esiin, Maiski 
ei pohtinut lainkaan sitä, että juuri tällainen naapurikuva saattoi sopia 
vaaleihin valmistautuvalle Svinhufvudin hallitukselle. Toisaalta ulko- 
asiainkansankomissariaatissa myös katsottiin, että Suomen aseman hor- 
juttaminen Euroopan mitassa huomioita herättävällä tyytymättömyyden 
osoittamisella rajoittaisi Skandinavian maiden lähentymistä Suomeen. 
Tämä pakottaisi Suomen nopeammin määrittelemään ulkopoliittisen 
asemansa.4% Suomi ei ollut edelleenkään politbyroon tai neuvostoulko- 
politiikan ykkösongelma, mutta reunavaltiojoukossa se alkoi nyt kiriä 
Puolan rinnalle. 


"FASISTIEN JUHLISTA” TARTON RAUHAN VUOSIPÄIVÄÄN 
Vallinneen tilanteen ohella yhteydenpidon laatuun syksyn kriisivaiheessa 
vaikutti myös Neuvostoliiton ja Suomen ulkoasiainhallintojen toiminta- 
kyky. Ulkoasiainkansankomissaariksi jo siirtynyt Litvinov ei ollut paikan 
päällä Moskovassa. Puolan- ja Baltian-osaston päällikön sijaisena toimi 
Lev Karahan, joka oli vastannut vahvemmin ideologisesti painottuneesta 
Kaukoidän- ja Kiinan-politiikasta, eikä tuntenut hyvin reunavaltiosuhtei- 
ta. Suomen ulkoministeri oli puolestaan syys-lokakuussa reilu kaksi 
viikkoa Genevessä Kansainliiton kokouksissa. Neuvosto-osapuoli piti 
ulkoministerin sijaisena toiminutta kauppa- ja teollisuusministeri Axel 
Solitanderia varsin epädiplomaattisena. 
Ulkoasiainkansankomissariaatin ja politbyroon käsitys Suomessa 
vallitsevasta tilanteesta heikkeni entisestään syyskuuhun tultaessa. Suo- 


406 Korhonen, 1966, 203-204 nooteista, Rupasov & TSistikov, 2001, 140—141 lähetystön ja NKID:in linjasta. 

men tyly ja vastasyytöksiä esittänyt Lapuan liikkeen toimintaa pitkälti 
oikeuttanut vastausnootti 16.9.1930 korosti tätä käsitystä. Viikkoa aiem- 
min Maiski vielä penäsi vastausta ulkoministerin sijaisena toimineelta 
Solitanderilta. Neuvostoliiton puolelta tehtyjen rajanylitysten lisäksi Soli- 
tander vetosi alustavasti siihen, että siirtymät Neuvostoliiton rajan yli 
olivat olleet osin vapaaehtoisia. Maiski kiisti tämän pääsääntöisesti, sillä 
Neuvostoliiton rajavartiostolla oli näyttöä jopa tajuttomiksi hakattujen 
ihmisten kuljettamisesta yli rajan. Hän korosti silti, ettei Neuvostoliittoa 
ensisijaisesti kiinnostunut yksilöiden kohtalo, vaan rajojen koskematto- 
muuden turvaaminen. Tätä ”systemaattisesti ja demonstratiivisesti lou- 
kattiin yhteistyössä Suomen rajaviranomaisten kanssa”. Keskustelun 
lopuksi Solitander siirtyi talouskysymyksiin esittäen taas kerran metsä- 
teollisuuskartellia Suomen, Neuvostoliiton ja Ruotsin välisen haitallisen 
kilpailun hillitsemiseksi. Neuvostoedustajan mukaan tälle ei ollut peri- 
aatteellista estettä, mutta ”tietenkin viisivuotissuunnitelma on sellainen 
puite, josta emme tingi”.+99 Suomen vastausnootin jälkeisenä päivänä 
Maiski vertaili raportissaan kokemuksiaan Iso-Britanniasta ja Suomesta 
edellisen eduksi. Vaikka brittiyhteiskunnastakin löytyi vahvoja antikom- 
munistisia voimia, siellä oli myös huomattava työväenlehdistö, jolta sai 
sympatiaa: ”Mutta täällä [Suomessa] — yhtä vankkaa vihamielisyyden 
metsää, russofobiaa ja neuvostofobiaa, joka ei ole valoa nähnyt. Maiski 
katsoi, että Suomessa vaikutti syyskuussa ”kireä fasistinen mieliala ja 
syvästi korostunut nationalismi”, joiden pohjalta edeltävät kuukaudet 
ovat olleet ”niin kutsutun 'lapualaisen' liikkeen (fasistien) juhlaa”.4% 
Tässä tilanteessa Suomen vastausnootti nousi jo politbyroon agendal- 
le 20.9.1930. Maiski jätti myös samana päivän nootin Suomelle neuvos- 
tohallituksen ja sen edustajien vastaisesta valhe- ja solvauskampanjasta. 
Tähän Suomesta vastattiin viidessä päivässä, jolloin politbyroo puoles- 
taan päätti antaa myös oman lehdistössä julkaistavan vastauksensa val- 
mistelun Rykoville, Vorosiloville, Lazar KaganovitSille ja Litvinoville. Val- 
mistelun jälkeen ”ylin instanssi”, Stalin, karsi vastausnootista NKID:in 
kollegion esityksen Suomen konsulaatin sulkemisesta Leningradissa ja 


407 DVP SSSR, Maiski-Solitander 8.7.1930, Korhonen, 1966, 203-204. 
408 V. S. Mjasnikov et al., 2005, 370, Maiski-Nesterevoi 17.9.1930, Rupasov & Tšistikov, 2001, 142. 

Neuvostoliiton konsulaatin sulkemisesta Viipurissa. Hän ei myöskään 
hyväksynyt Maiskin ehdotusta Relanderia ja Svinhufvudia käsittelevistä 
pilakuvista Izvestijassa ja Pravdassa, joissa nootti julkaistiin 28.9.1930. 
Kuten Korhonen ja Rupasov tuovat esiin, neuvostonootti, näin lieven- 
nettynäkin, lähinnä varmisti Suomen eduskuntavaaleissa porvarillisten 
puolueiden tuntuvan vaalivoiton. Sen pohjalta ne saivat kommunistien 
toiminnan kieltävien lakien hyväksymiseen tarvittavan määräenemmis- 
tön.1*9 

Syyskuussa vaaliseuranta todennäköisesti työllisti muutenkin ulko- 
asiainkansankomissariaatissa ja politbyroossa, sillä Saksan vaaleissa 
14.9.1930 kansallissosialisteista tuli toisiksi suurin puolue. Puolassa 
syyskuussa pidetyissä vaaleissa Piłsudski vakiinnutti vallankaappauksella 
1926 saamansa aseman maan johdossa. Fi ole yllättävää, että Neuvosto- 
liitto-suhteiden tila saattoi tässä tilanteessa hiukan huolestuttaa Suomen 
ulkoministeriä. Pian Genevestä paluunsa jälkeen, 10.10.1930 Procopé 
kutsui Maiskin luokseen kaksi- ja puolituntiseen keskusteluun, jossa 
käytiin läpi kiistakysymyksiä. Procop6 pyrki rauhoittamaan tilannetta ja 
otti vakavasti neuvosto-osapuolen syytökset ja huolet rajaloukkauksista 
vaalijulisteisiin ja Suomen lehdistön asenteeseen. Maiskin tavoitteena 
oli saada Svihufvudilta kannanotto hyvien naapuruussuhteiden puoles- 
ta ja Solitanderilta neuvostokaupan boikotointia vastaan. Raporttinsa 
lopussa Maiski vielä erikseen mainitsee Procopen olettavan, että Svihuf- 
vudin hallitus pysyy vallassa, ilmeisesti vaalituloksen pohjalta.+* 
Procopen kaksi päivää myöhemmin laatima muistio osoitti hänen ol- 
leen tosissaan. Siinä pohdittiin kuinka suomalaista julkista keskustelua, 
lehdistöä, olisi ohjeistettava Neuvostoliitto-suhteesta. Lähtökohtana oli 
Suomi osana läntistä maailmaa, myös taloudellisessa mielessä. Rajakon- 
fliktit ja lehdistön liioittelema Neuvostoliiton uhka sekä nostivat Suo- 
men ulkomaisten luottojen korkoja että heikensivät valtionobligaatioi- 
den arvoa kansainvälisen laman levitessä. Jännityksen purkamiseksi tuli 
jatkossa pitää erillään kommunismin ja Neuvostoliiton vastustaminen. 


409 RGASPI, 17/162/9, politbyroon pöytäkirja no 10, Suomesta, 25.9.1930, Rupasov & TSistikov, 2001, 
143-145. Nootin vaikutuksesta myös Korhonen, 1966, 205. 
410 DVP SSSR, no 352, Maiski-Stomonjakov 11.10.1930. 

Lisäksi oli vältettävä valkoemigranttien ja loikkarien mainostamista ja 
korostettava niin Tarton rauhan merkitystä hyville suhteille kuin sitä, 
että Lapuan liike ei ollut vientitavaraa.4" 

Kahta päivää myöhemmin 14.10.1930 Maiski tuli tapaamaan ulko- 
ministeriä. Neuvostolähettiläs nosti esiin neljä kohtaa, joihin haluttiin 
selvyyttä jännitteiden purkamiseksi: tyydyttävät vastaukset erityisesti 
kyydityksistä johtuviin rajaloukkauksiin, neuvostovastaisen ajojahdin lo- 
pettaminen Suomen lehdistössä, jonkinlainen virallinen kannanotto po- 
liittisten ja taloudellisten suhteiden kehittämisestä Neuvostoliiton kans- 
sa sekä lausunto Solitanderilta suomalais-neuvostoliittolaisten kauppa- 
suhteiden kehittämisestä ja neuvostotuotteiden boikotointia vastaan. 
Procop6 oli ennakoinut neuvostoedustajan teemat ja tuli monessa koh- 
din vastaan. Täydentävät vastaukset nootteihin olivat työn alla. Lehdistöä 
oli jo informoitu siitä, että ”on välttämätöntä muuttaa sävyä Newvostolii- 
ton osalta”. Vaikka ulkoministeri sanoi pyrkivänsä jatkossakin tähän, 
hän varoitti vaikutusvaltansa rajoista, ”viitaten Helsingin Sanomiin, joka 
usein esiintyy Procopen linjaa vastaan”. Poliittista julkilausumaakin ulko- 
ministeri oli valmistellut ennakkoon. Maiskin mukaan Procop6 ”otti 
salaperäisen ilmeen” ja vannotti pitämään salaisuutena, että oli jo pu- 
hunut asiasta alustavasti Relanderin kanssa, sillä kyse oli ”korkeimman 
vallankäyttäjän toimialasta”. Maiski vahvisti neuvosto-osapuolen arvosta- 
van tällaista kannanottoa. Hän ei epäillyt Procop6n pyrkimystä jännityk- 
sen lieventämiseen, mutta totesi olevansa ”kuitenkin hiukan skeptisellä 
kannalla hänen mahdollisuuksiinsa tehdä paljoakaan vallitsevassa tilan- 
teessa”. 1? Apua oli luvassa odottamattomalta taholta. 


KUKA SUOMEA JA SEN ULKOPOLITIIKKAA JOHTAA? 

Juuri tässä vaiheessa Lapuan liikkeen toiminta radikalisoitui tavalla, joka 
rikkoi vallitsevaa porvarillista, valkoista hegemoniaa kaventaen liikkeen 
kannatuspohjaa. Kyyditysten kohteiksi eivät kommunistien toiminnan 


411 Korhonen, 1966, 208-209, Rupasov & TSistikov, 2001, 146—147. Rupasov & TSistikov, sekä Korhonen 
viittaavat samaan Procop&n muistioon 12.10.1930, mutta toisin kuin Korhonen, Rupasov & TSistikov 
tuovat esiin myös taloudelliset perustelut. 

412 DVP SSSR, no 356, Maiski-Procop6 14.10.1930. 

estämisen jälkeen riittäneet enää vain vasemmistolaiset. Näihin sisälly- 
tettiin myös liian pehmeästä suhtautumisesta kommunisteihin epäillyt 
”puolipunaiset” porvarit. Tämä käänne tuli erittäin näkyväksi Suomen 
ensimmäisen presidentin, Stählbergin 14.10.1930 Joensuuhun päätty- 
neessä kyydittämisessä, johon yleisesikunnan päällikkö Wallenius oli se- 
kaantunut. Tarton rauhan vuosipäivä ei myöskään ollut sattuma. Lapuan 
liikkeessä vaikuttavat aktivistit pitivät Itä-Karjalan ”menettämisen” vah- 
vistanutta rauhansopimusta ”häpeärauhana”, ja Stählbergia vastuullise- 
na tästä. Wallenius joutui eroamaan yleisesikunnan päällikön paikalta, 
ja hän sai joulukuussa tuomion oikeudessa. Tätä ennen Neuvostoliiton 
lähettiläs ehti jo väittää, että heidän tietojensa mukaan Wallenius olisi 
Puolassa sopinut suullisesti yhteistyöstä sodassa Neuvostoliittoa vastaan. 
Kun Procop6 tunsi näkemykset yleisesikunnan omasta ulkopolitiikasta, 
hän teetti asiasta selvityksen, mutta katsoi tulosten pohjalta, ettei epäily 
pitänyt paikkaansa”. 

Stählbergin kyydityksen seuraukset Walleniukselle välittyivät reilussa 
viikossa myös hänen ulkomaisille ystävilleen. Ulkoministerin mukaan 
”Charwat piti Walleniuksen kohtaloa kovana iskuna omalle politiikal- 
leen.” 14 Procop6 ei epäillyt Puolan edustajan olleen mukana suun- 
nittelemassa Stählbergin kyyditystä. Oli silti selvää, että sekä hän että 
Charwat ymmärsivät varsin hyvin Walleniuksen kiinnijäämisen aiheut- 
taman vahingon Puolan tavoitteille Suomessa. 

Lokakuun puolivälin jälkeen alkoi ilmetä merkkejä Neuvostoliiton 
turvallisuuspoliittisen uhkakuvan lieventymisestä ja suhteiden vähittäi- 
sestä palautumisesta aiemmalle tasolle. Poliittista muutosta Suomen 
puolella osoitti presidentti Relanderin valtiopäivien avajaisissa ulkomi- 
nisterin lupauksen mukaisesti käymä keskustelu Neuvostoliiton lähet- 
tilään kanssa. Siinä presidentti voimakkaasti pahoitteli jännitteitä mai- 
den välissä suhteissa ja toivoi niiden paranevan lähimmässä tulevai- 
suudessa. Tämä oli myös hallituksen kanta. Lisäksi presidentti totesi 


413 Pullat, 1997, 64-69 Procopén Walleniuksen Puola-suhteista tekemistä selvityksestä Procopen 
kokoelman lähteiden pohjalta. 

414 Korhonen, 1966, 209-210. Lemberg, 1989, 186. Siltala, 1985, 187—190 yleisesikunnan tuesta Procopen 
ulko- ja turvallisuuspolitiikalle, sekä Walleniuksen vaihtelevasta suhteesta Lapuan liikkeeseen ja akti- 
visteihin. 

erikseen Maiskille, ettei Suomen taholta tarvinnut pelätä ”sotilaspoliit- 
tisia seikkailuja”. Yleisenä pohjana kyydityksiä koskeneisiin nootteihin 
vastaamisessa Relander viittasi puheeseensa lain ja järjestyksen palaut- 
tamisesta maahan. Useampi taho arvioi Maiskille käänteen tapahtuneen 
oikeistoradikaalin liikkeen kannatuksessa. Tannerin mukaan Svinhuf- 
vudin hallitus pysyisi vallassa ja Lapuan liike oli nyt ohittanut kannatuk- 
sensa huipun. Tannerin kanssa Maiski sopikin erikseen tapaamisesta 
lähiaikoina yksityiskohtaisempaa keskustelua varten. Viron lähettiläs 
Hellat ja Saksan asiainhoitaja Werner von Grundherr esittivät asian 
vielä vahvemmin: heidän mukaansa ”Lapuan liike on 'kuollut”. Walle- 
niuksen kohtalo valkeni Maiskille ilmeisesti vastaanoton aikana, sillä 
hän mainitsi kuulleensa ”eräältä lehtimieheltä” yleisesikunnan päällikön 
pidättämisestä yöllä 21.-22.10.1930. Varmistaakseen asian hän kävi ih- 
mettelemässä puolustusministeri Aarne Sihvolle, ettei ”näe kenraali 
Walleniusta eduskunnan avajaisissa”. Hetken hämmennyksen jälkeen 
Sihvo oli nopeasti vaihtanut puheenaihetta.t5 

Maiskin oma käsitys Suomen yhteiskunnallisesta tilanteesta ei silti 
muuttunut hetkessä. Hän arvioi sitä kriittisesti, paljolti Kominternin 
fasismin määrittelyn pohjilta vielä marraskuun alussa. Hänestä Stähl- 
bergin kyyditys jakoi Suomen poliittisen kentän kyydityksen toteuttanei- 
siin fasisteihin ja sitä vastustaneisiin puolifasisteihin. Huolena oli, 
etteivät ”puolifasistit” toimi riittävän päättäväisesti fasisteja vastaan. 
Suomeen ei voisi nyt muodostua keskusta-vasemmistolaista hallitusta, 
sillä perussyyt fasismin kannatukselle eivät olleet poistuneet: talous- 
kriisi, Neuvostoliiton kilpailu metsäteollisuusmarkkinoilla, sodanuhan 
kasvu. Näistä kaksi ensimmäistä olivat taloudellisia rakenteita, joilla oli 
sekä maailmanlaajuista että alueellista poliittista vaikutusta. Kolmas sen 
sijaan pohjasi lähinnä Newvostoliiton sisäisten uhkakuvien projisointiin 
ulospäin. Marraskuun alkupuolella sekä Suomi että Neuvostoliitto osoit- 
tivat halua päästä irti konfliktivaiheesta, ja kiistaa oli lähinnä muodosta. 
Suomen ulkoministeri Procop6 piti aiheellisena sisältöpuolella hyväk- 
syä useimmat Neuvostoliiton vaatimukset, muun muassa pahoittelut 


415 DVP SSSR, no 364 Maiskin keskustelut presidentin ja hallituksen jäsenten kanssa 22.10.1930. 

rajaloukkauksista ja niihin syyllistyneiden tutkimukset. Muodon osalta 
hän halusi silti madaltaa ongelmien käsittelyä välttääkseen suomalaisen 
julkisuuden huomiota. Tämän vuoksi ulkoasiainministeriö vastasi 
8.11.1930 muistiolla (pro memoria) Neuvostoliiton syyskuun nootteihin, 
eikä taipunut ulkoasiainkansankomissariaatin vaatimukseen vastaus- 
nooteista.4'6 

Toisaalta Neuvostoliiton laajemmat reunavaltioihin liittyvät edut ja 
uhkakuvat tulivat marraskuun alussa esiin myös melko perinteisen 
suurvaltanäkökulman hengessä Maiskin vapaamuotoisessa pohdiskelus- 
sa Litvinoville. Maiski katsoi Neuvostoliiton vastaisen eristysvyöhykkeen 
luomisen (ransk. ”cordon sanitare”) edistyneen maan länsirajalla. Sekä 
vielä vastusteleva Liettua että Suomi olivat vaarassa päätyä Puolan vaiku- 
tusvallan alaisuuteen ”pienestä tönäisystä”. Maiskilla oli kuitenkin mie- 
lessä ratkaisuehdotus Puola-johtoisen Suomesta Romaniaan ulottuvan 
ketjun katkaisemiseksi, kunhan taloudellisia resursseja vapautuisi en- 
simmäisen viisivuotissuunnitelman jälkeen: 


Konkreettisesti, ettekö katsoisi, että tulisi ”ostaa” tänä aikana kaik- 
kein heikoin ja halvin lenkki reunavaltioiden ketjusta, joka minus- 
ta vaikuttaa olevan Viro? Siis ostaa vakavasti [kursivointi lähteen]. 
Ettei annettaisi satunnaisia, hajanaisia lahjuksia, vaan ”ostettaisiin” 
kunnolla, vaikka se maksaisikin meille muutamia miljoonia ruplia? 


Tämän ohella taloudellinen ja poliittinen vaikutus Liettuassa tulisi var- 
mistaa. Jäljelle jäävissä reunavaltioissa, siis myös Suomessa, riittäisi 
tähänastisen politiikan jatkaminen. Valitettavasti ulkoasiainkansan- 
komissaariksi nousseen Litvinovin vastausta tähän ajatukseen ei ollut 
saatavilla. Ensimmäisen viisivuotissuunnitelman ongelmat huomioon 
ottaen Neuvostoliiton taloudelliset resurssit eivät välttämättä sallineet 
Maiskin esittämää investointia, mutta tavoite ja painopiste olivat sel- 
vät.+7 Neuvostoliiton vaikutuksesta Viron poliittiseen eliittiin oli selviä 
havaintoja jo 1920-luvulta. 


416 Rupasov & TSistikov, 2001, 149-150. 
417 Mjasnikov et al., 2005, Maiski-Litvinov 2.11.1930, 372—373. 

Stählbergin kyydityksestä seurannut Lapuan liikkeen kannatuksen 
taittuminen ei suinkaan poistanut kaikkia ongelmia ja erimielisyyksiä 
Neuvostoliiton ja Suomen väliltä. Silti Neuvostoliiton välitön, kesän aika- 
na noussut turvallisuuspoliittinen uhkakuva hellitti. Tämä näkyi konk- 
reettisimmin ulkoasiainministerin ja Neuvostoliiton lähettilään keskus- 
telussa joulukuun alussa. Procope huomautti Neuvostoliitossa käynnissä 
olevan niin kutsutun teollisuuspuolueen näytösoikeudenkäynnissä esi- 
tetyistä väitteistä Suomen liittymisestä interventiosuunnitelmiin. Hänen 
mukaansa kyse oli joistain Ranskan vastuuttomista piireistä, eikä Suo- 
men hallituksella ei ole mitään sellaisia aikeita: Neuvostoliiton vastai- 
nen interventio olisi nykyään ylipäätään hulluutta. Maiskin vastaus 
tähän kiteytti hyvin Neuvostoliiton uhkakuvan. Häntä ilahdutti, ettei 
Suomi osallistu Ranskan suunnitelmiin, ”mutta voisiko Procope taata, 
ettei myöskään kenraali Wallenius osallistuisi näihin suunnitelmiin”.48 
Riippumatta siitä, miten perusteltu tämä uhkakuva oli, se valaisi Neu- 
vostoliiton Suomen-suhteiden ongelmaa erityisesti vuosina 1929—1930: 
vaikka porvarillisen Suomen kanssa oli ollut mahdollista erimielisyyksis- 
tä huolimatta saavuttaa sopimuksia, saattoiko niihin luottaa, jos valtaan 
nousisivatkin ekspansiiviset nationalistit tai varsinaiset fasistit? 


ULKOISET JA SISÄISET KRIISIT NEUVOSTOLIITON 
ULKOPOLITIIKASSA 1928—1932 

Kansainvälisissä suhteissa voimatasapaino muuttui länsivaltojen, Iso- 
Britannian ja Ranskan, sekä Saksan liennytyksen pohjalta. Saksan ase- 
maa voimisti jatkuvasti sotakorvausten pienentäminen ja maksuehtojen 
helpottaminen. Locarnon vuoden 19206 rajatakuisiin suostumisen hinta- 
na ja uusien maksujärjestelyjen pohjalta Saksa vaati Versaillesin rauhan- 
sopimuksen ja sotakorvausmaksujen toteutumisen panttina olleen Rei- 
ninmaan miehityksen päättämistä, mikä toteutui kesällä 1930. Tämä ei 
kuitenkaan heikentänyt nationalismia Saksassa vaan vahvisti sitä, kuten 
kansallissosialistien nousu toisiksi suurimmaksi puolueeksi syyskuun 
1930 vaaleissa osoitti. Saksan suurvalta-aseman palautuminen vaikutti 


418 DVP SSSR, no 439 Maiski-Procop6 5.12.1930. 

toisaalta suoraan Neuvostoliittoon, toisaalta Ranskaan ja Puolaan. Se 
mikä vaikutti Puolaan, puolestaan neuvostonäkökulmasta vaikutti aina- 
kin välillisesti Suomeen.+9 

Asemansa vahvistuttua Saksalla oli yhä vähemmän käyttöä erityissuh- 
teelle Neuvostoliiton kanssa lukuun ottamatta Versaillesin sopimusta 
kiertävää aseteknistä yhteistyötä ja yhä rajallisemmiksi käyviä taloudelli- 
sia etuja. Ranska pyrki hidastamaan Saksan vahvistumista monin eri 
keinoin myös periaatetasolla. Tähän liittyivät Ranskan ulkoministerin 
Briandin aloitteet niin sodan politiikan välineenä tuomitsevasta Kellogg- 
Briand-sopimuksesta vuonna 1928, kuin pitkälti myös pan-Eurooppa- 
aloite vuonna 1930. Fristäytymispolitiikkaa harjoittanut Yhdysvallat oli 
valmis tukemaan Kellogg-Briand-sopimusta juuri siksi, ettei siinä ollut 
käytännön velvoitteita. Tämä aloite tarjosi Neuvostoliitossa Litvinoville vä- 
lineen hyökkäämättömyyssopimusneuvottelujen uudistamiseksi reuna- 
valtioiden kanssa vuosien 1928-1929 vaihteessa, nyt menestyksellisesti, 
Suomea lukuun ottamatta. 

Viisivuotissuunnitelman käynnistäminen lähes samanaikaisen pak- 
koon perustuvan maatalouden kollektivisoinnin aiheutti sen, että sisäiset 
kriiisit olivat Neuvostoliitolle ulkopolitiikkaa merkittävämpiä, huolimat- 
ta lyhyestä rajasodasta MantSuriassa 1929. Lokakuussa 1929 alkaneen 
suuren laman välittömät vaikutukset osuivat vuoden 1931 jälkeen Neu- 
vostoliiton ulkomaankauppaan, jonka tuotosta puolet tuli edelleen maa- 
taloustuotteista ja neljännes yksistään viljasta. Vuonna 1932 Neuvosto- 
liiton maataloustuotteiden hinnat olivat pudonneet maailmanmarkki- 
noilla 50-60 %. Samaan aikaan pakkokollektivisoinnin seurauksena 
maataloustuotanto romahti aiemmasta kolmasosaan vuosina 1931-1933, 
jotka kansainvälisestikin olivat laman pahimmat vuodet. Valittu viljan 
takavarikointipolitiikka voimisti nälänhätää, jossa kuoli noin kuusi mil- 
joonaa ihmistä Ukrainassa, Volgan alueella, Pohjois-Kaukasuksella ja 
Kazakstanissa, yhteensä 3,8 % väestöstä. Neuvostojohto reagoi tähän 
leikkaamalla tuonnin arvoa kolmannekseen vuoteen 1931 verrattuna 
sekä ”dumppaamalla” eli niin sanotusti pakottamalla vientiä kannatta- 


419 Marks, 2003, 116—118, Korhonen, 1966, 221-222. 

vuudesta riippumatta. Yleensä tämä kohdistui raaka-aineisiin kuten vil- 
jaan, puutavaraan ja öljyyn, mutta myös tekstiileihin. Pikateollistamista 
jouduttiin hidastamaan ensimmäisen viisivuotissuunnitelman aikana, 
kun investointihyödykkeiden kuten koneiden tuontia ei voitu toteuttaa 
suunnitellulla tasolla. Varsinaisesti teollistuminen eteni vasta toisen 
viisivuotissuunnitelman aikana." 

Samanaikaisesti sisäpolitiikka radikalisoitui myös Suomessa tavalla, 
joka aktivoi Neuvostoliiton reunavaltioihin liittyvät perusuhkakuvat. Kun 
Suomen sisäpolitiikassa oikeistoradikalismi ja Suur-Suomi-tavoitteet liit- 
tyivät toisiinsa, seurasi riski, että näiden ryhmien johtama Suomi etsisi 
liittolaisia ekspansiivisten tavoitteidensa saavuttamiseksi. Neuvostonäkö- 
kulmasta oli selvää, että sen päävihollinen Puola hyödyntäisi tällaisen 
tilaisuuden, varsinkin kun oli rajallista näyttöä Suomen armeijan johdon 
ja lapualaisten kontakteista Puolaan. Vaikka neuvostoulkopolitiikka yli- 
arvioi näiden kontaktien ulkopoliittisen merkityksen, yhteiskunnallinen 
tilanne Suomessa oli kesällä ja syksyllä 1930 varsin epävakaa siltä osin, 
kenellä maassa oli poliittinen valta. Tätä kuvasti se, kuinka Maiskille 
talonpoikaismarssin jälkeen Suomessa toistuvasti vakuuteltiin Svinhuf- 
vudin hallituksen pysyvän vallassa, ja ettei Suomella ollut pyrkimystä 
sotilaallisiin seikkailuihin. Vaikka Suomi luokiteltiin puna-armeijan 
suunnitelmissa jo ehdottomiin vastustajiin vuosina 1930-1931, tämä ei 
vielä johtanut joukkojen ryhmityksen muutoksiin: vuoden 1932 suun- 
nitelmassa luoteisrintaman 20 divisioonasta neljän oli tarkoitus toimia 
Suomea vastaan, loput oli ryhmitetty Suomenlahden eteläpuolelle, Bal- 
tiaan ja Puolaan”. 

Kansainvälisen voimatasapainon kiihtyvä muutos kiritti lopulta tietä 
Neuvostoliiton ja Suomen väliselle hyökkäämättömyyssopimukselle. 
Tämä yhdisti Suomenkin samaan sopimusketjuun muiden reunavaltioi- 
den kanssa. Kun Ranska ja Neuvostoliitto alkoivat neuvotella hyökkää- 
mättömyyssopimuksesta vastapainona Saksan uhalle, tämä pehmensi 


420 Sanchez-Sibony, 2014, 50-52, laman vaikutuksesta Neuvostoliiton ulkomaankauppaan. Markevich & 
Harrison, 2011, 693-696 laajemmin Neuvostoliiton bruttokansantuotteesta, väestömenetyksistä ja 
lamasta toipumisesta. 

421 Kilin, 2001, 104-105. 


278 NEUVOSTOLIITON UHKAKUVAT JA HYÖKKÄÄMÄTTÖMYYSSOPIMUKSET 1928—1930 


https://doi.org/10.21435/ht.285 


Neuvostoliiton ja Suomen välisen hyökkäämättömyyssopimuksen allekirjoittami- 
nen 21.1.1932. Vasemmalla Suomen ulkoasiainministeri Aarno Yrjö-Koskinen ja oi- 
kealla Neuvostoliiton Suomen-lähettiläs Ivan Maiski. Kuva: Aarne Pietinen. Pietisen 
kokoelma/Historian kuvakokoelma, Museovirasto. Lisenssi CC BY 4.0. 


myös Puolan Neuvostoliitto-suhdetta syksyllä 1931. Suomi esitti elokuus- 
sa hyökkäämättömyyssopimusneuvotteluja Neuvostoliitolle, ja Japanin 
hyökättyä MantSuriaan syyskuussa 1931 Neuvostoliitto korosti sovinnon- 
haluaan. Näin Kaukoidän tilanne heijastui Suomen ja Neuvostoliiton vä- 
lisiin suhteisiin ”pitkän 1920-luvun” loppuun asti. Molemminpuolisten 
kompromissien jälkeen sopimus allekirjoitettiin viimein tammikuussa 
1932.4 


422 Korhonen, 1966, 226-234. 

Johtopäätökset: Muutos ja jatkuvuus 
Neuvostoliiton Suomen-suhteessa 
1920-luvulla 


Newvostoliittolaisen lähdeaineiston pohjalta nousee hyvin kiinnostavasti 
esiin, että Suomi-kuvan arvioinnissa näkyi kansainvälisen tilanteen ja 
Suomen ulkopolitiikan ohella oleellisena tekijänä myös Suomen sisäpo- 
liittinen tilanne. Tämä voimistuu kohti periodin jälkipuolta, 1920-luvun 
loppua. Kun kyse on vallankumouksen pohjalta syntyneen valtion ulko- 
politiikasta, yksi silmiinpistävimpiä yleispiirteitä on paitsi ideologisen 
kielen, myös ideologisen näkökulman vähäisyys. Samalla korostuu pe- 
rinteisen, ”valtion etuun” pohjaavan ulkopoliittisen näkökulman hallit- 
sevuus. Vaikutelmaksi tulee, että muistiot olisi voitu laatia miltei missä 
tahansa suurvallassa, jos lähtökohdaksi olisi otettu Neuvostoliiton maan- 
tieteellinen sijainti ja siltä pohjin ymmärretyt geopoliittiset edut. 


Neuvostoliiton käsitys Suomesta 1920-luvulla: 
Aineisto ja uudet tulokset 


Ulkoasiainkansankomissariaatin ja sen Puolan- ja Baltian-osaston Suomi- 
kuva perustui paljolti Neuvostoliiton edustuston muutamassa vuodessa 
jo 1920-luvun alkupuolella rakentamaan hyvään kontaktiverkostoon Suo- 
messa. Sitä täydennettiin Suomea käsittelevien tietojen vaihdolla Saksan 

kanssa viimeistään Rapallo-yhteistyön alusta 1922. Suomen porvarillis- 
ten puolueiden eroja suhteessa heimopolitiikkaan ja liittoutumiseen, 
sekä eroja hallituksen ja suojeluskuntien armeijan painotuksissa kyet- 
tiin kuitenkin erittelemään luotettavan tuntuisesti jo vuoden vaihteessa 
1921-1922. Tämä viittasi siihen, että porvarillisesta kentästä, kokoo- 
muksesta, edistyksestä ja maalaisliitosta oli saatavissa kohtuullisesti 
informaatiota mahdollisesti jo ennen saksalaisten täydentävää risti- 
valotusta. Neuvostoliitto ja Saksa vaihtoivat rutiininomaisesti tietoja reu- 
navaltioista ainakin vuoden 1922 Rapallon sopimuksen jälkeen koko 
1920-luvun, eikä Suomi siis ollut mikään poikkeus tässä suhteessa. Har- 
va suomalainen virkamies tai vaikuttaja näyttäisi silti arvanneen Rapallon 
sopimuksen jälkeenkään, että se mitä hän sanoo Saksan edustajille, 
päätyy yleensä viikon sisällä neuvostoedustuston korviin. Poikkeuk- 
sena Suomessa nousee esiin ulkoministeri Procop6, jonka neuvosto- 
liittolaiset katsoivat osaavan hyödyntääkin tätä yhteyttä, sekä muissa pie- 
nissä reunavaltioissa Latvian ulkoministeri Meierovics. 

Neuvostopuoli viittasi suoraan ulkoasiainvaliokunnan lisäksi toisi- 
naan myös hallituksen istuntoihin tai iltakouluun, minkä ohella sillä oli 
joskus käytössään käännettyjä ulkoasiainministeriön muistioita. Jotkut 
ulkoasiainvaliokunnan jäsenet, niin SSTP:stä ja STPV:stä kuin myös 
SDP:n ja RKP:n vasemmistosiivestä, välittivät tietoja sen istunnoista. Li- 
säksi hallituksen istuntojen ja ulkoasiainministeriön osalta tämä tarkoit- 
taisi vähintään jonkun sihteerin värväämistä omaan tiedonhankintaan. 
Vastaavalla tavalla, sihteerin värväämisellä, Suomen EK oli saanut ensim- 
mäiset läpimurtonsa neuvostoedustuston viestintään 1920-luvun jälki- 
puolella. Pääosa informaatiosta muodostui silti suomalaisten poliitikko- 
jen kanssa käydyistä keskusteluista, joissa ei yleensä käsitelty hallituksen 
päätöksiä vaan päivänpolitiikkaa, toki hallituspohjia myöten. Tätä infor- 
maatiota osattiin arvioida ”lähdekriittisesti” pyrkien varmistamaan se 
useammasta lähteestä eikä vain sanomalehdistä. Suomalaisiin sanoma- 
lehtiin pyrittiin myös vaikuttamaan, ja tuloksia katsottiin saavutetun 
ajoittain Kansan Työn, Suomen Sosialidemokraatin ja Hufvudstadsbladetin 
osalta. 

Neuvostoedustuston kontaktiverkosto laajeni vuosikymmenen aikana: 
Alkuun se kattoi lähinnä suomalaiset kommunistit sekä SDP:n ja RKP:n 

vasemmistosiiven edustajia. Vuosikymmenen puolivälissä keskusteluja 
kävivät myös sekä SDP:n keski- ja oikean siiven edustajat että yksittäiset 
edistyksen ja maalaisliiton edustajat, vuosikymmenen lopulla myös ko- 
koomuksen. Neuvostoedustuston kontaktit porvarilliselle puolelle ei- 
vät todennäköisesti olleet läntisten suurvaltojen tai Saksan tasoa. Se oli 
kuitenkin huomattavasti vähemmän eristyksissä tai syrjässä, kuin mitä 
tähänastisen tutkimuksen pohjalta on ajateltu. Neuvostoedustusto ei 
myöskään valitellut eristyneisyyttään kuin aivan vuosikymmenen alussa 
sekä osin 1920—1930-lukujen taitteessa, Lapuan liikkeen äärinationalisti- 
sessa ilmapiirissä. Silloinkin lähettiläs teki siihen asti kattavimman kes- 
kustelukierroksen suomalaisella puoluekentällä, kommunisteista ko- 
koomukseen. Arvioitaessa Neuvostoliiton tiedonhankintaa 1920-luvulla 
Suomessa olisi kiinnostavaa verrata sitä myös läntisten suurvaltojen, 
Iso-Britannian ja Saksan, kontaktiverkostoihin suomalaisessa poliittises- 
sa kentässä. Valitettavasti se ei ollut mahdollista tämän tutkimuksen 
puitteissa. Neuvostoaineistojen pohjalta syntyi kuitenkin vaikutelma, 
että Saksalla olisi ollut kontaktipintaa erityisesti armeijassa, ulkoasiain- 
ministeriössä ja kokoomuspuolueessa. 

Käytettävissä ollutta aineistoa tarkastelemalla voi todeta, että Neuvosto- 
liitolla oli yleensä käytössään varsin paikkansapitävää tietoa Suomen 
ulkopoliittisesta päätöksenteosta, usein noin viikon sisällä päätöksistä. 
Kirjallisuuden ja ulkoasiainministeriön arkiston perusteella Suomen 
Neuvostoliitto-kuvaa voi osin suhteuttaa Neuvostoliiton Suomi-kuvaan. 
Ulkoasiainkansankomissariaatilla oli jo henkilöstönsä taustan pohjalta 
paremmat edellytykset ymmärtää poliittisen järjestelmän toimintaa Suo- 
messa kuin suomalaisilla Neuvostoliiton osalta. Neuvostoliittolaiset toi- 
mijat olivat kasvaneet vallankumousta edeltäneellä Venäjällä ja seuran- 
neet monipuoluejärjestelmään perustuvan kansanedustuslaitoksen työs- 
kentelyä ainakin Venäjän duuman pohjalta, emigrantteina mahdollisesti 
myös muissa Euroopan maissa. Suomalaisilla ei voinut olla vastaavaa 
kokemusta RKP/VKP(b):n tyyppisen etujoukkopuolueen toiminnan ar- 
vioimisesta. Parlamentarismi ja yksipuoluejärjestelmä asettavat myös 
erilaisia puitteita ulkopolitiikan harjoittamiselle. Pluralistisena järjestel- 
mänä parlamentarismi edellyttää mielellään laajaa yksimielisyyttä tai vä- 
hintään keskustelua tavoitteista, mikä näkyy esimerkiksi ulkoasiainvalio- 

kunnan roolissa. Informaatiota liikkuu silloin enemmän ja laajemmalle, 
ja sitä on myös helpompi seurata ulkopuolelta. Yksipuoluejärjestelmäs- 
sä, erityisesti etujoukkotyyppisen puolueen osalta, päätöksenteon keskit- 
täminen rajatulle johtoryhmälle on luontevaa. Helpoimmin nämä erot 
näkyvät ulkopoliittisen päätöksenteon nopeudessa. Silti eroja ei kannata 
ylikorostaa. Ulkopolitiikka on demokraattisissakin maissa usein ymmär- 
retty melko autonomiseksi päätöksenteon alueeksi, jossa asiantuntijuus 
korostuu. Vastaavasti, vaikka yksipuoluejärjestelmä mahdollistaa sup- 
pean johtoryhmän ja nopeamman päätöksenteon, myös sen puitteissa 
voidaan hakea laajempien eturyhmien tukea tehdyille linjauksille, vaikka 
keskustelua ei tuotaisi julkisuuteen. Aivan erityisesti näin oli silloin, 
kun ulkopolitiikan motiivina toimii sisäpoliittinen tilanne, kuten siirty- 
minen sotakommunismista NEPi:iin tai puolueen sisäinen valtakamp- 
pailu. 

Kummankin maan edustajilla oli myös oma ideologinen viitekehyk- 
sensä, bolSevistinen tai nationalistinen. Neuvostoliittolaisten kohdalla 
tämä näkyy selvimmin Lapuan liikkeeseen liittyvissä Maiskin arvioissa, 
joissa hän nojasi osaksi Kominternin ”sosiaalifasismin” käsitteisiin. 
Maiski kykeni silti hyvin vivahteikkasiin keskusteluarvioihin poliittisesta 
kannasta riippumatta. Suomalaisten oli vaikeampi rakentaa kontaktiver- 
kostoa yksipuoluemaassa ja Suomen edustajien näkemyksiä 1920-luvul- 
la saattoi muokata antikommunismin ohella slaavivastaisuus tai nimen- 
omaan Moskovan-lähettiläs Hackzellin kohdalla antisemitistisyys, tai 
joskus molemmat. Jo kautensa alussa huhtikuussa 1922 Hackzell esitti, 
että: ”Valta on siirtynyt kouralliselle pääasiallisesti juutalaisia Venäjästä 
ja sen kansasta vähät välittäviä keinottelijoita — —. Kautensa lopulla ke- 
säkuussa 1926 Hackzell näki vallankumouksellisen toiminnan edistämi- 
sen niin, että siihen pyrittiin ”turvautuen koko juutalaisen rodun kekse- 
liäisyyteen uutten järjestöjen ja ”platformujen' löytämisessä tälle työlle”. 
Hänen perusnäkemyksensä oli, että ”juutalainen aines” turmelee hyvän 
tai maltillisemman ”venäläisen aineksen”, kommunismin lisäksi.1 


423 Eri vuosina esiin nousevasta antisemitismistä Hackzellin raporteissa, esim. UM 5 C 18, Hackzell- 
Holsti 11.3.1922, Hackzell-Vennola 3.4.1923, Hackzell-Vennola 5.1.1924, Hackzell-Procop6 10.1.1925, 
Hackzell-Setälä 17.6.1926. 

Tämä ei tarkoita, etteikö Hackzellilla olisi ollut myös perusteltuja 
arvioita Neuvostoliiton reunavaltiopolitiikasta, Puolan linjan riskeistä 
tai tiettyä valmiutta huomioida ”varsinaisen Venäjän” etuja ja varoa sen 
tarpeetonta ärsyttämistä. Kiinnostavaa silti on, ettei Korhosen runsaasti 
Hackzellin raportteja lähteenään käyttänyt tutkimus mainitse mitään 
Hackzellin antisemitismistä, varsinkin kun siinä muuten huomioidaan 
venäläisvihan ja Lapuan liikkeen merkitys Neuvostoliitto-suhteille. Jatko- 
tutkimukselle olisi tilaa niin läntisten suurvaltojen kontaktiverkostojen 
osalta kuin sen selvittämisessä, miten antisemitismi on vaikuttanut 
ulkopoliittisten päätöksentekijöiden maailmankuvaan. 

Ulkoasiainkansankomissariaatin ongelmat olivat samat kuin yleensä 
”asiantuntijaorganisaatioiden”: vaikka se kykeni parhaimmillaan hankki- 
maan varsin luotettavaa tietoa, tälle ei aina löytynyt käyttöä, jos se ei 
sopinut poliittisen johdon linjaan. Suurimman osan 1920-lukua ulko- 
asiainhallinto saattoi vielä kiistää tai korjata puoluelehtien tai politbyroo- 
tasonkin tulkintoja kansainvälisistä suhteista. Vuoden 1926 jälkeen 
Stalinin voitettua valtakamppailun hänen näkemyksensä (?instanssi”)+? 
jäivät keskustelun ulkopuolelle Puolan- ja Baltian-osastolla ja NKID:in 
kollegiossa. Komissaari TSitSerin sekä Litvinov, joka oli hänen sijaisensa 
ja seuraajansa vuodesta 1930, saattoivat silti vuosikymmenen lopullakin 
haastaa Stalinin tulkinnat puolueen sisäisessä keskustelussa, muun 
muassa niin sanotun ”sodanuhkakriisin” aikana 1927. Tiivistäen, sekä 
Suomen että Neuvosto-Venäjän, sittemmin Neuvostoliiton, ulkopolitiik- 
kaan sisältyi aikakauden alussa vuosina 1920-1922 merkittävä ideologi- 
nen tavoite, Suur-Suomi tai maailmanvallankumous. Vaikkei tämä ideo- 
loginen komponentti hävinnyt kokonaan, se jäi pääosin molemmissa 
maissa pragmaattisemman, valtion etuun pohjaavaksi ymmärretyn ulko- 
politiikan taustalle, kun poliittiset järjestelmät ja kansainväliset suhteet 
vakiintuivat vuosikymmenen aikana. 


424 ”Instanssi” tarkoitti raporteissa aluksi puolueen ylintä johtoa, politbyroota, mutta alkoi merkitä hen- 
kilökohtaisesti Stalinia hänen valtansa vahvistuessa, vuoden 1926 jälkeen. 

Kollektiivinen turvallisuus, puolueettomuus ja 
liittoutuminen suomalais-neuvostoliittolaisissa 
suhteissa 1920-luvulla 


Euroopassa kansainväliset suhteet alkoivat vakiintua vasta noin neljä 
vuotta ensimmäisen maailmansodan päättymisen jälkeen vuonna 1922. 
Silloin myös uusien kansallisvaltioiden ja Neuvosto-Venäjän rajat alkoi- 
vat vakiintua. 1920-luvun puolivälissä sekä talouden että Saksan ja länsi- 
valtojen väliset ongelmat alkoivat lientyä, ja uusia mahdollisuuksia val- 
tioiden yhteistyölle näytti aukeavan Kansainliiton puitteissa. Vasta vuo- 
sikymmenen lopussa laman leviäminen Yhdysvalloista nosti uudelleen 
esiin taloudelliset heikkoudet ja poliittiset jännitteet, jotka aloittivat kan- 
sainvälisen järjestelmän kriisin 1930-luvulla. 

Suomen ulkopolitiikan julkisessa kuvassa painopiste siirtyi 1920-lu- 
vun alun reunavaltioyhteistyöstä liittoutumattomuuden pohjalta kohti 
Pohjoismaisen yhteistyön tunnustelua. Turvallisuuspolitiikan osalta 
Suomella oli kaksi painotusta, jotka yhdistyivät vuosikymmenen lopulla. 
Liittosuunnitelmista Puolan ja Viron kanssa siirryttiin sotilasyhteistyö- 
hön vuonna 1923 Ruotsin ja vuonna 1926 Viron kanssa, mutta ilman 
sitovia velvoitteita. Ruotsi-yhteistyö toteutui siis väljempänä siitä huoli- 
matta, että Ruotsin puolustusliittoa Suomen kanssa kannattanut puo- 
lustusministeri oli joutunut eroamaan 1923. Ruotsi- ja Viro-yhteistyö 
yhdistettiin 1929. Edellytykset Ruotsi-yhteistyölle syntyivät Kansainliiton 
ratkaistua Ahvenanmaa-kiistan Suomen hyväksi 1922, ja Kansainliiton 
kollektiivisen turvallisuuden periaate tarjosi puitteet yhteistyön suunnit- 
telullet5. Ulkoasiainkansankomissariaatin aineiston pohjalta voi sanoa, 
että Puola-yhteistyötä ja Iso-Britannia-kontakteja seurattiin ja etsittiin, 
mutta Ruotsi-yhteistyöstä näkyi vain jokin yksittäinen tiedustelu. Näyt- 
täisi siltä, että joko Ruotsi-yhteistyö ja erityisesti sen kattavuus ei ollut 
Puolan- ja Baltian-osaston tiedossa vielä 1920-luvulla, tai sen seuranta 
oli eri organisaation, kuten ulkomaantiedustelun tai sotilastiedustelun 
valvonnassa. Viro näkyi harvemmin NKID:in Suomeen liittyvässä ai- 
neistossa, Latvia ja Liettua nousivat esiin useammin. 


425 Turtola, 1984, 37-38, 228-230. 

Puolan sodan kontekstissa käytyjen Tarton rauhanneuvottelujen lop- 
puvaiheessa näkyi historiallinen sekä senhetkinen neuvostouhkakuva 
Suomesta hyökkäysreittinä Pietariin. Velvoittavan puolueettomuuden 
vaatiminen Suomelta sellaisessa konfliktitilanteessa, jossa Neuvosto- 
Venäjä oli itse sodassa, nousi esiin välineenä riskien rajoittamiseen. 
Vasta toisen maailmansodan jälkeen Neuvostoliitolla oli resursseja 
saavuttaa tämän tavoitteen vahvempi versio Suomen alueen yhteiseen 
puolustamiseen velvoittavan YYA-sopimuksen muodossa. Vastaavasti 
suomalaisen osapuolen ehto Kansainliiton hyväksynnästä kuvastaa maa- 
ilmansodan läntisiin voittajiin nojautuvan kollektiivisen turvallisuuden 
periaatteen merkitystä Suomen ulkopolitiikalle. Tartossa neuvostoulko- 
politiikka pystyi hyvin hyödyntämään suomalaisten ristiriitaisuuksia 
kansallisen itsemääräämisoikeuden soveltamisessa Itä-Karjalaan ja Ah- 
venanmaahan. Sen sijaan Puola-suhteessa ylin neuvostojohto, erityisesti 
Lenin, yliarvioi voimakkaasti proletaarisen internationalismin merkitys- 
tä ja aliarvioi puolalaista nationalismia maan itsemääräämisoikeuden 
perustana. 

Kun kansainvälisten sopimusten solmiminen ja noudattaminen alkoi 
saada merkitystä Neuvosto-Venäjän ulkopolitiikassa, molemminpuoliset 
vaikka vain tilapäiset ”ideologiset aselevot” olivat oleellisia. Hallitusten 
välisten kompromissien tai yhteistyön hintana olivat kuitenkin rajoituk- 
set proletaariselle internationalismille, vallankumouksellisten tukemi- 
selle näissä maissa. Tämä muodostui newvostoulkopolitiikan pysyväksi 
jännitteeksi. 

Neuvostoliiton hyökkäämättömyyssopimusaloitteet reunavaltioille 
1920-luvun jälkipuolella liittyivät sen ulkopolitiikan hyvin laajaan uudel- 
leenmäärittelyyn Euroopassa ja Aasiassa. Neuvostoulkopolitiikka katsoi 
reagoivansa puolustuksellisesti, kun Locarnossa 1925 sovitun länsivalto- 
jen ja Saksan välisen liennytyksen uskottiin uhkaavan neuvostoliittolais- 
saksalaista erityssuhdetta. Erityissuhde jatkui toistaiseksi, kun Saksa piti 
hyödyllisenä tehdä varauksia Kansainliitto-jäsenyyteensä sellaisten kol- 
lektiivisen turvallisuuden velvoitteiden osalta, joita olisi voitu käyttää 
Neuvostoliittoa vastaan. Euroopan puitteissa hyökkäämättömyyssopi- 
musneuwvottelut 1926-1927 olivat neuvostoulkopolitiikan väline estää 
Locarno-pohjaisten rajatakuiden ulottuminen reunavaltioihin. Baltian 

maat, erityisesti Liettua ja Latvia, olivat valmiimpia joustamaan kollek- 
tiivisesta turvallisuudesta ja kiistojen välitysprosessista. Tätä helpotti se, 
että neuvosto-osapuoli tarjosi taloudellisia etuja ja hyväksyi Kansainliit- 
toon liittyvien velvoitteiden maininnan sopimuksissa. Suomalaiselle 
osapuolelle vähintään liittoutumattomuus;, ellei kollektiiviset takuut län- 
nestä, olivat 1920-luvulla oleellisempi turvallisuuspolitiikan väline. Niitä 
ei haluttu riskeerata sitovaan puolueettomuuteen velvoittavalla hyökkää- 
mättömyyssopimuksella. Ulkoasiainkansankomissariaatissa käsitettiin 
silti, ettei tämä johtunut välittömänä uhkana pidetyn Puolan vaikutuk- 
sesta, vaan Suomen ulkopolitiikan omista tavoitteista ja tuen hakemi- 
sesta niille lännestä. Toki Suomen ulkopolitiikan riippumattomuudesta 
puhuttiin yleensä lainausmerkeissä. Usein sen nähtiin, osin perutellus- 
tikin, seuraavan väljästi Iso-Britannian neuvoja ja viitoitusta. 
Välittömät kriisit, kuten Puolan sota, Itä-Karjalan kapina, valkoemi- 
granttien terrorismi tai Lapuan liikkeen Puola-kytkökset pois lukien Suo- 
men rooli Neuvostoliiton ulkopolitiikassa oli 1920-luvulla reunavaltio- 
kontekstissakin rajoitettu. Hyökkäämättömyyssopimusneuvottelujen 
katkeaminen Suomen kanssa vuonna 1926 ei ollut yllätys eikä myöskään 
mikään alueellinen katastrofi neuvostoulkopolitiikalle. Samoin näkemys 
reunavaltioiden sosiaalidemokraattisista hallituksista neuvottelukump- 
paneina oli itsessään lähinnä positiivinen, mutta ongelman muodosti 
niiden heikkous. Neuvostoulkopolitiikan päätavoitteet Itämeren alueella 
olivat etelämpänä, päävastustaja Puolan ohella lupaavammissa Liettuas- 
sa ja Latviassa. Viro näkyy määrällisesti näitä maita vähemmän aineis- 
tossa. Viron ulkoministerin ja armeijan johdon välisten keskustelujen 
raportointi ja Maiskin sormiharjoitukset Viron ”ostamisesta” luovat silti 
kuvan siitä, että Neuvostoliitolla oli jo vahvoja kontakteja maassa. Aa- 
siassa neuvostojohto harjoitti aktiivista Locarnon vastaista strategiaa pyr- 
kiessään samanaikaisesti käyttämään nationalisteja erityisesti Iso-Britan- 
niaa vastaan, että tukemaan kommunisteja nationalisteja vastaan. Tämä 
linja epäonnistui Kiinan sisällissodassa vuonna 1927, kun nationalistit 
kääntyivätkin kommunisteja vastaan. Sen sijaan Euroopassa Neuvosto- 
liitto saavutti pitkälti tavoitteensa: Suomea lukuun ottamatta muut reuna- 
valtiot solmivat vuoden 1929 alussa ulkoasiainkansankomissaari 
Maksim Litvinovin yleiseen sodan tuomitsevaan Kellogg-Briand-sopi- 

mukseen kytkemän pöytäkirjan. Silti sekä Neuvostoliitto että Suomi oli- 
vat mukana varsinaisessa Kellogg-Briand-sopimuksessa. 
Tarkasteltaessa kollektiivisen turvallisuuden ja liittoutumattomuuden 
merkitystä sekä 1920-luvulla että nykypäivänä Suomen ja Baltian mai- 
den ratkaisut eroavat toisistaan. Nykyisessä moninapaisessa maailmassa 
EU:n yhteistä turvallisuus- ja ulkopolitiikkaa solidaarisuuslausekkeineen 
voisi rinnastaa Kansainliitto-jäsenyyden pohjaan. Nyt Suomen ja Viron 
roolit menevät toisinpäin, toisen maailmansodan erilaisten kokemusten 
pohjalta. EU:hun liittyminen oli Suomelle vuonna 1994 turvallista eli 
mahdollista, kun Neuvostoliitto ja YYA-sopimus olivat lakanneet ole- 
masta, eikä puolueettomuutta katsottu enää tarvittavan ulkopolitiikan 
välineenä idän ja lännen mahdollisissa konflikteissa. Liittoutumisen 
sijaan Suomen voisi sanoa siirtyneen ”puolueettomuuden laajasta mää- 
ritelmästä sotilaallisen liittoutumattomuuden kapeaan määritelmään”. 
Virolle NATO merkitsee ensisijaista turvallisuuspoliittista kontekstia ja 
EU:n turvallisuus- ja ulkopolitiikka vasta toissijaista. Suomi puolestaan 
osallistuu käytännössä EU:n turvallisuus- ja ulkopolitiikan harjoituksin, 
mutta ei halua sitoutua kollektiivisen puolustuksen periaatteeseen. EU:n 
yhteistä turvallisuus- ja ulkopolitiikkaa on voitu pitää Suomen turvalli- 
suutta täydentävänä tekijänä, samalla kun on esitetty, etteivät suhteet 
lähinaapureihin, Venäjä mukaan lukien, ole muuttuneet.47 


Rakenteet ja tapahtumat Neuvostoliiton ulkopolitiikan 
Suomi-kuvassa 


Sisällissodan tai vallankumouksen jälkeen tapahtuneen valtionrakenta- 
misen muutosta luonnehtii hyvin Gramscin käsitteet hegemonia ja 
passiivinen vallankumous. Gramscin käsittein, Neuvosto-Venäjän uusi 
hallitseva luokka päätti yhteiskunnallisen muutoksen ja hegemonian 
luomisen passiiviseen vallankumoukseen neutraloidessaan muut yhteis- 
kunnalliset ryhmät, työväenluokka mukaan lukien, ja monopolisoides- 


426 Ojanen, 2008, 56. 
427 Männik, 2008, 141, 150, ja Ojanen, 2008, 59-60. 

saan poliittisen vallan. Tätä näkökulmaa tukevat Gramscin kommentit 
vuonna 1921 Trotskin Amerikka-vaikutteisista näkemyksistä teollisuuden 
ensisijaisuudesta ja tuotannon kurinalaisuuden lisäämisestä kontrol- 
lia voimistamalla. Gramsci katsoi tämän tyyppisen yhdistelmän suu- 
rella todennäköisyydellä johtavan uudenlaiseen bonapartismiin. Vuosi- 
kymmentä myöhemmin Trotskin ideat päätyivätkin käytäntöön Stalinin 
sovelluksina.1?* 

Suomen parlamentaarisen poliittisen järjestelmän saattoi ulkopuolel- 
ta nähdä helposti yhtä lailla epävakaana ja mahdollisesti väliaikaisena 
kuin monet näkivät Neuvosto-Venäjän. Vaikka Suomeen muodostui si- 
sällissodan jälkeen vuodesta 1919 aiemman sääty-yhteiskunnan sijaan li- 
beraali valtio kansalaisvapauksineen, omine järjestysvaltakoneistoineen, 
demokratisoituvine kunnallishallintoineen ja maareformeineen, tämä ei 
ollut itsestäänselvää. Muutoksen teki mahdolliseksi yhteiskunnallinen 
kompromissi: voittajatkin tunnustivat, ettei hävinneiden enemmistöä 
voitu pysyvästi syrjäyttää poliittisesta päätöksenteosta.4?9 Kompromissia 
kyseenalaisti kuitenkin kannatuksen puute osassa voittanutta porvarillis- 
ta, antikommunistista koalitiota. Vaikka tämä oikeistolainen ja äärinatio- 
nalistinen aktivistien ympärillä toimiva ryhmittymä edusti vain vähem- 
mistöä porvarillisella puolella, sen vaikutusvalta oli tuntuva, muutenkin 
kuin sen sotilaalliseen ja talouselämän johtoon pohjanneen edustuksen 
kautta. 

Gramscin hegemoniakäsitettä voi hyödyntää Suomenkin yhteydessä, 
erityisesti tarkasteltaessa Miika Siirosen tavoin eroja sisällissodan voitta- 
neen porvarillisen, antikommunistisen koalition puitteissa. Voittaneiden 
keskinäinen, ”epäpoliittinen” yksimielisyys oli merkittävä sisällissodan 
jälkeisen valtion poliittiselle päätöksenteolle. Oleellisia ideologisia kä- 
sitteitä yksimielisyyden määrittelyssä olivat ”valkoisuus” ja ”vapausso- 
dan perintö”, joiden avulla rakennettiin hegemoninen tulkinta Suomen 


428 Mouffe, 2014 (1979), 1-15, hegemoniasta ja passiivisesta vallankumouksesta ja Buci-Glucksmann, 
2014 (1979), 208-209, 227—228 käsitteistä neuvostoyhteyksissä. 

429 Haapala, 1995, 250-254. Kompromissi sisällissodan jälkeisen Suomen yhteiskunnan perustana vaikut- 
taisi perustellummalta kuin Haapalan 2009 käyttämä ”kaikkien voitto”, sillä kompromississa kaikki 
osapuolet luopuvat jostain, mutta voiton kokemus tuskin oli yhtä jaettu eri osapuolten kesken sisäl- 
lissodan jälkeen. Teoksessa Haapala, Hoppu, 2007, 404 alaotsikko. 

itsenäistymisestä ja suhteesta Venäjään tai Neuvostoliittoon. Sen sisällä 
oli silti erilaisia painotuksia viholliskuvan ja eheyttämispolitiikan suh- 
teen.4? Suomessa kansallisvaltion rakentamisprosessin voi nähdä pääty- 
neen lopulta ”aitoon” hegemoniaan: Reformistisen vasemmiston lailli- 
nen toiminta kävi mahdolliseksi 1920-luvulla ja integrointi helpottui 
1930-luvulta alkaen. Sen sijaan aktivistiryhmittymä pyrki läpi 1920- 
luvun ulottamaan omat tiukimmat arvonsa kattaviksi ensin hegemoni- 
sen porvarillisen koalition, sitten muun yhteiskunnan puitteissa. Tämän 
onnistuminen olisi merkinnyt, autoritaarisen valtion ja ekspansiivisem- 
man ulkopolitiikan ohella, myös uuden passiiviseen vallankumoukseen 
pohjaavan hegemonian syntymistä.4* 

Kun Neuvosto-Venäjän edustajat arvioivat Suomen ulkopolitiikan ta- 
voitteita, he hahmottivat niitä nimenomaan porvarillisen koalition erojen 
puitteissa oli kyse sitten rauhanneuvotteluista kuin Itä-Karjalan kapinas- 
ta jo vuosina 1920-1921 tai myöhemmin Lapuan liikkeen aktivoitumi- 
sesta. Osin näkökulma nousi ideologiselta, bolsevismin marxilaiselta 
pohjalta, mutta pääosin käytännön havainnoista. Toisaalta keskusta- 
liberaaleihin hallituksiin voitiin suhtautua suhteellisen maltillisesti ja 
pyrkiä sopimuksiin käytännön kysymyksissä. Toisaalta näiden sopimus- 
ten arvo oli kyseenalainen, jos oikeiston pansuomalaisen ryhmän pai- 
nostus muuttaisi hallituksen linjaa tai se pääsisi itse valtaan. 

Neuvostoliiton ja Suomen yhteiskuntien pidemmän aikavälin raken- 
teellisia eroja kuvastaa hyvin niiden sijoittuminen Barrington Mooren 
vallankumoustyypeissä eri kategorioihin: Neuvostoliitto on esimerkki 
talonpoikais-kommunistisesta vallankumouksesta, kun taas Suomen 
voi nähdä pääsääntöisesti sijoittuvan kapitalistis-demokraattisten vallan- 
kumouksen läpikäyneiden joukkoon. Rakenne-erot eivät kuitenkaan 
estä yhtäläisyyksien tarkastelua poliittisten prosessien osalta, joiden pe- 
rustana oli sisällissotien jälkeisen voittajien hegemonian rakentaminen 
molemmissa Venäjän imperiumin seuraajavaltioissa. Valtion moderni- 
soitumiskehityksen vaihtoehtojen, ”kolmen vallankumouksen” mallissa 
muut reunavaltiot noudattivat enemmän autoritaarisen modernisaation 


430 Siironen, 2011, 193—196. 
431 Kähönen, 2019, 305—311. 

muotoa jo 1920-luvulla tai viimeistään 1930-luvulla. Niissä sisäiset, val- 
tionrakentamiseen liittyneet voittaneen eliitin sisäiset erimielisyydet 
johtivat vallankaappauksiin ja parlamentaarisen järjestelmän häviöön. 

Erityisesti Lapuan liikkeen aktiivisuus toi esiin neuvostoulkopolitii- 
kassa huolen siitä, että oikeiston vallankaappaus Suomessa johtaisi myös 
huomattaviin muutoksiin Suomen ulkopolitiikassa. Neuvostonäkö- 
kulmasta näytti siis siltä, että Suomi voisikin päätyä Mooren jaottelun 
toiseen kategoriaan, kapitalistis-fasistiseen poliittiseen modernisaatioon. 
Baltian maat ja Puola Suomen viiteryhminä vahvistivat tätä tulkintaa. 
Liettuassa sekä Puolassa vallankaappaukset vuonna 1926 olivat johta- 
neet autoritaaristen hallintojen valtaannousuun. 

Viimeaikaisessakin Suomea käsittelevässä tutkimuksessa käydyn kes- 
kustelun pohjalta lähtöolettamuksena on, että rakenteiden tasolla oli 
suurempi todennäköisyys sille, että suomalainen yhteiskunta kehittyisi 
erilaisten skandinaavisten mallien puitteissa kohti demokraattista valtio- 
ta. Tapahtuman taso sisällyttää siihen silti sellaisia Skandinavian maista 
poikkeavia elementtejä, joita vasten autoritaarisia piirteitä on hedelmäl- 
listä arvioida. Jos sisällissota Suomessa 1918 voidaan katsoa — paitsi sitä 
muista Pohjoismaista erottavaksi ilmiöksi — myös rakennetta muutta- 
neeksi tapahtumaksi, niin silloin käy mahdolliseksi tarkastella sitä oli- 
siko Lapuan liikkeellä ollut potentiaalia kehittyä myös tällaiseksi tapah- 
tumaksi, ja kun näin ei käynyt, mihin tämä pohjasi.*? Myös tältä pohjin 
tulee perustelluksi Suomen rinnastaminen sekä Neuvostoliiton ulkopo- 
litiikassa että poliittisen järjestelmän osalta Baltian maihin eli Viroon, 
Latviaan ja Liettuaan sekä Puolaan, joissa autoritaariset hallinnot nou- 
sivat valtaan 1920-luvun puolivälistä 1930-luvun puoliväliin mennessä. 

Hegemonian käsite tarjoaa mahdollisuuden vertailla Neuvostoliiton 
ja Suomen ulkopolitiikan yhteiskunnallisia edellytyksiä myös ajanjakson 
päättyessä. Sekä Neuvostoliitossa että Suomessa sisällissodan voittanut 
järjestelmä kohtasi haasteita hegemoniansa määrittelyssä ja vakiinnutta- 
misessa 1920- ja 1930-lukujen vaihteessa kansainvälisen laman olo- 


432 Sträth, 2012, 25-46 determinismistä Skandinaavisen modernisaation mallissa ja Suomesta sen ”hei- 
koimpana lenkkinä”, ja Alapuron vastaus samassa teoksessa suomalaisen ja Skandinavian maiden 
yhteiskuntien rakenteellisten yhtäläisyyksien pohjalta. Alapuro, 2012, 191-205. 

suhteissa. ”Sisällissodan loppuun vieminen” oli merkittävä argumentti 
kummassakin valtiossa. Poliittisen prosessin erilaisuus kuvastaa yhteis- 
kuntarakenteen eroja: Suomessa laajamittainen radikalisoituminen ta- 
pahtui hallituksen ulkopuolella, vaikka sitä hallituksessa pitkälti ymmär- 
rettiin. Viime kädessä poliittinen järjestelmä torjui, osin kompromissien 
ja integroinnin avulla, Lapuan liikkeen ajaman tulkinnan ”sisällissodan 
loppuun viemisestä” poliittista osallistumista radikaalisti rajaavalla taval- 
la. Neuvostoliitossa sen sijaan radikalisoitumista edistettiin poliittisen 
eliitin huipulta, ”vallankumouksena ylhäältä”. Pakkokollektivisointi oli 
nimenoman Stalinin edustamalle, valtataistelun puolueessa voittaneelle 
ryhmälle sekä väline pikateollistamisen rahoittamiseen että keino si- 
sällissodan tulosten varmistamiseen ja maaseudun uudelleen valloitta- 
miseen ”likvidoimalla kulakit luokkana”. Tälle linjalle kompromissit tai 
integrointi eivät varsinaisesti olleet vaihtoehtoja. Suomen osalta inkeri- 
läisten vainot näyttivät sekä pakkokollektivisoinnin vaikutukset että 
kansallisten vähemmistöjen määrittelyn erityisesti raja-alueilla uhaksi 
valtion turvallisuudelle*9. 

Silti molemmissa maissa hallitsevan eliitin asema vahvistui konfliktin 
seurauksena, vaikka konfliktin alkuvaiheessa saattoi muulta vaikuttaa: 
Suomi ei ollut ainoa maa, jossa oli vuosien 1929 ja 1930 vaihteessa odo- 
tuksia neuvostojärjestelmän romahtamista. Nämä odotukset kuitenkin 
heikkenivät kesän 1930 poikkeuksellisen hyvän sadon jälkeen, jonka 
pohjalta pakkokollektivisointia oli mahdollista jatkaa. Vastaavasti Neuvos- 
toliitto ei ollut ainoa maa, joka odotti vallankaappausta Suomessa talon- 
poikaismarssin jälkeen, mutta näitä odotuksia piti vähintään lykätä syk- 
systä 1930, kun Stählbergin kyyditys veikin Lapuan liikkeeltä mahdolli- 
suudet esiintyä kansan enemmistön nimissä. Suomessa 1930-luvulla 
hegemonia eteni, vaikka rajoituksin, ”aitoon”, pluralistisempaan suun- 
taan ja Neuvostoliitossa taas ”passiivinen vallankumous” huipentui 
1920-luvun autoritaarisuudesta suureen terroriin ja totalitarismiin. Mo- 
lemmissa maissa hallitsevan eliitin aseman vahvistuminen konfliktin 
jälkeen vakiinnutti ulkopolitiikkaa. 


433 Reuter 2020, 7-8 etnisen ja luokkataustan suhteesta joukkoterrorissa inkerinsuomalaisten osalta. 


292 JOHTOPÄÄTÖKSET 


https://doi.org/10.21435/ht.285 


Tämä helpotti maiden suhteiden normalisointia kriisiodotusten jäl- 
keen ja ”pitkän 1920-luvun” päättämistä maiden välisissä suhteissa 
hyökkäämättömyyssopimukseen vuonna 1932. Parantuneita suhteita 
kuvasti neuvostolähettiläs Maiskin toteamus henkilökohtaisessa kirjees- 
sään Aleksandra Kollontaille kautensa päättymisestä: ”Jotain tuli tehtyä, 
saavutettua — — voi puhua positiivisista tuloksista. Suomalaiset nähtä- 
västi tunsivat samoin, sillä järjestivät minulle hyvin lämpimät läksiäiset 
(tietenkin suomalaisen temperamentin mittakaavassa).”44 

Näin rakenteen ja tapahtuman tarkastelu auttaa paitsi ulkopolitiikan 
yhteiskunnallisen kontekstin hahmottamisessa, myös ulkopolitiikan 
itsensä arvioinnissa. Vaikka yhteiskunnalliset rakenteet olivat erilaiset 
ja kehittyivät eri suuntiin Venäjällä ja Suomessa, niiden muutoksia yh- 
distää tapahtuman tasolla sekä vallankumous että sisällissota vuosina 
1917-1918. Molemmissa maissa valtaa käyttivät sisällissodassa voittaneet 
eliitit. Tämän voiton, sisällissodan perinnön, varmistaminen vaikutti 
molemmissa sekä sisä- että ulkopoliittiseen tavoitteenasetteluun, aivan 
erityisesti juuri kahdenvälisissä suhteissa. 


434 Mjasnikov et al., Maiski-Kollontai 11.12.1932. 

Abstract 

Finland Through Moscow's Eyes, 1920—1930: At the Crossroads of Great 
Power Politics, Civil War and Revolution 


The focus of this research is on Finland's role in Soviet Union's 
calculation of its foreign policy between 1920 and 1930. This was 
the first decade of both Finnish independence and of Soviet power in 
Russia. This book answers guestions about the objectives of Soviet 
foreign policy in Finland, on the contacts used by the Soviet legation to 
obtain information, and on how well the Soviets understood Finland's 
objectives. 

People interested in Finland and in Russian perspectives with regards 
to foreign policy and neighbouring countries will find much new in 
this book because it relies on formerly unpublished Russian archival 
material to form the basis for charting Soviet objectives in Finland. 
The book shows that the Soviets primarily observed Finland in a larger 
regional context along with other states on its borders in the Baltic Sea 
region. The global objectives of the revolution and the Soviet Union, but 
also the domestic political situation in both countries, are reflected on 
this framework. The period was characterized by forced collectivization 
in the Soviet Union and, in Finland, by the rise of the right-wing Lapua 
Movement that emerged at the onset of the Great Depression, laying the 
foundations for the most severe crisis in the relations during 1929-1930 
when the issues surrounding these events destabilized simultaneously 
the society and political decision-making in both countries. 

